Florin Abraham 


ROMÂNIA 
DE LA 
COMUNISM LA CAPITALISM, 
1989-2004 


Sistemul politic 


TRITONIC 
Bucuresti 


CUPRINS 


Capitolul |: Definirea subiectului, concepte și metode ......... 15 
|..De.ce.;sistemul politicii «fe acea e zone ea ce e ee |5 
2. Obiectul cercetării... „mie e cet ze cae cae iar a n e 16 
3. De ce perioada 1989-2004? ................. 18 
4. Timp, eveniment, obiectivitate istorică .................... 20 
5. Definirea conceptelor: sistem și regim politic ............... 24 
6. Metoda de lucru — „hibridarea” .......... eee. 30 
7.lpotezeiale;cercetării ă <fr Meta ra. n ue e ae poa e i e Pta fara i e 35 
8. Sursele cercetării. Stadiul studierii problemei ................ 37 
9. Limite ale cercetarii yI T AEn eo treit A y 40 
Capitolul Il: Președinția României ....... tt ae a 5743 
1. Nașterea unei Instituţii. Dimensiunea constituțională a funcţiei 
prezidențiale, ...........< pătat co ate tei ce feet a a ti i e 43 
2. Alegerile prezidenţiale: 1990-2004 ....................... 55 
a) Primele alegeri libere: 20 mai 1990 .............. 56 
b) 27 septembrie 1992 — alegeri în baza Constituţiei .. 58 
c) Noiembrie 1996 — alternanța democratică 
la putere. + SrA CITARE st e 33 e = 64 
d) 2000 — pericolul extremismului vadimist .......... 69 
e) 2004 — alegeri cu final neașteptat, victoria lui 
Tralan,Basescu!, + n, are aie te na o na Be ie E 72 
3. Mandatele lui lon Iliescu [1989 — 1996, 2000 — 2004) ...... 82 
4. Emil Constantinescu (1996-2000) ........................ 127 
5. Concluzii. 3a. Paz sees. miel în dept ph Jai. MA 159 
Capitolul III: Parlamentul ......... ceea 161 
|. Instituția parlamentară — design constituțional ............. 162 
a) Renașterea parlamentarismului: de la regimul de 
„adunare” ia Constituție |... o...on aaa 162 


b) Analiza regulamentelor de organizare și funcționare 
a:Camerelor” ORMO PYT n să pat O... 167 


2. Partide parlamentare: reprezentatiwitate politica și trăsături 

SOCIO-PIOlESIONAlE:» e n a ea o ae le ÎN cun a fa done 
3. Analiza cantitativă a activităţii parlamentare ................ 
4. Evaluări simbolice privind activitatea Parlamentului ........... 
SICOPGIUZIII ae ae a aa ee ie eter cati boat a citi e aleea 


Capitolul IV: Guvernul eienaam a eee eee. 
1. Definirea legal-constituțională a puterii executive ............ 
2. Formarea și activitatea guvernelor României ................ 

a) Guvernul provizoriu Petre Roman .................... 
b) Al doilea guvern Petre Roman ................. LE 
c) Cabinetul Theodor Stolojan ........:.............. 
d) Guvernul Nicolae Văcăroiu ©.. o...on 
e) Cabinetul Victor Ciorbea |... o.oo aoaaa 
f) Executivul Radu Vasile ...................... obezi 
g) Guvernul Mugur Isărescu ................. ai di 
h} Cabinetul Adrian Năstase .................. 
3. Trăsături și performanțe comparative ................ ST 
4; Concluzii a Te 48 ne 2 Pr ret te e a MIRITA AA RIDER + 


Capitolul V: Sistemul partidist .......... cec... 
1. Definire, tipologii, caracteristici ........... cei. 
a) Definirea partidelor și a sistemului partidist ............ 
b) Sistemul electoral K SAA AA E. NA Vi 
c) Analiza numerică a sistemului partidist ... . . A ceată 
d) Cinajele > sa ura e a n PRET AE ORRERA a oa, 
2. Familiile politice .......... TAMANT ES T 
a} Stânga: de la socialism la social democrație ....... PE 
b) Liberalii itioomipsi Sya mane. SEE A eee 
c} Conservator-agrarienii: PNTCD, PDAR ................ 
d) Naţionalist-paseiștii: PUNR, PRM -aooaa 
e) Minoritățile etnice: UDMR . naaa 
f;ECOIOGIȘUII, «a, na 0 ROEA amină rara a 
3. Concluzii MISA, 0 A E TET ie Meet 


Capitolul VI: Statul de drept și evoluția sistemului politic ........ 
1. Definirea statului de drept .................. T. AT 

2. Statul de drept — dimensiunea constituțională .............. 

3. Fuga prin labirint: atacuri la statul de drept ................ 

a) Primele mineriade ............... ccm. 

b} Conflictele de la Tg. Mureș .........................- 

c) Piaţa Universității... 

d) Înlăturarea Guvernului Petre Roman ................. 


e} Mineriadele târzii! +... oo 
f) Controverse constituționale ......................... 
4. Sistemul judiciar — o provocare a tranziției ................ 
5. Problema proprietății — cheia de boltă a statului de drept ..... 
6. Corupţia — factorul distructiv al statului de drept ............ 
7. Rolul Avocatului Poporului în construirea statului de drept ..... 
8.Orepturile'omului ..... e oceane au aa, na 
SA GONEIUIZII ses el sa ză oa a ea aa EL e ta apa ET, 


Capitolul VII: Relaţia dintre sistemul politic și mass-media ...... 
|. Cadrul conceptual-metodologic: tipuri de relații între mass-media 
și sistemul politic 47 SET AEETI MAr TETAS bo i PE ata] 
2. Reglementarea juridică a sistemului media. Consecințe politice . . 
3. Dezvoltarea instituțională a mass-media din România ......... 
4. Elitele mass-media: trăsături calitative ale presei din România .. . 
5. Sunt mass-media o a patra putere? ................... 
6*Concluzii. POPAS. să TDIU MMA a, a OM 


Capitolul VIII: Societatea civilă din România ................ 
|. Definirea societății civile ............cm e a a 
2. Relaţia dintre organizaţiile civice și sistemul politic ............ 
34 Sindicatele! MEPR NS apt DI ati a eat e, 
4. Organizațiile patronale .............cee e 
5. Instituţiile ecleziastice ~... oo. ooann aaan 
Oy Concur 987 ai ea a 2-a eee Plaza apa oa ad a ah 


Concluzii generale ININE INEEN TIRA ATA e 


Abstracta reen aaa E E a TE og aR 


NOTA AUTORULUI 


Volumul de faţă se bazează pe teza de doctorat în istorie, 
susținută la Universitatea „Babeș-Bolyai“ din Cluj, cu titlul 
„Sistemul politic din România, 1989-2004“. Această carte este 
rezultatul mai multor ani de cercetare și redactare. Documentarea 
folosită se opreşte la nivelul anului 2005, noile cercetări și 
documente urmând a confirma sau, dimpotrivă, infirma ipotezele 
și demonstrațiile acestei cărti. 

Realizarea acestui volum a fost posibilă pentru că am 
beneficiat de întrunirea mai multor condiţii favorabile. li mulţu- 
mesc, în primul rând, coordonatorului programului doctoral, 
Profesorului Marcel Ştirban, pentru sprijinul, deschiderea și 
sfaturile date de-a lungul anilor de facultate și a pregătirii acestei 
cercetări. De asemenea, într-o măsură similară, această carte există 
şi datorită Profesorului Vasile Puşcaş, care de-a lungul anilor mi-a 
acordat sprijin şi m-a îndemnat permanent să realizez o cercetare 
profesionistă. 

Cartea are părţile ei pozitive şi ca urmare a observaţiilor, 
sfaturilor şi materialelor furnizate de mai mulți cercetători, de a 
căror deschidere am beneficiat, și cărora le mulţumesc: Ludovic 
Bathory, Marius Bucur, George Cipăianu, Anneli Ute Gabany, 
Constantin Hlihor, Lavinia Stan, Vasile Vesa, Călin Morar-Vulcu. 

De asemenea, finalizarea programului doctoral a fost 
posibilă datorită înțelegerii arătate de conducerea Institutului 
Naţional pentru Studiul Totalitarismului, d-lor Radu Ciuceanu și 
Octavian Roske precum și de către conducerea Institutului „Ovidiu 
Şincai“, dl. Adrian Severin și d-na Anne Jugănaru. 


10 | FLORIN ABRAHAM 


Nu în ultimul rând, acest volum își datorează existența 
bunilor mei prieteni, Mircea Dobre și Adrian Gearâp, care au 
contribuit financiar la editarea cărții. 

Desigur, toate slăbiciunile sau greșelile care s-au strecurat 
în această carte îmi aparţin mie, autorului, 


Florin Abraham 


Bucureşti, 6 martie 2006 


LISTA FIGURILOR 
ȘI A TABELELOR 


Figuri 


1.1 
3.1 
3.2 
3.3 
3.4 
3.5 


3.6 
4.1 
4.2 
4.3 
4.4 
6.1 


6.2 
6.3 


6.4 
6.5 


6.6 


Modelul simplificat al unui sistem politic 

Vârsta medie a deputaților aleşi în perioada 1990-2000 
Tipul studiilor înaintea intrării în Parlament 

Ocupația înainte de intrarea în Parlament 

Numărul legilor promulgate în perioada 1990-2004 
Evoluția indicelui total de control parlamentar anual 
1993-2004 

Dinamica încrederii în Parlament și Guvern, 1990-2004 
Numărul de miniștri în state UE și candidate, în anul 2004 
Evoluţia Produsului Intern Brut al României în perioada 
1990-2004 

Evoluţia producţiei industriale a României în perioada 
1990-2004 

Evoluţia numărului de șomeri și a ratei șomajului în 
perioada 1990-2004 

Recursuri în anulare promovate de Parchetul General, 
1989-2003 

Percepția încrederii în justiţie în perioada 1991-2004 
Evoluţia Indicelui Percepţiei Corupţiei (CPI) în câteva ţări 
ex-comuniste 1996-2004 

Valori ale CPI pentru România, 1997-2004 

Înculpaţi trimiși în judecată pentru trafic de influenţă în 
perioada 1992-2003 

Total inculpaţi trimiși în judecată pentru corupţie în 
perioada 1992-2003 


12 | FLORIN ABRAHAM 


Tabele 
Rezultatele alegerilor prezidențiale din 1992. 
Rezultatele alegerilor prezidenţiale din 1996. 
Rezultatele alegerilor prezidenţiale din 2000. 
Rezultatele alegerilor prezidenţiale din 2004. 
Tablou sintetic al partidelor reprezentate în Camera 
Deputaţilor şi în Senat, număr de mandate şi procente, 
alegerile 1990-2004 
Scoruri electorale ale familiilor partizane (1990-2004) 
Migraţia politică în Camera Deputaţilor în perioada 
1992-2004 
Activitatea legislativă a Camerei Deputaţilor 1992-2004 
Sinteza activităţii de control parlamentar în perioada 
1993-2004 
Număr de miniştri şi miniștri remaniaţi în perioada 
1990-2004 
Tipologia sistemelor pluripartite 
Indicele N pentru România, 1990-2004 
Caracteristici ale sistemelor multipartidiste din Europa 
Centrală după 1990 
Indicele de dezvoltare a statului de drept 1999-2004 
Indicele Freedom House al Libertăţii Presei 1989-2004 
Indicele de dezvoltare a societăţii civile 1997-2004 


AN 
ANL 
ANLE 
ANCD 
ApR 
AUR 
BM 
CDR 
CFSN 
CPUN 
CSI 
FDG 
FDSN 
FER 
FMI 
FSN 
GDC 
MER 
NPL 
NATO 
OCDE 
ONU 
OSCE 


PAC 
PAN 


PAR 
PER 
PES 


LISTA DE ABREVIERI 


Alianţa Naţională 

Alianţa Naţională Liberală 

Alianţa Naţional-Liberală Ecologistă 

Alianţa Naţională Creștin Democrată 

Alianţa pentru România 

Alianţa pentru Unitatea Românilor 

Banca Mondială 

Convenţia Democrată din România (alianţă politică) 
Consiliul Frontului Salvării Naţionale 

Consiliul Provizoriu de Uniune Naţională 
Comunitatea Statelor Independente 

Forumul Democrat al Germanilor 

Frontul Democrat al Salvării Naţionale 

Federaţia Ecologistă din România 

Fondul Monetar Internaţional 

Frontul Salvării Naţionale 

Gruparea Democratică de Centru 

Mișcarea Ecologistă din România 

Noul Partid Liberal 

Organizaţia Tratatului Atlanticului de Nord 
Organizaţia de Cooperare şi Dezvoltare în Europa 
Organizaţia Naţiunilor Unite 

Organizaţia pentru Securitate şi Cooperare în 
Europa 

Partidul Alianţei Civice 

Partidul Alianţa Naţională (PUNR+PNR = Partidul 
Naţional Român) 

Partidul Alternativa României 

Partidul Ecologist Român 

Partidul Sociahștilor Europeni 


ică 


nia 


nia 


Capitolul | 
Definirea subiectului, concepte și metode 


1. De ce „sistemul politic“? 


Această cercetare își are originea într-o insatisfacţie personală, care 
este în aceeași măsură a unei întregi generaţii: nemulțumirea faţă 
de funcționarea societăţii românești, a direcţiei în care aceasta 
părea a se îndrepta la un moment dat. Mai precis, este vorba de 
insatisfacția față de performanţele clasei politice. Nemulțumirea 
personală este relevantă pentru alegerea unei teme de cercetare 
în măsura în care ea era reprezentativă pentru diferite grupuri 
sociale. Interogaţia personală inițială asupra cauzelor frustrării 
unei generaţii s-a transformat într-o metodă, iar aceasta vizează 
analizarea fenomenului politic. 

Al doilea element explicativ al nașterii acestui proiect de 
cercetare este ceea ce uzual se numește „curiozitate intelectuală“, 
față de un subiect considerat a fi interesant: constituirea și 
funcţionarea instituţiilor politice democratice din România după 
căderea comunismului. In acest proiect am dorit să constat, cu 
ajutorul a diferite metode de cercetare, cum funcţionează „clasa 
politică“, care sunt normele, regulile formale și informale după care 
aceasta se conduce și, în final, cât din ceea ce îi este atribuit ca 
responsabilitate clasei politice este real și cât mitologie sau pur 
și simplu ignoranță. 

In al treilea rând, dar nu mai puțin important, alegerea 
temei „sistemul politic din România“ a fost influenţată și de 
cercetarea socială și a relaţiilor internaționale asupra statelor 
ex-comuniste. Subiectul „statelor în tranziţie“ a devenit o temă 
importantă a cercetărilor internaţionale, dar între acestea 
subiectul „România“ a fost adesea periferic. Astfel, ambiția acestei 
cercetări este de a realiza o analiză din interior a României, 

„utilizând atât metodele cercetării internaţionale cât și concluziile 
empirice la care aceasta a ajuns. 


2. Obiectul cercetării 


Studiul acesta are ca obiect politicul. Prin această afirmaţie nu 
am depășit nivelul unei simple tautologii, din moment ce nu ştim 
ce este „politicul“ sau „politica“. Încercarea de a răspunde adecvat 
acestei probleme fundamentale pentru filozofia şi sociologia 
politică! ar putea constitui ea însăși obiectul unei cercetări extinse, 
fără a putea avea pretenţia de epuizare a subiectului. Este prudent 
de aceea să operăm cu delimitări suficient de tranșante pentru a 
fi relevante, fără a urmări însă filiaţiile sau implicațiile unei 
anumite definiţii. Politica a fost denumită „arta posibilului“, „arta 
guvernării“. Politicul a fost identificat adesea cu conceptul de 
putere, însă această perspectivă poate fi abuzivă în măsura în care 
există relaţii sociale care implică raporturi de putere dar acestea 
nu sunt și politice (de ex. autoritatea părinţilor asupra copiilor). 
O a doua delimitare operaţională este cea care trebuie realizată 
între stat și fenomenul politic, politicul neputând fi redus la stat. 
Politica poate fi definită ca un sistem de reglementare indis- 
pensabilă a vieţii unei societăţi create de relaţiile conflictuale?. 
Politica poate fi însă definită și ca un ansamblu de activități care 
vizează obţinerea consensului societal asupra obiectivelor pe care 
acea societate le are, dar și asupra modului de creare și redistri- 


1 Jean Baudoin, Introducere în sociologia politică, Editura Amarcord, 
Timişoara, 1999, p.98-99 

2 Patrick Lecomte, Bernard Denni, Sociologie du politique, Presses 
Universitaires de Grenoble, 1990, p.18. Deși definirea în relaţie cu conflictul 
a politicului este una din ideile esenţiale ale sociologiei weberiene (statutul 
era definit ca deținătorul monopolului violenţei legitime), această filozofie este 
contestată de pe poziţiile unei abordări „pacifiste“, care cere recunoaşterea 
legitimității constituirii unor actiuni colective care neagă legitimitatea 
controversei 

buire a resurselor unei naţiuni sau a altor forme de organizare 
politică. 

Politicul este o formă de manifestare a relaţiilor sociale. 
Dar nu toate formele de relaţii sociale sunt politice. O relaţie socială 
devine politică dacă, prin jocul interacțiunilor, a raporturilor de 
forțe între agenţii sociali în cauză, reuşesc să „forțeze intrarea“ în 
sistemul politic. Aceasta nu înseamnă în mod automat că initia- 
torii acestei relaţii obţin rezultatele pentru care ei s-au mobilizat, 
dar măcar au impus societăţii și sistemului ei politic tratarea 
politică a unui anumit tip de fapt social. 

Politica intervine ca un mediator central al societăţii sub 
forma unei instanțe specializate în arbitrajul conflictelor 
intrasocietale, în numele valorilor de coeziune globală a societăţii, 
pe care le prezintă ca principii de legitimare a acţiunilor sale. Aceste 
valori sunt produsul culturii societăţii, a reprezentărilor lumii sau 
a ideologiei determinante pentru raporturile conflictuale între 
membrii săi. Ele sunt întotdeauna relative, subiect de contestaţie 
și a transformărilor în funcţie de raporturile conflictuale?. 

Această definiţie minimală a politicului, cu funcţie 
operațională, cred că este suficient de pertinentă pentru a clarifica 
subiectul cercetării. Ín primul rând, acest studiu îşi propune să 
analizeze instituţiile politice statale (președinție, parlament, 
guvern) dintr-o triplă perspectivă: i) juridică, a normelor consti- 
tuțional-legale care definesc respectivele instituţii şi raporturile 
lor cu celelalte instituţii ale statului; ii) funcțională, pentru a evalua 
performanţele acestora; iii) istorică, pentru a descrie principalele 
evenimente care au marcat acea instituţie, fie că le-a generat, fie 
că a fost obiect al acestora. 

Un alt subiect important care face obiectul acestei 
cercetări este cel al formațiunilor politice, fie că sunt partide, alianțe 
politice sau electorale. În abordarea acestui subiect perspectiva este 
preponderent diacronică, încercând să surprind principalele 
trăsături ale fiecărei familii politice, acţiunile sale și elementele 


3 Ibidem, p.14, 17 

de comparaţie faţă de ceilalți actori ai scenei politice. De asemenea, 
analizez principalele linii doctrinare ale fiecărei familii politice, 
precum și specificitatea organizatorică a acestora‘. 

Evident, politicul nu este epuizat de instituţii statale și 
partide, pentru că în interacţiunea cu acesta intervine și 
„societatea civilă“, într-un sens foarte larg: mass-media, sindicate, 
patronate, instituţii ecleziastice, organizaţii neguvernamentale. În 
această cercetare analizez diferitele tipuri de interacțiuni pe care 
acestea le au cu instituţiile politice formale și rolul lor în crearea 
de politici, produsul raţional al sistemului politic, sau în luarea 
unor decizii care privesc organizarea vieţii politice. 

În sfârşit, dar nu mai puţin important, acest studiu 
cuprinde și o evaluare calitativă a interacțiunilor dintre instituțiile 
statului și societate, dintre componentele sistemului partidist. Acest 
tip de evaluare o realizăm în baza conceptului de „stat de drept“, 
şi ea se găsește în cuprinsul lucrării după sistemul partidist, 
înaintea societăţii civile, tocmai pentru că ea are valoarea 
dimensiunii calitative a sistemului politic de tip democratic. 


3. De ce perioada 1989-2004? 


Proiectul iniţial al acestei cercetări cuprindea perioada 1989-1996, 
de la căderea comunismului până la realizarea primei alternanţe 
democratice a puterii în România. Ulterior am extins cercetările 
şi am hotărât că nu puteam rămâne la stadiul anului 2000, când 
România a trecut testul dublei alternante democratice la putere, 
deoarece tranziţia a continuat până în anul 2004. Pentru concizia 
termenilor discutăm despre tranziţie ca procesul de trecere de la 
un sistem dictatorial, autarhic și centralizat la o societate 


4 Din considerente de ordin metodologic în această cercetare nu mă 
focalizez asupra „grupurilor de interese“. Activitatea acestora este foarte greu 
de analizat, deoarece este, cel mai adesea, netransparentă, deși vizibilă. De 
aceea, prefer să nu intru în analiza „grupurilor de interese“, pentru ca această 
lucrare să nu dobândească un caracter speculativ. 


ROMÂNIA DE LA COMUNISM LA CAPITALISM |! 19 


pluralistă, în care valorile democratice sunt prevalente, cu o 
economie preponderent privată, dominată de regulile pieţei. 

Anul 2004 poate fi considerat sfârșitul ciclului politic 
inaugurat în 1989 și începutul unuia nou, considerându-l sfârşitul 
primei mari etape a tranziţiei. Aserţiunea poate fi susținută prin 
mai multe tipuri de argumente. Un prim tip sunt cele care se referă 
la clasa politică. Dintre acestea enumerăm dintre cele mai 
semnificative: i) ieșirea de pe scenă a liderilor politici care au avut 
rolul central în perioada post-comunistă, exponentul simbolic al 
acestora fiind Ion Iliescu; ii) tendința de stabilizare prin coagulare 
a scenei politice, anul 2004 însemnând apariţia a două mari blocuri 
politice, sub forma a două alianţe minimale, una politică (Alianţa 
PNL-PD „Dreptate și Adevăr“) și una electorală (Uniunea 
Naţională PSD+PUR), chiar dacă în termeni nominal numărul 
de partide reprezentate în Parlament este același ca în urma 
alegerilor din 2000; iii) un punct de vedere majoritar în interiorul 
clasei politice în legătură cu sfârșitul tranziţiei: dacă Adrian 
Năstase încerca încă din 2002 să acrediteze ideea intrării în 
„post-tranziţie“, în discursul de învestitură al Guvernului Călin 
Popescu-Tăriceanu din decembrie 2004, primul-ministru proclama, 
unilateral, „sfârșitul tranziţiei“. 

Încheierea tranziţiei este atestată şi de schimbarea 
statutului internaţional al României. Integrarea în NATO 
înseamnă obţinerea celor mai puternice garanţii de securitate pe 
care România le-a avut în perioada modernă. La sfârșitul anului 
2004 România a încheiat negocierile de aderare la Uniunea 
Europeană, intrând într-o fază tranzitorie până la integrarea 
deplină. Prin aceasta, angoasele de tip securitar și identitar 
specifice perioadei de tranziție nu mai au motive reale de 
manifestare politică. 

Încheierea tranziţiei înseamnă și intrarea pe un traseu 
ireversibil al dezangajării statului din economie, prin privatizarea 
sectorului energetic, inclusiv a celei mai mari companii — Petrom, 
a celei mai mari părţi din sistemul bancar, prin transferul în 
proprietate străină a unor importante capacități de distribuţie din 
sectorul energetic. Sinteza acestor transformări este reprezentată 

de obţinerea calificativului de „economie de piaţă“ pentru 
România. 

Cred că aceste argumente minimale sunt suficiente pentru 
a motiva alegerea anului 2004 ca moment terminus al demersului 
nostru de investigare istorică a trecutului recent al României. 
Desigur, anul 2004 nu constituie un moment al schimbărilor 
revoluţionare, în sensul clasic al termenului, ci, mai degrabă, 
concretizarea unui proces de acumulări anterioare care au 
beneficiat de condiţii externe favorabile pentru finalizare. Multe 
din fenomenele specifice societăţii de tranziţie se continuă și după 
2004, dar acest moment constituie un punct de inflexiune, de la 
care schimbările din societate, şi deci și din sistemul politic, trebuie 
integrate unei noi realităţi. lar această nouă realitate înseamnă 
apartenenţa la un sistem internaţional cu o mai mare dinamică 
a globalizării, care determină bascularea raportului dintre factorii 
endogeni și cei exogeni în producerea de efecte în şi asupra 
sistemului politic, în favoarea celor din urmă. 


4. Timp, eveniment, obiectivitate istorică 


Discutarea perspectivelor epistemologice asupra „timpului“, 
„evenimentului“ și „obiectivităţii“ este necesară în orice lucrare 
istorică, pentru a face vizibilă opţiunea istoricului asupra acestor 
chestiuni esenţiale. Această recomandare metodologică devine 
imperativă în cazul unei cercetări asupra istoriei imediate, sau a 
trecutului recent cum mai este denumită această specie 
istoriografică. Rămășițele gândirii dogmatic-pozitiviste sunt încă 
prezente în societatea (post-)modernă, iar principala reacţie în faţa 
unui subiect de istorie recentă este întrebarea indirectă „dacă nu 
e prea devreme“ sau în mod direct „poate fi o astfel de cercetare 
obiectivă?“ 

Legitimitatea speciei istoriei timpului recent este dată de 
înseși sensul primar al termenului grecesc de „istorie“, acela de 
„anchetă“ asupra timpului prezent, care se transformă imediat în 
trecut şi a trecutului mai îndepărtat, văzut, inevitabil, din 
perspectiva prezentului. Este util de amintit faptul că unul din 
cei mai importanţi istorici ai umanităţii, grecul Thucydides prin 

a sa Istorie a războiului peloponesiac reprezintă primul mare 
„contemporaneist“ în raport cu narațiunea istorică, ba mai mult, 
a fost un actor puternic implicat în evenimentele descrise și 
interpretate. Poate și de aceea opera sa istorică este atât de 
valoroasă. 

Temele „timpului“, „evenimentului“ și „obiectivităţii“ sunt 
interconectate, iar viziunea particulară asupra acestora este 
încadrabilă unui perspective mai ample asupra fenomenului istoric. 

Definirea naturii timpului este una din marile probleme 
ale filozofiei științei, dar a departaja timpul în mod binar, între 
„timpul istoric“ și „timpul natural“ este insuficient, cu atât mai 
mult cu cât, din perspectiva postulatelor teoriei relativităţii extinse, 
inclusiv timpul „natural“ nu este liniar și omogen. Rămânând totuși 
în sfera timpului uman (preferăm această formulă în locul celei 
de „timp social“ pentru că are o sferă mai largă), Fernand Braudel 
încerca să clarifice problema timpului, indicând faptul că acesta 
are cadente diferite, ritmuri inegale de curgere. Braudel distinge 
între un timp individual, unul social și un timp geografic. Potrivit 
acestuia, istoria se desfășoară pe trei paliere: a) istoria 
evenimențială sau de suprafață, identificabilă la nivelul timpului 
individual sau al duratelor scurte; b) istoria conjuncturală, vizând 
procese de durată medie, ce urmează un ritm mai lent de curgere, 
cum ar fi schimbările economice, sociale, demografice sau 
tehnologice; c) istoria structurală (totală), ce include procese de 
lungă durată, la nivelul cărora timpul este aproape staționar, iar 
istoricul are nevoie de perspectiva secolelor pentru a putea 
recunoaște vreo schimbare5. Această perspectivă structuralistă 
asupra istoriei are dezavantajul de a expulza evenimenţialul din 
istorie, sub argumentul că este prea puţin util pentru o „istorie 
totală“. În același timp, nu putem cădea în capeanele istoriografiei 
pozitiviste, care își propunea să studieze „istoria așa cum ea a fost“, 
să reproducă „fapte brute“. Optăm astfel pentru o perspectivă 
asupra timpului care se definește în raport cu evenimentele, de 


5 Cecilia Tohăneanu, Epistemologia istoriei. Între mitul faptelor și 
mitul semnificaţiilor, Editura Ştiinţifică, Bucureşti, 1998, p.194 

aici derivând conceptul de „timp accelerat“, de comprimare sau, 
dimpotrivă, de dilatare a duratei. 

Suntem astfel nevoiţi să recunoaștem că nu putem găsi 
o noțiune absolută a timpului istoriei, deci şi a evenimentului, şi 
să abandonăm această ambiţie pentru o definiţie mai concretă. 
Evenimentele nu sunt lucruri, obiecte consistente, substanțe. Ele 
sunt, mai degrabă un decupaj pe care noi avem libertatea să-l 
operăm în realitatea cunoscută, un agregat de procese în care 
acţionează oameni și lucruri6. Construcţia evenimentului poate fi 
definită ca experimentare istorică, de aceeași natură și întemeiată 
pe aceleași principii ca și experimentul științific, în care nu există 
niciodată o observaţie în stare pură, ci întotdeauna observaţie 
provocată”. Faptele nu au o mărime absolută, ele depind de nivelul 
cunoaşterii unui eveniment sau fenomen, dar și de perspectiva 
asupra acestora. Prin aceasta ajungem la discuţia asupra 
obiectivităţii în istorie și a istoricului. 

Pentru claritatea discuţiei cred că este relevantă distincția 
dintre obiectivitatea istoricului şi cea a istoriei ca metodă de 
cunoaștere. Analiza obiectivităţii istoricului o putem înțelege din 
două puncte de vedere: etic și al sociologiei cunoașterii. Conceptul 
de obiectivitate își găseşte deplina relevanţă în cazul abordării etice 
a problemei, și anume a deontologiei profesionale a istoricului. 
Aceasta ar putea fi rezumată în principiul că scopul cercetării 
istorice este cunoașterea adevărului, iar istoricul nu trebuie să fie 
tendenţios, rău voitor, să ascundă cu bună știință „dovezi“ care 
ar contraveni ideilor sau tezelor pe care el ar vrea să le 
demonstreze. Pe scurt, condiția obiectivităţii istoricului este ca 
acesta să pună în discuţie fapte sau argumente care contravin 
opiniilor sale politice. 

Pe o treaptă superioară de complexitate este analiza 
obiectivităţii istoricului prin prisma neutralității valorice. Secolul 
XX a adus cu sine descoperirea subiectivităţii istoricului, idee care 
a luat o perspectivă teoretic consistentă după apariția tezei 


6 Paul Veyne, Cum se scrie istoria, Meridiane, București, 1999, p.52 

1 Michel Trebitsch, „Structura evenimentului în istoria timpului 
prezent“, in Istoria recentă în Europa. Obiecte de studiu, surse, metode, New 
Europe College, București, 2002, p.27 

paradigmelor cunoașterii a lui Thomas Kuhn prin Structura 
revoluțiilor ştiinţifice. 

Ideea de bază a sociologiei cunoașterii, relativistă prin 
excelenţă, este că sistemul de valori, credinţele fără fundament 
obiectiv, sau chiar cunoștințele ştiinţifice, adevărurile obiective 
depind de societate și istorie, că apariţia și descoperirea lor este 
legată de conjunctura istorică sau de tipul de civilizaţies. Teza este 
respinsă de pe poziţiile neo-pozitivismului logic de Karl Popper, 
acesta susţinând că „ceea ce impune omului de știință o disciplină 
mentală și prezervă obiectivitatea științei precum și tradiţia de a 
discuta critic noile idei, este tocmai acest caracter public al științei 
și al instituţiilor ei“%. Cred că argumentul popperian este corect, 
dar dacă el vrea să răspundă problemei obiectivităţii omului de 
ştiinţă din perspectivă deontologică. Din punctul meu de vedere, 
ideea neutralității axiologice absolute a istoricului nu este 
credibilă, iar istoria științei indică faptul că aceasta nu are cu 
adevărat o fundamentare, chiar dacă unii cercetători ar dori 
subiectiv să facă Ştiinţă, în cazul nostru Istorie. Argumentul pentru 
a respinge teza neutralității axiologice este faptul că însăși 
interpretarea și alegerea unor teorii conţine un element normativ 
ireductibil, care provine din reguli și acceptare raţională, care sunt 
încărcate valoric. Acest element normativ din țesătura de credințe 
influențează modul în care alegem și definim conceptele relevante, 
modul în care îmbinăm între ele interpretările rezultate”. 

Obiectivitatea istoriografiei trebuie Judecată din 
perspectiva câmpului istoric, or, acesta este complet nedeterminat, 
cu o singură excepţie: ca tot ce se află acolo să se fi petrecut cu 
adevărat!!. Obiectivităţii istoriei i s-a adus critica de a se ocupa 
doar de evenimentele importante!?. Chiar dacă acest obstacol în 
atingerea obiectivităţii a părut a fi îndepărtat prin inventarea 


8 Maurice Duverger, Méthodes des sciences sociales, PUF, Paris, 1961, 
p.17 

9 Karl Popper, Mizeria istoricismului, All, București, (f.a.), p.112 

10 Martin Hollis, Introducere în filosofia științelor sociale, Editura Trei, 
București, 2001, p.203 

11 Paul Veyne, op.cit., p.24 

12 Paul Ricoeur, Istorie şi adevăr, Anastasia, București, 1996, p.36 

„istoriei totale“, în diferitele ei variante, această ultimă specie 
istoriografică nu a făcut decât să pună în lumină un argument 
teoretic surmontabil. Nici o descriere, indiferent cât de detaliată, 
şi nici o explicaţie, indiferent de numărul de factori pe care îl 
încorporează, nu vor reuși să surprindă întreaga complexitate a 
lumii. In cazul cunoașterii istorice funcționează un argument 
suplimentar: „istorie“ este „ceea ce a rămas după șoarecii din 
arhive“, adică istoriografia este realizată cu informaţiile care au 
rezistat de-a lungul timpului. Hazardul are, de aceea, o influenţă 
considerabilă asupra bazei materiale a cunoașterii istorice. 

Pretenţia la obiectivitatea cunoașterii istorice este 
contrazisă de abolirea așa-numitelor „legităţi istorice“. Istoria nu 
este condusă de un determinism mecanicist, nici nu are un sens 
final în sens teleologic!5. Istorie nu este nici o acumulare de progres 
neîncetat, dar nici de regres. Istoria în sens ontologic este 
nelimitată, reprezentând totalitatea evenimentelor care afectează 
umanitatea sau au ca obiect aceasta. Istoriografia nu poate să fie 
decât limitată, întotdeauna parţială. Indiferent cărei ideologii îi 
vor aparţine „legile istorice“, acestea nu vor putea niciodată 
cuprinde în relaţii cauzale, efectele neintenţionate, care sunt 
rezultatul naturii umane subiective, iraționale. Conceptul de 
cauzalitate în istorie trebuie înţeles în forma sa soft, de relaţii 
probabilistice între intenţie și rezultat. 

Concluzia ce rezultă în urma prezentării acestor argu- 
mente este aceea că este corect să vorbim de „obiectivitate“ doar 
atunci când ne referim la aspectul etic al cercetării, nu și la cel 
axiologic sau epistemologic, altfel cădem în ideologie, adică în nega- 
rea aspectului critic şi evaluativ al cunoașterii de tip științific. 


5. Definirea conceptelor: sistem și regim politic 


În limbajul cotidian noţiunile de „sistem“ și „regim“ politic sunt 
folosite adesea ca termeni echivalenți. Din perspectiva științifică 
aceste două concepte au grade de acoperire diferite, iar în cele ce 


13 Nicolas Tenzer, La société depolitisee. Essai sur les fondaments de 
la politique, PUF, Paris, 1991, p.187-199 

urmează încercăm să sintetizăm principalele trăsături ale 
fiecăruia. 

Noţiunea de „regim politic“ a apărut prima, în cadrul școlii 
instituţionaliste, fiind folosită atât de juriști cât și de politologi, 
sociologi sau istorici. In funcţie de metodele propriei discipline, 
conceptului i se dă o determinare proprie. Intr-o formă sintetică, 
dar prea puţin analitică, regimul politic desemnează modul de 
guvernare a unui stat și cadrul constituțional de exercițiu al 
puterii!f. In teoria juridică noţiunea de regim politic este asociată 
altor concepte: structura de stat, forma de guvernământ şi este 
subsecventă conceptului formă de stat!5. Noţiunea de „formă de 
stat“ este utilizată în mod obişnuit în tratatele de drept 
constituţional pentru a desemna modalităţile în care se poate 
înfățișa puterea de stat constituită pe un teritoriu determinat. 
Forma de guvernământ, în sens restrâns, indică procedeul de 
alcătuire și de formare a organelor supreme, căile prin care își 
îndeplinesc aceste autorităţi rolul. În sens larg, forma de 
guvernământ desemnează modul de formare și organizare a 
instituţiilor statului, caracteristicile și principiile care stau la baza 
raporturilor dintre acestea, în special dintre organul legiuitor și 
organele executive, inclusiv șeful statului. 

În anii '50-'60 s-au consacrat tot mai multe studii cercetării 
regimurilor politice. Maurice Duverger în Institutions politiques!5 
era de părere că „la baza regimurilor politice se găsește un fenomen 
esenţial de autoritate, de putere, de distincție între guvernanți și 
guvernaţi“. Toate regimurile politice apar astfel ca un ansamblu 
de răspunsuri la patru serii de probleme principale: a) problema 
autorității guvernantilor şi a supunerii cetăţenilor. Care sunt 
fundamentele puteri politice, ce definește bazele ideologice ale 
regimului; b) probleme relative la alegerea guvernantilor: cum sunt 
desemnaţi indivizii care primesc sarcina și puterea de a guverna 


14 AXIS. Dictionnaire encyclopédique, L'univers documentaire 
Hachette, vol. 5 

15 Ton Deleanu, Drept constituțional şi instituții politice. Tratat (1), 
Europa Nova, București, 1996, p.130 

16 Maurice Duverger, Institutions politique et droit constitutionnel, 
PUF, Paris,1960, p.15-16 

în Stat; c) structura guvernantilor: nu există niciodată un singur 
guvern, ci mai multe; care este forma fiecăruia dintre ele şi 
raporturile care le individualizează unele de altele; d) probleme 
relative la limitarea guvernantilor. Credem că guvernanţii au 
dreptul de a face totul sau trebuie puse limite intervenției lor, 
asigurând guvernaţilor o „zonă de libertate“ personală? Şi dacă 
admitem principiul acestei limitări a guvernământului, prin ce 
procedee tehnice se poate asigura acest respect? 
Acest mod de a pune problema analizei fenomenului 
politic, într-o manieră statică, secvenţială a fost depăşit prin 
apariţia teoriilor sistemice asupra societăţii, ulterior şi asupra 
politicului!”. Primul cercetător care a încercat şi, în mare măsură 
a reuşit să abordeze politicul în spiritul teoriei sistemice, a fost 
canadianul David Easton. În lucrările sale Sistemul politic, apărută 
în 1953 şi O analiză sistemică a vieții politice, elaborată în 1956, 
Easton avansează elemente valoroase privind definirea sistemului 
politic, îndeosebi a caracterului său deschis, dar nu reușește să 
impună o definiţie cuprinzătoare a acestuia. Un pas important în 
conceptualizarea sistemului politic l-a realizat David Easton prin 
Analiza sistemului politic!8, acesta fiind definit ca un ansamblu 


———— 1 Teoriile sistemice se dezvoltă în contextul avansului paradigmei 
holiste, conform căreia proprietățile sau caracteristicile de grup sunt diferite 
de acelea ale indivizilor care le compun. Pentru mai multe amănunte vezi 
Martin Hollis, op. cit., p.100-111 
——-— 18 David Easton, Analyse du système politique, Libraire Armand Colin, 
Paris, 1974, passim. Există însă şi alte definiri ale sistemului politic. 
Politologul Jean William Lapierre (L' Analyse des systèmes politiques, PUF, 
Paris, 1973), încearcă să definească sistemul politic ca „ansamblul proceselor 
de decizie care privesc totalitatea unei societăţi globale“, definiţie care nu 
acoperă nici pe departe politicul, vizând numai un aspect al sistemului politic, 
cel decizional, iar concepte ca structura, relațiile, instituţiile, comportamentul, 
normele conduitei politice, rămânând în afara unei asemenea abordări. 
Definiţia sintetică a sistemului politic este de „ansamblu complex de procese 
prin care anumiţi factori (inputs) sunt transformați într-o categorie de produse 
pe care le numește politici, decizii și măsuri de aplicare, înzestrate cu autoritate 
(outputs)“. Pe aceeași linie funcţională se înscrie și definiţia lui Talcott Parsons: 
„Conceptul nostru cheie de orientare este politica definită ca un subsistem 
primar funcţional al societăţii, strict paralel cu status-ul teoretic, cu economia“. 

de interacțiuni prin care obiectele de valoare, în sensul de resurse 
politice, sunt repartizate pe cale autoritară în societate. 

David Easton propune câteva categorii fundamentale de 
analiză a politicului ca sistem: i) sistemul politic este un sistem 
deschis, care interacționează cu celelalte sisteme care compun 
mediul; ii) sistemul politic dispune de mecanisme prin care încearcă 
să se adapteze la mediu. Datorită acestor mecanisme, sistemul 
politic își poate regla propriul comportament, își poate modifica 
structurile interne și chiar bazele sale fundamentale; iii) sistemul 
politic poate fi definit ca un ansamblu de interacțiuni prin care, 
prin intermediul autorităţii, valorile sunt repartizate în cadrul unei 
societăți. Acesta este elementul care diferențiază și distinge un 
sistem politic de celelalte sisteme aflate într-o strânsă conexiune 
în mediul societal. Sistemul politic trebuie să fie capabil să 
repartizeze, în mod raţional, valorile într-o societate. 

Pentru a-și preciza mai exact viziunea, David Easton ne 
atrage atenţia asupra unui mod de raţionament care să ne conducă 
spre o astfel de înțelegere: a) viaţa politică este imposibilă într-un 
spaţiu vid; b) aceasta poate fi considerată doar în raport cu un 
mediu fizic, biologic, social și psihologic în relaţie de strictă 
dependență; c) viața politică este ea însăşi compusă din interacțiuni 
politice care se manifestă ca un sistem de comportamente inserate 
într-un mediu și la influenţele căruia întregul sistem politic este 
expus și reacţionează; d) având în vedere natura sistemică a întregii 
vieți sociale, viața politică trebuie să fie interpretată ca influențată 
de celelalte sisteme cu care interacţionează!?. 

Descrierea sintetică a modelului de sistem politic este 
esenţială pentru a înţelege diferenţele faţă de abordările anterioare 
ale politicului. La nivel primar sistemul este supus unor 
„exigențe“, adică cereri adresate autorităţii politice pentru ca ea 


Karl W. Deutsch propune modelul cibernetic de comunicare și control 
ca manieră de a înțelege sistemul politic. Acesta este descris ca „o reţea de 
fluxuri de comunicare către şi dinspre societate“, ca un sistem complex de 
control asupra tensiunilor interne și bineînțeles și invers, din partea acestei 
societăţi asupra sistemului politic și asupra puterii politice. 

19 Virgil Măgureanu, Studii de sociologie politică, Albatros, București, 
1997, p.139-140 


28 | FLORIN ABRAHAM 


să satisfacă o revendicare sau alta. Pentru a evita situația de 
„Ssupraîncărcare“, sistemul pune la punct „regulatori“. Cei „insti- 
tuţionali“ desemnează toate instituţiile, partidele, grupurile de 
presiune, adunările reprezentative având ca sarcină să gestioneze 
fluxul cererilor în scopul de a le restitui conţinutul și volumul 
compatibile cu echilibrul general al sistemului. Regulatorii 
„culturali“ desemnează toate formele de socializare și de inhibiţie 
care au vocaţia de a difuza normele și valorile susceptibile și să 
legitimeze conduitele sociale. Pe un al doilea palier, după ce le-a 
filtrat, sistemul convertește cerinţele în decizii (outputs) care 
afectează situaţia morală şi materială a indivizilor sau a 
grupurilor și care au ca scop tocmai dezamorsarea contradicţiilor 
inițiale. Răspunsurile imaginate de sistem acţionează retroactiv, 
prin așa-numitul feed-back (vezi figura 1.1), asupra cetățenilor și 
susținătorilor. Dacă ele vor suscita noi cerinţe și noi dezordini, 


acestea pot fi considerate nepotrivite. 


Figura 1.1: Modelul simplificat al unui sistem politic 
Sursa: David Easton, Analyse du système politique, p.33 


Abordarea sistemică a politicului reprezintă, fără îndoială, 
o importantă inovaţie în raport cu perspectiva instituționalistă, 
juridică sau istoristă, prin faptul că permite evidențierea 
caracterului dinamic și interactional al fenomenului politic. Punctul 
slab al abordării sistemice este faptul că aceasta, cel puţin în 
varianta propusă de David Easton, refuză să opereze discriminări 
pertinente între diferite sisteme de alocare a valorilor, reducând 
invariabil acţiunea politică la un mecanism de gestiune a 


tranzacţiilor sociale orientate spre propria reproducere. 


-—— 2% Jean Baudoin, op.cit., p.99-100 

Alături de abordarea structurală a sistemului politic, care 
propune definirea acestuia prin înţelegerea elementelor 
componente și a relaţiilor dintre acestea, literatura politologică 
propune și o abordare funcționalistă a conceptului de sistem politic. 
Din această perspectivă, sistemul politic poate fi definit ca o formă 
de organizare a sistemului social care trebuie să asigure orga- 
nizarea și conducerea societăţii „pentru obţinerea unor finalităţi 
şi a performanţelor adecvate“ într-o perioadă de timp dată. 

O abordare funcționalistă în conceperea sistemului 
politic a adoptat Gabriel Almond?!. El definește sistemul politic 
ca un „sistem de interacțiuni prezent în toate societăţile care se 
manifestă independent, îndeplinind funcţiile de integrare și de 
adaptare, uneori întrebuințând și mijloace de constrângere“. 
Continuând analiza acestui sistem, Gabriel Almond îl definește 
ca fiind compus dintr-un ansamblu de roluri sociale și de 
interacțiuni între acestea. Almond consideră că sistemul politic 
reprezintă o îmbinare armonioasă a două elemente fundamentale 
— structura politică și cultura politică. „Structura politică 
cuprinde ansamblul activităţilor politice: instituţiile politice, dar 
şi aspectele politice ale structurilor sociale“. 

Gabriel Almond defineşte cultura politică ca fiind „un 
model de atitudini individuale și de orientări faţă de politică, 
manifestate în rândul membrilor unui sistem politic“. Ea este un 
fenomen subiectiv care stă la baza acţiunilor politice și care le 
conferă importanţă. Cultura politică este cea care realizează coezi- 
unea, coerenţa instituţională a sistemului politic. Funcţionalitatea 
unui sistem politic este asigurată și prin aderenţa clasei politice 
la un anumit set de credinţe, norme, valori, așadar un anumit tip 
de cultură politică. 

Dar nici variantă funcționalistă a sistemului politic nu 
îndeplinește toate condiţiile pentru a explica fenomenul politic, în 
special comportamentul și rolul actorilor individuali. De aceea, atât 
abordarea sistemică a fenomenului politic, în varianta D. Easton, 


21 Gabriel Almond, James Coleman, The Politics of Developing Areas, 
Princeton, 1960, passim, şi Gabriel Almond, Sidney Verba, Cultura civică: 
atitudini politice și democrație în cinci națiuni, Du Style, Bucureşti, 1996, 
passim 

cât și cea funcționalistă a școlii lui Almond, sunt utile și vor fi 
utilizate în această cercetare în calitate de modele euristice. Acestea 
oferă un cadru în care pot fi lansate ipoteze și direcţii de cercetare, 
însă nu pot fi luate ca teorii cu funcţie explicativă absolută. Tipul 
de teorii generale, precum este și cea a sistemelor, au principala 
slăbiciune tocmai în faptul că sunt foarte largi, existând astfel 
pericolul de a nu putea fi formulate proceduri pentru testarea 
acestora2?. 

Sintetizând analiza celor două concepte analizate în acest 
subcapitol, definim regimul politic ca o formă concretă de 
organizare și funcţionare a sistemului politic. In consecinţă, prin 
regim politic se înţelege modul concret de organizare, institu- 
ționalizare și funcţionare a sistemului politic, de exercitare a puterii 
politice de către o forță social-politică în cadrul unei comunități 
sau a unui sistem social global. În interiorul aceluiași sistem politic 
regimurile sunt variante tranzitorii ale sistemului, acesta din urmă 
având un ritm de transformare mai lent. 


6. Metoda de lucru — „hibridarea“ 


Poziţia de principiu în stabilirea metodelor de cercetare ar putea 
fi sintetizată de afirmaţia savantului Edgar Morin: „Tot ce e uman 
e concomitent psihic, sociologic, istoric, economic, demografic (...), 
e important deci ca aceste aspecte să nu fie separate, ci să concure 
la o viziune polioculară. Ceea ce mă animă este grija de a oculta 
cât mai puțin posibil din complexitatea realului“2%. Principala 
consecinţă a unei asemenea abordări este evitarea dogmatismului 
metodologic în cercetarea „problemelor umane care își datorează 
existența capacităţii omului de a acţiona, adică libertăţii relative 
faţă de lucruri, așa cum sunt ele“24. 


—— 22 Gary King, Robert Keohane, Sydney Verba, Fundamentele 
cercetării sociale, Polirom, Iaşi, 2000, p.109 
23 sii. Întrebări pentru sfârşit de mileniu. Convorbiri cu Le Monde, 
Humanitas, Bucureşti, 1992, p.34 
24 Hannah Arendt, Crizele republicii, Humanitas, București, 1999, 
p.17 

Literatura despre metodologia științelor sociale în general 
sau a diferitelor discipline este impresionantă numeric și calitativ. 
In cadrul acesteia un loc important este alocat analizării strate- 
giilor cercetării. Unii autori identifică patru strategii ale ştiinţei 
în disciplinele sociale (inductivă, deductivă, reproductivă și 
abductivă?6), dar epistemologia este într-o permanentă căutare și 
de alte metode, de exemplu cea a teoriei generate?!. Aceste strategii 
de cercetare trebuie considerate ca tipuri ideale, în scopul evitării 
ideologizării cercetării. Așa cum sunt enunțate, strategiile de 
cercetare definite ca tipuri ideale au rolul important de a sinteza 
modele argumentative şi explicative. Dacă acestea ar fi puse la 
lucru în forma lor clasică, nu ar da întotdeauna cele mai semni- 
ficative rezultate. Iar argumentul pentru susţinerea unei asemenea 
afirmaţii, extrem de importantă din punct de vedere conceptual, 
este acela că teoriile sunt construite în interiorul unor paradigme, 
care nu au valoare epistemologică absolută, iar orice cunoaştere 
nu poate fi decât relativă?8. De aceea, în funcţie de scopul cercetării, 
diferite componente ale unor strategii de cercetare pot fi combinate 
în practică. 

Scopul cercetării științifice este acela de a „produce infe- 
rente descriptive sau explicative bazându-se pe informaţia 
empirică despre lume“. „Inferenţa este procesul prin care ajungem 


25 Cităm, cu titlu de exemplu, Jerzy Topolski, Methodology of History, 
Warszawa, 1976; Madeleine Grawitz, Méthodes des sciences sociales, vol.1-4, 
Dalloz, Paris, 1972; Poliana Ștefănescu, Analiza cauzală cu variabile latente. 
Aplicaţii în ştiinţele sociale. Teză de doctorat, Universitatea Bucureşti, 1996 

25 Mircea Agabrian, Cercetarea calitativă a socialului. Design şi 
performare, Institutul European, laşi, 2004 

21 Teoria generată este o strategie interpretativă care împărtășește 
filozofia analizei fenomenologice, în ciuda faptului câ există şi distincţii clare 
între cele două metode. Metoda teoriei generate constă în procesul de colectare, 
analiză şi interpretare de date cu scopul de a dezvolta o teorie asupra 
fenomenului studiat şi de a genera modele explicative pentru comportamentul 
uman, in Adriana Băban, Metodologia cercetării calitative, Presa Universitară 
Clujeană, Cluj, 2002, p.111 

2% [storia ştiinţelor oferă exemple concludente pentru teza relati- 
vismului cunoaşterii, vezi Isabelle Stengers, Inventarea științelor moderne, 
Polirom, laşi, 2001, passim 

să cunoaştem fenomene la care nu avem acces direct, folosind datele 
pe care le avem la îndemână. Fenomenele pe care nu le putem 
cunoaște direct reprezintă materialul de bază pentru cercetări, 
teorii și ipoteze. Fenomenele pe care le cunoaștem ne oferă datele 
(cantitative sau calitative) pe care se bazează cercetarea“29. 

La nivelul strategiilor de cercetare fundamentale, adică 
cele care au cel mai înalt grad de abstractizare, adoptăm o strategie 
de cercetare mixtă, rezultată din combinarea celor patru tipuri 
ideale evocate anterior, dintre care considerăm că doar trei ne sunt 
cu adevărat utile. In primul rând utilizăm elemente din strategia 
de cercetare inductivă%. Aceasta poate fi folosită pentru două 
scopuri: să definească obiective exploratorii și descriptive pentru 
a răspunde la întrebarea „ce“ și să urmărească un obiect explicativ, 
de exemplu să descopere regularități generale care pot fi utilizate 
în explicarea regularităţilor observate. Folosim fundamentul 
cercetării retroductive, în care realitatea socială este văzută ca o 
lume în care fenomenele sunt produse de resursele cognitive ale 
actorilor sociali, fie ca aranjamente sociale, produse materiale ale 
structurilor și relațiilor sociale neobservabile. A treia strategie de 
cercetare care se constituie în reper metodologic este cea 
abductivăs!. Potrivit acesteia, realitatea poate fi descoperită numai 
din mărturiile actorilor sociali. Metoda interpretativă argumen- 
tează că nu tot ceea ce este important poate fi măsurat cu precizie. 
Interpretativismul ia ceea ce pozitivismul şi raționalismul critic 
ignoră: înțelesurile și interpretările, motivele și intenţiile pe care 
oamenii le folosesc în viață și le direcționează comportamentul. 
Strategia abductivă este relevantă în contextul cercetării noastre 
prin faptul că are obiective exploratorii şi descriptive („ce“), 


Ti, 29 Gary King et alii, op.cit., p.21, 55 

30 Inductia este procesul raționării pornind de la particular la general, 
trăgând concluzii generale în urma observării unor cazuri individuale. Potrivit 
acestei strategii, observarea şi măsurarea meticuloasă, precum şi analiza cu 
grijă şi acuratețe a datelor reprezintă cerințele de bază pentru producerea 
descoperirilor ştiinţifice, in Mircea Agabrian, op.cit.,p.27-29 

31 Ideea abducţiei se referă la folosirea procesului de generare a 
studiilor ştiinţifice sociale din relatările actorilor sociali, Ibidem, p.31-34 

comprehensive („de ce“), evaluative („ce“ și „de ce“) precum și pentru 
înțelegerea schimbării („cum“). 

În sinteză, considerăm că realitatea este alcătuită din 
lucruri şi evenimente care există dincolo de observaţia partici- 
panţilor, dar cunoașterea acesteia nu poate fi decât indirectă, de 
aceea are relevanţă cercetarea interpretărilor (folosim noţiunea 
de „interpretare“ într-un sens foarte larg) create de actorii sociali. 
Existenţa acelor realităţi constituie fundamentul ontologic al 
interpretărilor sociale diverse şi divergente, al descoperirilor 
ştiinţifice şi al reinterpretării acestora. 


* * * 


In cele ce urmează trebuie să stabilim raporturile care 


există între metodele care urmează a fi utilizate în acest studiu. 
Așa cum indicam anterior, cercetarea noastră este de tip istoric, 
în măsura în care este fundamental diacronică. Asupra raportului 
dintre istorie și disciplinele sociale există numeroase controverse, 
mai nuanțate sau mai radicale. Acestea variază de la negarea 
caracterului ştiinţific al istoriei până la considerarea acesteia ca 
fiind o meta-disciplină, care înglobează celelalte discipline sociale. 

Adoptăm demonstraţia realizată de Mattei Dogan care 
susține faptul că termenul de „cercetare interdisciplinară“ este 
inadecvat, din mai multe motives2. Unul ţine de „igiena“ cercetării, 
şi anume de faptul că îi este imposibil unui om de știință să fie 
cu adevărat multidisciplinar, să cunoască în profunzime mai multe 
discipline fundamentale. Un al doilea argument este și mai 
important: cercetarea „multidisciplinară“ determină o alternanță 
a demersurilor, care nu permite aproape niciodată o întâlnire a 
disciplinelor, având ca rezultat, în cel mai bun caz, un paralelism 
util, dar nu o sinteză. 


32 Mattei Dogan, Sociologie politică. Opere alese, Alternative, 1999, 
p.356-391; Mattei Dogan, Robert Pahre, Noile ştiinţe sociale. Interpenetrarea 
disciplinelor, Editura Alternative, București, 1997 şi Mattei Dogan, 
Dominique Pelassy, Cum să comparăm naţiunile. Sociologia politică compa- 
rativă, Alternative, Bucureşti, 1993 

Soluţia pentru a ieși din impasul creat de creșterea 
volumului informaţiilor, multiplicarea disciplinelor și fragmentarea 
acestora este hibridarea, definită ca o suprapunere a segmentelor 
de discipline, o recombinare a cunoștințelor în noi domenii spe- 
cializate. Hibridarea pe care noi o propunem în această cercetare 
este realizată în jurul istoriei. Prin aceasta înţelegem că perspec- 
tiva cercetării noastre este fundamental diacronică, dar preluăm 
alte metode de la disciplinele sociale, pentru a putea descrie și 
explica, cu instrumente adecvate, diferite evenimente sau 
fenomene. Comunitatea metodologică între istorie și științele sociale 
este derivată din principiul coexistenţei parțiale a terenului de 
explorare. Această coextensie este fondată pe posibilitatea core- 
laţiilor funcţionale și a generalizărilor, pe care le oferă fenomenele 
studiate. Nu înseamnă că abordarea noastră este unica posibilă 
sau singura corectă, ea este o variantă din gama foarte largă de 
posibilități create de faptul că în știința modernă fiecare disciplină 
utilizează parametri care sunt variabile strategice pentru alte 
disciplinest. 

Descrierea și comparaţia faptelor, utilizarea metodei 
genealogice sunt câteva din instrumentele clasice ale istoriei. 
Acestea sunt îmbinate cu diferite metode ale altor discipline: 
dreptul constituţional și cel comparativ pentru analiza normelor 
legale; analiza statistică și prezentarea rezultatelor în grafice; 
cercetările sociologice cantitative și calitative pentru măsurarea 
diferitelor variabile sociale; psihologia socială pentru atitudinile 
şi credințele politice; teoria relaţiilor internaţionale pentru 
înțelegerea rolului factorilor externi etc. Ceea ce credem că dă 
coerență demersului nostru este hibridarea acestor metode în jurul 
abordării istorice a fenomenelor politice, conceptualizate ca fiind 
dinamice, neliniare. În sinteză, cercetarea pe care o realizăm este 


33 Theodore Papadopoullos, „La méthode des sciences sociales dans 
la recherche historique“, in XIII Congres International des sciences 
historiques, Moscou, 16-23 Août, 1970, Editions „Naouka“, Direction de la 
littérature orientale, Moscou, 1970, p.3-5 

34 Jean Piaget, Dimensiuni interdisciplinare ale psihologiei, Edit. 
Didactică şi Pedagogică, București, 1972, p. 228 

una de tip istoric, dar alături de metodele istorice clasice folosim 
concepte şi metode împrumutate din alte discipline sociale. 


7. ipoteze ale cercetării 


Canonul cercetării sociale moderne recomandă construcţia 
obiectului de studiu plecând de la ipoteze35. Momentul realizării 
design-ului cercetării este esenţial pentru calitatea acesteia. 
Lansarea ipotezelor într-o cercetare realizată după modelul 
„hibridării“ nu ar trebui să creeze confuzie sau acestea să aibă doar 
un caracter formal. 

Deoarece prin natura ei istoria nu este o știință expe- 
rimentală sau teoretică, ipotezele de cercetare, în înțelesul disci- 
plinelor naturale sau teoretice, sunt irelevante pentru că nu pot 
fi supuse testării pe cale experimentală sau verificate în mod direct 
prin repetares6. Ipotezele trebuie înţelese ca enunțuri cu rol în 
orientarea cercetării de tip istoric. 

Cercetarea noastră nu are o singură ipoteză, centrală, care 
să fie testată prin analiza a diferite elemente ale câmpului politic. 
Design-ul acestei cercetări a fost construit prin acumularea unor 
ipoteze de lucru, implicite sau explicite, cauzale sau descriptive, 
care au rolul de a orienta cercetarea pentru înțelegerea sau 
descrierea anumitor evenimente, decizii sau fenomene istorice. Ca 
atare, această cercetare a fost proiectată prin ridicarea unei rețele 


— % Gary King et alii, op.cit., p.21-23 

% Ibidem, p. 99-109. In literatura metodologică sunt indicate cinci 
reguli pentru formularea unor teorii bune: i) construcţia teoriilor falsificabile, 
în sensul proiectării unor teorii care să poată fi demonstrate ca fiind greșite 
cât mai simplu şi rapid posibil. Rolul ideii falsificabilităţii teoriilor este de 
păstra incertitudinea şi de a trata teoriile drept încercări şi nu dogme în 
devenire; ii) construcţia teoriilor consistente intern: dacă două sau mai multe 
părți ale unei teorii generează ipoteze care se contrazic una pe alta, nici o 
dovadă empirică nu poate susține această teorie; iii) selecția atentă a 
variabilelor dependente, acestea trebuie să fie cu adevărat dependente, iar 
acestea să explice variația pe care dorim să o explicăm; iv) maximizarea 
particularității; v) formularea cât mai cuprinzătoare a teoriilor, astfel încât 
acestea să explice cât mai mult din lumea reală. 

de ipoteze . De exemplu, nu am lansat o ipoteză centrală, de genul 
„factorii externi au avut un rol mai important în dinamica 
tranziţiei“, iar aceasta să încercăm să o testăm în analiza a diferite 
instituţii sau evenimente, pentru ca la sfârșitul cercetării să 
concluzionăm dacă ipoteza a rezistat sau nu testelor verificării 
factuale. Nu am procedat așa din trei motive: 

1)  epistemologic, scopul nostru nu este deducerea unor legi 
istorice, de ex. „în realizarea tranziţiei democratice a unei 
societăţi rolul cel mai important îl au/ar trebui să îl aibă 
factorii exogeni“; 

2) metodologic, cunoașterea istorică este una subiectivă și 
se desfășoară sub forma unui proces de acumulare factuală 
şi interpretativă. Istoria nu are „cauze“ mecanice sau 
legităţi3”. Cauzalitatea în istorie este de tip probabilistic, 
iar identificarea acestora depinde atât de stadiul cu- 
noașterii istorice (dacă sunt cunoscute cele mai importante 
secvenţe ale unui eveniment), cât și din perspectiva din 
care acestea sunt cercetate: de ex. cea individualistă care 
acordă un rol esenţial personalităţilor în istorie, 
interpretarea materialistă, cea psihologizantă etc.; 

9) pragmatic, cercetarea ar omite în mod evident foarte multe 
elemente care nu sunt utile în verificarea unei ipoteze 
centrale dar care sunt relevante comprehensiv pentru 
diferite evenimente. 

Miza cercetării noastre este de a reconstitui, explica și 
interpreta diferite evenimente sau fenomene istorico-sociale, 
utilizând ipoteze individuale pentru fiecare dintre acestea. 
Credem câ această abordare este corectă, fiind legitimată de însăşi 
natura istoriei, în care evenimentele sunt unice şi irepetabile, chiar 
dacă ele pot fi similare. 

Argumentele prezentate mai sus cred că sunt suficient de 
puternice pentru a motiva tipul de cercetare utilizat în acest proiect. 
Folosim o combinaţie de ipoteze punctuale și longitudinale (care 
au un anumit grad de generalitate și pot fi folosite în înțelegerea 
mai multor evenimente, cu un conţinut similar), dintre care 


37 Karl P. Popper, op.cit, p. 86-93 sau Paul Veyne, op.cit., p.121-124 

amintim câteva. Ordinea enunțării ipotezelor nu înseamnă și o 
ierarhie de tip cauzal, ci acestea sunt complementare: 

* modernizarea societăților post-comuniste a depins de 
structura sistemului politic; 

* factorii exogeni au influențat procesul de modernizare 
socială şi politică; 

* modul în care s-a realizat ieşirea din comunism — prin 
revoluție sângeroasă, tranziție negociată —, a influențat 
într-o măsură semnificativă dinamica tranzitiei; 

* profilul tranziției românești este în legătură cu traditia 
statală şi nivelul de activism al societăţii civile; 

* imaginea liderilor politici a fost mai importantă în 
constituirea partidelor politice decât valorile ideologice și 
principiile doctrinare; 

* reprezintă România un caz special faţă de celelalte state 
ex-comuniste în parcurgerea tranziției, iar dacă da, prin 
ce factori putem explica acest lucru? etc. 

Exemplele de ipoteze enumerate în această parte 
introductivă vor fi utilizate, alături de altele, în corpul acestei 
lucrări. Numeroase ipoteze se vor putea regăsi în preambulul 
metodologic al celor opt capitole tematice, din care este compusă 
această cercetare. 


8. Sursele cercetării. Stadiul studierii problemei 


Calitatea unei cercetări este legată, intrinsec, de bogăţia şi 
relevanţa surselor disponibile. Modul de utilizare a acestora este 
în directă corelaţie cu metodele de cercetare folosite. Din perspec- 
tiva istoriei recente, una din problemele principale a surselor este 
cantitatea şi diversitatea foarte mare, pentru anumite subiecte, 
dar și raritatea pentru altele3. In cazul cercetării noastre nu am 
putut utiliza arhivele unor instituţii publice, deoarece acestea nu 
sunt accesibile într-o perioadă atât de scurtă de la clasificarea 
documentelor. În cazul unor instituţii, acest lucru nici nu ar putea 


3% Jean Lacouture, „L'histoire immediate“, in Jacques le Goff, (edit.), 
La Nouvelle Histoire, Edition Complexe, Paris, 1988, p.240-241 

fi posibil, deoarece acestea nu s-au constituit decât într-o etapă 
mai târzie a funcţionării (de exemplu pentru președinția României). 
O altă problemă a surselor de arhivă, chiar şi la momentul în care 
acestea vor fi disponibile, este că ele au fost „aranjate“ pentru istorie 
astfel încât să nu releve aspecte negative (este cazul stenogramelor 
şedinţelor de guvern sau a notelor de convorbiri oficiale). 

Ediţiile critice de documente lipsesc şi ele pentru perioada 
cercetată, iar ceea ce s-a realizat până acum sunt volume care 
înglobează texte despre doctrinele partidelor politice. În aceste 
condiţii, sursele documentare utilizate sunt colecţiile periodicelor 
pe suport electronic sau pe hârtie, textele legislative din Monitorul 
Oficial al României. În acest proiect utilizăm, de asemenea, 
memoriile publicate de lideri politici: Emil Constantinescu, loan 
Diaconescu, loan Raţiu, Radu Vasile etc. Volumele de convorbiri 
ale unor personalităţi politice sunt o altă sursă pentru cercetare: 
Victor Ciorbea, Ion Iliescu, Petre Roman, Adrian Severin, Valeriu 
Stoica etc. 

Rezultatele cercetărilor sociologice cantitative sau 
calitative sunt o altă sursă importantă a cercetării, fiind utilizat 
cu predilecție Barometrul de opinie publică realizat de Fundaţia 
pentru o Societate Deschisă în perioada 1994 — 2004. Datele 
statistice oficiale (de la Institutul Naţional de Statistică, de ex. 
recensămintele populaţiei) se constituie şi ele în informaţii 
importante pentru îndeplinirea scopului proiectului. 

Consider că nu este excesiv, și nici lipsit de relevanță 
metodologică, să includ între sursele acestei cercetări experiența 
personală, subiectivă, în legătură cu viața politică din România. 
Termenul de „sursă“ trebuie înţeles în forma sa soft, în sensul în 
care interacţiunea cu realitatea politică românească poate 
contribui la rafinarea unor descrieri sau interpretări, fără însă ca 
aceste impresii personale să devină note ale aparatului critic. Rolul 
de observator direct al vieţii politice cred că este util la construcţia 
unor direcţii interpretative, evitând în acest fel orientarea 
cercetării spre zone mai puţin semnificative. 

Literatura de specialitate, atât cea internă cât și cea 
internațională prezintă câteva trăsături importante. Problema 
definirii și studiului sistemelor politice a devenit o temă clasică 
în științele politice odată că realizarea modelului sistemic de către 
David Easton. Ulterior, analiza comparativă a sistemelor politice 
a făcut pași importanţi prin contribuţiile lui Gabriel Almond și 
Powell Bingham. Maturitatea studiilor comparative asupra siste- 
melor politice este atinsă de Arend Lijphart?. 

In România, deși tema „sistemului politic“ a fost abordată 
de sociologi sau politologi'0, fiind obiectul a numeroase cursuri 
universitare, nu există, până în acest moment, o lucrare care să 
trateze pe larg problema sistemului politic naţional. Există nume- 
roase lucrări dedicate analizei sistemului partidist, dar acestea nu 
cuprind întreaga perioadă 1989-200441, cu excepţia dicţionarelor 
şi enciclopediilor. Acestea din urmă nu le considerăm însă contri- 
buţii importante la dezvoltarea calitativă a istoriografiei, având 
rol de instrumente de lucru. 

O altă specie de studii asupra realităţilor din România 
post-revoluţionară sunt cele care aparţin sociologilor, în care 
fenomenele societale sunt cercetate în termenii transformărilor 
structurale“? sau a formării unei clase sociale43. Alte studii impor- 
tante sunt cele realizate din perspectiva culturii politice, influenţa 
psihologiei sociale fiind evidentă în acestea“?. 


- 39 Arend Lijphart, Patterns of Democracy. Government Forms and 

Performance in Thirty-Six Countries, Yale University, 1999 

4% Valentin Naumescu, Sisteme politice comparate: elemente de bază, 
Casa Cărţii de Știință, Cluj-Napoca, 2003; Alexandru Radu, Gheorghe Radu, 
loana Porumb, Sistemul politic românesc, un sistem entropic?, Editura Tehnică, 
Bucureşti, 1995 

+1 Alexandru Radu, Nevoia schimbării. Un deceniu de pluripartidism 
in România, Bucureşti, Editura „Ion Cristoiu“, 2000, Dan Pavel, Iulia Huiu, 
„Nu putem reuși decât împreună“. O istorie analitică a Convenţiei Democratice, 
1989-2000, Polirom, Iaşi, 2003 

42 Dumitru Sandu, Spațiul social al tranziţiei, laşi, Polirom, 1999 

43 Gil Eyal, Iván Szelenyi, Eleanor Townsley, Capitalism fără 
capitalişti: noua elită conducătoare din Europa de Est, București, Omega, 2001 

44 Alina Mungiu-Pippidi, Politica după comunism. Structură, cultură 
şi psihologie politică, Humanitas, Bucureşti, 2002 

Desigur, există numeroase lucrări în România care 
tratează fenomenul politic de după revoluţia din decembrie 1989, 
dar acestea sunt scrise într-o manieră eseistică, adesea prea puţin 
documentate, speculative. Din punctul meu de vedere, deficienţa 
principală a acestor cercetări este lipsa unei perspective istorice 
asupra proceselor de tranziţie, sau faptul că nu se focalizează 
asupra abordării comparative a fenomenului politic din România. 
Toate aceste studii sunt importante prin faptul că oferă descrieri 
şi explicaţii pentru diferite evenimente sau procese sociale, ele fiind 
utilizate în cercetarea noastră în funcţie de valoarea estimată a 
fiecăruia. Folosim ca metodă de evaluare a unor studii coerenţa 
argumentării, noutatea şi diversitatea surselor. 

Lucrările care abordează istoria politică a spaţiului 
central-est-european sunt evenimenţiale, nu au o perspectivă 
teoretică, nu sunt propriu-zis de analiză comparativă“. Alţi autori 
încearcă să ofere o interpretare generală a fenomenului politic din 
România fără o cercetare factuală extinsă“. 

În concluzie, peisajul bibliografic în legătură cu sistemul 
politic din România este fragmentar, lipsind, până în acest moment, 
o cercetare care să încerce să unifice printr-o grilă interpretativă 
coerentă diferitele contribuţii la cunoaşterea României din 
perioada 1989-2004. 


9. Limite ale cercetării 


Această cercetare are limite inerente, asupra cărora vrem să 
atragem atenţia încă de la început. Un prim set de limite ale acestei 
cercetări sunt cele rezultate din informaţiile accesibile până în 
momentul finalizării lucrării. Este un risc asumat acela ca anumite 


45 Joseph Rothschild, Return to Diversity. A Political History of. East 
Central Europe Since World War II, New York: Oxford University Press, 1993; 
Francois Fejto, La fin de democraties populaires. Les chemines de 
post-communisme, Editions de Seuil, Paris, 1995; Tom Gallagher, Furtul unei 
națiuni. România de la comunism încoace, Humanitas, București, 2004 

46 Vladimir Pasti, România în tranziție. Căderea în viitor, Nemira, 
Bucureşti, 1995 

evenimente să apară ulterior într-o altă perspectivă, după ce alte 
surse vor fi accesibile în viitorul imediat sau mai îndepărtat. Totuși, 
considerăm că această limitare nu este fundamentală și nu 
invalidează cercetarea noastră, fiind specifică tuturor studiilor 
sociale. Argumentul cel mai puternic în sprijinul acestei idei este 
acela că munca de cercetare istorică este bazată pe formula 
descoperire-acumulare-redescoperire. Acest studiu ar putea fi 
considerat semnificativ atât pentru epoca în care a fost scris, 
reflectând ideile autorului și valorile epocii, cât și pentru infor- 
maţiile publice relevante la momentul cercetării. 

A doua limitare a acestei cercetări este una de tip cantitativ. 
Bogăția informaţiilor, a amănuntelor ar fi impus, poate, o tratare 
mult mai amănunţită a multor subiecte sau cercetarea mai largă 
a contextului sau actorilor în desfășurarea unor evenimente. Ceea 
ce încercăm în această lucrare este să surprindem trăsăturile 
generale ale unei perioade atât de bogate în evenimente și trans- 
formări, dorind să evidenţiem liniile de continuitate și momentele 
de fractură, noul şi tradiţia. Năzuinţa este de a face inteligibilă o 
epocă printr-o carte. 

Un al treilea tip de limitări ar putea fi cele derivate din 
metodologia utilizată: nu este o cercetare realizată strict după 
metodele istoriei pozitivist-narative, nu este nici o carte de 
sociologie în măsura în care are o dimensiune diacronică și utili- 
zează surse de tip istoric, nu este nici o cercetare de political science 
în manieră ortodoxă, canonică, (adică să pornească de la ipoteze 
de cercetare strict teoretice și care să fie verificate în sensul 
veridicităţii sau falsităţii iar concluziile să fie de tip prescrip- 
tiv-normativ). Nu, este puţin din fiecare, metodele și conceptele 
specifice fiecărei discipline enumerate mai sus sunt utilizate pentru 
a analiza un subiect sau o temă care poate fi cel mai bine înţeles 
prin utilizarea conceptelor și metodelor disciplinei respective. 
Totuși, coloana vertebrală a acestei lucrări o reprezintă metodele 
de tip istoric, la care s-au adăugat diferite discipline într-un proces 
de „hibridare“, apt a oferi o perspectivă cât mai aproape de adevăr, 
definit ca adecvare a enunţului la realitate. 

În fine, lucrarea ar trebui să aibă și limite legate de 
capacitatea de analiză și interpretare a autorului, dar acestea nu 

sunt vizibile acum celui care scrie aceste rânduri, dar pe care și 
le asumă ca neajunsuri inerente oricărui proces autentic de 
cercetare. Cred însă că aceste slăbiciuni ar trebui privite din 
perspectiva sintagmei „numai cine nu cercetează nu greșește“. 
Erorile vor putea fi corectate ulterior. Cercetarea este „obiectivă“ 
în măsura în care este realizată cu bună credinţă, iar chiar dacă 
nu există metode infailibile pentru măsurarea acesteia, spiritul 
critic al cititorului va avea ultimul cuvânt în evaluarea finală. 


Capitolul II 
Președinția României 


In continuarea primului capitol ale acestei lucrări, în care m-am 
ocupat de descrierea ipotezelor și metodelor de lucru, în acest 
capitol, şi în următoarele, încerc să pun în evidență principalele 
caracteristici structural-funcţionale ale instituțiilor politice. Am 
nles să încep cu președinția României din două motive: 1) din punct 
de vedere constituţional se situează pe cea mai înaltă treaptă (deși 
in legătură cu această problemă există și argumentaţii care susțin 
că Parlamentul reprezintă „acoperișul“ construcției instituționale) 
şi, 2) Președintele României este omul care are în sistemul politic 
românesc cea mai mare influenţă simbolică, care adesea depășește 
competențele sale formale. 

Pe parcursul acestui capitol îmi propun să analizez 
procesul creării instituţiei prezidențiale de tip democratic, com- 
petenţele președintelui și modul cum acestea au fost exercitate de 
către Ion Iliescu şi Emil Constantinescu în perioada 1990-2004. 
Înainte de a studia principalele trăsături ale mandatelor prezi- 
dențiale exercitate de Ion Iliescu și Emil Constantinescu realizez 
o prezentare sintetică a campaniilor electorale prezidenţiale de 
după 1989. Scopul acestui demers este de a evidenția principalele 
angajamente electorale ale celor doi președinți ai României. 


1. Nașterea unei instituții. Dimensiunea constituțională 
a funcţiei prezidenţiale 


Regimul dictatorial al lui Nicolae Ceaușescu, bazat pe fuziunea 
dintre partid și stat (Ceaușescu era atât Secretar General al PCR 
cât și Președintele Republicii), a fost urmat de mai multe perioade 
de tranziţie, până la realizarea unei structuri constituţionale 

democratice. Primul stadiu este ceea ce ar putea fi denumit etapa 
„puterii revoluţionare difuze“. 

Ca o „emanaţie“ a revoluţiei a apărut Consiliul Frontului 
Salvării Naţionale, organism politic cu caracter provizoriu căruia 
i s-a recunoscut autoritatea supremă în stat. Cel mai important 
act programatic este Comunicatul din 22 decembrie 1989, în care 
se preconizau abandonarea rolului conducător al unui singur partid 
şi statornicirea unui sistem democratic pluralist de guvernământ; 
organizarea de alegeri libere; separarea puterilor legislativă, 
executivă şi judecătorească în stat şi alegerea tuturor conducă- 
torilor politici pentru unul sau cel mult două mandate!. 

Consiliul FSN prelua întreaga putere în stat, fiind un 
organ colegial, lipsit de un președinte sau de un birou de coordonare 
a activităţii proprii, precum și de o structură internă cristalizată, 
Și își exercita autoritatea prin intermediul comunicatelor către ţară. 
Această perioadă durează cinci zile, deoarece la 27 decembrie 1989, 
apare în Monitorul Oficial Decretul — lege nr. 2, care instituie, 
cu titlu tranzitoriu, o adevărată mini — constituţie. 

Decretul nr. 2/1989 stabilea, mai întâi, că denumirea 
viitoare a ţării va fi România, precum și că forma de guvernământ 
a statului este republica. Consiliul FSN era „organul suprem al 
puterii de stat“. Printre atribuţiile Consiliului au fost înscrise 
prerogative specifice unui parlament: emiterea de decrete cu putere 
de lege, numirea şi revocarea președintelui Curţii Supreme de 
Justiţie și a guvernului, reglementarea sistemului electoral, apro- 
barea bugetului de stat, notificarea și denunţarea tratatelor 
internaţionale etc. Consiliul își desfășura activitatea în sesiuni 
și prin comisii de specialitate. Un Birou executiv avea competenţa 
să exercite atribuţiile Consiliului între sesiunile acestuia. Atri- 
buţiile specifice funcției de şef de stat au fost conferite Preşedintelui 
Consiliului. 

Această mini-constituţie nu se mărginea să precizeze care 
sunt principalele organe politice și atribuţiile lor, ci definea în 
acelaşi timp și raporturile dintre ele. Atât preşedintele CFSN, 


1 Tudor Drăganu, Drept constituțional şi instituții politice. Tratat 
elementar (1), Lumina Lex, Bucureşti, 1998, p.390 

chemat să ocupe în structura aparatului de stat locul unui preşe- 
dinte de republică, cât și Biroul Executiv al Consiliului erau aleși 
de acest Consiliu dintre membrii lui. Pe de altă parte, primul-mi- 
mistru și miniștrii, adică Guvernul, erau numiţi și revocaţi tot de 
Consiliul FSN. Concluzia ce se impune este că atâta vreme cât acest 
decret a fost în vigoare, regimul politic a întrunit, în plan normativ, 
caracteristicile a ceea ce se numește guvernământul sau regimul 
„(le adunare“?2. 

Perioada 22-27 decembrie 1989 reprezintă starea de 
incertitudine în legătură cu forma pe care trebuia să o ia sistemul 
politic, dacă să fie un autentic regim democratic sau o formă 
autoritară de conducere, derivată din regimul comunist. A fost 
prima etapă, cea mai puţin cunoscută, a luptei pentru succesiune. 
Pretendenţi la dobândirea puterii au fost şi doi lideri importanţi 
ni Partidului Comunist: Ilie Verdeț și Constantin Dăscălescu, 
prim-miniștri ai lui Ceaușescu. Aceștia au încercat să formeze ei 
guvernul în 22 decembrie 1989, dar reacţia de ostilitate a 
participanţilor la revoluţie a zădărnicit tentativa de restauraţie?. 
Câștigător al puterii a fost Consiliul CFSN, compus din 39 de 
persoane, cu o structură eterogenă: intelectuali care au avut acte 
de disidență faţă de Ceaușescu (Doina Cornea, Ana Blandiana, 
Mircea Dinescu), lideri marginalizaţi ai regimului comunist 
(Alexandru Bârlădeanu, Silviu Brucan, Dan Marțian, Corneliu 
Mănescu, Ion Iliescu), militari (Stefan Guşă, Victor Stănculescu), 
revoluționari (Cristina Ciontu, Bogdan Teodoriu)* etc. După cum 
se poate observa din structura și compoziţia CFSN, acesta era 
eterogen, fiind compus din oameni cu experienţă politică în regimul 
comunist și persoane care nu puteau emite pretenţii la conducerea 
statului. Competiţia pentru putere în interiorul CFSN avea cele 
mai mari şanse să fie câștigată de Ion Iliescu deoarece acesta avea 
importante puncte forte faţă de alţi candidaţi: experienţa politică 


2 Ion Deleanu, Drept constitutional şi instituții politice. Tratat, vol.2, 
Europa Nova, București, 1996, p.90 

3 Sergiu Nicolaescu, Cartea revoluției române. Decembrie '89, 
Editura Ion Cristoiu, Bucureşti, 1999, p.158-200 

4 Mihai Tatulici (coord.), Revolutia română în direct, Vol.l, 1990, 
passim 

și de administrare, bune abilităţi oratorice, o istorie personală de 
conflict cu Ceauşescu, vehicularea numelui său ca un posibil 
succesor al liderului comunist încă de la începutul lui 1989. 
Legitimitate de tip revoluţionar avea și Petre Roman, însă acesta, 
deși avea calităţi oratorice și personale semnificative, nu avea 
experienţa politică necesară și nici autoritatea pentru a se impune 
ca lider suprem?. 

Aşa cum arătam mai sus, convertirea legitimităţii 
politice bivalente a lui Ion Iliescu (ca oponent al lui Ceaușescu și 
participant la revoluţie) în autoritate legală s-a realizat prin 
decretul privind organizarea și funcționarea CFSN. Prin 
prerogativele stabilite în articolele 2 și 5 din decret, preşedintele 
CFSN capătă puteri semnificative, în măsura în care guvernul este 


--——— 50 menţiune importantă pe care trebuie să o facem este aceea că nu 
ne propunem să abordăm în amănunt problema transferului de putere de la 
Ceaușescu la noul grup conducător din mai multe motive: acest subiect este 
amplu și contradictoriu încât nu poate fi analizat în mod serios în câteva 
pagini; încă nu dispunem de surse interne şi externe suficient de concludente 
pentru a putea da un „verdict“ asupra revoluției; obiectivul cercetării noastre 
este să analizăm instituția prezidențială ca parte a sistemului politic, dintr-o 
perspectivă instituțională. Totuşi, în legătură cu revoluţia română s-a scris 
destul de mult, sugerăm a fi consultate: Mark Almond, The Rise and Fall of 
Nicolae and Elena Ceaușescu, Chapmans, London, 1992; Jean-Marie Le 
Bretton, Sfârşitul lui Ceaușescu: istoria unei revoluții, Editura Cavallioti, 
Bucureşti, 1997; Anneli Ute Gabanyi, Revoluţia neterminată, Editura 
Fundaţiei Culturale Române, București, 1999; Dumitru Preda (ed.), 1989. 
Principiul dominoului: prăbușirea regimurilor comuniste europene, Editura 
Fundaţiei Culturale Române, Bucureşti 2000; Radu Portocală, România — 
autopsia unei lovituri de stat: în tara în care a triumfat minciună, Agora 
Timișoreană, Timişoara, 1991; Peter Siani-Davies, The Romanian Revolution 
of December 1989, Cornell University Press, Hardcover, 2005; Filip 
Teodorescu, Un risc asumat. Timișoara, decembrie 1989, Viitorul Românesc, 
Bucureşti, 1992. In bogata literatură privind revoluția sunt ridicate 
numeroase semne de întrebare legate de aceasta. Anneli Ute Gabanyi explică 
victoria lui Ion Iliescu prin susținerea de către un grup de ofițeri superiori 
cu orientare pro-sovietică: generalul Nicolae Militaru, numit ministru al 
Apărării în primul guvern post-revoluţionar, iar gen. Vasile Ionel a fost 
consilier prezidenţial mai mulți ani, op.cit. p. 188-192 

subordonat Consiliului, dar președintele are atribuţii preponderent 
de politică externă. Această ultimă trăsătură a funcției prezi- 
dențiale se va regăsi ulterior și în Constituţia din 1991. Fragmen- 
tarea puterii între președinte și guvern ar putea fi explicată prin 
moștenirea comunistă, care a generat teama de concentrarea 
puterii în mâinile unei singure persoane, determinând astfel arhi- 
tectura ambiguă a competenţelor legale ale președintelui. 
Creionarea funcţiei prezidenţiale a fost puternic influ- 
ențată de conflictele politice în care era contestat Ion Iliescu. 
Manifestaţiile de stradă din ianuarie-februarie 1990, transformarea 
FSN în partid politic și apariţia temei restauraţiei „neo-comuniste“ 
utilizată de partidele istorice (PNȚCD, PNL, PSD) împotriva lui 
Ion Iliescu au influențat puternic fizionomia regimului 
pre-constituţional din România. Astfel, potrivit Decretului-lege nr. 
92 din martie 19906 președintele României era chemat să exer- 
cite o serie de atribuţii specifice instituţiei de șef al statului în 
regimurile parlamentare: trebuia să desemneze ca prim-ministru 
pe reprezentantul partidului sau formaţiunii politice care a obținut 
majoritatea mandatelor în parlament; pe de altă parte, componenţa 
guvernului trebuie aprobată de cele două Camere ale Parla- 
mentului (art.82). Sistemul politic creat de acest decret-lege a fost 
apropiat de trăsăturile generale ale regimului parlamentar. S-a 
instituit un executiv bicefal, format din Președintele Republicii și 
Guvern. Pe de altă parte, Președintele Republicii nu răspunde din 
punct de vedere politic în faţa Parlamentului. După modelul 
regimului parlamentar, Preşedintele Republicii era conceput de 
Decretul-lege nr. 92/1990 ca un arbitru suprem în competiția dintre 
partide, neangajat direct în acțiunea de guvernare și bucurându-se 
de o poziţie imparțială. Indepărtarea de modelul regimului parla- 
mentar este evidentă prin limitarea extremă a implicării 
Președintelui Republicii în dizolvarea Parlamentului. In aceste 
condiții, echilibrul care se creează în regimul parlamentar între 
puterea executivă și cea legiuitoare prin faptul că dreptului 
Parlamentului de a provoca demisia guvernului i se opune dreptul 
şefului statului de a dizolva Parlamentul, pare să fi fost rupt în 


— 6 „Decret-lege pentru alegerea Parlamentului și a Preşedintelui 
României“, in M. Of. nr. 35 din 18 martie 1990 

sistemul Decretului-lege 92/1990. Dar cea mai importantă 
prevedere care consfiinţește crearea unui regim semi-prezidenţial 
este alegerea directă, prin scrutin direct şi universal, a şefului 
statului. Această modalitate de alegere a Președintelui Republicii 
i-a conferit şefului statului o legitimitate politică sufiecient de mare 
încât să-i permită să exercite o influenţă covârșitoare. 

După alegerile parlamentare şi prezidenţiale din 20 mai 
1990 și constituirea Parlamentului ca adunare constituantă au 
început ample dezbateri legate de raporturile care ar trebui 
stabilite între instituții”. Datorită influenţei politice franceze 
semnificative, a tradiţiilor legăturilor istorice dintre Franţa și 
România, opinia generală a fost înspre adoptarea modelului 
constituţional francez, existând expertiză constituţională franceză 
în acest sens. Mecanismul instituţional creat prin Constituţia din 
1991, modificată în 2003, este rezultatul unei serii de compromisuri. 
După experienţa traumatizantă a Pieței Universităţii acuzaţiile 
împotriva lui lon Iliescu au dobândit o vigoare foarte mare, 
presiunea dinspre societate fiind pentru crearea unor mecanisme 
care să evite eventuale derapaje autoritare. Polemicile legate de 
chestiunea monarhică au contribuit și ele la o limitare a prero- 
gativelor constituţionale ale președintelui. 

Pentru că în România începutului anilor '90 erau la modă 
variantele „originale“ ale democraţiei, modelul originar al 
Constituţiei din 1991 a fost regimul semi-prezidenţial al celei de 
a V-a Republici Franceze. În retorica vremii se spunea că acest 
tip de regim politic ar suplini o serie de dezavantaje ale sistemului 
prezidenţial (de tip american), dar şi imperfecţiunile regimului 
parlamentar clasic. Specificitatea regimului semi-prezidenţial 
constă în aceea că, între un sistem care acorda președintelui 
prerogative foarte largi și un sistem care nu acordă deloc, modelul 
francez imaginează o cale de mijloc, în care președintele are 
legitimitatea alegerii prin sufragiu universal. Președintele devine 
un arbitru între puterile statului, iar puterea executivă aparține 
de fapt guvernului, în fruntea căruia se găsește primul-ministru, 


1 Pentru dezbaterile din parlament vezi Geneza Constituţiei României 
1991: lucrările Adunării Constituante, Regia Autonomă „Monitorul Oficial“, 
București, 1998, passim 

Aceasta reprezintă prima și cea mai importantă deosebire între 
regimul semi-prezidenţial și cel prezidenţial, deoarece în regimurile 
prezidenţiale conducătorul statului este totodată șeful puterii 
executive. Pe de altă parte, ca în orice republica parlamentară, 
miniștrii sunt responsabili în faţa Parlamentului, care îi poate 
determina să demisioneze prin mijlocirea votului de neîncredere. 

Prin Constituţia din 1991 se articulează mai multe relaţii 
de interdependenţă între instituțiile statului: 

1) cele două Camere ale Parlamentului, alese prin sufragiu 
universal, egal, direct, secret și liber exprimat de corpul electoral 
al poporului, în ședință comună acordă votul de învestitură 
Guvernului și tot aceeași instituție de putere, pe calea moţiunii 
de cenzură, poate să-i retragă încrederea; 

2) același corp electoral, prin sufragiu universal, egal, 
direct, secret şi liber exprimat alege Președintele Republicii, care 
desemnează candidatul pentru functia de prim-ministru, iar în baza 
votului de Încredere acordat de Parlament numește Guvernul. De 
asemenea, la propunerea primului ministru Președintele revocă 
sau numește pe ceilalți membri ai Guvernului; 

3) Președintele României la propunerea Consiliului 
Superior al Magistraturii, ales de Parlamentul României, numește 
în funcţie judecătorii și procurorii cu excepția celor stagiari; 

4) Parlamentul, în ședința comună a celor două Camere, 
poate suspenda din funcţie Președintele în cazul săvârșirii unor 


8 Arend Lijphart, Modele ale democrației. Forme de guvernare și 
funcționare în treizeci şi şase de țări, Polirom, lași, 2000, p.120-129, identifică 
trei mari diferenţe dintre formele parlamentare și cele prezidențiale de 
guvernare: a) într-un sistem parlamentar şeful guvernului şi cabinetul său 
răspund în faţa legislativului, în sensul că sunt dependenţi de încrederea 
acestuia, şi pot fi demisi printr-un vot de neîncredere sau de cenzură. Într-un 
sistem prezidential, şeful guvernului, întotdeauna numit de preşedinte, este 
ales pentru o perioadă determinată prin constituţie și în condiţii normale nu 
poate fi forțat să demisioneze printr-un vot parlamentar de neîncredere; b) a 
doua diferență dintre guvernarea prezidenţială şi cea parlamentară este aceea 
că preşedinţii să fie aleși prin vot popular iar prim-miniștrii sunt aleşi de 
câtre legislative; c) sistemele parlamentare au executive colective sau colegiale, 
în timp ce sistemele prezidenţiale au executive unipersonale, necolegiale. 

fapte grave prin care se încalcă prevederile Constituţiei și poate 
hotări trimiterea sa în judecată pentru infracţiunea de înaltă 
trădare prin intermediul procurorului general; 

5) o serie de acte ale Președintelui sunt supuse aprobării 
Parlamentului; 

6) în cazul în care Parlamentul nu acordă votul de 
încredere pentru formarea Guvernului în termen de 60 de zile de 
la prima solicitare şi după cel puţin două solicitări de învestitură, 
Președintele poate dizolva Parlamentul; 

7) Parlamentul poate decide printr-o lege specială de 
abilitare, delegarea legislativă în favoarea guvernului; 

8) Guvernul are drept de iniţiativă legislativă și se bucură 
de prioritate din acest punct de vedere față de alte inițiative 
legislative; 

9) în raporturile Parlamentului, Președintelui, Guvernului 
şi autorităţii judiciare cu Curtea Constituţională sunt relevante 
următoarele aspecte: numirea membrilor acesteia de către cele două 
Camere și de către Preşedinte; sesizarea Curţii de către Preşe- 
dintele României, de Preşedintele uneia dintre cele două Camere 
ale Parlamentului, de Guvern, de Curtea Supremă de Justiţie, de 
un număr de cel puţin 50 de deputaţi sau cel puţin 25 de senatori 
asupra neconstituționalității legilor înainte de promulgarea 
legilor precum și sesizarea ei de către oricare dintre instanţele 
judecătoreşti prin transmiterea spre rezolvare a excepțiilor de 
neconstituționalitate ridicate în faţa acestora; 

10) Primul-ministru îl poate invita pe președinte să par- 
ticipe la lucrările Guvernului, același prim-ministru contrasem- 
nează unele dintre actele emise de către Președintele României, 
angajându-şi propria răspundere politică; 

11) Parlamentul, după adoptarea legii o trimite Preşe- 
dintelui României pentru promulgare”. 

Strict constituțional, Președintele este departe de a fi 
deținătorul unui monopol al puterii. Insă atribuţiile și competențele 
pe care le are fac din el deţinătorul unei influențe politice consi- 


9 Nicolae M. Ruja, Controverse privind teoria separaţiei puterilor în 
stat, Cordial Lux, Bucureşti, 1995, p.177-179 

derabile. Președintele este un exemplu elocvent al faptului că un 
sistem democratic.nu poate accepta existenţa unei autorităţi care 
să fie în afara controlului popular; de aceea competențele preşe- 
dintelui sunt relativ modeste. Pe de altă parte însă, nu se poate 
accepta ca ţara să fie lăsată pe seama pulsiunilor unui Parlament 
sau acțiunii unui Guvern incapabil să reziste acestor presiuni. De 
aici începe rolul Preşedintelui care poate face ceea ce nu Li este 
acordat sub formă de competenţă tocmai pentru că are influență 
şi legitimitate dobândite prin vot direct. 

Fărâmiţarea autorităţii — aceasta este modelul care se 
degajă din analiza textului Constituţiei, atunci când este vorba de 
Preşedinte. Suntem departe de a identifica vreun „monopol al 
puterii“; s-ar putea spune că, mai degrabă, poziţia Preşedintelui 
este una fragilă. Poate cea mai bună ilustrare a fragilităţii poziţiei 
Președintelui o atestă limitarea severă a capacităţii de dizolvare 
a Parlamentului. Un al doilea argument pe care îl putem invoca 
în susținerea ideii fragilităţii poziţiei Preşedintelui constă în 
dualitatea puterii și existența unui conflict potenţial cu 
primul-ministru. Preluând un model francez, Constituţia creează 
două centre de putere — Președintele şi primul-ministru —, fără 
a prelua însă toate competențele Preşedintelui, pe care i le conferă 
acestuia Constituţia celei de a V-a Republici!0. Intre șeful statu- 
lui şi echipa guvernamentală există o serie de legături care fac ca 
dualitatea dintre aceste două categorii de guvernanţi să se 
estompeze în anumite privinţe, iar în altele se generează ambi- 
guităţi sau chiar conflicte. Aceste legături iau forma, în general, 
a relațiilor dintre preşedinte și primul-ministru, care are drept de 
contrasemnare asupra unora dintre decretele prezidenţiale, 
rezultând o serie de puteri comune în domeniul politicii externe, 
apărării naţionale, în acordarea graţierii sau conferirea decorațiilor 
şi a titlurilor de onoare!!. Deficienţele de proiectare a Constituţiei 
din 1991 au făcut posibilă criza constituţională din decembrie 1999 


10 Ovidiu Şincai, „Președintele: monopol al puterii sau influenţă?“, 
in Sfera Politicii, ianuarie 1994, p.10-11 

11 Cristian Pârvulescu, „Guvernul între Parlament şi Preşedinţie“, 
in Sfera Politicii, ianuarie 1994, p.12-13 


52 | FLORIN ABRAHAM 


care a avut ca obiect demiterea premierului Radu Vasile de către 
preşedintele Emil Constantinescu. În textul constituţional revizuit 
în 2003 s-a soluţionat această problemă prin stipularea prevederii 
că preşedintele nu poate demite primul-ministru (art.107, al.2). 

Analiza competenţelor stabilite pentru șeful statului 
relevă un paradox: în timp ce prin art. 79 (80 în Constituţia din 
2003) i s-a încredințat un rol important, mijloacele de care dispune 
(sub forma atribuţiilor conferite) sunt relativ reduse în raport cu 
misiunile ce urmează a fi îndeplinite. Dintre competențele Preșe- 
dintelui cele mai importante sunt în politica externă și apărare, 
iar pentru a-și putea exercita aceste prerogative a fost creat 
Consiliul Suprem de Apărare a Țării (CSAT), pe care-l prezidează, 
și care reunește șefii serviciilor speciale și membri ai cabinetului 
cu responsabilităţi în sfera siguranței naţionale (apărare, externe, 
justiție, afaceri interne, economie). 

Din perspectiva şi viziunea „artizanilor“ Constituţiei, rolul 
Președintelui în cadrul sistemului organelor statului a fost gândit 
pe măsura legitimităţii acestuia, însă atunci când i s-au stabilit 
competențele, cu fața mereu spre trecut, nu s-a mai realizat o 
ajustare a proiectului iniţial astfel că, din unghiul atribuţiilor și 
a mijloacelor legale de acţiune a Președintelui, afirmaţia că acesta 
„domnește și guvernează“ poate apărea oarecum forţată. 

Alegerea prin vot universal și direct a Președintelui 
României ar trebui să-i confere acestuia prerogative semnificative 
care să-i valorifice legitimitatea democratică. Dar acestea sunt 
limitate în comparaţie, de exemplu, cu prerogativele şefului de stat 
din Franţa sau Portugalia. Dacă în aceste două state, Preşedintele 
emite un mare număr de acte prezidenţiale fără a fi contrasemnate 
de primul-ministru, decretele Preşedintelui României trebuie contra- 
semnate de primul-ministru iar alte atribuţii sunt condiționate de 
voinţa Parlamentului. Din acest punct de vedere, prerogativele 
Preşedintelui României se aseamănă cu cele ale şefului statului 
din Austria, Irlanda, Islanda. În baza textului constituţional, 
România este un regim parlamentar cu un președinte ales sau un 
regim semiprezidenţial parlamentarizat. Această ambiguitate în 
definirea constituţională a funcţiei prezidenţiale a determinat 

numeroase situaţii controversate în exercitarea mandatelor lui 
Emil Constantinescu și Ion Iliescu. 

Modificarea Constituţiei în 2003 a dat o importantă notă 
de parlamentarizare a regimului politic prin introducerea 
prevederii că preşedintele nu-l poate destitui pe primul-ministru. 
O a doua modificare importantă introdusă în Constituţia revizuită 
este mărirea duratei mandatului prezidenţial de la 4 la 5 ani. 
Această prevedere nu implică parlamentarizarea automată a regi- 
mului politic, atunci când președintele şi guvernul provin din ace- 
lași partid. A contrario, coabitarea nu este o garanţie certă pentru 
evoluţia regimului politic spre prezidenţializare deoarece şeful 
statului nu are mecanismele pentru a se opune eficient iniţiativelor 
guvernului: o lege poate fi respinsă de președinte doar o singură 
dată (art.77, al.2) iar participarea la ședințele de guvern nu poate 
fi regulată, decât în chestiuni privitoare la probleme de interes 
național privind politica externă, apărarea ţării, asigurarea ordinii 
publice și, la cererea primului ministru, în alte situaţii (art.87, al.1). 
Astfel, această ambiguitate structurală a constituţiei poate fi mărită 
sau, dimpotrivă, micșorată, în funcţie de temperamentul președin- 
telui. Se poate concluziona faptul că, după 2003, din punct de vedere 
constituţional, pe nesimţite, regimul politic s-a transformat într-un 
sistem parlamentar cu un președinte ales prin scrutin universal, 
dar care încearcă să-și potenţeze puterea ca urmare a legitimităţii 
votului direct. 

Alegenile din anul 2004 au relevat o altă ambiguitate a 
Constituţiei și anume dreptul Președintelui Republicii de a 
desemna primul-ministru. Potrivit art. 103, al.1 „Preşedintele 
României desemnează un candidat pentru funcţia de prim-mi- 
nistru, în urma consultării partidului care are majoritatea 
absolută în Parlament ori, dacă nu există o asemenea majoritate, 
a partidelor reprezentate în Parlament“. Astfel, în lipsa unei 
prevederi exprese în direcția nominalizării la funcţia de şef al 
guvernului a partidului sau alianţei care a primit cele mai multe 
voturi, Traian Băsescu a procedat la nominalizarea unui prim-mi- 
nistru (Călin Popescu Tăriceanu) din partea Alianţei Dreptate şi 
Adevăr, care a obţinut mai puţine voturi decât Uniunea PSD+PUR. 
Formarea unei majorități guvernamentale s-a realizat în urma 

amenințărilor la adresa UDMR și PUR cu declanșarea alegerilor 
alegerilor anticipate. Intrarea PUR la guvernare alături de Alianța 
D.A. a pervertit sensul votului popular, fiind imorală din acest 
punct de vedere. 

România nu este însă singura țară post-comunistă care 
a adoptat o variantă de regim politic de tip semi-prezidenţial, 
aceeaşi specie regăsindu-se în alte state central-est-europene: 
Bulgaria prin constituţia din 1991, Croaţia — 1990, Macedonia 
— 1990, Polonia — 1992 și 199712. Fenomenul, extins și la state 
din fosta Uniune Sovietică (Lituania, Republica Moldova, Ucraina), 
poate fi explicat prin atracţia pentru o „cale de mijloc“ în alegerea 
formulelor constituţionale, din moment ce ţările proaspăt ieșite din 
dictatură puteau să-și aleagă orice regim politic doreau. Răspunsul 
principal al proliferării regimurilor semi-prezidenţiale cred că ar 
trebui căutat într-o trăsătură importantă a statelor în tranziţie: 
puternica personalizare a vieţii politice. Primii președinți ai statelor 
cu un regim de tip semi-prezidenţial din Europa Centrală și de 
Est au avut un rol important în îndepărtarea regimurilor 
totalitare, de exemplu Lech Walesa în Polonia sau Ion Iliescu în 
România. Aceştia au dorit să-și conserve autoritatea politică inițială 
printr-o legitimitate electorală obţinută prin sufragiu universal. 
Presiunea dinspre societate pentru a nu crea instituţii prezidenţiale 
care să concentreze prea multă putere a determinat fărâmițarea 
acesteia prin partajare cu premierul sau parlamentul. 

Din punctul de vedere al analizei comparative internaţionale 
problema principală care a fost studiată era cea a relaţiei dintre 
tipurile de regimuri politice și democratizare: care dintre cele trei 
mari tipuri de regimuri politice, prezidențial, parlamentar, 
semi-prezidenţial, este mai favorabil consolidării democratice?!3 
Pentru a putea răspunde acestei întrebări s-au creat metode pentru 
măsurarea puterii prezidenţiale. Pornind de la metoda dezvoltată 


12 Lee Kendall Metcalf, „Measuring Presidential Power“, in 
Comparative Political Studies, Vol. 33, No. 5, June 2000, p.660-685 

13 Vezi Arend Lijphart, (edit.), Parliamentary versus Presidential 
Government, Oxford University Press, Oxford, 1992 și Juan Linz, Arturo 
Valenzuela (edit.), The Failure of Presidential Democracy, Johns Hopkins 
University Press, Baltimore, 1994 

de Shugart și Carey (lista de competenţe)'*, Lee Metcalf propune 
împărțirea competențelor prezidenţiale în puteri legislative și 
nelegislative. Din analiza comparativă rezultă că Președintele 
României este apropiat de cazul polonez și cel francez în cazul 
puterilor legislative (dreptul de veto, de a da decrete, propuneri 
legislative, referendum), având mai puţine competenţe decât în 
Croaţia, Macedonia, Bulgaria. Concluzia aparent surprinzătoare 
este aceea că statele cele mai democratice din regiune sunt cele 
în care președinții au mai multă putere legislativă, nu mai puţină. 
In cazul puterilor nelegislative (formarea și demiterea cabinetului, 
cenzura) România este apropiată de Croaţia și Polonia, şi mai 
îndepărtată de Franţa, președintele francez având mai multe 
puteri. 

Analiza comparativă transnaţională nu a găsit o legătură 
directă între gradul de democratizare şi tipul de regim politic, 
parlamentar sau semi-prezidenţial în Europa Centrală și de Esti5: 
România s-a democratizat având un regim cu caracteristici 
semi-prezidenţiale, în timp ce Slovacia a fost mai puţin democratică 
(perioada Vladimir Meciar) cu un regim parlamentar. 


2. Alegerile prezidenţiale: 1990-2004 


Unul din principalele puncte programatice ale revoluţiei a fost 
realizarea de alegeri libere, încă din Comunicatul FSN din 22 
decembrie acestea fiind stabilite pentru aprilie 1990. O importantă 
trăsătură a alegerilor prezidenţiale din perioada 1990-2004 este 
aceea că ele s-au desfășurat simultan cu cele parlamentare, datorită 
mandatului de patru ani atât pentru președinte cât și pentru 
parlament. Simultaneitatea alegerilor prezidenţiale cu cele 
parlamentare a avut importante consecinţe politice: dependenţa 
partidelor de imaginea și performanțele electorale ale liderilor lor, 
aceștia acționând, adesea, ca locomotive electorale; accentul foarte 


14 Matthew Soberg Shugart, John M. Carey, Presidents and 
Assemblies: Constitutional Design and Electoral Dynamics, Cambridge 
University Press, Cambridge, 1992 

15 Lee Kendall Metcalf, loc.cit., p.680-681 

mare pus pe calităţile și imaginea candidatului la preşedinţie în 
dauna dezbaterii pe programe; personalizarea excesivă a vieţii poli- 
tice și transformarea partidelor după personalitatea liderului lor. 


a]. Primele alegeri libere: 20 mai 1990 


Campania electorală din anul 1990 a avut durata de 60 de zile, 
fiind deschisă oficial în 19 martie!€. In cursa prezidenţială s-au 
înscris trei candidaţi: Ion Iliescu din partea Frontului Salvării 
Naţionale (FSN), preşedintele Partidului Naţional Liberal, Radu 
Câmpeanu și reprezentantul Partidului Naţional 'Țărănesc-Creștin 
şi Democrat, Ion Raţiu. Rezultatul votului din 20 mai 1990 a fost 
următorul: Ion Iliescu — 85,3%, Radu Câmpeanu — 10,6% şi Ion 
Raţiu — 4,1%17. Cum se explică aceste rezultate, prin prisma 
contextului politic şi a mesajelor emise în campanie? 

Prima experienţă electorală de tip democratic a fost 
puternic marcată de mentalitatea post-totalitară și de modul în 
care a rezultat distribuţia de putere din revoluţie. Electoratul nu 
avea o percepţie precisă nici asupra raporturilor dintre putere şi 
opoziţie, nici asupra formei pe care ar trebui să o aibă sistemul 
democratic. Democraţia în această primă fază insemna un nivel 
elementar, cel al alegerilor libere și corecte. Pentru că în 
România comunistă nu a existat o formă de opoziţie semnificată, 
chiar și sub forma unor curente alternative în interiorul partidului 
comunist, pluralismul real s-a dezvoltat greu și cu specificități față 
de celelalte state post-comuniste. 

În percepţia publică Ion Iliescu era cel care se identifica 
cu revoluţia, un lider politic care a fost în fruntea mișcării 
revoluţionare, dovedind capacități de conducere și spirit de orien- 
tare politică. De cealaltă parte, liderii opoziţiei au fost candidaţi 
fără şanse reale din mai multe motive: 1) partidele care îi susțineau, 
PNL și PNP-CD, nu aveau capacitatea organizatorică și de 


~ 16 Petre Dateulescu, Klaus Liepelt (edit.), Renașterea unei democrații: 

alegerile din România de la 20 mai 1990, Coresi, Bucureşti, 1991, passim 

17 Proces verbal din 2 iunie 1990 privind rezultatul alegerilor din 

20 mai 1990, încheiat la 2 iunie 1990“ in M. Of. al României nr. 31 din 8 iunie 
1990 

mobilizare pe care o avea FSN, formaţiune care a moştenit o bună 
parte din infrastructura vechiului regim (avea cele mai numeroase 
sedii şi salariaţi, cea mai largă reţea de filiale în teritoriu, sprijinul 
mass-media); 2) opoziția a mers pe o singură temă majoră, 
asigurarea democraţiei şi îndepărtarea rapidă a comuniștilor din 
viaţa politicâ!8. Principala acuzaţie la adresa lui Ion Iliescu era 
că a fost comunist, prim-secretar, iar acest lucru reprezenta, pentru 
majoritatea românilor, un atu, o dovadă a competenţei; 3) atât Ion 
Raţiu cât şi Radu Câmpeanu nu aveau capacităţile oratorice şi 
persuasive ale lui Ion Iliescu, iar candidaţii opoziţiei nu au de- 
monstrat electoratului că ar avea o foarte bună cunoaștere a 
realităților românești (erau acuzaţi de membri ai FSN că „nu au 
mâncat salam cu soia“, adică nu au împărtășit în comun experiența 
traumatică a comunismului, precum şi că ar intenţiona să aducă 
„moşierii“ în țară, cărora să le restituie proprietățile; Ion Raţiu 
purta papion, un element vestimentar de distincție, puțin 
concordant cu aspiraţiile egalitariste ale majorităţii românilor); 4) 
dacă în presa scrisă exista un pluralism, în domeniul audio-vizual 
FSN avea controlul, pe care l-a folosit atât pentru denigrarea 
liderilor opoziţiei cât şi pentru promovarea prioritară a mesajelor 
pro-FSN; 5) tipurile de legitimitate erau diferite: în timp ce Ion 
Iliescu apărea ca un om al faptelor, un lider al revoluţiei, Ion Raţiu 
şi Radu Câmpeanu aveau o legitimitate de tip „istoric“ repre- 
zentând partide importante în perioada interbelică; 6) modelul de 
societate promovat de FSN şi Ion Iliescu era unul bazat pe consens, 
stabilitate, liniște, chiar dacă acest lucru insemna imobilism şi un 
ritm lent de transformare democratică. De cealaltă parte, mesajul 
violent în formă impotriva comuniştilor şi cerinţele de îndepărtare 
a acestora din viaţa publică (în Proclamaţia de la Timişoara din 
11 martie 1990, la punctul 8 se cerea excluderea activiștilor de 
partid din viaţa publică pentru mai bine de un deceniu!9) au lăsat 


18 Vezi conţinutul dezbaterii televizate dintre cei trei candidaţi, din 
17 mai 1990, în Ion Iliescu, Momente de istorie I. Documente, interviuri, 
comentarii — decembrie 1989 — iunie 1990, Editura Enciclopedică, Bucureşti, 
1995, p.286-336 

19 „8. Ca o consecinţă a punctului anterior, propunem ca legea electo- 
rală să interzică pentru primele trei legislaturi consecutive dreptul la 

impresia electoratului că ar putea izbucni noi conflicte politice. Or, 
electoratul, epuizat după revoluţia violentă din decembrie, dorea 
linişte; 7) timpul scurs de la revoluţie până la alegeri, aproxi- 
mativ 5 luni, nu a generat o masă substanţială de nemulțumiți 
faţă de putere, astfel încât nu a apărut un electorat masiv care să 
o penalizeze. Dimpotrivă, anul 1990 a adus săptămâna de lucru 
de 5 zile, creșterea reală a salariilor şi apariția produselor 
occidentale pe piaţă. 

În urma alegerilor din 20 mai 1990 a rezultat o puternică 
majoritate parlamentară a FSN (66,4%) şi un președinte cu o 
legitimitate politică dobândită prin vot universal. Opoziția a 
contestat rezultatele votului, acuzând FSN de fraudarea acestora, 
rapoartele observatorilor internaționali au indicat faptul că acestea 
au fost „libere si corecte“, chiar dacă au existat numeroase nereguli 
şi carenţe organizatorice semnificative (calitatea tuşului şi a hârtiei 
buletinelor de vot). Alegerile din 20 mai 1990 au avut o rată de 
participare foarte ridicată, de 86%, procentul evidențiind atât 
speranţele pe care românii și le puneau în politică, precum şi un 
comportament electoral remanent de tip comunist, care se baza 
pe o prezenţă obligatorie la vot. 


b). 27 septembrie 1992 — alegeri in baza Constituţiei 


Noile alegeri prezidenţiale au avut loc într-un context politic și 
constituţional radical schimbat faţă de 1990. Din punct de vedere 
legal, alegerile din 27 septembrie 1992 s-au desfășurat după 


candidatură, pe orice listă, al foştilor activiști comuniști și al foștilor 
ofiţeri de Securitate. Prezenţa lor în viața politică a ţării este principala sursă 
a tensiunilor și suspiciunilor care frământă astăzi societatea românească. Până 
la stabilizarea situaţiei şi reconcilierea naţională, absenţa lor din viața publică 
este absolut necesară. Cerem, de asemenea, ca în legea electorală să se treacă 
un paragraf special care să interzică foștilor activiști comunişti, candidatura 
la funcţia de președinte al ţării. Preşedintele României trebuie să fie unul 
dintre simbolurile despărțirii noastre de comunism.“ in http://miscarea.com/ 
tara-exilul-proclamatia-dela-timisoara 1.htm 

2 Alina Mungiu, Românii după '89. Istoria unei neînțelegeri, Humanitas, 
Bucureşti, 1995, p.70-76 

adoptarea unei noi Constituţii, care reglementa durata și 
competențele prezidenţiale, raporturile șefului statului cu celelalte 
instituții. Legislaţia electorală stabilea condiţii mai severe pentru 
inscrierea în cursa electorală?l, fiind necesare 100.000 de semnături 
(cf. art.3, al.2). Au îndeplinit condiţiile necesare participării în 
campania prezidenţială 6 candidaţi: lon Iliescu (Frontul Democrat 
al Salvării Naţionale — FDSN), Emil Constantinescu (Convenţia 
Democrată din România — CDR), Caius Traian Dragomir 
(Frontul Salvării Naţionale — FSN), Gheorghe Funar (Partidul 
Unităţii Naţionale Române — PUNR), Ion Mânzatu (Partidul 
Republican), Mircea Druc (Independent). 

Dar cele mai importante schimbări au fost cele din cadrul 
vieții politice: ruptura FSN în martie 1992 și apariţia unei coaliţii 
a partidelor de opoziţie, Convenţia Democratică, cu un nou 
candidat, Emil Constantinescu. 

După alegerile din 20 mai 1990 a urmat sfârşitul demon- 
strației din Piaţa Universităţii și intervenţia brutală, ilegală și 
ilegitimă a minerilor în 14-15 iunie. Acest eveniment a determinat 
polarizarea societății românești și apariţia unor relaţii foarte 
tensionate între putere și opoziţie. După diminuarea ecourilor 
negative, interne și internaţionale ale mineriadei din iunie au 
urmat tensiunile tot mai vizibile din interiorul FSN, care au avut 
un prim vârf. de sarcină în septembrie 1991, când Guvernul Roman 
a căzut în urma unei noi intervenţii violente și ilegale a minerilor 
conduși de Miron Cozma. După acest eveniment „războiul rozelor“ 
din interiorul FSN a devenit mai vizibil, culminând cu ruptura din 
martie 1992. In urma acesteia au rezultat două partide: FSN, 
condus de Petre Roman și FDSN, condus în mod formal de Oliviu 
Gherman și Adrian Năstase, dar care era un partid construit pentru 
sprijinirea lui Ion Iliescu, bazat pe popularitatea acestuia. 

De cealaltă parte a spectrului politic s-au realizat efor- 
turi pentru coagularea unei opoziții democratice, bazate pe 
partidele istorice și asociaţiile civice care le sprijineau, la care s-a 
adăugat formațiunea etnicilor maghiari, UDMR. La 27 iunie 1992 
un colegiu compus din 67 de electori (câte cinci din formațiunile 


21 „Lege nr.69 din 15 iulie 1992 pentru alegerea Preşedintelui 
României“, in M. Of. nr. 164 din 16 iulie 1992 

membre ale Comitetului Executiv și câte doi din celelalte) alege 
după 4 tururi de scrutin pe Emil Constantinescu drept candidat 
unic al CDR pentru alegerile prezidenţiale (ceilalţi candidaţi au 
fost, în ordinea descrescătoare a voturilor, Ion Raţiu, Nicolae 
Manolescu, Sergiu Cunescu și Nicu Stăncescu)22. 

Al treilea bloc politic este cel naţionalist-paseist, din care 
se remarca PUNR şi preşedintele său, Gheorghe Funar, cu o 
susținere electorală regională, în Transilvania. Prin structura 
votanţilor, PUNR era însă diferit atât de PRM cât și de Partidul 
Socialist al Muncii: în timp ce Vadim Tudor şi Ilie Verdeț atrăgeau 
voturi din exteriorul arcului carpatic, din Oltenia în principal, 
oameni cu venituri mici, marginalizaţi social, Gheorghe Funar avea 
un electorat preponderent educat, cu o concepţie liberală faţă de 
rolul statului în economie dar care se împotrivea radicalilor 
maghiari2. 

După schimbarea Guvernului Roman s-a format Cabinetul 
Stolojan, cu largă susținere parlamentară dar cu un mandat limitat 
la gestionarea treburilor curente şi pregătirea alegerilor. Acesta 
trebuia să organizeze alegerile în primăvara lui 1992, însă spar- 
gerea FSN a determinat, la presiunea ambelor formaţiuni rezul- 
tate în urma sciziunii, programarea scrutinului pentru 27 
septembrie, chiar dacă opoziţia a încercat să provoace alegeri în 
cel mai scurt timp posibil. 

Faţă de alegerile din mai 1990 imaginea publică a lui Ion 
Iliescu a suferit serioase lovituri: acuzaţiile de a fi unul din autorii 
morali ai mineriadei din 13-15 iunie şi a îndepărtării guvernului 
reformist condus de Petre Roman. De acum nu mai trebuia să facă 
faţă doar atacurilor, devenite tradiţionale, ale partidelor din Con- 
venția Democratică și a organizaţiilor civice care le sprijineau, ci 
şi unui important lider cu legitimitate revoluționară, Petre Roman. 

Ion Iliescu și-a anunţat participarea la competiţia 
electorală în 5 iunie 1992 în localitatea Jibou, jud. Sălaj, cu prilejul 


-= 2 http:/lwww.aliantacivica.rolistoric/1992.htm 


23 Alfred Bulai, Mecanismele electorale ale societății românești, Paideia, 
București, 1999, p.92-93 

unei adunări publice?4. Programul electoral, intitulat „Cred în 
schimbarea în bine a României“? propunea, în esenţă, continuarea 
democratizării și a reformei economice, realizate însă cu „moderație 
şi echilibru“, depășind „criza rupturilor, a răfuielilor și a abordărilor 
pătimaşe“. Acest program electoral era concordant cu imaginea lui 
Ion Iliescu în rândul electoratului său: un om echilibrat, care 
dorește o reformă graduală, oferind linişte, convergent cu sloganul 
folosit în campanie „Un preşedinte pentru liniștea dumnea- 
voastră!“. Acest manifest electoral avea o adresabilitate maximă 
pentru electoratul din mediul rural, cu atitudini mai degrabă 
negative faţă de statul minimal și economia de piaţă, erau cetăţeni 
cu un capital cultural şi relaţional redus, care doreau o tranziţie 
fără mari şocuri sociale și culturale. 

De cealaltă parte, opoziţia a învățat o parte din lecţiile 
alegerilor din mai 1990 şi a devenit mai unită din punct de vedere 
organizatoric, prin crearea Convenţiei Democratice, şi mai 
coerentă în mesaje. Primele rezultate pozitive pentru opoziţie au 
apărut la alegerile locale din februarie 1992 când, pe fondul 
tensiunilor din FSN, a reușit să câștige mare parte din cele mai 
importante primării din ţară. 

Candidatul Convenţiei Democratice a devenit Emil 
Constantinescu, rectorul Universităţii București, care provenea din 
afara partidelor membre ale coaliţiei, fiind propus public pentru 
candidatură de Ana Blandiana la 25 mai 1992 în Cluj%6. Oferta 
electorală a fost cuprinsă în „Platforma-program a Convenţiei 
Democratice din România pentru scoaterea țării din criză prin Lege, 
Adevăr, Reconciliere și Reformă“. Obiectivul central al programului 
CDR era „desprinderea totală a țării de comunism“, propunând o 
viziune profund moralizatoare asupra politicii și societăţii, cu o 
reformă radicală economică, sub forma unei terapii de şoc. O temă 


- 2 Jon Iliescu, Momente de istorie TII. Documente, interviuri, comen- 
tarii — septembrie 1991 — octombrie 1992, Editura Enciclopedică, Bucureşti, 
1996, p.309 

25 Ibidem, p.313-331 
2 Dan Pavel, Iulia Huiu, „Nu putem reuşi decât împreună“. O istorie 
analitică a Convenţiei Democratice, 1989-2000, Polirom, Iaşi, 2003, p.125 

esenţială a campaniei CDR era combaterea corupţiei și acuzaţiile 
aduse puterii pe această temă. 

Rezultatul alegerilor prezidenţiale a fost influenţat şi de 
competiţia dintre actorii secundari ai spectrului politic. Petre 
Roman, liderul FSN, a refuzat să participe la competiţia prezi- 
denţială, aruncând în bătălie un candidat cvasi-necunoscut, Caius 
Traian Dragomir, care nu a putut funcţiona ca o locomotivă 
electorală pentru partid. Un alt competitor important a devenit, 
într-un timp relativ scurt, primarul Clujului, Gheorghe Funar, care 
a avut o campanie electorală surprinzătoare și bine realizată din 
punct de vedere comunicațional. 

In dezbaterile directe? dintre candidaţii principali au fost 
lansate mai multe teme electorale: 1) Ion Iliescu împotriva lui Emil 
Constantinescu: Convenţia este extremistă iar candidatul său la 
preşedinţie are opțiuni promonarhice, pe care şi le neagă din raţiuni 
electorale; CDR însemnă venirea unor „moșnegi sclerozaţi în 
Parlament şi guvern“; program politic nerealist; sugerează (la 
mitingul de la Cluj din 6 octombrie 1992) că au avut loc „negocieri“ 
cu privire la problema Transilvaniei, etc. 2) Emil Constantinescu 
împotriva lui Ion Iliescu: fost activist de vârf al PCR; revoluţia, 
mineriadele și evenimentele de la Tg. Mureș nu au fost lămurite; 
blocarea reformei economice; caracterul criptocomunist al FDSN; 
tratatul cu URSS din aprilie 1991; creşterea șomajului, etc. 

Rezultatele votului au fost primite cu uimire de partidele 
de opoziţie, chiar dacă Emil Constantinescu şi-a recunoscut, cu 
corectitudine, înfrângerea după al doilea tur de scrutin. Prezenţa 
la vot a fost mai scăzută decât la alegerile din 1990, 76,01% în 
primul tur şi 75,9% în turul al II-lea. Ingrijorător pentru acura- 
tetea desfășurării alegerilor au fost numărul mare de voturi anulate 
precum și cel al voturilor pe listele speciale, peste un milionz?. 

Eșecul Convenţiei, căci este vorba de un eșec, pierderea 
a aproape 20 de procente între alegerile locale şi cele generale, poate 
fi explicat prin mai multi factori: 1) Ion Iliescu și FDSN au reușit 


27 


p. 469-595 
28 Pavel Câmpeanu, De patru ori în fata urnelor, All, Bucureşti, 1993, 
p.120-127 


vezi transcrierea acestora în lon Iliescu, Momente de istorie II, 

Tabelul 2.1: Rezultatele alegerilor prezidenţiale din 1992 


Candidat n 2 7 
S 
5 . Q 
9 
E > 
7 9 


turul II) 


Q m~ 
AT 
ERE 
SE 
a 3 
A E 


rafes 


Emil 
Constantinescu 


Gheorghe 
Funar 


11.898.856 | 10 12.034.636 | 10 | 


Sursa: http://www. „ac.uk/elections/database/indexElectii 


să-și mobilizeze electoratul „tăcut“. Tema stabilităţii a avut o 
relevanţă ridicată în contextul crizei iugoslave și a înrăutăţirii 
situaţiei materiale a multor cetăţeni ca urmare a reformelor 
radicale luate de Guvernul Roman; 2) ambiguitatea CDR în 
privința chestiunii monarhice. Utilizarea unui discurs violent 
anticomunist nu au reușit să mobilizeze electoratul în măsura 
așteptată, pentru că aceste probleme nu se aflau pe agenda reală 
a cetăţenilor; 3) imaginea de unitate a CDR a fost puternic afectată 
de ieşirea liberalilor din Convenţie și participarea pe liste proprii; 
4) inabilităţi de strategie electorală, Emil Constantinescu intrând 
în conflict cu Gheorghe Funar, în loc să se focalizeze doar asupra 
lui Ion lliescu2% 5) atitudinea intransigentă a Convenţiei 
impotriva FSN a împiedicat coagularea tuturor forţelor opoziţiei 
pentru susținerea în turul al II-lea a unui singur candidat; 


- 29 Alfred Bulai, op.cit., p. 104-105 

6) divizarea FSN a devenit utilă campaniei lui Ion Iliescu, deoarece 
acesta se putea delimita de cei care era văzuţi în acel moment ca 
fiind prea radicali și suspectați de corupție. 

Cu această legitimitate politică dobândită prin scrutin 
popular Ion Iliescu a funcţionat ca un garant al stabilităţii politice 
în perioada 1992-1996, pregătindu-se însă pentru cucerirea unui 
al doilea mandat constituţional. 


c). Noiembrie 1996 — alternanţa democratică la putere 


După 1992 ideea de alternanță în cadrul vieţii politice din România 
a dobândit tot mai multă consistență. Emil Constantinescu și 
Convenţia Democratică au pierdut alegerile din 1992, dar s-au 
impus ca actori semnificativi ai spectrului politic, revendicând cu 


tot mai multe șanse obţinerea puterii. 

Alegerile din 1992 au fost câștigate de Ion Iliescu şi PDSR 
promițând stabilitate, o tranziție graduală, cu cât mai puţine 
costuri sociale. Așteptările electoratului nu au fost însă decât în 
parte îndeplinite, teama de preţuri, șomaj, conflicte sociale deve- 
nind tot mai puternică. Stabilitatea s-a transformat, treptat, în 
stagnare. Clivajele sociale s-au multiplicat și adâncit, creându-se 
un electorat urban tot mai nerăbdător să trăiască după standardele 
occidentale, la care discursul politic al opoziției făcea tot mai 
frecvent referire. Pluralismul mediatic a făcut un pas important 
faţă de anul 1992, în anul 1995 fiind lansat postul ProTV, care a 
acționat ca un agent important al schimbării. 

Formaţiunea politică de guvernământ, PDSR a fost privită 
tot mai mult ca un „partid al corupților“ iar această etichetă nu 
putea să nu-l afecteze şi pe Ion Iliescu, care, în ciuda numeroaselor 
sale apeluri împotriva fenomenului corupţiei, nu a reușit să 
prezinte nici un caz semnificativ al eficienţei luptei împotriva 
acestui flagel. De asemenea, în pofida insistențelor unor consilieri 
politici ai lui Ion Iliescu (Iosif Boda, Paul Dobrescu), preşedintele 
se încăpăţâna să-l menţină la putere pe premierul Nicolae 
Văcăroiu, devenit unul din simbolurile stagnării. 

De cealaltă parte a spectrului politic, Convenţia Demo- 
cratică a părut a fi tot mai pregătită pentru a prelua puterea, iar 

mesajele sale politice erau tot mai radicale și mai larg împărtășite 
de către electoratul urban și cel tânăr, dornic să se producă o 
schimbare radicală a politicii în România. Moartea lui Corneliu 
Coposu în 1995, președintele PNŢCD, a fost transformată de 
mass-media, politicienii CDR şi ceea ce se autodenumea „societate 
civilă“ într-un simbol al renașterii naţionale, ideea politică a unei 
societăți democratice fiind construită într-o dimensiune mitologică. 
In această viziune Emil Constantinescu urma să ducă la 
îndeplinire proiectele politice ale „Seniorului“, după cum era 
denumit fostul președinte al PNȚCD. 

PDSR a intrat în anul electoral 1996 izolat pe scena 
politică, ca urmare a ruperii relaţiilor cu partenerii din „patru- 
laterul roșu“, PRM, PSM, PUNR. De cealaltă parte, UDMR, PSDR, 
apoi PAC și PL '93 ies din Convenţie, dar în aceasta intră PNL. 
Partidul Democrat a realizat o alianţă politico-electorală cu PSDR, 
formând Uniunea Social Democrată (USD). 

Alegerile locale din 1996 au transmis un semnal impor- 
tant în legătură cu direcţia votului, candidaţii opoziţiei reușind 
să câştige toate marile orașe, iar bătălia cea mai spectaculoasă a 
fost la București, unde celebrul tenisman Ilie Năstase, proaspăt 
înregimentat politic în PDSR, nu a reușit să-l învingă pe mult mai 
puțin carismaticul Victor Ciorbea din partea CDR. 

Preşedintele Ion Iliescu a adoptat în prima parte a anului 
1996 tactica tergiversării, cerând un control asupra listelor 
parlamentare ale PDSR, dar pe acestea s-au regăsit numeroși 
politicieni asupra cărora planau acuzaţiile de corupţie. Ion Iliescu 
n acceptat să fie candidatul partidului de guvernământ la alegerile 
prezidenţiale, dar a avut un staff de campanie separat de cel al 
partidului. 

Pentru a cuceri puterea, opoziţia s-a focalizat asupra 
câtorva teme: Ion Iliescu nu ar avea dreptul constituţional de a 
mai candida pentru un alt mandat; oricine va învinge, important 
este să nu mai fie Ion Iliescu; corupţia sistemică „protejată și 
patronată“ de Ion Iliescu; stagnarea, îndepărtarea de Occident/lipsa 
ganselor de integrare în instituţiile euro-atlantice etc. 

Oferta politică a lui Emil Constantinescu a fost cuprinsă 
in „Contractul cu România“ şi focalizată în documentele 

programatice „Proclamaţia de la Ruginoasa“ (conţinând un set de 
măsuri pentru renașterea satului românesc) şi „Apelul Reconcilierii 
Naţionale de la Alba Iulia“, care semnala urgenţa unui nou climat 
moral şi social în societatea românească%. Emil Constantinescu 
a fost unul din vectorii de mesaj care au utilizat un discurs politic 
plin de promisiuni, cuprinse în documentele amintite mai sus, 
legitimat prin moralitate (om curajos, ferm, cinstit, bun creştin) 
şi competență (cei 15 000 de specialiști). Mesajul cheie al lui Emil 
Constantinescu a fost cel al „schimbării“, definită în termeni 
exclusiv pozitivi. Paradoxul campaniei electorale a lui Emil 
Constantinescu şi al CDR provine din faptul că, deşi declarativ se 
poziţionează în partea dreaptă a spectrului politic, programului 
electoral este unul tipic de stânga, cu promisiuni care ţin mai 
degrabă de statul-asistenţial decât de unul liberal minimal. 

Ion Iliescu a trebuit să răspundă așteptărilor crescute ale 
populaţiei, confruntate cu sărăcie, corupţie, lipsa perspectivelor. 
Starea de lucruri negative a căutat să o plaseze în afara responsa- 
bilităţii directe a instituţiei prezidenţiale și a sa personală, fiind 
invocată „tranziţia“, văzută ca având un caracter impersonal și 
implacabil. Programul prezidenţial al lui Ion Iliescu în 1996 miza 
pe ideea continuității, fiind intitulat „Să continuăm schimbarea 
în bine a României“3l, în consonanţă cu sloganul PDSR, „Forţă şi 
echilibru“. Ion Iliescu, pentru a se diferenţia de contracandidatul 
său principal, și-a alocat poziţia politicianului care preferă să spună 
adevărul în orice situaţie, promovând un discurs de tip statu-quo, 
echilibrat, atribuindu-le competitorilor apelativul de „amatori în 
politică“. Rezultatul a fost o tactică defensivă, care era menită să 
atenueze din acuzaţiile mass-media şi opoziţiei, iar în plan electoral 
să-i aducă la vot pe votanţii tradiţionali, aflaţi preponderent în 
mediul rural, Moldova, Oltenia. 

Al treilea candidat important în alegerile din 1996 a fost 
Petre Roman, reprezentantul USD. Acesta se afla în competiţie 
atât cu Ion Iliescu cât şi cu Emil Constantinescu și, deși o tactică 


——  % Ioan Drăgan (coord.), Construcţia simbolică a câmpului electoral, 
Institutul European, Iaşi, 1998, p. 78 

31 Jon Iliescu, Incotro-societatea românească? Editura Mondo Media, 
București, 1999, p. 152-182 

simplă de campanie i-ar fi indicat că trebuie să-l atace pe candidatul 
CDR, pentru a putea intra în turul al II-lea, alături de Ion Iliescu, 
ținta sa predilectă a fost preşedintele în funcţie la acel moment. 
Ideea subiacentă a campaniei electorale a lui Petre Roman a fost 
„Oricine altcineva, dar nu Ion Iliescu“. În plan ideatic, Petre Roman 
u căutat să se legitimeze prin ideea unui nou tip de președinte, 
interesat de problemele fiecărui cetățean. Petre Roman s-a definit 
drept politicianul care poate realiza tot ceea ce Ion Iliescu consideră 
a fi imposibil de realizat. Familia politică social-democrată a 
constituit o resursă electorală majoră: „Cu USD, siguranţa unei 
vieți normale; cu USD, viitorul este aproape; USD vrea să obţină 
ceva pentru fiecare; cu USD ziua de mâine este mai sigură. USD: 
mai întâi pentru oameni“32. 

O noutate importantă a campaniei prezidenţiale din 1996 
a fost prezenţa în aceasta a unui candidat din partea etniei 
maghiare, Gyorgy Frunda. Acest eveniment este important atât 
prin semnalul de normalizare a relaţiilor interetnice din România 
cât și a individualizării UDMR pe scena politică românească, 
funcţia candidatului la președinție fiind de a mobiliza electoratul 
maghiar, iar în faza post-electorală de a asigura o masă de 
negociere pentru participarea la guvernare. Strategia electorală 
a UDMR iniţiată în 1996 a fost continuată și în alegerile 
prezidenţiale din anul 2000 și 2004. O trăsătură importantă a 
campaniilor electorale desfăşurate de candidaţii UDMR este 
caracterul echilibrat și profesionist al acestora, avantajul adresării 
doar pentru un electorat definit fiind folosit în ideea promovării 
imaginii unor politicieni profesioniști, a căror prestație electorală 
a fost bine apreciată. 

În urma unei campanii electorale agitate, în care nu au 
lipsit acuzaţiile reciproce (PDSR a fost acuzat de „campanie 
murdară“ pentru că a folosit o echipă care dădea telefoane 
cetățenilor pentru a-i îndemna să voteze cu PDSR și lon Iliescu, 
o tehnică de campanie frecvent utilizată în Statele Unite; PDSR 
a utilizat în pregătirea turului al II-lea al alegerilor prezidenţiale 
așa-numita „hartă a lui Huntington“, care delimitează aria de 


32 Camelia Beciu, Politica discursivă. Practici politice într-o campanie 
electorală, Polirom, Iaşi, 2000, p.175 

Tabelul 2.2: Rezultatele alegerilor prezidenţiale din 1996 


Candidaţi 


Susţinut 
de 
partidul 
Voturi 
(turul II) 
Procente 
(turul II) 


5.914.579 | 45,59 
7.057.906 | 54,41 


DSR 
Emil CDR | 3.569.941 | 28,22 
Constantinescu 


USD | 2.369.941 


UDMR/ | 761.411 
RMDSZ 


Corneliu Vadim PRM 597.508 


Gheorghe Funar PUNR 407.828 


Tudor Mohora PS 160.387 
Nicolae Manolescu ANL 90.122 
Adrian Păunescu PSM 87.163 
Ioan Pop de Popa UNC 59.752 


Inde- 43.319 
pendent 


Inde- 38.477 
pendent 


PNA 


Inde- 28.311 0,22 
pendent 
12.652.900| 100 | 12.972.485| 100 


Sursa: http://www.essex.ac.uk/elections/database/indexElections. 


Petre Roman 


Gyorgy Frunda 


George Muntean 


Radu Câmpeanu 


Nuţu Anghelina 


Constantin Mudava 


Constantin Niculescu 
Nicolae Militaru 


TOTAL 


[Petre Roman | USD | 

Tudor 

|Gheorghe Funar | PUNR | 3,22 | 
[Tudor Mohora | PS | 

[Nicolae Manolescu __| 

|Adrian Paunescu | 

Ioan Pop de Popa | 

|George Muntean | PPR | 043] 
[Radu Câmpeanu | ANLE | 035 
pete [ate 

TOTAL ii Tie seat a are] 


civilizaţie catolică de cea ortodoxă pe curbura Carpaţilor, încer- 
când să inducă ideea că prin alegerea lui Emil Constantinescu ar 
fi posibilă divizarea României), lon Iliescu a câștigat primul tur 

al alegerilor. Soarta competiţiei electorale a fost decisă însă de 
faptul că PDSR a fost învins de CDR. Petre Roman și-a oferit 
susținerea pentru turul al II-lea lui Emil Constantinescu, CDR și 
USD urmând să participe împreună la guvernare. Nici chiar foştii 
aliaţi ai PDSR nu mai erau solidari cu candidatul acestuia: 
Gheorghe Funar şi-a îndemnat susţinătorii să-l voteze pe Emil 
Constantinescu, iar Vadim Tudor a lăsat alegătorilor săi opțiunea 
de a vota după cum vor. Chiar şi un om politic din stânga 
tradițională, socialistul Tudor Mohora, le-a cerut simpatizanţilor 
săi să-l voteze pe candidatul CDR. Astfel, rezultatul votului din 
17 noiembrie 1996 a devenit previzibil, candidatul opoziţiei 
adunând cu peste un milion de voturi mai mult decât Ion Iliescu, 
realizând astfel prima alternanță prin vot la putere în România 
s-au, după cum se spunea în acele zile, o a doua „revoluţie 
democratică“. 


d]. 2000 — pericolul extremismului vadimist 


Euforia câştigării alegerilor de către Emil Constantinescu și de 
coaliţiile care l-au adus la putere (CDR și USD) a fost repede 
spulberată de impactul cu realitatea economică şi politică internă 
şi internaţională. Erodarea credibilităţii lui Emil Constantinescu 
pe fondul certurilor din coaliția de guvernământ a fost însoţită de 
o refacere a credibilităţii lui Ion Iliescu și a PDSR, consecutiv cu 
o fragmentare a opţiunilor politice, ca urmare a dispersării forțelor 
politice. 

Criza din Kosovo din 1999 a constituit momentul de 
balans al trendului opţiunilor politice în România, Emil Constan- 
tinescu fiind într-un declin accentuat, de care au beneficiat într-o 
primă fază Ion Iliescu şi Teodor Meleşcanu, președintele Alianţei 
pentru România. Scandalul „Firul roșu“ și „Afacerea Costea“ din 
anul 2000, instrumentate de la Palatul Cotroceni au determinat 
prăbuşirea credibilităţii lui T. Meleşcanu și începutul ascensiunii 
lui Vadim Tudor în spațiul lăsat liber de acesta. 

Anunţul retragerii din competiţia prezidenţială a lui Emil 
Constantinescu, în 17 iulie 2000 pe motiv că a fost învins de forţele 
fostei Securităţi a bulversat scena politică. Coaliția care a câștigat 

alegerile în 1996 nu mai avea un candidat, iar liberalii sub 
conducerea lui Valeriu Stoica au căutat o cale de salvare prin 
cooptarea lui Theodor Stolojan pentru a candida la președinție. 

Soluţia disperată găsită de Emil Constantinescu și de 
PNȚCD pentru a fi reprezentaţi în competiţia prezidenţială a fost 
nominalizarea premierului Mugur Isărescu, însă acesta nu a 
acceptat decât o formulă de candidatură independentă, cu susți- 
nerea a ceea ce a mai rămas din CDR, redenumită Convenţia 
Democratică Română 2000. 

S-au înscris în competiţia electorală 11 candidaţi, toate 
partidele sperând că vor fi ajutate de candidatura la preşedinţie 
a reprezentanților lor. Miza bătăliei pentru primul tur al alege- 
rilor prezidenţiale, din 26 noiembrie 2000, era ocuparea celui de 
al doilea loc din finala cu Ion Iliescu, deoarece președintele PDSR 
era creditat de sondajele de opinie cu șanse mari de a câștiga 
competiţia electorală. 

Candidatura lui Ion Iliescu a fost contestată și în anul 
2000, la fel ca și în 1996, pe motiv că ar fi a treia candidatură. 
Curtea Constituţională a reiterat decizia din 1996, prin care 
argumenta că mandatul prezidenţial 1990-1992 nu era un 
mandat propriu-zis constituțional, având astfel dreptul la ocuparea 
încă a unui mandat. 

Programul PDSR și a lui Ion Iliescu, denumit „O guver- 
nare mai bună, pentru o viaţă mai bună“ propunea relansarea 
economiei, combaterea sărăciei și a şomajului, „integrarea demnă 
în Uniunea Europeană și NATO“. Ion Iliescu candida sub sloga- 
nul „Aproape de oameni, împreună cu ei“. Strategia electorală 
utilizată a fost una foarte simplă, în contextul crizei politice din 
țară, prezentându-se pe sine ca forță politică stabilă, capabilă să 
evite greșelile puterii. Mesajul de ordine și stabilitate a reușit să 
coaguleze o masă electorală semnificativă, chiar dacă și votul din 
2000 a avut caracteristicile principale ale unui vot negativ, fiind 
aleasă varianta cea mai puţin dăunătoare. 

Din partea partidelor membre ale coaliţiilor de guver- 
nământ au participat la competiţia electorală patru candidaţi: 


33 Oferta electorală a Partidului Democraţiei Sociale din România. 
Oferta politică, oferta de guvernare, in http://www.pdsr.ro/campanie2000/ 

Th. Stolojan — PNL, Mugur Isărescu — independent dar cu 
uusținerea CDR 2000, Petre Roman —PD și Gyorgy Frunda — 
UDMR. Această fragmentare a spectrului politic a constituit 
condiţia de bază pentru ascensiunea lui Vadim Tudor. Deși au 
uxistat înțelegeri iniţiale între Th. Stolojan şi Mugur Isărescu 
pentru formarea unui tandem președinte-premier, presiunile din 
mai multe direcţii ale spectrului politic asupra lui Mugur 
lnărescu au determinat înscrierea târzie a acestuia în cursă și 
participarea fără tragere de inimă la competiţia electorală. 

Pragmatismul UDMR a determinat reintroducerea în 
cursa prezidenţială a lui Gyorgy Frunda, candidatului-surpriză din 
1996. Un candidat al UDMR era evident pentru toată lumea că 
nu are șanse de a ajunge președinte al României, dar rolul 
important al acestuia era coagularea opţiunilor politice ale etniei 
maghiare, astfel încât acest lucru avantaja, indirect, candidatul 
cel mai bine plasat, pe cel al opoziţiei (Ion Iliescu). 

Petre Roman a candidat din partea PD și spera să repete 
prestația convingătoare din alegerile din 1996 precum și să 
transfere din credibilitatea funcţiei de ministru de Externe spre 
cea de președinte. Identificarea sa de către electorat drept unul 
din responsabilii eșecului guvernării perioadei 1996-2000, la care 
s-au adăugat defecţiunile voluntare sau involuntare în organizarea 
campaniei electorale, conduse de Traian Băsescu, au făcut ca liderul 
PD să ia mai puţin de jumătate din procentele partidului. 

Teodor Meleșcanu se dorea a fi „un altfel de președinte“ 
şi părea în prima parte a anului 2000 că are șanse mari pentru 
atingerea acestui obiectiv. Dar, eșecul realizării tandemului cu Th. 
Stolojan, presiunea puternică exercitată de CDR 2000 și PD asupra 
sa, la care s-a adăugat o prestație neconvingătoare în campanie 
au determinat eșecul lamentabil al acestuia și ratarea de către ApR 
a intrării în Parlament. 

De această atmosferă politică irespirabilă pentru electorat 
a profitat Corneliu Vadim Tudor, care a venit cu un mesaj nou 
pentru majoritatea electoratului, deoarece acesta a fost supus unui 
blocaj mediatic care l-a favorizat în campania electorală, radi- 


%4 Pavel şi Huiu, op.cit., p.467 

cal-justiţiar („Sus patria, jos mafia!”), tranșant şi ambalat într-un 
limbaj suficient de colorat pentru a-l face să ajungă cu rapiditate 
la electorat. Declaraţiile sale că „va lichida corupţia în 24 de ore“, 
că îi va „împuşca pe ziarişti“ ș.a. au avut un efect important pentru 
intrarea în turul al II-lea al alegerilor prezidenţiale, dar aceleași 
afirmaţii i-au blocat calea spre Palatul Cotroceni. 

Structura votului pentru Vadim Tudor explică drama- 
tismul situaţiei politice din anul 2000. Liderul PRM a obţinut voturi 
foarte multe din partea electoratului tânăr, din zonele cele mai 
bogate ale ţării, Transilvania și Bucureşti. Potrivit cercetărilor 
sociologice efectuate la ieşirea de la vot, 29% din votanţii lui Emil 
Constantinescu din 1996 l-au votat pe Vadim Tudor. 

Rezultatele primului tur al alegerilor prezidențiale au 
produs un adevărat şoc în viaţa politică românească și au trezit 
reacţia îngrijorată o comunităţii internaționale. Exemplul Austriei, 
în care Jorg Haider, liderul extremist al Partidului Libertăţii a 
câştigat alegerile iar Austria a fost supusă unui boicot politic 
european, a acţionat foarte puternic într-o Românie care fusese 
invitată în urmă cu doar un an să înceapă negocierile de aderare 
la Uniunea Europeană. Mobilizarea societății împotriva pericolului 
extremist, una de conjunctură chiar din partea vechilor adversari 
ai lui Ion Iliescu, a decis soarta celui de al doilea tur de scrutin, 
din postura de „salvator al democraţiei“, care trebuia să realizeze 
schimbări importante în conduita politică faţă de precedentele 
mandate. lar acest mesaj politic din partea electoratului a influ- 
ențat activitatea prezidenţială în perioada 2000-2004 în cel de al 
treilea mandat prezidenţial al lui Ion Iliescu. 


e]. 2004 — alegeri cu final neașteptat, victoria lui 
Traian Băsescu 


Alegerile din 28 noiembrie-12 decembrie 2004 au fost primele 
scrutine electorale la care Ion Iliescu nu mai putea candida pentru 
cea mai înaltă funcţie în stat. Această situație a generat o ecuație 


35 Cristian Tudor Popescu, „Fiul călugărului Vasile“, în „Adevărul“, 
http://adevarul.kappa.ro/a3258-01.htm]l 

Tabelul 2.3: Rezultatele alegerilor prezidențiale din 2000 


> 


= 
— 


3.324.247 | 33,17 


PNL 1.321.420 | 11,78 


Constantin Indepen- | 1.069.463 | 9,54 
Mugurel dent 
Isărescu (susţinut 
de 
CDR2000) 


Indepen- 133.991 1,19 
dent 
Graziela-Elena | Indepen- 61.455 
Bârlă dent 
PRN 


Paul-Philippe 
Hohenzollern 


Teodor Viorel 
Meleşcanu 


Sursa: http://www.essex.ac.uk/elections/database/indexElections. 

cu multe necunoscute, una dintre cele mai importante fiind 
gestionarea moştenirii politice a lui Ion Iliescu, atât în sens politic 
cât și electoral. 

Alegerile prezidenţiale din 2004 au avut loc într-un context 
politic și constituțional sensibil diferit faţă de alegerile din 2000. 
Constituţia revizuită în 2003 a clarificat raporturile șefului statului 
cu primul-ministru, în sensul în care președintele nu îl poate revoca 
pe liderul cabinetului. O altă importantă modificare se referă la 
crearea unui mandat prezidenţial cu o durată de 5 ani, fiind 
marcată în acest fel dorinţa de separare între alegerile prezidenţiale 
și cele parlamentare, precum și o mai clară definire a funcţiei 
prezidenţiale ca mediator între puterile statului și societate. 

Schimbările cele mai importante au intervenit însă în 
distribuția de putere de pe scena politică. După câștigarea alegerilor 
prezidențiale și parlamentare din 2000, PDSR, transformat în PSD 
a dominat categoric scena politică românească până în iunie 2004, 
când au avut loc alegerile locale. Acestea au determinat 
echilibrarea scenei politice și bipolarizarea acesteia între PSD şi 
Alianţa D.A. PNL-PD, lansată în septembrie 2003. Alegerile locale 
au constituit un puternic mesaj că electoratul dorește schimbarea 
stilului de a face politică. Era un avertisment că partidul de guver- 
nământ trebuie să fie mult mai atent la preocupările oamenilor, 
să diminueze corupția și să-și elimine „baronii“. Rezultatele alege- 
rilor locale au pus în evidenţă un clivaj semnificativ dintre zonele 
mai sărace, care au nevoie în mai mare măsură de resursele statu- 
lui, preponderent din Moldova, Muntenia şi Oltenia și cetăţenii 
din mediul urban mare (peste 100.000 de locuitori) care erau ne- 
mulțumiți de ritmul perceput ca lent al transformărilor din 
economie și societate, dornici să experimenteze o schimbare de stil 
politic. 

Competiţia prezidenţială părea a se da între Adrian 
Năstase, președinte al PSD și prim-ministru și Theodor Stolojan, 
președinte al PNL, candidat al A D.A. După semi-eșecul PSD de 
la alegerile locale, Adrian Năstase a preluat inițiativa politică, a 
efectuat în iulie-august 2004 un amplu turneu internaţional 
(Statele Unite, Europa, Rusia) care a determinat readucerea sa 
în centrul atenției publice. Alegerile interne din PSD din 

ntiwust-septembrie 2004 pentru desemnarea candidaţilor la alege- 
ule parlamentare au constituit un alt demers prin care partidul 
du guvernământ din acel moment a preluat iniţiativa mediatică 
ji politică, reușind să se distanţeze de Alianţa D.A. în sondajele 
il opinie. Această situaţie a determinat îngrijorarea partidelor de 
upoziţie, astfel încât, pe fondul epuizării fizice a lui Th. Stolojan 
acesta s-a retras din cursa prezidenţială în 2 octombrie 2004%, 
pentru ca, a doua zi, președintele PD Traian Băsescu să invoce 
un presupus „santaj“ al puterii împotriva candidatului Alianţei D.A. 
Astfel, cu mai puţin de două luni înaintea alegerilor prezidenţiale 
are loc o schimbare semnificativă în competiţia electorală, 
primarul Bucureștilor intrând în cursa pentru Palatul Cotroceni. 

Campania electorală prezidenţială a avut un format de 
|2 candidaţi, care au trebuit să strângă, fiecare, cel puţin 200.000 
ue semnături pentru a se putea înscrie în competiţie. Creșterea 
numărului de semnături necesare nu a avut un impact relevant, 
opt nu au reușit nici măcar să atingă un procentaj egal cu numărul 
de semnături. 

Favoritul cursei prezidenţiale, așa cum era certificat de 
cele mai multe sondaje de opinie, Adrian Năstase, a încercat să 
câștige cea mai înaltă demnitate din stat printr-o campanie 
¿electorală complexă, bazată pe mai mulţi piloni: succesele sale ca 
prim-ministru (aderarea României la NATO, ridicarea vizelor 
pentru cetăţenii români pentru intrarea în spaţiul Schengen, 
creşterea economică în cei patru ani de mandat, programele sociale, 
construcţia a 400 de săli de sport, etc.) un dublu tandem cu fon 
Iliescu, folosind sloganul „Împreună pentru viitorul României“, 
pentru a atrage voturile electoratului rural, și cu Mircea Geoană, 
pentru a atrage electorat din mediul urban, tineri; capacitățile sale 
ca lider politic, președinte al PSD şi diplomat, fost ministru de 
Externe. 

Traian Băsescu și-a construit campania electorală pe ideea 
unui altfel de președinte, diferit de predecesorii săi, un om politic 
activ, un „preşedinte-jucător, nu spectator!“3 Tema centrală a 


3% Ion Cristoiu, „De la teroriștii lui Ion Iliescu la plânsul lui Traian 
Băsescu in prime time“, în „Jurnalul naţional“, 4 octombrie 2004 

campaniei sale electorale a fost lupta împotriva corupţiei, care 
trebuie aruncată „peste bord“. Dimensiunea pozitivă a campaniei 
a fost construită pe o promisiune explicită a bunăstării, folosind 
sloganul „Să trăiţi bine!“, legitimată prin programul Alianţei D.A., 
care era diferit în mod semnificativ de programul PSD doar în 
legătură cu fiscalitatea. Traian Băsescu susţinea introducerea unei 
cote unice de impozitare de 16%, spre deosebire de Adrian Năstase 
care propunea aplicarea unei impozitări progresive. 

Al treilea candidat important a fost Corneliu Vadim 
Tudor, care în alegerile din 2000 participase în turul al doilea. 
Liderul PRM a intrat în campanie dezorientat, deoarece încă din 
2003 a încercat să-și democratizeze discursul politic și să scape 
de eticheta de extremist și anti-semit. Rezultatele acestei opera- 
țiuni de schimbare de identitate politică au fost mai degrabă 
neconcludente, astfel încât în ultima săptămână de campanie a 
dorit chiar să se retragă din competiţie, dar a fost împiedicat de 
Adrian Năstase, care i-a cerut continuarea cursei, deoarece retra- 
gerea liderului PRM îl favoriza pe Traian Băsescu. 

Campania electorală prezidenţială a avut note de 
specificitate datorită concepţiei diferite a strategiilor de campanie. 
Strategia lui Adrian Năstase a fost de se axa pe o campanie de 
tip pozitiv, care să pună în evidenţă realizările sale ca șef. al 
guvernului, încercând să reducă la minim disputele directe cu 
contracandidatul său, scopul fiind evitarea mobilizării electoratului 
urban și perceperea unei situaţii de criză ca urmare a conflictelor 
dintre cei doi. Traian Băsescu, dimpotrivă, a dorit să dea impresia 
că este irezistibil, a vrut să profite de victoria sa concludentă asupra 
lui Mircea Geoană în competiţia alegerilor locale (a declarat la 
începutul campaniei că va câștiga alegerile prezidenţiale încă din 
primul tur așa cum s-a întâmplat în alegerile locale), provocându-l 
permanent pe contracandidatul său la o dispută televizată 
directă. Curajul lui Traian Băsescu, una din principalele sale 
calităţi politice, i-a adus însă şi neplăceri, prin declaraţiile sale 


37 vezi site-ul http://www.adriannastase.ro. accesat la 15 decembrie 


2004 


38 vezi site-ul http://www.basescu.ro/. accesat la 15 decembrie 2004 

de susținere a căsătoriilor între cuplurile de homosexuali, apoi a 
posibilităţii adopţiilor de către aceste cupluri şi, culminând, cu 
declaraţia că „20% dintre români ar fi homosexuali“. 

Diferenţele dintre strategiile lui Adrian Năstase și a lui 
Traian Băsescu au constat în tipurile de electorat vizate. Adrian 
Năstase și Uniunea PSD+PUR pe care o reprezenta aveau ca scop 
principal conservarea electoratului propriu și aducerea acestuia 
la vot, lucru care nu s-a întâmplat în totalitate la alegerile locale. 
De aceea a fost folosit un mesaj calm, temele stabilităţii și a 
continuității fiind centrale în discursul politic al lui Adrian Năstase. 

Electoratul Alianţei D.A. este mult mai eterogen și volatil 
decât cel al PSD, iar nucleul electoratului urban, cu venituri mari 
şi capital social semnificativ, nu era suficient pentru câștigarea 
alegerilor. Acesta a fost și motivul pentru care a fost înlocuit 
Th. Stolojan din competiţia electorală, Alianţa D.A. bazându-se pe 
capacitatea de mobilizare a electoratului a lui Traian Băsescu și 
pe posibilitatea de a atrage din electoratul care în anul 2000 l-a 
votat pe Vadim Tudor. Recuzita imagologică folosită de Traian 
Băsescu a fost dominată de un limbaj popular, dar şi cu accente 
populiste (termenul de „popor“ a avut o recurenţă deosebită în lim- 
bajul său electoral), cu o puternică notă justiţiară (folosirea „ţepelor 
în Piaţa Victoria“ pentru pedepsirea corupților, „decapitarea“ unui 
ministru corupt), foarte aproape, pe alocuri identic, cu inventarul 
lexical folosit de Vadim Tudor în campania din anul 2000. 

Un alt punct care a diferențiat strategiile celor doi 
candidați principali a fost anvergura internațională a imaginii 
fiecăruia. În timp ce Adrian Năstase dorea să convingă electoratul 
că relaţiile sale personale sau politice cu importanţi lideri 
occidentali (Tony Blair — prim-ministru britanic, Silvio Berlusconi 
prim-ministru italian, Gerhard Schroeder — cancelar german, 
Antonio Guterres — președintele Internaționalei Socialiste, 
Gunther Verheugen — comisar european pentru extindere în 
perioada 1999-2004) pot fi folositoare României, Traian Băsescu 
a căutat să-și acopere lipsa sa de pregătire diplomatică sau relaţiile 
cu lideri occidentali prin delegitimarea competitorului. A inaugurat 
o adevărată campanie mediatică prin care şi-a acuzat contra- 
candidatul că ar fi obținut sprijinul acestora și al Uniunii Europene 

prin „cumpărarea“ bunăvoinţei prin contracte importante acordate 
fără licitaţie. Una din cele mai șocante declaraţii a fost cea prin 
care Traian Băsescu l-a acuzat pe premierul francez Jean-Pierre 
Raffarin că ar fi venit „să-și ia tainul“ la semnarea unui contract 
dintre statul român și firma franceză de construcţii Vinci. Traian 
Băsescu a folosit frecvent expresia „integrării demne“, amenințând 
cu analizarea și posibila anulare a unor contracte semnate de statul 
român, încercând să stimuleze mândria naţională a electoratului, 
care să nu fie doar „invitaţi“ să se integreze, ci să facă parte din 
UE ca urmare a „meritelor lor“. Aceste manifestări publice ale lui 
Traian Băsescu au oripilat o parte a euro-entuziaștilor, deși o parte 
dintre aceștia au votat totuși cu Alianţa D.A. sperând că aceste 
declaraţii sunt doar jocuri de campanie, și au satisfăcut o parte a 
electoratului cu orientări naţionaliste, frustrat că Vadim Tudor a 
devenit un radical pios, care și-a pierdut verva și energia în 
campanie. 

Rezultatele finale ale scrutinului din 28 noiembrie 2004 
au fost: Adrian Năstase — 40,94%, Traian Băsescu — 33,92%, 
Corneliu Vadim Tudor — 12,57%59. Turul al doilea al alegerilor 
prezidenţiale s-a desfășurat sub imperiul contestării rezultatelor 
de către Alianţa D.A. și cererea de organizare a unor noi alegeri. 
In urma scrutinului din 12 decembrie, cu o prezenţă la vot de 
55,21% din totalul alegătorilor, s-au obţinut următoarele rezultate: 
Traian Băsescu — 51,23% şi Adrian Năstase — 48,77% (vezi 
tabelul 2.4). 


Posibile explicaţii pentru victoria lui Traian Băsescu 


Rămâne un lucru mai greu de explicat și anume cum, deși după 
primul tur al alegerilor prezidenţiale Adrian Năstase avea un avans 
de peste 700.000 de voturi, nu a reușit să fie ales președinte al 
României. Probabil că un element major care a contribuit la 
înfrângerea lui Adrian Năstase a fost lansarea de către Traian 
Băsescu a teoriei fraudării alegerilor prin manipularea softului şi 


39 Biroul Electoral Central, Proces-verbal privind alegerea Preșe- 
dintelui României, 28 noiembrie 2004, http:/haww.bec2004.ro/rezultate.htm 

votul multiplu. Aducând acuzaţii atât de grave puterii din acel 
moment, Traian Băsescu a reuşit să contrabalanseze efectul 
psihologic creat de câștigarea alegerilor parlamentare de către 
Uniunea PSD+PUR. In acele condiţii (emoţionale) create, votul 
electoratului din mediul urban mare a dobândit valoarea unui act 
de pedeapsă împotriva candidatului unui partid perceput ca 
incorect și imoral. Succesul teoriei fraudării alegerilor a fost 
favorizat de faptul că PSD nu a reușit să demonstreze într-un mod 
convingător că alegerile au fost corecte iar atacurile la adresa sa 
nu sunt adevărate. Raționamentul lui Traian Băsescu, cinic din 
punct de vedere moral, dar dovedit ca eficient politic, a fost 
următorul: toate efectele negative pe care le produce o declaraţie 
atât de puternică, precum este cea a fraudării alegerilor și cererea 
repetării acestora, vor fi estompate cu timpul, ceea ce va rămâne 
va fi cucerirea puterii, în faţa acestei realităţi trebuind să se încline 
atât competitorii politici interni cât și forțele politice externe. Teoria 
fraudării alegerilor a avut un mare impact emoţional deoarece 
simultan avea loc la Kiev „revoluţia portocalie“ împotriva 
regimului Kucima şi a fraudării alegerilor de către candidatul 
pro-rus Viktor lanukovici. Din perspectiva acuzațiilor lui Traian 
Băsescu situaţia din România părea a fi similară celei din Ucraina, 
ceea ce în realitate era fals, 

În al doilea rând, deși electoratul ar fi trebuit să se 
comporte „raţional“ și să evite crearea unei situaţii de coabitare 
la guvernare sau a unui guvern de coaliţie (PSD anunţase încă 
înainte de turul al II-lea formarea unui guvern alături de PUR și 
UDMR), rezultatele scrutinului indică faptul că în 12 decembrie 
2004 populaţia s-a comportat preponderent emoțional, nefiind 
conștientă de perspectivele unei instabilităţi politice în România. 


40 Revoluţia Portocalie se bazează pe modelul eliminării lui Slobodan 
Miloșevici de la putere în Serbia și pe cel al Revoluţiei Rozelor din Georgia. 
Aceste două victorii, deși aparent spontane, au fost rezultate ale unor campanii 
extinse și a unor coaliţii puternice în opoziție. Ambele au constat în victorii 
ale opoziţiei în alegeri, urmate de demonstraţii de stradă după încercarea 
șefilor de stat de a păstra puterea. Toate aceste mişcări sociale s-au bazat 
pe munca în forţă a studenţilor activiști. Cea mai faimoasă dintre acestea a 
fost Otpor, mișcarea tinerilor care a ajutat la promovarea lui Vojislav 

Tabelul 3.4: Rezultatele alegerilor prezidenţiale din 2004 


Candidaţi 28 noiembrie 2004 12 decembrie 2004 
Număr Procente Număr Procente 
voturi voturi 
i 4.278.864 40,94% 4.881.520 48,77% 

Năstase 
i 354.236 33,92% 5.126.794 51,23% 

Băsescu 

Corneliu 1.313.714 12,57% 

Vadim Tudor 


Márko Belá 
Gheorghe 198.394 1,90% 

ARARA 
George Becali 
Petre Roman 


Gheorghe 113.321 1,08% 
Dinu 
Marian Petre 43.378 0,42% 
Ovidiu 37.910 0,36% 
Tudorici 

35.455 0,34% 
Rădulescu 

27.225 0,26% 
Raj Tunaru 


Sursa: www.bec2004.ro 

În al treilea rând, PSD nu a avut o strategie în privinţa 
atragerii a cel puţin unei părţi din electoratul PRM, astfel încât 
acesta s-a îndreptat, în proporţie de 2/3 spre Traian Băsescu, ceea 
ce până la urmă a determinat rezultatul votului. În același context, 
suportul UDMR, ca urmare a îndemnului explicit a conducerii 
Uniunii a fost mai mic decât s-a sperat. El a fost convergent cu 
indicaţiile UDMR ca direcţie (75-80% din maghiari au votat cu 
Adrian Năstase) dar insuficient cantitativ. S-a văzut că UDMR nu 
controlează decât o parte a comunităţii maghiare, acolo unde 
Uniunea Civică Maghiară este puternică (Covasna), Traian 
Băsescu a câștigat. 

Performanţele organizaționale ale PSD au fost, se pare, 
grevate de ineficiență, numeroasele echipe de campanie electorală 
neputând și nefiind capabile să asigure o strategie coerentă. În plus, 
campaniei prezidenţiale pare să i se fi acordat o mai mică atenţie 
după alegerile generale, demobilizarea unor lideri ai PSD 
(responsabili pentru anumite judeţe și zone) fiind evidentă datorită 
scorurilor înregistrate în 12 decembrie 2004 (cazul Suceava este 
elocvent: acesta era un fief tradiţional al PSD, în care a câștigat 
Adrian Năstase în primul tur dar a fost învins de Traian Băsescu). 
De asemenea, în campania PSD au interferat în ultima parte 
anumite declaraţii, care au mutat centrul atenţiei de la conflictele 
din interiorul AD.A. la desemnarea viitorului prim-ministru (este 
vorba de declaraţia lui Ion Iliescu din 7 decembrie 2004 prin care 
acesta spunea că nu este sigură numirea lui Mircea Geoană ca 
premier, deși toată campania PSD a fost construită pe ideea 
tandemului Năstase-Geoană). 

În sfârșit, dar nu mai puţin important, rezultatul votului 
a fost decis și de confruntarea televizată din 8 decembrie 2004 a 
lui Adrian Năstase cu Traian Băsescu. Deși confruntarea s-a 


_ Kostunica în Serbia. În Georgia miscarea s-a numit Kmara. O mişcare 
care până acum nu a avut succes este Zubr în Belarus. În Ucraina, miscarea 
a lucrat sub sloganul Pora sau „E timpul!“. Activiștii din fiecare dintre aceste 
mișcări sunt antrenați în tactici de rezistență non-violentă de o coaliţie de 
consultanţi profesioniști sprijiniți de o serie de guverne şi agenţii 
non-guvernamentale străine. Conform ziarului The Guardian, printre 
acestea se află Departamentul de Stat American şi US AID. 

încheiat mai degrabă indecis decât cu un învingător, „scena 
mărturisiri“ declamată de Traian Băsescu, prin care acesta 
„recunoștea“ că este un fost comunist, ca și adversarul său, a 
acţionat în favoarea lui ca un factor energizant pentru electoratul 
nehotărât, surprins să vadă un om politic atât de „sincer“. 


3. Mandatele lui ion Iliescu (1989 — 1996, 2000 — 2004) 


În analiza exercitării mandatelor prezidenţiale de către Ion Iliescu 
şi Emil Constantinescu folosesc un algoritm din zece itemi, derivați 
din dimensiunea constituţională a funcţiei prezidențiale dar și din 
realitatea românească a anilor 1989-2004: a) — baza politică a 
puterii prezidenţiale; b) — viziunea asupra societăţii; c) — priorități 
ale politicii externe; d) — relaţia cu guvernul; e) — relaţia cu par- 
tidele; f) — problema proprietăţii şi a statului de drept; g) —re- 
laţia cu regimul comunist; h) — relaţia cu mass-media; i) — încredere 
şi autoritate politică — stil şi imagine publică; j) — funcţionarea 
administraţiei prezidenţiale. 


a]. Baza politică a puterii 


Primul mandat prezidenţial al lui Ion Iliescu, cel rezultat în urma 
alegerilor din 20 mai 1990, a pornit cu o bază politică foarte largă, 
trans-socială, care a transgresat categoriile sociale în formare și 
clivajele culturale existente. Acest lucru s-a datorat rolului proemi- 
nent al lui Ion lliescu în schimbarea de sistem, credibilităţii sale 
foarte ridicate de la momentul alegerilor. Baza de putere a început 
însă să se erodeze rapid, pentru a se reduce la FSN, iar ulterior 
la o parte a acestuia. Structura bazei politice în această primă etapă 
a carierei prezidenţiale a fost constituită atât din elemente 
reformiste, care doreau o despărţire rapidă şi radicală de trecutul 
dictatorial, cât și de elemente ale vechiului regim (tehnocratice, 
militare, informative), care s-au regăsit în discursul consensual 
al preşedintelui, în ideea unei tranziţii graduale. 

Fragmentarea societăţii ca urmare a apariţiei conflictelor 
sociale şi politice, a luptei pentru controlul resurselor economice 

şi simbolice nu putea să rămână fără urmări asupra bazei politice 
a lui Ion Iliescu. După spargerea FSN în martie 1992, baza 
instituţională de putere în mandatul 1992-1996 a fost constituită 
de FDSN/PDSR. Caracteristicile sociologice ale bazei de putere 
electorală în perioada 1992-1996 relevă un electorat aflat 
preponderent în mediul rural și în zona urbană mică (orașe de până 
la 100.000 locuitori), cu așteptări dominante de tip conservator, 
care dorea o „tranziţie liniștită“, o structură electorală formată din 
cetăţeni care căutau în persoana lui Ion Iliescu un punct de sprijin 
pentru a face față unor schimbări al căror rost nu îl înțelegeau 
sau cu care nu puteau fi de acord. 

Axul bazei politice se afla însă în aparatul administrativ, 
în tehnocraţia industrială, în armată și în o parte semnificativă 
a serviciilor secrete, care se simțeau amenințate în fața radica- 
lismului moralizant și violent anticomunist al opoziţiei politice. 

După intrarea în opoziţie, baza de putere a lui Ion Iliescu 
s-a modificat, iar în perioada 2000-2004 a cunoscut câteva schim- 
bāri importante faţă de precedentul mandat. Dacă din punct de 
vedere sociologic caracteristicile esenţiale ale nucleului electoral 
au rămas aceleași ca și în precedentul mandat, ceea ce a suferit 
schimbări importante a fost baza de putere în interiorul partidului 
de guvernământ din acel moment, PSD. Faptul că președintele 
PSD, Adrian Năstase, deţinea și funcţia de prim-ministru, pe care 
a căutat să și-o exercite cu autoritate, a determinat diminuarea 
autorităţii reale a președintelui României în interiorul partidului 
de guvernământ. Adrian Năstase nu era ce a fost Nicolae Văcăroiu 
între 1992-1996, un tehnocrat care deţinea funcţia de premier ca 
urmare a voinței preşedintelui României. Președintele PSD era un 
om politic cu rădăcini în interiorul partidului, care cunoștea 
mecanismele acestuia și pe care a căutat să-l conducă cu autoritate. 
Cu toate acestea, autoritatea lui Ion Iliescu a rămas foarte mare 
în interiorul PSD, iar forţa sa politică, dublată de prevederile 
constituţionale, a făcut să-și exercite forța de blocaj asupra celor 
care doreau să reconfigureze geometria puterii în interiorul PSD 
(mai pe larg despre aceste aspecte în partea dedicată relaţiei cu 
guvernul). 

Succesul lui Ion Iliescu în politica românească, dincolo de 
calităţile lui personale, poate fi explicat prin faptul că el a repre- 
zentat un model pentru un anumit tip de electorat, care poate fi 
definit astfel: adept al ideologiei de stânga; pentru care de eșecul 
tranziţiei sunt responsabile partidele anticomuniste; are studii 
elementare sau școală profesională; are peste 40 de ani; este din 
mediul rural; este frustrat social şi doreşte politici egalitare. 
Importanţa lui Ion Iliescu pentru politica românească a constat 
şi în aceea că a fost un puternic factor polarizant, reacţia de 
adversitate la adresa lui determinând ostilitatea a aproximativ 
50-60% din electoratul României. Ion Iliescu a reprezentat un blocaj 
psihologic pentru o parte a electoratului, care nu se vedea în 
situaţia de a vota „partidul lui Ilici/Bolșevicului /Comunistului 
IBunicuţei“, sau alte apelative folosite de adversari și mass-media. 


Sansa lui Ion Iliescu a reprezentat-o faptul că el a reuşit să 
coaguleze un bloc compact, iar opoziţia faţă de acesta a dispersat 
voturile prezentând întotdeauna mai mulți candidaţi. 


b). Viziunea asupra societăţii 


Determinarea viziunii președinților României asupra statului și 
societăţii este esenţială, deoarece, mai mult decât un program 
electoral, care reprezintă o operă colectivă a unui grup de specialiști 
în marketing politic și are misiunea de a atrage voturi, aceasta 
influenţează acţiunile şi proiectele politice într-o măsură mai mare. 
Desigur, este de dorit să existe o legătură puternică între progra- 
mele electorale şi viziunile asupra societăţii ale liderilor politici 
dar realitatea românească (constatarea fiind valabilă și pentru alte 
spaţii politice), indică faptul că opțiunile personale ale președinților 
sunt mai puternice decât un program electoral. Din punct de vedere 
metodologic, încercăm să analizăm „viziunea asupra societăţii“ a 
preşedinţilor României prin determinarea ansamblului de proiecții 
ideologice şi acţiuni politice, menite a da o perspectivă generală 
asupra proiectului de societate. 

Prima observaţie care trebuie făcută asupra lui Ion Iliescu 
este aceea că trebuie să folosim pluralul, adică „viziuni“. Există 
diferenţe importante între prima etapă (1990-1996) şi cel de al 

doilea mandat constituţional (2000-2004) în definirea viziunilor, 
dar ceea ce este interesant din punct de vedere analitic este faptul 
că nu avem „doi președinți“ Ion Iliescu, sau mai mulţi, ci există 
un singur personaj politic care adoptă poziţii modificate, în raport 
cu contextul politic, dar între acestea există linii de conexiune, 
anumite elemente fiind succesiv reinterpretate. Una din cheile 
descifrării personajului politic Ion Iliescu ar putea fi declaraţia sa 
din 22 decembrie 1989, în care a afirmat că foștii conducători, deși 
s-au declarat comuniști, „nu au avut nimic de-a face nici cu 
socialismul, nici cu ideologia comunismului științific...Ei doar au 
pângărit numele Partidului Comunist Român. Ei au pângărit de 
asemenea memoria celor care şi-au sacrificat viaţa pentru cauza 
socialismului în această țară“tl. 

Această declaraţie iniţială se constituie în punctul 
central al construcţiei unei viziuni, într-o dinamică proprie, asupra 
societăţii. Ion Iliescu a fost un președinte de stânga“? care a căutat 
să imprime societăţii româneşti această dimensiune. Una din 
caracteristicile specifice gândirii de stânga tradiţionale este 
existența unui filon utopic intrinsec. Acest fapt ar putea explica 
propensiunea președintelui Ion Iliescu pentru proiectele de ingi- 
nerie societală, prezente pe agenda prezidenţială în toate 
perioadele: încă din 2 ianuarie 1990 a fost organizat Institutul 
Naţional de Cercetări Economice, condus de profesorul Tudorel 
Postolache? în scopul realizării unei viziuni strategice asupra 
tranziției. Implicarea personală a președintelui Ion Iliescu în acest 
proiect dezvăluie o trăsătură importantă a acestuia, spiritul reflexiv 
și tentația doctrinară, dorința de construcţie a unor edificii ideatice 
ample. Aceste proiecte strategice sunt însă dominate de o tactică 
a pașilor mărunți, „reformist-gradualistă“, spre deosebire de cea 
revoluționar-radicală a „terapiei de șoc“. Formula paradoxală a 


41 Tom Gallagher, Romania after Ceaușescu, Edinburgh University 
Press, 1995, p.93 

42 Ion Iliescu, Marele șoc din finalul unui secol scurt. Ion Iliescu în 
dialog cu Vladimir Tismăneanu. Despre comunism, posicomunism şi 
democraţie, Editura Enciclopedică, București, 2004, p.269 

43 Idem, Revoluţie și reformă, Editura Enciclopedică, București, 1994, 
p.210 

reformei era „o tranziţie graduala în timp rapid“*, în sensul unei 
reforme fără costuri sociale. Or, experiența modelor reușite de 
tranziţie a indicat faptul că societatea s-a reconstruit mai profund 
în cazul luării unor măsuri rapide de reformă. 

Proiect iniţial de inginerie socială a fost continuat prin 
„Strategia de la Snagov“ și, ulterior, prin „Strategia de Dezvoltare 
Durabilă — Orizont 2025“. Toate aceste proiecte au ca punct de 
convergenţă ideea consensului pentru definirea și îndeplinirea 
intereselor naţionale. Ele dezvăluie o viziune utopic-mecanicistă 
asupra societăţii în general şi a celei românești în special: credinta, 
în sens meta-religios, că existenţa unui proiect rezolvă și aplicarea 
lui. Această viziune deterministă asupra construcţiei societale este, 
probabil, în cazul lui Ion Iliescu, de inspiraţie (neo-)marxistă și a 
fost prezentă, mai vizibil sau doar întrezărit, în toată activitatea 
sa prezidenţială. Presupoziţiile unui asemenea tip de consens sunt, 
mai întâi, credinţa că cele mai importante probleme ale omenirii 
sunt de natură tehnica, iar găsirea unor soluţii științifice înseam- 
nă și rezolvarea lor. In al doilea rând, ideea că toată lumea are 
de câştigat de pe urma unui compromist5. Această iluzie este un 
produs al Iluminismului, care definește omul ca o ființă raţională. 

Prin această propensiune consensualistă s-ar putea 
explica reala predispoziţie a lui Ion Iliescu pentru reflecţie asupra 
„problemelor globale ale omenirii“. Globalizarea însăși a devenit 
subiect de reflecţie teoretică, iar Ion Iliescu a încercat să ofere o 
perspectivă proprie asupra acesteia. A încercat, de aceea, să fie și 
un preşedinte-ideolog, adesea reflexiv critic asupra efectelor nocive 
ale globalizării. Miza ideologică a celui de al doilea mandat 
prezidenţial a părut a fi încercarea de racordare a României la 
fluxurile globalizării. 

Viziunea lui lon Iliescu asupra democraţiei a fost una 
dinamică, transformându-se din una limitativă, în care rolul 
partidelor putea fi substituit de o mișcare frontistă, la una tot mai 
largă, punctată cu momente neașteptate pentru detractorii săi, cum 
ar fi recunoaşterea înfrângerii în alegerile din 1996 și felicitarea 


—— 44 Ibidem, p.213 
45 Vladimir Pasti, România în tranziție. Căderea în viitor, Nemira, 
București, 1995, p.153-155 

demnă a câștigătorului. In definirea raporturilor dintre stat și 
societate apar diferenţele de viziuni. In perioadă primelor două 
mandate o impresie larg răspândită era aceea a unei definiri 
restrictive a democraţiei (problema monarhică, acuzaţiile de 
implicare în mineriade), în timp ce în mandatul 2000-2004 preșe- 
dintele Ion Iliescu a devenit mai detașat, cu o viziune mai largă 
asupra societăţii, încercând să se reconcilieze cu acea parte care 
Îi era adversară. 

În definirea auto-retrospectivă a viziunii asupra societății 
românești“6 acesta își definește proiectul politic ca o construcţie 
a normalităţii, care să facă din „societatea românească o societate 
modernă...cu toate valorile democraţiei“. România ar fi parte, 
potrivit și definirii lui Ion lliescu, a Europei Centrale, nu numai 
din punct de vedere geografic, dar și istoric și cultural. 

Viziunile asupra societăţii românești ale lui Ion Iliescu 
s-au construit la punctul de întâlnire dintre tendinţele sale de om 
de stânga și raţiunea politică a momentelor, utilizând tactica 
aşteptări ca mecanism predilect de împlinire a proiectului. Această 
formulă, aparent paradoxală, devine explicită dacă o raportăm la 
două sintagme, dintre care prima a fost lansată chiar de preșe- 
dintele Ion Iliescu: „capitalism de cumetrie“ și „socialism de 
haiducie“. Prin „capitalismul de cumetrie“ Ion Iliescu critica acele 
comportamente sfidătoare din societatea românească (cazul 
așa-numiţilor „baroni locali“), care îi dau societății românești un 
aspect de premodernitate. Sintagma de „socialism de haiducie“ ar 
putea fi aplicată acelor cerinţe ale omului politic Ion Iliescu de 
aplicare a unui impozit progresiv de până la 80% din venituri. 

În comparaţie cu președintele Emil Constantinescu, lon 
lliescu a avut permanent tentaţia construcţiei de modele, iar cel 
al omului „sărac și cinstit“ l-ar fi dorit cât mai extins, cel puţin în 
rândul politicienilor. In viziunea asupra societății românești 
dezvoltată de președintele Ion Iliescu se preconiza realizarea unei 
societăți egalitare (s-a opus în perioada 2002-2003 realizării unei 
cote unice de impozitare), care s-a rafinat ulterior prin dorința de 
racordare la modelul social european, dar care a fost permanent 


= 45 Ion Iliescu, Marele șoc, p.355 

contrazisă de realitatea politică românească și, în mod special, de 
existenţa unor oameni foarte bogaţi în partidul pe care l-a creat 
şi patronat ideologic, FDSN-PDSR-PSD. Această discrepanţă între 
proiect și realitate a produs permanent speranţă dar și alienare: 
speranţa că, poate, într-o zi proiecţiile ideologice se vor materializa 
și deziluzia că aplicarea viziunii se amână permanent. În timp ce 
speranţa i-a adus în plan politic susţinerea admiratorilor, 
deziluzia realizării proiectelor a determinat ostilitate, cei care nu 
i-au împărtășit ideile acuzându-l pe Ion Iliescu de folosirea 
limbajului dublu. 


c). Priorităţi ale politicii externe 


Constituţia României nu definește cu claritate rolul președintelui 
în politica externă. Potrivit textului constituţional, președintele 
semnează tratatele negociate de guvern, numește ambasadorii 
propuși de executiv, prezidează ședințele Cabinetului în care se 
discută probleme de politică externă. Cu toate aceste precizări, 
lucrurile nu sunt pe deplin clarificate în privința iniţiativelor de 
politică internaţională ale președintelui și guvernului, iar 
ambiguităţile textului constituţional devin cu adevărat evidente 
în situaţia de coabitare între un președinte cu o anumită viziune 
şi un guvern cu o altă orientare. Intr-o atare situaţie, în opinia 
noastră președintele are mai degrabă rol de autoritate, de 
consfinţire a rezultatelor obţinute de diplomaţia guvernamentală 
şi, eventual, cea parlamentară, decât de vector de iniţiativă în 
politica externă. Președintele are competenţe în politica interna- 
țională, dar guvernul are misiunea de a proiecta și realiza politica 
externă. În timp ce Președintele nu este responsabil pentru politica 
externă în faţa parlamentului, guvernul este responsabil în faţa 
parlamentului pentru acţiunile sale. De aceea ministrul de Externe 
trebuie să aibă cel mai important rol. 

În mandatele prezidenţiale ale lui Ion Iliescu și Emil 
Constantinescu s-a instaurat cutuma ca principal responsabil de 
politică internaţională să fie președintele, acesta realizând o 
diviziune a muncii cu premierul, șeful cabinetului fiind focalizat 
cu preponderență asupra politicii interne. Consecința acestei 

situaţii a fost faptul că anumiţi premieri au acceptat preluarea 
iniţiativelor politicii internaţionale de către preşedinte, oarecum 
şi în virtutea faptului că șeful statutului are o funcţie de repre- 
zentare, dar și cea mai înaltă legitimitate dobândită prin vot direct. 

Nu ne propunem în acest subcapitol să realizăm o analiză 
extinsă, cronologică, a tuturor acţiunilor de politică internaţională 
realizate de Ion Iliescu în perioada mandatelor sale ci, mai degrabă, 
să punem în evidenţă caracteristicile fiecărei etape și definirea 
acestora în raport cu agenda politică internă şi contextul 
internaţional. 

Putem identifica în perioada mandatelor prezidenţiale ale 
lui Ion Iliescu trei mari etape: 1990-1992, ambiguitate şi căutarea 
unor aliaţi; 1993-1996, ieșirea din izolare şi cursa pentru 
dobândirea credibilităţii internaţionale; 2000-2004, integrarea 
euro-atlantică. 

Perioada 1989-1992 este una din cele mai complicate şi 
mai puţin cunoscute, în amănunte, din istoria politicii interna- 
tionale a României. Câteva elemente caracterizează această 
perioadă: i) un context internaţional fluid, determinat de sfârșitul 
războiului rece, dezagregarea URSS, a Pactului de la Varşovia şi 
a CAER; ii) un joc geopolitic al marilor puteri cu multe necunoscute, 
simultan cu dorinţa de a căuta soluţii instituţionale pentru asigu- 
rarea securităţii europene; iii) o competiţie regională între statele 
fostului bloc comunist pentru obţinerea sprijinului financiar, politic 
şi strategic occidental; iv) o corelaţie puternică între caracteristicile 
regimului politic, percepţia internaţională şi exprimarea intereselor 
de politică internaţională de către marile puteri; v) un rol tot mai 
important al instituţiilor de la Bretton Woods (FMI şi Banca 
Mondială) în gestionarea tranziţiei. 

Acţiunile de politică internaţională ale Președinției 
României în această primă perioadă au fost influențate de suspi- 
ciunile la adresa lui Ion Iliescu că acesta a fost ajutat de URSS 
să-l înlăture pe Nicolae Ceaușescu, iar în schimbul ajutorului acesta 
a adoptat o poziţie flexibilă faţă de Moscova. În sprijinul unor astfel 
de interpretări, intens vehiculate în mediile analitice occidentale, 
dar și în cele românești, stau câteva fapte: România sub Ion Iliescu 
a acceptat ultima disoluția Pactului de la Varşovia și a CAER. Deşi 

avea legături cu NATO în Consiliul de Coordonare Nord-Atlantic, 
regimul de la București a rămas multă vreme distant faţă de 
Alianță, refuzând cooperarea militară directă. A și încheiat ultimul 
în această parte a Europei relaţii diplomatice cu NATO. In august 
1991 și octombrie 1993, după puciurile moscovite, reacţiile 
președintelui român au fost echivoce, sau cel puţin așa au părut 
ele a fi. Ion Iliescu aștepta să vadă cine sunt învingătorii“. Înche- 
ierea „Tratatului de colaborare, bună vecinătate și amiciţie dintre 
URSS şi România“ în 5 aprilie 1991, în condiţiile în care sistemul 
de securitate sovietic în Europa Centrală era în plină dezagregare, 
a întărit aprehensiunile occidentale față de orientarea de politică 
internațională a României. Relaţia cu URSS/Federaţia Rusă 
rămâne partea cea mai contestabilă a mandatului prezidenţial al 
lui Ion Iliescu și cea mai puţin cunoscută. Pentru această relaţie 
ambiguă cu Moscova au fost oferite trei mari tipuri de explicaţii: 
1) orientarea filo-rusă a lui Ion Iliescu este un rezultat al expe- 
rienței sale moscovite din tinereţe, urmată de sprijinul în 
preluarea puterii în decembrie 1989, precum și a faptului că tipul 
de politică internă exercitată în primii ani post-revoluţionari părea 
să aibă un mai mare sprijin în Est decât acceptul Occidentului; 
2) nu există o relaţie directă între susţinerea externă a politicii 
interne realizate de Ion Iliescu și orientarea de politică interna- 
tonală, semnalele de apropiere faţă de Moscova, realizate printr-un 
anumit conservatorism faţă de instituţiile războiului rece, sunt un 
rezultat al unui anumit pragmatism în politica externă, ca urmare 
a existenţei unui context internaţional fluid; 3) relaţia ambiguă 
cu Moscova este rezultatul scepticismului occidental faţă de 
România, percepție negativă apărută ca urmare a acuzațiilor de 
„confiscare a revoluţiei“, mineriadelor, conflictelor de la Tg. Mureș 
și relațiilor tensionate cu opoziţia. În această interpretare, ambi- 
guitatea relaţiei cu Rusia ar fi un produs al politicii interne 
contradictorii, iar relaţia mai cordială cu Moscova în această primă 
perioadă s-ar putea explica prin rațiuni de oportunitate politică 
decât printr-o orientare ideologică față de Federaţia Rusă. 
Această din urmă explicaţie pare a explica și traseul politic ulterior 


+1 „Buclele Firului Roşu“, in „Ziua“, 23 februarie 2005 

al lui Ion Iliescu, acesta fiind unul din artizanii integrării în NATO 
şi UE a României. 

Raporturile României cu Occidentul au urmat transfor- 
mări radicale într-un interval foarte scurt de timp în prima 
jumătate a anului 1990: de la valul de simpatie ca urmare a 
revoluţiei sângeroase, la izolarea internaţională după conflictele 
de la Tg. Mureş și mineriada din iunie. De altfel, îndoielile 
occidentale faţă de parcursul democratic al României au apărut 
încă din ianuarie 1990, când presa internaţională constata faptul 
că în sânul noii puteri de la București există numeroși oameni care 
au deţinut funcţii de putere în timpul vechiului regim“. 

Pe acest fundal de neîncredere internaţională România 
s-a izolat rapid, fiindu-i blocat accesul la resurse financiare și 
expertiză tehnică pentru demararea tranziției spre economia de 
piaţă și societatea democratică. Diplomaţia românească a 
identificat Franţa ca principal sponsor occidental, căutând să obţină 
sprijin internaţional de la aceasta. Agenda activităților preziden- 
tiale internaţionale nu consemnează în perioada iunie 1990-1992 
vizite importante în capitalele occidentale. Preşedintele Ion Iliescu 
a fost nevoit să-și concentreze activitatea diplomatică interna- 
țională pe prezenţa la conferinţe internaționale (Forumul Economic 
Mondial de la Davos, CSCE, Conferinţa ONU pentru mediul 
înconjurător și dezvoltare, Rio de Janeiro etc.) și vizite în regiune. 

În perioada interbelică cele mai importante pericole pentru 
România erau reprezentate de URSS şi de revizionism, în speţă 
cel maghiar. După cum știm, acesta din urmă a fost contracarat 
prin intermediul Micii Inţelegeri, căreia i s-a asociat (și în alte 
scopuri), Înțelegerea Balcanică. România avea de înfruntat în 
continuare, şi după 1990, pericolul revizionismului, de unde şi relele 
relaţii româno-maghiare (cu responsabilităţi reciproce). Dar 
acum se găsea într-o situație nouă. Cehoslovacia s-a dezintegrat 
şi Cehia era în bune relaţii cu Ungaria, căreia i s-a asociat în diferite 
forme de colaborare regională (Trilaterala de la Vişegrad, ICE, 
Pentagonala, CEFTA). Slovacia rămânea un posibil aliat al 
României. Polonia nu mai este vecin al României și se consideră 


18 ***. Revoluţia română văzută de ziarişti americani și englezi, 
București, 1991, passim 

o țară europeană, identitatea central europeană fiind una de 
circumstanţă. În această ecuaţie geopolitică, posibilii aliaţi vecini 
erau Iugoslavia şi Bulgaria (cu care România nu are nici un 
contencios teritorial). Soluţia părea simplă: în plan ideologic a fost 
reiterat titulescianismul și s-a încercat crearea unei entităţi sud-est 
europene, în care intrau și parteneriate cu Grecia și Turcia. Siste- 
mul de tratate bilaterale încheiat de România era construit tocmai 
în ideea realizării unor coaliţii anti-revizioniste sub-regionale. 

Intenţia României de a se integra în 1991 în Grupul de 
la Vişegrad a fost primită cu ostilitate, iar președintele Vaclav 
Havel s-a opus prezenţei româneşti, considerând că România nu 
ar face decât să îngreuneze eforturile de integrare în instituţiile 
euro-atlantice. Această intenţie de reorientare a politicii regionale 
este ilustrată şi de schimbările din vocabularul (geo-)politic, 
președintele Iliescu renunțând la sintagma de „stat balcanic“ în 
favoarea celei de „stat central european în vecinătate cu Balcanii“. 
Cu toate aceste schimbări în retorica şi acțiunea politică, 
România nu a fost admisă iniţial nici în CEFTA (Acordul Central 
European de Liber Schimb), nici la reuniunea șefilor de stat din 
Europa Centrală (ICE). 

Ieșirea din izolare a României s-a realizat într-un context 
favorabil din multe puncte de vedere: la Est Uniunea Sovietică 
dispăruse rapid, iar Rusia nu oferea întotdeauna cele mai solide 
garanţii de predictibilitate, iar la Vest spaţiul iugoslav era 
frământat de violențe. Astfel, deşi în Occident mai existau temeri 
legate de posibile tensiuni interetnice în Transilvania, România 
apărea ca o zonă stabilă, căreia trebuiau să i se deschidă porți 
pentru a fi stabilizată pe termen lung. Misiunea externă asumată 
de președintele Iliescu a fost scoaterea din izolarea internaţională, 
de care a fost în bună parte responsabil. Președinția, împreună 
cu guvernul și diplomația parlamentară au inițiat un proces de 
prezentare a „realităților românești“, care a avut un prim rezul- 
tat simbolic în acceptarea în Consiliul Europei. Ulterior acestui 
moment, România și-a exprimat tot mai puternic vocaţia 
euro-atlanticistă, solicitând același statut cu statele din Europa 
Centrală*?. La începutul lui 1994 România a intrat rapid în 
Parteneriatul pentru Pace, iar după summit-ul UE de la Essen din 

Germania a devenit evident faptul că singura șansă a României 
pentru a nu rămâne într-o zonă gri era orientarea autentică spre 
Occident. Ritmul lent al transformărilor interne din România, la 
care s-au adăugat stereotipurile negative internaţionale dar și lipsa 
de atractivitate strategică au făcut ca diplomaţia română să nu 
înregistreze mari succese în perioada 1990-1996. A fost o 
diplomaţie a gestiunii, nu una a viziunii. 

Principala realizare de politică internaţională a României 
în perioada primului mandat constituţional al lui Ion Iliescu este, 
din punctul meu de vedere, realizarea tratatului politic cu Ungaria. 
Trei elemente au colaborat la realizarea Tratatului de bază 
româno-maghiar: presiunea factorilor europeni; capitalul de ima- 
gine pe care îl putea aduce acest act (nu întâmplător tratatul a 
fost semnat în apropierea alegerilor din noiembrie 1996); dorința 
sinceră a președintelui Iliescu de a se ajunge la o reală normali- 
zare a relaţiilor cu Ungaria. Atât pentru București cât și pentru 
Budapesta a devenit tot mai evident că integrarea lor euroatlantică 
depinde de normalizarea relaţiilor bilaterale. La 30 august 1995, 
cu ocazia comemorării a 55 de ani de la Arbitrajul de la Viena, 
președintele Iliescu lansează cea mai consistentă propunere privind 
reconcilierea, numită „istorică“, dintre România și Ungaria. 
Modelul propus era cel al reconcilierii franco-germane. Prin aceasta 
era emisă ideea unei soluţii europene, democratice. Se urmărea 
şi realizarea stabilităţii și securităţii în zona „geoistorică“ a Europei 
Centrale%. Reconcilierea româno-maghiară a contribuit la 
eliminarea aprehensiunilor față de o potenţială evoluţie violentă 
a situaţiei interne din România, fiind un punct esențial pentru 
îndeplinirea criteriilor politice pentru integrarea europeană. 

În relaţiile cu Rusia președintele Ion Iliescu nu a putut 
să realizeze paşi îndrăzneţi, asupra sa planând suspiciunile politice 
interne. Din aceste motive s-a anulat semnarea unui acord politic 
în 1996. 

Raporturi speciale au existat între România şi Iugoslavia 
regimului Slobodan Miloșevici. Încălcarea embargoului inter- 


19 vezi și Ion Iliescu, Toamna diplomatică, Bucureşti, 1995, passim 

naţional de către România în relaţia cu Iugoslavia (transport de 
hidrocarburi) a fost un element care a subminat șansele de 
integrare euro-atlantică a României, prin menţinerea unei relaţii 
politice importante cu un regim ostracizat în Occident. 

După trecerea printr-o perioadă necesară de opoziţie, 
președintele Ion Iliescu a revenit la putere în anul 2000 într-un 
context internaţional schimbat. Între timp România a fost 
invitată să înceapă negocierile la Uniunea Europeană. Sub admi- 
nistraţia George Bush jr. planurile americane pentru extinderea 
fără precedent a NATO au devenit evidente, regimul Miloșevici a 
căzut. Priorităţile de politică internaţională ale administraţiei 
prezidenţiale, ca şi ale guvernului, au devenit aderarea la NATO 
şi integrarea europeană. O cronică amănunţită a deplasărilor 
externe ale președintelui Ion Iliescu ar scoate în evidență faptul 
că acesta a avut un mandat activ, vizitând, alături de cele mai 
importante capitale occidentale și diferite locaţii exotice?! (Burkina 
Faso, San Marino). Ceea ce rămâne însă durabil din mandatul 
prezidenţial 2000-2004 al lui Ion Iliescu este aderarea la NATO 
şi închiderea negocierilor de aderare la Uniunea Europeană în 17 
decembrie 2004, chiar la sfârșitul mandatului său. 

Într-un cu totul alt context politic intern și internaţional 
decât cel din 1996, în timpul preşedinţiei lui Ion Iliescu s-a realizat 
și tratatul politic cu Federaţia Rusă în anul 2003, fără însă ca 
relațiile bilaterale să sufere o schimbare semnificativă în sens 
pozitiv după semnarea acestui acord. 

O particularitate a mandatului prezidenţial al lui Ion 
Iliescu 2000-2004 este faptul că acesta a realizat un tandem cu 
premierul în reprezentarea externă a României. Formula de 
tandem președinte-premier a mai fost utilizată de Franța, mai ales 
atunci când exista o situaţie de coabitare. Prezența simultană a 
președintelui și primului ministru la reuniuni rezervate de obicei 
doar șefului statului sau primului ministru (Consiliile europene) 
a fost una inedită, și s-a dovedit funcţională, transmițând în 
exterior un semnal de coordonare a celor două ramuri ale puterii 

executive, iar în politica internă a servit intereselor mediatice şi 
de legitimitate ale ambilor oameni politici. 


d). Relaţia cu guvernul 


O problemă importantă pentru funcţionalitatea sistemului politic 
este cea a relaţiei dintre președintele României și guvern. Şeful 
statului este conceput și ca parte a puterii executive, în măsura 
în care acesta poate participa la ședințele de guvern, „în care se 
dezbat probleme de interes naţional privind politica externă, 
apărarea ţării, asigurarea ordinii publice şi, la cererea primu- 
lui-ministru, în alte situaţii“ (art.87, al.1 din Constituţie). De 
asemenea, Preşedintele „revocă și numește, la propunerea 
primului ministru, pe unii membri ai Guvernului“ (art.85). Pe de 
altă parte, actele preşedintelui trebuie contra-semnate de 
primul-ministru, pentru a putea fi valide. Constituţia revizuită din 
2003 a încercat să clarifice cel puţin o parte din raporturile dintre 
preşedinte și premier, prin prevederea potrivit căreia șeful statului 
nu-l poate demite pe șeful guvernului. 

Raporturile dintre preşedinte și guvern pot fi de tip simetric 
sau asimetric, în funcţie de importanţa politică pe care o au 
preşedintele, respectiv primul-ministru. Datorită legitimităţii 
democratice obţinute prin vot universal direct, președintele are un 
ascendent politic asupra primului ministru, care este rodul unor 
combinaţii politice sau al deciziilor partidului de guvernământ. 

Relaţiile dintre Preşedinte și Guvern în perioada preconsti- 
tuțională pot fi împărțite în două mari perioade, fiecare cu 
trăsăturile ei. Prima etapă cuprinde primul Guvern Petre Roman 
(decembrie 1989 — iunie 1990). Deoarece principala misiune a 
executivului era pregătirea alegerilor din 20 mai 1990, între 
membrii cabinetului și preşedinte nu au existat relaţii tensionate, 
autoritatea lui Ion Iliescu asupra puterii executive era indiscuta- 
bilă, lucru explicabil prin componența guvernului (majoritatea 
miniștrilor au ocupat poziţii importante în aparatul administrativ 
comunist, astfel încât cariera acestora depindea de voința 
preşedintelui) cât şi prin teama că eventualele conflicte ar putea 

afecta rezultatul alegerilor. A fost etapa coordonării simfonice între 
președinte, aparatul său de lucru și echipa ministerială. 

Relaţiile preşedinte-executiv au luat o altă turnură după 
instalarea celui de al doilea Guvern Roman, în iunie 1990. De data 
aceasta, Cabinetul era format din oameni care s-au format în 
vechiul regim, dar aveau o viziune politică modernizatoare, refor- 
mistă, care doreau o occidentalizare rapidă. Președintele Iliescu 
trebuia însă să ţină un echilibru între ambitiile politice şi proiectele 
administrative ale Cabinetului Roman şi gruparea parlamentară 
a FSN, adeptă a gradualismului transformărilor societale şi econo- 
mice, care se confunda adesea cu conservatorismul. De asemenea, 
premier era un om politic educat în Occident, care nu își ascundea 
ambițiile politice. A rezultat astfel o ecuaţie a puterii în care 
președintele trebuia să-și exercite în acelaşi timp rolul de media- 
tor, dar şi să-și conserve autoritatea politică. Perioada iunie 
1990-septembrie 1991 a fost una în care președintele Iliescu oscila 
în menținerea balansului între Cabinet și o parte din gruparea 
parlamentară a FSN, condusă de cei doi președinți, Alexandru 
Bârlădeanu:? (Senat) și Marțian Dan (Camera Deputaţilor). 
Relaţiile președinte-guvern au variat între control-mediere-conflict. 
Un exemplu de control al președintelui asupra cabinetului este 
situaţia în care la sfârşitul anului 1990 Ion Iliescu l-a convocat pe 
ministrul de Externe Adrian Năstase, pentru a lămuri problema 
reprezentării României la ședința Adunării Generale ONU, iar 
premierul a acceptat ca șeful statului să participe la respectivul 
eveniment, deși ar fi dorit şi el să se afle la New Yorkë5?. Exemplele 
în care președintele Ion Iliescu a încercat să medieze conflictul 
dintre Guvernul Roman și o parte din ramura parlamentară a FSN 
sunt multiple, iar dintre acestea îl menţionăm pe cel în care se 
confruntau puncte de vedere divergente asupra legilor privatizării. 
În sfârșit, cea mai relevantă situaţie de conflict este cu ocazia 
mineriadei din septembrie 1991, care a avut ca efect căderea 
Guvernului Roman. 


22 Lavinia Betea, Alexandru Bârlădeanu despre Dej, Ceaușescu și 
Iliescu. Convorbiri, Editura Evenimentul Românesc, București, 1998, p.228-250 

23 Adrian Severin, Lacrimile dimineţii. Slăbiciunile guvernului 
Roman, Scripta, București, 1995, p.151-152 

Asimetria de putere dintre Ion Iliescu și guvernul Theodor 
Stolojan (octombrie 1991-noiembrie 1992) este evidentă dacă ţinem 
seama de baza lor de putere. În timp ce președintele Iliescu era 
un personaj politic văzut ca având calităţi de lider providenţial de 
un număr încă mare de cetăţeni, având astfel o influenţă foarte 
largă, primul-ministru era un tehnocrat cu un mandat limitat la 
administrarea pe termen definit a României și pregătirea primelor 
alegeri constituţionale. Liberalii, care participau şi ei la guvernare 
prin doi miniștri, nu aveau forţa de a se opune iniţiativelor 
prezidenţiale. Deși era tot un guvern al FSN, din acesta au dispărut 
cele mai proeminente personalităţi ale Cabinetului Roman, astfel 
încât autoritatea prezidenţială asupra executivului era incontesta- 
bilă. De teama contestărilor publice, preşedintele Ion Iliescu a 
instituit o relație de strânsă cooperare cu premierul Th. Stolojan, 
dar aceasta nu a fost făcută prin întâlniri publice între cei doi capi 
ai puterii executive, ci prin intermediul consilierilor și al 
discuţiilor ferite de ochii presei. 

Asimetria relaţiei dintre președinte și guvern a devenit și 
mai evidentă în timpul guvernării Nicolae Văcăroiu (noiembrie 
1992-decembrie 1996). Fiind învestit ca un guvern fără apartenenţă 
politică, dar sprijinit de FDSN (PDSR), cu un premier ieșit din 
tehnocraţia vechiului regim, fără o carieră politică și o bază de 
putere proprie, acesta depindea de relaţiile cu președinția. Guver- 
nul Văcăroiu îndeplinește cele mai multe condiţii pentru un 
executiv prezidenţializat. Era un executiv al președintelui, în 
măsura în care PDSR era un „partid al președintelui“, creat la 
iniţiativa și cu susținerea șefului statului. Influenţa prezidenţială 
asupra executivului era exercitată în mod direct și regulat: Iosif 
Boda vorbește în memoriile sale despre întâlniri săptămânale între 
şeful statului, preşedinţii Camerelor şi primul-ministru, fără 
consilieri, în care erau decise problemele politice și administrative 
cele mai importante”. "Ținând cont de aceste elemente, perfor- 
mantele guvernului Nicolae Văcăroiu trebuie judecate în solidar 
cu cele ale președintelui Ion Iliescu, care a exercitat o tutelă 
semnificativă asupra acestuia, refuzând sfaturile numeroase de 
înlocuire a șefului executivului, ca urmare a proastei sale imagini 
publice. "Ținând cont de relațiile dintre instituţii se poate spune 


98 | FLORIN ABRAHAM 


că perioada 1992-1996, alături de cea din 1990, a fost una de 
maximă influenţă a puterii prezidenţiale, în care sistemul semi- 
prezidenţial a luat o formă profund prezidenţializată în conținutul 
relaţiilor de putere. Președintele Ion lliescu a exercitat o influenţă 
masivă și directă atât asupra puterii executive cât și asupra celei 
parlamentare, chiar dacă acest lucru nu s-a făcut în forme 
autoritare manifestate în mod public, ci prin întruniri periodice 
cu şefii acestor instituții. 

O dinamică aparte au avut relaţiile dintre președinte și 
guvern (primul-ministru) în perioada celui de al doilea mandat 
constituţional al lui Ion Iliescu (2000-2004). Formula inițială a 
Cabinetului Năstase cuprindea atât oameni care erau foarte 
apropiaţi de fostul preşedinte al PDSR, cât și persoane aduse în 
guvern de către primul-ministru în baza unor relaţii speciale cu 
acesta sau tehnocraţi care au devenit ulterior membri de partid 
(Mircea Geoană, Mihai Tănăsescu). Au urmat astfel două perioade 
în care relaţiile președinte-premier au fost diferite. Prima etapă, 
este cea a concertării (2000-2002), şi corespunde fazei în care Ion 
Iliescu a iniţiat măsuri spectaculoase de „reconciliere cu trecutul“ 
(recunoaşterea unor greșeli ale primelor mandate, înțelegerea cu 
Regele Mihai I, acceptarea ideii de garantare constituţională a 
proprietăţii), precum și cu eforturile de a obţine integrarea în 
NATO. A urmat însă o a doua perioadă în care mass-media vorbea 
tot mai insistent de „conflictele dintre Palatul Cotroceni și Palatul 
Victoria“, negate atât de Ion Iliescu cât şi de Adrian Năstase. 
Realitatea este însă că etapa concertării a fost înlocuită de cea a 
competiţiei, miza fiind deținerea controlului asupra PSD. Populari- 
tatea lui Ion Iliescu a rămas mare în rândul PSD și în această 
perioadă, dar baza sa de putere în partid a devenit tot mai șubredă, 
pentru că Adrian Năstase a reușit să.conducă cu autoritate forma- 
țiunea de guvernământ. In aceste condiţii, baza de putere a lui 
Ion lliescu a constituit-o, în mod esenţial, competențele funcţiei 
prezidenţiale. A fost o autoritate de blocaj mai degrabă decât una 
de construcţie. 


— 54 Iosif Boda, Cinci ani la Cotroceni, Evenimentul Românesc, 
Bucureşti, 1999, p.57 

Primul punct litigios între Ion Iliescu şi Adrian Năstase 
l-a constituit problema alegerilor anticipate. Adusă în discuţie la 
sfârșitul anului 2002, aceasta era văzută de premier ca o modalitate 
de a tranșa lupta pentru putere prin decuplarea PSD de depen- 
dența de Ion Iliescu. Veto-ul prezidenţial în această problemă a 
fost esenţial pentru ca alegerile anticipate, dorite atât de putere 
cât şi de opoziţie (deși PNL s-a pronunţat iniţial împotriva aces- 
tora), să nu aibă loc. O a doua modalitate prin care Adrian Năstase 
a încercat să rupă dependenţa PSD de Ion Iliescu a fost modifi- 
carea Constituţiei, în sensul realizării unei republici parlamentare, 
în care președintele, fără prea multe competenţe, să fie ales de 
parlament. In acest fel Adrian Năstase încerca să scape de com- 
petiția prezidenţială, el dorind să rămână prim-ministru. A treia 
mare temă de dezacord între Palatul Cotroceni și Palatul Victoria 
a fost propunerea ministrului de Finanţe Mihai Tănăsescu de 
introducere a cotei unice de taxare a veniturilor*5. Această iniția- 
tivă, în mod esențial favorabilă pentru cei cu venituri medii și mari, 
era menită să asigure atragerea pentru PSD a electoratului urban, 
zonă deficitară pentru acest partid. Veto-ul prezidenţial, dublat 
de o opoziţie în rândul unei părţi a PSD a determinat abandonarea 
şi a acestei iniţiative. 

Competiţia dintre Ion Iliescu şi Adrian Năstase a 
determinat și amânarea demiterii unor miniștri asupra cărora 
planau acuzaţii de corupţie: Hildegard Puwak, Şerban Mihăilescu, 
Mircea Beuran. După o campanie masivă a presei românești și 
după primirea unor semnale externe, Ion Iliescu și-a dat acordul 
pentru înlocuirea celor trei. Dar cel mai spectaculos caz este cel 
al fostului ministru al Justiţiei, Rodica Stănoiu. Reforma justiţiei 
a avansat atât de puțin sub mandatul acesteia încât criticile 
Uniunii Europene au devenit frecvente și în tonalități înalte. S-a 
pus de mai multe ori problema demiterii acesteia, dar opoziția lui 
Ion Iliescu a împiedicat acest lucru, iar când Rodica Stănoiu a fost, 
în sfârşit, revocată, a urmat un moment penibil pentru primul-mi- 
nistru în Parlaments6, când nu se ştia dacă Ion Iliescu a semnat 
sau nu decretul de revocare, respectiv de numire a noului ministru 


- 5% Impozitul unic este amânat pentru 2005“, in „Ziua“, 2 octombrie 
2003 

al Justiţiei. Rodica Stănoiu a fost numită, după revocare din funcţia 
de ministru, șef al Administraţiei Prezidenţiale. 

Rivalitatea dintre președinte și premier a luat cea mai mare 
amplitudine la mijlocul anului 2004, când, după rezultatele 
nesatisfăcătoare obţinute de PSD în alegerile locale, au avut loc 
la Palatul Cotroceni întâlniri între conducerea partidului de 
guvernământ și preşedintele României. Criticile la adresa PSD din 
partea lui Ion Iliescu au fost atât de dure încât a urmat un conflict 
deschis, în care premierul Adrian Năstase și-a depus demisia, 
căreia nu i-a dat însă curs”. 

Toate aceste conflicte între Ion Iliescu și Adrian Năstase 
nu au avut ca miză principală controlul puterii executive, miza a 
fost influenţa în PSD după terminarea mandatului prezidenţial 
al lui Ion Iliescu. În timp ce Adrian Năstase a dorit modificarea 
regulilor jocului astfel încât să deţină controlul total asupra PSD, 
Ion Iliescu a făcut tot ce a fost posibil pentru a-și asigura preluarea 
controlului asupra aceluiași partid. 

Bicefalitatea puterii executive președinte-premier se 
exprimă și prin dreptul șeful statului de a participa la ședințele 
cabinetului, atunci când se discută chestiuni legate de politica 
externă, apărare, ordine publică. Specificul relaţiei dintre Ion 
Iliescu și premierii din mandatul său a fost acela că, președintele 
statului a utilizat această prerogativă destul de rar, numai atunci 
când pe ordinea de zi a executivului erau chestiuni de ordin general 
(reforma economică, integrarea euro-atlantică). Ion lliescu nu dorea 
să lase impresia că ar încerca să controleze executivul în acest mod, 
preferând întâlnirile informale. Pentru ca prezidarea unei ședințe 
de guvern să aibă un impact simbolic, această modalitate de reunire 
a puterii executive a fost utilizată destul de rar. 


56 Schimbarea lui Stănoiu, bătaie de joc!“, in „Evenimentul zilei“, 
11 martie 2004 
57 Cu demisia pe masă“, in „Ziua“, 7 iulie 2004 

e). Relaţia cu partidele 


In analizarea relaţiei dintre președinte și partide plecăm de la 
ipoteza că puterea prezidenţială are o funcţie esenţială de mediere 
între partide şi între partide și societate. Constituţia României nu 
construieşte un preşedinte-actor în relaţia dintre partide, ci un 
președinte-mediator, care ar trebui să funcţioneze după principiul 
„prezidează dar nu guvernează“. În acest sens trebuie interpretată 
şi prevederea constituţională care interzice președintelui României 
să fie membru de partid. Două mari chestiuni fac obiectul analizei 
relaţiilor dintre președinte şi partide: tipul de interacțiuni care se 
stabilesc între instituția prezidenţială și toate partidele 
parlamentare și cea a unui „partid al președintelui“. 

Proiectul de lungă durată a lui Ion Iliescu a fost constru- 
irea „consensului naţional“, iar relaţia cu partidele poate fi coerent 
analizată prin perspectiva realizării acestui obiectiv. 

Încă din perioada inițială a exercitării funcţiei de preşe- 
dinte, când era liderul CFSN, Ion Iliescu și-a manifestat dorinţa 
de consensualizare a vieţii politice, de eliminare a conflictului politic 
prin înlocuirea lui cu concertarea. Consiliului Provizoriu de Uniune 
Naţională era construit în viziunea partidelor tradiţionale 
(PNTCD, PNL, PSDR) ca o modalitate de partajare a puterii, în 
timp ce în viziunea lui Ion Iliescu astfel se puteau înlocui conflictele. 
Ceea ce a rezultat a fost însă, în mod aparent paradoxal, ca urmare 
a aplicării strategiei de consensualizare, un conflict politic trans- 
ferat din stradă în Parlament. Simultan cu apariţia CPUN în 
februarie 1990 FSN s-a transformat în „formaţiune politică cu 
structură și platformă de sine stătătoare, participând de pe poziţii 
egale cu celelalte forţe politice la alegeri“58. Astfel, prin crearea 
CPUN președintele Iliescu a fost obligat să adopte şi o poziţie 
partizană, de lider al FSN, pentru a participa de pe o bază politică 
la alegerile din mai 1990. 

În îndelungata carieră prezidenţială a lui Ion Iliescu 
acesta a desfăşurat numeroase consultări cu partidele parla- 
mentare pe diferite chestiuni. În cele ce urmează ne focalizăm 
asupra celor mai importante. 


- 58 Jon Iliescu, Momente... I, p.130 

Abilitatea politică a lui Ion Iliescu s-a văzut în momentele 
politice dificile. In timpul mineriadei din septembrie 1991, când 
minerii îl contestau și pe Ion Iliescu, acesta a început negocieri 
politice cu toate partidele parlamentare”? (27 septembrie 1991) 
pentru a evita contestarea și din partea acestor. Rezultatul acestei 
tactici a fost intrarea unor reprezentanţi ai PNL, PDAR şi MER 
în Guvernul Stolojan, deși acesta nu avea nevoie de o extindere a 
bazei politice parlamentare, deoarece alegerile din 20 mai 1990 
au dat o largă majoritate FSN (66%), suficientă pentru a guverna. 

Cele mai importante consultări cu partidele parlamentare 
din perioada post-decembristă au fost, din punctul nostru de vedere, 
cele din octombrie 1992. Deoarece nici un partid parlamentar nu 
putea realiza singur majoritatea parlamentară în urma alegerilor 
din septembrie 1992, președintele Ion Iliescu a iniţiat convorbiri 
pentru realizarea unei variante românești a pactului de la 
Moncloa®?, în fapt realizarea unui guvern de largă coaliţie între 
FDSN și CDR. Un astfel de proiect se baza pe realizarea unui 
program guvernamental minimal, centrat pe asigurarea tranziţiei 
spre economia de piaţă, consolidarea democratică, apropierea de 
Occident. Adrian Năstase a fost însărcinat cu negocierile pentru 
realizarea unui cabinet de largă coaliţie, dar în urma unor negocieri 
de trei zile, Corneliu Coposu a refuzat să participe la o astfel de 
construcţie. Justificările liderului țărănist au fost de natură etică, 
dar ele aveau la bază calcule politice și anume previziunea, dovedită 
eronată, că un guvern minoritar al FDSN nu va rezista și se vor 
face alegeri anticipate, care să fie câștigate de CDR. Nici Ion Iliescu 
și nici Adrian Năstase nu au acceptat o negociere cu spatele la zid, 
ştiind că ar putea avea susținerea parlamentară a unor partide 
semi-democratice — PDAR, PUNR — sau nedemocratice — PSM 
și PRM (vezi şi subcapit. V.2.d.). 

Clivajul creat în acel moment a dominat scena politică 
pentru două cicluri electorale, ocazia pierdută atunci afectând 
profund România: guvernul de tehnicieni condus de Nicolae 


"——- 39 Idem, Momente... III, p. 15-16 
6 Idem, La Roumanie à l'heure de la vérité, Henri Berger, 1994 [f..], 
p.182.185 

Văcăroiu a avut performanţe slabe; partidele din opoziţie nu au 
reușit să-și atragă o bază largă de tehnicieni, astfel încât după 1996 
au ajuns nepregătite la guvernare; România a pierdut numeroase 
oportunităţi prin faptul că Guvernul Văcăroiu avea probleme de 
percepţie internaţională iar întreaga putere era considerată drept 
una „neo-comunistă“. Dacă iniţiativa lui Ion Iliescu din octombrie 
1992 ar fi reușit, cu totul altfel s-ar fi scris soarta tranziţiei 
românești. 

Președintele Ion Iliescu nu a abandonat în totalitate ideea 
realizării unui guvern de „uniune naţională“, iar negocierile 
nefinalizate în octombrie 1992 au fost reluate în ianuarie 1994, 
de data aceasta fiind conduse din partea opoziţiei Emil Constan- 
tinescuS!. Efectul a fost însă același ca și în 1992: nul. 

Ion Iliescu a căutat să-și exercite funcţia de mediere între 
partide şi societate nu numai în momentele de criză politică, ci și 
preventiv, prin organizarea la Palatul Cotroceni a unor consultări 
între partidele politice și șeful statului. Acestea aveau o anumită 
ritmicitate, fiind un mijloc prin care președintele dorea să transmită 
un semnal suplimentar că dorește să asculte „vocile societăţii“. 
Partidele, mai ales cele de opoziţie sau cu o pondere politică minoră 
încercau să fructifice astfel de momente pentru obţinerea unui 
capital politic. O asemenea consultare a fost şi cea din 21 iunie 
1995, cu ocazia semnării „Declaraţiei de la Snagov“, care punea 
bazele consensului politic pentru integrarea europeană a României. 

Şi în al doilea mandat constituţional Ion Iliescu a iniţiat 
acţiuni de consensualizare a sistemului politic pentru îndeplinirea 
unor obiective naţionale. Un astfel de exemplu sunt consultările 
din ianuarie 2003 cu partidele parlamentare și neparlamentare 
pentru susținerea procesului de integrare europeană, acestea 
finalizându-se prin organizarea reuniunii de la Snagov din 14 
februarie 200362. 

În timpul mandatelor sale prezidenţiale Ion Iliescu a avut 
şi reacţii negative la propunerile sale de consultări politice. Un 
astfel de exemplu este refuzul PNL şi PD din 16 iulie 2004 de a 
participa la consultări la Palatul Cotroceni. Partidele de opoziție 


-——- ôl Iosif Boda, op.cit. p.91 

din acel moment l-au acuzat că se implică în viaţa politică, în urma 
mai multor întrevederi cu PSD după alegerile locale din iunie 2004. 
In replică, Ion Iliescu a acuzat opoziţia că ar fi un factor 
„destructiv“6. De altfel, anii electorali au determinat tensionarea 
relaţiilor dintre președinție și partidele de opoziţie. Atât în 1996, 
2000 cât şi în 2004 partidele concurente lui Ion Iliescu i-au contestat 
acestuia candidatura, la președinție mai întâi, ulterior la Senat 
pe listele PSD în 2004. Implicarea directă a lui Ion Iliescu în 
campania electorală a PSD din 2004 a trezit puternice reacţii de 
contestare din partea partidelor concurente și mass-media. Deși 
legea electorală din 2004 a fost modificată special pentru a-i permite 
lui Ion Iliescu să candideze pentru Parlament ca independent pe 
listele unui partid politic, implicarea sa în campania electorală ar 
putea fi plasată la limita statului de drept. Chiar dacă nu a fost 
ilegală, asocierea președintelui în funcţie, constituţional apolitic, 
în campania electorală a unui partid trezește reacţii în legătură 
cu deplina sa corectitudine politică. 

Schematizând tipurile de relaţii pe care le-a avut prege- 
dintele Ion Iliescu cu partidele politice identificăm trei mari tipuri: 
patronaj-sprijin faţă de PDSR-PSD; neutralitate-reactivitate-osti- 
litate față de CDR, PD, PNL; ambiguitate — PUNR și PRM. 

Evenimentele de la Tg. Mureş din martie 1990 i-au adus 
lui Ion Iliescu stigmatul că ar avea o atitudine naționalistă, lucru 
infirmat de cariera sa ulterioară (este artizanul reconcilierii istorice 
româno-maghiare). Din motive de oportunitate politică pentru 
puterea acelui moment s-a născut Vatra Românească și PUNR, 
care aveau o atitudine radicală față de minorităţi. Dezvoltarea 
PUNR ca partid regional a blocat pentru un timp șansele de 
reconstrucţie în Transilvania a PNTCD, iar eșecul realizării unui 
guvern de mare coaliţie între PDSR și CDR a transformat PUNR 
într-un partid util pentru menţinerea Guvernului Văcăroiu. Costul 
extern al acestei asocieri era însă destul de mare, astfel încât a 
rezultat o relație mai degrabă ambiguă cu partidul condus de 
Gheorghe Funar. Relaţiile au devenit fățiș ostile numai după ce 
Gheorghe Funar l-a acuzat pe Ion Iliescu de trădare prin realizarea 


- 62 www.corina-cretu.ro/docs/2003/conf-ec-05feb2003.doc 

tratatului politic cu Ungaria. Rezultatul a fost ruperea protocolului 
de colaborare între PDSR și PUNR în 1996. 

Istoria raporturilor dintre Ion Iliescu și PRM (Corneliu 
Vadim Tudor) este lungă și complicată. PRM prezintă toate carac- 
teristicile unui partid extremist prin organizare şi mesaje, o 
formaţiune politică de tip radical, colectoare a nemulțumirilor 
sociale. Din aceleași rațiuni tactice ca și în cazul PUNR, PRM a 
fost asociat la guvernare în perioada 1994-1995 (primind trei 
posturi de secretari de stat şi unul de prefect). Relaţiile dintre Ion 
lliescu și Vadim Tudor s-au tensionat în 1995, după ce în revista 
România Mare, sub pseudonimul „Alcibiade“ preşedintele PRM l-a 
acuzat pe Ion Iliescu că ar fi ţigan și că l-ar fi asasinat pe Nicolae 
Ceaușescu. Acest atac, violent și neaşteptat a determinat ruperea 
relaţiilor de colaborare dintre PDSR și PRM în 19 octombrie 1995, 
la cererea președintelui Iliescu. 

Acuzaţiile de apropiere de PRM l-au determinat pe Ion 
lliescu să adopte o conduită mai circumspectă faţă de Vadim Tudor. 
Intrarea acestuia în turul al II-lea al alegerilor prezidenţiale din 
2000, și acuzaţiile de fraudare a alegerilor la adresa lui Ion Iliescu 
au determinat răcirea relaţiilor între cei doi oameni politici. În 
prima parte a mandatului prezidenţial 2000-2004 Corneliu 
Vadim Tudor, care îl ataca frecvent pe Ion Iliescu, nu a mai fost 
invitat să participe la convorbirile de la Cotroceni. Embargoul faţă 
de Vadim Tudor s-a ridicat treptat, acesta fiind acceptat în 
2003-2004 la întâlnirile pe care președintele Iliescu le-a avut cu 
partidele parlamentare. Gestul cel mai controversat rămâne însă 
cel de la finalul mandatului prezidential, când Ion Iliescu l-a decorat 
pe Vadim Tudor cu ordinul „Steaua României“®t. Motivația publică 
a lui Ion Iliescu a fost aceea de a arăta că nu le poartă ranchiună 
adversarilor săi, însă acest gest a trezit reacţii adverse din partea 
altor medii, legitimate ca democratice. 

Un specific al regimurilor prezidențiale, dar şi a unora 
din cele semiprezidenţiale este existența unui „partid al preșe- 
dintelui“ (de ex. Franţa). Existenţa acestor partide ale președin- 
telui este determinată, în principal, de alegerea prin vot universal 


64 CV. Tudor şi-a luat pe şest decorația de la Ion Iliescu“, in „Ade- 
vărul“, 15 decembrie 2004 

a președintelui, acesta având rolul de locomotivă electorală pentru 
partidul din care provine sau pe care îl creează pentru susţinerea 
parlamentară a puterii sale. Concluziile rezultate în urma 
analizei comparative scot în evidenţă că o structură prezidenţială 
a sistemului politic determină apariţia unor partide preziden- 
țializate, în timp ce în sistemele semiprezidenţiale, regula trebuie 
amendată, în relaţie cu existența sau nu a unei relaţii de coabitare 
între președinte și parlament. Coabitarea este mai puţin avanta- 
joasă pentru prezidenţializarea partidelor. 

Longevitatea carierei politice a lui Ion Iliescu ar putea 
fi explicată și prin faptul că a avut un „partid al președintelui“. 
Caracteristicile-tip ale unei asemenea construcții politice le-a avut 
PDSR. Acesta a fost creat ca un partid pentru sprijinirea candi- 
daturii prezidenţiale din 1992, iar forţa lui inițială s-a datorat 
tocmai patronajului politic al lui Ion Iliescu. FSN nu îndeplinește 
toate condiţiile pentru a putea fi catalogat ca un partid preziden- 
tial. S-a format într-un context politic tensionat, iar scopul său 
iniţial nu a fost acela de vehicul pentru manifestarea puterii 
prezidenţiale. Abia într-o fază ulterioară a luat câte ceva din 
fizionomia unui asemenea partid, dar el a rămas o formaţiune 
bicefală la vârf. și multipolară în interior. După transformarea 
PDSR în PSD în 2001, acest partid a avut tendinţe de emancipare 
de la statutul de partid prezidenţial spre a deveni un partid 
guvernamentalist, condus de primul-ministru, dar eșecul provocării 
alegerilor anticipate l-a menţinut la condiţia iniţială. 


f). Proprietate și stat de drept 


Viziunea personală a președintelui Ion Iliescu faţă de proprietate 
constituie, din punctul nostru de vedere, un element esenţial care 
trebuie luat în calcul pentru înţelegerea dinamicii tranziţiei 
românești. Parcursul pe care l-a traversat Ion Iliescu în legătură 
cu problema proprietăţii a fost unul gradual, pornind de la o viziune 


- 6 David J. Samuels, „Presidentialized Parties. The Separation of 
Powers and Party Organization and Behavior“, in Comparative Political 
Studies, Vol. 35, No. 4, May 2002, p.461-483 


ROMÂNIA DE LA COMUNISM LA CAPITALISM | 107 


cu puternice remanente etatiste, pentru a ajunge în mandatul 
2000-2004 la acceptarea formală a virtuţilor proprietăţii private. 

O specificitate a viziunii marxiste asupra proprietăţii este 
aceea că dreptul de proprietate nu este privit ca un drept natural, 
fundamental, ci este asociat cu valoarea de utilitate. Doctrina 
comunistă asupra proprietăţii private o definește ca un „furt“, fiind 
considerată mai puţin eficientă ca proprietatea colectivă, statală. 
Ion Iliescu a acceptat, la nivel principial, dreptul de proprietate 
privată, dar în același timp nu era pe deplin convins asupra faptului 
că aceasta poate produce prosperitate și poate fi eficientă social. 
Cercetarea discursurilor publice ale președintelui Ion Iliescu din 
anul 1990 ne înfăţişează un om politic reactiv faţă de proprietatea 
privată şi restituirea acesteia celor în drept, manifestată la nivel 
retoric prin formule ca „intoarcerea moșierilor“, „nu ne vindem 
țara“ etc. 

Constituţia din 1991 nu cuprinde o formulă de garantare 
a proprietăţii, de constatare a caracterului său inalienabil. Legile 
de retrocedare a proprietăţilor, respectiv de privatizare sunt im- 
pregnate de această viziune, sceptic-gradualistă faţă de proprie- 
tate®®. Acest cadru legislativ a determinat un ritm lent al proceselor 
de privatizare, simultan cu un grad scăzut de atractivitate a 
României pentru atragerea capitalurilor internaţionale. 

O problemă foarte importantă în statele ex-comuniste, deci 
şi în România, a fost cea a caselor naţionalizate în timpul regimului 
comunist. În 1994, în timpul unei vizite la Satu-Mare, președintele 
Ion lliescu declara că justiţia nu ar trebui să admită cererile de 
revendicare ale foștilor proprietari. Așa cum a susţinut mereu, Ion 
Iliescu părea convins „că nu se poate rezolva o nedreptate prin alta“ 


- % Este vorba de Legea 15/1990, referitoare la transformarea fostelor 
„unităţi economice socialiste“, care a consacrat noţiunea de unităţi 
neprivatizabile, aşa-numitele „regii autonome“, Legea nr.18/1991 a fondului 
funciar, şi Legea nr.58/1991, a privatizării. La acest cadru juridic iniţial se 
adaugă Legea nr.15/1995 prin care a fost iniţiat „Programul de Privatizare 
în Masă“, vezi Dragoș Negrescu, „Un deceniu de privatizare în România“, 
p.485-570 in Cristof Rühl, Daniel Dăianu (coord.), Tranzitia economică în 
România. Trecut, prezent şi viitor. Banca Mondială, Centrul Român de Politici 
Economice, București, 2000 

şi că „restitutio in integrum“ ar cauza o gravă problemă socială, 
lăsând pe drumuri vreo trei milioane de oameni. La scurtă vreme, 
procurorii generali ai României, Vasile Manea Drăgulin și, mai 
apoi, Nicolae Cochinescu, au semnat numeroase „recursuri în 
anulare“ la deciziile judecătoreşti de restituire a proprietăţilor. Mii 
de case naţionalizate în timpul comuniştilor şi câştigate prin 
procese după '90 suportau o a doua naționalizare prin declararea 
„recursurilor în anulare“, respectiv prin anularea sentinţelor 
definitive și irevocabile date de instanţe în favoarea proprietarilor. 
Aceștia au înaintat însă procese la Curtea Europeană a Drepturilor 
Omului, care au fost câștigate începând cu „cazul Brumărescu“, 
iar statul român obligat să plătească numeroase despăgubiri. 
Trebuie spus însă că același președinte Iliescu a promulgat Legea 
nr. 112/1995 privind locuinţele naţionalizate şi Legea nr. 10/2001, 
privind bunurile aparţinând cultelor religioase și minorităților 
naționale. Desprindem astfel imaginea unui preşedinte care 
cedează atunci când presiunile interne și internaționale o cer, dar 
nu renunţă la viziunea sa iniţială. 

Surprinzătoare au fost declaraţiile președintelui Ion 
Iliescu în mandatul 2000-2004. Mai întâi, în 24 ianuarie 2001, într-o 
vizită la Focşani, Ion Iliescu spunea că „Este un moft chestiunea 
asta cu proprietatea privată care stă la originea vieţii sociale. Nu 
e adevărat. Ea s-a născut mult mai târziu“. In plus, în 2004, pe 
când vizita Bacăul, spunea ca restituirea pădurilor confiscate de 
comunişti către foştii proprietari ar fi fost o „prostie istorică“67, 

Alte dimensiuni ale statului de drept nu vom aborda în 
acest subcapitol (mineriadele, dreptul de a candida la al doilea 
mandat prezidenţial, prezența în campania electorală a PSD în 
2004), deoarece o analiză mai extinsă a acestor chestiuni se poate 
găsi în capitolul despre statul de drept (cap.VI). 


$7 Iliescu inamicul proprietarilor“, in „Ziua“, 8 noiembrie 2004 și „lon 
Iliescu: Retrocedarea pădurilor, o prostie istorică“, in „Evenimentul zilei“, 26 
august 2004 

9]. Relaţia cu regimul comunist 


Relaţia dintre președintele și omul Ion Iliescu cu trecutul 
comunist este una complicată, cu o dinamică proprie şi care trebuie 
studiată diacronic. Mai multe elemente determină gradul de 
complexitate al acestei relaţii. Plecând de la general la particular, 
un prim element este faptul că Ion Iliescu a devenit președintele 
unei naţiuni cu o vocaţie declarat occidentală, dar a reprezentat 
un caz atipic faţă de ceilalți vecini central-europeni (Polonia, 
Cehoslovacia), care și-au început ieșirea din comunism cu șefi de 
stat legitimaţi tocmai prin lupta lor deschisă împotriva sistemului 
comunist. In termeni psiho-politici, acest lucru s-a transformat, 
mai ales pentru o parte a intelectualităţii, într-un stigmat, un semn 
al inferiorităţii faţă de ceilalţi vecini. Sentimentul de inferioritate 
s-a manifestat printr-o relaţie de ostilitate a priori faţă de acţiunile 
și declaraţiile omului politic Ion Iliescu. 

La acest element de ordin general se adaugă însă faptele 
biografice ale lui Ion Iliescu, ante și post-revoluţionare. Bănuiala 
că Ion Iliescu nu părea pe deplin desprins de comunism a fost 
revelată încă din zilele revoluţiei, în care a folosit sintagma de 
„tovarăși“, ulterior vorbind de încălcarea idealurilor nobile ale 
socialismului. Faptul că Ion Iliescu nu părea a se fi rupt de 
comunism (la drept vorbind nici nu se putea ca un om politic format 
şi educat de acel sistem, care a avut funcţii importante în acel 
regim, să se debaraseze complet de acesta) a fost confirmat încă 
din ianuarie 1990, când a căutat să amâne soluţia radicală a 
scoaterii în afara legii a partidului comunist. Atunci a propus 
realizarea unui referendum în 28 ianuarie 1990 care să decidă, în 
bloc, scoaterea în afara legii a PCR şi reintroducerea pedepsei cu 
moartea. Ulterior, referendumul a fost anulat, dar semnificativă 
rămâne intenţia lui Ion Iliescu de a para o lovitură care l-ar fi putut 
afecta prin ricoșeu: odată scoasă în afara legii instituţia politică, 
ar fi urmat cererea de a se proceda la fel, în sensul interzicerii 
participării la viața politică, a celor care au avut o carieră politică 
importantă în vechiul regim. lar această cerere nu a întârziat să 
apară, la 11 martie 1990 societăţile „Timișoara“ și „Europa“ cerând 
într-o declaraţie, la punctul 8, eliminarea din viaţa politică a foștilor 
activiști și ofiţeri de Securitate. Ion Iliescu a reușit să pareze și 

acest atac, transferând sfera de cuprindere a respectivei cereri 
asupra celor mai bine trei milioane de foști membri ai Partidului 
Comunist. Reacţia populară la o astfel de lege a lustraţiei, aplicată 
în fosta Germanie comunistă, a fost de teamă de excludere, nefiind 
sprijinită de numeroși cetăţeni. Dovada susţinerii scăzute a ideii 
lustraţiei o reprezintă procentele electorale ale partidelor care au 
sprijinit o astfel de iniţiativă, adică foarte mici. 

Violenţa simbolică a contestării activiștilor regimului 
comunist a determinat, probabil, un complex al lui Ion Iliescu față 
de această temă a trecutului, care s-a transformat în reacţii politice 
emoționale față de anumite elemente. Trei mari teme conturează 
relația dintre Ion Iliescu și trecutul comunist: a) monarhia, b) legea 
lustraţiei, c) victimele/eroii revoluţiei. 

Înlăturarea monarhiei în 30 decembrie 1947 a fost actul ce 
a simbolizat instaurarea deplină a regimului de „democraţie 
populară“. Ideologia oficială comunistă a creat un republicanism 
sui-generis, bazat nu atât pe o analiză a avantajelor sau a dezavan- 
tajelor unor forme constituţionale cât pe demonizarea monarhilor 
români. După schimbarea de regim din decembrie 1989 au existat 
voci care au reclamat întoarcerea automată la forma de guver- 
nământ monarhică, opțiunile pro-monarhice erau însă minoritare, 
după cum aveau să o demonstreze atât unele sondaje de opinie 
dar, mai ales, ponderea electorală a partidelor pro-monarhice. In 
condiţiile în care Ion Iliescu era supus unei duble contestări publice, 
în legătură cu trecutul său comunist dar și cu cel din revoluţie, 
interpretată ca o „lovitură de stat“, monarhia ar fi putut juca un 
rol catalizator al consensului intern, similar experienţei spaniole 
în epoca post-Franco. Faţă de astfel de amenințări la adresa FSN 
şi Ion Iliescu, reacţia a fost disproporţionată. Mai întâi, în ianuarie 
1990 Regele Mihai solicita organelor provizorii ale puterii 
reinstaurarea Constituţiei democratice din 1923. Acestea refuză 
şi îi interzic Regelui să se întoarcă în țară cu ocazia Paștelui din 
1990 (13 aprilie). Ulterior, la 24 decembrie 1990, după ce iniţial 
Regelui Mihai i se permite să intre în România, guvernul organi- 
zează o ambuscadă pe autostrada Bucureşti-Piteşti. Regele Mihai 
este ridicat de către trupe de poliţie înarmate și dus la Otopeni 
de unde este expulzat. Peste un deceniu, Ion Iliescu avea să regrete 

aceste situaţii, considerând că „a fost un moment de slăbiciune și 
de lipsă de curaj“$8. 

Totuşi, în 23 aprilie 1992 Regele Mihai revine cu ocazia 
Paștelui în România. Este întâmpinat de mai multe sute de mii 
de români. In urma acestei primiri triumfale, puterea de la 
Bucureşti interzice orice altă vizită a Regelui în ţară, de teama 
popularității în creștere a opoziţiei și a monarhiei. 

Parcurgerea perioadei de opoziţie s-a dovedit utilă pentru 
Ion Iliescu, astfel încât în mai 2001 a ajuns la reconcilierea cu fostul 
monarh. În 19-20 mai 2001 a avut loc la Palatul Cotroceni întâl- 
nirea istorică dintre cei doi oameni politici. Acest prim gest a fost 
urmat de recunoașterea de către statul român a dreptului de 
proprietate al Casei Regale asupra unor proprietăți naţionalizate 
de regimul comunist, precum şi implicarea Regelui Mihai în proce- 
sul de sprijinire a candidaturii României pentru aderarea la NATO. 

În legătură cu existenţa unui „proces al comunismului“ 
Ion Iliescu a adoptat o poziţie de ostilitate în prima parte a anilor 
'90, pentru a se nuanta ulterior. Oricum, punctul de vedere adoptat 
de Ion Iliescu a fost integrat discursului său consensualist: o lege 
a lustraţiei nu ar face decât să tensioneze societatea românească 
care avea, în perspectiva preşedintelui Iliescu, mai multă nevoie 
de linişte și de concentrare asupra viitorului decât de luptă cu 
„himerele trecutului“. De asemenea, Ion Iliescu mai susţinea faptul 
că foștii membri ai Partidului Comunist merită o şansă în noua 
societate, nu pot fi blamaţi doar pentru că și-au construit o carieră 
în sistemul comunist. Desigur, această logică promova doctrina 
societăţii fără vinovăţie, era utilă ca temă politică pentru asigu- 
rarea suportului unei părți din sistemul administrativ al vechiului 
regim, care a transgresat schimbării de structură politică. 

Ion Iliescu a vrut să o elimine ambiguitatea relației cu 
trecutul comunist în cartea-interviu Marele șoc, în care condamnă 
în mod explicit eșecul de sistem al comunismului, luând o distanță 
filozofică faţă de marxism. Cu toate acestea, declaraţiile de înde- 


——— "= 68 Ion Iliescu, Marele şoc, p. 371 
69 Cartea anului 2001 — anul de miere al puterii, Regent House 
Printing, Bucureşti, 2003, p.94 

părtare față de trecutul comunist nu elimină în întregime ambigui- 
tatea relaţiei cu trecutul. Ion Iliescu s-a detașat de ideologia 
comunistă, dar nu întotdeauna și de oamenii legaţi în mod profund 
de vechiul regim. Un astfel de caz este cel al Rodicăi Stănoiu, 
ministru al Justiţiei în Guvernul Adrian Năstase, până când acesta, 
presat de Uniunea Europeană, a fost la rândul său nevoit să facă 
presiuni pentru acceptarea revocării din funcţie a acesteia. In 
calitate de ministru al Justiţiei, Rodica Stănoiu l-a numit ca şef 
al Serviciului Intern de Protecţie şi Anticorupţie (SIPA) pe Marian 
Ureche, dovedit a fi făcut poliție politică în timpul regimului 
comunist”. 

Acuzaţiile publice la adresa lui Ion Iliescu în legătură cu o 
nedesprindere totală de regimul comunist au fost şi în legătură 
cu situaţia CNSAS. Deși această instituție era menită să aducă 
la lumină o parte din complicitățile cu regimul de represiune 
comunist, dar și ororile realizate de acesta, în perioada 2000-2004 
nu s-a făcut nimic semnificativ pentru deblocarea relaţiei dintre 
SRI și CNSAS, serviciul condus de Radu Timofte refuzând să pună 
la dispoziţia Colegiului arhiva, împreună cu spaţiile de depozitare 
aferente. Colegiul a existat, în ciuda cererilor repetate ale PRM 
de a fi desfiinţat, dar nu a fost cu adevărat funcțional. 

„Enigmele revoluţiei“ se constituie într-un capitol aparte al 
relației dintre președintele Ion Iliescu și trecutul comunist. Există 
o bibliografie impresionantă asupra evenimentelor din decembrie 
1989, dar aceasta are în comun cel puţin două elemente: dilema 
„revoluție sau lovitură de stat“ și responsabilitatea pentru victi- 
mele schimbării de regim din România. În funcţie de interpretarea 
dată primei chestiuni era tratată și cea de a doua: dacă a fost o 
„revoluție spontană“, atunci morții şi răniții revoluţiei sunt nişte 
victime colaterale, niște eroi căzuţi pentru triumful unei cauze. 
Teza „loviturii de stat“ subliniază dimpotrivă, faptul că victimele 
din decembrie 1989 erau un cost estimat pentru credibilizarea 
preluării puterii de către oameni sprijiniți de URSS"!. Indiferent 
de polemicile contemporane „revoluţie“ versus „lovitură de stat“ 
(în opinia noastră această problemă este pusă greşit, deoarece o 


— %0 CNSAS confirmă: Marian Ureche a făcut poliție politică“, in 
„Adevărul“, 30 martie 2004 

revoluţie poate avea loc şi ca urmare a unui puci militar sau politic; 
prin revoluţie înțelegem schimbarea generală de sistem), realitatea 
istorică este aceea că în conflictele din decembrie 1989 au decedat 
1104 persoane, dintre care 162 persoane au fost ucise până în 22 
decembrie 1989, iar 942 persoane între 22 şi 27 decembrie 1989. 
Până la 22 decembrie 1989 au fost rănite 1007 persoane, iar după 
aceasta 2245. Această constatare statistică a generat mai multe 
realităţi politice: natura legitimităţii politice, responsabilitatea 
morților în revoluţie, recompensarea victimelor revoluției. 

Sursa primară de legitimitate politică a lui Ion Iliescu a fost 
rolul său important jucat în telerevoluţia din decembrie 198972, 
iar pe întreaga perioadă a mandatelor sale prezidenţiale a căutat 
să apere teza „revoluţiei spontane“. La sfârşitul celui de al doilea 
mandat prezidenţial a contribuit la realizarea unui institut de 
studiere a revoluţiei. Contestarea/apărarea legitimităţii revoluţio- 
nare este legată în mod direct de responsabilitatea în „dosarele 
revoluției“73. În 1990, la presiunea opiniei publice, au fost înfiinţate 
tribunale extraordinare pentru judecarea vinovaţilor, cel mai 
important proces fiind cel al membrilor CPEx al PCR acuzaţi de 
complicitate la genocid, care au fost condamnaţi la pedepse între 
10-20 ani închisoare. Până în 1994-1995 majoritatea au fost elibe- 
raţi. Bilanțul anchetelor efectuate în perioada 1990-1994 a fost de 
125 inculpaţi trimiși în judecată”. Dintre aceștia, 58 inculpaţi 
proveneau din aparatul central de partid și de stat iar 59 din cel 
local. La aceștia s-au adăugat ofiţeri şi subofițeri din ministerul 
de Interne şi ministerul Apărării Naţionale. În timpul admi- 


— > 1 Pentruo astfel de interpretare vezi Emil Constantinescu, Adevărul 
despre România (1989-2004), Editura Universalia, (ediție pilot), 2004, 
p.111-266. Autorul încearcă să ofere o sinteză din documente publice și inedite, 
pentru a demonstra teza loviturii de stat anti-ceauşiste, în care a fost cooptat 
şi Ion Iliescu, sprijinită de KGB, acceptată de o parte din Securitate și realizată 
cu ajutorul unor ofiţeri superiori din armata română. 

12 Anneli Ute Gabanyi, op.cit., p.114-145 

73 Jon Pitulescu (coord.), Şase zile care au zguduit România. Ministerul 
de Interne în decembrie 1989. Pledoarie pentru istorie, vol.1, Bucureşti, 1995, 
passim; sunt prezentate sintetic procesele revoluţiei, cu stadiul la care s-a 
ajuns până în 1995 

nistraţiei Constantinescu au fost condamnaţi generalii Victor 
Atanasie Stănculescu și Mihai Chiţac, miniștri ai Guvernului 
Roman. Procurorul General Joița Tănase a promovat însă recurs 
în anulare la 8 august 2001 impotriva Curţii Supreme în deciziile 
de condamnare a celor doi generali. Constatarea că doar un număr 
mic de vinovați și-au ispășit pedepsele până la sfârşit, dar și starea 
de incertitudine în legătură cu vinovaţi pentru morţii din revoluție, 
cu enigma teroriștilor, dar și anularea unor pedepse ale unor 
condamnaţi nu au făcut decât să întărească speculaţiile în legătură 
cu realitatea schimbărilor revoluţionare din decembrie 1989, Ion 
Iliescu fiind suspectat de implicarea într-o „lovitură de stat“. 

La fel ca alte revoluţii, și cea din România a generat și o 
categorie socială specială, „revoluționarii“. S-au creat mai multe 
organizaţii care s-au legitimat prin revoluţie și au solicitat 
acordarea unor drepturi pentru rolul jucat în schimbarea de sistem. 
Dar, așa cum se întâmplă adesea în urma unor războaie sau 
revoluţii, au apărut și profitorii, iar drepturile și ajutoarele care 
ar fi trebuit acordate doar celor direct afectaţi (deces în familie, 
răniţi) au fost extinse asupra unor categorii de drepturi mai largi, 
transformându-se în privilegii (teren, spaţii comerciale, scutiri de 
impozite). Categoria s-a tot lărgit, iar de privilegii au ajuns să 
profite chiar și oameni care au lucrat în aparatul de represiune 
al vechiului regim, iar vânzarea certificatelor de „revoluţionar“ a 
devenit o sursă importantă de îmbogăţire. În tot acest peisaj 
preşedintele Ion Iliescu a alocat resurse speciale pentru soluţio- 
narea problemelor revoluţionarilor, existând în cadrul administra- 
tiei prezidenţiale un departament special pentru problemele 
revoluționarilor, condus de Dan Iosif, acuzat de mass-media de 
implicare în diferite afaceri controversate. 


h). Relaţia cu mass-media 


Relaţia dintre președintele Ion Iliescu și mass-media a fost una 
deosebit de complexă. Aceasta trebuie evaluată din mai multe 
puncte de vedere. Un prim aspect important este acela că Ion Iliescu 


14 Emil Constantinescu, Adevărul..., p.253-254 

a câștigat două campanii electorale, cele din 1992 și 2000, cu o presă 
preponderent ostilă. In campania electorală din 1990 Ion Iliescu 
a beneficiat de sprijinul mass-media electronice, existând un 
monopol al puterii asupra Televiziunii Publice. Presa scrisă și-a 
constituit treptat o atitudine anti-putere (vezi pe larg despre aceste 
elemente în capitolul despre mass-media). Ion Iliescu a pierdut însă 
campania electorală din 1996, atunci când presa îi era ostilă 
aproape în totalitate. Deţinând funcţia de preşedinte al României 
mai multe mandate, Ion Iliescu în calitate de om politic și de 
persoană privată a fost unul din subiectele favorite ale mass-media, 
critica acestuia, normală în orice democraţie, contribuind la 
credibilizarea mass-media, cel puţin în perioada 1990-1996. 
Președintele Ion Iliescu, după cum afirmă unul din foștii 

săi consilieri, Iosif Boda, era afectat de atacurile mass-media 
la adresa sa, deşi căuta să minimalizeze în public aceste atacuri 
prin expresia „o anumită parte a presei“. Din partea presei Ion 
Iliescu a primit apelative precum „cârpă kaghebistă“, „rictusul/rân- 
jet bolşevic“, „șandramaua comunistă“ etc. La rândul său, lon 
Iliescu a avut de-a lungul timpului ieșiri nervoase la adresa presei. 
Una dintre expresiile devenite celebre este cea de „măi, animalule!“, 
din 14 august 1992 la adresa unui jurnalist de la ziarul „Telegraf“ 
din Constanţa. Peste un deceniu, o altă expresie, „Nu vă pri- 
veşte!“76, dată pe Aeroportul Otopeni în legătură cu demisia din 
funcţia de premier a lui Adrian Năstase, şoca o parte din mediile 
jurnalistice românești. Dacă din punct de vedere uman astfel de 
afirmaţii ar putea fi explicabile prin presiunea la care este supus 
un om politic, din punct de vedere democratic acestea ar putea fi 
văzute ca importante scăpări. Totuşi, într-o analiză corectă nu 
putem să trecem cu vederea că aceste declaraţii nu au fost urmate 
de acţiuni personale de persecutare a jurnaliștilor sau de 
restrângere a libertăţii presei. 

Au existat însă gi momente de conflict cu mass-media, care 
au constat în retragerea temporară a acreditării pentru jurnaliștii 
de la „Evenimentul zilei“, „România liberă“. 


15 Iosif Boda, op.cit., p.35-37 
16 Iliescu a rezumat întâlnirea cu premierul: Nu vă priveşte“, in 
„Ziua“, 9 iulie 2004 

i). Stil şi imagine publică 


Cercetarea socială din România poate da cu greutate un răspuns 
exhaustiv la explicarea menţinerii uluitoare a încrederii în Ion 
Iliescu la cote înalte chiar și la sfârșitul celui de al doilea mandat 
prezidenţial, după deținerea celei mai înalte magistraturi în stat 
vreme de 11 ani. Potrivit unui sondaj din martie 199477, 44% dintre 
repondenţi aveau o imagine bună și foarte bună despre șeful 
statului, iar procentul a crescut la finalul mandatului, în octom- 
brie 1996, la 55% (sondaj CURS). În perioada de opoziţie și-a 
conservat credibilitatea, întrunind 44% aprecieri pozitive în 
momentul câștigării alegerilor din 2000, iar acest procent a scăzut 
la 38% în octombrie 200478. Aceste realităţi sociologice pot fi expli- 
cate prin caracteristicile electoratului său dar și prin stilul și ima- 
ginea publică asociată acestuia. Să înţelegem mai întâi electoratul. 
Numeroasele cercetări cantitative și calitative efectuate după 
1990 au pus în evidenţă câteva elemente-cheie ale portretului robot 
al electoratului lui Ion Iliescu și al partidului pe care l-a creat, 
PDSR: peste 55 de ani, nivel educaţional mediu și submediu, 
rezident în orașe mici sau comune. Este „foarte mândru“ de 
calitatea de român. Are tendinţa — mai accentuată decât la restul 
populaţiei —, de a-și convinge rudele și prietenii să împărtășească 
propriile opinii sau idei. Un aspect important este religiozitatea, 
iar sondajele au indicat faptul că votanţii lui Ion Iliescu au un grad 
mai înalt de religiozitate decât media”?. 
Această constatare de teren indică faptul că, deși Ion 
Iliescu s-a declarat „liber cugetător“, această opţiune personală nu 
a influenţat electoratul. Explicaţia ar putea fi aceea că Ion Iliescu 
îi reprezintă pe oamenii relativ săraci, iar marca „sărac și cinstit“ 
este un simbol puternic asociat acestuia. Există astfel o puternică 
determinare culturală a asocierii dintre electoratul tradiționalist 
şi partidele de stânga, respectiv liderii acestora. 


11 Barometrul de opinie publică, IMAS, 1994, in www.osf.ro 

18 Barometrul de opinie publică. România octombrie 2004, The Gallup 
Organization, Romania, in www.gallup.ro 

19 Dumitru Sandu, Spațiul social al tranziţiei, Polirom, Iaşi, 1999, 
p.82-83 

Încrederea în instituţia prezidenţială este legată de simbo- 
listica acesteia, de așteptările faţă de aceasta. lar spre președintele 
României s-au îndreptat speranţele cetăţenilor, care nu erau 
interesaţi de competențele constituţionale ale șefului statului ci 
de faptul că acesta a fost ales în mod direct, rămânând ultima 
speranță într-o societate de tranziţie anomică și plină de 
nedreptăţi. Într-o bună măsură, acest tip de așteptări faţă de 
președinte au și o dimensiune paternalist-autoritară, de la şeful 
statului fiind așteptate cele mai importante decizii. 

Privind retrospectiv cariera prezidenţială a lui Ion Iliescu, 
o primă constatare pe care o putem face este aceea că, deși marele 
său proiect politic a fost să fie un lider care să creeze consensul 
naţional, în realitatea politică a fost unul din liderii cu cea mai 
mare capacitate de polarizare politică, de împărţire a electoratului 
în poziţii „pro“ sau „contra“. Există, de asemenea, două perioade 
distincte ale imaginii publice a lui Ion Iliescu: este mai întâi omul 
politic de început al anilor '90, și un al doilea președinte, cel din 
mandatul 2000-2004, care a căutat să se reconcilieze cu adversarii 
săi din prima perioadă, prin recunoașterea publică a unora din 
erorile primelor două mandate. Dacă în perioada 1990-1996 
credibilitatea sa a oscilat, iar tot mai mulţi din admiratori sperau 
că „adevăratul Ion Iliescu“ nu era cel care se identifica atât de 
puternic cu guvernarea Nicolae Văcăroiu, în perioada post-2000, 
adversarilor săi le venea greu să creadă că „adevăratul Ion Iliescu“ 
este cel care s-a reconciliat cu Monarhia, a devenit un sprijinitor 
al proprietăţii, a recunoscut meritele postului de radio Europa 
Liberă. Avem astfel un proces foarte complicat de compunere și 
recompunere a imaginii publice și a principalelor axe ale 
construcției mandatelor prezidenţiale. 

Sursa iniţială de legitimitate politică a lui Ion Iliescu a fost 
revoluţia din decembrie 1989. Pentru români, el a fost mai întâi 
un simbol: primul personaj viu și „bun“ de la televizor, după 
hologramele lipsite de viaţă care dominaseră ecranul televiziunii 
ceauşiste. El a fost omul politic căruia i-a revenit onoarea de a 
marca discursiv şi imagologic ruptura istorică produsă atunci. 
Prima sa ipostază l-a înfățișat ca pe un exponent al noului în 
politică, iar circumstanţele i-au oferit rolul de creator de școală în 

politica românească. Ion Iliescu s-a asociat cu un puternic mit 
fondator, cel al revoluţiei române. 

Acestei surse inițiale de legitimitate i s-au adăugat, rapid, 
caracteristicile psiho-politice ale omului Ion Iliescu: capacitatea 
de a vorbi atât cu oameni simpli, într-un mod direct, cât şi în 
întrevederi politice de rang înalt, empatia pe care reușea să o 
stabilească, mobilitatea intelectuală, capacitatea de efort. Ion 
Iliescu a reușit să întrunească o dublă calitate în percepția publică: 
de a fi om „din popor“ dar și mai merituos decât competitorii politici, 
„mai competent“8l. Acestei imagini de competenţă i s-a suprapus 
cea de autoritate, de lider care îndeplinește rolul de „părinte al 
naţiunii“, omul care veghează la bunul mers al societăţii, în jurul 
căruia se realizează toate marile proiecte, liderul care-i „pune la 
punct“ pe cei care depășesc normele minim acceptate în societate. 
S-au creat astfel două mari blocuri de imagini despre Ion Iliescu, 
antitetice şi ireconciliabile, care au divizat societatea românească 
în detractori și admiratori. Pentru primii, Ion Iliescu este „șan- 
dramaua bolșevică“, „cârpa kaghebistă“, antidemocratic, anti-occi- 
dental și anti-capitalist, autoritar, intolerant, demagog etc. 
A contrario, Ion Iliescu este „un preşedinte pentru liniştea noastră“, 
un „salvator al naţiunii“, un om tolerant, un om „sărac și cinstit“, 
un lider providenţial, cu puteri miraculoase (la începutul anilor 
'90 a fost folosită expresia „Iliescu apare, soarele răsare!”. 

În al doilea său mandat prezidenţial de patru ani 
(2000-2004), Ion Iliescu a evoluat de la preşedintele ex-comunist 
și apropiat de Uniunea Sovietică, la președintele democrat și 
pro-occidental, în al cărui mandat România a intrat în NATO și 
a încheiat negocierile de aderare la Uniunea Europeană. Începând 
cu 2000 strategiile imagologice ale preşedintelui Ion Iliescu au 
început să mizeze pe însăși dominaţia, forţa şi activitatea de pionie- 
rat a acestuia, extrăgând din aceste caracteristici o anume vocaţie 
unificatoare, având ambiția de a transforma personajul într-o 
entitate — dacă nu supra-politică, atunci cu siguranță supra-politi- 


— 80 „Cui i-e frică de Ion Iliescu?“, in „Cotidianul“, 1 februarie 2002 
8 Alina Mungiu, Românii după 89. Istoria unei neînţelegeri, Huma- 
nitas, Bucureşti, 1995, p.144-145 

cianistă. Un prim episod este reconcilierea cu Regele, în acest fel 
fiind împins în istorie un personaj inofensiv, care nu-l mai putea 
contesta. Prin normalizarea relaţiilor cu Casa Regală preşedintele 
Ion Iliescu spera să închidă una din temele principale ale tranziției: 
monarhia. O a doua secvenţă a acestui proiect a fost reconcilierea 
cu Europa Liberă, unul dintre cei mai aprigi dușmani ai săi. 

Această „împăcare cu istoria“ din perioada 2000-2004 a fost 
tulburată, din când în când, de „gafele președintelui“, declaraţii-şoc 
care repuneau în discuţie deplina convertire democratică a lui lon 
Iliescu, și îi făceau pe detractorii săi să fie tot mai sceptici în 
legătură cu schimbarea reală. Un prim episod a fost declaraţia de 
la Focșani din 24 ianuarie 2001, potrivit căreia „e un moft chestia 
asta cu sfânta proprietate care stă la originea vieţii sociale. Nu e 
adevărat“82. A urmat, printre altele, la mijlocul anului 2003, 
interviul din cotidianului israelian Ha'aretz care readucea în atenție 
responsabilitatea românească faţă de Holocaust. Printre altele, Ion 
Ilhescu afirma că Holocaustul nu a afectat numai populaţia evre- 
iască din Europa. Ion Iliescu a dezminţit că ar fi făcut asemenea 
afirmaţii, pentru care nu şi-ar fi dat acordul pentru publicarea lor, 
dar jurnalistul israelian a arătat că interviul fusese înregistrat 
audio şi video, iar la Preşedinţie se afla o copie video. Analişti şi 
istorici au apreciat atunci că de fapt, președintele tintea 
electoratul PRM®. 

În contrast cu imaginea publică de om autoritar, relată- 
rile oamenilor care i-au fost apropiaţi, lucrând în administraţia 
prezidenţială (Iosif Boda, Paul Dobrescu) indică un cu totul altfel 
de preşedinte: un om cu un „mod întortocheat de a gândi, aparent 
mereu decis, în realitatea veşnic ezitant, chiar și atunci când o 
hotărâre proastă luată la vreme era mai bună decât o reportare“&f. 
Paul Dobrescu remarcă, de asemenea, că Ion Iliescu „avea o mare 
slăbiciune de a face jocurile, fără a fi neapărat în primul plan. Cred 
că era un deliciu personal“8. Această problemă, a capacităţii de 
a lua decizii, aduce în discuţie rolul pe care l-a jucat Ion Iliescu 
în istoria recentă a României, dacă a fost acesta pe deplin adecvat 


— 82 Cartea anului 2001, p.19 
83 „Gafele preşedintelui Ion Iliescu“, in „Ziua“, 20 decembrie 2004 

momentelor istorice. Pornind de la experienţa pierderii alegerilor 
din 1996, a toleranţei lui Ion Iliescu faţă de persoane asupra cărora 
planau serioase acuzaţii de corupţie, Paul Dobrescu, considera că 
era nevoie de un altfel de președinte, cu adevărat intransigent față 
de corupţie. Acesta ar fi fost potrivit, în opinia aceluiași fost consilier 
al administraţiei prezidenţiale, pentru primii ani ai tranziţiei, în 
care, prin „bunătatea și experienţa, echilibrul și abilitatea, calmul 
şi prudența“ a jucat rolul „omului-balsam“56, dar inadecvat pentru 
a lua măsuri îndrăznețe, în locul paşilor mici. Pe scurt, nu a știut 
sau nu a putut să fie omul care să fie înaintea epocii sale nu numa: 
prin viziune, ci și prin acţiune. 


J). Funcționarea administraţiei prezidenţiale 


Constituirea administraţiei prezidenţiale ca instituţie funcţională 
a urmat un proces destul de dificil, după cum reiese din 
descrierile lui Iosif Boda și Paul Dobrescu. De-a lungul celor 11 
ani de exercitare a mandatului prezidenţial de câtre Ion Iliescu, 
în cadrul administraţiei au activat numeroși consilieri, dar se pot 
observa cateva elemente semnificative pentru fiecare din mandate. 

In perioada imediat post-revoluţionară, în cadrul CFSN 
s-a constituit un grup de analiză politică, condus pe latura sa 
externă de către Silviu Brucan, și în care au intrat, în mare 
majoritate, oameni care au lucrat la Academia de Studii Sociale 
şi Politice „Ștefan Gheorghiu“. Acest nucleu a format, în perioada 
1990-1991, nucleul administraţiei prezidenţiale. Vasile Secăreșt? 
a fost în perioada 1990-1991 şef al Departamentului de analiză 
politică; loan Mircea Paşcu, la Direcţia de politică l-a înlocuit pe 
Vasile Secăreş, atunci când acesta a plecat la FSN împreună cu 
Vladimir Pasti. Consilierul pe probleme de politică de apărare și 
securitate a fost generalul Vasile Ionel, în perioada 1992-199688. 
Acest grup iniţial de consilieri, cu funcţie asimilată celei de 
ministru, aveau o influență semnificativă în cadrul vieţii politice, 


"= ê Iosif Boda, op. cit, p.243 

35 Paul Dobrescu, Iliescu contra Iliescu. Analiză din interior a 
campaniei electorale, Editura Diogene, 1997, p.109 

% Ibidem, p.114-115 

atât datorită competenţei profesionale a majorităţii acestora, cât 
şi a faptului că instituţia prezidenţială era, în acea primă perioadă, 
cea mai puternică instituţie. O trăsătură importantă a acestui grup 
de consilieri prezidenţiali este faptul că aceştia au jucat, ulterior 
părăsirii administraţiei prezidenţiale, un rol important în viața 
politică românească, într-o formulă directă sau prin relaţii 
informale. 

Iosif Boda8? oferă informaţii importante despre functio- 
nalitatea administrației prezidențiale în primii ani post-revoluțio- 
nari: rivalități şi conflicte de interese, lipsa unui sistem de 
stenografiere a şedinţelor, o slabă calitate profesională a multora 
din angajați. După alegerile din 1992, la administrația prezi- 
denţială s-a realizat o împrospătare a echipei de consilieri: Traian 
Chebeleu la Departamentul de politică externă, Nicolae Popa la 
cel juridic, Mişu Negriţoiu la cel economic. Atât Iosif Boda cât şi 
Paul Dobrescu sunt critici față de funcționalitatea administrației 
prezidenţiale, iar primul afirma că „la Ion Iliescu problema cu 
consilierii a fost că aceștia spuneau ceea ce credeau ei că 
președintelui îi place să audă. Aceștia au format mai mult o curte 
decât o echipă de consilieri“%. 

In perioada 2000-2004, principalii consilieri prezidențiali 
au fost loan Talpeş, şeful administraţiei prezidenţiale, devenit 
ministru de stat fără portofoliu în Cabinetul Năstase, care a cedat 
locul în 2004 Rodicăi Stănoiu, Simona Miculescu pe probleme de 
politică externă, Octavian Ştireanu pe probleme de politică internă; 
pe probleme de presă şi purtător de cuvânt, Corina Creţu; pe 
probleme economice, Gheorghe Zaman; Mihai Constantinescu pe 
probleme legislative şi constituționale. 

Constituirea ca o „curte“ a administraţiei prezidențiale 
şi ambiguitatea sistemului politic a determinat ceea ce în politica 


87 Jon Iliescu, Marele șoc, p.320 

88 După datele Securităţii acesta ar fi fost agent GRU (serviciul de 
informaţii al Armatei Roşii), şeful lucrărilor la Canalul Dunăre-Marea Neagră, 
in Emil Constantinescu, Adevărul despre...p.219-220 

89 Boda, op.cit., p.59-66 

% Mihaela Găneţ „Instalati în urechea preşedinţilor“, in „Cotidianul“, 
6 ianuarie 2005 

românească este cunoscut sub numele de „lupta între Palate, 
Cotroceni şi Victoria“. Această din urmă sintagmă descrie 
rivalitățile dintre membrii administrației prezidenţiale, dornici de 
a exercita un control politic cât mai semnificativ în virtutea 
apropierii de Președintele Republicii, dar lipsiţi de instrumentarul 
legal şi membrii Cabinetului. Influenţa cea mai importantă a 
consilierilor prezidențiali în cadrul sistemului politic a fost în 
perioada 1990-1996, când Președinția României era cea mai 
importantă instituție de putere, în sensul generării iniţiativelor 
politice. Consilieri prezidenţiali doreau să influenţeze puterea 
executivă prin intermediul preşedintelui (de ex. Iosif Boda l-a 
sfătuit pe președintele Ion Iliescu să-l schimbe pe premierul Nicolae 
Văcăroiu, deși o astfel de competenţă formală revine parlamen- 
tului). În perioada 2000-2004 putem aprecia că influenţa politică 
reală a consilierilor prezidenţiali a fost semnificativ mai mică decât 
în perioada 1990-1996, acest lucru explicându-se atât prin 
concentrarea puterii executive de premierul Adrian Năstase cât 
și prin faptul că la Administraţia Prezidenţială nu activau 
personalități politice recunoscute, cu excepţia lui loan Talpeş, fost 
şef al Serviciului de Informaţii Externe (SIE). 

Capacitatea de influenţă politică a consilierilor prezi- 
denţiali are două surse principale: prezenţa unora dintre aceştia 
(cel pe probleme de securitate, apărare, externe) în Consiliul 
Suprem de Apărare a Țării și posesia unor informaţii care își au 
capătul fluxului la Preşedinţie. Preşedintele Republicii are com- 
petente importante în domeniul securităţii naţionale și al apărării 
astfel încât serviciile secrete au fost conduse de oameni apropiaţi 
președintelui. Existenţa unui flux important de informaţii confi- 
denţiale care ajungeau în posesia consilierilor prezidenţiali le-a 
conferit acestora avantaje importante în cadrul vieţii politice, 
existând suspiciunea că acestea ar fi fost folosite pentru influenţă 
politică sau economică. Un astfel de caz este cel al documentelor 
apărute în presă?! care indicau posibile presiuni pentru cercetarea 
privatizării rafinăriei Petromidia. Alte cazuri care au pus în discuţie 
funcţionalitatea echipei de consilieri prezidenţiali sunt strategia 
de imagine externă elaborată la Cotroceni, care cuprindea inten- 
ţia de manipulare a mass-media, sau cazul istoricului american 

Kurt Treptow, acuzat și încarcerat pentru pedofilie, dar care a fost 
apărat în public în faza iniţială a anchetei de consilierul loan 
Talpeş. 


Concluzii preliminare 


O evaluare generală a celor trei mandate prezidențiale ale lui Ion 
Iliescu trebuie să includă atât acţiunile instituţiei prezidenţiale 
în sine cât şi contextul în care acestea au avut loc. 

Ion Iliescu a fost şi a rămas un om stânga, un lider care 
s-a format în perioada comunistă dar care a făcut eforturi de 
adaptare la noile realităţi după 1989. Din punctul de vedere al 
valorilor profesate a evoluat de la o perspectivă marxistă asupra 
societăţii și proprietăţii la o viziune mai apropiată de social 
democraţia modernă, care acceptă proprietatea și economia de 
piaţă, integrate concepţiei „modelului social european“%?. Pe lista 
calităților personale ale lui Ion Iliescu adăugăm capacitatea de a 
avea o viziune de ansamblu asupra societăţii, de selectare a 
obiectivelor şi de încercare de mobilizare a forțelor politice pentru 
atingerea acestora: în perioada ultimului său mandat România s-a 
integrat în NATO şi a finalizat negocierile de aderare la Uniunea 
Europeană. 

Atât adversarii lui lon Iliescu cât și admiratorii acestuia 
sunt de acord cel puţin asupra unui punct: președintele Ion Iliescu 
a avut abilităţi politice remarcabile, un spirit de orientare politică 
foarte dezvoltat care l-a ajutat să supravieţuiască atât în perioada 
comunistă, din momentul în care a intrat în coliziune cu Nicolae 
Ceaușescu, cât și să domine, prin influența sa, viaţa politică 


91 „Vicepremierul loan Talpeş“, in „Adevărul“, 4 iunie 2004 

92 Pentru exprimarea unor puncte de vedere cu caracter doctri- 
nar-ideologic vezi Ion Iliescu, Integrare şi globalizare. Viziunea românească, 
ediția a Il-a, Editura Presa Naţională, Bucureşti, 2003, passim, iar pentru 
a compara aceste puncte de vedere cu cele oficiale ale Internaționalei Socialiste 
şi Partidului Socialiștilor vezi Ion Iliescu, Poul Nyrup Rasmussen, Christoph 
Zoepel, Social-democratia şi globalizarea. Soluţii social-democrate pentru o 
ordine globală, Editura Mondo Media, București, 2004, passim 

românească în perioada 1989-2004. Acest lucru a făcut ca mulți 
dintre adversari să-i devină dușmani iar o parte din admiratori 
s-au transformat în adulatori. Așa s-a născut ceea ce am putea 
numi „paradoxul lui Ion Iliescu“: deși s-a văzut pe sine ca un om 
al consensului, şi nu avem nici un motiv să ne îndoim de since- 
ritatea acestei convingeri, iar în întreaga sa carieră de președinte 
al României a militat pentru acest lucru (vezi episoadele 
„spiritului de la Snagov“), societatea românească a fost divizată 
între „pro-lliescu“ şi „anti-lliescu“. In timp ce admiratorii i-au 
apreciat capacitatea și abilitatea politică, promovarea unui spirit 
al toleranţei politice, adversarii nu l-au acceptat pentru că avea 
un trecut în perioada comunistă, nu l-au iertat pentru Piaţa 
Universității și mineriadele din 1990-'91, pentru poziţiile sale 
inițiale în chestiunea monarhiei și a dezvoltării capitaliste a 
României. Începutul anilor '90 a creat un clivaj atât de puternic 
între cele două Românii încât, chiar după ce în mandatul 2000-2004 
a făcut gesturi spectaculoase de reconciliere, nu a putut fi iertat 
de către aceştia. Este vorba, în aceste clivaje, de combinaţii 
complexe de sentimente, rațiune și memorie. 

Un al doilea paradox al omului politic Ion Iliescu este de 
natură morală. Chiar și cei mai înfocaţi detractori ai lui Ion Iliescu 
nu au putut să aducă argumente credibile că acesta n-ar fi fost 
un președinte „sărac și cinstit“, potrivit propriei caracterizări. Într-o 
societate de tranziție care a transformat rapid banul în valoare 
supremă şi îmbogățirea prin orice mijloace în principalul scop, 
într-o clasă politică suspectată de corupţie endemică și îmbogăţită 
peste măsură, Ion Iliescu a devenit un reper al traiului zilnic din 
veniturile oficiale (președintele Ion Iliescu își achita costul meselor 
luate, în afara celor de protocol). Pe de altă parte însă, atât 
adversarii săi politici cât și observatorii independenţi, au remarcat 
faptul că, deși a avut nenumărate reacții publice și private împo- 
triva „comportamentului ciocoiesc“, a „capitalismului de cumetrie“ 
(sintagme pe care le-a lansat în viaţa publică), a condus direct sau 
a fost recunoscut ca patron spiritual, de un partid care a fost acuzat 
de nenumărate ori că are în rândurile sale multe persoane 
îmbogățite suspect de repede și suspect de mult. Ceea ce i se 
reproșează nu este buna credinţă în denunţarea corupției, ci faptul 

că nu a luat măsuri mult mai aspre pentru stoparea intrării în 
PDSR/PSD a multor oameni asupra cărora planează suspiciuni 
serioase de corupţie. Desigur, poate fi explicată atracţia pentru 
PDSR/PSD a persoanelor corupte prin faptul că acesta a fost cel 
mai puternic partid, fie că s-a aflat la putere, fie ca se afla în 
opoziţie. Faptele sunt însă fapte şi percepţia în rândul a numeroși 
cetăţeni este că PDSR/PSD este un partid care are numeroși oameni 
corupți în rândurile sale. Ceea ce a compensat însă imaginea de 
partid corupt a PDSR/PSD este realitatea faptului că același partid, 
construit sau tutelat de Ion Iliescu, a fost un partid bine organizat, 
disciplinat și, foarte important, mai eficient decât celelalte. 

Un al treilea paradox care explică percepţia duală asupra 
lui Ion Iliescu este legat de relaţia trecut-viitor. Preocuparea 
constantă pentru viitorul României și al umanităţii îl plasează pe 
Ion Iliescu în rândul liderilor politici preocupaţi să ofere o viziune 
asupra construcţiei societăţii viitorului. În acest scop a creat în 
1990 o comisie de specialişti, condusă de academicianul Tudorel 
Postolache, care să studieze calea cea mai bună pentru realizarea 
tranziţiei, a iniţiat „Strategia de Dezvoltare Durabilă — Orizont 
2025“, a publicat cărți despre globalizare și probleme globale. Toate 
aceste acţiuni au demonstrat existenţa unor preocupări politice și 
personale serioase legate de viitorul României și al umanităţii, 
conferindu-i imaginea de președinte-intelectual. Pe de altă parte 
însă, adversarii săi politici, dar și analiști independenţi, au 
remarcat faptul că președintele Ion Iliescu a fost înconjurat, sau 
a avut oameni apropiaţi, și persoane legate de regimul comunist, 
cu practici politice şi orizont politic profund impregnat de 
conservatorism. Prezenţa în aparatul prezidenţial la cel mai înalt 
nivel a unor asemenea persoane, suspectate de legături cu serviciile 
secrete comuniste sau justiţia comunistă au ridicat serioase semne 
de întrebare asupra instituţiei prezidenţiale în general. 

Probabil că aceste trei paradoxuri principale în legătură 
cu Ion Iliescu ar putea fi explicate prin caracteristicile umane și 
destinul personal al acestuia. Provenit dintr-o familie muncito- 
rească dintr-un mic oraș (Oltenița)? a fost atras încă de când era 
elev de ideile de stânga, devenind un important lider la mișcării 
studențești comuniste. Traiectoria sa politică în perioada comunistă 

(în anii 1967-1971, a fost ministru pentru problemele tineretului, 
după care, timp de șase luni, a fost secretar al Comitetului Central 
al Partidului Comunist Român; vicepreședinte al Consiliului 
Judeţean Timiș, în anii 1971-1974; președinte al Consiliului 
judeţean Iași, în anii 1974-1979; din 1984 și până la 22 decembrie, 
1989, a fost directorul Editurii Tehnice din Bucureşti), indică faptul 
că a trebuit să se descurce singur, să facă faţă izolării şi suspi- 
ciunilor. Această istorie personală plină de evenimente a deter- 
minat, probabil, nașterea unei sensibilităţi puternice faţă de 
oamenii care-i sunt apropiați. Desigur, solidaritatea este una din 
cele mai importante valori umane, însă în viaţa politică această 
calitate se poate transforma din virtute în defect. 

Oamenii de stat ar trebui, poate, să aibă curajul de a 
spune nu unor colaboratori foarte apropiaţi, atunci când aceștia 
afectează interesul politic general. O ipoteză care ar explica 
sensibilitatea lui Ion Iliescu faţă de colaboratori asupra cărora 
mass-media a ridicat semne de întrebare atât în legătură cu 
trecutul personal cât şi cu eficienţa politică ar fi că acest anturaj 
s-a constituit într-un mediu securizant, care i-a oferit omului Ion 
Iliescu sentimentul că poate avea încredere în cineva, că acei 
oameni tocmai pentru câ nu au cea mai bună imagine publică, îi 
vor fi fideli, având un protector puternic. Din această combinaţie 
de proiecte politice ambiţioase, pe alocuri vizionare, o istorie 
personală plină de evenimente, multe controversate, o sensibilitate 
umană provenită din utopia imanentă socialismului, realism politic 
şi echilibru datorat experienţei a rezultat un om politic care a 
marcat definitoriu viața politică a României în perioada 1989-2004, 
care trebuie privit atât din perspectiva reușitelor sale și a trans- 
formărilor politice, cât și a eşecurilor şi greșelilor sale. 

Finalul carierei prezidenţiale a lui Ion Iliescu a fost marcat 
de două gesturi care au aruncat o puternică impresie negativă 
asupra intenţiilor sale de a deveni un om politic pe deplin demo- 
cratic. Primul act a fost decorarea președintelui PRM, Corneliu 
Vadim Tudor, cu ordinul „Steaua României“. Acest eveniment a 
atras cu sine gestul lui Elie Wiesel%, laureat al Premiului Nobel 


9% Pentru cea mai completă descriere a vieţii sale, vezi Marele şoc, 
passim 

pentru Pace, de a returna președintelui Ion Iliescu distincţia 
similară primită. 

Evenimentul care a creat o puternică emoție și revoltă, 
manifestată doar la nivel simbolic, a fost graţierea în 16 decem- 
brie 2004 a lui Miron Cozma, alături de alţi 45 de condamnaţi 
pentru crime în dosarele revoluţiei, pentru trafic de influenţă, 
înșelăciune, trafic de carne vie și trafic de droguri ori pentru luare 
de mită”. Graţierea lui Miron Cozma a readus România în situaţia 
psihologică de la începutul anilor '90, cu puternice clivaje între 
diferite categorii socio-profesionale. Revocarea decretului de 
grațiere, a doua zi, nu a reușit să șteargă impresia penibilă lăsată 
de graţierea lui Miron Cozma. Reacţia masivă de dezaprobare, 
internă și externă, a contribuit masiv la pierderea de către PSD 
a posibilităţii de a forma guvernul în urma alegerilor din 2004, 
deoarece UDMR a preferat să meargă alături de o formaţiune care 
părea stabilă, Alianţa PNL-PD, iar PUR s-a orientat şi el în aceeași 
direcţie. 


4. Emil Constantinescu (1996-2000) 


Președintele Emil Constantinescu și-a început mandatul 
prezidenţial în 29 noiembrie 1996, prin depunerea jurământului 
de învestitură în faţa Camerelor reunite ale Parlamentului. 
Sfârșitul mandatului său a fost în 20 decembrie 2000, odată cu 
depunerea jurământului de către președintele Ion Iliescu. 


a]. Baza politică a puterii 


Baza puterii președintelui Emil Constantinescu este diferită de 
cea a lui Ion Iliescu atât ca structură sociologică cât și ca modalitate 
de agregare și funcţionare politică. Emil Constantinescu s-a definit, 
în mod esenţial, ca un om al societăţii civile, provenit din aceasta, 


% Elie Wiesel îi trimite pachet „Steaua României“ lui Ion Iliescu“, 
in „Adevărul“, 16 decembrie 2004 

35 Cristian Tudor Popescu, „Rânjetul bolşevic“, in „Adevărul“, 17 de- 
cembrie 2004 

legitimat de aceasta. Nu a avut o carieră politică importantă în 
vechiul regim, căutând să se diferenţieze prin aceasta de Ion Iliescu. 

Structura bazei electorale care a făcut posibilă alegerea 
lui Emil Constantinescu este foarte eterogenă, dar numitorul ei 
comun în 1996 a fost dorinţa de schimbare politică, speranţa de 
prosperitate și de combatere a corupţiei. Nucleul acestei baze 
electorale a fost constituit din cetăţeni cu rezidenţă în mediul 
urban, în principal în cel mare, cu un capital social și cultural 
superior, cu acces la mass-media. Aceştia au constituit partea mai 
dinamică a societăţii românești, au fost promotorii principali ai 
ideii de schimbare politică și socială. 

A doua mare diferenţă dintre Emil Constantinescu și lon 
Iliescu legată de baza de putere este faptul că primul nici nu a 
creat un partid, nici nu a fost sprijinit de unul puternic. Calitatea 
de președinte al Convenţiei Democratice s-a dovedit a fi foarte utilă 
pentru câștigarea puterii, dar insuficientă pentru exercitarea 
acesteia, în măsura în care chiar respectiva organizaţie politică 
reunea partide cu orientări doctrinare diferite, la care se adăugau 
organizaţii ale societăţii civile. 

Emil Constantinescu a văzut autoritatea funcţiei prezi- 
denţiale ca auto-suficientă pentru generarea unei baze pentru 
exercitarea puterii, motiv pentru care s-a înconjurat de consilieri 
care nu erau întru totul reprezentativi pentru structurile societăţii 
civile din care provenea (Alianţa Civică). Îndepărtarea lui Emil 
Constantinescu de Alianţa Civică și dorinţa de a controla PNȚCD 
au determinat separarea finală a acestora de președintele pe care 
l-au creat și propulsat%. 

Spre sfârșitul mandatului său prezidenţial, Emil Constan- 
tinescu s-a declarat înfrânt de structurile vechiului regim (Secu- 
ritate). Această temă a fost intens discutată încă din perioada 
exercitării mandatului de preşedinte de către Emil Constantinescu. 
Este dificil de explicat eșecul lui Emil Constantinescu doar prin 
opoziţia vechilor structuri comuniste care au supravieţuit şi apoi 
s-au adaptat schimbării de regim sau doar prin ineficienţa condu- 
cerii. Ceea ce apare ca evident este însă faptul că preşedintele 
Constantinescu nu a reușit să lupte eficient împotriva structurilor 
vechiului regim, iar compromisurile pe care le-a făcut i-au adus 

îndepărtarea de baza de susţinere politică care l-a propulsat în viaţa 
politică. 


b). Viziunea asupra societății 


Omul politic Emil Constantinescu nu a părut a fi interesat în 
construcţia unei viziuni proprii asupra societăţii, pe care să încerce 
să o impună. Nici în calitate de lider al opoziţiei și nici în timpul 
exercitării mandatului, Emil Constantinescu nu a oferit un text 
propriu în care să-şi expună viziunea asupra întregii societăți 
românești. Emil Constantinescu nu a fost nici un doctrinar și nici 
un vizionar. Ceea ce putem denumi „viziunea asupra societăţii“ 
promovată de Emil Constantinescu este un produs colectiv, asumat 
şi interpretat politic. Această viziune nu este una personală, deși 
o fost asumată și de Emil Constantinescu, ci a grupului politic care 
l-a propulsat în politica românească, Alianţa Civică. Cele patru 
volume masive editate în 2002 din Timpul dărâmării, timpul zidirii 
par a fi mai degrabă o încercare de explicare publică a carierei 
politice, în vederea unei posibile reveniri pe prima scenă. Studie- 
rea amănunţită a acestora, mai ales a discursurilor rostite în 
perioada 1990-2000 scoate în evidenţă câteva elemente: 1) viziu- 
nea asupra societăţii românești este una profund moralizantă, 
impregnată de „tema eșecului“ naţional ca urmare a istoriei 
comuniste și post-comuniste; ii) după cucerirea puterii, Emil 
Constantinescu încearcă să construiască o viziune asupra 
României, dar care este realizată din perspectiva rolului pe care 
l-ar putea avea instituţia prezidenţială, nu a societăţii românești. 
Este o proiecţie prin excelenţă utopică, grandilocventă, fiind 
sintetizată prin pretenția lui Emil Constantinescu de a fi recu- 
noscut ca „lider regional“; iii) Emil Constantinescu este un democrat 
convins, ethosul democratic este real, fiind un om politic care 
dorește realizarea unei „revoluţii politice“ prin care societatea 
românească să se occidentalizeze, să se rupă cât mai repede de 
trecutul totalitar; iv) în partea a doua a mandatului prezidenţial 


- % vezi în acest sens reproșurile care i se aduc lui Emil Constantinescu 
de Pavel și Huiu, op. cit., p.414-420 

Emil Constantinescu, când semnele eșecului devin tot mai 
vizibile, lasă impresia unui om profund dezamăgit de societate care, 
în cele din urmă, își recunoaște eșecul, refuzând continuarea 
bătăliei politice. Această perspectivă pesimistă asupra societăţii 
românești este conectată cu o explicaţie conspiraționistă asupra 
eșecului său politic, responsabilitatea fiind atribuită „forțelor 
întunericului“ (Securitate, nomenclatura comunistă). 


c). Priorităţi ale politicii externe 


Politica internaţională a regimului Constantinescu a fost definită 
în liniile ei strategice încă de la începutul mandatului, având doi 
vectori: șeful statului și ministrul de Externe, Adrian Severin. Din 
evenimentele și informaţiile ulterioare guvernării, a rezultat că 
doctrina de politică externă a României a fost conceptualizată de 
ministrul de Externe, fiind denumită a „cercurilor concentrice“ — 
al vecinilor, al actorilor regionali și al actorilor globali, fiind 
orientată vectorial spre obţinerea integrării euro-atlantice. 

În cele ce urmează prezint liniile definitorii ale politicii 
externe a României în perioada 1997-2000, fără a face o analiză 
detaliată, care se regăsește, secvențial în capit. H. 

Prioritatea strategică a politicii externe sub administraţia 
Emil Constantinescu a fost integrarea României în NATO și 
Uniunea Europeană. Pot fi distinse în acest demers trei etape: 
a) pregătirea summit-ului NATO de la Madrid (iulie 1997); 
b) post-Madrid până la summit-ul NATO de la Washington (aprilie 
1999); c) post-criza din Kosovo și pregătirea pentru integrarea 
europeană. 

În prima etapă, obiectivele politice interne și externe ale 
României au fost subordonate cursei contra-cronometru de schim- 
bare a planurilor de extindere a NATO, cunoscute încă din 1996, 
de acceptare doar a trei state: Cehia, Polonia, Ungaria. Strategia 
diplomaţiei românești a fost de puternică persuasiune pe lângă 
aliaţii tradiționali (Franţa) și încercarea de atragere a sprijinului 
din partea altor posibili aliaţi (Germania). Cu toată simpatia 
internaţională pentru schimbarea de regim din România în 1996, 
nici Statele Unite nici Marea Britanie nu erau interesate în acel 

moment pentru acceptarea Bucureștiului. În scopul potenţării 
susținerii românești în Occident s-a inițiat o activă politică 
regională și una în organizaţiile internaţionale. Cel mai important 
act al acestei perioade a fost semnarea tratatului de bază cu 
Ucraina, în speranța că României nu i se va putea imputa că nu 
poate fi acceptată în NATO pentru că nu are pe deplin clarificate 
relațiile cu vecinii. Susținerea internă a acestui obiectiv a constat 
în construirea consensului politic, mobilizarea cetăţenilor printr-o 
campanie de presă masivă și, din păcate, prin pierderea unor 
ferestre de oportunitate pentru a reforma economia și societatea. 

Venirea președintelui american Bill Clinton la București 
în iulie 1997 marchează deschiderea unei politici transatlanticiste, 
fiind convenit un Parteneriat Strategic cu Statele Unite. Pentru 
maximizarea șanselor în vederea unei noi lărgiri a Alianţei 
Nord-Atlantice, s-a abandonat ideea identităţii central-europene, 
folosită pentru summit-ul de la Madrid, fiind accentuată dimen- 
siunea sud-est-europeană a României, prin evidenţierea atuurilor 
geostrategice. Potrivit acestei argumentaţii, România este aflată 
la răscrucea a două mari axe de „circulaţie a bunurilor, oamenilor 
și ideilor pe Drumul Mătăsii din Orient spre Occident și pe Drumul 
Chihlimbarului de la Baltica la Mediterana“. Diplomaţia româ- 
nească și-a reiterat dorința de implicare mai substanţială în 
prevenirea și combaterea riscurilor neconvenţionale (Iniţiativa de 
Cooperare Sud-Est Europeană). Din perioada mandatului de mi- 
nistru de Externe a lui Adrian Severin datează și sistemul de 
trilaterale, ca o formă de colaborare regională: România — Polonia 
— Ucraina; România — Ucraina — Republica Moldova; România 
— Bulgaria — Turcia; România — Bulgaria — Grecia. Scopul 
acestor forme de cooperare regională geometrică era orientarea 
pro-occidentală a Ucrainei și Republicii Moldova, securizarea 
frontierelor de sud și est ale României, asigurarea sprijinului unor 
state NATO (Turcia, Grecia). Reuniunile trilaterale la nivel de șefi 


9 utilizăm în acest subeapitol informaţiile furnizate de Emil Constan- 
tinescu, Timpul dărâmării, timpul zidirii. Cărţile schimbării, Vol.4, Univer- 
salia, București, 2002, p.230-267 

de state au avut loc în perioada 1997-1999, însă rezultatele lor au 
fost mai degrabă dezamăgitoare. 

Avantajul simbolic, de simpatie faţă de noua putere, a fost 
rapid pierdut ca urmare a incoerențelor în guvernare, a certurilor 
politice prelungite, a atmosferei de exasperare internă și neîncre- 
dere externă. Summit-ul NATO de la Washington nu a adus noutăţi 
în privința extinderii, singurul rezultat pozitiv fiind menţionarea 
României în fruntea listei țărilor candidate pentru o viitoare 
extindere a Alianţei. 

Dacă opţiunea euro-atlantică părea blocată, atitudinea 
pro-occidentală în criza din Kosovo a dat în cele din urmă rezultate. 
In 4 mai 1999 premierul britanic Tony Blair se angaja la București 
să susțină cauza românească la Bruxelles. Desigur, Londra nu este 
cel mai bun avocat la Uniunea Europeană, așa cum Parisul nu este 
cel mai fericit susținător pentru NATO. Insă, mesajul politic a fost 
dat, și la acesta au subscris atât Germania cât și Franța, astfel 
încât la Consiliul European de la Helsinki administraţia Constan- 
tinescu a obţinut cel mai important succes: obținerea invitaţiei de 
aderare la Uniunea Europeană. 

În politica regională, administraţia Constantinescu a 
realizat parteneriatul cu Polonia, intensificarea relaţiilor cu 
Ungaria, Slovacia şi Slovenia, dar şi o atitudine de răceală față 
de Iugoslavia condusă de Slobodan Miloșevici. Republica Moldova 
a devenit, treptat, o chestiune secundară, pe fondul întăririi 
ideologiei moldovenismului la Chișinău. Realizarea „sacrificiilor 
istorice“ în urma semnării tratatului de bază cu Ucraina nu a adus 
rezultatele imediate scontate, dar textul tratatului s-ar fi putut 
dovedi un bun mecanism, dar nu și suficient, pentru rezolvarea 
problemelor de pe agenda bilaterală. 

În relaţiile cu marii actori internaţionali, cele mai impor- 
tante elemente care pot fi consemnate sunt Parteneriatul Strate- 
gic cu SUA, parteneriatul special cu Franţa, deschiderea spre China 
dar și menţinerea unor relaţii reci cu Federaţia Rusă. Un alt 
eveniment cu o simbolistică aparte a fost vizita Papei loan Paul 
al II-lea la București, meritul central revenindu-i însă premierului 
Radu Vasile. 

O inițiativă care individualizează acțiunea de politică 
internațională românească este așa-numitul „proiect TRACECA“, 
prin care se dorea implicarea României în coridoarele de transport 
de hidrocarburi din arealul Mării Caspice și Asia Centrală spre 
Europa Occidentală. Proiectul de refacere a „drumului mătăsii“ a 
fost lansat în 3 februarie 1999%, însă rezultatele lui practice au 
fost nule, din motive care nu ţin de capacitatea de influență a 
României. 

Sintetizând bilanţul de politică internatională al admi- 
nistrației Emil Constantinescu, putem spune că acesta este prepon- 
derent pozitiv, în orice caz mult mai bun decât cel al politicii 
interne. Conflictele politice din coaliția de guvernământ nu au 
contribuit prea mult la credibilizarea și amplificarea iniţiativelor 
diplomatice. Președintele Constantinescu și-a partajat atribuţiile 
cu miniștrii de externe şi guvernul în ansamblul său, din punct 
de vedere simbolic asumându-și răspunderea pentru politica 
internaţională. Dacă orientarea politică a lui Emil Constantinescu 
a fost hotărât pro-occidentală, această dimensiune valorică nu a 
fost întotdeauna suficient de bine pregătită tactic. O anumită 
grandilocvenţă a fost tot mai mult sesizabilă în discursurile şi 
acțiunea diplomatică, iar dorinţa de a încarna rolul de „lider 
regional“ a trezit reacţii ironice atât în România, cât și în exterior. 


d). Relaţia cu guvernul 


Relaţiile dintre președintele Emil Constantinescu și coalițiile 
câștigătoare ale alegerilor din 1996 au pornit de pe baze asimetri- 
ce: prin eterogenitatea partidelor din arcul guvernamental aces- 
tea puteau guverna mai eficient nu numai dacă aveau o bună 
relație între ele, ci şi dacă erau sprijinite pentru reducerea ten- 
siunilor, de un om politic de importanța președintelui României. 
A doua componentă a relaţiei asimetrice între preşedinte și guvern 
venea din faptul că Emil Constantinescu a reușit să simbolizeze, 
cel puţin până la jumătatea mandatului său, ideea de schimbare 
și de victorie electorală. Or, de pe această bază Emil Constantinescu 


9% Ibidem, p.261-262 

a reușit să impună partidelor din coaliţie, în primul rând PNŢCD, 
desemnarea lui Victor Ciorbea pentru funcţia de premier, în pofida 
unei susțineri semnificative în acelaşi partid a lui Radu Vasile%. 
Relaţia dintre președinte și cabinet în timpul mandatului Ciorbea 
a fost una de autoritate din partea șefului statului, acesta dorind 
să aibă o influenţă semnificativă. Premierul Victor Ciorbea a 
răspuns sugestiilor și proiectelor prezidenţiale, chiar dacă au 
existat momente în care șeful guvernului nu a acceptat o tutelă 
considerată excesivă din partea locatarului de la Palatul 
Cotroceni1%, 

Relaţiile de tip asimetric dintre președinte și cabinet, în 
favoarea şefului statului, cu care şi-a început acesta mandatul au 
fost echilibrate treptat de către partidele din coaliţie, pentru a 
deveni instabile odată cu debarcarea lui Victor Ciorbea şi 
învestirea lui Radu Vasile. Perdantul net al ascensiunii lui Radu 
Vasile a fost Emil Constantinescu, care avea relaţii proaste cu 
primul-ministru, iar influenţa prezidenţială asupra executivului 
a scăzut și mai mult, fiind exercitată printr-un număr și mai mic 
de miniștri care i-au rămas fideli. Această pierdere netă de putere 
de către Emil Constantinescu se explică atât prin trăsăturile 
politice ale acestuia (indecizia) cât, mai ales, prin faptul că baza 
sa de putere nu era legată și de un partid politic, care să-i sprijine 
proiectele (după înlocuirea lui Victor Ciorbea din funcţia de 
premier, Emil Constantinescu l-a dorit în aceeaşi funcţie pe Sorin 
Dimitriu, dar acesta a acumulat numai 11 voturi din totalul de 
72 ale Comitetului de Conducere al PNŢCD!0:). 

Această lipsă de cordialitate în relaţia președinte-premier 
a coincis, întâmplător sau nu, și cu cele mai mari tensiuni socio-po- 
litice din guvernarea coaliţiei CDR-USD-UDMR — mineriadele din 
iarna anului 1999. Pierderea de influenţă a președintelui Emil 
Constantinescu asupra echipei guvernamentale a determinat, în 
mod aparent paradoxal, îmbunătăţirea relaţiilor din interiorul 
coaliţiilor guvernamentale: PD era mulţumit că avea o influenţă 


%9 Ion Diaconescu, După revoluție, Nemira, Bucuresti, 2003, 
p.199-200 

100 Liviu Vălenaș, Republica iresponsabililor. Convorbiri cu Victor 
Ciorbea, Tritonic, București, 2003, p.37 

mai mare iar PNȚCD era divizat, deci blocat în reacţii, de disputele 
dintre partizanii lui Radu Vasile și adversarii acestuia. Situaţia 
de echilibru între partidele din coaliţie, dar de agitaţie în societate 
ca urmare a proastei administrări a ţării de către Radu Vasile, a 
caracterului său nepotrivit pentru o funcţie executivă foarte înaltă, 
a determinat instituţia prezidenţială să caute să-și recâștige 
inițiativa politică. Acest lucru s-a întâmplat prin realizarea unui 
consens minimal în interiorul PNŢCD pentru schimbarea lui Radu 
Vasile. Controversată sub aspectul său constituţional (vezi în acest 
sens capitolul despre statul de drept), înlocuirea lui Radu Vasile 
a marcat preluarea iniţiativei politice de către președintele Emil 
Constantinescu. Președintele nu a putut aplica soluția gândită 
iniţial, numirea lui Radu Sârbu!%2, pentru că această variantă nu 
avea suficientă susţinere în interiorul PNŢCD. Varianta Mugur 
Isărescu, propusă de președintele PD, Petre Roman, nu oferea un 
avantaj strategic Președintelui României în raporturile sale cu 
executivul. Mugur Isărescu s-a comportat ca un premier-tehnocrat, 
care a raţionalizat și a dat o mai mare consistență politicilor de 
reformă dar a încercat să rămână neutru politic. Prin varianta unui 
premier independent, autoritatea șefului statului asupra guver.- 
nului a scăzut și mai mult, deciziile executive fiind luate în urma 
înţelegerii dintre partide, iar cele care nu întruneau o suficientă 
susținere erau amânate. 

(Auto-)izolat de partidul care l-a susținut, retras în inte- 
riorul Palatului Cotroceni, Emil Constantinescu a ales calea aban- 
donului, renunțând să mai candideze pentru un nou mandat 
prezidenţial. Din acel moment, autoritatea prezidenţială asupra 
cabinetului și partidelor din arcul guvernamental a devenit 
minimă. 

Președintele Emil Constantinescu a uzat și el de preve- 
derea constituțională care-i dă dreptul să participe la ședințele 
executivului. Un astfel de exemplu este cel din mai 1998, când pe 
agenda guvernului s-a aflat chestiunea relansării economice. 
Această inițiativă intervine imediat după înlocuirea lui Victor 
Ciorbea din funcţia de premier, gestul prezidenţial având două 


Sa — 101 Ion Diaconescu, op. cit., p.226 
102 Tbidem, p.241 

mize: pe de-o parte, să dea un semnal puternic de revigorare a 
activităţii guvernamentale iar, pe de altă parte, să transmită un 
semnal politic, acela că premierul Radu Vasile trebuie să se 
sincronizeze cu agenda prezidenţială. 

Rezumând relaţia președinte-cabinet în perioada 
1997-2000 putem spune că aceasta a început cu trăsăturile unei 
republici semiprezidenţiale puternic prezidenţializată, și s-a înche- 
iat ca într-o republică parlamentară clasică, în care președintele 
este consultat din când în când, conducerea reală fiind concentrată 
în mâinile liderilor partidelor de guvernământ. Cauzele acestei 
dinamici trebuie căutate atât în caracteristicile umane și politice 
ale președintelui Emil Constantinescu cât și în structura bazei sale 
de putere, redusă în final de mandat la simbolul funcţiei 
prezidenţiale. 


e). Relaţia cu partidele 


Modelul prezidenţial al lui Ion Iliescu, care a încercat să menţină 
o echidistanţă formală între partide, manifestând prudenţă în 
reacții publice faţă de acestea, precum și prin iniţierea unui sistem 
de consultări periodice cu toate partidele a marcat și mandatul 
prezidenţial al lui Emil Constantinescu. Acesta a dorit să se 
diferenţieze de predecesorul său, evitând să interacţioneze prea 
frecvent cu partidele prin inițierea unor consultări transpartizane. 
Specificul acestor consultări atât cu partidele din arcul guver- 
namental, cât și cu opoziția, PDSR, este acela că aveau loc în 
momente de criză, președintele asumându-și rolul de mediator. 
Astfel de cazuri au fost în 1998 când, în faţa crizei prelungite a 
Guvernului Ciorbea, în urma conflictului acestuia cu PD și Traian 
Băsescu, Emil Constantinescu a avut consultări în 2 februarie 1998 
și 31 martie 1998 cu PDSR, opoziţia invocând soluţia alegerilor 
anticipate pentru ieşirea din criza politică internă!03. 

Un alt caz de consultări putere-opoziţie a fost în 7 aprilie 
1999, atunci când România era în pericol de a intra în incapacitate 
de plată, astfel încât președintele Emil Constantinescu a inițiat 
dezbateri cu participarea membrilor guvernului, partidelor parla- 
mentare, sindicatelor, instituţiilor academice, mediilor de afaceri, 

organizaţiilor civice și presei!04. Remarcăm astfel că funcţia de 
mediere, alocată președintelui prin Constituţie, a fost folosită 
pentru a ieși din situaţii-limită, din crize ale puterii executive, pe 
care președintele căuta să o sprijine prin obţinerea mai degrabă 
a unui armistițiu decât a concertării cu opoziţia. 

Președintele Emil Constantinescu și-a construit o relaţie 
predilectă cu PNŢCD, în calitate de partid-pivot al coaliţiilor de 
guvernământ din perioada 1996-2000. Acest lucru a fost evident 
încă de la formarea cabinetului, în care Emil Constantinescu le 
lăsa o aparentă libertate liderilor PNTCD („Faceţi ce vreţi, dumnea- 
voastră decideţi, partidul ia hotărârea“1%) pentru a se ajunge la 
formula agreată de președinte, Victor Ciorbea. Impunerea aces- 
tuia în fruntea cabinetului și avansarea sa pe scara ierarhică în 
interiorul PNTCD, vicepreşedinte, păreau a fi semnele transfor- 
mării PNȚCD într-un veritabil „partid al președintelui“ Constan- 
tinescu. Această strategie, de a impune un control asupra 
partidului prin folosirea autorităţii funcţiei guvernamentale a 
eșuat, din mai multe motive: 1) Victor Ciorbea s-a dovedit un „spirit 
excesiv de prudent și legalist“19%, astfel încât a solicitat instituirea 
unui consiliu de coordonare politică (COCOPO), care avea rolul de 
a gira politic deciziile guvernamentale. Victor Ciorbea s-a arătat 
astfel incapabil să cucerească puterea politică în PNȚCD plecând 
de la funcţia executivă; 2) Victor Ciorbea acţiona într-un cadru de 
coaliție, iar capacitatea de negociere a liderilor PNȚCD s-a dovedit 
a fi limitată, în competiţie cu „baronii“ Partidului Democrat (Petre 
Roman, Adrian Severin, Traian Băsescu, Radu Berceanu); 
3) PNTCD era divizat între susţinătorii lui Emil Constantinescu 
și cei ai lui Radu Vasile, iar pe fondul ineficienței Cabinetului 
Ciorbea secretarul general al țărăniştilor a reușit să câștige 
temporar bătălia internă. 

PNTCD s-a transformat, pe fondul eşecurilor din guver- 
nare, dintr-un „partid al preşedintelui“ într-un partid de sacrificiu, 
după impunerea „tehnocratului“ Mugur Isărescu în fruntea 


————— 10 Emil Constatinescu, op.cit., vol. 1, p. 423, 431 
104 Idem, op.cit, vol.4, p.827-829 
105 Pavel şi Huiu, op.cit., p.313 
106 Jon Diaconescu, op.cit, p.203 

cabinetului și, mai ales, după anunţul-bombă al renunţării la 
competiția prezidenţială a lui Emil Constantinescu. Ambiguitatea 
relaţiei dintre președintele Emil Constantinescu și PNȚCD a fost 
unul din factorii care a contribuit la blocarea transferului de 
leadership de la conducerea ţărăniștilor. Menţinerea conducerii 
gerontocratice a fost o modalitate de a bloca modernizarea internă 
în PNȚCD atât în varianta Ciorbea, cât și în varianta Radu Vasile. 
Rezultatul acestei relaţii viciate politic, neamestec în modernizare 
dar intervenţie pentru impunerea unor oameni apropiaţi, a fost 
insuccesul PNȚCD în campania din 2000 și ieșirea sa de pe scena 
politică. 

Tentaţia lui Emil Constantinescu de a se considera un 
lider „deasupra partidelor“ a influenţat și relaţia cu celelalte partide 
din coaliția guvernamentală, PD și PNL în principal. Alianța 
post-electorală dintre PD și CDR a fost considerată, de ambele părți, 
drept una de conjunctură, pentru obţinerea puterii și a beneficiilor 
ei. Grija ambelor părți a devenit, tot mai evident pe parcursul 
guvernării, pregătirea pentru următoarele alegeri. Deoarece 
Petre Roman a fost în alegerile din 1996 un candidat performant, 
Emil Constantinescu încerca să facă faţă atacurilor nu numai din 
partea opoziției politice, ci și din interiorul coaliţiei de guver- 
nământ. Partidul Democrat a fost considerat un „un cal troian“, 
care provoacă numeroase conflicte și care sunt contabilizate de 
Convenţia Democratică și Emil Constantinescu. Din acest motiv, 
relația cu PD a președintelui Constantinescu a fost una de tip 
minimal, doar pentru asigurarea susținerii parlamentare a 
executivului. Pe măsură ce PNL, sub conducerea reală a lui Valeriu 
Stoica a urmat un proces de individualizare și autonomizare în 
raport cu CDR şi Emil Constantinescu, relaţia președinte-PNL a 
devenit și ea una minimală, de același tip cu cea cu PD. Refuzul 
PNL de a-l susține pe Emil Constantinescu și intenția candidaturii 
lui Th. Stolojan a determinat ruptura de liberali și, în final, 
abandonul unei noi candidaturi la președinție. 

Raportarea față de partide în termeni etici şi nu prag- 
matici a determinat mai multe reacţii inoportune ale președintelui 
Constantinescu la adresa vieţii politice: la Forumul de la Davos, 
În | februarie 1998, președintele se declara „complet scârbit“ de 

situaţia din ţară. Recidiva a venit în 1999, prin declaraţia că „lumea 
politică este murdară și mizerabilă“. Prin astfel de reacţii, nuanţate 
ulterior la presiunea mass-media și a partidelor, Emil Constan- 
tinescu a transmis mesaje anti-sistem, poziţionându-se astfel într-o 
postură ciudată: conducătorul uneia din cele mai importante 
instituţii politice, președinția, adoptă o poziţie de ripostă verbală 
împotriva sistemului din care face parte. Folosirea unor reacţii 
anti-sistem, din postura de actor important al acestuia, a avut ca 
principală consecinţă dinamitarea propriei credibilităţi și forţe 
politice. Morala post-factum a unei astfel de conduite este aceea 
că, lupta anti-sistem din postura de actor intern al acestuia poate 
fi fatală politic. 

Relaţiile dintre preşedintele Emil Constantinescu și 
principalul partid de opoziţie, PDSR, au fost de ostilitate reciprocă 
nedisimulată. Președintele Constantinescu a căutat să se defi- 
nească în raport cu PDSR și Ion Iliescu, pe axa bine-rău, ca varianta 
angelică de politician. Referirile negative în societate erau asociate 
în mod direct cu PDSR. La rândul său, partidul din opoziţie şi-a 
construit strategia de contrareacţie prin identificarea lui Emil 
Constantinescu (poreclit „Țapul”) cu toate neîmplinirile „dezastru- 
oasei coaliţii“ și a „algoritmului“. Contactele directe dintre putere 
şi opoziţie au fost minime, fiind reduse la obţinerea suportului 
PDSR pentru menţinerea stabilităţii în România (inclusiv cu ocazia 
mineriadelor din 1999). 

Cea mai tensionată relaţie dintre Administrația Constan- 
tinescu şi un partid politic a fost cea cu PRM și Vadim Tudor. 
Ieşirea din minoratul politic a lui C.V. Tudor a fost realizată prin 
adoptarea unei strategii de luptă directă cu președintele Con- 
stantinescu. Tactica utilizată a fost identificarea președintelui cu 
răul prin excelenţă și lansarea unor atacuri murdare la adresa 
acestuia!%7. Cel mai important scandal a fost provocat în 8 ianuarie 
1999, când Corneliu Vadim Tudor a lansat o serie de acuzaţii legate 
de o presupusă relaţie extraconjugală a lui Emil Constantinescu, 
cu actriţa Rona Hartner, în baza unui presupus jurnal, dovedit 
ulterior ca un fals. A doua temă de atac, lansată tot printr-un post 
de televiziune, a fost așa-numitului „dosar Geologul“, prin care Emil 
Constantinescu era acuzat că ar fi spion american, al CIA. 

O relaţie specială a fost cea stabilită între Emil Constan- 
tinescu şi Alianţa pentru România. In momentul spargerii PDSR 
prin plecarea grupării Meleşcanu, acest gest a fost privit cu 
simpatie interesată de Emil Constantinescu. Pe măsură însă ce 
Alianţa pentru România, constituindu-se ca o variantă a celei de 
a treia căi, lua nu numai din electoratul PDSR ci și din cel 
dezamăgit de guvernarea de coaliţie, aceasta devenea o amenințare 
pentru o eventuală candidatură a lui Emil Constantinescu. In anul 
1999 și în prima parte a anului 2000 Teodor Meleşcanu avea cote 
de simpatie foarte ridicate. Răsvan Popescu oferă indicii!%, 
indirecte, ale implicării administraţiei prezidenţiale în „afacerea 
Costea“ și „Firul Roşu“. Rezultatul compromiterii Alianţei pentru 
România, care funcţiona ca un bazin colector al nemulțumirilor, 
a fost ascensiunea fulminantă a PRM, culminând cu intrarea în 
turul al doilea al alegerilor prezidenţiale din 2000 a lui Vadim 
Tudor. 


f). Proprietate și stat de drept 


Atitudinea faţă de proprietate este unul din elementele 
fundamentale de diferenţiere între partidelor politice moderne. 
Chestiunea proprietăţii este cu atât mai importantă în statele ieșite 
din comunism, aceasta fiind cheia de boltă a problemelor tranziţiei. 
Primele două puncte din programul electoral al Convenţiei 
Democratice și a lui Emil Constantinescu, „Contractul cu Româ- 
nia. Programul celor 200 de zile“ se referă tocmai la chestiunea 
proprietăţii agricole, pe care se angajează să o rezolve!0. 
Evaluarea îndeplinirii angajamentelor electorale realizată 
la șase luni de la preluarea puterii, efectuată în 26 iunie 1997 a 
pus în evidenţă rămâneri în urmă semnificative: au fost restituite, 
de la intrarea în vigoare a Legii 18/1991 aproximativ 70% din 
titlurile de proprietate!!0, pentru a cita doar un exemplu. În 


— 107 Laurentiu Stefan-Scalat, „Partidul România Mare. Un profil doctri- 
nar“, in Sfera Politicii, nr. 67, 1998 
1% Rasvan Popescu, Purtătorul de cuvânt. Jurnal, Universalia, 
București, 2002, p.294-295 

perioada administraţiei Constantinescu au existat puternice 
tensiuni între partidele coaliţiei în legătură cu modificarea Legii 
fondului funciar, Legii caselor naţionalizate, a privatizării 
IAS-urilor, a retrocedării proprietăţilor bisericești, inclusiv a celor 
aparţinând Bisericii Greco-Catolice. Teama faţă de pierderea bazei 
politice a determinat Partidul Democrat să aibă o poziţie oscilantă 
în legătură cu legile proprietăţii, adesea conservatoare. Pe de altă 
parte, în rândul unora din liderii istorici ai PNTCD și PNL era 
vehiculată ideea radicală a „restitutio in integrum“, lucru care nu 
mai era posibil după mai bine de patru decenii de regim comunist. 
A rezultat astfel o confruntare surdă în interiorul coaliției în care 
Preşedintele Constantinescu a fost prins la mijloc, neavând 
resursele politice pentru a tranșa disputa, amânarea rezolvării 
problemelor proprietăţii transformându-se într-o condiţie tacit 
acceptată pentru existența coaliţiei de guvernământ CDR-USD. 

În aceste condiţii, bilanţul soluționării problemelor 
proprietăţii este mai degrabă negativ. Decalajul României faţă de 
celelalte state candidate la aderarea la Uniunea Europeană s-a 
mărit, titlurile de proprietate nu au fost acordate tuturor proprie- 
tarilor, nu a fost găsită o soluţie pentru proprietăţile bisericești, 
transferul capitalist al proprietăţii funciare nu a fost reglementat. 
Principala realizare rămâne „Legea Lupu“!!!, prin care era extinsă 
suprafaţa de teren care putea fi retrocedată de la 10 la 50 ha. Cu 
prilejul promulgării acesteia de către Președinte a fost organizată 


—-—- 109 1. În 200 de zile va pune în posesie toţi proprietarii terenurilor 
care nu se află în litigiu și va elibera titluri de proprietate tuturor persoanelor 
al căror drept de proprietate a fost reconstituit. 

2. În 200 de zile va supune Parlamentului un set de legi potrivit cărora: 

a) Fostele moșii devenite IAS-uri sau gospodării de partid și rămase 
în proprietatea statului vor fi împărțite cu prioritate familiilor cu mulți copii, 
tinerilor dispuşi să devină fermieri, specialiştilor din domeniu stabiliți la sat 
şi altor persoane îndreptăţite. Vor fi exceptate de la impărțire terenurile pe 
care s-au construit institute de cercetări sau ferme de seminţe. 

b) Va fi anulat impozitul agricol până la anul 2000. Va fi reconstituit 
dreptul de proprietate al țăranilor asupra mijloacelor de muncă de care au 
fost deposedatți la intrarea în CAP-uri în vederea despăgubirii. 

c) Vor fi înapoiate pădurile şi islazurile proprietarilor de drept.“ 

110 Pavel şi Huiu, op.cit, p.330 

la Palatul Cotroceni o largă întâlnire publică, la care au fost 
prezenţi, laolaltă, politicieni și ţărani, într-un gest politic de recâș- 
tigare a încrederii publice serios afectate. 

Pe finalul administraţiei Constantinescu s-a reușit reali- 
zarea unei legi privind regimul juridic al unor imobile preluate în 
mod abuziv în perioada 1945-1989, care a fost în cele din urmă 
adoptată, după amendarea ei, în ianuarie 2001 de noua putere. 

O altă problemă care definește statul de drept este 
corupția. Forţa politică a lui Emil Constantinescu și a CDR a 
constat în faptul că a reprezentat o speranţă pentru realizarea unei 
altfel de societăţi, a unei altfel de politici. Mesajul justiţiar, 
anti-corupţie a fost cel care l-a propulsat pe Emil Constantinescu 
spre cea mai înaltă magistratură a statului. In acord cu promi- 
siunile din campanie, președintele Constantinescu a convocat încă 
din 7 ianuarie 1997 CSAȚ, iar corupţia a fost considerată o pro- 
blemă care afectează siguranţa naţională, fiind astfel de 
competenţa președintelui să o rezolve. Viziunea lui Emil Constan- 
tinescu asupra campaniei anti-corupţie era însă destul de uni- 
personală, creând o nouă instituţie, Consiliul Naţional de Acţiune 
împotriva Corupţiei şi Crimei Organizate, iar preşedintele şi-a 
asumat personal răspunderea coordonării și eficienţei sale. 
CNAICO avea ramificații în toate judeţele, iar rolul ei era de 
interfaţă între societate şi instituţiile statului. Rezultatele au fost, 
mai degrabă, dezamăgitoare, iar efectele perverse foarte impor- 
tante, deoarece a determinat subminarea instituţiilor statului, 
Parchet, Poliţie, SRI. Chiar Emil Constantinescu recunoaște faptul 
că activitatea Consiliilor la nivel judeţean a fost grav afectată de 
confuzia dintre „marea corupţie“ și cazurile de corupție „minoră“!!2. 
In urma semnalelor externe dar și a constatărilor administraţiei 
românești, în decembrie 1998 CNAICO a fost desfiinţat. 

Administraţia Constantinescu a încercat să ofere câteva 
cazuri de persoane condamnate, care au fost în atenţia mass-media 
anterior campaniei electorale din 1996. Au fost condamnaţi lideri 
din „mafia ţigărilor“ (Zaher Iskandarani, Mujea Marcellini), 


111 „Legea nr.1/2000 pentru reconstituirea drepturilor de proprietate 


asupra terenurilor agricole şi forestiere“, in M. Of., 12 ianuarie 2000 

sistemul bancar (Sever Mureşan de la Banca Dacia Felix, Răzvan 
Temeșan de la Bancorex), Miron Cozma pentru mineriada din 
septembrie 1991. Percepția publică era însă că s-a făcut oricum 
prea puţin în raport cu promisiunile electorale și cu așteptările 
populaţiei. Bănuiala că lupta anti-corupţie nu ar fi decât o vendeta 
politică a trezit neîncrederea populaţiei. 

Afacerea „Țigareta [1113 a dat sentimentul populaţiei că 
nu există nici o diferenţă între vechiul și actualul regim. Jumă- 
tăţile de măsură luate în reformarea serviciilor de informaţii, în 
locul UM 0215 (instituţie de informaţie a ministerului de Interne, 
care dubla SRI) fiind create două noi servicii. Rezultatul politic 
al eșecului luptei împotriva corupției a fost pierderea încrederii 
în instituţiile statului, compromiterea speranțelor, inducerea unei 
stări de anomie, a sentimentului că statul de drept nu funcţionează, 
de care a profitat, în primul rând Vadim Tudor, care a preluat rolul 
unui actor anti-sistem. 


g]. Relaţia cu regimul comunist 


Despărțirea totală de vechiul regim a fost una din ideile forță care 
au creat autoritatea morală în numele căreia Emil Constantinescu 
şi Convenţia Democratică au câștigat alegerile din 1996. Aplicarea 
punctului 8 din Proclamaţia de la Timişoara, în sensul scoaterii 
din viaţa publică a oamenilor compromiși din sistemul comunist, 
a devenit un obiectiv politic subînţeles, chiar dacă acest lucru nu 
se regăsea în Contractul cu România, din motive de oportunitate 
politică (consultantii politici ai CDR au învăţat din înfrângerea 
electorală din 1992 și au ajuns la concluzia că un mesaj radical 
împotriva comunismului ar putea îndepărta o parte din foștii 
membri ai PCR). „Resurecţia morală a naţiunii“ însemna oferirea 
unor răspunsuri la două probleme politice, cu un înalt grad de 


~ 112 Emil Constantinescu, op.cit., vol.4, p.228 

113 Scandalul a izbucnit în 23 aprilie 1998, o dată cu arestarea 
colonelului SPP Gheorghe Truţulescu (care ar fi fost însărcinat cu protecția 
lui Emil Constantinescu), acuzat de introducerea în România, prin Aeroportul 
Otopeni, a 30 de milioane de ţigări 


144 | FLORIN ABRAHAM 


emotivitate: moștenirea Securităţii și „enigmele“ revoluţiei din 
decembrie 1989. 

Președintele Emil Constantinescu nu a deţinut funcţii 
importante în cadrul regimului comunist, dar nu a fost total în 
afara sistemului, deţinând funcţia de secretar de partid, neavând 
astfel un trecut de disidenţă. Ideea unui „proces al comunismului“ 
a fost cerută insistent încă din momentul revoluţiei de o parte a 
societăţii românești, iar în variantă instituțională de formațiunile 
civice și politice grupate mai întâi în Forumul Antitotalitar Român 
iar apoi în Convenţia Democratică. Așteptările faţă de președintele 
Emil Constantinescu, din partea susținătorilor săi, erau de aceea 
foarte mari. 

Ideea unei legi a lustraţiei, după model german, a fost 
intens vehiculată în anii '90, dar președintele Emil Constantinescu 
a transmis încă de la începutul mandatului său prezidenţial că 
dorește o reconciliere, iar menţinerea într-o primă fază în fruntea 
Serviciului Român de Informaţii a lui Virgil Măgureanu, care „a 
votat schimbarea“ părea să indice atât faptul că Preşedinţia nu 
dorește să agite spiritele în lumea serviciilor secrete, cât şi 
realitatea că nu erau oameni pregătiţi pentru a prelua conducerea 
serviciilor secrete. Numirea lui Mircea Gheordunescu la 1 martie 
1997 în funcţia de adjunct al directorului SRI indica dorinţa lui 
Emil Constantinescu de a-și pune un om apropiat la conducerea 
acestei instituţii, însă se pare că acesta a fost colaborator al 
Securităţii, fiind deci șantajabil!!*. Soluţia de avarie a fost, până 
la urmă, cea a inginerului Costin Georgescu, fără experienţă în 
conducerea unui serviciu de informaţii. Una dintre măsurile 
surprinzătoare luate de noua conducerea SRI a fost blocarea 
accesului cercetătorilor la fondul documentar al Securităţii, în total 
contrast cu faptul că în perioada lui Virgil Măgureanu era deschis 
accesul la aceleași fonduri!!5. 

Semnalul politic în direcţia abandonării unei despărţiri 
radicale de moștenirea vechiului regim comunist a fost dat în 
martie 1997, cu ocazia decernării premiului „Speranţa“ în 
Timișoara. Emil Constantinescu a afirmat că punctul 8 al 
Proclamaţiei de la Timişoara nu mai este necesar, susținând că, 

în urma alegerilor din noiembrie 1996 România a intrat într-o stare 
de normalitate, prioritare fiind alte obiectivell6. 

Unul din cele mai importante evenimente-turnesol, me- 
nite a pune în evidenţă voinţa de a lupta împotriva structurilor 
vechiului regim, este ceea ce este cunoscut ca „lista lui Severin“. 
Ministrul de Externe a afirmat într-un interviu din 22 septembrie 
1997111 publicat în cotidianul Azi că se află în posesia unei liste 
de jurnaliști și politicieni care au legături cu servicii secrete externe. 
Sprijinul lui Emil Constantinescu pentru Adrian Severin nu a venit, 
deși acesta se aștepta la un asemenea lucru. Fostul președinte 
mărturisește, ulterior, că „Ce nu știe (Zoe Petre), e că originalul 
listei lui Severin se află în casa de fier din spatele biroului meu. 
Si că acest exerciţiu îl fac, dar nu mă amuz deloc. Nu mă amuz, 
pentru că, deși știu mai bine decât el despre ce este vorba, nu pot 
face nimic. Cel puţin cât sunt în funcţii oficiale. Aici a fost greșeala 
lui. Funcţia oficială te împiedică să acuzi fără probe!15...Dovezile 
sunt circumstanţiale“119. Dan Pavel explică lipsa de susținere a 
lui Emil Constantinescu pentru Adrian Severin prin faptul că, dacă 
guvernul și CSAȚ și-ar fi asumat susținerea ministrului de 
Externe, ele ar fi devenit următoarele ţinte ale atacurilor. 
Comunicatul CSAȚ din 22 decembrie 1997 afirma însă că „s-au 
confirmat în acest mod o serie de fenomene semnalate în mate- 
rialele comunicate SRI și SIE de domnul Severin“. Indepărtarea 
lui Adrian Severin de la ministerul de Externe, nu a fost însă decât 
un semn al lipsei de voinţă politică a administraţiei Constantinescu 
de a se rupe de trecut prin deconspirarea activităţilor serviciilor 
secrete. 

Una din marile bătălii politice ale mandatului prezidențial 
al lui Emil Constantinescu a fost realizarea unei legi pentru 


„54 Mihai Pelin, Tregutul nu se prescrie. SRI și SIE, Editura Kullusys, 

București, 2004, p.15 

115 Ibidem, p.16 

116 Pavel şi Huiu, op.cit., p.430 

17 pentru mai multe amănunte despre acest eveniment vezi Adrian 
Severin, Locurile unde se construiește Europa, Adrian Severin în dialog cu 
Gabriel Andreescu, Polirom, laşi, 2000, p.159-169 

118 Ibidem, p.435-436 

deconspirarea Securităţii. Varianta radicală a acestui proiect, Legea 
Ticu Dumitrescu, urmărea să realizeze o deconspirare completă 
a ofiţerilor și informatorilor, similar cu Legea Gauck din Germania. 
Opoziția faţă de proiectul Ticu a fost transpartizană, iar rezultatul 
a fost o lege golită de conţinut, cu numeroase ambiguităţi, care a 
determinat deconspirarea unor informatori ai Securităţii, mulți 
dintre aceștia fiind deţinuţi politici, dar a blocat aflarea numelor 
ofiţerilor poliţiei politice. In faţa acestui eșec, președintelui Emil 
Constantinescu nu i-a rămas decât să includă în bilanţul proce- 
sului comunismului!2 reabilitarea a 404 foști deţinuţi politici și 
realizarea Muzeului Holocaustului Comunist de la Sighet, cu 
sprijinul Consiliului Europei. 

Principala neîmplinire a Administraţiei Constantinescu 
este eșecul transformării societății românești într-o măsură 
suficient de mare încât aceasta să se rupă de vechiul regim. 
Incapacitatea de a transforma în bine realitatea românească a fost 
transferată, într-un mod îndreptăţit sau nu, asupra forțelor 
vechiului regim, Emil Constantinescu luându-și poza de victimă 
într-un discurs din februarie 2000, când și-a declarat înfrângerea 
în faţa Securităţii!?!. In discursul respectiv președintele Emil 
Constantinescu susţine, într-o interpretare ulterioară!2, că de fapt 
s-ar fi declarat „înfrânt“ din punctul de vedere al-„comunicării“, 
nu al voinței de a lupta împotriva vechiului regim. 

Aflarea vinovaţilor și pedepsirea acestora pentru victimele 
revoluţiei din decembrie 1989 a fost una din promisiunile electo- 
rale ale lui Emil Constantinescu, iar acest lucru trebuia să se 
realizeze cât mai rapid, deoarece în campaniile electorale din 1990, 
1992 și 1996 Ion Iliescu era învinovăţit de „confiscarea revoluţiei“ 
şi responsabilitatea pentru victimele post-22 decembrie 1989. 
Rezultatul cel mai spectaculos al promisiunilor politice a fost 
condamnarea în martie 2000 a generalilor Victor Athanasie Stăn- 
culescu și Mihai Chiţac la 15 ani detenţie în dosarul Timișoara!?%. 
În rest, acţiuni simbolice de reparaţie morală, cea mai importantă 


——- 59 Emil Constantinescu, Timpul dărâmării, timpul zidirii. Cele două 
fete ale zidului, vol.1, Universalia, Bucureşti, 2002, p.409 
12 Idem, Timpul dărâmării, timpul zidirii. Cărţile schimbării, Vol.4, 
Universalia, București, 2002, p.225 

fiind Memorialul Revoluţiei din Timişoara. Pentru ca impresia de 
eșec și abandon a promisiunilor din perioada de opoziţie să fie 
mărită, Şef al Marelui Stat Major General al Armatei a fost numit 
generalul Constantin Degeratu, ulterior consilier prezidențial pe 
probleme de apărare (februarie-noiembrie 2000), acuzat de 
revoluționarii clujeni de întocmirea unor planuri pentru realizarea 
represiunii protestatarilor. De altfel, gen. Constantin Degeratu le-a 
ordonat prin ordinul Circular 522/19 nov. 1997 salariaţilor MApN 
să nu se prezinte la Parchetul Militar pentru audieri legate de 
evenimentele din decembrie 1989, fără aprobarea ministrului!?4. 

Rezumând rezultatele administraţiei Constantinescu în 
realizarea obiectivelor morale concluzia este, din punctul nostru 
de vedere, una singură: eșecul. Acesta ar putea fi explicat prin 
slăbiciunile structurale ale echipei venite la putere în urma 
alegerilor din 1996. Oameni care au făcut compromisuri, din diferite 
motive, cu regimul comunist s-au regăsit chiar în rândul partidelor 
istorice, astfel încât acestea au fost paralizate din interior (vezi 
cazul fostului președinte al PNL, Mircea Ionescu-Quintus, 
semnatar al unui contract de informator cu Securitatea, conform 
CNSAS). Dar, trebuie spus că de acest eșec se face vinovat, în 
principal, chiar Emil Constantinescu, care nu a știut, nu a vrut 
sau nu a putut să lupte împotriva structurilor vechiului regim: nu 


————— 21 Personal mă simt mai terorizat astăzi de securitatea lui Ceauşescu 
decât eram până în '90. Eu, după 1990, am avut o șansă pentru că nici nu 
am colaborat niciodată cu Securitatea, dar nici nu am fost urmărit de ea. (...) 
Dar astăzi, sub <regimul Constantinescu>, sunt o victimă a Securităţii lui 
Ceauşescu. Astăzi aș putea chiar spune că, într-un fel, ei m-au învins, pentru 
că ei pot să folosească libertăţile democratice şi să răspândească orice zvon, 
orice minciună, orice calomnie. Pot să o gândească, s-o spună, s-o difuzeze 
și s-o facă credibilă. Și totul se face cu complicitatea multora, inclusiv a 
oamenilor noștri cei mai apropiaţi, care preiau cancanurile, preiau zvonurile, 
preiau temele fixate de vechea clasă a activiștilor politici şi de vechii securiști 
grupaţi la România Mare şi în structurile de propagandă ale PDSR“, Idem, 
vol. 2, p.217. 

122 In conferinta sustinută în cadrul seminarului „Politică şi 
societate într-o democraţie“, Poiana Braşov, 18 februarie 2005 din cadrul Şcolii 
Europene „Ovidiu Şincai“ 

123 Tbidem, p.226 

şi-a folosit autoritatea publică și pe cea legală pentru a împinge 
lucrurile în direcţia asumată în perioada de opoziţie. De exemplu, 
nu şi-a exprimat dreptul de veto împotriva legii deconspirării 
Securităţii sau nu a fâcut tot ce era posibil pentru funcţionalitatea 
CNSAS și intrarea acestuia în posesia arhivelor poliţiei politice125. 
Dezamăgirea provocată de Emil Constantinescu a determinat 
reacții de ostilitate chiar din partea acelora care l-au ajutat să 
cucerească puterea: „dacă ar trebui să-l definesc pe Emil într-o 
singură frază, aş spune că este un om căruia i-a fost frică de 
realitate. Nici nu ştiu dacă îi era frică pentru că o cunoştea sau 
nu îndrăznea să o cunoască. Şi în mod sistematic a încercat să o 
înlocuiască cu o butaforie. In rezumat, tot ce a făcut a fost o 
butaforie“, spunea Ana Blandiana!%, cea care l-a propus pentru 
ocuparea funcţiei de președinte. Ceea ce i se reproșează lui Emil 
Constantinescu de către partizanii săi este refuzul de a folosi 
sistemul împotriva vechiului sistem. 


h). Relaţia cu mass-media 


Succesul alegerii lui Emil Constantinescu în funcţia de președinte 
este legat și de relaţia sa cu mass-media. In perioada cât a fost 
candidat al opoziţiei, Emil Constantinescu a beneficiat de ostili- 
tatea arătată de presă lui Ion Iliescu, astfel încât reprezentantul 
opoziţiei a fost menajat și tratat cu simpatie de mass-media, iar 
greșelile şi inabilităţile au fost trecute, adesea, cu vederea. Cuce- 
rirea puterii l-a transformat, inevitabil, pe noul președinte în ţintă 

124 _http://forum.iurnalul.rofindex.php/topic.1743.from 1106225824/ 


topicseen.html 

12 Dan Pavel lansează și explicaţia, însușită și de Tom Gallagher, 
potrivit căreia insuccesul lui Emil Constantinescu se explică și prin faptul 
că a preferat să lucreze cu instituţii inadecvate, în speţă Consiliul Suprem 
de Apărare a Țării. Personal cred, că și dacă CSAȚ ar fi fost desființat, aşa 
cum sugerează autorii citați mai sus, nu s-ar fi produs o mai mare eficienţă 
a luptei împotriva vechilor structuri. Factorul cheie ar fi trebuit să fie decizia 
şi abilitatea politică, pe care președintele Emil Constantinescu nu a 
demonstrat că le deţine într-o măsură suficient de mare 

126 Pavel şi Huiu, op.cit., p.461 


ROMÂNIA DE LA COMUNISM LA CAPITALISM | 149 


pentru mass-media. Noua administraţie, într-un mod inerţial, nu 
a fost preocupată de profesionalizarea relaţiei cu mass-media, 
considerând că aceasta va evolua în aceeași parametri ca în 
perioada de opoziţie, semnificativ fiind faptul că un purtător de 
cuvânt a fost instalat la Cotroceni abia la jumătatea mandatului, 
în 1999. 

Noua putere și-a asigurat prezenţa în mass-media prin 
impunerea unor noi conduceri la posturile publice de radio și 
televiziune. Cel mai contestat nume a fost Alina Mungiu, Director 
al Departamentului Emisiunilor Informative din TVR în perioada 
1997-1998, care a atras reacţiile ostile atât ale opoziţiei politice 
cât și a unor grupuri din coaliția de guvernământ!?. Atât în timpul 
administraţiei Constantinescu, cât şi ulterior, au fost aduse acuzaţii 
publice, în legătură cu intervenţiile consilierilor prezidenţiali în 
politica editorială a posturilor publice, care au fost insă negate de 
cei vizaţiI28. 

Preocuparea pentru imagine publică a lui Emil Constan- 
tinescu a devenit evidentă încă de la începutul mandatului, 
realizând conferinţe de presă la ore de maximă audienţă (de obicei 
19.00, la jurnalele de știri). Președintele Constantinescu a utili- 
zat metoda folosită și în statele cu tradiţie democratică de între- 
vederi particulare cu cei mai importanţi jurnaliști sau invitarea 
acestora în turneele diplomatice. 

Perioada raporturilor calme între Preşedinţie și mass-media 
a trecut destul de rapid, iar acumularea greșelilor coaliției de 
guvernământ a determinat ostilizarea relaţiilor, mai ales cu o parte 
a presei scrise (Adevărul, Cotidianul, Jurnalul Naţional). La fel 
ca și în alte state, politicienii români au căpătat dorinţe obsesive 
de a influenţa agenda mass-media, de a avea o bună imagine 
publică. Expresia disperată a acestei dorinţe a fost prezența-sur- 
priză a președintelui Constantinescu la emisiunea de tip soap 
„Surprize, surprize“ (1999). Intenţia consilierilor prezidenţiali era 
de a-i da o imagine mult mai populară președintelui, prin prezența 


- 127 Răsvan Moldoveanu, „Alina Mungiu s-a sinucis la o oră'de maximă 
audiență“, in „Ziua“, 6 octombrie 1998 
128 Andreea Pora, „Foştii şefi din TVR, revoltați de declaraţiile 
Gabrielei Vrânceanu Firea“, in „Evenimentul zilei“, 9 decembrie 2004 

la o emisiune cu un rating foarte ridicat, dar efectul a fost mai 
degrabă contrar, ziarele comentând în mod ironic demersul 
prezidenţial. 

Per ansamblu, relația dintre Administraţia Prezidenţială 
şi mass-media a fost una de tip democratic, în sensul în care nu 
au existat conflicte instituționale semnificative. Relaţionarea preșe- 
dintelui Emil Constantinescu a urmat aceleași linii de conflict pe 
care acesta le avea deschise: cu PDSR, PRM și presa favorabilă 
acestora, cu clasa politică în ansamblu atunci când și-a exprimat 
dezamăgirea faţă de aceasta sau atunci când s-a declarat înfrânt 
de forțele vechiului regim care, evident, aveau și o reprezentare 
publică în mass-media. 


i). Stil și imagine publică 


Profilul imaginii publice a lui Emil Constantinescu a fost conturat 
în cu totul alte ipostaze decât cel al lui Ion Iliescu. Cei doi s-au 
definit prin contrast, mai precis, Emil Constantinescu a dorit să 
se prezinte ca o variantă-alternativă de lider politic. 

Putem decela în cariera politică a lui Emil Constantinescu 
trei mari etape (1992-1996, 1996-2000, post-2000), fiecare având 
corespondenţă într-un anumit profil imagologic, acestea fiind însă 
interrelaţionate. Prima etapă este aceea a liderului politic de 
opoziţie, participant la competiţia prezidenţială din 1992 care, după 
dispariţia lui Corneliu Coposu în 1995, a dorit să polarizeze în jurul 
său opţiunile anti-Iliescu și anti-PDSR. Până la alegerea sa ca 
președinte al României, Emil Constantinescu a avut imaginea unui 
lider politic tutelat, care și-a extras energia politică din capitalul 
politic și moral al mitului lui Corneliu Coposu. Emil Constantinescu 
nu a fost creator de partid, prin contrast cu Ion Iliescu, iar această 
diferenţă a dorit să o transforme într-o sursă principală de capital 
politic: a fost un produs și un reprezentant al „societăţii civile“, 
un lider politic al unei mișcări „anti-politice“ (Solidaritatea 
Universitară, Alianţa Civică). Emil Contantinescu și-a extras, 
astfel, capitalul politic din prezentarea sa ca un primus inter pares 
al unor forțe (para-)politice, al căror principal punct de convergenţă 
era schimbarea radicală, fie în sens conservator (revenirea la 

monarhie și la o revolută societate interbelică), fie modernizator 
(dezetatizare, reforma structurilor sociale). Emil Constantinescu 
trebuia să răspundă unor așteptări care erau contrare ca sens, dar 
care erau conjunctural unificate pentru cucerirea puterii. După ce 
acest lucru s-a întâmplat, au și apărut primele crize de imagine 
ale lui Emil Constantinescu, provocate de dorinţele contradictorii 
ale grupurilor de susținători militanţi, care-și proiectau fiecare, 
în personajul politic Emil Constantinescu realizarea propriilor 
obiective politice. 

Victoria surprinzătoare a lui Emil Constantinescu în 
alegerile din 1996 i-au creat acestuia o cu totul altă anvergură 
politică, nu mai era doar un lider al opoziţiei, ci șeful statului. După 
cucerirea puterii, Emil Constantinescu a iniţiat un proces rapid 
de individualizare și ieşire simbolică de sub tutela Convenţiei 
Democratice. lar pentru că simbolistica noii puteri trebuia să se 
sprijine şi pe realitate, structura echipei de consilieri prezidențial 
respecta întru totul acest obiectiv (vezi mai Jos). 

Studierea bazinelor electorale ale lui Emil Constantinescu 
şi Ion Iliescu scoate în evidenţă un paradox al politicii de tranziţie: 
în timp ce Ion Iliescu s-a declarat „liber cugetător“, un om raţional, 
un adept al politicii ca tranzacţie și negociere, având însă cel mai 
religios electorat, Emil Constantinescu, promotor al unui mesaj 
soteriologic, era privit ca o speranţă pentru schimbare de electo- 
ratul cel mai educat, cu rezidenţă în mediul urban mediu și mare, 
mare consumator de media!2. 

Principala dimensiune a profilului imagologic a preșe- 
dintelui Emil Constantinescu este cea a eroului salvator, cu diferite 
ipostaze. A promis că, după venirea sa la putere, se va „termina 
cu generaţiile de sacrificiu“1% şi în România va veni un val de 
investiţii străine, peste 60 de miliarde dolari. Cei „15.000 de 
specialiști“ vor constitui armata revoluţionară care va realiza 
schimbarea radicală a societăţii românești, determinând ruptura 
ei cu trecutul. Emil Constantinescu nu își proiecta doar imaginea 
unui erou salvator, laic, ci și aceea a unui personaj politic moral, 
care avea un fundament religios. Imaginea publică proiectată era 
aceea a Salvatorului, a cărui legătură cu divinitatea era inter- 
mediată de călugărul Vasile, acesta îndeplinind pe lângă calitatea 

de intermediar și pe cea de sfetnic pentru marile decizii ce trebuiau 
luate în momentele de cumpănă. Dimensiunea religioasă a imaginii 
publice a lui Emil Constantinescu era construită și ca imagine 
opusă celei asociate lui Ion Iliescu: în finalul dezbaterii televizate 
din 11 noiembrie 1996, acesta din urmă a fost întrebat „Credeţi 
în Dumnezeu, d-le Iliescu?“ 

Componenta soteriologică propriu-zisă era augumentată 
de ideea că Emil Constantinescu era legatarul unui mandat istoric, 
transmis de unul din fondatorii statului român, Alexandru loan 
Cuza: campania electorală din 1996 a fost deschisă prin „Procla- 
maţia de la Ruginoasa“, din 4 septembrie 1996, locul unde 
Principele a fost înmormântat. De altfel, fizionomia lui Emil 
Constantinescu a fost aranjată astfel încât să conţină cât mai multe 
din elementele-cheie din figura domnitorului român. 

Eroul justiţiar este o altă marcă a imaginii publice pe care 
Emil Constantinescu a folosit-o în timpul mandatului său prezi- 
denţial. Lupta împotriva corupţiei a fost transformată într-un 
obiectiv strategic lansând încă din 7 ianuarie 1997 o campanie 
anti-corupţie!?!, campaniile mediatice care aveau ca obiect 
prinderea marilor infractori fiind frecvente în prima parte a 
mandatului lui Emil Constantinescu. Avalanșa de promisiuni, 
generarea unui optimism social vecin cu naivitatea, a acţionat ca 
un bumerang politic, astfel încât, la finalul mandatului, preșe- 
dintelui Emil Constantinescu i se reproşa că „Vina dv., domnule 
Președinte, este că în patru ani de hoţie în ţara românească, n-aţi 
bătut un chelner!“152 


129 *** Feţele schimbării. Românii şi provocările tranziţiei, Nemira, 
București, 1999, p.112 

130 „Dacă este nevoie de sacrificii, aceste sacrificii vor trebui făcute 
de acum înainte de liderii politici, și nu de popor, pentru că poporul a făcut 
destule sacrificii și generaţiile de sacrificiu trebuie să se termine pentru 
totdeauna în România. Acest exemplu trebuie să plece chiar de sus: trebuie 
să plece chiar de la preşedinte, să continue cu guvernul şi cu parlamentul. 
Voi impune o conduită cu totul nouă, bazată pe modestie, seriozitate și muncă 
pentru noua clasă politică ce va conduce România“, Discursuri prezidenţiale, 


in http://www.info.fx.ro/emil/docs/discursuri/961109.html 

Dinamica imaginii de erou salvator al naţiunii a deter- 
minat extinderea rolului de „lider“ și la nivel zonal, astfel încât 
președintele Emil Constantinescu şi-a asumat rolul de „lider 
regional“, care intermediază însă interesele vecinătăţii în raport 
cu marile puteri. Acest lucru era posibil, lăsa să se înţeleagă 
Președintele, datorită „prieteniei“ cu importanţi lideri occidentali: 
„Bill“ (Clinton), „Helmuth“ (Kohl), „Tony“ (Blair), „Jacques“ 
(Chirac), evocaţi astfel în confesiuni sau mesaje publice. Preşe- 
dintele Constantinescu a transmis public imaginea unui lider 
predestinat, a unui om politic apăsat de greutatea misiunii sale 
istorice, adânc preocupat de relația sa cu posteritatea. Nu este însă 
o noutate în istorie ca unii oameni politici să nu fie înțeleși în timpul 
vieţii lor şi să adopte o conduită de contemptus mundi, decla- 
rându-se mai întâi, în 1998, „scârbit“ de clasa politică din România, 
iar în anul 2000 „învins“ de structurile vechiului regim. Imaginea 
publică a personajului politic Emil Constantinescu poartă cu sine 
elemente din portretul unui personaj din tragedia greacă, apăsat 
de povara misiunii sale istorice, care s-a dovedit însă a fi prea grea 
pentru un singur om, chiar dacă acesta avea o legătură cu divi- 
nitatea intermediată de către călugărul Vasile. Emil Constanti- 
nescu apare în final de mandat ca un om politic care se sacrifică, 
renunțând la o nouă candidatură la președinție, dar care are 
speranţa că posteritatea îi va recunoaște meritele. 


——— 131 În fiecare zi, sume imense de bani sunt deturnate din mersul lor 
firesc și intră în conturile unui grup restrâns — dar din ce în ce mai puternic 
— de oameni. În ultimii sapte ani, aceşti oameni au pătruns în toate structurile 
puterii, în fostele guverne, în fostele parlamente, în jurul fostului președinte, 
în justiție, în poliţie, în armată, în serviciile speciale, în lumea bancară...) 
Vă chem pe dumneavoastră, milioanele de femei și de bărbați cinstiți din 
România să punem capăt acestui flagel, vă chem să spunem nu cererilor de 
mită, drogurilor, mărfurilor despre care ştim că provin din contrabandă, vă 
rog pe dumneavoastră să semnalati celor în drept orice abuz și orice infracțiune 
cu încrederea că mașinăria legii va începe să funcționeze și în țara noastră“, 
Mesajul pentru tară al Președintelui României cu privire la Campania 
Anti-Coruptie, 8 ianuarie 1997, http://www.info.fx.ro/ennl/docs/initiative/anti- 


coruptie/anticoruptie.html 
132 Răsvan Popescu, op.cit., p.304 

Experienţa mandatului prezidenţial al lui Emil Constanti- 
nescu este un foarte util studiu de caz despre cum nu trebuie 
gestionată imaginea publică a unui politician, un caz despre eșecul 
folosirii celui mai important și mai fragil element al vieţii politice, 
încrederea, mai ales cea bazată pe speranţe. În octombrie 1996, 
avea o cotă de încredere mare, de 55%?33, care a crescut în martie 
1997 la 57% pentru a ajunge în noiembrie 2000 la 8% încredere 
pozitivă şi 88% neîncredere. Pe scurt, Emil Constantinescu a reușit 
contraperformanţa de a intra în funcţie cu o încredere mare și de 
a ieşi cu o cotă de neîncredere care nu a mai fost întâlnită până 
în acel moment în cercetările sociologice din România după 1990. 

Eșecul său ca președinte a influențat și a treia etapă din 
imaginea publică a lui Emil Constantinescu: un om politic înfrânt, 
vinovat pentru ascensiunea PRM!%, (autojizolat în viaţa publică, 
intelectual care nu se înţelege cu intelectualii. Imaginea publică 
de „produs politic expirat“ a blocat orice cale de ascensiune politică 
a formaţiunii pe care a creat-o, Acţiunea Populară. 


j). Functionarea administraţiei prezidenţiale 


Descrierea principalelor trăsături ale administraţiei care trebuia 
să-l ajute pe Emil Constantinescu să-și îndeplinească mandatul 
poate explica, în parte, performanțele guvernării din perioada 
1996-2000. Pe 26 noiembrie 1996 au fost desemnaţi principalii 
consilieri: Zoe Petre — cumula atât politica internă cât şi pe cea 
externă; Dorin Marian — consilier pentru probleme de securitate 
națională şi ordine publică, Şef al Administraţiei Președinției 
României; Cătălin Harnagea — consilier pentru probleme 
financiare şi de protocol; Petru Berteanu — consilier al departa- 
mentului de comunicare; Nicolae Constantinescu — consilier 
pentru sănătate, culte și protecţie socială. Acestei echipe iniţiale 
i s-au adăugat, treptat, alţi consilieri, Răsvan Popescu, Daniel 


133 Barometrul de opinie publică, CURS, România, noiembrie 2000, 
p.22-23 

134 Cristian Tudor Popescu, „Fiul călugărului Vasile“, in „Adevărul“, 
29 noiembrie 2000 

Barbu, Sorin Alexandrescu, Sandra Pralong, Mugur Ciuvică1% etc. 
Mai multe trăsături au caracterizat această echipă de consilieri 
ai administraţiei prezidenţiale: i) preeminenţa doamnei Zoe Petre, 
care cumula și funcţia de consilier de politică internă și pe cea 
pentru afaceri internaţionale. Acest lucru însemna fie o proastă 
distribuţie a rolurilor în echipă, fie o dorinţă puternică a respecti- 
vului consilier de a deţine cât mai multă putere, deoarece în toate 
administraţiile prezidenţiale eficiente politica internă și cea 
internaţională au ca responsabili persoane diferite. Deţinerea unei 
puteri atât de mari în cadrul administraţiei prezidenţiale a făcut 
ca aceasta să populeze respectiva instituție cu rude (fiul său, Dan 
Petre) sau cu oameni foarte apropiaţi de la Facultatea de Istorie 
București (Vlad Nistor); ii) zona de provenienţă a consilierilor este 
preponderent academică, ceea ce în sine nu este un lucru negativ. 
Simpla calificare profesională trebuie dublată de experienţă politică 
sau profesională specifică muncii de consilier. Impresia de 
neprofesionalism în domeniul politic a fost de aceea remarcată 
frecvent de presa vremii. Formaţia preponderent universitară a 
consilierilor pe probleme politice, cumulată cu lipsa lor de expe- 
rienţă politică a făcut ca aceștia să fie preponderent critici, ceea 
ce l-a făcut pe Emil Constantinescu, potrivit aprecierii lui 
Cristian Preda, să le ceară mai degrabă soluţii decât observaţii 
negative; iii) nucleul echipei de consilieri a provenit din rândul 
persoanelor de încredere ale lui Emil Constantinescu, care au făcut 
parte din staff-ul său de campanie. Aceste persoane s-au 
îndepărtat, potrivit anumitor aprecieri!%, de baza de putere a 
preşedintelui, care era în interiorul Convenţiei Democratice 
(Alianţa Civică și PNTCD). Acuzaţiile celor din Alianţa Civică și 
alte altor formaţiuni ale societăţii civile era aceea că, „grupul de 
yes men şi yes women“ nu au făcut decât să-l izoleze pe Președinte 
de susținătorii lor reali, sub pretextul că Emil Constantinescu este 
un președinte al tuturor românilor. Foștii consilieri spun, în 
apărarea lor, că aceștia nu se mai putea comporta ca şi cum ar fi 


— 13% Pentru o prezentare a consilierilor din Administraţia Prezidențială 
vezi Simona Maria Vrăbiescu-Kleckner, O mărturie provocată: 1995-2000, 
Themis Chart, Slatina, 2004, passim 


156 | FLORIN ABRAHAM 


fost membri ai CDR, din moment ce activau într-o instituţie 
deasupra partidelor politice; iv) preşedinţia nu avea un purtător 
de cuvânt în organigrama sa, până la venirea lui Răsvan Popescu 
în 1999137; v) oameni din instituţia prezidenţială au fost acuzaţi 
că au fost implicaţi în afaceri dubioase (Țigareta II), ceea ce a slăbit, 
în mod evident prestigiul șefului statului; vi) echipa de consilieri 
ai șefului statului nu au reușit să-i asigure acestuia o bază politică 
largă pentru exercitarea mandatului prezidenţial, legăturile cu 
partidele din arcul guvernamental fiind insuficient de puternice. 
Trebuie remarcat însă faptul că nici echipa de consilieri nu a fost 
ajutată de șeful statului pentru realizarea acestui lucru. Concluzia 
acestor constatări este că o administraţie prezidenţială care a venit 
la putere cu un imens val de simpatie populară, de speranță pentru 
schimbare şi modernizare, a sfârşit în izolare şi deriziune 
publică, cu capitalul politic compromis, probabil, pentru totdeauna. 


Concluzii preliminare 


Încercarea de sintetiză a principalor trăsături ale mandatului 
prezidenţial al lui Emil Constantinescu nu poate ocoli cariera sa 
politică anterioară mandatului prezidenţial. Compararea cu Ion 
Iliescu a lui Emil Constantinescu ar putea evidenția mai bine 
diferenţele dintre cei doi foști președinți ai României în perioada 
1989-2004. Spre deosebire de Ion Iliescu, Emil Constantinescu nu 
este ceea ce se poate numi un „om politic de cursă lungă“. 
Legitimitatea lui Emil Constantinescu a fost bazată nu pe o carieră 
politică personală prodigioasă, ci pe faptul că a fost considerat a 
fi omul politic potrivit într-un anumit context istoric. Dacă Ion 
Iliescu reprezenta omul definitoriu pentru stânga românească din 
perioada de tranziţie, acest rol l-a jucat pentru partea dreaptă a 
eșichierului politic Corneliu Coposu. 

Cariera politică la nivel înalt a lui Emil Constantinescu se 
datorează unui context favorabil, acela în care, după eșecul 
partidelor tradiţionale în alegerile din 1990 şi a liderilor lor, prea 


-= 13% Pavel şi Huiu, op.cit., p.416-417 
137 Răsvan Popescu, op.cit., p.213 

bătrâni pentru a fi pe deplin acceptaţi politic într-o nouă epocă, 
se căuta un candidat care să fie capabil să-l învingă pe Ion Iliescu. 
Calitatea de rector al Universităţii București și președinte al 
asociaţiei Solidaritatea Universitară a fost un atu pentru Emil 
Constantinescu. A fost sprijinit puternic de Alianţa Civică, personal 
de Ana Blandiana, și acceptat de simbolul opoziţiei, Corneliu 
Coposu. Această origine a carierei sale politice, legitimată iniţial 
prin sprijinirea manifestaţiilor din Piaţa Universităţii, avea să 
marcheze și mandatul prezidenţial. Emil Constantinescu s-a definit 
politic ca un adversar al (neo-) comuniștilor, încercând să devină 
un „Havel al românilor“, fără a avea însă trecutul de disidenţă al 
omului politic și scriitorului ceh. Lipsa unei legitimităţi istorice 
în calitate de luptător anti-comunist i-a afectat cariera politică. 
Spre deosebire de oponentul său de stânga, Emil Constantinescu 
nici nu a creat un partid puternic nici nu a fost sprijinit de unul 
puternic. Definirea sa ca un produs politic al societăţii civile 
anti-comuniste a fost de folos pentru câştigarea puterii, dar nu și 
pentru exercitarea deplină a acesteia. 

Retorica sa politică anti-comunistă și proiectul său politic 
au fost construite sub obsesia trecutului totalitar, văzut ca 
prelungindu-se insidios în prezent. Proiectul său politic a fost 
„democratizarea României“, de aceea alegerile din noiembrie 1996 
au fost definite de partizanii săi ca un moment zero al democraţiei, 
o „autentică revoluţie democratică“. 

O altă sursă a eșecului politic al lui Emil Constantinescu 
este evaluarea rezultatelor reale ale guvernării conform unei scale 
morale — evaluare pe care fostul președinte o încuraja, și a cărui 
victimă a fost. Derivată din perspectiva moralistă asupra societăţii 
a fost atitudinea lui Emil Constantinescu faţă de aparatul 
administrativ. Conform lui Emil Constantinescu, pentru prima dată 
după 1945 forţele democratice românești se aflau înăuntrul 
edificiului puterii — vezi retorica „desovietizării“ din 1996-1997 
— deci ajunseseră în posesia pârghiilor administrative prin care 
este posibilă guvernarea. Atitudinea generală a președintelui Emil 
Constantinescu a fost una moralizatoare, de culpabilizare (pe 
alocuri) a administraţiei (poliţie, servicii administrative din 
teritoriu) — aceasta era administraţia „lor“, nu „a noastră“. In 

paralel, nu a făcut mare lucru pentru reformarea acestora. Un 
moment în care s-au văzut rezultatele ineficienţei reformei a fost 
mineriada din ianuarie 1999, când poliţia și aparatul administrativ 
al unor regiuni întregi nu s-au opus decisiv înaintării minerilor. 

Nu există motive temeinice care să arunce dubii asupra 
bunelor intenţii ale omului politic și preşedintelui Emil 
Constantinescu. S-a perceput pe sine ca un lider cu o dublă misiune 
istorică: „democratizarea României“ și construirea unui rol de lider 
regional pentru România. 

Gloria lui Emil Constantinescu vine din conștiința misiunii 
istorice pe care o are în raport cu națiunea română. Căderea lui 
Emil Constantinescu a provenit din faptul că nu a reuşit să-și 
construiască o legitimitate suficient de puternică astfel încât să 
devină liderul de facto al unui partid puternic sau, măcar, să 
menţină coeziunea minimală a coaliţiei care l-a propulsat la putere. 
Un partid puternic cu care şeful statului să se afle în relaţii pe 
deplin democratice ar fi ajutat la îndeplinirea mandatului 
prezidenţial. Principalul merit al lui Emil Constantinescu vine din 
faptul că a avut tăria să susţină campania militară occidentală în 
Iugoslavia în 1999. Nu i se poate anula meritul de a fi contribuit 
la decizia Consiliului European de la Helsinki din decembrie 1999, 
care a decis începerea negocierilor de aderare a României la 
Uniunea Europeană. Principala sa slăbiciune vine din faptul că 
nu a reușit să dea consistenţă acţiunii unor guverne de coaliţie, 
care au administrat haotic, ineficient. A doua mare slăbiciune a 
mandatului său a fost compromiterea ideii de schimbare, irosirea 
unui imens capital de speranţă care l-a adus la putere în 1996. A 
treia mare carenţă a activităţii prezidenţiale este aceea de a nu 
fi înțeles până la capăt constrângerile vieţii politice, de a-și fi 
exprimat „scârba“ faţă de aceasta și de a abandona lupta politică 
în 2000, determinând prin acest gest ieșirea de pe scena politică 
a unui partid cu importante tradiţii istorice, PNŢCD, și creşterea 
spectaculoasă a extremismului politic, prin scorul foarte mare 
obţinut de Vadim Tudor și PRM. 

5. Concluzii 


Funcționarea instituţiei prezidenţiale plasează sistemul politic 
românesc în familia devenită tot mai numeroasă, în cadrul celui 
de al patrulea val al democratizării, al sistemelor semiprezidenţiale. 
Analiza comparativă indică faptul că modelul românesc este diferit 
de cel francez!3%, chiar dacă se inspiră din acesta (diferența vine 
din puterile specifice ale președintelui, dreptui de a dizolva 
parlamentul precum și din arhitectura sistemului partidist) dar 
se apropie de cel bulgar și polonez. În linii mari, România a urmat 
același ritm politic cu al Bulgariei, în 1996 președinte a devenit 
Petar Stoianov, un candidat din partea Uniunii Forţelor 
Democratice, ce reunea partidele post-comuniste. România a urmat 
în prima fază a tranziţiei un traseu diferit de al Poloniei şi Cehiei, 
care au avut președinți (Lech Walesa și Vaclav Havel) care au 
luptat împotriva sistemului comunist în calitate de disidenţi. In 
timp ce în România alternanţa la putere s-a produs în 1996, în 
Polonia președinte a devenit în 1995 Alexander Kwasniewski, din 
partea Alianţei Stângii Democratice, partid post-comunist. 
Intr-o sinteză a relaţiilor dintre preşedinte și premier 
constatăm că preeminenta puterii prezidenţiale a fost mai evidentă 
în cazul guvernelor de coaliţie sau minoritare (guvernele Stolojan, 
Văcăroiu, Ciorbea, Vasile, Isărescu). Existenţa unui premier care 
era și șeful partidului de guvernământ (Petre Roman, Adrian 
Năstase) a determinat un echilibru între cele două ramuri ale 
puterii executive, dar şi o luptă pentru supremație între cele două 
personaje. Relaţiile de tip competiţional dintre președinte și 
primul-ministru nu au fost întâlnite doar în România, ci și în alte 
state central-europene!3% de ex. premierul polonez Waldemar 
Pawlak a trebuit să demisioneze în februarie 1995 după ce a intrat 
în conflict cu președintele Lech Walesa; premierul slovac Vladimir 
Meciar a fost demis în martie 1994 în urma unui vot de neîncredere 
acordat de Parlament, cu sprijinul preşedintelui Michal Kovác etc. 
Competiţia dintre șeful statului și șeful guvernului s-a reflectat 
şi în structura organizării administraţiilor prezidenţiale, care au 


138 Dorina Claudia Buta, „Preşedinţia României ca fapt instituţional“, 
in Sfera Politicii, nr.104, 2003, p.12-17 

avut tendinţa de a duplica guvernul şi de a intra în conflict cu 
miniștrii: conflictul dintre Biroul de Securitate Naţională și 
Ministrul Apărării din guvernul Olszewski, terminat cu demiterea 
ministrului; staff-ul președintelui Vaclav Havel avea 630 de 
persoane în 1991. La rândul lor, premierii au căutat să fie sprijiniți 
de majorităţi parlamentare stabile, să critice tendinţele autoritare 
ale preşedinţilor (cazul Meciar) sau să restrângă prerogativele 
prezidenţiale prin noi constituţii (în Cehia). 

Președinția românească s-a constituit ca o instituţie 
subutilată în competențele constituţionale în raport cu legitimitatea 
conferită deţinătorului ei de votul universal. Această situație o 
transformă într-o instituţie conflictuală, mai degrabă decât 
mediatoare, situaţie care ar putea fi remediată prin transformarea 
sistemului politic românesc într-un regim parlamentar clasic, în 


care preşedintele să fie ales de parlament, iar premierul să aibă 
cea mai mare legitimitate, pe măsura competențelor sale. 


139 Thomas A. Baylis, „Presidents Versus Prime Ministers: Shaping 
Executive Authority in Eastern Europe“, in World Politics, Vol. 48, No. 3, 1996, 
p.297-323 


Capitolul III 
Parlamentul 


Ieşirea din totalitarism prin îndepărtarea de la putere a regimului 
Ceaușescu nu a însemnat intrarea automată într-un sistem 
democratic. Acesta putea fi construit numai în măsura în care erau 
edificate acele instituţii care să dea substanţă valorilor și 
idealurilor democratice exprimate în zilele revoluției. 
Parlamentul este instituţia centrală a democrației. In 
funcţie de raporturile dintre instituţia parlamentară şi puterea 
executivă un regim intră în categoria democraţiilor sau a dicta- 
turilor, iar premisele de la care pornea România pe drumul 
democratizării, ca și vecinii săi, nu erau cele mai favorabile. 
Statele din Europa Centrală și de Est aveau la momentul 
ieșirii din comunism o tradiție democratică firavă la care să se poată 
raporta. Cu excepţia Cehoslovaciei și României, celelalte state 
succesoare ale imperiilor prăbuşite la sfârșitul primului război 
mondial nu au reușit în perioada interbelică să menţină un sistem 
parlamentar democratic. Funcționarea eficientă a instituţiei 
parlamentare este esenţială pentru calitatea unei democraţii, 
deoarece prin aceasta poporul își exercită suveranitatea, creând 
astfel acele condiţii psihologice pentru asigurarea reprezenta- 
tivităţii voinţei naţiunii. In toate noile democrații parlamentele 
sunt însă vulnerabile în faţa atacurilor, deoarece dau impresia că 
nu produc nimic în sens material, dar cheltuiesc foarte mult. 
Având în minte aceste premise ale istoriei parlamen- 
tarismului central-est european, patru direcţii principale fac 
obiectul acestui capitol: 1 — definirea constituţională a puterii 
legislative și regulile care determină o eficienţă mai ridicată sau 
mai scăzută a vieţii parlamentare; 2 — actorii instituţionali 
(partidele) prezenţi în adunarea legislativă și caracteristicile 
socio-profesionale ale persoanelor care îi compun; 3 — analiza 
cantitativă a activității parlamentare și raporturile sale cu celelalte 

instituţii, 4 — evaluarea percepției publice asupra instituţiei 
parlamentare. 


1. Instituţia parlamentară — design constituțional 


a]. Renasterea parlamentarismului: 
de la regimul de „adunare“ la Constituţie 


Tranziţia de la pseudo-parlamentarismul comunist al Marii 
Adunării Naţionale la un sistem constituțional de tip democratic 
a urmat mai multe faze. Prima etapă este cea în care organismul 
puterii revoluţionare, Consiliul Frontului Salvării Naţionale, avea 
și prerogativele unei parlament: numirea și revocarea guvernului 
și a primului ministru, emiterea de decrete cu putere de lege, 
numirea și revocarea președintelui Curţii Supreme de Justiţie, 
reglementarea sistemului electoral, aprobarea bugetului de stat, 
notificarea și denunţarea tratatelor internaţionale etc. In esenţă, 
CFSN exercita funcţia legislativă în stat, fiind compus din 145 de 
membri. S-a constituit un Birou Executiv al CFSN compus din 11 
membri, condus de un președinte, care era Ion Iliescu. Activitatea 
Consiliului se desfăşura atât în sesiuni cât și în cadrul celor 12 
comisii de lucru. Regulamentul privind organizarea și desfășurarea 
sesiunilor Consiliului Frontului cuprindea reguli, unele chiar cu 
valoare constituţională care, cu tot caracterul lor incomplet, au 
prefigurat viitoarea organizare a puterii legislative din România!. 
Regimul politic întrunea, în plan normativ, caracteristicile a ceea 
ce se numește guvernământul sau regimul „de adunare“? (vezi 
supra, subcapit. II.1). 

Incă din primul moment al constituirii sale, FSN și-a 
asumat rolul de a guverna țara numai cu titlu provizoriu, până 
la efectuarea primelor alegeri libere, care să facă posibilă formarea 
instituţiilor de stat legitime. Deoarece la 24 ianuarie 1990 Frontul 


1 Mihai Constantinescu, loan Muraru, Drept parlamentar, Editura 
Gramar, București, 1994, p.11-12 

2 Tudor Drăganu, Drept constituţional și instituţii politice. Tratat 
elementar, Vol.1, Lumina Lex, Bucureşti, 1998, p.393 

Salvării Naţionale şi-a anunţat intenţia de a prezenta candidaţi 
proprii la viitoarele alegeri generale, partidele istorice (PNȚCD, 
PNL, PSDR) au organizat o mare manifestaţie publică de protest. 
Ca urmare a confruntării dintre suporterii partidelor tradiționale 
şi FSN, la 1 februarie 1990 s-a ajuns la un acord privind consti- 
tuirea Consiliului Provizoriu de Uniune Naţională. Acesta 
reprezenta prima formă a unui regim parlamentar. 

Structura CPUN era rezultatul unei negocieri politice: 
FSN deţinea jumătate din locuri, iar restul componenţei urma să 
fie completată cu câte trei membri ai partidelor constituite până 
la data încheierii acordului sau prezente la reuniune (în acel 
moment 30 de partide)?. 

Pactul politic dintre CFSN şi partidele istorice semnifică, 
într-o epocă de criză a autorităţii constituite, când orice formulă 
de reconstrucţie a regimului politic putea fi inventată, că părțile 
au convenit ca reprezentarea voinţei generale să fie asigurată, fie 
şi numai cu titlu provizoriu, exclusiv de partide, indiferent de 
numărul şi de consistenţa socială a acestora. Odată cu acest 
principiu a fost inventat și algoritmul proporțional: FSN își rezerva 
jumătate din puterea de reprezentare, toate celelalte partide fiind 
nevoite să-şi împartă restul de locurif. 

Componenţa Consiliului Provizoriu de Uniune Naţională 
stabilită prin Decretul-lege nr. 81/1990 a fost socotită încă de la 
început provizorie, ceea ce făcut ca numărul membrilor lui să fie 
fixat din nou ulterior (prin Decretul-lege nr. 82 din 12 februarie 
1990). Decretele-lege nr. 81/1990 şi 82/1990 s-au mărginit să 
restructureze CFSN, așa cum fusese el organizat prin Decretul-lege 
nr. 2/1989, înlocuindu-l cu CPUN. În aceste condiţii, de la 9 
februarie 1990, data primei întruniri a CPUN, şi până la consti- 
tuirea Parlamentului ales la 20 mai pe baza Decretului-lege 
92/1990, atribuţiile şi modul de funcţionare ale CPUN au rămas 
cele prevăzute prin Decretul-lege nr. 2/1989. 


— = 3 Ibidem, p.390 
4 Daniel Barbu, Șapte teme de politică românească, Antet, Bucureşti, 
1997, p.150 

La scurt timp după constituirea sa, CPUN a adoptat 
Decretul-lege nr. 92 din 18 martie 1990 pentru alegerea Parla- 
mentului și a Președintelui României. Acest decret este, în fapt, 
o „mini constituţie“ și cuprindea o serie de prevederi care au 
modificat atât din punct de vedere structural, cât și funcţional, 
organizarea politică a ţării. 

In primul rând, în locul CPUN, organ cu caracter 
unicameral, actul mai sus menţionat instituia un Parlament format 
din două adunări: Camera Deputaţilor și Senatul. In al doilea rând, 
în locul Preşedintelui CPUN acest decret introducea o instituţie 
nouă: Președintele Republicii. Biroul Executiv al CPUN dispare. 
Apare un organ al administraţiei de stat: guvernul în frunte cu 
primul-ministru. Potrivit aceluiași decret, Președintele Republicii 
era chemat să exercite o serie de atribuţii specifice instituţiei de 
șef al statului în regimurile parlamentares. 

Încheierea etapei de tranziţie constituţională are loc la 
sfârşitul anului 1991, când prin referendum este validată o nouă 
Lege fundamentală. Consfinţind implicit principiul separaţiei 
puterilor în stat, Constituţia României desemnează în termen 
direcţi Parlamentul drept unica autoritate legiuitoare a ţării, 
acreditând totodată structura sa bicamerală: Camera Deputaţilor 
şi Senatul. Durata mandatului se stabilea la patru ani și putea fi 
prelungit prin lege organică în caz de război sau catastrofă. 
Recunoașterea monopolului Parlamentului în exercitarea funcției 
legislative este consecința normală și necesară a organizării politice 
pe temeiuri democratice a societăţii, întrucât doar alcătuirea 
parlamentului prin alegeri libere și pluripartide garantează repre- 
zentativitatea şi legitimitatea puterii în raporturile cu societatea 
civilă. Pe planul dreptului pozitiv, enunţul constituţional (art.58) 
determină circumstanţierea drepturilor cu care este învestită 
instituția parlamentară. In principal se recunoaşte Parlamentului 
dreptul de a legifera la nivel primar în toate domeniile socialului. 
Preeminenţa Parlamentului în raporturile sale cu celelalte puteri 
ale statului este materializată prin următoarele două aspecte: 


5 Tudor Drăganu, op.cit., p.401-402 
6 Alexandru Athanasiu, „Parlamentul“, in Sfera Politicii, ianuarie 
1994 

1) natura și obiectul actelor juridice ale Parlamentului și, 2) modul 
de funcţionare al controlului parlamentar asupra celorlalte puteri 
(vezi supra, subcapit. 11.1). Instituţia parlamentară are astfel două 
arii de competenţă majoră: una activă, de legiferare, exprimând 
acordul simbolic al naţiunii faţă de organizarea prin norme a 
societăţii, şi una reactivă, de cenzor al puterii executive prin 
moţiunea de cenzură. 

Importanța Parlamentului în procesul legislativ este 
ilustrată nu doar prin faptul adoptării proiectelor de legi cu care 
este sesizat de executiv, cât și prin posibilitatea, ce-i este recu- 
noscută, de inițiativă legislativă prin intermediul propunerilor 
avansate de deputaţi şi senatori (art.73). În alţi termeni, Parla- 
mentul, spre deosebire de puterea judecătorească, nu este o putere 
„pasivă“ ce reacționează la sesizarea unui terţ, ci, dimpotrivă, poate 
decide și prin autoinvestire. Competența normativă a Parlamen- 
tului nu se limitează la adoptarea de legi, întrucât prin Constituţie 
(art.64) intră în atribuţia Parlamentului adoptarea de hotărâri și 
moţiuni. 

Controlul parlamentar asupra Guvernului și administra- 
tiei publice se realizează prin mai multe modalităţi: prezentarea 
informaţiilor şi documentelor solicitate de Camera Deputaţilor, de 
Senat sau de comisiile parlamentare prin intermediul președintelui 
acestora (art.110, al.l din Constituţie), diferite alte forme 
prevăzute de lege pentru informarea deputaţilor și senatorilor: 
întrebări şi interpelări (art.111); comisii de anchetă parlamentară; 
moţiunea de cenzură (art. 112); angajarea răspunderii guvernului 
asupra unui program, asupra unei declaraţii de politică generală 
sau asupra unui proiect de lege (art.115)!. 

În comparaţie cu alte sisteme politice, instituţia contro- 
lului parlamentar asupra executivului este atrofiată8. Miniștri nu 
răspund cu adevărat în fața Parlamentului, decât în mod colectiv, 
prin instituția drastică a moţiunii de cenzură. Moţiunile simple 
sunt folosite şi pentru a compensa ineficienţa întrebărilor şi 


1 Marian Enache, „Evoluţia functiei de control parlamentar în 
constituţiile statului român“, in Dreptul, nr.6/1998, p.36-42 

8 Dan Coriolan Simedru, Iulia Huiu, „Dimensiunile functiei de control 
parlamentar asupra Executivului“, in Sfera Politicii, nr.112, 2004, p.17-21 

interpelărilor. Primul-ministru nu se prezintă decât sporadic în 
fața Parlamentului pentru a răspunde întrebărilor parlamentarilor. 

In legătură cu reprezentativitatea instituţiei parlamentare 
legea fundamentală consacră atât organe direct reprezentative cât 
şi organe indirect reprezentative, stabilind o „ierarhie“ a celor 
dintâi. Astfel, art.58, declară Parlamentul „organ reprezentativ 
suprem al poporului“ detașându-l de alte organe alese prin vot 
universal, direct, secret și liber exprimat. În primul rând de 
Președintele României, instituţie în legătură cu care nu mai este 
utilizat adjectivul „suprem“. Parlamentul și Președintele României 
beneficiază de o paritate de legitimitate determinată de alegerea 
potrivit acelorași criterii, dar această posibilă contradicţie teore- 
tică este rezolvată în textul Constituţiei prin neadmiterea supra- 
punerii (ci doar a conlucrării) atribuţiilor Parlamentului cu cele 
ale Preşedintelui României și nici ale acestor autorităţi publice cu 
cele ale Guvernului. 

Legea fundamentală a României din 1991 și-a însuşit 
concepţia de bază a Constituţiei franceze din 1958 în ceea ce 
privește distincţia între legile organice și legile ordinare. In sistemul 
constituţional românesc se prevede că legile organice se adoptă cu 
votul majorităţii membrilor fiecărei Camere, în timp ce legile 
ordinare se adoptă în prezența majorităţii fiecărei Camere cu 
majoritatea celor prezenţi. Stabilirea unei proceduri atât de severe 
de adoptare și modificare a unei foarte largi categorii de legi, cum 
sunt cele organice în lumina Constituţiei din 1991, se situează în 
opoziţie cu tendinţele ce se afirmă astăzi în sistemele bazate pe 
pluralismul politic. Imobilismul legislativ este accentuat prin faptul 
că pentru modificarea unei legi organice se cere votul a 2/3 din 
numărul total al deputaţilor și senatorilor, iar în caz de divergență 
între cele două Camere, o majoritate de 3/4 din totalul membrilor 
lor. Această ultima majoritate depășeşte chiar ceea ce se stabilea 
în Constituţia din 1965 care, bazată pe partidul unic, prevedea 


% Genoveva Vrabie, „Principii care guvernează organizarea politico 
— etatică a României potrivit noii Constituţii (D)“, in Studii de drept românesc 
nr.2/1995, p.134 


ROMÂNIA DE LA COMUNISM LA CAPITALISM | 167 


pentru modificarea Constituţiei, o majoritate de 2/3 din totalul 
membrilor Marii Adunări Naţionale. 

Din dorinţa de a împiedica eventualele excese revoluțio- 
nare ale unei Camere, Legea fundamentală a României a creat un 
parlament repetitiv, prin existenţa a două adunări simetrice în 
competenţe. Iar când între cele două Camere există divergențe, 
procedura medierii instituie ad-hoc o a treia Cameră. 

Sistemul politic românesc este prevăzut cu instituția 
Curţii Constituţionale, garantul supremaţiei Constituţiei. In relație 
cu Parlamentul, Curtea Constituţională a funcţionat, până la 
modificarea legii fundamentale în 2003, ca o patra Cameră, dea- 
supra celorlalte, în măsura în care se pronunță asupra consti- 
tuţionalităţii legilor, a regulamentelor Parlamentului. Toate aceste 
măsuri de prevedere pentru împiedicarea abuzurilor unei voințe 
discreţionare au creat un sistem constituțional rigid, care necesită 
largi majorităţi pentru a putea fi modificat. 


b). Analiza regulamentelor de organizare şi funcţionare 
a Camerelor 


Calitatea unei democraţii este dată nu numai de reprezentati- 
vitatea instituţiilor, ci și de eficacitatea lor, reală și percepută. Intre 
reprezentativitatea şi eficiența unei instituţii politice se stabileşte 
un raport dinamic, în sensul în care o slabă eficacitate, fie ea chiar 
şi percepută, are efecte și asupra reprezentativităţii, a celei politice 
în principal. Rezultatul slabei reprezentativități politice a insti- 
tuţiei parlamentare va avea, mai devreme sau mai târziu, și 
consecințe constituţionale, în sensul adaptării sistemului politic 
la cerinţele electoratului. 

Eficienţa instituției parlamentare este condiționată de mai 
mulţi factori. În primul rând depinde de raporturile dintre majo- 
ritate și minoritate, de stabilitatea politică a raporturilor dintre 
putere și opoziţie. Este determinată de mecanismele și regulile 
organizării și funcţionării Parlamentului și, nu mai puţin impor- 
tant, de profesionalismul și etica parlamentarilor. În cele ce urmea- 
ză analizăm regulamentele Camerelor, pentru a pune în evidență 
mecanismele interne care determină procesul parlamentar. 

Studiile comparative internaţionale arată că aproape o 
treime dintre statele lumii au sisteme parlamentare bicamerale, 
iar două treimi unicamerale!0. Bicameralismul este clasificat în 
funcţie de trei criterii: modul de alegere a celor două Camere, 
puterile formale constituţionale pe care le au acestea, durata 
mandatului fiecărei adunări. În relaţie cu aceste criterii putem 
caracteriza și sistemul parlamentar românesc. 

În timpul dezbaterilor din Adunarea Constituantă, deși 
s-a propus iniţial un parlament unicameral, rezultatul final, în 
contextul disputelor dintre miniștrii Guvernului Roman și o parte 
a parlamentarilor FSN, a fost o structură bicamerală. Motivațiile 
acestei decizii au fost diverse, mergând de la ideea unui mai atent 
control parlamentar până la evitarea „câștigării unei omipotențe 
dictatoriale“!! de către instituţia legislativă. 

Potrivit textelor constituţionale și legilor electorale din 
România, metoda de alegere este similară pentru cele două Camere, 
prin vot universal, direct și secret. Deși ideea inițială, cuprinsă 
în Decretul-lege nr. 92 din 14 martie 1990, era ca Senatul să 
reprezinte judeţele, în practică, nu există nici o diferenţă în modul 
de alegere și reprezentare între senatori și deputaţi, în afara normei 
de reprezentare mai mare pentru senatori. Competenţele celor două 
Camere au fost până la modificarea Constituţiei din 2003 iden- 
tice. De asemenea, durata mandatului tuturor parlamentarilor este 
aceeași: patru ani. Formula de organizare a sistemului parlamentar 
din România este denumită, din aceste motive, bicameralism 
perfect, sau simetric. România reprezenta astfel un caz unic în 
Europa, formula de organizare a parlamentului fiind aceea în care 
Camerele nu se pot echilibra în mod real între ele deoarece aveau 
aceleași competențe și sunt conduse de aceeași majoritate 
parlamentară. Bicameralismului își găsește relevanţa în statele 
federale sau confederale, în societățile plurietnice, unde statele sau 
minoritățile se pot găsi reprezentate în Camera Superioară. 


10 Arend Lijphart, Modele ale democraţiei. Forme de guvernare şi 
funcționare în treizeci şi şase de țări, Polirom, ași, 2000, p. 189-190. Vezi și 
James R. Rogers, „An Informational Rationale for Congruent Bicameralism“, 
in Journal of. Theoretical Politics, Vol.13, No.2, 2001, p.123-151 

11 Constantinescu și Muraru, op.cit., p.44-45 

România nu este nici un stat multietnic, nici nu are o structură 
federală astfel încât să fie pe deplin justificată existența unei 
Camere Superiore. In România, Camerele sunt alese simultan, 
potrivit aceleiași metode, rezultând aceeași majoritatea guverna- 
mentală în cele două Camere. Din aceste motive, mai degrabă 
bicameralismul românesc predispune la inerție și la ineficientă 
decât la control în interiorul puterii legislative!?. 

Principiile mecanismului parlamentar se află în Consti- 
tuția României, care stabilește normele legale în care are loc 
alegerea parlamentarilor, durata mandatului, condiţiile în care se 
pot întruni Camerele, competențele fiecăreia, structura internă 
(Preşedinte, birouri permanente, grupuri parlamentare), categoriile 
de legi, modul în care are loc legiferarea, intrarea în vigoare a legii. 

In virtutea separaţiei puterilor în stat, Legea fundamen- 
tală stabilește principiul autonomiei regulamentare și financiare 
al celor două Camere (art.64.al.1 din cea modificată). Primul 
regulament al Camerei Deputaţilor a apărut în urma întrunirii 
Adunării Constituante din 1990, care a stabilit structura internă, 
organizarea și modul de lucru al Parlamentului. Ulterior, acest 
regulament a cunoscut mai multe modificări, cele mai importante 
fiind realizate în 1994, 2001 și 2003. În total s-au realizat 11 
modificări ale regulamentului Camerei Deputaţilor, prin revizuiri, 
contestarea la Curtea Constituţională sau adoptarea unuia noul?. 


12 Elena Ştefoi-Sava, „Organizing Legislative Impotence. Romania“, 
in East European Constitutional Review, Vol.4, No.3, Spring 1995, p.78-83 

13 Hotărâre nr. 1 din 11 iulie 1990 privind Regulamentul Adunării 
constituante, in M. Of. nr. 90 din 12 iulie 1990. Hotărâre nr.13 din 8 iulie 
1991 pentru modificarea şi completarea Hotărârii Adunării Deputaţilor 
nr.12/1990 privind Regulamentul Adunării Deputaţilor, in M. Of. nr. 160 din 
27 iulie 1991. Regulamentul Camerei Deputaţilor, aprobat prin Hotărârea 
Camerei Deputaților nr. 8 din 24 februarie 1994, publicat în M. Of., Partea 
I, nr. 50 din 25 februarie 1994, a suferit schimbări semnificative în ianuarie 
2001, M. Of. al României, Partea 1, nr. 51 din 31 ianuarie 2001. Acestuia i 
s-au adus modificări prin Hotărârea Camerei Deputaţilor nr. 23 din 11 
noiembrie 2003, publicată în M. Of. al României, Partea I, nr. 798 din 12 
noiembrie 2003. 

Senatul a fost organizat în baza regulamentului din 1990, 
modificat în 1993 pentru a fi pus în acord cu Constituţia. 
Regulamentul Senatului a suferit și acesta 11 modificări, cele mai 
importante fiind în 1994, 1999, 2001, 20031. Numărul mare al 
modificării regulamentelor de funcţionare ale Camerei Deputaţilor 
şi Senatului exprimă încercările de a acomoda structura 
bicamerală, fără specializarea Camerelor, cu nevoia eficientizării 
procesului legislativ. 

Partidele sunt organizate în grupuri parlamentare, 
alcătuite din cel puţin 10 membri la Camera Deputaţilor și 7 
senatori, care au fost aleși pe listele aceluiaşi partid sau ale 
aceleiași formaţiuni politice. Deputaţii reprezentând organizațiile 
cetățenilor minorităţilor etnice, altele decât cea maghiară, se 
constituie într-un grup parlamentar de sine stătător. Atât potrivit 
regulamentului Senatului cât și celui al Camerei Deputaţilor, un 
partid poate constitui un singur grup parlamentar iar trecerea de 
la un grup la altul, precum și constituirea unor grupuri parla- 
mentare ale unui partid care nu a participat la alegeri sau nu a 
obţinut locuri în Parlament sunt interzise. 

După constituirea legală a celor două Camere, se aleg 
preşedinţii acestora precum și Birourile permanente. Camera 
Deputaţilor are 4 vicepreşedinţi, 4 secretari și 4 chestori, iar 
Senatul are 4 vicepreședinți, 4 secretari și 2 chestori. Componența 
acestora face obiectul unei duble negocieri: între partidele 
parlamentare, care își împart funcţiile potrivit ponderii electorale 
şi în interiorul grupurilor parlamentare, în funcţie de influenţă 
politică, vechime parlamentară și competenţă. Doar președinții 
celor două Camere sunt aleși pentru întreaga durată a legislaturii, 
ceilalţi membri ai Birourilor permanente putând fi înlocuiţi în 
fiecare sesiune parlamentară, potrivit algoritmului politic negociat 
de partide la începutul unei legislaturi. 


14 Hotărâre nr.16 din 30 iunie 1993, M. Of. nr. 178/27 iulie 1993; 
Hotărâre nr.6 din 16 martie 1999 pentru modificarea şi completarea 
Regulamentului Senatului, M. Of. nr. 113/19 martie 1999; Hotărâre nr.5 din 
17 ianuarie 2001 privind modificarea şi completarea Regulamentului 
Senatului, in M. Of. nr. 43 din 25 ianuarie 2001. 

Următorul pas în organizarea activităţii parlamentare 
constă în constituirea comisiilor permanente care au, în mare parte, 
aceleaşi denumiri în cele două Camere. Numărul acestora a crescut 
de la 12 în parlamentul ales în 1990, 15 în legislatura 1992-'96 
pentru a ajunge la 16 după 2000. Acest lucru este posibil deoarece 
regulamentele lasă la latitudinea conducerilor Camerelor numărul, 
denumirea și competenţa fiecăruia!5. Și conducerea comisiilor face 
obiectul unei duble negocieri, între partidele politice și în 
interiorul partidelor. Un parlamentar nu poate face parte din mai 
mult de două comisii. Datorită competențelor similare ale 
Camerelor, regulamentele stabilesc constituirea unor comisii 
permanente comune ale Camerei Deputaţilor și Senatului (Comisia 
pentru exercitarea controlului parlamentar asupra Serviciului 
Român de Informaţii, Comisia pentru Integrare Europeană). 

Camerele pot organiza comisii speciale pentru avizarea 
unor proiecte de lege complexe, pentru elaborarea unor propuneri 
legislative sau pentru alte scopuri, indicate în hotărârea de înfiin- 
tare a comisiei, precum şi comisii de anchetă, la cererea unei 
treimi din numărul parlamentarilor fiecărei Camere. 

Dimensiunea esenţială în analiza funcţionării unui 
parlament este aceea a structurii și dinamicii procesului legislativ. 
Potrivit Constituţiei din 1991, şi regulamentelor bazate pe aceas- 
ta, prima fază constă în iniţierea legii, având acest drept Guver- 
nul, deputaţii, senatorii sau un număr de cel puţin 250.000 de 


15 1) Comisia pentru politică economică, reformă şi privatizare; 
2) Comisia pentru buget-finanţe și bănci; 3) Comisia pentru industrii şi servicii; 
4) Comisia pentru agricultură, silvicultură, industrie alimentară şi servicii 
specifice; 5) Comisia pentru drepturile omului, culte şi problemele 
minorităţilor naţionale; 6) Comisia pentru administraţie publică, amenajarea 
teritoriului și echilibru ecologic; 7) Comisia pentru muncă şi protecţie socială; 
8) Comisia pentru sănătate şi familie; 9) Comisia pentru învățământ, știință, 
tineret şi sport; 10) Comisia pentru cultură, arte, mijloace de informare în 
masă; 11) Comisia juridică, de disciplină și imunităţi; 12) Comisia pentru 
apărare, ordine publică si siguranță naţională; 13) Comisia pentru politică 
externă; 14) Comisia pentru cercetarea abuzurilor, corupției şi pentru petiții; 
15) Comisia pentru regulament; 16) Comisia pentru tehnologia informaţiei 
şi comunicaţiilor, in www.cdep.ro 

cetățeni cu drept de vot (în Constituţia din 1991), 100.000, potrivit 
Constituţiei revizuite. Propunerile legislative sunt trimise Biroului 
permanent, care le repartizează comisiilor permanente de 
specialitate. Acestea le dezbat, amendează și întocmesc un raport 
pentru înaintarea către dezbaterea în plen. Aici sunt dezbătute, 
se pot aduce amendamente și se votează. Acest proces este similar 
pentru cele două Camere. Dacă apar divergențe între formele 
adoptate se realizează o comisie de mediere care adoptă forma 
finală. Legea astfel elaborată este trimisă spre promulgare 
Președintelui Republicii, înainte de acesta intervenind, când este 
cazul, Curtea Constituţională în vederea verificării constitu- 
ționalităţii. După promulgarea legii de către Președinte, legea este 
publicată în Monitorul Oficial al României, urmând a intra în 
vigoare la data stabilită. 

În această schemă generală a procesului legislativ, 
principalele probleme care apar în calea eficienţei activităţii sunt: 
1) dublarea procesului legislativ și crearea unei a treia Camere, 
realizată pentru medierea variantelor adoptate la Senat și Camera 
Deputaţilor; 2) posibilitatea de a aduce amendamente atât în 
comisiile permanente cât și în plen; 3) concentrarea activității de 
legiferare în plen, în defavoarea celei din comisiile permanente de 
specialitate. Pentru rezolvarea ultimelor două obstacole regula- 
mentele Camerei Deputaţilor și Senatului au suferit modificări 
succesive (vezi infra), schimbările cele mai importante fiind 
realizate la începutul legislaturii 2000-200416. In Senat schimbările 
au vizat reducerea posibilităţilor de a depune amendamente, iar 
în Camera Deputaţilor modificările au inclus accelerarea proce- 
durilor pentru adoptarea legislaţiei prioritare, în principal cea 
referitoare la integrarea europeană. S-a mărit ponderea timpului 
alocat lucrului în Comisii precum și condițiile de îndeplinire a 
cvorumului de şedinţă și de vot, în sensul adoptării regulii 
„majorităţii celor prezenţi“ nu a numărului total de parlamentari. 
Pentru a se evita neplăcerile din cauza absenteismului, s-a instau- 
rat cutuma parlamentară a stabilirii unei singure zi de vot în plen. 


16 Ştefan Deaconu, Mihai Horea Cuc, „Noile prevederi regulamentare 
privind funcţionarea Parlamentului“, in Sfera Politicii, nr. 89, 2001, p. 12-18 

Constituţia modificată în 2003 include şi prevederi pentru 
departajarea competențelor celor două Camere, fără a depăși însă 
stadiul bicameralismului simetric. Prima schimbare adusă este cea 
referitoare la ordinea sesizării Camerelor, Constituţia realizând 
o ierarhizare a acestora. Camera Deputatilor are calitatea de primă 
Cameră sesizată în domeniul proiectelor de legi și propunerilor 
legislative pentru ratificarea tratatelor sau a altor acorduri 
internaţionale și a măsurilor legislative ce rezultă din aplicarea 
acestor tratate sau acorduri, precum și proiectele legilor organice 
în privinţa contenciosului administrativ, organizarea și funcţio- 
narea Consiliului Superior al Magistraturii, a instanțelor 
judecătorești, a Ministerului Public și a Curţii de Conturi, organi- 
zarea generală a învățământului etc. (art.75). De asemenea, 
Guvernul își exercită inițiativa legislativă prin transmiterea 
proiectului de lege către Camera competentă să îl adopte, ca primă 
Cameră sesizată (art.74, al.3). 

A doua modificare importantă este limitarea timpului în 
care prima Cameră sesizată trebuie să se pronunțe, în termen de 
45 de zile. Pentru coduri și alte legi de complexitate deosebită 
termenul este de 60 de zile. In cazul depășirii acestor termene se 
consideră că proiectele de legi sau propunerile legislative au fost 
adoptate din oficiu, fără dezbatere (art.75, al.2). 

A treia modificare semnificativă adusă de Constituţia 
revizuită este dispariţia procesului de mediere: „după adoptare sau 
respingere de către prima Cameră sesizată, proiectul sau 
propunerea legislativă se trimite celeilalte Camere care va decide 
definitiv“ (art.75. al.3). 

În raporturile dintre executiv şi legislativ Legea 
fundamentală revizuită în anul 2003 a redefinit situațiile în care 
pot fi utilizate ordonanţele de urgenţă — conform vechilor preve- 
deri, acestea puteau fi folosite în „cazuri excepționale“, în timp ce, 
conform noii Constituţii, acestea pot fi utilizate numai în „cazuri 
extraordinare“. În acest fel s-a încercat stoparea abuzului de 
ordonanţe de urgenţă din partea guvernului. Problema ordonan- 
telor de urgenţă este că ele intră în vigoare de la data publicării 
lor în Monitorul Oficial, iar dezbaterea lor ulterioară de către 

parlament la poate schimba conţinutul, astfel încât se produce 
confuzie. 

În cadrul Adunării Constituante pare să fi prevalat 
dorința de a crea o structură instituţională care să împiedice 
concentrarea puterii în mâinile guvernului, președintelui sau 
parlamentului. Cu timpul, bicameralismul simetric și-a arătat 
limitele, acesta fiind ineficient și costisitor. Deși este necesară 
schimbarea structurii bicamerale, în cadrul negocierilor pentru 
modificarea Constituţiei din perioada 2002-2003 partidele 
parlamentare au ajuns la o înțelegere tacită pentru păstrarea 
structurii bicamerale, cu un număr semnificativ de parlamentari. 
Explicaţia acordului transpartinic este faptul că realizarea unui 
parlament unicameral sau măcar reducerea semnificativă a 
numărului de mandate ar fi trezit adevărate revolte în toate 
partidele. Astfel, mandatele parlamentare reprezintă un excelent 
mod pentru conducerile partidelor de a-și mulţumi militanţii și 
sponsorii. 


2. Partide parlamentare: reprezentativitate politică și 
trăsături socio-profesionale 


Realizarea unui sistem politic pluripartidist a reprezentat una din 
cerinţele cele mai importante exprimate în cadrul revoluţiei române 
din 1989, îndeplinirea acestui obiectiv fiind percepută ca o dovadă 
a rupturii cu dictatura totalitară de tip comunist a lui Nicolae 
Ceaușescu. În Comunicatul către ţară al Consiliului Frontului 
Salvării Naţionale din 22 decembrie 1989, la primul punct, se 
propunea „abandonarea rolului conducător al unui singur partid 
și statornicirea unui sistem democratic pluralist de 
guvernământ'!7. 

Din punct de vedere politic, CFSN a reprezentat inițial 
o instituţie a consensului, văzut ca strict necesar pentru înfrân- 
gerea regimului Ceaușescu. A strâns laolaltă, într-o asociere care 


11 Domnita Ştefănescu, Cinci ani din istoria României. O cronologie 
a evenimentelor decembrie 1989-decembrie 1994, Editura Mașina de scris, 
Bucureşti, 1995, p.449 

nu putea fi decât temporară, disidenţi anticomuniști cu recu- 
noaştere occidentală (Doina Cornea, Ana Blandiana, Mircea 
Dinescu etc.), foști membri ai establishment-ului comunist, dar care 
au intrat în conflict cu Nicolae Ceauşescu, fiind marginalizaţi 
(Alexandru Bârlădeanu, Silviu Brucan sau lon Iliescu). Alături de 
aceștia în componența CFSN au mai intrat personalităţi artistice 
şi culturale, militari, lideri situaţionali apăruți în manifestaţiile 
populare. În primul moment, au fost incluse pe prima listă oferită 
publicului 39 de persoane, lon Iliescu fiind trecut ultimul în acest 
comitet. 

Renașterea sistemului pluripartid în România s-a realizat 
în baza Decretului-lege nr.8 din 31 decembrie 198918 privind 
înregistrarea și funcţionarea partidelor politice și organizaţiilor 
obşteşti, care a rămas în vigoare până în aprilie 1996, când a apărut 
o nouă lege a partidelor politice. Condiţiile pentru înregistrarea 
formațiunilor politice erau foarte permisive, fiind nevoie de 251 
de persoane pentru a forma un partid politic, dar de înţeles în 
condiţiile ieșirii dintr-un sistem politic totalitar. Au apărut astfel 
primele partide, care au început să emită pretenţii pentru parta- 
Jarea puterii cu Frontul Salvării Naţionale, care între timp şi-a 
anunţat transformarea în partid politic şi participarea la alegeri. 

În urma presiunilor de stradă, a primei mineriade din 
ianuarie 1990, s-a ajuns la un acord între conducerea CFSN și 
restul partidelor pentru crearea unei noi instituţii, în care să se 
regăsească toate partidele politice. Acordul a fost negociat între 
Ion Iliescu și Petre Roman, pe de-o parte, și liderii partidelor cu 
trecut anti-comunist (Corneliu Coposu de la PNȚCD, Radu 
Câmpeanu de la PNL, Sergiu Cunescu de la PSDR). Astfel a luat 
naștere Consiliul Provizoriu de Unitate Naţională (CPUN) care 
reprezenta prima adunare legislativă cu trăsături ale unui 
parlament democratic. 

Pierderea monopolului puterii de către FSN s-a realizat 
într-o manieră care aduce aminte de modelul tranziţiei poloneze 


18 M. Of., nr. 9 din 31 decembrie 1989 

spre democraţie! CPUN-ul constituit la 1 februarie 1990 avea 241 
de membri, din care 106 reprezentau CFSN, 105 partidele de 
opoziţie, câte 3 membri din fiecare partid, 27 reprezentanţi ai 
minorităților și 3 ai Asociaţiei Foștilor Deținuți Politici. În această 
primă adunare legislativă semi-democratică (pentru că îi lipsea 
legitimitatea votului universal), erau reprezentate categorii 
foarte variate: revoluționari, personalităţi ale vieţii științifice şi 
culturale, o parte a disidenței anti-comuniste, urmași ai partidelor 
interbelice, profitori de ocazie. În orice caz, în CPUN s-au regăsit 
mare parte din elitele politice care s-au aflat la conducerea 
partidelor politice din România anilor '90. 

În cadrul CPUN s-a stabilit legislaţia pentru organizarea 
primelor alegeri libere din perioada post-comunistă. Acestea au 
avut loc în 20 mai 1990 și au însemnat prezenţa în Parlament a 
unui mare număr de partide, 18 partide în Camera Deputaţilor, 
la care se adaugă reprezentanţii grupurilor minoritare, în total 26 
formaţiuni politice. La Senat, unde norma de reprezentare era mai 
mare?l, au fost prezente 7 formaţiuni politice (vezi în acest sens 
tabelul 3.1). Rezultatele alegerilor din 20 mai 1990, cu 
reprezentarea parlamentară corespunzătoare, trebuie explicate 
prin votul proporţional, fără prag electoral, dar și prin starea de 
fragmentare politică specifică tuturor statelor post-comuniste. 
Polonia a fost cea mai apropiată de situaţia din România, având 


19 Partidul Unit Muncitoresc Polonez a negociat cu Solidaritatea în 
aprilie 1989 astfel încât comuniștii își păstrau 65% din locurile Seimului, 
camera inferioară. La alegerile din 4 iunie 1989 opoziţia a câștigat 92 din 
cele 100 ale Senatului și 160 din cei 165 candidaţi aleși în Seim. Pentru mai 
multe amânunte vezi Adrian Pop, Tentația tranziției. O istorie a prăbușirii 
comunismului în Europa de Est, Corint, București, 2002, p. 204-205 

20 Decret-lege nr. 92 din 14 martie 1990 pentru alegerea Parlamen- 
tului și a Președintelui României, in M. Of. nr. 35 din 18 martie 1990 

21 Ibidem, art. 6 „Senatul este format din senatori aleși, în funcţie 
de populația judeţelor, astfel: în judeţele cu populație de până la 500.000 
locuitori se aleg câte doi senatori; în cele cu populație de la 501.000 până la 
150.000 locuitori se aleg câte 3 senatori; în celelalte judeţe se aleg câte 4 
xunntori; în municipiul București se aleg 14 senatori“ 

în urma primelor alegeri libere, din 1991, 29 de partide 
reprezentate în Seim22. 

După încetarea mandatului Adunării Constituante, ca 
urmare a adoptării Legii fundamentale în noiembrie 1991, au avut 
loc alegeri parlamentare în 27 septembrie 1992, în baza unei noi 
legi electorale?3. La aceste alegeri a fost introdus un prag electoral 
de 3%, cu redistribuirea mandatelor la nivelul întregii ţări, potrivit 
metodei d'Hondt. Au intrat astfel în Camera Deputaţilor 7 for- 
maţiuni politice, din care o coaliţie electorală, Convenţia Demo- 
cratică din România (CDR). La Senat au reușit să aibă reprezentare 
parlamentară 8 formaţiuni politice, cu aceeași coaliție, CDR. 

In urma alegerilor generale din 17 noiembrie 1996, 
realizate potrivit acelorași condiţii legale ca în 1992, atât în Camera 
Deputaţilor cât şi în Senat au avut reprezentare parlamentară 6 
formaţiuni politice, din care o coaliţie. CDR care a realizat mai 
multe grupuri parlamentare. 

Inaintea alegerilor generale din 26 noiembrie 2000 a fost 
modificată legislaţia electorală, în sensul introducerii unui prag 
electoral mai ridicat, de 5% pentru un partid, iar pentru alianțe 
de minim 8%24. Acest prag electoral a determinat scăderea numă- 
rului de formaţiuni politice sau alianţe care au intrat în Parlament, 
câte 5 în cele două Camere?. 

Alegerile parlamentare din 28 noiembrie 2004 au avut loc 
potrivit aceluiași sistem electoral ca și cele precedente. Au intrat 
în Parlament câte 6 partide pentru fiecare Cameră. În timp ce la 
Camera Deputaţilor s-au format șase grupuri parlamentare plus 
cel al minorităţilor, la Senat PNL și PD au format un singur grup 
parlamentar al Alianţei „Dreptate și Adevăr“, camera superioară 
având patru grupuri parlamentare. 


=== 22 Aleksander Smolar, „Poland's Emerging Party System“, in 

«Journal of. Democracy, Vol. 9, No.2, 1998, p.122-133 

23 „Legea nr. 68 din 15 iulie 1992, pentru alegerea Camerei Deputaţilor 
şi a Senatului“, in M. Of., nr. 164 din 16 iulie 1992 

24 Ordonanţa de Urgenţă a Guvernului nr. 129 din 30 iunie 2000, in 
M. Of., nr. 311 din 5 iulie 2000 

25 Partidele reprezentate în Camera Deputaţilor în mandatul 
2000-2004 sunt de fapt 7, dar s-au constituit cinci grupuri parlamentare, plus 
cel al minorităţilor etnice. PSDR a fuzionat cu PDSR, formând PSD iar PUR 
nu avea grup parlamentar 

Sursa: Preluat și completat după Cariere politice și reprezentare 
parlamentara”, p.4 


(-) nu a existat partidul; (0) partidul nu a obţinut reprezentare parlamentară 


Scrutinul de tip proporțional a permis reprezentarea în 
parlament a tuturor familiilor politice românești. Dacă luăm în 
calcul reprezentarea parlamentară ca urmare a primelor patru 


2 Laurenţiu Ştefan, Răzvan Grecu, Cariere politice și reprezentare 
parlamentară. Raport de cercetare, București, martie 2004 

scrutine observăm faptul că cea mai puternică familie politică este 
cea social democrată, cu o medie de 47% (vezi tabelul 3.2), urmați 
de naționaliști (11%) și creştin democrați, conservatori. 


Reprezentativitate politică 


O problemă ridicată frecvent în cadrul analizelor politice dedicate 
adunărilor legislative este în ce măsură acestea sunt reprezentative 
în raport cu populaţia statului respectiv. Norma de reprezentare 
stabilită în legislaţia electorală românească este, începând cu legea 
electorală din 1992, de 70.000 cetăţeni pentru un deputat şi 160.000 
pentru un senator. În plan internaţional, camerele inferioare ale 
parlamentelor, alese prin vot universal, sunt constituite după 
așa-numita regulă a „rădăcinii cubice“, potrivit căreia cifra totală 
a mandatelor din prima cameră corespunde cu rădăcina cubică a 
numărului populaţiei. Camera Deputaţilor din România, prin cei 
345 de membri ai săi, ar corespunde unei populaţii de 40 milioane 
(cât are de exemplu Polonia), nu pentru 22 milioane. În funcție 
de criteriul rădăcinii cubice România ar trebui să aibă o Cameră 
inferioară care să aibă 250-300 de mandate. 

Prin dimensiunile sale, legislativului românesc întruneşte 
condiţiile favorabile unei înalte reprezentativităţi. Dacă realizăm 
o corelaţie între dimensiunea legislativului și gradul de reflectare 
în mandate parlamentare a opţiunilor cetăţenilor, ajungem la alte 
concluzii. Deoarece scrutinul proporţional cu prag electoral de 5% 
nu este corelat cu magnitudinea medie a circumscripțiilor rezultă 
o reflectare mai puțin fidelă a opţiunilor electorale, un număr 
semnificativ de voturi nefiind reprezentate în mod direct în 
mandate parlamentare. Calculul indicelui disproporționalității 
legislative (5,88 în 1992 și 9,38 în 2000)77 arătă că sistemul politic 
românesc deşi a fost gândit ca unul proporţional, în practică adoptă 
o parte din caracteristicile sistemelor majoritare (vezi 
subcapit.V.1.b). 


-—-—— 21 Cristian Preda, „Sistemul politic românesc după patru serutinuri“, 
in Studia Politica. Romanian Political Science Review, Vol.1, No.1, March 
2001, p.226-227 

Tabelul 3.2: Scoruri electorale ale familiilor partizane (1990-2004) 


Ecologiștii (MER, PER, 
FER, ANLE) 


Comuniștii și extrema 
stângă (PDM, PSM, PS, 
PSMR, PMR) 


Agrarieni minimaliști 1,83 3,44 0,84 0,43 
(PDAR, PNȚ) 


i i să 
10,01 | 21,25 9,72 
identitară (PNTCD, PAR, 
CDR 2000) 
Naţional-populiști pe 2,12 11,61 8,81 20,86 | 10,85 
bază etnică sau 
religioasă și extrema 
dreaptă (PUNR, PRM, 
PAN) 
gat pereg 


unor interese 

particulare, diverse 

(GDC, PLS, PRNR, 

Sursa: adaptat după Cristian Preda, Sistemul de partide şi familiile politice 
in România postcomunistă, in Jean-Michel de Waele, Partide politice și 
democrație în Europa centrală și de est, Humanitas, București, 2003, p.282 


Liberali și conservatori 
maximaliști și 
moderniști (PNL, ULB, 
PAC, PNLAT, PNLCD, 
NPL, ANL, APR, PLDR) 


Agrarieni, 
creștin-democraţi, 
populiști și dreapta 


PTLDR, PR, SND, PPR) 


Minorităţi (UDMR, FDG, 
UDRR, alţii) 

Dinamica intrapartidistă a mandatelor parlamentare 


Pentru a putea înţelege performanțele unei adunări 
legislative, dar și structura sistemului partidist, un indicator 
relevant este raportul dintre înnoire și conservatorism în privinţa 
accesului la funcţiile de demnitate publică. 

Chiar dacă nu este un indicator perfect, numărul de 
parlamentari cu experienţă politică ne poate arăta în ce măsură, 
de la o legislatură la alta se produce o stabilizare a vieţii politice. 
Analiza de faţă se bazează pe datele obţinute din baza de date 
ROMELITEZ. 

Studiul dinamicii elitelor parlamentare indică faptul că, 
în general, procentul de deputaţi care rămân în Parlament de la 
o legislatură la alta a crescut ușor de la 25% la maxim 33%. Din 
aceste date se poate deduce că la fiecare legislatură marea 
majoritate a parlamentarilor sunt lipsiți de experienţă parla- 
mentară. Într-un studiu efectuat pe legislativul polonez? se relevă 
faptul că procentul de înnoire a scăzut de la 91,9% la 54,6%, media 
în perioada 1990-2003 fiind de 66,5%, situaţie foarte apropiată cu 
cea România. Trebuie remarcat faptul că, rata mare de înnoire între 
legislaturile 1996-2000 și 2000-2004 din România a fost 
determinată mai degrabă de volatilitatea electorală foarte mare 
decât de schimbarea candidaţilor. Eșecul intrării în Parlament a 
PNTCD şi a formațiunilor satelite, cumulată cu creșterea foarte 
mare a procentului obținut de PRM (de la 5,5% mandate obținute 
în 1996 la 24,3% în 2000), a determinat menţinerea unei rate mari 


—-—— 2% Bază de date creată de CASP (Centrul pentru Analize și Studii 
Politice). Pentru acuratețe luăm în considerare toţi deputaţii și senatorii care 
au făcut parte din cele două Camere, indiferent de momentul intrării, la înce- 
put sau ulterior sau de finalizarea sau nu a mandatului. Baza ROMELITE 
cuprinde date despre 1561 parlamentari români din perioada 1990-iunie 2003, 
din care 1175 au fost validaţi cel puţin odată ca deputaţi, iar 462 ca senatori. 
Cea mai mare parte a informațiilor sunt preluate după Laurenţiu Ştefan, 
Răzvan Grecu, Cariere politice şi reprezentare parlamentară. Rapori de 
cercetare, București, martie 2004. Vezi și Laurenţiu Ştefan, Patterns of Political 
Elite Recruitment in Post-Communist Romania, Ziua, Bucureşti, 2004 

29 Heinrich Best, Michael Edinger, (ed.), Representative Elites in 
Post-Communist Settings, SFB, No. 8, Jena, 2003, p.42 

de schimbare. Procentele în care Parlamentul și-au înnoit efecti- 
vele în 2000 în raport cu legislatura precedentă, 27,9% pentru 
Senat, şi 38% pentru Camera Deputaților? plasează România în 
rândul parlamentelor central-europene care își reproduc compo- 
nența de la un mandat la altul cu aproximativ o treime din 
mandate. 

Din punct de vedere numeric Partidul Social Democrat, 
cu vechile lui forme — FDSN, PDSR —, a reușit să își reproducă 
cei mai mulți membri în Parlament. Situaţia poate fi explicată prin 
faptul că a fost, începând din 1992, cel mai numeros partid, 
indiferent dacă s-a aflat la putere sau în opoziţie. Dintr-un total 
397 deputaţi și senatori care au făcut fost aleși pe listele FSN în 
1990, ca urmare a rupturii FSN din martie 1992, la alegerile 
parlamentare din acel an au fost realeși 114. Aceștia sunt 
repartizaţi în următorul mod: FSN-92 (transformat în PD), 43 de 
parlamentari, FDSN 68, PRM 2 iar PUNR 1. Rezultatele indică 
în mod evident faptul că ruptura care a afectat FSN nu a rupt 
partidul în două, mai degrabă una din părți luând două treimi. 

Numărul deputaţilor care au stat fără întrerupere în 
Camera Deputaţilor din mai 1990 până în 2004 este de 17, adică 
4,7% din totalul membrilor, fiind mai mare decât la Senat, unde 
numai 11 senatori au făcut parte din toate legislaturile 
post-comuniste. De asemenea, mobilitatea politică între Camera 
Deputaţilor și Senat este nesemnificativă, de aproximativ 3% 
pentru fiecare legislatură3l. 

Singura forță politică care a reuşit o stabilizare a 
compoziţiei grupului parlamentar este UDMR, 46% din deputaţii 
acestei formaţiuni având cel puţin 3 mandate. Din 1990 până în 
2004 UDMR a fost reprezentată parlamentar de un grup restrâns 
şi stabil de oameni politici, circulaţia elitelor în interior fiind redusă, 


3 Marius Tudor, Adrian Gavrilescu, Democraţia la pachet. Elita 
politică în România post-comunistă, Compania, Bucureşti, 2002, p.92. Pentru 
studii despre metodologia cercetării elitelor vezi Ezra Suleiman, Henri 
Mendras, Recrutarea elitelor în Europa, Editura Amarcord, Timişoara, 2001; 
Gil Eyal, iván Szelenyi, Eleanor Townsley, Capitalism fără capitalişti: noua 
elita conducătoare din Europa de Esi, Omega, București, 2001 

31 L. Ştefan, loc.cit., p.15-16 

cel puţin la vârf. O situaţie apropiată de cea a UDMR a avut-o și 
Partidul Democrat, cu o rată scăzută de înnoire a mandatelor de 
deputat în interiorul partidului în alegerile din 1992-2000. 


Migraţia parlamentară 


Studiul partidelor parlamentare nu poate ocoli o problemă foarte 
importantă, cu implicații politice, administrative, morale: migrația 
politică. Din punct de vedere tehnic aspectul principal care face 
posibilă migraţia parlamentarilor se leagă de tipul de mandat 
reprezentativ și interzicerea celui de tip imperativ. Gradul mic de 
instituţionalizare al partidelor este unul din factorii care afectează 
puterea acestora asupra reprezentanţilor în Parlament. Mai mult, 
cu toate că votul pe liste face să existe un grad mic de persona- 
lizare a campaniilor pentru forurile reprezentative, lipsa unor mize 
importante de ordin doctrinar face ca migraţia chiar între partide 
aparent îndepărtate ideologic să nu prezinte probleme“?. Practic, 
odată ajuns în Legislativ, parlamentarul nu poate fi demis pentru 
4 ani, decât în cazuri excepţionale. Cele mai negative efecte ale 
migraţiei politice se leagă de distorsionarea opţiunilor electoratului, 
dar şi de scăderea încrederii în valoarea votului. 

In mod paradoxal, migraţia politică a parlamentarilor a 
avut și efecte pozitive, în cel puţin două direcţii: a contribuit la 
consolidarea doctrinară a partidelor și a permis partidelor de 
guvernământ să aibă o majoritate parlamentară stabilă. Această 
din urmă situaţie este întâlnită în legislatura 2000-2004, când 
Partidul Social Democrat, deși a avut în urma alegerilor 43% din 
mandate la Camera Deputaţilor și 46,4% la Senat, a ajuns în 
noiembrie 2004 la 47% din mandatele de deputaţi și 43,6 % din 
senatori. 

Din punctul de vedere al migraţiei parlamentare în cele 
patru legislaturi, situația a cunoscut mari diferenţe. Cea mai 


32 Fenomenul migraţiei politice din România. Cauze si consecințe, 
Studiu realizat de Fundaţia CURS — Centrul de Sociologie Urbană și 
Regională, 2004. Acesta este doar unul dintre studiile dedicate migraţiei 
politice din România. Institutul de Politici Publice (www.ipp.ro) a realizat 
mai multe cercetări asupra migraţiei aleşilor locali 

instabilă legislatură a fost între 1996-2000, când 91 de deputaţi 
și-au schimbat formațiunea politice pe listele căreia au ajuns în 
Parlament. In 1992-1996 au migrat 79 deputaţi, pentru a se reduce 
numărul acestora la 46 în legislatura 2000-2004. Analiza acestor 
date indică faptul că guvernările de coaliţie favorizează migraţia 
politică. Un număr mai mic de grupuri parlamentare (5) în 
legislatura 2000-2004 a limitat proporţiile migraţiei, în raport cu 
perioadele anterioare. Migraţia a fost mai scăzută şi pentru că PSD 
a reușit să-şi consolideze o majoritate parlamentară informală, prin 
sprijinul independenţilor și minorităţilor naţioanale, altele decât 
cea maghiară. 

In general, o mare parte a deputaţilor care au părăsit o 
formaţiune politică au ales să fie independenţi, acest fenomen 
afectând toate partidele politice. Cel mai stabile grupuri 
parlamentare în perioada 1992 — 2004 se dovedesc a fi UDMR și 
Grupul minorităţilor, determinantul etnic al prezenţei în Camera 
Deputaţilor fiind principalul factor care a împiedicat migraţia 
acestora. Acestea nici nu au făcut de fapt obiectul atragerii spre 
putere, pentru că ele au o înclinație pro-guvernamentalistă (cu 
excepţia UDMR între 1992-1996) naturală. 

Datele prezentate indică faptul că prezenţa la putere sau 
în opoziţie este un factor important al direcţiei agregate migraţiei. 
De exemplu, în perioada 1992-1996, Grupul parlamentar al PDSR 
din Camera Deputaţilor a avut în mod constant un număr de 
116-117 deputaţi, abia în 1996 odată cu scăderea PDSR în sondaje, 
în ultimele două sesiuni, numărul scăzând la 110, respectiv 106 
membri. Aceiași situaţie se înregistrează și în cazul PNȚCD. Dacă 
în perioada 1996 — iunie 1998, numărul deputaţilor a rămas 
constant, respectiv 91, odată cu sesiunea din toamna lui 1998, 
numărul deputaţilor a scăzut la 89, 75 și 71 în ultima sesiune 
parlamentară din toamna lui 2000. Practic cel mai important factor 
care afectează migraţia politică este forţa unui partid, relevată în 
special prin cotarea în sondajele de opinie, situaţia politică fiind 
analizată de parlamentari dacă ar mai putea sau nu obţine un nou 
mandat. Situaţia a fost la fel de îngrijorătoare și în legislatura 
2000-2004, întrucât în aceasta 15 senatori şi 46 de deputaţi au 
părăsit partidele care i-au adus în Parlament și s-au înscris în alte 

formaţiuni politice, principalul partid spre care s-au îndreptat de- 
zertorii fiind PSD, mai ales în dauna PRM și PD (vezi tabelul 3.3). 


Tabel 3.3: Migraţia politică în Camera Deputaţilor în perioada 

iar în 2001 cele două partide au fuzionat 


i Dif. 


ROMÂNIA DE LA COMUNISM LA CAPITALISM | 187 


Caracteristici socio-profesionale ale parlamentarilor 


Studiul elitelor parlamentare nu ar fi comprehensiv dacă nu ar fi 
abordată și problema caracteristicilor sociologice ale acestora. 
Vârsta medie este unul din indicatorii semnificativi pentru a 
înţelege performanţele unui parlament. Analiza statistică a 
membrilor Camerei Deputaţilor indică faptul că, deși un cetăţean 
poate fi ales potrivit Constituţiei din 1991 de la 23 de ani, vârsta 
medie de-a lungul celor patru legislaturi se plasează în intervalul 
48-50 de ani%. Media de vârstă între partide variază semnificativ. 
Partidele istorice au avut o medie de vârstă peste media legisla- 
turii respective, cu excepţia PNL care, începând cu 1992 a avut o 
medie de vârstă sub ratele medii ale Camerei Deputaţilor, situaţie 
care se schimbă după 2000, în sensul creşterii mediei de vârstă. 
UDMR și PD au avut vârstele medii cele mai mici, cuprinse între 
42-46 de ani (vezi figura 3.1). 

Politica a fost şi a rămas în România o preocupare pre- 
ponderent masculină, concluzie susținută și de distribuţia 
parlamentarilor în funcţie de sex. Numărul femeilor membre ale 
Camerei Deputaţilor a crescut constant între 1992-2000, ajungând 
la 11% în legislatura 2000-2004. Partidele cu cea mai echilibrată 


Virsta medie a deputaţilor. 1990-2000 


Figura 3.1: Vârsta medie a deputaţilor aleși în perioada 1990-2000 
Sursa: Cariere politice și reprezentare parlamentară, p.9 


33 Ibidem, p.9 

distribuţie sunt cele de stânga — PSD, PUR și PD. Situaţia trebuie 
explicată prin motivaţia doctrinară care susţine prezenţa și 
promovarea femeilor în politică. 

La fel ca şi în celelalte state ex-comuniste, educaţia a fost 
o resursă importantă în convertirea capitalului social propriu în 
condiţie a prezenţei pe scena politică. Aproape 90% din parla- 
mentari au avut, de-a lungul celor patru legislaturi, educaţie 
superioară. Majoritatea relativă a deputaţilor au studii în 
domenii tehnice (cca. 40%), cu o tendinţă crescătoare. Urmează 
studiile sociale și umaniste (17%), studiile economice (13%) și cele 
juridice (12%). Tranziţia a dat câștig de cauză celor cu studii 
tehnice, trendul fiind de scădere a numărului deputaţilor cu studii 
socio-umaniste și juridice, absolvenți de medicină sau arte 
frumoase (vezi figura 3.2). 

Tipul de studii a fost în perioada primelor două mandate 
un predictor puternic în legătură cu ocupaţia parlamentarilor 
înainte ca aceștia să devină demnitari. Cum era de așteptat, 
categoria profesională cea mai numeroasă este cea a inginerilor, 
urmaţi de cadrele didactice din învăţământul pre- sau universitar. 
10% din deputaţi sunt economiști, dar oamenii de afaceri au crescut 
după alegerile din 2000 la 8% din numărul total al membrilor 
Camerei Deputaţilor. S-a mărit și ponderea categoriilor profesionale 
care au legătură cu politica propriu-zisă, crescând numărul 
parlamentarilor cu experienţă politică și administrativă. 

Din punctul de vedere al distribuţiei urban-rural 
cercetarea statistică indică faptul că există o pondere mai mare a 
deputaţilor care provin din mediul rural decât din cel urban. 
Concluzia ar putea părea surprinzătoare la prima vedere deoarece 
în acest moment populaţia urbană este superioară numeric celei 
din mediul rural. Explicaţia constă însă în faptul că România a 
cunoscut o urbanizare masivă abia în perioada comunistă. Dacă 
se realizează o corelație între vârsta medie și mediul de provenienţă 
situația devine pe deplin explicabilă. In fapt, ponderea ușor 
superioară a parlamentarilor proveniţi din mediul rural se explică 
prin politica de creare a unor noi elite de către regimul comunist, 
tehnocraţia și intelectualitatea din perioada comunistă fiind, firesc, 
noua elită conducătoare. 

Tipul studiilor comp etate inaintea nyani in Partament 


Figura 3.2: Tipul studiilor înaintea intrării în Parlament 
Sursa: Cariere politice și reprezentare parlamentară, p. 12 


Cel mai puternic partid al perioadei post-comuniste, PDSR 
(PSD) a urmat după 1992, un proces prin care elitele sale provin 
într-o tot mai mare proporție din mediul urban, ajungând la o 
pondere de aproape 60% în legislatura 2000-200434. Descendentul 
în linie directă al FSN, Partidul Democrat și-a recrutat deputații 
cu predilecție din mediul rural. La polul opus se află PNL, care a 
debutat în viaţa politică de după 1989 ca un partid eminamente 
urban, dar deschiderea spre noi elite a determinat creșterea 
ponderii parlamentarilor proveniți din mediul rural, ajungând 
pentru legislatura 2000-2004 la peste 40%. 

Constatarea că 80,8%% din deputaţi au deţinut funcţii de 
conducere la nivel judeţean indică faptul că nu sunt novici în viaţa 
politică, însă este discutabil în ce măsură experienţa executivă la 
nivel judeţean este folositoare în activitatea parlamentară. Insă 
informația este relevantă pentru studiul carierelor politice: mai 
întâi politicienii îndeplinesc un stagiu, mai lung sau mai scurt, în 
politica și administraţia locală, abia după aceea sunt considerați 
a fi eligibili pentru o carieră naţională. Funcţiiile de prefect și 
preşedinte al Consiliului Judeţean au fost cele mai importante 
demnități locală înainte de cea de parlamentar. 


- 34 Ibidem, p.11 
35 Ibidem, p.23 

Figura 3.3: Ocupaţia înainte de intrarea în Parlament 
Sursa: Cariere politice şi reprezentare parlamentară, p.13 


Preşedinţii Camerelor 


În viaţa politică din România nu s-a consacrat o regulă generală 
după care președinții sau vicepreședinţii Camerelor să fie 
președinți sau vicepreședinți de partide, ci alegerea acestora este 
expresia echilibrelor de putere din interiorul partidelor sau dintre 
partidele care au guvernat în coaliție. Desigur, există o regulă 
generală care stabilește numărul de vicepreședinți ai Parlamen- 
tului, dar nominalizarea efectivă a persoanelor ține de o situaţie 
particulară în fiecare caz în parte, exprimând un anumit context 
politic. 

Președintele Senatului ales în urma alegerilor din 20 mai 
1990 a devenit Alexandru Bârlădeanu, un vechi lider comunist care 
a intrat în conflict cu politica dusă de Nicolae Ceaușescu, fiind unul 
din semnatarii „Scrisorii celor 6“ din 1989. A ocupat a doua 
demnitate în stat ca o recunoaştere a autorităţii sale, într-un 
moment în care grupurile de putere din FSN nu intraseră încă în 
conflict. Marțian Dan a ocupat în perioada comunistă funcţia de 
prim-secretar al Comitetului Central al UTC şi ministru pentru 
Problemele Tineretului (februarie 1971-octombrie 1972), fiind şi 


A-F, Agenţia Naţională de Presă Rompres, Bucureşti, 1994, p.238 

președintele Camerei Deputaţilor în legislatura 1990-1992. 
Deţinerea primelor trei funcţii în ierarhia de stat până în 1992 de 
către oameni politici care au ocupat poziţii importante în ierarhia 
comunistă nu a făcut decât să întărească opiniile celor care 
susțineau faptul că revoluţia din decembrie 1989 a fost urmată 
de o semi-restaurație. 

Oliviu Gherman a deţinut funcţia de președinte al 
Senatului în perioada 1992-1996, fiind președinte al FDSN (PDSR). 
Acesta era dublat pe linie de partid de Adrian Năstase, președinte 
al Camerei Deputaţilor în aceeași perioadă, care devenea în iunie 
1993 preşedinte executiv al PDSR. Blocarea funcţiei de preşedinte 
al PDSR de către o persoană fără carismă, ca și ocuparea funcţiei 
de prim-ministru de Nicolae Văcăroiu, exprimă atât preeminenţa 
puterii lui Ion Iliescu dar şi aranjamentul de partajare a demni- 
tăţilor cu grupul mai tânăr reprezentat de Adrian Năstase. 

În timpul guvernării CDR-USD-UDMR cele mai înalte 
demnități parlamentare au fost deţinute de cele mai importante 
trei partide ale coaliţiei. Ion Diaconescu, președintele PNȚCD, în 
vârstă de aproape 80 de ani în momentul preluării mandatului, 
a fost președinte al Camerei Deputaţilor. Liderul naţional-țărănist 
a preferat să deţină un post ferit de responsabilităţi directe prea 
mari, căruia îi putea face faţă chiar și la o vârstă înaintată, în afara 
capriciilor partenerilor de coaliţie (președinții Ca merelor sunt aleși 
pentru durata întregii legislaturi). Strategia utilizată de Ion 
Diaconescu s-ar putea numi „un loc cald pentru președinte“. 
Conform negocierilor dintre CDR și USD postul de președinte al 
Senatului a revenit social-democraţilor, iar pentru că Petre Roman, 
în calitatea sa de președinte de partid se pregătea pentru viitoarea 
candidatură la Președinția României, și nici nu putea accepta încă 
de la început un post într-un guvern pe care nu-l conducea, a 
preferat ocuparea celui de al doilea loc în ierarhia de putere 
constituțională (a aplicat tactica „așteaptă și surprinde-ţi 
competitorii“). Când însă a crezut necesar că a venit timpul acţiunii, 
a ocupat funcţia de ministru de Externe, un post cu mult mai mare 
vizibilitate. Succesorul său a fost Mircea Ionescu-Quintus, 
preşedintele fără putere al PNL, un lider care trebuia să ţină ocupat 

un post astfel încât să evite disputele prea violente din interiorul 
partidului. 

În urma alegerilor din 2000 situația politică s-a schimbat, 
realizarea unui guvern monocolor de către PDSR (PSD) și ocuparea 
de către președintele partidului a funcției de prim-ministru a 
tranșat raporturile de putere în favoarea Guvernului. Ocuparea 
funcţiilor de demnitate a făcut obiectul negocierii între curentele 
din interiorul partidului de guvernământ. Nicolae Văcăroiu, un 
apropiat al lui Ion Iliescu, fost prim-ministru şi vicepreşedinte al 
PSD, primeşte funcţia de președinte al Senatului. A treia 
demnitate în stat, președintele Camerei Deputaţilor, îi revine lui 
Valer Dorneanu, fost preşedinte al Consiliului Legislativ, fără o 
poziție importantă în partid în momentul iniţial, devenit ulterior 
vicepreşedinte PSD. Influenţa reală în Camera Deputaţilor o 
deţinea Viorel Hrebenciuc, liderul grupului parlamentar PSD. 


Concluzia principală a studiului elitelor parlamentare este 
aceea că politica post-comunistă a fost realizată, într-o măsură 
apreciabilă, de oameni care au deţinut poziţii și în tehnocraţia 
vechiului regim. Ivan Szelenyi3 argumentează faptul că trecerea 
de la comunism la democraţie nu a produs o schimbare radicală 
a compoziţiei elitelor, întrucât vechea nomenclatură a reușit să 
se transforme în noua clasă de proprietari, menținându-și în acest 
fel dominaţia. Practic, din cele două mari procese prin care se 
schimbă elitele, reproducerea şi circulaţia, preponderentă pentru 
spaţiul post-comunist, cel puţin în perioada incipientă a fost 
reproducerea lor, corelată cu un proces de adaptare. La nivelul 
forurilor reprezentative, rata mare de înnoire ne arată că asistăm 
la un proces real de schimbare a elitelor politice. Chiar dacă 
aproximativ 80%% din deputaţii din legislatura 2000-2004 au fost 
membri ai Partidului Comunist, numai 22% au deținut funcții de 
conducere, în mare parte nu foarte importante. Acestui filon 
principal i s-au adăugat altele două, cu dinamici contrare: cel al 


—-—— 31 Andras Bozoki, „Theoretical Interpretations of Elite Change in East 
Central Europe“, in Comparative Sociology, Vol. 2, Issue 1, Koninklijke Brill 
NV, Leiden, 2003, p.220, in www.brill.nl 

3% L. Ştefan, loc.cit., p.19. 

militanţilor partidelor interbelice, tot mai puţini, și cei care au 


devenit maturi în epoca post-comunistă, tot mai numeroși. 


3. Analiza cantitativă a activității parlamentare 


Parlamentele în epoca modernă îndeplinesc două funcţii principale: 
de for pentru legiferare și, în funcţie de tipul de regim politic, de 
control mai extins sau mai restrâns al puterii executive. Analiza 
cantitativă cu metode statistice a exercitării funcțiilor parlamentare 
pune în evidenţă trăsături ale sistemului politic. 


Dinamica legislativă 


Analiza numărului de legi promulgate în perioada 1990-2004 (vezi 
figura 3.4), scoate în evidenţă faptul că, în general, activitatea 
legislativă a cunoscut un trend ascendent. In perioada 1990-2000 
Parlamentul a votat sub 300 de legi anual, la care se adaugă 
celelalte categorii de acte normative (regulamente, hotărâri). După 
anul 2000 numărul legilor votate a crescut semnificativ, în anul 
2001 fiind votate cele mai multe legi (796). Nu există o regulă ca 
în anii electorali numărul legilor să fie sub media înregistrată pe 
parcursul respectivei legislaturi, ceea ce indică faptul că activitatea 
electorală nu a influenţat semnificativ activitatea guvernului, în 
calitate de principal furnizor de iniţiative legislative. Probabil că 
în anii electorali votul a dobândit şi mai mult un caracter formal. 

Trendul ascendent al numărului de legi promulgate se 
explică, în primul rând, prin creşterea nevoii de legislaţie pentru 
noi domenii, prin revizuirea și adaptarea legislaţiei anterioare, 
creșterea numărului de acorduri şi tratate internaţionale la care 
România este parte semnatară. Un alt element care ar putea 
explica creșterea numărului de legi este profesionalizarea corpului 
de parlamentari. Acest fapt nu este totuși, decât marginal în 
explicarea creșterii intensității procesului legislativ, așa cum 
demonstrează analiza gradului de înnoire a Parlamentului. Mai 
degrabă, creşterea numărului de legi adoptate poate fi explicată 
prin îmbunătăţirea disciplinei grupurilor parlamentare, scăderea 


| 

timpului alocat discuţiilor politice din plen și creșterea ponderii 
timpului alocat dezbaterii legilor în comisiile de specialitate, după 
modificarea semnificativă a regulamentelor în 2001. 


Niamărul legilor promulgate în perioada 1990-2004 

Figura 3.4: Numărul legilor promulgate în perioada 1990-2004 
Sursa: Activitatea Camerei Deputaţilor, 2000-2004, p.46 


'Totuşi, în principal, mărirea numărului de legi promulgate 
trebuie corelată cu creşterea influenţei Executivului asupra 
Parlamentului, prin creșterea numărului de ordonante şi ordonanțe 
de urgenţă. Analiza comparativă a caracteristicilor procesului 
legislativ în perioada 1992-2004 (vezi tabelul 3.4) pune în 
evidenţă o creştere semnificativă a numărului iniţiativelor 
legislative primite de la Guvern, de la 27,7% din numărul total al 
iniţiativelor legislative în perioada 1992-96 la 37,7% în ciclul 
electoral 1996-2000, pentru a scădea la 29,5% în timpul guvernării 
PSD. O creştere şi mai importantă o are numărul ordonanţelor de 
guvern, în special a celor de urgenţă, de la 19,6% în prima 
legislatură constituţională la 49% în perioada 1996-2004. In anul 
2001 dominaţia Guvernului Adrian Năstase asupra Parlamentului 
a fost atât de puternică încât 70% din iniţiativele legislative votate 
au fost ordonanțe guvernamentale3?. Proporția a scăzut la 29% în 
2004, ca urmare a raţionalizării folosirii ordonanţelor de urgenţă 
în Constituţia revizuită. 


39 Activitatea Camerei Deputaţilor în legislatura 2000-2004, Monitorul 
Oficial, București, 2004 

Indiferent dacă au fost guverne de coaliţie sau un guvern 
monocolor, tendința perioadei 1997-2004 a fost de utilizare a 
instrumentului ordonanţelor, din moment ce aproape jumătate din 
legile promulgate au fost la bază iniţiative speciale ale Guvernului. 
Cifrele indică faptul că eficienţa și influența reală a Parlamentului 
a scăzut în perioada 1997-2004, chiar dacă numărul legilor 
promulgate a crescut. De altfel, numărul iniţiativelor legislative 
ale deputaţilor a scăzut de la 37,8% în perioada 1992-96 la 27,9% 
în perioada 1996-2000, pentru crește ulterior la 33% sub 
guvernarea PSD. 

Toate aceste informaţii statistice indică tendinţa de 
formalizare a vieţii parlamentare, de transformare a instituţiei 
legislative într-o maşină de vot la îndemâna guvernelor. Într-o 
astfel de situaţie se găseşte nu doar Parlamentul României, ci este 
o tendinţă în statele aflate în tranziţie, în care necesitatea 
legiferării rapide nu se putea acomoda cu mecanismele de vot 
parlamentare. 

Activitatea legislativă este supusă controlului consti- 
tuţionalităţii, adică să respecte principiile şi prevederile actului 
fundamental. Rolul de garant al Constituţiei revine Curţii 
Constituţionale, care emite decizii asupra caracterului legislaţiei. 
În legislatura 1992-1996 au fost atacate la Curtea Constituţională 
39 de legi, din care 10 au fost supuse reexaminării Camerei 
Deputaţilor, fiind corelate cu prevederile constituţionale“. În 
legislatura 1996-2000 au fost atacate la Curtea Constituţională 
19 legi înainte de a fi promulgate de președintele României. Din 
acestea, două au fost supuse reexaminării Camerei Inferioare.ca 
urmare a deciziei Curţii Constituționale‘. 30 de legi au supuse 
în perioada 2001-2004 controlului constituţional, prin sesizarea 
grupurilor parlamentare sau a Preşedintelui României. 


40 Activitatea Camerei Deputatilor 1992-1996, p.102 
41 Activitatea Camerei Deputatilor 1996-2000, p.95 

Tabel 3.4: Activitatea legislativă a Camerei Deputaţilor 1992-2004 
peer = afet 1992-1996 1996-2000 2000-2004% 
Iniţiative 998 2937 
legislative 

Primite de la 277 (27.7%)*** | 778 (37.7%)*** | 865 (29.5%) *** 
Guvern 

Primite de la 343 (34,3%)*** | 706 (32.2%)*** | 1103 (37.5%)*** 
Senat 

Iniţiative ale 378 (37,8%)*** | 576 (27.9%)*** 968 (33%)*** 
deputaților 

Legi 

promulgate 


Ordonanţe și 99 (19,6%)** 454 (49%)%* 1866 (49%)** 


Ordonanţe de 
urgență 

Sursa: Activitatea Camerei Deputaţilor, 1992-1996, 1996-2000, 2000-2004 
Observaţii: 

* în procesul legislativ au intrat 1717 iniţiative legislative din legislatura 
anterioară, fiind în total votate 3807 iniţiative legislative 

** cifrele din paranteze reprezintă procente din legile promulgate în respectiva 
legislatură 

*** cifrele din paranteze reprezintă procente din iniţiativele legislative propuse 
în perioada luată în calcul 


Controlul parlamentar 


Substanţa activităţii politice parlamentare constă în utilizarea 
instrumentelor constituţionale pentru exercitarea controlului 
parlamentar. Constituţia României şi regulamentele parlamentare 
stabilesc regulile de utilizare a moţiunii simple sau de cenzură, a 
întrebărilor, interpelărilor, intervențiilor deputaţilor și senatorilor. 

Reversul votului de învestitură a Guvernului este 
moţiunea de cenzură, care reprezintă cea mai importantă armă 
în mâna opoziţiei, prin care se poate atrage atenţia asupra unor 

aspecte considerate grave de către aceasta. În temeiul art. 112 din 
Constituţia din 1991 (art.113 din cea revizuită), moţiunea de 
cenzură poate fi iniţiată de cel puţin o pătrime din numărul total 
al parlamentarilor. Procedura parlamentară prevede faptul că, 
după depunerea moţiunii, birourile permanente ale celor două 
Camere o comunică Guvernului și iau măsuri pentru convocarea 
şedinţei comune a Camerei Deputaţilor și Senatului. Moţiunea de 
cenzură este adoptată dacă votează în favoarea acesteia majoritatea 
deputaţilor şi senatorilor. Dacă moţiunea este respinsă, în 
aceeaşi sesiune parlamentară nu mai poate fi depusă o nouă 
iniţiativă, cu excepția cazului în care Guvernul îşi asumă 
răspunderea în faţa Parlamentului asupra unui program, 
declaraţii de politică generală sau proiect de lege2. 

În legislatura 1992-1996 au fost inițiate de opoziție (PD, 
PNTCD, UDMR, PL’93, PNL-CD, PAC, PSDR, PER) patru moţiuni 
de cenzură: „Strategia de reformă economico-socială a programului 
de guvernare“ (19 martie 1993); „Falimentul politicii economice a 
Guvernului și pierderea totală a credibilităţii“ (17 decembrie 1993); 
„Nerespectarea Constituţiei, depunerea proiectului bugetului de 
stat cu o întârziere de 7 luni“ (3 iunie 1994); „Stoparea privatizării, 
scăderea nivelului de trai, manifestaţia de protest de la Reșița“ 
(30 iunie 1994). După cum se poate observa din titlurile acestora, 
toate moţiunile au vizat programul de guvernare, activitatea 
curentă a administraţiei, iniţiativele opoziţiei fiind respinse de 
coaliția guvernamentală. Este semnificativ faptul că toate cele 4 
moţiuni de cenzură au fost depuse până la jumătatea legislaturii. 
Situația este un indiciu al strategiei partidelor de opoziție în 
perioada 1992-94, când și-au concentrat activitatea politică în 
Parlament. Ulterior, după ce Guvernul a acuzat în repetate rânduri 
că este obstrucţionat în activitatea sa de către opoziție, aceasta 
din urmă a renunţat la moţiunile de cenzură, din mai multe motive: 
şi-a schimbat tactica politică, concentrându-se pe criticarea 
partidelor din arcul guvernamental prin intermediul activității în 
teritoriu, participarea la acţiuni de protest și greve, mass-media; 
moţiunile de cenzură s-au dovedit ineficiente, astfel încât 


42 Activitatea Camerei Deputatilor 1992-1996, p.165-166 

continuarea depunerii unor astfel de iniţiative, și respingerea lor, 
nu ar fi făcut decât să pună în evidenţă slăbiciunea parlamentară 
a opoziției. 

În ciclul electoral 1996-2000 opoziţia (PDSR, PUNR, PRM) 
a depus, şi aceasta, tot patru moţiuni de cenzură: „Incapacitatea 
Guvernului Ciorbea de a guverna ţara“ (6 iunie 1997); „Angajarea 
răspunderii Guvernului asupra programului de măsuri privind 
reforma globală a societăţii românești“ (9 iunie 1997); „Incapaci- 
tatea Executivului de a guverna țara“ (21 decembrie 1998); 
„Angajarea răspunderii Guvernului asupra accelerării procesului 
de reformă“ (20 mai 1999)%3. Și de această dată solidaritatea 
partidelor aflate în coaliția de guvernământ (CDR-USD-UDMR) 
a funcţionat, astfel încât cele patru motiuni au fost respinse. Faţă 
de tactica utilizată de partidele de opoziţie în legislatura anterioară, 
în perioada 1997-2000 opoziţia a folosit acest instrument și în anul 
preelectoral. Nu a mai fost depusă o moţiune de cenzură în anul 
electoral de către partidele de opoziţie din motive de oportunitate: 
PDSR era cotat de sondaje ca partidul cu cele mai mari șanse de 
a câştiga alegerile, iar social-democraţii nu se mai puteau asocia 
într-un demers atât de important cu vechiul partener din perioada 
1992-1995,- Partidul România Mare —, deoarece reconstruirea unei 
imagini de partid autentic democratic era mult mai importantă. 

Guvernul PSD a fost supus doar la două motiuni de 
cenzură, și acestea fiind provocate de către executiv ca urmare a 
angajării răspunderii sale asupra „Declaraţiei de politică generală 
privind bilanțul primului an de guvernare“ (18 decembrie 2001) 
şi a unei noi asumări a răspunderii guvernamentale asupra 
„Proiectului de lege privind unele măsuri pentru asigurarea 
transparenţei în exercitarea demnităților publice, a funcțiilor 
publice și în mediul de afaceri, prevenirea și sancţionarea corupţiei“ 
(21 martie 2003). Ambele moţiuni de cenzură au căzut, iar acest 
lucru era previzibil, dar opoziţia (PNL, PD, PRM) a utilizat acele 
momente pentru a transmite mesajul că nu sunt de acord cu politica 
guvernamentală. PNL și PD nu au depus moţiuni de cenzură 
pentru că nu aveau suficienți parlamentari pentru acest demers, 


— 4% Activitatea Camerei Deputaţilor 1996-2000, p.243 

preferând să nu colaboreze cu PRM, de teama acuzațiilor că s-ar 
asocia cu un partid extremist. 

Al doilea instrument ca forță de control asupra activităţii 
guvernamentale sunt moţiunile simplett. La Camera Deputaţilor 
în perioada 1992-1996 au fost introduse 11 moţiuni, din care 7 au 
fost respinse, 3 admise și una retrasă. Alte şapte moţiuni simple 
au fost înregistrate la Camera Inferioară. Respingerea acestora, 
potrivit regulamentelor parlamentare, este un drept al 
Președintelui Camerei Deputaţilor, în virtutea faptului că ele vizau 
scopuri incompatibile unei moţiuni, nu erau semnate de cel puţin 
50 de parlamentari ori urmăreau obţinerea finalităţii specifice 
moţiunii de cenzură, pe cale extra-parlamentară. 

Moţiunile dezbătute s-au axat pe probleme controversate 
privitoare la, procedura de învestire a miniștrilor în cazul 
remanierilor guvernamentale, la îndepărtarea din funcţie a unor 
persoane acuzate de corupție, la agenţii informatori ai Securităţii, 
la declaraţiile UDMR prin care se contesta caracterul național al 
statului român etc. Moţiunile adoptate au fost cele referitoare la 
agenţii informatori ai Securităţii, declaraţiile UDMR privind 
caracterul naţional al statului român și situaţia energetică. 

In legislatura 1996-2000 au fost iniţiate şi discutate 13 
moțiuni simple referitoare la politica agrară, probleme pensio- 
narilor, situaţia de industrie, învăţământ, scandalul manualelor 
de istorie a românilor etc. Deși în interiorul coaliţiei de guver- 
nământ rivalităţile şi disputele erau un subiect de presă aproape 
cotidian, în fața atacurilor opoziţiei puterea a acționat unitar, toate 
moţiunile fiind respinse. 

Guvernul PSD a fost atacat prin 20 de moţiuni simple, 
13 iniţiate de PNL și PD, restul de PRM. Dintre acestea, două 
iniţiative nu a fost luate în considerare. La nici o moţiune simplă 
cele două opoziții (PNL-PD pe de-o parte, PRM de alta) nu au 
conlucrat în procesul de iniţiere. La o parte din moţiuni s-a raliat 
şi PRM, liberalii și democraţii sprijinind doar moţiunea 


~=~~ “Marian Enache, Controlul parlamentar, Polirom, lași, 1998, passim. 
Autorul realizează o analiză juridică asupra prevederilor legale în domeniu 
din perioada 1990-1996, oferind informaţii și despre activitatea de control 
parlamentar exercitată la Senat în perioada 1992-1996 

„Sănătatea“. Subiectele moţiunilor vizau situaţia din sănătate (2 
inițiative), corupţia (3), politica economică și fiscală (2), alte teme. 

Formele cele mai utilizate de către parlamentari pentru 
controlul asupra puterii executive sau a administraţiei sunt 
întrebările şi interpelările. Baza constituţională pentru această 
formă de control parlamentar este art.111 din Constituţia din 1991 
(art. 112 din cea revizuită). În problematica întrebărilor și 
interpelărilor o modificare esenţială a fost realizată prin Hotărârea 
Camerei Deputaţilor nr. 4 din 11 martie 1996% care a introdus 
un regulament nou în relaţia dintre Parlament, Guvern și admi- 
nistrația publică: se face o distincţie între întrebări și interpelări, 
întrebările sunt divizate în orale și scrise, se instituie „ora 
ministerială“ și obligaţia primului-ministru și a membrilor Cabi- 
netului de a fi prezenţi la adresarea întrebărilor, la prezentarea 
interpelărilor și la oferirea răspunsurilor. 

Analiza comparativă a datelor din legislaturile 1992-2004 
arată faptul că opoziţia folosește mai frecvent această cale de 
control parlamentar. Pentru analiza relaţiei putere-opoziție am 
creat un „indice de control parlamentar“, calculat ca raportul dintre 
suma numărului de interpelări și întrebări și numărul parla- 
mentarilor care au aceste iniţiative, pentru fiecare grup parla- 
mentar. Am calculat acest indice doar pentru Camera Deputaţilor 
(vezi tabelul 3.5) deoarece Camerele au aceeași structură politică. 
În plus, analizele instituţionale de tip comparativ se realizează doar 
pe camerele inferioare, alese de regulă prin vot universal direct. 

Analiza comparativă a activităţii partidelor în legislaturile 
perioadei 1992-2000 scoate în evidenţă faptul că principalele 
partide de opoziţie, PNȚCD şi PDSR au indici de control parla- 
mentar relativ apropiaţi, 15,2 respectiv 12, cu un plus de agresi- 
vitate din partea creștin-democraţilor. Datele statistice scot la 
iveală un fapt cel puţin curios: PRM a fost mai activ în plan 
parlamentar în perioada 1992-1996, când a susținut partidul de 
guvernământ, PDSR, în cadrul așa-numitului „patrulater roșu“, 
decât în perioada când se afla în opoziţie. Această constatare este 
susținută şi de faptul că, în date comparative, parlamentarii puterii 


———— % Activitatea parlamentară, 1992-'96, p.167-168 

din perioada 1992-1996 au fost mai reactivi decât cei ai puterii 
(PNTCD) din ciclul 1996-2000. Grupul parlamentar al minorităților 
etnice este prin tradiţie pro-guvernamentalist, situație care și 
explică ratele scăzute ale indicelui de control parlamentar. Restul 
partidelor se comportă potrivit regulii generale: sunt mai active 
parlamentar atunci când sunt în opoziţie şi mai puţin vigilente 
când susţin puterea executivă. 

Legislatura 2000-2004 aduce câteva noutăţi faţă de 
perioada precedentă. Parlamentarii puterii (PSD are ICP = 4) sunt 
mai activi decât cei ai opoziţiei democratice (PNL și PD), cei mai 
reactivi fiind parlamentarii PRM (ICP = 6.2). UDMR își confirmă 
statutul de partid moderat, care nu se raportează critic faţă de 
guvern, aflându-se cu acesta în relaţie de susținere parlamentară. 

Din valorile indicelui de control parlamentar am calculat 
o valoare medie pentru fiecare an, prin însumarea activităţii în 
acest domeniu a tuturor grupurilor parlamentare (vezi figura 3.5). 
Dacă scoatem din calcul anii de început și de sfârșit ai fiecărei 
legislaturi, deoarece durata sesiunilor este mai mică decât cea 
normală, rezultă că perioada mijlocului de mandat este cea mai 
intensă în exercitării acestui drept constituţional (1994-95; 
1998-'99; 2002-2003). 

Deși partidele de guvernământ obișnuiesc să acuze 
opoziţia de „obstrucţionare“ a activităţii legislative, realitatea este 
cu totul alta. Creşterea gradului de control parlamentar a coincis 
în perioadele 1994-95, 1998-99 cu o mărire a ritmului de legiferare. 
Între legislaturile 1992-96 și '97-2000 există diferenţe în privinta 
modului în care s-a realizat intensificarea ritmului de legiferare: 
PDSR a reușit o mai bună mobilizare a parlamentarilor proprii și 
a celor din arcul guvernamental, în timp ce cabinetele Victor 
Ciorbea şi Radu Vasile au preferat să utilizeze, cât mai mult posibil, 
ordonanţele de urgenţă. S-a creat astfel o tendinţă de normalizare 
a utilizării instrumentelor excepţionale, cum sunt ordonanţele de 
urgenţă. 

Guvernarea PSD nu respectă tendințele stabilite în 
precedentele două legislaturi, în sensul în care creșterea reacti- 
vităţii opoziției are loc în contextul scăderii numărului de 
ordonanţe de urgenţă şi a numărului de legi promulgate. Nu se 

PDSR/PSD 
PNŢCD + PER 


PL’93 + PAC; PNL** 


PRM 
PUNR 
PSDR 
PSM 
Minorit 
Indep 


Da 
a 


2001-2004 


ICP 


Sursa: prin procesarea informaţiilor furnizate din volumele Activitatea 
parlamentară 1992-96, '96-2000 si 2000-2004 
Note: * Indice control parlamentar. ICP este calculat prin raportul dintre 
suma întrebărilor şi interpelărilor şi numărul de parlamentari care au pus 
acele întrebări și interpelări 
** din 1996 PNL a avut grup parlamentar propriu 
Observaţii: 1) numărul de parlamentari al unui partid a fost luat cel cu care 
a început o legislatură, cu excepția PDSR în perioada în care s-a aflat în 
opoziție, în 1997 pierzând 13 parlamentari 

2) Grupul PSDR(-USD) este luat în calcul până la data de 
25.03.1999 când a fost desfiinţat 


poate stabili însă o relaţie de cauzalitate între cele două dimen- 
siuni ale procesului parlamentar (legiferare şi control). Deoarece 
PSD şi-a păstrat aceeaşi susținere parlamentară de-a lungul 
întregii guvernări, scăderea numărului de ordonanţelor trebuie 
explicată prin „democratizarea“ acţiunii guvernamentale ca urma- 
re a reducerii caracterului de urgenţă pentru diferite inițiative 
legislative, dar și a criticilor din partea Comisiei Europene. 
Media indicilor de control parlamentar pentru legislaturi 
(1993-1996: 3,4; 1997-2000: 4,8; 2001-2004: 4,5) indică faptul că 
guvernarea de coaliție (deci instabilă) sau cea a unui mare partid 
(PSD) au fost cele mai favorabile pentru adresarea de critici 
guvernului. In lipsa unui partid dominant în perioada 1992-'96 şi 
a guvernării de către un cabinet de tehnocrați, parlamentarii au 
fost mai puţin reactivi faţă de putere executivă. Cel mai activ grup 

parlamentar în perioada 1993-2004 a fost PDSR/PSD, iar cel mai 
pro-guvernamentalist a fost cel al minorităţilor. Acest din urmă 
grup are de fapt și cea mai scăzută coeziune politică, obiectivul 
prioritar fiind persuadarea puterii pentru alocarea de resurse 
pentru comunitățile etnice proprii. Restul grupurilor parlamentare 
au fost, de regulă, mai active atunci când s-au aflat în opoziţie și 
mai cooperante cu executivul când formau majoritatea 
guvernamentală. 


indicele de control parlamentar 1993-2004 


a. 
9 
T 
Š 
> 


Figura 3.5: Evoluția indicelui total de control parlamentar anual 
1993-2004 
Notă: indicele total de control parlamentar anual a fost calculat prin 
raportul dintre suma totală anuală a întrebărilor și interpelărilor și 
numărul de parlamentari care au pus acele întrebări și interpelări 


Pentru menţinerea echilibrului între puterile statului 
Constituţia României din 1991 prevede posibilitatea exercitării 
controlului parlamentar asupra Guvernului și celorlalte organe ale 
administraţiei publice (art.110). Acestea, potrivit normelor 
constituţionale, sunt obligate să prezinte informaţiile și docu- 
mentele cerute de Camera Deputaţilor, de Senat sau de comisiile 
parlamentare prin intermediul preşedinţilor acestora. Deși art. 110 
al Constituţiei pune în prim-planul controlului parlamentar 
informarea Parlamentului, nu este exclusă extinderea controlului 
parlamentar asupra altor autorităţi publicet$, cum ar fi Preșe- 


- 46 Marian Enache, Controlul parlamentar, Polirom, laşi, 1998, p.144 

dintele României, la instituţiile publice, la societăţile comerciale, 
bănci sau alte organisme publice ori private care realizează servicii 
publice (serviciile de informaţii, cele de radio şi televiziune etc.). 

Au fost organizate comisii parlamentare speciale, de 
anchetă sau pentru rezolvarea unor probleme punctuale (de ex. 
timpii de antenă pentru campania electorală). Din cadrul 
activităţii parlamentare curente face parte şi examinarea 
rapoartelor anuale ale diferitelor instituţii sau autorităţi care sunt 
supuse controlului Parlamentului. 


Disciplina şi transparenţa parlamentară 


O problemă specială este cea a absenţelor de la activitatea 
parlamentară din plen sau comisii. Mass-media prezintă periodic 
situaţia din Parlament, cu săli mai mult goale, cu activitatea 
comisiilor suspendată din cauza lipsei de cvorum. Sintezele privind 
activitatea parlamentară nu oferă nici un fel de informaţii de 
această natură, conducerile succesive ale celor două Camere 
refuzând să ofere date despre situaţia absenţelor. Diferitele 
regulamente de organizare și funcţionare ale Camerei Deputaţilor 
şi Senatului au stipulat condiţii din ce în ce mai aspre pentru 
pedepsirea absenteismului. Regulamentele și disciplina de partid 
nu sunt însă suficiente pentru a constrânge parlamentarii să fie 
prezenți în număr mare la lucrările Parlamentului. Această situaţie 
poate fi explicată prin cel puţin doi factori: caracterul special al 
profesiei de politician şi scăderea atractivității activităţii 
parlamentare. Politica este o activitate mare consumatoare de timp, 
astfel încât parlamentarii trebuie să găsească modalităţi de a 
împăca necesitatea prezenţei la lucrările parlamentului cu 
diverse alte însărcinări pe linie de partid sau alte activităţi specifice. 
De asemenea, parlamentarii oameni de afaceri trebuiau să îşi 
găsească timp pentru conducerea acestor activităţi, chiar dacă ei 
nu mai sunt titularii afacerii în calitate de administratori. 
Cealaltă cauză a absenteismului este faptul că Parla- 
mentul nu mai prezintă atractivitate din punct de vedere 
mediatic. Dacă la începutul anilor '90 tribuna parlamentară 
reprezenta unul din principalele locuri ale activităţii politice, pe 

parcursul anilor partidele s-au profesionalizat, astfel încât 
transmit principalele mesaje prin intermediul conferințelor de 
presă, susținute de conducerea partidelor sau de vectori specializați 
pe un anumit domeniu. Scăderea încrederii în instituţia parla- 
mentară a făcut ca televiziunile și radiourile să nu mai fie intere- 
sate de Parlament, decât atunci când apar subiecte conflictuale 
sau care pot atrage atenţia publicului prin inedit sau spectaculos. 

Un punct important din activitatea parlamentară îl 
reprezintă prezența la activităţile internaţionale, la lucrările 
adunărilor parlamentare ale diferitelor organizaţii: Consiliul 
Europei, NATO, OSCE, Uniunea Interparlamentară etc. De 
asemenea, parlamentarii participă la diverse conferințe şi 
simpozioane. Asupra eficienței acestor deplasări mass-media ridică 
periodic semne de întrebare, fiind obiectul unor ample relatări de 
presă, nu întotdeauna pozitive‘. La fel ca şi problema absenţelor 
parlamentarilor, nici în legătură cu activităţile parlamentare 
internaţionale nu există date globale despre numărul şi destinațiile 
deplasărilor, finalitatea acestora. Această secretomanie nu a făcut 
decât să constituie un element suplimentar în crearea unei percepții 
negative asupra parlamentarismului. 

Modul de cheltuire a banilor publici de către parlamentari 
a rămas multă vreme netransparent. Autonomia bugetară a 
Parlamentului a făcut ca an de an să fie cheltuite sume mari de 
bani, fără a se prezenta public eficiența folosirii acestora. Abia după 
apariţia Legii accesului la informaţiile de interes public 544/2001 
s-au făcut pași în transparentizarea cheltuielilor parlamentare, 
apelându-se inclusiv la justiţie pentru a determina secretariatele 
Camerelor să pună la dispoziţia petenţilor informaţiile cerute. 


41 De exemplu „Deputaţii cheltuiesc sume uriașe din buget pentru 
participări la șuşanele pe tot globul“, in „Adevărul“, 3 septembrie 2003; 
„Deputaţii şi-au făcut vacante de vis din bani publici“, in „Evenimentul zilei“, 
3 septembrie 2003 

4. Evaluări simbolice privind activitatea Parlamentului 


Discuţia publică și de specialitate în legătură cu nivelul încrederii 
în instituţia parlamentară este mai veche, dar parcă această 
problemă este mai acută în democraţiile renăscute din Europa 
Centrală şi de Est, unde fenomenul politic ia forme speciale, care 
trezesc îngrijorarea în legătură cu nivelul de consolidare 
democratică. De fapt, încrederea în instituţia parlamentară este 
doar unul dintre parametrii care determină calitatea „democraţiei 
trăite“48. Alături de acesta intră în constituirea percepțiilor față 
de democraţie și evaluarea simbolică a celorlalte instituţii politice 
(partide, guvern, președinție), a justiţiei și factorilor tradiționali 
de identitate socială (bisericile). 

Pentru a încerca să lămurim o parte a elementelor acestei 
discuţii propun să urmărim evoluţia încrederii în instituțiile 
politice, precum și factorii care au influenţă asupra percepției 
publice. Pentru realizarea acestui obiectiv utilizez metodele 
cantitative de sondare a opiniei publice (sondajele) și calitative 
(focus grupurile) care au avut ca obiect percepția publică asupra 
instituţiilor politice (parlament, guvern, preşedinţie) în perioada 
1990-2004. 

Conceptualizarea privind măsurarea suportului pentru 
regimurile politice îi aparţine lui David Easton“?. Acesta a propus 
distincţia dintre diferite obiecte ale suportului politic, incluzând 
comunitatea celor guvernaţți, instituțiile constituente ale sistemului 
politic și autoritățile care ocupă principalele oficii ale guvernării 
într-un regim. El a distins diferite tipuri de suport, incluzând 
suportul specific generat de satisfacția faţă de răspunsurile care 
sunt date la diferite probleme și suportul difuz care este general, 
nu este contingent, poate fi gândit în termeni de loialitate50. 


48 Dumitru Sandu, Democraţia „trăită“ prin instituții și resurse, 
Analize pe baza datelor din BOP, octombrie 2003, in www.osf.ro/bop/analize/ 
sandu octombrie 2003.pdf 

19 David Easton, A Systems Analysis of Political Life, New York, 
Wiley,1965 

50 William Mishler și Richard Rose, „Trajectories of Fear and Hope. 
Support for Democracy in Post-Communist Europe“, in Comparative Political 

Analize consistente despre încrederea în instituţii îi 
aparţin lui Dumitru Sandus!, potrivit căruia gradul de încredere 
în stat, în instituţiile sale legislative, executive şi juridice este o 
măsură a legitimităţii statului. 


Dinamica increderii în instituții 


În figura 3.6 prezint procentele persoanelor care au declarat în 
cadrul sondajelor de opinie că au o încredere „mare „ și „foarte 
mare“, care este echivalentă cu întrebarea pusă în unele sondaje 
sub forma „bună“ și „foarte bună“, în guvern și parlament. 

Explicarea datelor referitoare la percepţia instituţiilor 
politice se poate realiza pe mai multe paliere de analiză. Un prim 
nivel analitic se referă la întrebările „prin intermediul cui este 
cunoscut sistemul parlamentar“ şi „care este mesajul transmis“? 
Al doilea nivel analitic încearcă să răspundă la întrebarea „care 
sunt caracteristicile receptorului (populaţiei)“? 

O primă constatare a analizei dinamicii încrederii 
publice în parlament și guvern se referă la faptul acestea au 
cunoscut valori foarte ridicate în anul 1990, pentru a cunoaşte un 
trend descrescător. La sfârșitul lui 1991 încrederea în instituţiile 
puterii centrale s-a redus la aproape jumătate față de 1990, pentru 
a urma un declin liniar până la alegerile din 1992. In interiorul 
unui ciclu electoral încrederea este totdeauna mare imediat după 
alegeri, pentru a cunoaşte oscilaţii de-a lungul anilor. În preajma 
alegerilor (campaniile electorale sunt un moment de reflecţie 
critică) încrederea a scăzut în raport cu cea de pornire la începutul 
legislaturii. Cota ridicată de încredere în instituţiile politice la 


-— = Studies, Vol.28, No.4, January 1996, p.553-581. Acest articol 
cuprinde rezultatele unor cercetări sociologice realizate în toamna lui 1991 
in Bulgaria, Cehoslovacia, Polonia, România şi Ungaria pentru a încerca să 
determine gradul de consolidare a regimurilor democratice în aceste state. 
Un studiu similar a fost publicat de cei doi autori sub numele de „Mass 
Reaction to Regime Change in Eastern Europe: Polarization of Leaders and 
Laggards“, in British Journal of Political Science, Vol.24, April 1994, p.159-182 

51 Dumitru Sandu, Spaţiul social al tranzitiei, laşi, Polirom, 1999, 
p.71-96 

începutul exercitării mandatului de o nouă putere nu este 
dependentă de evaluarea performanţelor instituţionale, ci exprimă 
mai degrabă speranţa cetăţenilor că noua guvernare le va aduce 
mai multe beneficii decât cea anterioară. De aceea este și numită 
„încredere de dar“, cetăţenii acordând pentru o perioadă de 6-9 luni 
un fel de „cec în alb“ celor care au câştigat alegerile. 

A doua concluzie importantă rezultată din studiul 
dinamicii încrederii instituţionale se referă la o corelaţie puternică 
a tendinţelor încrederii în parlament, guvern, preşedinţie și partide. 
Pe o scală descrescătoare, de cea mai mare cotă de încredere se 
bucură instituţia unipersonală a Președintelui României, urmat 
de guvern, parlament și partide. 


Dinamica încrederii în Parlament şi Guvern 


> 

Figura 3.6: Dinamica încrederii în Parlament și Guvern, 1990-2004 
Surse: Dumitru Sandu, op.cit. pentru sondajele perioadei 1990-1994; din 
1994 Fundaţia pentru o Societate Deschisă a realizat periodic barometre 

de opinie publică, instrumente de cercetare indispensabile, folosindu-ne de 
cercetările perioadei 1994-2004, accesibile la adresa www.osf.ro 


Cunoasterea activității parlamentare 


Electoratul are două modalităţi de a veni în contact cu activitatea 
parlamentară: direct și indirect. Cunoașterea directă, prin 
prezența la lucrările Parlamentului, a activităţii parlamentare este 
accesibilă unui număr redus de persoane din populaţia României. 

Există posibilitatea de a asista la lucrările Parlamentului, dar 
interesul pentru această modalitate este redus şi din cauza 
birocratizării acestui drept constituţional, a procedurilor greoaie 
de acces în clădirile Camerei Deputaţilor şi Senatului. De altfel, 
prezența directă a cetățenilor în cadrul procesului legislativ nu este 
importantă pentru funcţionarea unei democraţii reprezentative. 

A doua modalitate de interacţiune directă cu activitatea 
parlamentară este prin intermediul -petiţiilor trimise forului 
deliberativ. Cercetările sociologice au relevat faptul că românii au 
o destul de mică încredere în posibilitatea influenţării deciziilor 
instituţiilor (83% din repondenţii unei cercetări din 1998 cred că 
influența asupra deciziilor luate la nivel naţional este mică și foarte 
micâ)52. Aceeaşi cercetare oferă indicaţii privind participarea la 
acţiuni de protest (asimilăm cu acţiune de protest trimiterea unei 
petiţii): 17% din repondenţi spun că au participat la o acţiune de 
protest după 199053. 

A treia posibilitate de cunoaștere directă a activităţii 
parlamentare derivă din obligaţia fiecărui parlamentar de a-și 
întreţine biroul parlamentar teritorial, acordând audienţe și 
vizitând comunitățile pe care le reprezintă politic. Deși nu există 
date globale despre acest gen de acţiune politică, presa a relevat 
constant lipsa de activitate a birourilor parlamentare, dezinteresul 
aleşilor pentru munca din teritoriu, consecinţă directă a modului 
de scrutin proporțional care permite ca, în mare măsură, 
parlamentarii să fie impuşi de conducerile centrale ale partidelor. 
Astfel, deși birourile parlamentare locale sunt întreţinute din bani 
publici și există angajaţi consilieri parlamentari, activitatea mai 
e 52 ***, Feţele schimbării. Românii și provocările tranziției, Nemira, 
București, 1999, p.87. Deși datele utilizate sunt din 1998, ceea ce este 
important este tendinta pe care o indică, iar între 1990-1998 nu s-au produs 
schimbări radicale în percepţia opiniei publice asupra participării la acţiuni 
de protest. Acest fapt reiese mai convingător din secţiunea privitoare la cultura 
politică. a românilor. Procentul real al celor care au trimis o petiție 
Parlamentului este mai mic, deoarece în acest procent global de 17% sunt 
incluse participări la acţiuni de stradă, greve, petiţii către autorităţile locale 


sau către alte instituţii centrale (Preşedinţie, Guvern). 
53 Ibidem, p.88 

intensă a acestora coincide cu campaniile electorale. Potrivit unui 
sondaj realizat în 200154 doar 36% din cei chestionaţi cunosc cel 
puţin un parlamentar în raport cu 62,2% ce nu cunosc nici un 
parlamentar din circumscripţia în care domiciliază. 

Sursa percepţiilor asupra sistemului parlamentar pentru 
majoritatea populaţiei României (peste 80%) este mass-media. 
Aceasta intermediază cunoașterea realităţii, oferind propria ei grilă 
de interpretare, chiar dacă se afirmă că ea doar „informează“$5. 

Prin mass-media și, în special, prin intermediul tele- 
viziunii, populaţia României participă și asistă la spectacolul vieţii 
politice. Televiziunea este canalul privilegiat prin care românii au 
(re)invăţat primele elemente ale democraţiei. Poziţia cu totul 
specială a televiziunii în spațiul public la începutul anilor ’90, căruia 
îi şi configurează dimensiunile, se explică prin rolul ei în tele- 
revoluția din 198956. 

Ecranul a devenit o fereastră deschisă spre liberalizarea 
societăţii. Mediatizarea revoluţiei a fost sursa principală a unei 
mari iluzii: imaginarul se confundă cu realul iar revolta populară 
părea să semnifice victoria totală a revoluţiei și iluzia consensului 
naţional. Iluziile şi deziluziile tranziţiei au rămas legate de telerevo- 
luţie. Natura mediatică a revoluţiei, cu aspectul său senzațional, 
a marcat primii ani ai tranziției, generând ulterior o enormă decep- 
tie în rândul opiniei publice faţă de peisajul politic și mediatic”. 

Studiile asupra audienței au relevat nașterea unui veri- 
tabil cult pentru media, o supunere aproape religiosă faţă de 
imaginea ecranului catodic. Imediat după decembrie '89 audiența 


54 Barometrul de opinie publică. România noiembrie 2001, Bucureşti, 
CURS, 2001, p.35 

55 Pentru o analiză a mass-media românești vezi Peter Gross, Colosul 
cu picioare de lut. Aspecte ale presei românești post-comuniste, Iași, Polirom, 
1999, passim 

56 Pentru explicaţia termenului vezi Gina Stoiciu, Le Devoir, 
decembrie 1990 

57 Ion Drăgan şi Jean-Paul Lafrance, Les trasformations rapides et 
contradictoire de la medias roumains pendant la période de transition, in La 
transition en Roumanie: communications et qualité de la vie (coord. Roger 
Tessier), Presses de PUniversit& du Québec, 1995, p.98-99 

mass-media a crescut la proporţii foarte ridicate, ajungându-se la 
un supraconsum mediatică, care depășea de departe producţia și 
consumul altor resurse materiale și simbolice. In această primă 
fază (anul 1990), media și-a construit audiența într-un ritm 
spectacular, răspunzând unei triple nevoi: de a judeca trecutul, 
de a-i găsi pe responsabilii de dezastrul produs de comunism și 
de a descoperi adevărul5?. 

Depășşirea fazei iniţiale, dezvoltarea partidismului și 
formarea presei partizane a determinat schimbări și în statutul 
mass-media. Scăderea audienței și a consumului mediatic a 
determinat o concurenţă acerbă între instituțiile de presă. Politi- 
zarea extremă a presei și angajarea ei în polemică și propagandă 
a dus la pierderea credibilității, fragmentarea audienței și confuzia 
publicului. In plan social, acestea se traduc prin fenomene ca apatie, 
individualism exacerbat și explozia dezechilibrelor anomice. Dacă 
în ţările politic stabile, media joacă rolul de stabilizare a valorilor 
şi de întărire a ordinii existente, în timpul perioadelor de tranziţie 
dominate de conflicte sociale și de fluiditatea opţiunilor sociologice, 
media devine un factor perturbator în societate: clivajele socio- 
politice se accentuează, sistemele de valori şi normele sociale se 
fragilizează60. Prezentarea conflictuală, ironică a vieţii parlamen- 
tare, situaţie normală într-o presă liberă, a contribuit la scăderea 
credibilităţii instituţiei parlamentare. Situarea pe poziţii partizane 
a presei, prezentând fie apologetic fie foarte critic instituţiile publice 
nu au făcut decât să mărească confuzia publicului cu privire la 
chestiunile publice (pentru mai multe informaţii despre rolul 
mass-media vezi subcapit. VII.4 și VIL.5). 


Conţinutul mesajului 


Viaţa parlamentară, de la primele ei ipostaze sub forma şedinţelor 
CFSN și apoi CPUN a stat în atenţia directă a mass-media. Efectul 
transmisiunilor televizate asupra credibilității instituţiei parla- 
mentare a fost foarte puternic. Mutaţia de la imaginile plenarelor 


~ 58 Ibidem, p.102 
59 Ibidem 
© Ibidem, p.107 

şi congreselor PCR în care o mulţime ordonată, uniform îmbrăcată 
aplauda disciplinat, la nesfârșitele ședințe ale CPUN transmise 
în direct, spre deliciul dar și surprinderea telespectatorilor a fost 
destul de importantă. Imaginile transmise de la ședințele Parla- 
mentului cu săli aproape goale, cu parlamentari aflaţi în diferite 
ipostaze (citind ziarul, mâncând sau chiar dormind), discursuri 
parlamentare prelungite, certuri pe probleme neînțelese de 
electorat nu au făcut decât să micsoreze credibilitatea instituției 
parlamentare. 

Presa a cultivat cu asiduitate spectacularul, elementele 
şocante din viața parlamentară și a partidelor politice. Exista chiar 
o modă a întrebărilor capcană puse oamenilor politici la care 
politicienii nu ştiau să răspundă. Ziarele comentează pe larg unele 
situaţii sau declaraţii parlamentare. S-au conturat câteva elemente 
de marcă ale politicienilor și a activităţii acestora: „incompetenţă“, 
„inactivitate“, „inutilitate“ etc. Costurile legate de activitatea 
parlamentară, dotările Parlamentului (mașini și birouri de lux), 
în contrast cu sărăcia electoratului determină scăderea încrederii 
în clasa politică. 


Analiza activităţii parlamentare prin grila umorului 
parlamentar scoate în evidență principalele vicii ale funcţionării 
instituţiei parlamentare. Textele citate credem că sunt destul de 
sugestive pentru a nu necesita alte comentarii: 

*  Absenteismul: „Stimaţi colegi. Rugati chestorii să-și facă 
datoria și să-i invite pe cei care primesc diurna pentru 
ziua de azi să stea în sală!“®! sau „Am o rugăminte pentru 
toti chestorii: să-i invite în sală pe membrii Parlamentului. 
Câţi chestori mai avem? Atunci parlamentarii să invite 
chestorii în sală! Unul a apărut!“ 

*  Lentoarea procesului legislativ; „Supun votului d-voastră 
final Proiectul de lege asupra caselor naționalizate. V-am 
încercat vigilenţa! Cred că mai lucrăm 2-3 ani la ea“ sau 


6l Adrian Năstase, Umor parlamentar, Regia Autonomă Monitorul 
Oficial, 1996, passim 

„Domnilor, ajunge, ne-am jucat destul astăzi! Să trecem, 
la treabă.“ 

* Dezbateri sterile: „Acesta este regulamentul, ăsta negru, 
pe care fiecare dintre d-voastră îl are și vă rog să-l purtați 
la şedinţele comune, să vă uitaţi la el și în felul acesta 
vom face ca dezbaterea noastră să dureze cu 50% mai 
puţin.“ 

*  Indisciplină. voturi multiple: „Îi rog pe cei care citesc ziarul 
şi care vorbesc să facă liniște!“ sau „Domnul senator a avut 
două amendamente, dânsul a plecat cu ele, nu am ce să 
supun votului d-voastră“; „N-aţi apucat să votaţi şi pentru 
colegi, vreţi să spuneţi!“ sau „Stimaţi colegi, v-aș ruga să 
nu mai strigaţi <La vot!>, pentru că acest strigăt de luptă 
creează o anumită panică în sală.“ 

* Declaratii absurde: stareţul Mănăstirii Plumbuita, 
Simeon Tatu (FSN) a debutat în viaţa politică cu o 
intervenţie prin care cerea grupurilor parlamentare care 
vor reprezenta România „in faţa străinătăţii“ să nu 
vorbească decât în „limba noastră naţională“, „Să 
devenim“, a mai spus stareţul-senator, „niște apostoli ai 
acestei limbi, pe care străinii întotdeauna o contestă“€2. 


Conţinutul mesajului depinde de modul în care emitentul 
ştie și vrea să comunice. Concepţia modului în care comunică 
instituţiile publice, între care și Parlamentul, este aceea că 
autoritatea cea mai înaltă în societate este reprezentată nu de 
cetăţean, ci de Stat63. De aceea, autorităţile trebuie mai degrabă 
să controleze și să manipuleze populaţia în interesul statului, decât 
să fie receptivă la iniţiativele, mesajele şi interesele acesteia. 

Dreptul cetăţenilor de a vota în cunoștință de cauză a fost 
obstrucţionat în perioada 1990-2004 prin blocarea accesului cetă- 
țenilor la date despre: prezenţa aleșilor la lucrările Parlamentului, 


62 Sabin Ivan, Radiografii parlamentare. De vorbă cu Alexandru 
Bârlădeanu, Ex Ponto, Constanţa, 1998, p.47 

53 Vladimir Pasti, România în tranziţie. Căderea în viitor, Nemira, 
Bucureşti, 1995, p.112 

penalizarea absenţelor nemotivate, numărul de deputați în 
consiliile de administraţie ale societăților de stat, timpul destinat 
deplasărilor în străinătate6*. 


Profilul încrederii instituționale 


Corelaţia dintre dinamica încrederii instituționale şi profilul 
sociologic al celor care au încredere mai mare sau mai mică în 
instituţiile politice ne oferă concluzii surprinzătoare. 

După câștigarea alegerilor din noiembrie-decembrie 
2000 de PDSR și Ion Iliescu, profilul celor care au încredere în 
instituţii peste nivel mediu’ era următorul: sunt persoane mai în 
vârstă, fără liceu absolvit, care locuiesc în mediul rural, în Oltenia 
sau în Muntenia, au un venit mai ridicat, votează PSD. La polul 
opus, adică au o încredere în instituţii sub nivelul mediu, sunt 
persoanele care au studii superioare absolvite, locuiesc în oraşe 
cu peste 100.000 de locuitori, locuiesc în Crișana-Maramureș, au 
lucrat în străinătate; de asemenea, cei care consideră că sunt 
informaţi cu privire la activitatea parlamentului, președinției sau 
guvernului. Aceste profile sociologice trebuie interpretate în sensul 
următor: cu cât persoanele se apropie de trăsăturile descrise cu 
atât este mai mare probabilitatea de a avea un anumit tip de 
percepţie faţă de instituţiile publice. 

Aceleași date culese după alegerile din 2000 au relevat 
un.aparent paradox: persoanele descrise ca având o mai mare 
încredere în parlament sunt în acelaşi timp cele mai receptive la 
mesajul de tip autoritar, au o mai mare pondere în rândul celor 
care se îndoiesc de necesitatea unui sistem pluripartid. Dimpotrivă, 
persoanele care au o încredere sub nivelul mediu în instituții au 
o mai puternică orientare spre liberalism, economie de piaţă și 
valorile democratice în general, au un capital social mult mai mare 
decât cele cu o mai mare încredere în instituţiile politice. 


==: 6 Vladimir Pasti, Mihaela Miroiu, Cornel Codiţă, România-starea de 
fapt. Volumul I. Societatea, Nemira, Bucureşti, 1997, p.198 

6 Gabriel Bădescu, Cetăţeni și instituţii, Barometrul de opinie publică 
FSD, Metro Media Transilvania, mai 2001, p.52-53 

Anchetele sociologice realizate în cursul anilor 1997-98 
au relevat faptul că persoanele care l-au votat pe Emil 
Constantinescu? aveau o încredere peste medie în instituţiile 
puterii centrale. Profilul-tip al acestui electorat este rezidența în 
mediul urban, venituri medii sau ridicate şi un consum cultural 
ridicat, care locuiesc în Transilvania, Banat, București. 

Concluzia ceea mai importantă pe care o aduc aceste 
informaţii este aceea că evaluarea activităţii parlamentului nu este 
în mod direct legată de activitatea acestei instituţii, un rol 
important îl joacă partizanatul politic. Percepția publică, nivelul 
încrederii faţă de instituţia parlamentară sunt legate de capitalul 
de încredere care i se acordă unei puteri, care este mare în perioada 
ce urmează alegerilor, pentru a scădea pe parcursul ciclului politic, 
așa cum indicam mai sus. 

Cercetările sociologice de tipul sondajelor de opinie 
realizate după 1990 până la sfârșitul anului 2004 nu au relevat 
existența unor profile statice de electorat care au o încredere mai 
mare sau mai mică în instituţiile politice (parlament, guvern, 
preşedinţie). Așadar, ceea ce măsoară sondajele de opinie și 
denumesc „încrederea instituţională“ este încrederea partizană în 
acele instituţii. De fapt, pe parcursul unui ciclu electoral, 
cetăţenii își exprimă în raport cu instituţiile politice opţiunea lor 
politică de la precedentele alegeri, pe care caută să şi-o motiveze 
subiectiv acordând o încredere mai mare sau mai scăzută 
instituțiilor politice. 

Un al doilea element care discriminează pozitiv sau 
negativ evaluarea subiectivă a instituţiilor politice este factorul 
„corupţie“. Cea mai mică încredere este acordată instituțiilor 
percepute a fi mai corupte: partidele şi parlamentul. 


5. Concluzii 


Parlamentarismul românesc a renăscut într-un context istoric 
favorabil afirmării valorilor și instituţiilor democratice. Şansa 
constituirii unui sistem politic eficient și reprezentativ nu a fost 


- 66 *4* Feţele schimbării, p.170 

decât parţial valorificată, prin faptul că parlamentul românesc este 
de tip repetitiv, prin bicameralismul său simetric, până la 
modificarea Constituţiei din 2003. Reprezentativitatea formală a 
Parlamentului a fost dusă la limitele sale maximale, numărul de 
parlamentari fiind superior mediei europene, raportate la numărul 
de cetățeni reprezentați. 

Acestor condiţii structurale inițiale l-i s-au adăugat, rând 
pe rând, metehnele clasei politice, rezultatul pentru democrație 
fiind acela că Parlamentul este considerat, în mare parte, nerepre- 
zentativ. Există o fractură socială între guvernanţi și guvernaţi, 
care se manifestă prin absenteism, dezinteres pentru problemele 
publice, care pun în discuţie eficiența guvernării democratice. 

Instituţia parlamentară a avut un rol pozitiv în instituirea 
și consolidarea democrației, jucând rolul unui mecanism de control 
al conflictelor, specifice unor societăţi în tranziţie. Crizele au fost 
rezolvate, o parte din ele, prin intermerdiul negocierilor parla- 
mentare, nu prin violenţa străzii. Parlamentul a jucat rolul unei 
instituţii de socializare politică pentru elitele politice emergente, 
fiind locul în care s-au consacrat cariere politice. De asemenea, 
instituţia parlamentară a îndeplinit funcţia de legitimare a elitelor 
politice și partidelor, mai ales în prima fază a tranziţiei, când exista 
un vid de legitimitateS?. 

Analiza activităţii parlamentare indică o preeminență a 
puterii executive ca agent al iniţierii legilor. Situaţia din România 
nu este însă o excepţie, putând fi încadrată în procesul istoric al 
declinului puterii parlamentare. Acest proces este o extensie logică 
a democratizării parlamentarismului68. Puterea parlamentelor este 
diminuată de specializarea procesului politic, în paralel cu cea a 
societăţii. Totuși, Parlamentul în ciuda erodării puterii sale, 
rămâne în inima procesului politic din multe democraţii. 


67 Attila Agh, „The Experiences of the First Democratic Parliaments 
in East Central Europe“, in Communist and Post-Communrsf Studies Vol. 
28, No. 2, 1995, p.203-214 

68 Klaus von Beyme, Parliamentary Democracy: Democratization, 
Destabilisation, Reconsolidation, 1789-1999, St. Martin's, New York, 2000, 
p.115, 222 

Guvernul, justiţia, președinția și partidele politice sunt 
principalele instituţii a căror percepţie influenţează evaluarea 
socială a stării generale a democraţiei din România. Un nivel sporit 
al încrederii în aceste instituţii atrage după sine o percepţie pozitivă 
asupra gradului de consolidare a democraţiei. Scăderea încrederii 
în instituţiile centrale ale sistemului politic (parlament, preşedinţie, 
guvern) determină proiectarea speranţelor electoratului spre 
instituţii tradiţionale de autoritate în spațiul public, biserica şi 
armatat?. A două formă de manifestare a frustrărilor sociale față 
de calitatea democraţiei este orientarea spre liderii cu mesaje de 
tip autoritar-populiste. Mesajul populist în România are funcţia 
de a compensa în plan psihologic, pentru o parte a cetăţenilor, 
slăbiciunile sistemului democratic, promițând înlocuirea 
dezbaterilor cu decizia autoritară, a instituţiilor şi mecanismelor 
deliberative cu cele executive, a relativismului democratic cu 
omnisciența dictatorială. 

Situaţia din România nu constituie o excepție, iar 
modelul credibilităţii în instituțiile politice poate fi regăsit în restul 
statelor post-comuniste și, în anumite forme, în Occident. In urma 
cercetărilor sociologice sistematice din Europa occidentală din anii 
"70 s-a descoperit existența unei neîncrederi accentuate în insti- 
tuţiile politice, în primul rând în parlament, precum și fluctuaţia 
sa pe parcursul unui ciclu electoral”. Ulterior, cercetările 
sociologice extinse de tipul eurobarometrelor nu au făcut decât să 
documenteze și să nuanţeze concluziile studiilor din anii '70. 
Potrivit lui Mattei Dogan”!, descoperirea cea mai semnificativă este 
că absenţa încrederii nu este mai frecventă în straturile sociale 
inferioare. Dimpotrivă, spiritul critic privind insuficienţele și 
scăderile instituţiilor se dezvoltă în straturile cu un bun nivel de 
educaţie. Explicaţia acestei situaţii ține de mecanismele psihologiei 
sociale, elitele intelectuale și profesionale dezvoltând o atitudine 


——— 69 *** Așteptările românilor, Bucureşti, Institutul Pro, septembrie 
2000, p.13 
10 Mattei Dogan, Sociologie politică. Opere alese, Bucureşti, 
Alternative, 1999, p.325-326 şi „Erodarea încrederii în democraţiile avansate“, 
in Revista de Cercetări Sociale, nr. 1/1998, p.3-24 
71 Ibidem, p.339 

critică față de clasa politică, considerându-se superioare acesteia 
în plan moral și profesional. 

Reacţia de apărare a sistemului democratic faţă de 
scăderea încrederii în instituţiile politice a fost apariţia unei teme 
publice importante: reformarea sistemului parlamentar. S-au făcut 
numeroase cercetări sociologice care să determine atitudinea opiniei 
publice față de diverse variante de reorganizare a sistemului politic. 
Folosim concluziile Barometrului de opinie publică din noiembrie 
2001 pentru a sintetiza evaluările opiniei publice faţă de această 
problemă: numărul parlamentarilor este considerat prea mare de 
aproape 70% din repondenți și doar 38% sunt pentru menţinerea 
sistemului bicameral; peste 54% din subiecții anchetei se pronunță 
pentru un scrutin de tip uninominal în raport cu doar 20% care 
au preferat sistemul pe listă. 

Abilitatea politicienilor din România a făcut să apără un 
populism al votului uninominal, considerat a fi soluția salvatoare 
pentru toate racilele clasei politice. In fapt, sistemul electoral 
majoritarist, bazat pe votul uninominal, nu este decât un meca- 
nism dintr-un ansamblu mai amplu de instituţii ale sistemului 
politic care trebuie modificate pentru a îmbunătăţi performanţele 
și reprezentativitatea democraţiei. Pericolul votului uninominal 
într-o societate polarizată, care secretă frustrări adânci, sensibilă 
la mesajele populiste, este „manelizarea politicii“, în sensul în care 
personaje publice având o notorietate ridicată datorită expunerii 
publice sau mediatice încep să aibă ambiţii de reprezentare politică. 
Dacă este vorba de schimbarea sistemului electoral, atunci soluţia 
ar fi echilibrarea cerințelor de stabilitate cu cele de reprezenta- 
tivitate. Or, acest lucru nu îl poate oferi decât un sistem electoral 
mixt, care să combine reprezentarea cât mai fidelă a opţiunilor 
politice existente la un moment dat în societate, cu necesitatea 
constituirii unor majorități democratice stabile. 

Problema esenţială este dacă erodarea încrederii în 
instituţii, în special în ceea ce privește parlamentul ca instituţie 
centrală, pune în pericol legitimitatea sistemelor politice de tip 
democratic. Întrebarea este cu atât mai semnificativă prin 
prisma succeselor mișcărilor extremiste, xenofobe din Europa 
(scorurile foarte ridicate obţinute de Jorg Haider în Austria, 

Corneliu Vadim Tudor în România, Jean-Marie Le Pen în Franţa). 
Documentaţia existentă la ora actuală nu permite pronunțarea unei 
concluzii tranșante în legătură cu iminenţa pericolelor pentru 
democraţie, ameninţări venite din partea unor lideri carismatici 
cu mesaj radical și orientare etnocentrică. 

Întrebarea cheie este cât de mult poate scădea nivelul 
încrederii fără a submina bazele democraţiei? Experienţa 
occidentală din anii '90, dar și cea românească, au arătat că 
problemele corupţiei, a lipsei de transparenţă în luarea deciziilor, 
a sărăciei etc. au afectat puternic încrederea în instituţiile politice 
centrale. Iar Parlamentul este cel mai vulnerabil deoarece este o 
instituţie vizibilă, dar considerată a fi ineficientă. 


Capitolul IV 
Guvernul 


Acest capitol continuă studiul instituţiilor sistemului politic, 
focalizându-se asupra analizei trunchiului principal al puterii 
executive, Cabinetul. Cercetarea se concentrează, mai întâi, asupra 
aspectelor legal-constituţionale care definesc această instituţie. In 
subcapitolul următor analizez modul în care s-au format guvernele 
României în perioada 1989-2004, care au fost principalele lor 
obiective precum și contextul politic în care au evoluat. O problemă 
esenţială care face obiectul studiului este cea a raporturilor dintre 
șeful cabinetului, echipa sa și celelalte componente ale sistemului 
politic (partide politice, sindicate, mass-media etc.). De asemenea, 
schimbările din componența cabinetelor sunt o altă chestiune pe 
care o cercetez în acest capitol. 

Nu îmi propun să analizez conținutul politicilor sectoriale 
realizate de fiecare executiv în parte (politici industriale, agricole, 
comerţ, cultură-cercetare etc.), deoarece un asemenea demers ar 
depăși obiectul acestei lucrări. Scopul meu este mai puțin 
ambițios, și anume definirea modului în care erau realizate 
politicile guvernamentale, din perspectiva raporturilor de putere 
existente în cazul fiecărui cabinet, în parlament și în afara sa. 

Evaluarea activităţii celor opt guverne ale perioadei 
1989-2004 va fi realizată comparativ, din perspectiva parametrilor 
interni ai fiecărui guvern (durată, mărime, număr de miniștri 
remaniați) precum și a unor indicatori macro-economici și 
societali. 


1. Definirea legal-constituțională a puterii executive 


Este o constatare clasică aceea că elementul cheie al definirii unui 
regim politic este fizionomia puterii executive. In descrierea 

acesteia există câteva puncte fixe: i) cine este șeful cabinetului, 
președintele (în sistemul prezidenţial) sau primul-ministru 
(regimurile parlamentare și semi-prezidenţiale); ii) care este 
raportul dintre șeful statului și cabinet, primul-ministru în special, 
adică delimitarea ariei de competenţe; iii) care este sistemul de 
alegere sau desemnare a şefului statului și a primului ministru, 
adică natura legitimităţii lor; iv) cum sunt definite raporturile 
dintre șeful cabinetului și puterea legislativă; v) care este 
puterea premierului în interiorul cabinetului său, este „primus 
solus“ sau „primus inter pares“!? Acestea sunt întrebările la care 
încercăm să găsim un răspuns din perspectiva consti- 
tuționalismului românesc. 

Opţiunea pentru un regim parlamentar sau semi-prezi- 
denţial era conturată încă din „Decretul-Lege nr. 10 din 31 
decembrie 1989 privind constituirea, organizarea și funcţionarea 
Guvernului României“2. Cabinetul nu era definit ca o „putere“, ci 
ca „organ suprem al administraţiei de stat“. Principiul separării 
puterilor în stat, deși era cuprins în Programul CFSN, este folosit 
în acest prim act normativ într-o manieră vagă, decretul-lege cu 
valoare constituțională consacrând supremaţia Consiliul Frontului 
Salvării Naţionale, care numește primul-ministru și poate „anula 
hotărârile guvernului atunci când consideră că acestea contravin 
legilor și decretelor în vigoare sau intereselor poporului“ (art.6). 
Un alt element important cuprins în Decretul-Lege nr. 10 este 
ierarhizarea importanţei membrilor cabinetului, prin prevederea 
potrivit căreia „Guvernul își constituie un birou executiv pentru 
rezolvarea operativă a problemelor“. Deşi guvernul este responsabil 
în fața CFSN, nu este instituit principiul colegialităţii și 
solidarităţii membrilor cabinetului. 

După alegerile din 20 mai 1990, în procesul mai amplu 
de redefinire a instituţiilor statului, a fost realizată „Legea nr. 37 
privind organizarea şi funcţionarea Guvernului“3. Acest act 


~ lArend Lijphart, Modele ale democraţiei. Forme de guvernare și 
funcţionare în treizeci şi șase de ţări, Polirom, Iaşi, 2000, p.117-118 

2 M. Of. nr. 9 din 31 decembrie 1989 

3 „Lege nr.37 din 7 decembrie 1990 pentru organizarea şi funcţionarea 
Guvernului“, in M. Of. nr. 137 din 8 decembrie 1990 

normativ constituie cea mai clară tendinţă de guvernamentalizare 
a regimului politic și de realizare a unui sistem de tip parlamentar. 
Guvernul este definit ca „organul central al puterii executive (s.n.) 
care exercită, în conformitate cu legea, administraţia publică pe 
întreg teritoriul ţării“ (art.1), definiţie care nu se va regăsi nici în 
Constituţia din 1991 nici în cea revizuită din 2003. O formulă mai 
moale, dar și mai ambiguă a definirii Cabinetului este cuprinsă 
în noua lege de organizare și funcţionare a Guvernului, numărul 
90 din 26 martie 20014: „Guvernul este autoritatea publică a puterii 
executive“. Ambiguitatea provine din faptul că în Constituţia din 
1991 nu este consacrat în mod explicit principiul separării puterilor 
în stat, iar acestea nici nu sunt denumite „puteri“, ci „autorități“. 
In Constituţia revizuită din 2003 s-a introdus însă prevederea 
potrivit căreia „Statul se organizează potrivit principiului 
separaţiei și echilibrului puterilor — legislativă, executivă și 
judecătorească — în cadrul democraţiei constituționale.“ (art.1, 
parag.4). Această aparentă inconsecvenţă între diferitele texte 
constituţionale ascunde, în fapt, lupta pentru putere dintre 
preşedinte și primul-ministru: șeful statului este şi parte a puterii 
executive, dar are şi rolul de mediator între „puterile statului, 
precum și între stat și societate“. Rezultatul conflictului potenţial 
a fost un raport imprecis între președinte şi guvern şi o dualitate 


4 „Lege nr. 90 din 26 martie 2001 privind organizarea și funcționarea 
Guvernului României și a ministerelor“, in M. Of. nr. 164 din 2 aprilie 2001. 
Potrivit acesteia, Guvernul exercita următoarele funcţii: „a) funcţia de 
strategie, prin care se asigură elaborarea strategiei de punere în aplicare 
a Programului de guvernare; b) funcția de reglementare, prin care se 
asigură elaborarea cadrului normativ și instituţional necesar în vederea 
realizării obiectivelor strategice; c) funcţia de administrare a proprietăţii 
statului, prin care se asigură administrarea proprietăţii publice și private a 
statului, precum și gestionarea serviciilor pentru care statul este responsabil; 
d) funcţia de reprezentare, prin care se asigură, în numele statului român, 
reprezentarea pe plan intern și extern; e) funcţia de autoritate de stat, 
prin care se asigură urmărirea și controlul aplicării și respectării 
reglementarilor în domeniul apărării, ordinii publice și siguranţei naţionale, 
precum şi în domeniile economic și social şi al funcţionarii instituţiilor şi 
organismelor care îşi desfăşoară activitatea în subordinea sau sub autoritatea 
Guvernului.“ 

a puterii executive, în măsura în care șeful statului are și 
competenţe executive. 

Relaţiile dintre președinte și premier sunt circumscrise 
mai multor elemente, în jurul cărora se și poartă competiţia dintre 
cele două instituţii: i) desemnarea șefului de cabinet și formarea 
guvernului; ii) aria de competenţe; iii) revocarea primului-ministru 
și remanierea echipei guvernamentale. 

Intelegerea corectă a formării majorităţii guvernamentale 
nu se poate face în afara lecturii adecvate a textului constituţional. 
O primă relaţie de dependenţă, de tip activ, a guvernului este cea 
faţă de parlament, în sensul în care depinde de votul de învesti- 
tură5. Reversul învestiturii este moţiunea de cenzură. Rolul șefului 
statului este pasiv în desemnarea premierului: „Președintele 
României desemnează un candidat pentru funcţia de prim-mi- 
nistru, în urma consultării partidului care are majoritatea 
absolută în Parlament ori, dacă nu există o asemenea majoritate, 
a partidelor reprezentate în Parlament“ (art.102, parag.l). 
Funcţia pasivă a Preşedintelui României în desemnarea primu- 
lui-ministru este evidenţiată de corelarea mai multor prevederi 
constituţionale, mai ales a dispozitiei introduse în 2003, potrivit 
căreia preşedintele nu-l poate destitui pe primul-ministru. 
Această reglementare este foarte importantă, deoarece conferă o 
notă semnificativă de parlamentarizare a regimului politic, în 
sensul în care preşedintele nu poate fi un „jucător“, atribuţiile lui 
fiind să „prezideze, nu să guverneze“. Esenţa modificării 
constituţionale din 2003 constă în aceea că, la formarea guvernului, 
Preşedintele Republicii trebuie să ia act de majoritatea 
parlamentară, nu să o formeze el şi cu atât mai puţin să se opună 
unei majorităţi existente. 

Legea fundamentală este destul de precisă în definirea 
rolului guvernului: „asigură realizarea politicii interne și externe 
a țării și exercită conducerea generală a administraţiei publice“. 
Constituţia devine imprecisă dacă se corelează atribuţiile 
guvernului cu cele ale preşedintelui. Preşedintele reprezintă statul 
în relațiile externe și, în această calitate, el încheie tratate 


———— 5 Pentru o analiză mai detaliată raporturilor dintre executiv și parla- 
ment vezi supra, subcapit. II.3 

internaţionale care au fost negociate anterior de guvern prin inter- 
mediul ministerului Afacerilor Externe sau a altor departamente 
interesate, şi sub rezerva ratificării lor de către Parlament. La 
propunerea primului-ministru, președintele acreditează sau 
recheamă reprezentanţii diplomatici ai României sau înfiinţează, 
desființează și stabilește statutul misiunilor diplomatice din 
străinătate. În calitatea sa de comandant al forţelor armate și de 
preşedinte al Consiliului Suprem de Apărare a Ţării, Președintele 
are o serie de atribuţii militare pentru realizarea cărora colabo- 
rează cu Premierul, care este vicepreședintele acestui organism. 
Poziţia primului ministru în cadrul Consiliului Suprem de 
Apărare a Țării ilustrează o dimensiune a raporturilor instituțio- 
nale dintre cele două nivele ale Executivului românesc€. În fapt, 
legea fundamentală devine imprecisă ca urmare a raporturilor de 
putere: în timp ce Preşedintele Republicii este ales prin vot direct 
și universal, șeful cabinetului este rodul combinațiilor dintre 
partidele politice. La limită, într-o situaţie de coabitare absolută 
între un Președinte de o orientare politică și o majoritate parla- 
mentară de altă culoare, Șeful statului nu ar avea competențe 
constituţionale pentru a bloca activitatea cabinetului. Referen- 
dumul poate fi realizat în urma consultării Parlamentului. 
Principalele resurse ale președintelui sunt cele simbolice, oferin- 
du-i un loc aparte în sistemul politic. 

Dacă în sistemul semi-prezidenţial șeful statului îl poate 
revoca pe primul-ministru, o astfel de prevedere nu a fost inclusă 
în Constituţia României, iar printr-un act în afara legii fun- 
damentale președintele Emil Constantinescu l-a demis pe pre- 
mierul Radu Vasile în 1999. Acest caz a determinat, după cum 
indicam mai sus, introducerea unei prevederi privind imposibili- 
tatea demiterii șefului cabinetului de către președinte. De fapt, o 
asemenea prevedere nu face decât să întărească conţinutul art. 108, 
parag.l din Constituţia din 1991, care stipulează că „Guvernul 
răspunde politic numai în faţa Parlamentului pentru întreaga sa 
activitate“. 


6 Cristian Pârvulescu, Politici şi instituţii politice, Editura Trei, 
Bucureşti, 2002, p.68-71 

O altă chestiune care a avut interpretări divergente de-a 
lungul tranziţiei românești este dacă remanierea echipei guver- 
namentale este un atribut suveran al premierului sau trebuie să 
aibă acordul șefului statului. Legea 37 din 1990 favoriza tendința 
guvernamentalistă, prin prevederea potrivit căreia „funcţia unui 
ministru de stat, ministru ori secretar de stat membru al guver- 
nului încetează în cazul în care primul-ministru decide revocarea 
acestuia“. Constituţia din 1991 menţine echivocul în legătură cu 
cel care are funcţia activă într-o remaniere: „în caz de remaniere 
guvernamentală sau de vacanţă a postului, Preşedintele revocă 
şi numește, la propunerea primului ministru, pe unii membri ai 
Guvernului“ (art. 85, parag.2). Constituţia din 2003 realizează un 
pas suplimentar spre parlamentarizarea regimului, prin prevederea 
potrivit căreia schimbarea structurii sau compoziţiei guvernului 
poate fi sancţionată de Președinte „numai pe baza aprobării 
Parlamentului, acordată la propunerea primului-ministru“. 

Începând cu Constituţia din 1991 „guvernul este alcătuit 
din prim-ministru, miniștri și alți membri stabiliţi prin lege 
organică, care răspund solidar în faţa Parlamentului“. Cabinetul 
este un organ colectiv, puterea deciziei Executivului se exercită 
în cadrul ședințelor de guvern, iar pentru a adopta hotărâri este 
nevoie de diferite majorităţi, dar nu mai puţin de o treime din 
numărul total al membrilor cabinetului. 

Guvernul este un organ colegial, dar membrii săi nu au 
o deplină egalitate. Legea din 1990 introducea funcţia de ministru 
de stat, dar și un Birou executiv, compus din primul-ministru, 
miniștrii de stat, ministrul Finanţelor, ministrul Justiţiei, 
ministrul de Interne şi ministrul Apărării Naţionale. Toţi acești 
miniștri sunt și membri ai Consiliului Suprem de Apărare a Ţării. 
Legea de organizare a guvernului din 2001 nu mai include și 
miniștrii de stat, apărând însă o nouă categorie, cea a mi- 
niștrilor-delegaţi, „cu însărcinări speciale pe lângă primul-ministru, 
prevăzuţi în lista Guvernului prezentată Parlamentului pentru 
acordarea votului de încredere“. Ulterior, în 2003, a fost 
reintrodusă funcţia de ministru de stat. 

Funcţia de membru al guvernului implică o serie “de 
incompatibilități. Dacă potrivit Legii 37/1990 „membrii guvernului 

nu pot fi deputaţi sau senatori şi nu pot îndeplini o funcţie de 
reprezentare profesională cu caracter naţional“, prin Constituţie 
această incompatibilitate a fost eliminată. O altă incompatibilitate 
este cea care limita accesul la demnităţile guvernamentale doar 
pentru cetățenii români. Abia prin Legea nr. 23 din 20047 a fost 
eliminată incompatibilitatea persoanelor cu dublă cetăţenie de a 
fi membri ai guvernului. 


2. Formarea și activitatea guvernelor României 


a]. Guvernul provizoriu Petre Roman? 
[26 decembrie 1989 — 28 iunie 1990] 


Primul guvern al României post-ceaușiste prezintă caracteristici 
speciale, conferite de contextul aparte în care s-a constituit, de 
structura şi compoziţia sa, dar și de misiunile care-i stăteau în faţă 
pentru a fi rezolvate. Aceste specificități îi conferă, cu adevărat, 
caracterul unui „guvern provizoriu“. 

Mai întâi, guvernul a fost numit fără a exista un act legal 
în baza căruia să se constituie o astfel de structură. Prin Decretul 
nr. 1 din 26 decembrie al CFSN, la o zi după judecarea și executarea 
soților Nicolae și Elena Ceaușescu, Petre Roman este numit 
prim-ministru al României, un act de organizare a guvernului 
intrând în vigoare abia peste cinci zile?. 

Guvernul provizoriu avea încă de la început o serie de 
limitări în acţiunea sa. Prima dintre acestea este faptul că, abia 


———— 1M. Of. nr.187 din 3 martie 2004 

8 Petre Roman, născut în 22 iulie 1946, București, căsătorit, 2 copii. 
Fiu al unui ilegalist comunist (Walter Roman), ulterior membru al CC al PCR, 
marginalizat la conducerea Editurii Politice. In perioada 1971 — 1974 a urmat 
studiile de doctorat în Franţa unde, prin concurs, a obţinut şi dreptul de a 
fi cadru didactic. Din 1985 devine şeful catedrei de hidraulică şi maşini 
hidraulice din Politehnica Bucureşti. 

9 Aspectul curios este faptul că primul-ministru a fost numit de CFSN 
în 26 decembrie, însă Decretul-lege nr. 2 care dădea Consiliului competența 
de a-l numi pe premier a apărut o zi mai târziu. Totuşi, Decretul-lege nr. 2 
a fost publicat în Monitorul Oficial numărul 4, iar cel pentru numirea lui Petre 
Roman în cel cu numărul 5, fiind însă publicate în aceeași zi, 27 decembrie 1989 

după ce Consiliul Militar Superior al ministerului Apărării, 
conducătorul în prima fază a forţelor armate, și deţinătorul real 
al puterii, a fost de acord cu transferul puterii către CFSN, s-a putut 
realiza un cabinet de miniștri. Nu este întâmplător faptul că al 
doilea membru numit al guvernului provizoriu a fost Nicolae 
Militaru, în aceeași zi cu premierul Petre Roman. Desemnarea 
generalului Militaru în fruntea ministerului Apărării, la cererea 
lui Ion Iliescu a fost precedată de scoaterea lui din rezervă, unde 
a fost trecut ca urmare a suspiciunilor lui Ceaușescu că ar fi fost 
agent sovietic, deoarece era absolvent al Academiei Militare 
sovietice!0. Alături de alte elemente (de ex. convorbirile cu Moscova 
ale noii conduceri, reactivarea unui grup de ofiţeri superiori cu 
studii în URSS), numirea lui Nicolae Militaru a trezit suspiciuni 
în legătură cu natura relaţiilor dintre o parte a membrilor CFSN, 
în primul rând Ion Iliescu şi Silviu Brucan, și Uniunea Sovietică. 
Relevanţa politică a relaţiilor dintre noua putere de la București 
şi conducerea perestroikistă de la Moscova era aceea dacă România 
va trece rapid la un sistem democratic de tip occidental sau va urma 
calea unei „democraţii originale“, de esenţă gorbaciovistă? 

O a doua limitare a acțiunii guvernului provizoriu este 
determinată chiar de competențele sale. Intre Cabinet și Consiliul 
CFSN existau raporturi de subordonare, nu de control reciproc și 
echilibru, situaţie explicabilă prin faptul că legitimitatea politică 
aparţinea Frontului Salvării Naţionale. Primul cabinet Roman 
trebuia să fie un guvern de tehnicieni. Guvernul apărea, în acele 
condiţii, ca o anexă cu rol tehnic-administrativ a CFSN, acestuia 
aparţinându-i iniţiativa politicăl!. De altfel, la nivelul CFSN, 
ulterior al CPUN, s-au constituit comisii de specialitate pe aproape 
toate domeniile pe care le avea de gestionat executivul, avantajul 
celor din comisii fiind că aveau un rol politic mai proeminent decât 
a majorităţii membrilor cabinetului, cu excepţia premierului Petre 
Roman. 


- 10 Anneli Ute Gabanyi, Revoluția neterminată, Editura Fundaţiei 
Culturale Române, Bucureşti, 1999, p.190 
11 O asemenea interpretare este confirmată chiar de Petre Roman, 
Libertatea ca datorie, Dacia, Cluj-Napoca, 1994, p.129 

La prima întrunire a Consiliului Frontului Salvării 
Naţionale, în 27 decembrie 1989, au mai fost numiţi și doi 
viceprim-miniștri, Mihai Drăgănescu şi Gelu Voican-Voiculescu!2. 
Acesta din urmă, unul din organizatorii procesului cuplului 
Ceaușescu, a fost numit în 31 decembrie 1989 la comanda Depar- 
tamentului Securităţii Statului, trecută anterior în subordinea 
ministerului Apărării!3. Conducerea Securităţii era un punct-cheie 
atât pentru controlul personalului fostei poliţii politice cât, mai 
ales, în perspectiva gestionării dosarelor de ofiţeri și informatori. 
Tot CFSN a decis numirea lui Mihai Şora ca ministru al 
Învățământului și, la propunerea lui Mircea Dinescu, Andrei Pleşu 
în funcţia de ministru al Culturii. Pentru restul membrilor execu- 
tivului, Petre Roman a avut o libertate de alegere destul de 
importantă, un rol important în selecţie avându-l și Mihai 
Drăgănesculf. 

Schema de organizare a guvernului provizoriu era astfel 
construită încât să cuprindă în aria de administrare toată birocrația 
şi structura economică realizată în perioada comunistă. Guvernul 
provizoriu avea o structură extinsă, moştenire a cabinetelor 
comuniste, formată din 31 de titulari de portofolii. Dimensiunea 
extinsă a guvernului provizoriu se explică prin crearea unui număr 
mare de ministere de linie (10), care aveau misiunea de a 
administra diferite segmente ale industriei (petrol, mine, industrie 
uşoară etc.). Primul guvern Petre Roman avea şi un minister de 
coordonare pentru ramurile industriale, cel al Economiei Naţionale, 
care a fost condus iniţial de generalul Victor Atanasie Stănculescu, 
conducătorul Consiliului Militar Superior în perioada înlăturării 
lui Nicolae Ceaușescu. 

—-— 12 Jon Iliescu, Marele şoc din finalul unui secol scurt. Ion Hiescu în 
dialog cu Vladimir Tismăneanu. Despre comunism, postcomunism și 
democraţie, Editura Enciclopedică, București, 2004, p.196-197 

13 Marius Oprea, Moștenitorii Securităţii, Humanitas, Bucureşti, 2004, 

„97 

i 14 Transformări, inerții, dezordini: 22 de luni după 22 decembrie 1989. 
Andrei Pleșu și Petre Roman în dialog cu Elena Ştefoi, Polirom, laşi, 2002, 
p.B0-51 

Componența guvernului provizoriu este una de tip mixt, 
în cabinetul creat după căderea regimului Ceaușescu fiind 
nevoite să coabiteze persoane care au făcut parte din nomenclatura 
vechiului regim, și altele care nu au ocupat funcţii în aparatul de 
partid sau de stat al regimului comunist. Dacă în CFSN, 
instituția reprezentativă în sens politic, ponderea persoanelor care 
au făcut parte din nomenclatură era cea mai scăzută, 27,2%, în 
guvernul provizoriu proporţia era cea mai mare, de 64,5%15. 
Majoritatea membrilor guvernului provizoriu au deţinut funcții de 
miniștri-adjuncți în guvernele comuniste (de exemplu, Victor 
Atanasie Stănculescu a fost prim-adjunct al ministrului Apărării 
între 1986-1989; Constantin Popescu a fost adjunct al ministrului 
Industriei uşoare între 1974-1982 și 1983-1987), loan Folea a fost 
chiar ministru al Geologiei între 1981-1986, iar ministrul de 
Externe, Sergiu Celac a fost interpretul personal al lui Nicolae 
Ceaușescu pentru limbile rusă și engleză, îndepărtat ulterior din 
diplomaţie chiar de Ceaușescu pentru presupuse legături cu KGB!6. 
O altă categorie de membri ai guvernului provizoriu sunt cei care 
au avut funcţii în aparatul de partid, dar au fost marginalizați, 
din diferite motive, de Nicolae Ceaușescu: Mircea Angelescu 
(secretar al CC al Uniunii Tinerilor Comuniști, 1966), Mihai Drăgă- 
nescu (membru supleant al CC al PCR între 1969-1974). Un singur 
membru al guvernului s-a făcut cunoscut prin acte de protest 
împotriva regimului Ceaușescu, ministrul Educaţiei Mihai Şora. 
Andrei Pleșu era, încă de atunci, o personalitate culturală 
recunoscută. 

Raporturile de putere din interiorul cabinetului indicau 
faptul că acesta era dominat de trei persoane. Cel mai influent 
politician era premierul Petre Roman, atât datorită funcţiei cât, 
mai ales, datorită imaginii sale de om competent (faptul că vorbea 
mai multe limbi străine în mod fluent era în contrast cu demnitarii 
epocii ceaușiste), carismei sale și identificării simbolice cu mişcă- 


15 Raluca Grosescu, „The Political Regrouping of the Romanian 
Nomeklatura during the 1989 Revolution“, in Romanian Journal of Society 
and Politics, Vol. 4, No. 1, p.119 

16 Revoluţia română văzută de ziarişti americani și englezi, 
Bucureşti, 1991, p.132 

rile de protest din zilele revoluţiei. Victor Atanasie Stănculescu 
deţinea o poziţie foarte influentă, datorită controlului său asupra 
economiei și a prestigiului în rândul forţelor armate, care 
reprezentau una din cele mai importante instituţii de putere la 
sfârşitul anului 1989 şi începutul anului 1990. Un al treilea centru 
de putere era concentrat în jurul vicepremierului Gelu 
Voican-Voiculescu, aflat în relaţii de colaborare apropiată cu 
Preşedintele CFSN Ion Iliescu, dar şi pentru că este deținătorul 
multora din aspectele mai puţin cunoscute din desfăşurarea 
revoluţiei şi preluarea Securităţii, cu resursele şi dosarele ei, de 
ministerul Apărării. 

Cu greu ar putea fi identificată o ideologie care să unească 
membrii cabinetului provizoriu. Ținând cont de contextul istoric 
în care s-a constituit, guvernul provizoriu era format din persoane 
al căror principal liant era dorinţa de a profita de o conjunctură 
istorică, într-o perioadă tulbure, în care mai degrabă puteau fi 
identificate incertitudinile, decât perspectivele clare asupra 
prezentului și viitorului. Cetăţenii doreau de la guvernul 
provizoriu altceva decât le oferise dictatura comunistă: mai multă 
libertate, prosperitate, mai puţină muncă dar mai mulţi bani, 
perspective mai clare asupra viitorului, identificat prin mirajul 
consumerist occidental. Cum puteau fi toate acestea obţinute nu 
era clar pentru foarte multă lume. 

Componenţa CFSN şi a guvernului provizoriu, în care se 
regăseau încă elemente ale vechiului regim, anunţarea 
transformării FSN în partid politic şi participarea sa la alegeri, 
apariţia temei „revoluţiei confiscate“ au marcat prima jumătate 
a anului 1990. Iar ceea ce trebuia să fie gestionarea pașnică a 
tranziţiei spre un sistem democratic, până la primele alegeri libere, 
s-a transformat într-o perioadă dominată de conflicte politice, în 
contextul competiţiei pentru putere. 

Deși centrul puterii politice se afla la CFSN, guvernul nu 
putea să nu resimtă şocurile care s-au manifestat în societatea 
românească. Țintă principală a protestelor din 12 şi 28-29 ianuarie 
1990, 28 februarie a fost FSN, însă locul de manifestare a 
violenţelor a fost Piaţa Victoriei, la sediul guvernului. Forma 
politică a protestului la adresa FSN era cererea demisiei 

cabinetului Petre Roman, iar degenerarea sa în violenţă s-a făcut 
prin atacarea Palatului Victoria în 28 ianuarie și 28 februarie. 
Efectul secundar al acestor violenţe la adresa Guvernului a fost 
depăşirea condiţiei de simplu executant al deciziilor puterii politice, 
reprezentate de CFSN, şi transformarea executivului într-un actor 
cu valenţe politice, un autentic depozitar al puterii. 

În contextul violenţelor din Bucureşti, apare la 12 
februarie 1990 o mişcare reformatoare din interiorul armatei, 
Comitetul de Acţiune pentru Democratizarea Armatei, care 
protestează împotriva implicării forțelor armate în conflictele 
politice, cerând și înlocuirea ministrului Apărării, generalul Nicolae 
Militaru. Obiectivul tactic al CADA era îndepărtarea generalului 
Militaru din fruntea MApN, deoarece ministrul a procedat la 
înlocuiri ale unor ofiţeri superiori şi reactivarea şi promovarea unor 
ofiţeri cu studii în URSS. De teama unei revolte a ofiţerilor, CFSN 
decide demiterea ministrului contestat al Apărării şi înlocuirea cu 
rivalul său, Atanasie Stănculescu. 

Mandatul guvernului provizoriu a fost marcat de 
conflictele interetnice de la Tg. Mureș din martie, de fenomenul 
Piaţa Universităţii dar şi de violențele din timpul campaniei 
electorale şi acuzaţiile opoziţiei de fraudare a alegerilor. Toate 
aceste elemente ar putea marca, mai degrabă, un eşec al guver- 
nului provizoriu, care, deși avea un mandat limitat la gestionarea 
curentă a administraţiei şi economiei, a fost adesea depăşit de 
evenimente. Transformarea FSN în partid politic și intrarea în 
competiţia electorală a primului ministru, și a celor mai importanţi 
membri ai Cabinetului, alături de Ion Iliescu, a însemnat 
transformarea guvernului provizoriu din unul neutru politic 
într-unul implicat în competiţia pentru putere. 


b). Al doilea guvern Petre Roman 
[28 iunie 1990 — 16 octombrie 1991) 


Efectul cumulat al utilizării legitimităţii dobândite în revoluţie, 
al măsurilor populiste ale guvernului provizoriu (reducerea 
săptămânii de lucru la 5 zile lucrătoare, restituirea părților sociale 
către angajaţi, creșterea salariilor, etc.), controlul televiziunii şi 

al lipsei de credibilitate a mesajelor partidelor istorice a fost 
câştigarea alegerilor parlamentare din 20 mai 1990 de FSN, cu 
peste 66%. Noua putere legitimată prin alegeri avea, într-adevăr, 
o majoritate parlamentară zdrobitoare, pentru doi ani, până la 
viitoarele alegeri. Insă problemele care îi stăteau în faţă erau 
numeroase și dificile. Credibilitatea internaţională de pornire a 
noului guvern era la cea mai scăzută cotă ca urmare a violențelor 
interetnice din martie 1990 dar, mai ales, a mineriadei din iunie. 
In plan intern, noul guvern trebuia să gestioneze așteptările unei 
populaţii sleite de energie în urma greutăților din timpul regimului 
comunist, dar dornică de a primi fructele, considerate meritate, 
pentru participarea la revoluţie și îndepărtarea dictaturii. 
Economia României era oricum depăşită tehnologic chiar și față 
de cea din o parte a statelor comuniste „surori“, supradimensionată 
în raport cu o parte din nevoile interne, energofagă, iar 
destrămarea rapidă a sistemului de barter din CAER a dat lovituri 
peste lovituri industriei românești, care pierdea pieţe de desfacere 
şi accesul la resurse mai ieftine, care trebuiau plătite de acum în 
valute liber convertibile. Contextul internaţional era fluid, statele 
ex-comuniste începând o competiţie pentru relaţii privilegiate cu 
Occidentul. Relaţiile cu Moscova erau o altă problemă dificilă 
pentru toate statele din Europa Centrală și de Est, multe din 
acestea având încă trupe sovietice pe teritoriul naţional. 

Guvernarea cabinetului Roman a avut loc în contextul 
unei redefiniri mai ample a rolului puterii executive în societate. 
Autoritatea reală a guvernelor post-revoluţionare era diminuată 
de climatul psihologic instaurat în urma schimbării de regim politic, 
oamenii simțindu-se foarte puţin solidari cu puterea, de la care 
aşteptau rezolvarea celor mai importante probleme, însă cu un 
minim efort personal. Anomia a cuprins societatea românească, 
iar senzaţia că nu mai există nici o formă de constrângere din 
partea autorităţilor statului a influenţat atitudinea cetăţenilor faţă 
de acţiunile guvernamentale. 

Reacţia lui lon Iliescu şi Petre Roman la această situaţie 
de izolare internaţională a României a fost realizarea unei noi 
echipe executive, diferite de cea care a compus guvernul provizoriu. 
Cel de-al doilea guvern Petre Roman și-a prezentat programul de 

guvernare la 28 iunie 1990 în sala Ateneului Român, într-o 
Declaraţie-program!”. Spre deosebire de cabinetul precedent, 
această echipă guvernamentală avea un program politic de tip 
reformist: „Construcţia guvernului pornește de la premisa 
fundamentală că acesta are menirea esenţială de a asigura 
tranziția istorică de o amploare fără precedent, înainte de toate 
în domeniul economic, și anume tranziţia de la o economie 
supercentralizată la o economie de piaţă“l8. 

Conţinutul programului de guvernare era radical și în ceea 
ce privește administraţia, fiind criticat aparatul planificării 
centralizate: „trebuie să ne fie clar că nu demolarea aparatului de 
planificare supracentralizată şi de conducere administrativă a 
economiei naște pericolul adâncirii crizei, ci, dimpotrivă, așa cum 
a arătat practica din ţara noastră și din alte ţări ale socialismului 
totalitar, soluţiile unor ajustări parţiale și operaţii estetice ale 
vechiului eșafodaj nu fac decât să adâncească criza“!?. Ambiţia 
noului guvern era de a realiza o reformă rapidă („din starea actuală 
a economiei nu se poate ieși decât printr-o reformă radicală, 
înfăptuită cu pași repezi pe măsura așteptărilor legitime ale 
populaţiei“), chiar dacă ezitau să declare public intenţia de aplicare 
a unei terapii de șoc. 


Componență și raporturi de putere intraguvernamentale 


Aceste obiective ambiţioase necesitau constituirea unei echipe de 
guvernare mai performante decât cea anterioară. Al doilea cabinet 
Petre Roman era un guvern mult mai mic decât cele precedente, 
de la peste 50 de portofolii în perioada comunistă s-a ajuns la 25. 
Insă nu existau 25 de ministere, doar 19, restul mandatelor fiind 
ale unor miniștri de stat, trei la număr iniţial, și un, „ministru 
asistent al primului-ministru pentru Reformă și relaţia cu Parla- 
mentul“, în persoana lui Adrian Severin20. Au fost păstraţi și mi- 


11 Cartea albă a guvernării Roman (28 iunie 1990 — 17 octombrie 
1991). Documente, rapoarte, informări prezentate Parlamentului, Bucureşti, 
1992 

18 Ibidem, p.20 

19 Ibidem, p.27 

niștrii din cabinetul provizoriu: Atanasie Stănculescu la Apărare, 
Andrei Pleşu ministrul Culturii. Majoritatea componenților 
guvernului Roman proveneau din tehnocraţia vechiului regim, fără 
să fi deținut însă funcţii de prim rang în aparatul PCR: Anton 
Vătăşescu, ministru de stat însărcinat cu activitatea industrială 
şi comercială, Ion Aurel Stoica, ministru de stat, însărcinat cu 
calitatea vieţii şi protectia socială, Eugen Dijmărescu, ministru de 
stat însărcinat cu orientarea economică. Ministru de Externe a fost 
numit un universitar, fără experiență în aparatul diplomaţiei 
vechiului regim, Adrian Năstase. La ministerul de Finante a fost 
desemnat Theodor Stolojan, propulsat din rândul specialiştilor în 
economie cu deschidere spre Occident. In general, era un guvern 
format din buni profesioniști în domeniile lor, cu o medie de vârstă 
scăzută, de 48 de ani, care a produs iniţial o bună impresie?!. 

Seful necontestat al cabinetului era Petre Roman, care, 
pe lângă autoritatea instituţională avea şi legitimitatea revolu- 
ționară dobândită în decembrie 1989. La aceste atuuri se adaugă 
faptul că, din 26 iulie 1990 avea și calitatea de „lider național“ al 
FSN, partidul de guvernământ. Autoritatea lui Petre Roman 
asupra echipei executive era întărită și datorită faptului că 
influența președintelui Ion Iliescu în alegerea miniştrilor a fost 
mai mică decât în cazul guvernului provizoriu. Echipa Roman 
constituia un bloc relativ compact, neavând în componență 
reprezentanţi ai celuilalt mare pol de putere din România acelui 
moment, Ion Iliescu. Majoritatea membrilor Cabinetului Roman 
nu aveau funcţii proeminente în FSN, cu excepţia lui Bogdan 
Niculescu-Duvăz, care deţinea mandatul de ministru al Tineretului 
şi Sportului. Membrii Cabinetului puteau cuceri puterea politică 
printr-o activitate laborioasă, care să le creeze legitimitatea ocupării 
unor funcţii proeminente în FSN. 

Mentalitatea dominantă a membrilor celui de al doilea 
Cabinet Petre Roman era, după formula folosită de unul din 


20 Adrian Severin explică faptul că această sintagmă a fost găsită 
pentru a proteja aprehensiunile premierului, despre care s-ar fi putut spune 
că el „nu se ocupă cu reforma“ (!!!), in Lacrimile dimineții. Slăbiciunile 
guvernului Roman, Scripta, Bucureşti, 1995, p.339-340 

21 Petre Roman, Libertatea ca datorie, Dacia, Cluj-Napoca, 1994, p.148 

componenţii importanţi ai echipei22, cea de „premianţi ai clasei“: 
competenţi și performanţi dar individualiști, încrezători în 
capacităţile lor, adeseori egocentrici. Dacă membrii executivului 
s-au manifestat în solidar, de cele mai multe ori, în raport cu 
facțiunea parlamentară a FSN şi cu opoziţia politică, în interiorul 
echipei de guvernare aceștia erau în relaţii de concurenţă 
nedeclarată. Intenţiile de reformare a structurii administraţiei 
publice centrale (ministere, departamente, agenții) s-a lovit de 
gelozia miniștrilor, dornici să-și conserve autoritatea asupra unor 
domenii cât mai largi. De exemplu, ministerul de Externe era în 
relații mult mai apropiate cu Președinția, șeful statului 
asumându-și prerogative de politică internaţională?3. Consiliul 
pentru Reformă și Comitetul consultativ interministerial erau două 
instituții menite să dea o mai mare coerenţă actului de guvernare, 
să suplinească lipsa de coordonare între ministerele de linie. Însă 
eficiența acestora a fost limitată de dorinţa fiecărui titular de 
portofoliu de a conduce „reforma“ potrivit viziunii personale. 

Funcţia de ministru de stat nu a fost o garanţie automată 
a dobândirii unei mai mari autorități în interiorul cabinetului. Până 
la urmă, relaţiile de putere din interiorul echipei guvernamentale 
au fost influențate de dinamica relaţiilor cu factorii exogeni: 
gruparea gradualist-conservatoare din FSN, opoziţia politică, 
sindicatele și mass-media. Asumarea unui rol dinamic în raport 
cu acești factori a însemnat și creşterea influenţei reale în interiorul 
Cabinetului. 


Relaţiile cu mediul politic 


Coeziunea internă a FSN era minimă, fiind generată de atingerea 
obiectivului electoral: câștigarea alegerilor din 20 mai 1990. După 
ce acest lucru s-a întâmplat, și s-a văzut că forța partidelor istorice 
este mai mică decât se crezuse, deosebirile de viziune au găsit un 
câmp liber de exprimare. 


— = — 22 Adrian Severin, op. cit., p.337 
23 Adrian Năstase, De la Karl Marx la Coca Cola, dialog deschis cu 
Alin Teodorescu, Nemira, Bucureşti, 2004, p.51 

Cabinetul Roman a încercat să-și pună în aplicare 
programul de guvernare, în scopul reformării economiei și socie- 
tăţii. Introducerea principiilor economiei de piaţă a întâmpinat o 
vie rezistenţă din partea unei facţiuni a grupurilor parlamentare 
al FSN, conduse de Marțian Dan, preşedinte al Camerei Depu- 
taţilor şi Alexandru Bârlădeanu, preşedintele Senatului. Iniţial, 
au fost criticate Legea 15/1990 privind reorganizarea unităţilor 
economice de stat ca regii autonome și societăţi comerciale și Legea 
31/1990 privind societăţile comerciale. Conflictele s-au purtat prin 
contestarea publică a intenţiilor de introducere a principiilor 
economiei de piaţă, într-o perioadă în care cuvântul „capitalism“ 
era evitat cu grijă de cei mai mulţi politicieni, mai ales cei ai FSN. 
Aceștia nutreau încă iluzia unei a „treia căi“ între capitalism și 
dictatura de tip comunist, adică o societate care să ofere libertatea 
şi prosperitatea aduse de capitalismul occidental de tip renan, cu 
egalitarismul-colectivist de tip perestroichist. 

Clivajul dintre echipa guvernamentală, denumită de presă 
şi a „junilor turci“ şi cea conservatoare, dornică să prelungească 
tranziţia și formele intermediare de organizare economică și socială 
a fost evidenţiat cu claritate de impunerea unei decizii esenţiale 
pentru construcţia unei economii de piaţă: liberalizarea parţială 
a preţurilor de la 1 noiembrie 199024. Anterior intrării în vigoare 
a acestei decizii, la 18 octombrie 1990, premierul Petre Roman 
prezintă în fața Parlamentului un „Raport privind stadiul 
aplicării reformei economice și necesitatea accelerării ei“, care 
echivala cu un vot de încredere în executiv, adică avea acceptul 
parlamentarilor FSN. . 

Liberalizarea preţurilor a fost criticată de gruparea 
conservatoare, care a încercat să-l atragă şi pe preşedintele Ion 
Iliescu pentru adoptarea aceleiași poziţii, de respingere a 
măsurilor pro-capitaliste. De la sfârşitul verii anului 1990 s-a intro- 
dus practica consultărilor săptămânale, la Palatul Cotroceni, între 
Președintele României, Preşedinţii Camerelor și Primul-ministru. 
Ion Iliescu a adoptat o poziţie oscilantă, și nu a fost de acord cu 


24 Hotărâre nr.1.109 din 17 octombrie 1990 cu privire la liberalizarea 
preţurilor și măsuri de protecţie socială“, in M. Of. nr. 115/23 oct. 1990 

împiedicarea primei faze de liberalizare a preţurilor, dar a forțat 
mâna Cabinetului, amânând intrarea în vigoare a celei de a doua 
faze de la 1 ianuarie 1991 la 1 februarie 1991, ulterior la 1 aprile 1991. 

Introducerea măsurilor de reformă economică a avut loc 
într-un context politic agitat, în care se încerca de către diferite 
segmente ale intelectualităţii crearea unor vehicule politice 
alternativă la FSN, este vorba, în primul rând, de apariţia la Cluj 
în 6 august 1990 a Forumului Democrat Antitotalitar. Contestarea 
politică a puterii este dublată de protestele sociale la adresa 
guvernului, devenite tot mai numeroase și care ajungeau la 
declararea „grevei foamei“, o formă de protest devenită o modă. 
In decembrie 1990 șoferii intră și ei în grevă, iar studenţii din 51 
de facultăţi declanșează în 11 decembrie 1990 greva generală pe 
termen nelimitat”. 

La 13 decembrie 1990 are loc o întâlnire la Palatul 
Cotroceni la care participă alături de Alexandru Bârlădeanu și 
președintele PNL, senatorul Radu Câmpeanu, care a propus 
realizarea unui guvern de uniune naţională (sub acest nume sunt 
desemnate guvernele de largă coaliţie), la care își anunţă 
disponibilitatea să participe. Ideea este reluată și în 8 ianuarie 
1991, la o întrunire a principalilor demnitari, la care a participat 
inclusiv premierul Petre Roman?®. 

Conflictul din interiorul FSN s-a adâncit în urma unui 
atac deschis din 14 ianuarie 1991 al lui Alexandru Bârlădeanu la 
adresa guvernului și a primului ministru, fiind criticată 
liberalizarea preţurilor??. Răspunsurile polemice au venit din 
partea ministrului însărcinat pentru Relaţia cu Parlamentul, 
Adrian Severin, acesta acuzându-l pe președintele Senatului de 
„bolșevism“. Guvernul decide să prezinte Parlamentului în 
26 februarie 1991 un „Raport cu privire la stadiul reformei și 
programul guvernului pentru anul 1991“3%, prilej cu care au loc 

t 25 Domnita Ştefănescu, Cinci ani din istoria României. O cronologie 
a evenimentelor decembrie 1989-decembrie 1994, Editura Maşina de scris, 
Bucureşti, 1995, p.115 

2 Adrian Severin, op. cit., p.193-195 
21 Lavinia Betea, Alexandru Bârlădeanu despre Dej, Ceaușescu şi Iliescu: 
convorbiri, Editura Evenimentul Românesc, București, 1997, p.242-243 

noi atacuri între membrii executivului și gruparea parlamentară 
gradualist-conservatoare. Aceasta a reuşit să-l convingă pe Ion 
Iliescu să adopte o poziţie critică la adresa Cabinetului Roman, 
într-un interviu din „Adevărul“ din 6 martie 1991 șeful statului 
recunoscând că există neînţelegeri între el și premier?%. 

Conflictul dintre executiv şi o parte a grupului 
parlamentar FSN se extinde și în partidul de guvernământ, în 
16-17 martie 1991 având loc Convenţia Naţională a FSN, în urma 
căreia un grup de 9 parlamentari pleacă din partid, formând 
„FSN-20 mai“. Forţele conservatoare au fost înfrânte în Convenţia 
FSN, Petre Roman reușind să obţină o importantă victorie prin 
adoptarea moţiunii „Un Viitor pentru România“%0. In 20 martie 
1991 demisionează din guvern Anton Vătășescu, ministru de stat, 
Theodor Stolojan, ministrul Finanţelor, și Mihai Zisu, ministrul 
Resurselor și Industriei, invocând ritmul prea lent al reformelor 
şi tărăgănarea liberalizării preţurilors!. 

Disputele din interiorul FSN iau amploare, iar în 29 
martie 1991 are loc un nou episod în Parlament al disputei dintre 
Alexandru Bârlădeanu şi Cabinet, președintele Senatului 
propunând formarea unui guvern de coaliție*?. Reacţia vine la 2 
aprilie 1991, când Biroul Executiv al Consiliului Director al FSN 
ia decizia de a retrage sprijinul politic parlamentarilor care nu 
recunosc platforma politică adoptată la Conferinţa Naţională. 
Decizia îi vizează pe 13 parlamentari, în frunte cu Alexandru 
Bârlădeanu. 


— — 2 Cartea albă a guvernării Roman, p.103 

29 Razvan Grecu, „Instabilitatea guvernamentală în România post- 
comunistă“, in Romanian Political Science Review, Vol.1, No.3/2001, p.799 

30 Pentru o analiză a termenului de „reformă“ și a proliferării lui în 
societatea românească vezi Oscar Hoffman, „Beţia de cuvinte şi tendințele 
actuale în România contemporană“, in Sociologie Românească, an. III, 
nr.1/1992, p. 21-28 

3! Alexandru Radu, Nevoia schimbării. Un deceniu de pluripartidism 
în România, Editura Ion Cristoiu, București, 2000, p.28-29 

32 Sabin Ivan, Radiografii parlamentare. De vorbă cu Alexandru 
Bârlădeanu, Ex Ponto, Constanţa, 1998, p.63 

Atmosfera tot mai tensionată din interiorul FSN deter- 
mină conducerea guvernului să se orienteze spre o formulă de 
lărgire a bazei politice, prin cooptarea unei părți din opoziţie. Şi 
Președintele Ion Iliescu iniţiase consultări cu partidele politice 
pentru lărgirea susținerii pentru guvern. Cele mai semnificative 
partide, PNL și PNŢCD nu acceptă să intre în Cabinetul Roman, 
Corneliu Coposu adoptând o poziţie radicală, de contestare a 
întregului FSN, gradualiști-conservatori sau dinamic-reformatori 
deopotrivă. Această atitudine radicală a fost adoptată şi ca urmare 
a incidentelor de la 1 Decembrie 1990 de la Alba Iulia, dintre 
opoziție şi putere. Prima sărbătorire a zilei naţionale a României 
a fost marcată de conflicte între FSN și PNŢCD-PNL, Corneliu 
Coposu și Radu Câmpeanu fiind huiduiți în timp ce își ţineau 
discursurile. Petre Roman a fost surprins de o cameră video în timp 
ce făcea semne de incitare a cetățenilor împotriva liderilor 
opoziţiei35. 

Petre Roman reușește totuşi să cointereseze PNL-AT, 
PDAR şi MER, reunite într-o formulă a „Cartei pentru Reformă 
şi Democraţie“. În 29-30 aprilie 1991 are loc remanierea Cabi- 
netului: Eugen Dijmărescu este numit ministru de stat, ministru 
al Economiei și Finanţelor; Dan Mircea Popescu, ministru de stat, 
însărcinat cu Calitatea Vieţii și Protecţie Socială; Traian Băsescu 
devine ministru al Transporturilor etc. Iniţial au fost nominalizați 
și Dinu Patriciu (PNL-AT) și Radu Berceanu (FSN), însă au fost 
respinși de Camera Deputaţilor, în locul lor fiind numiţi miniștri 
interimari Doru Pană şi Bogdan Niculescu-Duvăz. Valeriu 
Pescaru era ministru din partea PDAR. 

Tensiunile din interiorul FSN au fost mărite și de 
semnarea în aprilie 1991 a Tratatului dintre România și Uniunea 
Sovietică, acțiune de care premierul Petre Roman a încercat să se 
disocieze în mod subtil, acuzându-l pe ministrul de Externe, Adrian 
Năstase, de responsabilitatea parafării acestui tratat. * 

Confruntarea cea mai importantă care se pregătea, de 
ambele tabere, era cea pentru Legea privatizării, care urma să 


- 3% Ton Diaconescu, După revoluție, Nemira, București, 2003, p.61. Petre 
Roman neagă că ar fi incitat cetăţenii împotriva opoziţiei 

schimbe radical sistemul economic al vechiului regim. După 
depunerea Legii la Parlament, în 7 iunie 1991, trei zile mai târziu, 
17 deputaţi FSN demisionează din partidul de guvernământ, 
micşorând baza de susținere a Cabinetului pentru a trece legile 
importante. In 16 iulie Alexandru Bârlădeanu critică Legea 
privatizării, considerată o „aberaţie organizatorică“. Anterior însă, 
PNTCD și PNL au cerut retragerea Legii privatizării din Parla- 
ment, făcând în mod deliberat sau inconştient jocul grupării 
conservatoare din FSN. In 30 iulie Legea privatizării este adop- 
tată de cele două Camere, fiind promulgată de președintele Ion 
Iliescu. Acesta o susţine public, contribuind în acest fel la conso- 
lidarea grupării reformiste din FSN. 

Puciul de la Moscova, din august 1991, a marcat un nou 
punct de divergență între premierul Petre Roman și preşedintele 
Ion Iliescu, deoarece primul-ministru condamnase fără să se 
consulte și cu șeful statului sau ministrul de Externe acţiunea 
puciștilor. Interpretarea presei a fost că Ion Iliescu era filo-sovietic, 
iar Petre Roman pro-occidental. 

Pe acest fond de tensiuni multiple în interiorul FSN, între 
şeful statului și premier, între opoziţie și putere, între sindicate 
şi guvern are loc a patra mineriadă și căderea guvernului Roman, 
în 26 septembrie 1991 (vezi analiza acestui eveniment în subcapit. 
VI. 3.d). 

Guvernul Roman a încercat să scoată România din 
izolarea internațională și să recâștige încrederea Occidentului, însă 
tratatul cu URSS a mărit suspiciunea faţă de intenţiile factorilor 
de decizie de la București. Paşii pentru reforma societăţii și 
economiei au fost îndrăzneţi, fiind creat cadrul instituţional pentru 
funcţionarea instituţiilor democratice, constituirea economiei de 
piață (sistem bancar, privatizare, investiții străine), restituirea 
proprietăţilor (Legea 18/1991), reglementarea relațiilor de muncă 
etc. Acţiunea Cabinetului Roman a avut loc într-un context intern 
dominat de conflictualitate, spaime și așteptări pentru o 


---— 34 Adrian Severin, op. cit., p.157 
35 Avner Ben-Ner, Michael Montias, „The Introduction of Markets in 
Hypercentralized Economy: The Case of Romania“, in Journal of Economic 
Perspectives, Vol.5, No. 4, Fall 1991, p.163-170 

îmbunătăţire rapidă a vieţii. Guvernul Roman a căzut pentru că 
şi-a creat mulţi dușmani, speriaţi de schimbarea regulilor din 
societate şi pentru că nu a știut să se apere de acuzaţiile de corupţie 
aduse, pe drept sau pe nedrept, unora din membrii săi. Ego- 
centrismul unora dintre miniștrii cabinetului a împiedicat 
constituirea unei legături mai profunde cu societatea, astfel încât, 
după divizarea FSN, la alegerile din 1992, membrii cabinetului 
Roman nu au obţinut un scor electoral pe măsura așteptărilor și 
a dorinţei de a reforma societatea. Înlăturarea Cabinetului Petre 
Roman a însemnat intrarea României pe un traseu al 
transformărilor graduale, resimtite de numeroși cetăţeni români 
drept „stagnare“. 


c). Cabinetul Theodor Stolojan*6 
[16 octombrie 1991 — 19 noiembrie 1992) 


Depunerea mandatului de către Petre Roman, în condiţiile 
prezenţei minerilor în București, a deschis calea către începerea 
negocierilor pentru ieșirea din impasul politic în care se găsea 
România. Rolul esenţial îl juca șeful statului, Ion Iliescu, care încă 
din 27 septembrie a început consultări cu liderii formațiunilor 
politice reprezentate în Parlament. La 1 octombrie 1991 a avut 
loc o ultimă rundă de convorbiri, convenindu-se cu liderii tuturor 
partidelor politice parlamentare ca premierul să fie propus de FSN, 
în persoana lui Theodor Stolojan. 


——— — % Theodor Stolojan, născut în 24 octombrie 1943, Târgovişte, căsătorit, 
2 copii. Doctor în Economie, Academia de Studii Economice, Bucureşti (1980). 
Din 1972 a lucrat în Ministerul de Finanţe. Ministrul Finanţelor din mai 1990 
— aprilie 1991, ulterior Preşedinte al Agenţiei Naţionale de Privatizare. 
Activităţi: elaborarea și aprobarea primului proiect al Legii privatizării; 
constituirea Fondului Proprietății de Stat și a celor patru Fonduri ale 
Proprietății Private; efectuarea primelor vânzări de active şi demararea 
privatizărilor-pilot. 

37 Ton Iliescu, Momente de istorie TII. Documente, interviuri, comen- 
tarii — septembrie 1991 — octombrie 1992, Editura Enciclopedică, București, 
1996, p.15-19 


244 | FLORIN ABRAHAM 


Preşedintele Ion Iliescu dorea să realizeze un guvern de 
„uniune naţională“, sprijinit de toate partidele parlamentare, 
realizându-se astfel „consensul național“. Președintele PNL Radu 
Câmpeanu a propus participarea la guvernare a partidelor din 
Convenţia Naţională pentru Instaurarea Democraţiei (care a fost 
creată în decembrie 1990 și avea în componenţă PNTCD, PNL, 
PSDR, PER, UDMR). Corneliu Coposu a considerat că PNTCD 
trebuie să rămână în opoziție, pentru a nu se compromite prin 
participarea la o guvernare pe care nu o putea controla38. 

A rezultat astfel un guvern condus de un tehnocrat fără 
apartenenţă politică, sprijinit politic de FSN şi liberali. PNL a intrat 
în Cabinet prin Mircea Ionescu-Quintus ca ministru de Justiţie, 
George Danielescu ca ministru al Economiei și Finanţelor, Emil 
'Tocaci ministru secretar de stat la Învăţământ și I.V. Săndulescu 
ministru secretar de stat la Externe. Remarcăm faptul că acești 
liberali nu aveau poziţii foarte puternice în PNL la acel moment, 
situaţie care reflecta dorința partidului de a-și proteja imaginea 
de eventuale eșecuri. În executiv au mai fost reprezentate, având 
câte un ministru, și PDAR (Petre Mărculescu la Agricultură și 
Alimentaţie) şi Mişcarea Ecologistă din România, prin Marcian 
Bleahu la Mediu. Guvernul anunţat oficial în 2 octombrie, dar 
învestit de Parlament în 16 octombrie, avea un număr de 21 titulari 
de portofolii. Procedura de învestitură nu a decurs fără probleme, 
Victor Babiuc (ministru de Interne) și Ludovic Spiess (ministrul 
Culturii) fiind invalidaţi inițial în Senat de voturile FSN, dar au 
fost validaţi în 17 octombrie, la insistența primului ministru. 

În Cabinetul Stolojan s-au regăsit o parte din miniștrii 
importanţi ai guvernului precedent, în domeniile în care se 
considera că este nevoie de continuitate: Externe (Adrian 
Năstase), Apărare (gen. Nicolae Spiroiu), Transporturi (Traian 
Băsescu), în total opt miniștri. A dispărut ierarhizarea politică a 
membrilor cabinetului, funcţia de ministru de stat nefiind 
acordată vreunui persoane. Geometria Cabinetului Stolojan 
indică faptul că premierul îndeplinea rolul unui primus inter pares, 
misiunea sa fiind de a acomoda diferitele interese politice care 


38 Ion Diaconescu, op. cit., p.90-91 

aveau reprezentare guvernamentală. În condiţiile unui guvern de 
tehnocraţi, autoritatea premierului asupra membrilor cabinetului 
era dependentă de sprijinul politic obținut din partea partidelor 
și a președintelui României. 

Incă de la anunțarea sa ca prim-ministru, Theodor Sto- 
lojan și-a asumat condiţia de conducător al unei echipe ministeriale 
tranzitorii3%, având obiective limitate în plan intern: administrarea 
treburilor curente, organizarea referendumului pentru Constituţie, 
organizarea primelor alegeri locale, a celor parlamentare precum 
şi a celor prezidenţiale. Guvernul Stolojan trebuia să scoată 
România din izolarea internaţională în care a fost împinsă de 
mineriada din septembrie '91. În mod practic acest lucru a însemnat 
o diviziune a muncii în interiorul puterii executive: premierul se 
ocupa de administrarea treburilor interne, ministrul de Externe 
și Președintele Republicii de politica internaţională. Această 
împărțire a competențelor a fost generată și de cunoașterea 
superficială a politicii internaţionale de către premier“. 

Baza de putere a Cabinetului Stolojan a fost erodată de 
competiția pentru controlul FSN. Prima bătălie din „războiul 
rozelor“ a avut loc la 26 noiembrie 1991, când FSN i-a retras 
sprijinul politic preşedintelui Ion Iliescu. Reacţia a venit la scurt 
timp, 55 de senatori au trecut de partea acestuia, constituind un 
Grup pentru Unitatea Frontului, de fapt o forță de sprijin pentru 
Ion Iliescu. Conflictul a degenerat, iar în urma Conventiei 
Naţionale a FSN din 27-29 martie 1992 partidul de guvernământ 
s-a scindat. 

Cu toate aceste tensiuni politice, Cabinetul Stolojan nu 
a cunoscut nici o remaniere, explicația putând fi găsită în mai multe 
elemente: i) era un guvern cu mandat limitat la administrarea 


- 39 În 2 octombrie 1991 Th. Stolojan a declarat: „Nu fac parte din nici 
un partid politic și nici un intenționez să intru într-un partid sau să fac din 
această activitate un capital politic. Nu intenţionez să particip la alegerile 
care vor veni... Nu voi pactiza în nici un fel cu cei care se opun reformei, cu 
cei care văd în întoarcerea la mecanisme şi instrumente ale economiei 
eentralizate mijloace de scoatere a economiei din criză“, in Domnița 
Ştefănescu, op. cit., p.170 

40 A. Năstase, op. cit., p.52-53 

treburilor curente, iar partidele nu doreau să dea impresia că ar 
fi trimis oameni incompetenţi în executiv; ii) în Cabinet erau 
reprezentate atât grupul pro-Roman cât și cel pro-Iliescu, iar o parte 
a miniștrilor nu era membri de partid; iii) echilibrul şi imaginea 
de competenţă a premierului Theodor Stolojan. 

Pe agenda de lucru a Guvernului, în afara subiectelor 
enunțate mai sus, un loc prioritar îl avea asigurarea stabilității 
macro-economice a României. Creşterea volumului importurilor și 
scăderea dramatică a exporturilor a dezechilibrat balanţa 
comercială a României. Bugetul de stat nu mai avea resurse, pentru 
că PIB-ul a scăzut în 1990 cu 5,6% iar căderea a continuat și în 
1991-'92. Soluţia de avarie luată de Stolojan a fost unificarea 
cursurilor de schimb și generalizarea convertibilităţii interne a 
leului (8 noiembrie 1991)4!. Această măsură de „confiscare a 
valutei“ a trezit reacţia negativă a întreprinzătorilor privaţi, care 
au fost nevoiţi să se adapteze unui mediu economic ostil, deoarece 
erau obligaţi să-și vândă valuta la un curs stabilit de Banca 
Naţională, care era mai mic decât cel de pe piaţă. 

O altă problemă spinoasă pe agenda Guvernului Stolojan 
a fost situaţia minorităţii românești din judeţele Harghita și 
Covasna, o parte din etnicii români fiind nevoiţi să plece din 
regiune, dar și a încercărilor de proclamare a autonomiei „ţării 
secuilor“. Un grup condus de Katona Adam, vicepreședinte al 
UDMR Odorheiul Secuiesc, a anunţat organizarea pentru 19 
octombrie 1991 a unui referendum în Harghita și Covasna, pentru 
autonomia pe criterii etnice. Partidele politice au protestat, astfel 
încât a fost abandonată iniţiativa. 

Limitele unui guvern de tehnocraţi au fost puse în 
evidenţă de disputele privind stabilirea datei alegerilor. Deși, 
iniţial, Guvernul Stolojan anunţase organizarea alegerilor pentru 
luna mai a anului 1992, divizarea FSN și constituirea FDSN a 
determinat crearea unor presiuni asupra executivului pentru a 
amâna data alegerilor. Premierul Stolojan, deși ar fi putut insista 
pentru respectarea datei inițiale a alegerilor, a lăsat decizia la mâna 


41 „Hotărâre nr.763 din 8 noiembrie 1991 cu privire la unificarea 
cursurilor de schimb ale leului şi extinderea convertibilităţii interne a leului 
la operaţiunile valutare curente“, in M.Of. nr. 232 din 19 noiembrie 1991 


| 
| 

partidelor, astfel încât Parlamentul a decis, în cele din urmă, 
organizarea alegerilor în septembrie 1992. 

Moștenirea instituţională a guvernului de tranziţie 
Stolojan este semnificativă, însă mare parte din inițiative au 
aparţinut cabinetului precedent: Curtea Constituţională, Curtea 
de Conturi, Consiliul Naţional al Audiovizualului, organizarea 
judecătorească, organizarea Serviciului Român de Informaţii, legile 
electorale ș.a. pot fi trecute în rândul realizărilor executivului 
rezultat în urma mineriadei din septembrie 1991. 

Istoria Guvernului Stolojan poate fi un caz de reflecţie 
asupra performanţelor cabinetelor de tehnocraţi. Prin natura lor, 
guvernele din tehnocraţi în societățile democratice, adesea având 
suportul unor largi coaliţii, sunt rezultatul unui compromis politic, 
menit a diminua conflictul politic din administrarea unei ţări, 
având o durată și misiuni limitate. Problema cabinetelor din 
tehnocrați este că acestea se limitează la administrare, nu la 
transformarea în sens politic a societăţii şi economiei. Dacă Guver- 
nul Roman a avut ca principală misiune reforma de sistem, 
Cabinetul Stolojan şi-a asumat misiunea stabilizării macroecono- 
mice, în lipsa unui mandat politic obținut prin alegeri libere și 
corecte. Guvernele de tehnocraţi se aseamănă cu niște excelenți 
şoferi, orbi însă, care conduc mașina pe linie dreaptă dar nu au 
mandat politic să vireze la dreapta sau la stânga. Premierul 
Stolojan s-a manifestat paradoxal din punct de vedere politic: deși 
era sprijinit de FSN, contactele politice cu liderii principalului 
partid de guvernământ au fost sporadice, cele mai strânse legături 
avându-le cu președintele Ion Iliescu. 

Natura aparent a-conflictuală, în sens politic, a guvernului 
de tehnocraţi Stolojan este unul din factorii esenţiali care au 
contribuit la crearea credibilităţii omului politic Stolojan. 
Conflictele erau între partide, existând un acord tacit de a nu 
implica guvernul în bătălia politică, în măsura în care membrii 
acestuia nu o făceau. Astfel, perioada octombrie 1991-noiembrie 
1992 a fost una de relativă stabilitate și acalmie socială, desigur 
cu excepția competiţiei din alegerile locale, parlamentare şi 
prezidenţiale. 

A doua sursă a popularității lui Theodor Stolojan stă în 
calităţile sale intrinseci. Acesta este un personaj atipic pentru liderii 


politici români: nu este un bun comunicator verbal, nu părea a fi 
dornic să promită oricând și orice, ci mai degrabă să spună 
cetăţenilor ce se poate şi ce nu. Sinceritatea comunicării i-a creat 
lui Theodor Stolojan imaginea unui om competent și hotărât. În 


plan politic, această imagine este principala moștenire a 
Guvernului Stolojan, deoarece a creat nostalgia după cabinetele 
de tehnocraţi. 


d). Guvernul Nicolae Văcăroiu”? 
[19 noiembrie 1992 — 11 decembrie 1996) 


La un an de la mineriada care a îndepărtat Guvernul Roman, în 
27 septembrie 1992 au avut loc primele alegeri parlamentare și 
prezidenţiale în baza noii Constituţii. Amânarea organizării 
alegerilor din mai pentru septembrie a fost folositoarea partidului 
creat pentru a-l sprijini pe presedintele Ion Iliescu: FDSN a obţinut 
27,12 % din numărul total de voturi valabil exprimate la Camera 
Deputaţilor, CDR — 20,01%, FSN — 10,19%, PUNR — 7,72%, 
UDMR — 7,46%. A rezultat astfel un Parlament fragmentat, în 
care pragul electoral de 3% a făcut să aibă reprezentare 
parlamentară șapte partide în Camera Deputaţilor și opt în Senat. 
FDSN avea cele mai multe mandate, dar nu putea forma singur 
guvernul. Înainte de a prezenta desfășurarea negocierilor pentru 
formarea Guvernului Văcăroiu, cred că sunt utile câteva 
consideraţii teoretice despre tipologia cabinetelor. 


--——- 42 Nicolae Văcăroiu, născut în 5 decembrie 1943, Cetatea Albă, 
Basarabia, căsătorit, un copil. Director al Direcţiei Sinteză Probleme Finan- 
ciare, Bancare şi de Preţ — Comitetul de Stat al Planificării (1987-1989). 
Secretar de Stat, Şef al Departamentului Preţuri — Ministerul Finanţelor 
(1990). Secretar de Stat, Şef al Departamentului Impozite și Taxe — Ministerul 
Economiei şi Finanţelor (1991). 

Teorii despre formarea cabinetelor 


Principalele teorii ale guvernului și formării coaliţiilor sunt derivate 
din teoria jocurilor, și se concentrează asupra dimensiunilor unui 
cabinet astfel încât acesta să fie stabil®. 

După cum indică Arend Lijphart“, în sistemele de 
guvernare de tip parlamentar, cabinetele trebuie formate astfel 
încât să se bucure de încrederea majorităţii parlamentare, sau cel 
puţin să fie tolerate de către acestea. Situaţia este simplă atunci 
când există un partid majoritar, acesta formând singur cabinetul. 
Posibilităţile de combinaţie se multiplică în cazul unor sisteme 
pluraliste fragmentate, care presupun guvernarea de coaliție. Cele 
mai importante trei tipuri de coaliţii sunt: 

i... Coaliții minimal câștigătoare, la care participă acele 
partide care sunt minimal necesare pentru a da 
cabinetului statut de majoritar. Premisa fundamentală 
a acestei teorii este că partidele sunt interesate de 
maximizarea puterii lor. Un derivat logic al acestei 
teorii este formula coaliției de dimensiuni minime. 
Dacă partidele politice vor să excludă partenerii inutili 
dintr-un cabinet de coaliţie, pentru a-și maximiza 
puterea lor în cabinet, ar trebui să prefere ca 
executivul să se bazeze pe majoritatea parlamentară 
cea mai strânsă posibil. 

ii. Cabinete supradimensionate, care au mai multe partide 
decât este necesar pentru susținerea majoritară în 
legislativ. 

iii. Cabinete minoritare sau „subdimensionate“, care nu 
sunt susținute de o majoritate parlamentară. Astfel de 


43 David P. Baron, „A Spatial Bargaining Theory of Government 
Formation in Parliamentary Systems“, in American Political Science Review, 
Vol. 85, No. 1/March 1991, p. 138. Vezi şi David P. Baron, „Comparative 
Dynamics of Parliamentary Governments“, in American Political Science 
Review, Vol. 92, No.3/September 1998, p.593-609, sau Michael Laver, Kenneth 
A. Shepsle, „Ministrables and Government Formation: Munchkins, Players 
and Big Beasts of the Jungle“, in Journal of Theoretical Politics, Vol. 12, No.1, 
p.113-124 

4 Arend Lijphart, op.cit, p.98-103 

coaliţii se pot realiza prin metoda „înţelegerea prin 
tranzacție“. 

Teoriile formării coaliţiilor dezvoltate din teoria jocului 
cooperant se bazează pe un număr de supoziții implicite asupra 
modului în care alternativele sunt propuse şi comparate. În 
particular, teoriile presupun în mod implicit că toate alternativele 
pot fi luate în considerare simultan și că se pot face și încălca 
angajamente fără a apărea costuri. Cel mai important este faptul 
că teoriile nu vorbesc despre așteptările pe care se presupune că 
jucătorii le vor avea în cazul în care resping o anumită alternativă. 
Mai mult, teoriile dezvoltate în mod tipic într-un mediu 
neinstitutional, nu pot genera previziuni cu privire la modul în 
care procedurile instituţionale alternative pot afecta comporta- 
mentul si rezultatele. În cazul procedurii de formare a cabinetului 
din cadrul sistemelor parlamentare este de așteptat ca guvernul 
format şi politicile sale să depindă de caracteristicile procesului 
de formare a executivului şi de preferinţele partidelor. 

Dacă luăm în calcul și factorul „preferinţele partidelor“, 
identificăm alte două tipuri de coaliţii: a) de interval minimal 
(partidele caută să realizeze coaliţii cu parteneri de aceeași 
orientare); b) câștigătoare minimale conectate (premisa definitorie 
a acestei teorii este că partidele vor încerca să se alieze cu vecinii 
lor imediaţi și că li se vor adăuga alte partide adiacente până când 
formează o coaliție majoritară). 


Constituirea Guvernului Văcăroiu 


Prima etapă a consultării tuturor partidelor parlamentare de către 
președintele Ion Iliescu nu a adus nici un rezultat, întrucât FDSN 
avea doar 34% din mandatele parlamentare şi era izolat pe scena 
politică. Adrian Năstase a condus negocierile pentru formarea unei 
majorităţi parlamentare din partea FDSN, Adrian Severin pe cele 
ale FSN, Ifteme Pop din partea PNTCD, Dinu Patriciu din partea 
PNL-AT. Pentru FDSN exista varianta unui guvern de largă 
coaliţie împreună cu CDR şi FSN. O asemenea soluţie ar fi fost 
susținută şi de Corneliu Coposu, în schimbul obţinerii preşedinţiei 
uneia din Camere și a unor posturi ministeriale cheie. În faza finală 

a negocierilor Corneliu Coposu a ajuns la punctul de vedere că ar 
putea susține numai un guvern omogen politic, al FDSN, 
refuzând astfel să participe la guvernare şi sperând că alegerile 
anticipate urmau să fie organizate cât mai repede, iar scrutinul 
să fie câștigat de CDR. 

Regula de bază a formării cabinetelor este ca acestea să 
fie compuse din cel mai mic număr de actori care să participe la 
exercitarea puterii. Un guvern FDSN-CDR-FSN ar fi avut o largă 
susținere parlamentară, dar era potenţial instabil, din cauza 
posibilităţii de șantaj a oricăruia dintre parteneri. FSN nu putea 
uita condiţiile despărțirii de Ion Iliescu, astfel încât Petre Roman 
nu era dornic să participe la guvernare în calitate de partener 
minor. FDSN avea la îndemână o soluţie foarte favorabilă din punct 
de vedere aritmetic, dar care s-a dovedit a fi costisitoare în plan 
politic: un guvern cu susținerea parlamentară a PRM, PSM, PUNR. 
Alternativa erau alegerile anticipate, care ar fi putut reproduce 
aceeași compoziţie parlamentară. 

Soluţia la care s-a ajuns în final era consistentă strategic 
pentru partidul care a obţinut cel mai mare număr de voturi: un 
guvern minoritar al FDSN, având susţinerea parlamentară a unor 
parteneri minori, a căror capacitate de şantaj era limitată. Din 
punct de vedere politic însă, această decizie avea să aibă influențe 
negative asupra partidului de guvernământ datorită asocierii cu 
formaţiuni politice extremiste şi care promovau un mesaj de tip 
conservator, în sensul restauraţiei unui regim autoritar. 

La 19 noiembrie 1992 Parlamentul a învestit Guvernul 
Văcăroiu cu 260 voturi pentru și 203 contra, ceea ce indica faptul 
că teama de alegeri anticipate a partidelor mici a funcţionat în 
avantajul FDSN. 

Rezultatul votului din alegerile parlamentare și 
prezidenţiale a evidenţiat că opinia majoritară a celor activi politic 
era de tip conservator, teama faţă de creșterea preţurilor, șomaj, 
schimbările din societate fiind predominantă. Misiunile reale ale 
noului guvern erau numeroase, dificil de realizat, având nevoie 
de suport politic semnificativ pentru a putea fi îndeplinite, plecând 
de la premisa competenţei echipei ministeriale. Principala 
misiune era continuarea reformei de sistem, în primul rând a celei 

economice. Rezervele bugetare erau mici, inflaţia atinsese cote 
înalte, industria era în pierdere de pieţe, România nu avea acces 
pe piața internaţională de capital în lipsa unui acord cu FMI. Legea 
18/1991 a însemnat, pe lângă retrocedarea parţială a proprietății 
private, fărâmițarea până la atomizare a structurilor agricole, care 
au recăpătat aspectul din perioada interbelică, mai ales prin 
reintroducerea metodelor rudimentare de lucru. Sistemul financiar 
specific unei economii de piață, având chiar şi un pronunţat 
caracter social, trebuia constituit. 

În plan extern, România trebuia să iasă din izolare și să 
căutate noi alianţe, în condiţiile în care Uniunea Sovietică s-a 
destrămat, Cehoslovacia, Polonia și Ungaria au constituit 
Trilaterala de la Vișegrad, iar un sistem de securitate european 
era la stadiul de proiect. 


Componență și raporturi de putere intraguvernamentale 


Omul desemnat de Ion Iliescu pentru a găsi soluţiile pentru 
România, a fost Nicolae Văcăroiu, care, după propria-i mărturie, 
a fost surprins de nominalizarea pentru funcţia de prim-ministruf5. 
Sugestia i-a aparţinut, se pare, academicianului Tudorel Posto- 
lache, foarte influent pe lângă Ion Iliescu, încrezător în virtuțile 
conducerii tehnocratice. 

La momentul învestiturii, principala temă a discuţiei nu 
a fost ce va face Guvernul Văcăroiu, ci cât va rezista, calculele 
opoziţiei fiind că va funcţiona până în 1993, urmând să cadă la 
prima moţiune de cenzură. Speranţa CDR şi a FSN era că, odată 
guvernul compromis, opoziţia va avea succes în alegerile anticipate. 
Caracterul improvizat al Cabinetului Văcăroiu este pus în evidență 
de faptul că la învestitură nu a prezentat un program de guvernare 
propriu-zis, ci doar o schiţă, în februarie 1993 primul-ministru 
prezentând în Parlament o aprofundare a documentului iniţial“6. 
Această Strategie este un document teoretic, nu politic, neavând 


45 Nicolae Văcăroiu, România, jocuri de interese. Carte interviu de 
Gheorghe Smeoreanu, Intact, Bucureşti, 1998, p.77 

46 Strategia de reformă economico-socială a Programului de 
guvernare, Bucureşti, februarie 1993 

o viziune asupra direcţiei pe care ar urma să evolueze societatea 
românească. Orientarea ideologică a Guvernului Văcăroiu ar putea 
fi denumită gradual-reformistă, dar fără direcţie. Programul de 
guvernare era orientat spre crearea instituţiilor și mecanismelor 
economiei de piaţă, dar ritmul şi amplitudinea transformărilor erau 
astfel construite încât să asigure o „tranziţie liniştită“, fără costuri 
sociale ridicate pentru nucleul electoral al FDSN. 

Desemnarea lui Nicolae Văcăroiu ca prim-ministru 
punea în evidență raporturile de putere ale acelui moment, 
consacrând preeminenta tehnocraţiei. Noul premier era un înalt 
funcţionar din aparatul planificării centralizate al vechiului regim 
(Comitetul de Stat al Planificării — CSP), fără nici o legătură cu 
conducerea partidului de guvernământ, în momentul desemnării 
fiind șeful departamentului de impozite și taxe din ministerul de 
Finanţe. Desemnarea unui tehnocrat, care nu și-a propus să facă 
politică nici din funcţia de prim-ministru (a devenit membru al 
PDSR în 1996), însemna o anulare a sensului politic al alegerilor 
din 1992, consolidând „democraţia originală“ și punând sub semnul 
întrebării utilitatea sistemul politic creat după 1989*. Numirea 
lui Nicolae Văcăroiu, dincolo de calităţile și defectele sale umane 
şi profesionale, a relevat caracterul netransparent, obscur, al 
deciziilor politice, din moment ce nu exista nici un set de criterii 
publice în baza cărora să poată fi legitimată o astfel de hotărâre. 
Cabinetul Nicolae Văcăroiu a însemnat revenirea la sistemul de 
putere specific guvernului provizoriu, în care guvernul nu joacă 
nici un rol politic, fiind doar o interfață a administrației, rolul politic 
fundamental revenindu-i Preşedintelui Republicii. 

Structura Cabinetului Văcăroiu era diferită de cea a 
guvernului precedent: avea 22 de titulari, dar reapar miniştrii de 
stat, trei la număr: președintele Consiliului de Coordonare, 
Strategie și Reformă Economică (Mişu Negriţoiu în perioada 
noiembrie 1992- august 1993; Mircea Coşea până în decembrie 
1996); ministrul Afacerilor Externe (Teodor Meleşcanu); ministrul 
Muncii și Protecţiei Sociale (Dan Mircea Popescu). Arhitectura 
Cabinetului Văcăroiu este una piramidală, premierul împreună 


————— “l Vladimir Pasti, România în tranzitie. Căderea în viitor, Nemira, 
Bucureşti, 1995, p.118-119 

cu cei trei miniștrii de stat constituind o structură de conducere 
ad-hoc, cu cea mai mare stabilitate și influenţă asupra deciziilor. 

Cabinetul Văcăroiu dă consistență conceptului de 
„democraţie originală“ şi din perspectiva faptului că este un hibrid 
din punct de vedere politic: din cei 46 de membri ai guvernului, 
de pe durata celor patru ani de existenţă, 18 nu au avut apar- 
tenenţă politică la numire. La învestirea guvernului, 11 miniștrii 
erau membri ai FDSN, iar 11 erau fără partid. 

Miniştrii Cabinetului Văcăroiu au ajuns la această 
demnitate urmând mai multe trasee: cel normal, desemnaţi de 
partidul de guvernământ (de ex. ministrul de Externe Teodor 
Meleşcanu a fost propus de predecesorul său, Adrian Năstase, care 
era Preşedintele Camerei Deputaţilor), apropiaţi ai președintelui 
Ion Iliescu (de ex. Alexandru Mironov la Tineret şi Sport, Petre 
Ninosu la Justiţie), sau desemnaţi de primul-ministru (de ex. Paul 
Teodoru la Transporturi), din rândul înalţilor funcţionari ai 
vechiului regim. Numirea în funcţia de ministru al Sănătăţii a lui 
Iulian Mincu, unul din medicii personali ai lui Nicolae Ceaușescu 
şi coautor al programului de „alimentaţie raţională“ (de fapt de 
reducere a consumului de alimente), nu a făcut decât să ridice 
semne de întrebare asupra profunzimii schimbării de sistem din 
1989, din moment ce o parte din eșaloanele doi și trei ale sistemului 
comunist se aflau în poziţii strategice. 

Remanierile guvernamentale care au schimbat 
componenţa inițială a Cabinetului Văcăroiu au urmat și ele aceeași 
regulă a lipsei de transparenţă, fără o a exista criterii publice și 
verificabile ale performanţelor unui ministru. De aceea, remanierile 
Guvernului Nicolae Văcăroiu au avut trei motivații principale: i) 
detensionarea situaţiei politice, „căderea capetelor“ ca o metodă 
de a întări susținerea publică pentru partidul de guvernământ; 
11) acuzații de corupție sau o imagine proastă în mass-media; iii) 
conflictul din interiorul echipei guvernamentale. 

In concluzie, Guvernul Nicolae Văcăroiu a fost învestit în 
baza unei înțelegeri parlamentare, văzută ca având un caracter 
provizoriu. In tipologia cabinetelor, poate fi inclus în rândul celor 
minoritare, realizate prin „înţelegere prin tranzacţie“. Principalul 
sprijinitor al premierului Nicolae Văcăroiu a fost preşedintele Ion 
Iliescu, care prin această nominalizare dorea să evite un nou caz 

Petre Roman, adică să accepte un premier care să-şi construiască 
o bază de putere proprie şi care, să-i fie un potenţial rival. 


Acţiunea guvernamentală și relaţiile cu mediul politic 


Stabilitatea echipei guvernamentale nu depindea doar de 
performanţele sale, ci de un mecanism mai amplu ale cărui piese 
erau dinamica raporturilor dintre putere și opoziţie, competiţia 
pentru putere din interiorul FDSN, transformat în PDSR, nevoia 
președintelui Ion Iliescu de a detensiona situaţia politică prin 
remanieri. 

Primul aspect important care merită subliniat este faptul 
că, Guvernul trebuia să facă faţă presiunilor din partea a două 
opoziții: una de „dreapta“ (CDR+FSN+UDMR) și alta naţiona- 
list-populistă (PUNR, PRM, PSM) sau de stânga (agrarienii). Din 
această situaţie derivă o a doua trăsătură: deși guvernul era format, 
în bună parte, din „tehnicieni“, a fost asumat și sprijinit 
parlamentar de FDSN, deoarece căderea sa însemna alegeri 
anticipate, nedorite de Ion Iliescu și conducerea partidului de 
guvernământ. Crearea unei solidarităţi de conjunctură între FDSN 
şi guvernul pe care îl susţinea parlamentar a determinat, în a doua 
parte a funcţionării sale (1995-'96) colorarea sa politică, 
primul-ministru și cei mai importanţi miniștri devenind membri 
marcanţi ai partidului de guvernământ: N. Văcăroiu (în iunie 1996), 
T. Meleşcanu şi Gheorghe Tinca, primul-ministru civil al Apărării, 
tot în 1996. Integrarea miniștrilor în partidul de guvernământ era 
însă numai expresia cea mai înaltă a unui proces de extindere a 
PDSR în teritoriu, în rândul administraţiei centrale și locale, 
fenomen denumit de presă şi opoziţie „pedeserizare“. 

La fel ca și în cazul cabinetului provizoriu condus de Petre 
Roman, şi Guvernului Văcăroiu i-au fost asociate conotaţii poli- 
tice, deşi el se dorea a fi „tehnocratic“, propunându-şi mai degrabă 
să administreze decât să guverne“5. Guvernul Văcăroiu a devenit 


——— 48 Din punctul meu de vedere cred că este consistentă conceptual 
diferența dintre „a administra“ şi „a guverna“: guvernarea presupune un 
proiect politic explicit, în baza căruia sunt mobilizate resursele dintr-o societate 
şi sunt construite politici, instituţii şi mecanisme pentru realizarea acestora. 
Guvernarea presupune şi administrare, dar administrarea nu este echivalentă 
cu guvernarea. 

o ţintă pentru opoziţie, un criteriu de evaluare și de susține- 
re/dezaprobare pentru mass-media și cetățeni, iar pentru partidul 
de guvernământ un instrument de promovare a politicilor și 
intereselor sale. Iată de ce conceptul de „guvernare tehnocratică“ 
este profund ambiguu, deoarece printr-o astfel de administrare sunt 
urmărite obiective normale pentru un cabinet format din oameni 
politici. Un cabinet de tehnicieni trebuie să-și negocieze susținerea 
politică și obiectivele de administrare cu partidul care îi asigură 
susținere parlamentară, fără însă ca miniștrii să fie membrii unor 
partide politice. Aici stă marea slăbiciune a oricăror guverne de 
tehnicieni: absenţa validării politice prin alegeri a membrilor săi, 
sau măcar apartenenţa la un partid politic. 

Asupra Cabinetului Văcăroiu s-au exercitat presiuni 
multiple: din partea celor două opoziții, a unei părți a membrilor 
partidului de guvernământ, care nu aveau motive să fie solidari 
cu niște oameni care nu le erau colegi de partid, neavând astfel o 
răspundere politică, din partea altor persoane din interiorul puterii. 

Guvernul Văcăroiu a fost considerat veriga slabă din 
cercul de putere reprezentat de PDSR și Ion Iliescu, fiind obiectul 
unor contestări multiple. Scăderea producţiei industriale, declinul 
rapid al agriculturii, șomajul în creștere constituiau subiecte asupra 
cărora opoziţia politică putea ataca guvernul. Acesta și-a propus 
pentru anul 1993 o „creștere economică zero“ (adică stoparea 
recesiunii) și o rată a inflaţiei de aproximativ 70%, faţă de 210% 
în anul precedent. Relansarea economică era programată pentru 
anul 1994. Primele măsuri importante ale Guvernului Văcăroiu 
au fost introducerea taxei pe valoarea adăugată (TVA) de la 1 iulie 
1993 și liberalizarea totală a preţurilor de la aceeași dată. 

In faţa unei situaţii dificile economic, Cabinetul era 
vulnerabil la atacuri atât de la „dreapta“, din partea celor care 
doreau o transformare mai rapidă, cât și a celor de la „stânga“, 
dornici să conserve statu-quo-ul. Prima șarjă a venit din partea 
opoziției oficiale, democratice, sub forma unei moţiuni de cenzură 
la adresa cabinetului. Aceasta a fost dezbătută la 19 martie 1993, 
iar rezultatul ei a fost aparent surprinzător: a fost respinsă cu 260 
voturi față de 192 pentru“?. Era cel mai important semnal în 


49 Alexandru Radu, op. cit., p.55-59 

legătură cu soliditatea susţinerii parlamentare a Guvernului 
Văcăroiu. 

După cum am indicat mai sus, Guvernul Văcăroiu a fost 
învestit în urma unor înțelegeri politice ale PDSR cu PRM, PUNR, 
PSM și PDAR, fără să existe protocoale oficiale, care să includă 
şi o reprezentare guvernamentală a acestor partide. Profitând de 
ambiguitatea acestei situaţii, cele patru partide și-au construit o 
strategie de şantaj la adresa executivului, în scopul obţinerii unor 
decizii favorabile în administraţie (alocări de fonduri sau numiri 
de oameni în instituţiile publice) și a pregătirii viitoarei campanii 
electorale. Respingerea moţiunii de cenzură depuse de 
CDR-PD-UDMR a însemnat începutul asediului pentru cucerirea 
puterii executive de către naționaliști şi extrema stângă. Tactica 
lui Ion Iliescu și a PDSR a fost tratarea individuală cu fiecare dintre 
partenerii parlamentari. In 23 iunie 1993 Ion Iliescu discută cu 
liderii PUNR despre remanierea guvernului, în timp ce premierul 
Nicolae Văcăroiu s-a întâlnit cu toate partidele aliate pentru a 
analiza aceeaşi chestiune. Fără nici un rezultat pentru aliaţii de 
conjunctură ai PDSR. 

Nemulţu mirile față de situaţia socială s-au exprimat prin 
greve ale minerilor și mecanicilor de locomotivă. CDR și FSN au 
semnat la 17 iunie 1993 un protocol privind formarea unui guvern 
al opoziţiei. La 17 iulie 1993, în Plenara Consiliului Naţional al 
PSM sunt lansate acuzaţii la adresa Guvernului Văcăroiu și a FMI. 
Rezultatul acestor presiuni multiple a fost remanierea din 28 
august 1993, prin care s-au operat patru modificări în cabinet, cea 
mai importantă fiind numirea lui Mircea Coșea ca ministru de stat 
pentru Coordonare, Strategie şi Reformă Economică. 

Toamna lui 1993 a fost cea mai dificilă pentru Guvernul 
Văcăroiu. Aliaţii parlamentari ai PDSR erau în continuare 
nemulțumiți, la 23 septembrie 1993 PUNR anunțând că nu va mai 
susține un guvern minoritar care se dovedește ineficient. CDR și 
PD au pregătit o nouă moţiune de cenzură la adresa executivului, 
pe tema protecţiei sociale, la care şi-a anunţat sprijinul inclusiv 
PSM. Ulterior și l-a retras. Votul motiunii de neincredere în Cabinet 
a fost strâns: 236 contra la 223 pentru. In această situaţie, 
președintele Ion Iliescu a dorit să iasă din încercuire, începând 

negocieri cu opoziția. Una dintre variante, care dacă ar fi reușit 
ar fi schimbat istoria tranziţiei din România a fost crearea unui 
guvern de largă coaliţie la care să participe PDSR şi CDR, eventual 
PD. La 24 decembrie 1993, C.V. Tudor se declară împotriva unui 
guvern PDSR-CDR. Din motive și strategii politice diferite, 
proiectul guvernului de „uniune naţională“ a căzut. Rezultatul 
imediat a fost semnarea la 2 februarie 1994 a unui protocol între 
PDSR și PUNR, care prevedea formarea unui guvern bipolar. Prin 
acest acord PDSR ceda șantajului exercitat de Gheorghe Funar, 
președintele PUNR, care a amenințat că nu va vota legea priva- 
tizării, cerută insistent de FMI şi Banca Mondială, de care depindea 
reformarea vieţii economice. 

Formalizarea cooperării parlamentare dintre PDSR și 
PUNR printr-un protocol de guvernare nu a trezit reacţii externe 
negative de amploare din partea cancelariilor occidentale50, 
deoarece acestea erau preocupate de menţinerea stabilităţii din 
România, în condițiile crizei iugoslave, iar cooperarea dintre PDSR 
și aliaţii săi extremiști nu s-a transformat într-o politică de stat 
radical-naţionalistă. Un naționalism moderat în plan cultural, dar 
nu mai puţin agasant, era exersat de o parte dintre membri 
grupului parlamentar al PDSR (de ex. Gheorghe Dumitrașcu). 

Simultan cu lărgirea bazei politice a cabinetului, partidul 
de guvernământ a deschis noi negocieri cu aliaţii parlamentari sau 
opoziţia, existând chiar varianta unui acord PDSR-PD. Pentru a 
diminua și mai mult presiunea asupra guvernului, au fost realizate 
la 6 martie 1994 patru noi schimbări în cabinet, Gheorghe Tinca 
devenind cel dintâi ministru civil al Apărării, după 1989, la 
cerințele Consiliului Europei. 

Următoarea lovitură la adresa Guvernului Văcăroiu a 
venit din partea celui mai puţin agresiv dintre aliaţii săi, la 28 
iunie 1994 PDAR anunțând că își retrage sprijinul pentru cabinet 
deoarece duce o „politică de sărăcire a României“. O nouă moţiune 
de cenzură, din 30 iunie 1994, părea să dărâme cabinetul, însă 
acesta a rezistat cu ajutorul partenerilor PDSR. Nici cererea 


50 Tom Gallagher, Furtul unei naţiuni. România de la comunism 
încoace, Humanitas, București, 2004, p.146 

opoziţiei de suspendare din funcţie a lui Ion Iliescu nu a reușit, 
aceasta fiind respinsă cu 224 voturi contra în 7 iulie 1994. 

Adversarii Cabinetului Văcăroiu se aflau inclusiv în 
interiorul puterii. La Palatul Cotroceni, dar și la vârful PDSR 
existau oameni nemulţumiţi de performanţele executivului şi de 
perspectiva pierderii alegerilor. Guvernul a reușit în perioada 
1993-1994 stabilizarea macroeconomică și reluarea creșterii 
economice, inflaţia era pe un trend descrescător, dar privatizarea 
stagna, iar imaginea publică a premierului și a mai multor miniștri 
era grav afectată (Petre Sălcudeanu, ministrul Culturii, a fost 
surprins având relaţii extraconjugale cu secretara; Petru Crișan, 
ministrul Comerţului a fost nevoit să demisioneze în decembrie 
1995 deoarece a fost acuzat de corupţie). Soluţia de salvare pentru 
a scăpa de acuzaţiile opoziţiei și mass-media că PDSR girează 
politic un guvern al stagnării, sau chiar anti-reformist era înlocu- 
irea premierului Nicolae Văcăroiu. Un partizan al acestei soluții 
era consilierul prezidenţial Iosif. Boda, care a încercat de mai multe 
ori să determine o astfel de decizie5!. Președintele Ion Iliescu a 
considerat că trebuie să fie solidar cu guvernul pe care l-a impus, 
astfel încât singurele soluţii de schimbare a imaginii au rămas 
remanierile guvernamentale. 

Pentru a pregăti toamna politică a anului 1994, care se 
anunţa agitată, PDSR a decis, în cele din urmă, cooptarea din 28 
august a doi miniștri PUNR: Valeriu Tabără la Agricultură și 
Adrian Turicu la Comunicaţii. Opoziția a protestat față de proce- 
dura numirii prin decret prezidenţial a celor doi miniștri dar, mai 
ales, pentru intrarea în cabinet a unui partid naţionalist. Vadim 
Tudor a cerut ca și partidul sâu să primească un tratament similar, 
în schimbul susţinerii parlamentare. La începutul lunii noiembrie 
1994 PRM şi-a început ofensiva pentru intrarea la guvernare. In 
urma acestor presiuni, și a nevoii PDSR de a se menţine la 
guvernare, la 20 ianuarie 1995 se semnează protocolul de 
cooperare politică dintre PDSR, PRM, PSM, PUNR, denumit de 
opoziţie „patrulaterul roșu“. Partenerii PDSR nu primeau locuri 
în executiv (PRM a primit doar trei posturi de secretar de stat şi 


- 5! Josif Boda, Cinci ani la Cotroceni, Evenimentul Românesc, București, 
1999, passim 

unul de prefect; PSM postul de prefect de Mehedinţi) ci doar 
obişnuitele alocări bugetare şi posturi în diplomaţie, în schimbul 
susținerii parlamentare. Protocolul confirma o situaţie de facto, 
iar existenţa acestuia nu a împiedicat atacurile dintre aliaţi: în 
25 ianuarie 1995 Adrian Năstase, președinte executiv al PDSR, 
l-a criticat pe Gheorghe Funar care ceruse scoaterea în afara legii 
a UDMR. PUNR prin ministrul său de Justiţie, Gavril Chiuzbaian 
chiar inițiase procedurile pentru o astfel de decizie, însă reacţia 
PDSR a fost rapidă și a stopat o decizie care-i putea aduce grave 
prejudicii politice. Atacurile primarului Clujului împotriva lui lon 
Iliescu și a guvernului au continuat, motivul principal fiind 
încercările de normalizare a relațiilor româno-maghiare prin 
semnarea unui tratat de bună vecinătate. 

Tensionarea relațiilor dintre PDSR și aliaţii săi parla- 
mentari a fost evidentă şi cu prilejul remanierii din 5 mai 1995, 
în care au fost cooptați doi miniştri independenţi, nu din partea 
partenerilor de guvernare. De altfel, PDSR a respins șantajul la 
care era supus, amenințând cu alegerile anticipate. Semnalul 
debarasării PDSR de incomozii săi aliaţi a fost dat de Ion Iliescu, 
comparându-i pe C.V. Tudor și Gh. Funar, în timpul vizitei din 
Statele Unite din septembrie 1995, cu extremistul rus Vladimir 
Jirinovski. Reacţia lui Vadim Tudor a fost radicală, șeful statului 
fiind calomniat în revista „România Mare“. Decizia PDSR din 19 
octombrie 1995 a fost pe măsură: ruperea alianţei cu PRM, și 
înlocuirea membrilor acestui partid din toate funcţiile acordate de 
guvern. 

Pregătirea PDSR şi a lui Ion Iliescu pentru intrarea în 
anul electoral 1996 însemna încercarea de o obține succese externe 
şi interne, în condiţiile în care opoziția ataca Guvernul Văcăroiu 
pe tema stagnării economice, a corupţiei, a rămânerii României 
într-o zonă gri. Aliaţii partidului de guvernământ şi-au radicalizat 
discursul, încercând să se distanţeze de guvernare. În aceste 
condiţii, si anul 1996 a adus frământări politice. 

În 7 martie 1996, Delegaţia Permanentă a PDSR a criticat 
în termeni duri prestaţia politică a partenerilor săi, acuzându-i 
de lipsă de fair-play în critica guvernării, deşi fac parte din coaliția 
guvernamentală. Desprinderea PDSR de al doilea aliat incomod 

are loc la 16 martie 1996, când este declarat nul protocolul politic 
semnat cu PSM, rămânând valabil doar cel care prevedea 
colaborarea locală. 

PDSR mai avea un singur aliat, PUNR, Gheorghe Funar 
sperând să transforme acest partid într-o puternică formaţiune 
regională, prin utilizarea unui discurs anti-maghiar agresiv. 
Negocierea tratatului româno-maghiar a isterizat PUNR, Gheorghe 
Funar anunțând în 27 august 1996 că va strânge semnături pentru 
suspendarea preşedintelui Ion Iliescu. PDSR a decis pe 31 august 
întreruperea colaborării cu PUNR și demiterea miniștrilor acestui 
partid. Gavril Chiuzbaian, Valeriu Tabără și loan Muntean au fost 
eliberați din funcţie, iar Aurel Novac, ministrul Transporturilor 
s-a delimitat de poziţia lui Gh. Funar, rămânând astfel în Cabinet. 
A urmat demiterea prefecţilor PUNR, prin aceasta „patrulaterul 
roșu“ dezintegrându-se total. Guvernul Văcăroiu nu a devenit mai 
instabil în urma destrămării protocolului cvadipartit, opoziția 
nefiind interesată de căderea cabinetului, iar vechii aliaţi nu aveau 
altă variantă decât să voteze tot alături de partenerul lor 
tradiţional. 

Remanierile în interiorul PDSR au fost folosite și în anul 
1996, în număr de trei, din totalul celor șapte realizate pe întreaga 
durată a existenței Guvernului Văcăroiu”2. Mai puţin de jumătate 
din ministere, adică 10, și-au păstrat titularii iniţiali, iar 
Comunicaţiile, Comerţul și Cultura au suferit patru remanieri. 
Procedura remanierilor s-a realizat de fiecare dată prin numirea 
de către Președinte prin decret, Parlamentul nefiind implicat în 
această procedură. Acest element nu a făcut decât să întărească 
preeminența puterii executive asupra celei legislative, dar nu a 
Cabinetului, ci a Președintelui Ion Iliescu. 


Scurtă evaluare a performanţelor 
Guvernului Văcăroiu 


O primă evaluare a Cabinetului Văcăroiu a fost realizată chiar de 
acesta, prin prezentarea la sfârșitul mandatului a unui raport 


%2 Alexandru Radu, op. cit., p.66 

asupra celor patru ani de guvernares?. Analiza performanțelor 
trebuie realizată prin perspectiva obiectivelor stabilite, a 
necesităţilor reale și a acţiunilor unor guverne aflate în poziţii 
similare. Desigur, un astfel de demers presupune un efort 
documentar și analitic laborios, care depășește cu mult scopul 
acestei cercetări. Totuşi, câteva trăsături pot fi desprinse. 

In relațiile internaţionale România a reușit să devină 
membru al Consiliului Europei în octombrie 1993, ultimul dintre 
statele Europei Centrale, după îndeplinirea unei proceduri de 
monitorizare stricte. La începutul anului 1994 a semnat 
documentul-cadru al Parteneriatului pentru Pace. A fost semnat 
Acordul European de Asociere a României la Uniunea Europeană, 
intrat în vigoare la 1 februarie 1995. La 16 septembrie 1996 a fost 
semnat Tratatul de înțelegere, cooperare și bună vecinătate dintre 
România și Ungaria. A fost parafat un singur acord cu FMI, în 
noiembrie 1994, dar nu a fost finalizat. In concluzie, Guvernul 
Văcăroiu și PDSR au făcut eforturi pentru scoaterea din izolare 
internațională a României, au și reușit acest lucru, dar în 
competiția regională cu vecinii nu a izbutit să iasă din „logica 
balcanică“ și să se integreze „ritmului central-european“. România 
a reușit să realizeze paşi care au fost făcuţi de Cehia, Polonia, 
Ungaria, Slovenia mai devreme, într-un tempo mai alert, cu mai 
multă vigoare și fără să trezească suspiciuni în legătură cu 
sinceritatea angajamentelor reformiste. 

Analiza politicii interne a Guvernului Văcăroiu vine să 
întregească constatarea privind defazarea României în raport cu 
statele din Europa Centrală. După propria-i concluzie, „pentru a 
diminua la maxim costurile sociale, Guvernul a adoptat o 
atitudine graduală (s.n.) în abordarea problemelor“5f. Acţiunea 
Guvernului Văcăroiu a fost denumită „guvernarea stabilităţii prin 
stagnare“, prin care politicile economice au fost subordonate unor 


-———— 53 Patru ani de guvernare. Activitatea desfăşurată de Guvernul Româ.- 
niei în perioada noiembrie 1992 — noiembrie 1996, Bucureşti, noiembrie 1996 
54 Ibidem, p.2 
55 Dorel Sandor, Ambivalenţa factorilor politici în susținerea politicilor 
reformei în România, in Cristof Rühl, Daniel Dăianu, (coord.), Tranziția 
economică în România. Trecut, prezent şi viitor. Banca Mondială, Centrul 
Român de Politici Economice, Bucureşti, 2000, p.696-697 

cerinţe conservatoare manifestate prin restrângerea diversităţii 
politice („pedeserizarea“ administraţiei), compromisul social prin 
protecția socială egalitaristă și creșterea economică pe criterii opuse 
pieței libere, competitivităţii. Politica etatistă a fost recunoscută 
inclusiv în raportul Guvernului Văcăroiu: „O importanţă deosebită 
s-a acordat creării și asigurării funcţionalităţii sistemului institu- 
tional din perspectiva complementariţătii mecanismelor pietei cu 
reglarea economică (s.n.), în scopul realizării unui echilibru cores- 
punzător între piaţă şi rolul statului în funcţionarea economiei“56. 

Această politică a asigurării stabilităţii, transformată în 
stagnare, este evidenţiată şi de ritmul privatizării. Dacă în 1992 
a privatizată doar o singură societate comercială, în 1993 au fost 
privatizate 265 societăţi, într-un ritm foarte lent. Abia în 1994 a 
fost iniţiată Legea 775, care prevedea privatizarea prin metoda 
MEBO (Management Employee Buy Out), adică vânzarea de acţiuni 
către salariaţii societăţilor comerciale. Această metodă a fost 
aplicată la doar 22 de societăţi comerciale58. 

Guvernul se afla sub o puternică presiune din partea 
opoziţiei politice, FMI, Băncii Mondiale și Uniunii Europene pentru 
accelerarea introducerii mecanismelor de piață în economie prin 
intermediul privatizării. Rezultatul a fost Legea 55/1995 a 
așa-numitei „privatizări de masă“, prin care 30% din proprietatea 
de stat iniţială era transferată cu titlu gratuit cetăţenilor majori, 
prin emiterea unor cupoane. Din aproximativ 6.300 de societăți 
comerciale aflate în proprietatea statului la sfârșitul anului 1995, 
4.000 au fost incluse în „programul de privatizare în masă“. 
Societăţile au fost împărțite în două categorii: „strategice“, în care 
s-a stabilit că maxim 49% din acţiuni puteau fi oferite, iar în a 
doua categorie toate cele pentru care procentul de ofertă era de 
60%. Mecanismele de implementare au dezvăluit o puternică 
propensiune pentru instituirea controlului unei entități guverna- 


` 56 Patru ani de guvernare...p.3-4 
57 „Lege privind asociațiile salariaților şi membrilor conducerii socie- 
tăţilor comerciale care se privatizează“, in M. Of. nr. 209 din 8 noiembrie 1994 
58 John S. Earle, Almos Telegdy, „Rezultatele Programului de Priva- 
tizare în Masă. Primul studiu empiric“, in Sfera Politicii, nr.59/aprilie 1998, 
p.5-ll 

mentale, Agenţia Naţională de Privatizare, căreia i-a fost acordat 
un rol puternic. Programul de privatizare în masă viza atingerea 
unor obiective politice: împărțirea egalitaristă a proprietății publice, 
într-un an electoral. Acest program a fost un eșec deoarece a 
fărâmițat proprietatea, iar de împărțirea populistă a cupoanelor 
au profitat o parte din „capitaliștii tranziției“, care au achiziţionat 
la sume modice certificatele de proprietate. Statul nu a beneficiat 
de sumele care le-ar fi putut obţine din vânzarea directă a 
societăților comerciale, dar un program cu un conţinut egalitarist 
a avut efecte perverse, contribuind mai degrabă la polarizarea 
socială în urma achiziţionării cupoanelor de îmbogăţiţii tranziţiei, 
denumiți „miliardari de carton“. La finalul mandatului Guvernului 
Văcăroiu erau privatizate doar 12% din bunurile aflate în 
patrimoniul statului. Cu toate acestea, ponderea sectorului 
privat la crearea PIB în 1996 a fost de 54,9%, situaţie explicabilă 
prin expansiunea sectorului privat, mult mai performant decât cel 
de stat (în 1990 era de 16,4%)59. 

Macrostabilizarea este o realitate şi unul din importantele 
atuuri ale Cabinetului Văcăroiu, dar aceasta s-a obținut prin politici 
intervenţioniste și influențarea preţurilor prin subvenţii masive, 
dirijarea resurselor valutare și acordarea de credite de la băncile 
de stat fără garanţii reale, stimularea producţiei industriale fără 
acoperire în vânzarea liberă a produselor. Liberalizarea cursului 
valutar a fost mult întârziată, și nici nu a fost luată în calcul pentru 
a fi pregătită și adoptată. In 1995-96 au fost luate masive 
împrumuturi de pe piața externă, la niște dobânzi foarte mari și 
cu termen de scadenţă mic, care au grevat asupra capacităţii de 
plată a României. Un succes real al Guvernului Văcăroiu este 
dezvoltarea sectorului întreprinderilor mici și mijlocii, ajunse la 
sfârsitul anului 1996 la peste o jumătate de milion, care au 
beneficiat de condiţii fiscale prielnice. 

Ceea ce rămâne însă ca o mare slăbiciune a Cabinetului 
Văcăroiu este lupta împotriva corupţiei, domeniu în care nu s-au 


59 Aurelian Dochia, Contributia noilor firme private la schimbările 
structurale din economia românească, in Cristof Rühl, Daniel Dăianu, op.cit., 
p.453 

luat măsuri semnificative. Pierderea alegerilor din 1996 ar putea 
fi explicată prin trei sintagme care au ajuns să definească pentru 
majoritatea electoratului din mediul urban Guvernarea Văcăroiu: 
„corupţie“, „stagnare“, „lipsa speranţelor“. Opoziția a utilizat o 
singură sintagmă pentru a combate toate acestea: „schimbarea“. 


e]. Cabinetul Victor Ciorbea 
[11 decembrie 1996 — 15 aprilie 1998] 


Dintr-un anumit punct de vedere, Cabinetul Victor Ciorbea era 
în postura guvernului provizoriu, în măsura în care în ideea 
„schimbării“, mesajul de forță al CDR, a fost echivalată de 
partizanii coaliţiilor câștigătoare ale alegerilor din 3 noiembrie 1996 
cu o „nouă revoluţie“. Speranţele în noua putere erau foarte ridicate, 
pe măsura promisiunilor din campania electorală, cuprinse în 
„Contractul cu România. Programul celor 200 de zile“. Aşteptările 
românilor aveau un inamic ce avea să se dovedească mult mai 
redutabil decât părea la prima vedere: aritmetica parlamentară. 
Aceasta arăta în urma alegerilor astfel, la Camera Deputaţilor: 
Convenţia Democratică Română, 122 mandate (35,57%); PDSR, 
91 mandate (26,53 %); Uniunea Social Democrată, 53 mandate 
(15,45%); UDMR, 25 mandate (7,29%); PRM, 19 mandate (5,54%); 
PUNR, 18 mandate (5,25%); Minoritățile, 15 mandate (4,37%). 
Soluţia pentru formarea viitoarei majorităţi parlamentare a fost 
stabilită imediat după primul tur al alegerilor prezidenţiale când 
președintele Partidului Democrat, Petre Roman și-a anunțat 
susținerea pentru Emil Constantinescu. CDR şi USD urmau să 
guverneze împreună. Actul formal care a stat la baza coaliţiei 
guvernamentale este Acordul de solidaritate guvernamentală și 
parlamentară între CDR, USD, UDMR, semnat la 6 decembrie 
199660. Se năştea astfel o coaliţie formată din coaliţii: toate cele 
trei formaţiuni politice erau de fapt coaliţii politice sau electorale. 
CDR era compusă din 18 organizaţii, iar USD era o coaliţie formată 
din PD și PSDR. UDMR este un caz special deoarece în aceasta 


- 50 Dan Pavel, Iulia Huiu, „Nu putem reuşi decât împreună“. O istorie 
analitică a Convenţiei Democratice, 1989-2000, Polirom, lași, 2003, p.322 

sunt reprezentate diverse curente și platforme politice, fără ca 
acestea să aibă un statut juridic de sine stătător. 

Agenda Cabinetului Ciorbea deriva din programul 
electoral care a permis câștigarea alegerilor, „Contractul cu 
România“ dar, mai ales, din realităţile interne și schimbările din 
politica internaţională. Angajamentele din campanie ale CDR vizau 
realizarea unor reforme economice, politice și morale rapide și 
complete, scoaterea României din izolarea internaţională și 
integrarea sa în NATO și Uniunea Europeană, atragerea de 
investiții străine. Anul electoral 1996 a influenţat resursele de care 
mai dispunea bugetul de stat, din cauza acordării unor creșteri 
salariale mari, a subvenţiilor pentru agricultură, dar şi a celor 
tradiţionale din sectorul energetic, minier şi al transporturilor. 
Intervenţionismul guvernului precedent s-a făcut și printr-o politică 
bancară specifică unui sistem centralizat, băncile (BANCOREX, 
BCR, Banca Agricolă) fiind nevoite să acorde credite ca urmare a 
unor comenzi politice. 


Structură și raporturi de putere intraguvernamentale 


Decizia politică a câştigătorilor alegerilor a fost de a se realiza un 
guvern al CDR-USD-UDMR, care se baza pe 58,31% din mandatele 
de deputaţi, la care se adaugă cele 15 ale minorităţilor. La Senat 
coaliția dispunea de 87 de mandate din 143. Această coaliţie poate 
fi considerată de tip minimal câștigătoare dacă avem în vedere 
necesitatea de a vota legi organice, pentru care este nevoie de votul 
a 2/3 din numărul de parlamentari, sau supradimensionată pentru 
a fi învestită, putând fi concepută si în varianta minimală 
CDR-USD. 

Prezenţa reprezentanţilor politici ai comunității maghiare 
la guvernare este principala noutate a Cabinetului Ciorbea, iar 
acest fapt a avut importante consecințe asupra percepţiei externe 
a României, într-un mod pozitiv. 

Partidul pivot al CDR, PNTCD avea dreptul de a nomi- 
naliza primul-ministru. Cele mai mari șanse părea să le aibă Radu 
Vasile, secretarul general al PNŢCD. Candidatura acestuia era însă 
inacceptabilă pentru președintele Emil Constantinescu, între cei 

doi existând relaţii tensionate din diferite motive, prevalente fiind, 

se pare, cele de ordin personal. In aceste condiţii, preşedintele Emil 

Constantinescu și-a îndreptat atenţia spre unul din cei mai populari 

oameni politici ai momentului, primarul general al Bucureștilor, 

Victor Ciorbea. Acesta a fost acceptat de PNTCD, deși nu avea o 

funcţie importantă în principalul partid al coaliţiei. 

Structura juridică a cabinetului era ierarhizată pe cinci 
nivele, chiar dacă răspunderea era colectivă iar guvernul este un 
organism colegial: premierul, patru miniștri de stat, miniștrii, patru 
miniștrii delegaţi și trei secretari de stat membri ai cabinetului, 
în total 28 de titulari de portofolii. Această formulă extinsă a 
cabinetului este utilizată, de obicei, în guvernările de coaliţie, prin 
care trebuie să fie reprezentate cât mai multe din partidele 
componente. Guvernul Ciorbea a fost învestit de Parlament în 11 
decembrie 1996 cu 316 voturi pentru, 152 contra și 6 abţineri. 
Distribuţia politică a mandatelor arăta astfel: 

* PNTCD, 12 mandate: primul-ministru, doi miniștri de stat 
(Mircea Ciumara la Finanţe și Ulm Spineanu la Reformă), cinci 
miniștri, doi miniștri delegaţi și doi secretari de stat; 

PD, 6 mandate: un ministru de stat (Adrian Severin la 
Externe) și cinci miniștri; 

PNL, 4 mandate: un ministru de stat (Călin Popescu-Tăriceanu 
la Industrie și Comerţ), doi miniștri, un ministru delegat; 
UDMR, 2 mandate: un ministru și un ministru delegat; 
PSDR, PNLCD şi Alianţa Civică aveau fiecare câte un post 
de ministru: 

Partidul Alternativa României, un secretar de stat. 

Cabinetul Ciorbea a fost un guvern politic, în care 
partidele și-au desemnat lideri importanți (vicepreședinți), fără însă 
ca miniștrii să fie mandataţi să ia hotărâri în numele partidului 
din care făceau parte. Dacă în Guvernul Văcăroiu unul din criteriile 
principale pentru numirea ca ministru era apartenenţa la 
categoria „specialiștilor“, Cabinetul Ciorbea era unul eminamente 
politic, dar în care „tehnicienii“ erau puţini la număr, deși CDR 
a promis în campania electorală că va guverna cu ajutorul celor 
„15.000 de specialiști“. 

Atuul principal al lui Victor Ciorbea era înalta sa 
notorietate la momentul desemnării ca premier. Insă autoritatea 
sa depindea de sprijinul politic primit din partea liderilor politici. 
Victor Ciorbea era premier asupra unui cabinet format în urma 
negocierilor din coaliţie, șeful guvernului primind dreptul de a 
desemna trei: secretari de stat, care nu erau membri ai cabinetului: 
Şeful Corpului de Control, purtătorul de cuvânt și cel desemnat 
pentru relația cu sindicatelei. In lipsa unei poziţii politice 
proeminente (Ciorbea a devenit vicepreședinte PNŢCD la un an 
de la numirea în funcţie62), autoritatea prim-ministerială asupra 
cabinetului depindea de relaţia dintre „sponsorul“ său (preşedintele 
Emil Constantinescu) și coaliţie precum și de relaţiile dintre 
partidele din interiorul coaliţiei. În coaliția de guvernământ a 
existat încă de la început un organism al cărui rol era coordonarea 
activităţilor membrilor coaliţiei și medierea conflictelor, Consiliul 
de Coordonare Politică al Coaliţiei (COCOPO), ulterior fiind creat 
şi unul parlamentar (COCOPA). 

Modelul decizional care se afla la baza funcţionării 
guvernului de coaliţie era unul greoi, deciziile urmând să fie luate 
iniţial la nivel politic ulterior puse în practică de cabinet. Deoarece 
Victor Ciorbea era inferior în ierarhia politică celor pe care trebuia 
să-i coordoneze în executiv, a apelat la conducătorii formațiunilor 
politice din coaliţie, având consultări ritmice cu aceștia. Slăbiciunea 
politică a premierului s-a suprapus peste lipsa lui de decizie și 
caracterul său oscilant, astfel încât deciziile executivului erau 
externalizate la nivel politic, la nivelul COCOPO. Procedeul a 
devenit excesiv, fiind criticat de mass-media, care asista la spec- 


êl Liviu Vălenaș, Republica iresponsabililor. Convorbiri cu Victor 
Ciorbea, Tritonic, Bucureşti, 2003, p.37 

62 Victor Ciorbea, născut în 26 octombrie 1954, comuna Ponor, judeţul 
Alba, un copil. Procuror în cadrul Direcţiei pentru Cauze Civile a Parchetului 
General (1984-1988). Asistent, apoi lector la Facultatea de Drept din București. 
Preşedinte al Confederaţiei Naţionale a Sindicatelor Libere din România 
(1990-1993). Președinte al Confederaţiei Sindicatelor Democrate din România 
(octombrie 1994 — iunie 1996). Primar General al Capitalei, iunie 1996. 
Membru observator al Consiliului Naţional și al Comitetului Executiv al CDR 
(1994-1996). Din 1996 membru al PNTCD. 

tacolul dat de negocieri politice dure, care nu aveau întotdeauna 
ca obiect decizii cu adevărat strategice. 

Lentoarea deciziilor politice era amplificată şi de stilul de 
lucru al cabinetului, în care premierul dorea să se asigure că are 
acceptul tuturor miniştrilor pentru măsurile care urmau a fi luate. 
Şedintele în plen ale guvernului au ajuns să dureze peste 5-6 ore, 
fiind marcate de lipsă de coordonare şi individualism, sau chiar 
veleitarism din partea unor miniştri. 


Acţiune guvernamentală și conflict politic 


Câștigarea alegerilor a fost o surpriză chiar şi pentru cei care au 
ajuns în urma alegerilor la putere, în pofida retoricii de campanie 
care promova ideea unei opoziții pregătite în orice moment să 
guverneze. lar slaba pregătire pentru acţiunea de guvernare a 
devenit tot mai evidentă pe măsură ce noua putere încerca să 
administreze România: selecţia miniștrilor, dar mai ales a secre- 
tarilor de stat şi personalului din eşaloanele secunde indica 
prevalența criteriului apartenenţei politice asupra competenţei 
profesionale. Programul de guvernare era plin de bune intenţii, 
dar nu era bazat pe cunoaşterea aprofundată a realităţilor româ- 
neşti. La originea caracterului nerealist al programului de 
guvernare se află trei cauze: a) caracterul electoralist al acestuia, 
menit a câştiga puterea mai degrabă decât a guverna; b) lipsa de 
transparenţă a guvernelor precedente în explicarea deciziilor 
administrative și a stării reale a economiei; c) slaba pregătire 
profesională a multora din „specialiştii“ partidelor de istorice. 
Aceste organizaţii nu au reușit să-și dezvolte politici de personal 
atractive, cei mai importanţi specialiști preferând să nu se implice 
politic, să fie de partea puterii (FSN) sau pur şi simplu să emigreze. 

Peste aceste aspecte tehnice ale exercitării guvernării de 
coaliţie s-au suprapus elementele de ordin politic. Două aspecte 
merită a fi reţinute aici. Primul, care s-a dovedit a fi extrem de 
important, se referă la inexistența unei culturi politice a compro- 
misului, fără de care nu poate exista o guvernare de coaliţie6?. 


63 Michael Shafir, The Ciorbea Government and Democratization: a 
Preliminary Assessment, in Duncan Light, David Phinnemore, Post-Com.- 
munist Romania. Coming to Terms with Transition, Palgrave Publishers, New 
York, 2001, p.83 

Partidele și formațiunile politice prezente, majoritatea, pentru 
prima dată la guvernare, urmăreau maximizarea obiectivelor lor 
politice şi satisfacerea cât mai rapidă a intereselor personale sau 
de grup. Întreaga administraţie sau ariile care erau dependente 
politic (băncile de stat, consiliile de administraţie ale regiilor și 
societăţilor de stat etc.) au făcut obiectul „algoritmului“ stabilit la 
nivel central, care a fost multiplicat până la nivel de școală primară 
(de ex. directorul era național-ţărănist, directorul adjunct de la PD, 
PNL sau alte formaţiuni). Lupta pentru algoritm manifestată la 
diferite nivele nu putea rămâne fără urmări și asupra relaţiilor 
dintre conducerile partidelor și, prin urmare, între membrii 
cabinetului. Pe scurt, competiţia domina compromisul, logica 
maximizării beneficiilor participării la guvernare avea preeminență 
asupra celei a solidarităţii și moderaţiei. 

Al doilea element de factură politică de natură a influ- 
ența acţiunea guvernamentală era eterogenitatea orientărilor 
ideologice. E adevărat că doctrinele nu sunt foarte influente asupra 
fizionomiei partidelor românești, iar valorile ideologice sunt 
utilizate mai mult în retorica politică. Însă în „coaliția de coaliţii“ 
erau reprezentate curente politice conservatoare, creștin-democrate, 
liberale, social-democrate, ecologiste, care măreau eterogenitatea 
coaliţiei de guvernământ. Dar aceasta nu era compusă doar din 
partide politice, ci și din organizaţii civice, Alianţa Civică era 
reprezentată de ministrul -Culturii, Ion Caramitru. Coaliția de 
guvernământ încerca să transgreseze unul din clivajele centrale 
ale tranziţiei românești: „anti-comuniști versus neo-comuniști“. Or, 
radicalii din CDR nu puteau uita că Partidul Democrat era 
moștenitorul în linie directă al FSN, iar Petre Roman a fost 
premierul lui Ion Iliescu, „dușmanul ireductibil“ al Alianţei Civice 
şi partidelor istorice, al PNŢCD în primul rând. 

Sursa majoră de tensiuni dintre partenerii de guvernare 
erau interesele diferite ale votanților şi grupurilor de putere pe 
care le reprezentau. Partidele istorice doreau să obţină pentru 
membrii şi simpatizanţii lor proprietățile confiscate de regimul 
comunist (teren, păduri, case, întreprinderi care mai existau). 
Partidul Democrat avea baza sa electorală în rândul celor care erau 
legaţi într-un fel sau altul de stat, iar elita sa provenea din 

rândurile conducerilor societăţilor de stat&. Între partidele 
coaliţiei existau deosebiri esenţiale de interese, care au determinat 
şi conflictele politice. CDR și PD erau divizate și de tacticile diferite 
pe care le doreau aplicate pentru exercitarea puterii. În cadrul 
Cabinetului, PD și-a ales şase ministere importante, dar care nu 
erau implicate în aplicarea măsurilor economice nepopulare. 
Acestea însă trebuiau luate, indiferent de costurile politice: prețu- 
rile la energie și alimente au fost complet liberalizate între lunile 
februarie și mai 1997. Rezultatul a fost creşterea preturilor, 
mărirea galopantă a inflaţiei, căderea producţiei interne ca urmare 
a scăderii consumului, ratele la dobânzi au crescut și ele rapid, 
astfel încât finantarea economiei se putea realiza cu mult mai mare 
greutate. Guvernul a realizat un nou acord cu FMI, partea română 
acceptând măsuri foarte dure, care vizau o politică de austeritate, 
închiderea întreprinderilor și sectoarelor economice care produceau 
pierderi (minerit, agricultură). Ca un prim pas al angajamentului 
de reformă, în aprilie 1997 au fost închise zece mari întreprinderi 
de stat neprofitabile. Filozofia premierului Victor Ciorbea era că 
populaţia trebuie „să strângă cureaua“, urmând să vadă, într-un 
viitor nedefinit „luminita de la capătul tunelului“, pentru a folosi 
expresiile șefului guvernului. Sondajele de opinie indicau un suport 
popular important pentru măsurile de reformă, însă comunicarea 
acestora a fost pur și simplu dezastruoasă (au circulat mai multe 
liste cu societăţile ce urmau a fi restructurate, fără a fi confirmate 
clar de către cabinet), iar electoratul nu putea uita că în campania 
electorală i s-a promis că „nu vor mai exista generaţii de sacrificiu“. 
Protestele sociale au izbucnit și au luat forme tot mai radicale, prin 
blocarea şoselelor (la Brașov) sau o grevă a minerilor din Valea 
Jiului în iunie 1997. Tensiunile sociale au dinamizat tensiunile 
din interiorul coaliției de guvernământ. 

Conflictele dintre partenerii de guvernare, între PNŢCD 
și PD în principal au fost numeroase, manifestate prin declaraţii 
ostile, dar într-o gamă minoră pe parcursul campaniei de 
integrare în NATO. CDR şi-a asumat un program de luptă 


64 Sabina Fati, „Rolul Partidului Democrat“, in Sfera Politicii, 
nr.57/februarie 1998, p.13-16 

împotriva corupţiei, iar primele măsuri păreau a fi luate în urma 
realizării a două anchete de către Corpul de Control al Guvernului, 
asupra dobândirii sau folosirii prin plata unor chirii simbolice de 
către aproape 150 de demnitari a unor imobile de protocol (raportul 
„Apartamentul“) şi a dispariţiei flotei$5. Ambele anchete făceau 
referire la mai mulți membri ai Partidului Democrat, inclusiv la 
Petre Roman. Primele informaţii au apărut în presă încă din 2 
aprilie 1997, iar PD a făcut presiuni pentru înlocuirea lui Valerian 
Stan, coordonatorul investigaţiilor. După eșecul integrării 
României în NATO luptele politice pentru supremație în coaliţie 
au început. În 27 august 1997 Petre Roman ameninţa în mod voalat 
cu părăsirea coaliţiei dacă guvernul nu va face reformă. A doua 
zi Valerian Stan era demis, în scopul păstrării unităţii coaliţiei. 

Anterior demiterii lui Valerian Stan din fruntea Corpului 
de Control a avut loc scandalul „Gilda Lazăr“: potrivit stenogramei 
unei convorbiri telefonice, purtătorul de cuvânt al MAE ar fi 
exercitat presiuni asupra unor jurnaliști aflaţi la Washington 
pentru a reflecta nefavorabil vizita premierului Ciorbea în 
Statele Unite. Ministrul de Externe Adrian Severin a negat orice 
implicare în acest joc de culise, la fel și purtătorul de cuvânt. Până 
la urmă Gilda Lazăr a fost destituită, într-un fel la schimb cu 
Valerian Stan&6. 

In octombrie 1997 au început tratativele pentru refor- 
marea cabinetului, deoarece performanţele acestuia nu mulțumeau 
nici electoratul nici partenerii externi ai României. Premierul 
Ciorbea era decis să obţină mai multă putere, având două soluţii: 
demisia sa în cazul în care nu era sprijinit în remaniere sau alegeri 
anticipate, sperând ca CDR să obţină majoritatea voturilor la urmă- 
torul scrutin. Organizării alegerile anticipate i s-a opus preşedintele 
Emil Constantinescu, spunând că „nu sunt în interesul ţării“ dar 
şi PD, care avea o popularitate scăzută în acel moment$?. 

A rezultat astfel o remaniere importantă, realizată la 4 
decembrie 1997, în urma căreia au pătruns în cabinet mai mulţi 


6 Liviu Vălenaș, op. cit., p.44 

6 Liana Ionescu, „Coaliția majoritară, tensiuni, conflicte, crize“, in 
Sfera Politicii, nr.56/ ianuarie 1998, p.6 

61 Vălenaș, op. cit., p.45 

tehnocraţi: Daniel Dăianu la Finanţe, Ilie Serbănescu la Reformă, 
Valentin lonescu a fost numit ministrul Privatizării, un post nou 
înființat. Andrei Marga, rectorul Universităţii „Babeș-Bolyai“ a fost 
numit ministru al Învăţământului. În total au fost părăsit echipa 
inițială șase miniștri, toţi de la PNŢCD și PNL. Era astfel un al 
doilea Cabinet Ciorbea, care promitea o revigorare a transfor- 
mărilor din economie și societate, potrivit programului electoral. 

În perioada imediat următoare a început tensionarea 
relaţiilor în interiorul coaliţiei. În urma unor dezbateri furtunoase 
din 9 decembrie 1997 din Senat, asupra Legii învățământului, 
miniștrii UDMR decid să nu mai participe la ședința de guvern. 
Motivul conflictului era faptul că Senatul a votat așa-numita 
„variantă Pruteanu“, care prevedea că predarea istoriei şi geografiei 
României să se facă în limba română, iar proiectul înfiinţării unei 
universităţi autonome de stat pentru maghiari, germani și alte 
minorități etnice nu a fost aprobat. 

Conflictele între partide erau dublate de cele intraparti- 
nice. Un astfel de exemplu este cel al „listei lui Severin“. Ministrul 
de Externe declarase în 22 septembrie 1997 într-un interviu că 
„vreo doi-trei directori ai unor cotidiene de mare tiraj și vreo doi 
şefi de partid celebri sunt în slujba unor servicii secrete străine“. 
A rezultat un mare scandal, iar Petre Roman și Radu Berceanu 
au făcut presiuni pentru retragerea sprijinului politic pentru 
ministrul de Externe și excluderea din Partidul Democrat (vezi 
subcapit.1.4.g). Eliminarea lui Adrian Severin din PD s-a datorat 
și faptului că acesta propusese în toamna lui 1997 ca social-de- 
mocraţii să-i acorde sprijinul lui Emil Constantinescu pentru o nouă 
candidatură la Președinția României. 

Conflictul rece dintre PNȚCD şi PD se purta și prin 
intermediul deciziilor care vizau controlul administrației. Ministrul 
țărănist de Interne Gavril Dejeu a dispus trecerea Direcţiei Poliţiei 
de Frontieră din subordinea Departamentului de Relaţii Publice 
la Departamentul de Ordine Publică, fără a-l înștiinţa, conform 
legii, pe secretarul de stat pedist. Conflictul a fost aplanat prin 
revocarea de către Dejeu a ordinului său. Descinderea poliţiei la 
casa părinților viceguvernatorului BNR Vlad Soare, membru al 

PD, a fost interpretată de miniștrii PD ca o măsură de compro- 
mitere a partidului lor. 

Principala bătălie avea să se ducă între PD și pri- 
mul-ministru Victor Ciorbea. Petre Roman a criticat prestația 
premierului într-un interviu publicat în New York Times, ulterior 
ministrul Transporturilor Traian Băsescu atacându-l pe șeful 
guvernului într-o şedinţă a cabinetului. Atacul a fost amplificat 
printr-un interviu din „Evenimentul zilei“ din 29 decembrie 1997. 
Victor Ciorbea îi cere lui Traian Băsescu să-şi retragă afirmaţiile, 
altfel va fi destituit. Criza se amplifică prin faptul că în 7 ianuarie 
1998 PD hotărăşte să-l menţină pe Traian Băsescu la Transporturi, 
iar premierul refuză o astfel de nominalizare. Partidul Democrat 
plusează şi decide la 14 ianuarie 1998 retragerea sprijinului politic 
premierului Ciorbea și dă termenul de 31 martie pentru formarea 
unui nou guvern. În urma unor noi schimburi de declaraţii publice, 
la 2 februarie 1998 miniștrii PD își anunţă demisia din Cabinet. 
La 11 februarie are loc astfel o nouă remaniere, în care miniștrii 
PD sunt înlocuiţi cu naţional-țărăniști şi liberali, cu excepția 
ministrului de Externe Andrei Pleșu, care era susținut de PD dar 
era acceptat şi de CDR. In bătălia politică CDR și-a sustinut 
premierul, iar la București a fost adus Wim van Velzen, prege- 
dintele Uniunii Europene Creştin-Democrate, care-i critică pe 
membrii PD. Era prima bătălia politică internă în care au fost 
implicaţi și aliaţi europeni ai partidelor. 

Situaţia din România era foarte tensionată: confuzie totală 
în plan politic, proteste sindicale faţă de scăderea nivelului de trai, 
presiuni ale FMI şi Băncii Mondiale, care condiţionau încheierea 
unor noi acorduri de realizarea unui buget de austeritate. 

Calculul strategic al PD s-a dovedit corect pentru intere- 
sele sale, coaliția având nevoie de suport parlamentar pentru 
aprobarea în Parlament a iniţiativelor guvernamentale, de la Legea 
bugetului la cele privind privatizarea şi retrocedarea proprietăţilor. 
Toate acestea necesitau un suport politic important, în condiţiile 
în care opoziția (PDSR, PRM, PUNR) nu dorea să ofere sprijin CDR. 
Principalul test era Legea bugetului pentru anul 1998, care la mai 
bine de două luni de la intrarea în anul fiscal era în stadiul de 
propunere legislativă. Premierul Ciorbea și-a jucat ultima carte 

susținând că dacă Legea bugetului nu va fi votată, el va demisiona. 
PD şi-a declarat intenţia de a nu vota favorabil bugetul. In aceste 
condiţii, adversarii premierului Victor Ciorbea și-au sincronizat 
mișcările. Din interiorul PNȚCD, secretarul general Radu Vasile 
care își constituise „grupul de la Brașov“, a dat un ultimatum 
conducerii gerontocratice a partidului: rocada la conducerea 
guvernului sau tensiunile interne vor continua. 

O altă lovitură a venit din interiorul CDR, de la PNL. 
Valeriu Stoica, se pare că la sugestia președintelui Emil Constan- 
tinescu, nemulțumit de prestaţia lui Victor Ciorbea68, a adresat 
Congresului Extraordinar al PNL o scrisoare prin care cerea 
rezolvarea urgentă a crizei, chiar cu prețul renunţării la Victor 
Ciorbea. Acesta, într-un discurs televizat a înfierat decizia 
liberalilor. Era însă prea mult, iar lipsa de realism a premierului 
nu mai putea fi trecută cu vederea: PNȚCD nu putea guverna 
singur, iar costul ambițiilor primului ministru era prea mare pentru 
forțele politice care l-au adus la putere. 

Decepţionat, premierul Ciorbea şi-a anunţat demisia în 
30 martie 1998. Prim-ministru interimar a fost numit ministrul 
țărănist de Interne Gavril Dejeu (30 martie-15 aprilie). 


Stil politic și performanţă guvernamentală 


Noua putere instaurată în urma alegerilor a continuat să folosească 
discursul mitologizant din perioada de opoziţie: „reforma“, 
„Occident“, „sacrificiu“ erau termenii cu o mare recurenţă în 
mesajele guvernamentale. Guvernul Ciorbea s-a autodefinit ca 
primul executiv reformist și anticomunist. Limbajul democrat de 
tip occidental a fost preluat spontan și interesat, constituindu-se 
într-un „populism democratic“ ad-hoc, lipsit de substanţă€?, În 
timpul crizei politice de la sfârșitul anului 1997 și începutul lui 
1998 Guvernul Ciorbea se vedea pe sine ca o fortăreață înconjurată 
de adversari politici și sociali. Radicalismul politic al forţelor de 


= 68 Pavel şi Huiu, op. cit., p.349 
69 Stelian Tănase, „Reformă şi contrareformă“, in Sfera Politicii, nr. 56/ 
ianuarie 1998, p.5 


276 | FLORIN ABRAHAM 


dreapta, dornice să restaureze cel puţin o parte a tradiţiilor 
interbelice, în locul unei viziuni moderne, specifică democraţiilor 
liberale, a dominat guvernarea Ciorbea. Pluralismului intereselor 
şi compromisului i s-a opus ideologia puterii absolute, fără de care, 
se spunea, nu vor putea fi puse în aplicare angajamentele electorale. 
Fiecare partid al coaliţiei de guvernământ a încercat să-și 
maximizeze beneficiile adoptând logica jocului de sumă nulă și 
transformându-se intr-un actor capabil să-și exercite veto-ul, 
Soluţia pentru administrare a devenit guvernarea prin ordonanțe, 
prin care era evitată dezbaterea parlamentară și intrarea deciziilor 
într-un al doilea mecanism bazat pe algoritm, cel parlamentar. 

Analiza sumară a efectelor activităţii Cabinetului Ciorbea 
pune în evidenţă faptul că o treime din întreprinderile mici și 
mijlocii au dat faliment, capitalul autohton fiind astfel grav afectat. 
Cursul de schimb s-a depreciat în termeni reali cu aproximativ o 
treime, după o severă devalorizare la începutul anului 1997. 
Filozofia bugetară era similară cu cea a guvernului precedent, 
inflaţia a crescut rapid iar PIB-ul a cunoscut o cădere dramatică 
(în 1997, —6,6% faţă de 1996). Programul menit să conducă la 
accelerarea reformei a afectat puternic clasa antreprenorială în 
formare şi a încurajat expansiunea economiei subterane prin gradul 
de austeritate implicat. Valul masiv de investiţii străine promise 
în campania electorală s-a lăsat așteptat, chiar dacă a crescut faţă 
de perioada anterioară. Instabilitatea politică, generatoare și de 
instabilitate legislativă a inhibat apetitul investitorilor occidentali, 
cei mai atrași fiind speculanţii orientali, dornici de chilipiruri. 

Explicaţia principală pentru această „guvernare ostilă“ 
(concept folosit de Vladimir Pasti'0) ar putea fi găsită în faptul că 
forțele politice care au câștigat alegerile nu au fost pregătite pentru 
o guvernare eficientă. Au devenit miniștri oameni fără experienţă 
de conducere semnificativă, iar liderii partidelor istorice au crezut 
că anii petrecuți în închisoare constituie o puternică legitimitate, 
care ar putea ascunde ineficienta. E adevărat că la preluarea puterii 
guvernarea CDR-USD-UDMR nu a primit cea mai bună 


1 Vladimir Pasti, „Politica împotriva economiei. De la guvernarea 
ostilă, la restructurarea politicii românești“, in Revista de Cercetări Sociale, 
nr. 4/1997, p.78-113 

„moștenire“, dar proasta guvernare nu a făcut decât să accentueze 
situaţia dificilă de la sfârșitul anului 1996 în care se găsea 
România. 


f). Executivul Radu Vasile”! 
[15 aprilie 1998 — 22 decembrie 1999) 


Înainte de continuarea războiului pentru (auto-)distrugerea 
finală, partidele coaliţiei au fost nevoite să facă un armistițiu. 
Autoritatea preşedintelui Emil Constantinescu era în scădere după 
căderea zgomotoasă a premierului impus de el. Partidocraţia a 
intrat pe deplin în funcţiune, iar rezultatul a fost victoria lui Radu 
Vasile asupra adversarilor săi din PNȚCD. Noul premier, 
desemnat de Președinte în 2 aprilie 1998 era structural un 
politician foarte deschis spre compromis politic (se spunea că dacă 
Ion Iliescu ar fi câștigat alegerile prezidenţiale în 1996 PNTCD 
ar fi putut forma un guvern condus de Radu Vasile). 

Desemnarea lui Radu Vasile ca premier însemna o 
schimbare a echilibrelor de putere din interiorul coaliţiei. Mai întâi, 
era victoria naţional-țărăniștilor „pragmatici“ (reuniți în 
aşa-numitul „grup de la Brașov“ al cărui vector de mesaj era 
deputatul Sorin Lepşa) asupra conducerii gerontocratice a 
partidului. Efectul a fost constituirea unei opoziții în interiorul 
PNTCD la adresa lui Radu Vasile, în jurul lui Nicolae 
lonescu-Galbeni'2. Un alt grup de nemulțumiți, în frunte cu fostul 
premier Victor Ciorbea, sprijinit de Alianţa Civică, au părăsit 
PNȚCD-ul, formând în aprilie 1999 Alianţa Naţională 
Creștin-Democrată (ANCD). De altfel, Alianţa Civică s-a auto- 
suspendat din CDR, ca urmare a modului în care Victor Ciorbea 
a fost silit să-și dea demisia. 


"l Radu Vasile, născut în 10 octombrie 1942, Sibiu, licenţiat al 
Facultăţii de Istorie din București. Profesor universitar la Academia de Studii 
Economice din Bucureşti. Membru al PNȚCD din 1990, secretar general al 
acestui partid din 1996. Senator PNȚCD şi PD 

12 Ton Diaconescu, op.cit., p.229 

Partidul Democrat revenea în forţă, în Cabinetul Vasile 
găsindu-și loc inclusiv cel care a fost vârful de lance împotriva lui 
Victor Ciorbea, Traian Băsescu. Schimbări ale raportului de putere 
s-au produs și în PNL, unde Valeriu Stoica a câștigat competiţia 
împotriva lui Viorel Cataramă. 

Noul Cabinet se baza pe aceeași structură formală de 
susținere parlamentară, CDR-USD-UDMR, însă au intervenit 
schimbări în componenţa politică. Guvernul Vasile avea 24 de 
portofolii, fiind eliminaţi secretarii de stat cu rang de ministru. 
Funcţia preponderent tehnică de Secretar General al Guvernului 
este transformată într-una de ministru. Această schimbare nu era 
o raţionalizare a structurii executivului în sensul eficientizării 
acţiunii sale, ci un rezultat al luptei pentru putere din interiorul 
coaliției, impunerea în această funcţie a lui Radu Stroe fiind un 
semn al avansului PNL. O altă decizie care reflecta tendinţa de 
restrângere a cercului de putere a fost acordarea funcţiei de 
ministru de stat doar pentru reprezentanţii a două partide, PD 
(Victor Babiuc, ministrul Apărării) şi PNL (Valeriu Stoica, 
ministrul Justiţiei). Radu Vasile nu a dorit să acorde funcţia de 
ministru de Stat nici unuia din colegii săi de partid, din dorința 
de a nu da importanţă politică unui potenţial rival”. 

Cabinetul Vasile era astfel o combinaţie între membrii din 
guvernul Ciorbea II și noi veniţi: Sorin Dimitriu a fost împins de 
Emil Constantinescu la ministerul Privatizării, loan Avram 
Mureșan a devenit titular la ministerul Reformei etc., la care s-au 
adăugat, aşa cum indicam mai sus, cele șase posturi ale Partidului 
Democrat. 

Prin Guvernul Vasile s-a revenit la realism şi compromis, 
modificându-se principalele linii de conflict. De acum acestea erau 
între Premier și Președinte, între Radu Vasile şi oponenții săi din 
PNȚCD, între executiv şi partenerii externi ai României (FMI, BM, 
UE), între guvern și o parte a societăţii (mineriadele). 


- 13 Ex-premierul îşi motivează această decizie prin slaba competenţă 
profesională și politică a miniștrilor ţărănişti, in Radu Vasile, Cursa pe 
contrasens: amintirile unui prim-ministru, Humanitas, Bucureşti, 2002, p.146 

Stil, actiune şi rezultate ale guvernării 


Noul premier a adus schimbări și în stilul de guvernare. Şedinţele 
de guvern au devenit mai scurte, dar nu şi mai ordonate. Rolul 
şedinţelor executivului în perioada Radu Vasile era de a consacra 
în plen deciziile luate la nivel ministerial. Radu Vasile s-a asigurat 
de susținerea unei autorităţi sporite din partea şefilor de partide 
(Petre Roman, Valeriu Stoica și Marko Bela) în sânul cabinetului. 
Cu toate acestea, autoritatea prim-ministerială era limitată prin 
protocolul de funcţionare a coaliției. Deși, potrivit Constituţiei 
României, stă în autoritatea premierului să decidă asupra schim- 
bărilor componenței echipei sale, în mod real acest atribut revenea 
partidelor coaliției, iar Radu Vasile a preferat să nu se implice într-o 
asemenea chestiune, riscul fiind apariţia unor noi conflicte (de 
exemplu, decizia de înlocuire a ministrului Daniel Dăianu de la 
Finanţe, ca urmare a împotrivirii faţă de contractul Bell 
Helicopters, i-a aparținut lui Valeriu Stoica, președintele de facto 
al PNL). Tactica adoptată de Radu Vasile a fost de a le lăsa 
miniștrilor libertate deplină de decizie în domeniile pe care aceștia 
le coordonau. 

Radu Vasile a adus un aer proaspăt în ceea ce priveşte 
comunicarea publică, având un stil mai direct și dezinhibat faţă 
de predecesorul său, ceea ce i-a adus un plus de popularitate. Ceea 
ce părea din exterior a fi superioritatea dată de competenţă, 
relatările ulterioare au indicat a fi, de fapt, nonșalanţa unui om 
politic abil în relaţiile interumane, dar superficial în muncă și în 
relaţiile cu membrii propriului cabinet, evitând întâlnirile cu 
miniștrii care-i erau dezagreabili'. 

Situaţia internă în România devenea tot mai tensionată 
pe fundalul crizei politice prelungite și a politicilor de austeritate 
impuse după rețeta FMI. Poziţia internaţională a României era 
şi ea șubredă. Comisia Europeană era exasperată de faptul că nu 
găsea un partener serios în Guvernul României, astfel încât șansele 
de integrare scădeau. Totuşi, Consiliul European de la Luxemburg 
din decembrie 1997 a adresat și României invitaţia de a face parte 


— 4 Vezi amănunte din interior ale funcţionării Cabinetului Vasile în 
Răzvan Popescu, Purtătorul de cuvânt, Universalia, Bucureşti, 2002, passim 

din Uniunea Europeană, cu condiţia creșterii ritmului reformelor. 
Începerea efectivă a negocierilor de aderare a României urma să 
fie stabilită pentru al doilea grup din valul de extindere 
Luxemburg. 

Relaţia cu FMI era deteriorată, iar în martie 1998 a fost 
suspendat acordul stand-by semnat în 1997. Rezervele valutare 
ale Băncii Naţionale erau de aproximativ 500 milioane de dolari 
la începutul anului 1998, în condiţiile în care România trebuia să 
facă faţă unui vârf de plăţi în 1999, de peste 2,5 miliarde dolari, 
datorii contractate în mare parte în 1995-'96. 

Armistițiul tacit dintre partidele coaliţiei de guvernământ 
realizat cu ocazia schimbării primului ministru a fost repede uitat. 
Apropierea alegerilor punea conducerilor partidelor două mari 
probleme: prima era îndeplinirea obiectivelor promise în campanie 
sau pentru grupurile electorale pe care le reprezentau, iar cea de 
a doua era cea a responsabiltăţii pentru succesele sau eșecurile 
guvernării. În funcţie de aceste două elemente au fost stabilite și 
strategiile politice pentru perioada ce urma până la alegeri. 

Una din principalele axe ale conflictului politic a fost 
generată de interesele divergente ale Convenţiei Democratice și 
PD în privinţa legilor proprietăţii. PNTCD, în special Vasile Lupu, 
doreau aplicarea rapidă a principiului restituirii integrale a 
proprietăţilor. Partidul Democrat dorea o variantă minimalistă, 
de exemplu retrocedarea doar a unui hectar de pădure şi 10 hectare 
de teren. În urma negocierilor purtate de-a lungul a trei ani, la 
sfârșitul anului 1999 s-a reușit un compromis al cărui rezultat este 
Legea nr.l din 2000, denumită și „Legea Lupu“, care stabilește 
restituirea pădurilor până la 10 hectare iar a terenurilor până la 
50 hectare pentru fiecare proprietar. Legea privatizării IAS-urilor 
(întreprinderi agricole de stat create de regimul comunist) a 
constituit un alt subiect al conflictului politic dintre PNȚCD şi PD ®. 
Legea caselor naţionalizate a făcut obiectul unor lupte atât de 
puternice, în care fiecare partid şi-a exercitat veto-ul, încât forma 


15 Dan Pavel, „De ce nu s-a predat Coaliţia?, in Sfera Politicii, nr. 
78/2000, p.2-10 


ROMÂNIA DE LA COMUNISM LA CAPITALISM | 281 


finală a fost adoptată după alegerile generale din 2000 (Legea 
10/2001). 

Și Cabinetul Radu Vasile a fost confruntat de o criză 
generată de agenda politică a UDMR. În general, UDMR a încercat 
să-și asume un rol ponderator al conflictelor din interiorul coaliţiei, 
recurgerea la șantaj fiind un procedeu mai rar folosit, din cauza 
posibilităţii de coalizare a partidelor românești, ceea ce ar fi izolat 
politic reprezentanţii comunităţii maghiare, compromițând tactica 
gradualistă. Dar asupra conducerii UDMR se exercitau presiuni 
din partea naționalist-conservatorilor maghiari, adepți ai metodelor 
radicale. Înfiinţarea unei universităţi maghiare era unul din 
scopurile importante pentru UDMR. La 3 septembrie 1998 UDMR 
părăseşte lucrările Camerei Deputaţilor, ca măsură de protest faţă 
de refuzul Comisiei de învăţământ de a permite crearea unei 
universități de stat în limba maghiară, amenințând cu retragerea 
de la guvernare. Criza a fost dezamorsată la 30 septembrie 1998, 
cu câteva ore înainte de expirarea ultimatumului, doar prin com- 
promisul pentru crearea unei universităţi multiculturale, Petofi- 
Schiller, soluţie agreată şi de ministrul Educaţiei Andrei Marga. 

Controlul sectorului de stat, mai ales a regiilor autonome, 
a constituit un subiect al competiţiei din interiorul coaliției. Pro- 
fitând de lipsa lui Radu Vasile din ţară, ministrul Radu Berceanu 
de la PD a făcut numiri în conducerea regiilor fără acordul pre- 
mierului și, mai ales, fără să respecte protocolul coaliţiei. Regiile 
statului erau una din cele mai importante resurse pentru satisfa- 
cerea clientelei politice a partidelor, deoarece politica salarială a 
acestora a rămas, mult timp, necontrolată, directorimea acestora 
având venituri foarte mari, din care contribuiau, se pare, și la 
fondurile pentru campania electorală a partidelor care i-au numit. 

Privatizarea și restructurarea industrială era marea 
restanță a guvernelor României. Sub presiunea factorilor 
internaţionali (FMI și UE) Guvernul Vasile a reușit să promoveze 
mai multe inițiative privind privatizarea şi restructurarea 
economiei. Una din cele mai importante companii, Romtelecom, 
a fost privatizată în 1998 prin vânzarea către o altă companie de 
stat, OTE din Grecia. Mass-media a dezvoltat ulterior o adevărată 
campanie de presă în legătură cu modul în care s-a realizat această 

privatizare, suspiciunile fiind că ea s-ar fi realizat ca urmare a 
coruperii unor înalți demnitari. In perioada 1998-1999 au fost 
privatizate aproximativ 150 de mari societăţi, în sectoare cheie: 
energie (Petromidia), bănci (BancPost, BRD). 

Credibilitatea României pe pieţele internaţionale de 
capital depindea de realizarea unui nou acord cu FMI. Guvernul 
își pierduse credibilitatea, iar experții FMI considerau că România 
ar trebui să intre în incapacitate de plată, urmând exemplul 
Bulgariei din 1996, consiliul monetar ce urma să fie stabilit 
trebuind să ia măsurile pe care politicienii români nu păreau a fi 
în stare să le adopte. De aceea au adoptat o poziţie inflexibilă în 
negocieri, și doar sub presiunea crizei din Kosovo conducerea 
Fondului a luat decizia politică de realizare a unui nou acord. 
Acesta a fost realizat în iulie 199976, iar una din măsurile cele mai 
importante era închiderea Bancorex, deşi în această bancă au fost 
investite 1,2 miliarde pentru reabilitare. Sectorul energetic 
(RENEL) şi cel al transporturilor (SNCFR) trebuiau și ele restruc- 
turate, deoarece pierderile erau imense. Banca Mondială a sprijinit 
guvernul României în aceste acţiuni. Negocierea nu a fost condusă 
de premierul Vasile, acesta delegându-l pe Traian Băsescu să 
conducă această operaţiune, decizie care a determinat mâhnirea 
profundă a naţional-ţărăniştilor, consideraţi incapabili de o 
asemenea opraţiune de către primul-ministru. 

Guvernul și Banca Naţională au reușit să plătească 
datoriile pe care le avea România în 1999, cu ajutorul banilor din 
privatizare (Romtelecom și BRD in principal) și a altor resurse 
internaționale şi interne, evitând intrarea în incapacitate de plată. 
Căderea României în situația Bulgariei ar fi determinat o criză 
politică majoră, cu efecte imprevizibile. 

Partidele coaliţiei de guvernământ au ajuns la o obiș- 
nuinţă a conflictelor politice interne, şi-au înțeles reciproc meto- 
dele de negociere, ajungând la un modus vivendi de criză, 
considerând că aceasta este specificitatea guvernelor de coaliţie. 
Societatea insă era nemulțumită de politica de austeritate şi 


- 16 „Acord Stand — by, august 1999 — februarie 2001“, in http://www. 
fmi.rofindex 

scăderea veniturilor. Cei mai reactivi şi mai bine pregătiţi pentru 
conflict au considerat că trebuie să protesteze și prin alte mijloace. 
In decembrie 1998 premierul Radu Vasile a anunţat un nou 
program de austeritate bugetară și închiderea unor noi mine. 
Ministrul Industriilor, pedistul Radu Berceanu, a refuzat orice 
negociere cu minerii din Valea Jiului şi cu Miron Cozma, neuitând 
că în 1991 aceiași mineri au determinat căderea guvernului Petre 
Roman (pentru mai multe amănunte vezi subcapit. VI.3.e). 
Rezultatul a fost un nou conflict politico-social, care punea sub 
semnul întrebării existenţa coaliţiei de guvernământ și a statului 
de drept. Rolul esenţial în detensionarea conflictului l-a avut 
premierul Radu Vasile, care a ajuns în 22 ianuarie 1999 la un acord 
cu Miron Cozma („pacea de la Cozia”), utilizându-și capacităţile 
sale de negociator şi de om cu un înalt simţ de orientare în relaţiile 
interumane. 

Mineriada din ianuarie 1999 a reușit pentru puţin timp 
ceea ce nici un alt eveniment nu reuşise: solidarizarea coaliţiei de 
guvernământ. Alături de putere a fost şi principalul partid de 
opoziţie, PDSR, care se delimita astfel în mod radical de PRM și 
ceilalţi extremiști, susținători ai lui Miron Cozma și acțiunii lui 
violente. Cu prilejul acestei mineriade ministrul de Interne Gavril 
Dejeu s-a dovedit depăşit de situaţie, fiind înlocuit cu Constatin 
Dudu Ionescu. 

A urmat mineriada din februarie 1999, care a pus din nou 
sub semnul întrebării ordinea constituţională. Din punct de vedere 
politic mineriadele din 1999 au determinat radicalizarea opoziţiei 
extremiste (PRM) şi a oferit un balon de oxigen primului ministru 
în disputele sale cu oponenții din PNŢCD. 

Guvernul Vasile nu a scăpat de situaţiile tensionate, în 
paralel cu mineriadele desfășurându-se și conflictul interetnic din 
Kosovo. Stabilitatea internă a României era grav ameninţată de 
simultaneitatea a trei crize: sindicală (în martie 1999 a fost lansată 
iniţiativa unei greve generale, fiind organizat un miting de 70.000 
persoane în București, având loc şi alte manifestații în toată ţara); 
politică, PDSR anunțând intrarea în grevă parlamentară; fiscală, 
mai multe asociaţii „patronale“ conduse de Dan Voiculescu au 
anunţat că vor intra în grevă fiscală. 

Războiul din lugoslavia a fost al doilea moment de 
solidarizare a coaliţiei, Parlamentul refuzând cererea Rusiei de 
folosire a spaţiului aerian pentru zboruri umanitare către Serbia, 
fiind aprobată (22 aprilie 1999) însă cererea NATO de folosire a 
spaţiului aerian românesc în războiul împotriva regimului 
Slobodan Miloșevici. 

Orientarea pro-occidentală a coaliţiei de guvernământ în 
timpul războiului din Kosovo nu a fost suficientă pentru a modifica 
decizia summit-ului NATO de la Washington (aprilie 1999), care 
lăsa deschisă extinderea Alianţei, dar România nu era considerată 
încă pregătită pentru a deveni membru. 

România sub Cabinetul Vasile a reușit să iasă din zona 
gri, vizita Papei loan Paul al II-lea și a premierului britanic Tony 
Blair consacrând creșterea interesului occidental pentru Europa 
de Sud-Est. Occidentul a lansat în iunie 1999 Pactul de Stabilitate 
pentru Europa de Sud-Est, pentru a încuraja și a întări cooperarea 
dintre ţările din regiune și pentru a facilita, coordona şi concentra 
eforturile de asigurare a stabilităţii și creșterii economice. 
România nu a putut beneficia în mare măsură de acest instrument 
de cooperare regională deoarece fondurile promise pentru 
dezvoltarea regiunii s-au lăsat aşteptate. 

Planurile occidentale pentru România s-au schimbat după 
criza din Kosovo, Germania, Franţa și Marea Britanie luând decizia 
de aplicare a strategiei „stabilizare prin integrare“. Pentru Consiliul 
European de la Helsinki din decembrie 1999 era anunţată luarea 
deciziei de invitare a României să înceapă negocierile de aderare. 
Acest moment a fost analizat de către adversarii lui Radu Vasile, 
concluzia fiind folosirea pretextului integrării europene pentru 
înlocuirea premierului. Președintele Emil Constantinescu nu era 
interesat de menţinerea în fruntea cabinetului a unui om cu care 
avea relaţii glaciale, şi care dobândise o notorietate ridicată, putând 
fi un potenţial adversar. Radu Vasile își anunţase intenţia de a 
candida la președinția PNȚCD, după retragerea lui Ion Diaconescu, 
ceea ce a determinat mobilizarea ţărăniștilor care erau împotriva 
primului ministru. Petre Roman nu mai era mulţumit de 
premierul Radu Vasile, mai ales că acesta era în relaţii strânse 
cu Traian Băsescu, iar șeful PD avea nevoie de un om slab sau 

fară ambiţii politice în fruntea guvernului, pentru a-și putea pregăti 
a doua candidatură la Preşedinţia României. Liderul liberal Valeriu 
Stoica se afla în plină ofensivă pentru obţinerea parităţii în 
interiorul CDR, iar slăbirea PNȚCD servea scopurilor sale. 

După Consiliul European de la Helsinki sosise momentul 
înlăturării lui Radu Vasile, motivul fiind necesitatea unui guvern 
mult mai competent, apt să poarte negocierile de aderare la Uniu- 
nea Europeană. Contextul intern favoriza o asemenea decizie, 
marile carteluri sindicale aflându-se în grevă încă din 23 noiem- 
brie 1999, proteste încheiate în 22 decembrie 1999. După 
întoarcerea de la Helsinki premierul Radu Vasile refuză în 13 
decembrie 1999 o întâlnire cu președintele PNȚCD Ion Diaconescu. 
Reacţia a fost demisia miniștrilor PNȚCD, urmaţi la scurt timp 
de cei liberali. Premierul era pus într-o situație aparent fără ieșire 
de propriul partid. Criza se amplifică prin refuzul premierului de 
a demisiona, dar este suspendat din toate functiile de partid, 
fiindu-i retras în acest fel sprijinul politic. Ambiguitatea consti- 
tuțională era deplină, deorece retragerea sprijinului politic nu are 
consecinţe juridice automate. Preşedintele Emil Constantinescu 
intră în acţiune şi îl revocă din funcţie pe primul-ministru, deşi 
nu avea temeiul constituțional pentru o asemenea decizie. Țara 
are doi premieri: Radu Vasile și Alexandru Athanasiu. Premierul 
demisionat îşi negociază funcţia în partid (rămânerea ca secretar 
general) și în stat (preşedinte al Senatului). Ion Diaconescu îi 
promite ceea ce nu avea, adică preşedinţia Senatului. In sfârșit, 
rămas singur în biroul prim-ministerial, Radu Vasile cedează în 
17 decembrie, prin aceasta încheindu-se prima mare criză consti- 
tuțională din istoria fragedei democraţii românești. Dar politicienii 
români nu şi-au epuizat repertoriul conflictual, acesta trebuind a 
[i revizuit în vederea pregătirii celei mai importante bătălii, cea 
cu electoratul. 

Venit la putere într-un moment de criză politică prelun- 
pită, Radu Vasile a căzut victimă aceluiași mecanism pus la cale 
de actorii unei partidocraţii. De data aceasta, mecanismul a fost 
perfecţionat iar căderea primului ministru a fost o operaţiune pusă 
în aplicare mult mai rapid, nu a mai durat trei luni, ci doar patru 
zile. Metoda demiterii lui Radu Vasile ar putea fi denumită 

„desolidarizare în bloc“, chiar dacă partidele componente nu au fost 
perfect sincronizate, PD-ul fiind ultimul care a făcut gestul demisiei 
colective. Prin îndepărtarea lui Radu Vasile se dovedea că partidele 
coaliţiei de guvernământ din perioada 1996-2000 puteau fi solidare 
doar în momentele de criză. Venea însă momentul scadenţei, 
alegerile generale. 


g). Guvernul Mugur Isărescu”? 
(22 decembrie 1999 — 28 decembrie 2000) 


Primul semn prevestitor pentru deznodământul anului politic 2000 
a venit chiar din momentul în care liderii PNŢCD şi-au pus 
problema înlocuirii lui Radu Vasile și au constatat că nu aveau 
personalități capabile să-și asume o asemenea misiune într-un an 
electoral. De aceea, după mărturia lui Ion Diaconescu', acesta a 
acceptat cu ușurare propunerea lui Petre Roman de a numi un 
tehnocrat în fruntea cabinetului. Calculul preşedintelui PNȚCD 
era că un premier tehnocrat va diminua din expunerea politică a 
propriului partid în alegeri. Tehnocraţii disponibili în România erau 
Th. Stolojan și Mugur Isărescu. Deoarece ex-premierul Stolojan 
era asociat cu Ion Iliescu, în al cărui club de susţinători fusese în 
1996, varianta rămasă era cea a guvernatorului Băncii Naţionale. 
Acesta nu a acceptat cu ușurință această nominalizare, decât după 
ce s-a consultat cu cei apropiaţi şi, probabil, cu liderii opoziţiei, 
dacă ţinem cont de desfășurarea acțiunilor politice ale lui Mugur 
Isărescu în a doua parte a anului 2000 (intrarea în competiţia 
electorală prezidenţială împotriva candidatului PNL, Th. Stolojan, 
în ciuda acordului dintre cei doi pentru a realiza un tandem politic; 
întoarcerea la Banca Naţională după încheierea mandatului de 
prim-ministru, cu acceptul lui Ion Iliescu şi al PDSR). 


11 Mugur Isărescu, născut în 1 august 1949, Drăgășani, Vâlcea, 
căsătorit, doi copii. Cercetător şi șef de colectiv de cercetare la Institutul de 
Economie Mondială, Bucureşti între 1971-1990. În 1990 devine diplomat la 
Ambasada României din SUA. Din septembrie 1990 numit Guvernator al 
Băncii Naţionale a României. 

18 Ion Diaconescu, op.cit., p.244-245 

Cabinetul Isărescu”? este cel mai redus numeric din istoria 
post-decembristă a României având 20 de titulari, apropiindu-se 
în acest fel cel mai mult de media guvernelor europene. Se dorea 
n fi un cabinet pentru pregătirea alegerilor, fiind însă diferit de 
Cabinetul Stolojan prin faptul că păstra aproximativ aceeași bază 
parlamentară ca și guvernele Ciorbea și Vasile, desigur cu excepția 
migraţiilor, în timp ce după mineriada din 1991 a fost lărgită baza 
parlamentară a cabinetului. Executivul Mugur Isărescu reprezintă 
o ciudăţenie din punct de vedere politic: era condus de un tehnocrat, 
dar toate mandatele erau alocate conform algoritmului politic, iar 
miniștrii erau de asemenea lideri politici. Mircea Ciumara a 
dobândit postul de ministru de stat, Preşedinte al Consiliului de 
Coordonare Economico-Financiară, în acest fel conducerea tradi- 
țională a PNŢCD încercând să compenseze frustrările provocate 
unora din apropiații săi de Radu Vasile. A doua schimbare 
importantă a fost înlocuirea lui Andrei Pleşu de la Externe cu Petre 
Roman. Era primul președinte al unui partid important care intra 
în cabinetele CDR-PD-UDMR, liderul democraţilor încercând să 
fructifice capitalul pozitiv adus de funcţia de ministru de Externe 
în competiţia electorală prezidenţială. 

Sub aspectul raporturilor de putere intra-guvernamentale, 
Mugur Isărescu, obișnuit cu analiza strategică, și-a asumat rolul 
unui simplu coordonator tehnic al echipei executive, fără a încerca 
să-şi impună oameni în Guvern, desigur, în afara echipei de 
consilieri, acceptând toate propunerile pe care partidele le-au făcut 
in legătură cu membrii echipei. Astfel, Cabinetul Isărescu era 
compus din cei mai importanţi membri ai guvernului precedent, 
fară modificări semnificative în afara celor amintite deja. Era 
folosită în continuare formula miniștrilor de stat, acordată câte 
unui reprezentant al PNTCD (Mircea Ciumara), PD (Petre Roman) 
şi PNL (Valeriu Stoica). 

Misiunea lui Mugur Isărescu era, într-un fel, apropiată 
de cea a lui Th. Stolojan, aceea de a pregăti organizarea alegerilor. 
Însă există două diferenţe importante. Prima este aceea că în 


19 Guvernul Isărescu a depus jurământul“, in „Ziua“, 23 decembrie 
1999 

interiorul cabinetului existau candidaţi în alegeri, astfel încât era 
de așteptat ca aceștia să folosească guvernul pentru atragerea de 
voturi. A doua deosebire semnificativă constă în faptul că statu- 
tul internaţional al României se schimbase radical, devenind țară 
candidată la integrarea europeană. Acest nou statut internaţional 
al României a consacrat și priorităţile premierului Mugur 
Isărescu: să încerce să protejeze executivul de perturbările specifice 
unui an electoral, să continue reforma și stabilizarea economică, 
să deruleze programele de pregătire a României pentru a deveni 
membru al UE. 

România a deschis negocierile de aderare la Uniunea 
Europeană pe 15 februarie 2000, cu o echipă de negociatori 
improvizată și lipsită de experienţă. Cel mai important document 
realizat de executivul Mugur Isărescu este Strategia de dezvoltare 
economică pe termen mediu pentru perioada 2000-2006. Aceasta 
a fost rezultatul unei consultări ample între experţi ai Comisiei 
Europene, FMI, BM și ai instituţiilor românești. Strategia a fost 
asumată de toate partidele politice parlamentare. 

Reașezările politice specifice unui an electoral au afectat 
şi relaţiile dintre partenerii de coaliţie. Misiunea principală a 
staff-urilor partidelor era de a găsi soluţii pentru a scăpa de 
imaginea eșecului, care devenise marca guvernării de coaliție. Un 
episod aparte l-a reprezentat demisia din PD a ministrului Apărării 
Victor Babiuc. In mod normal, plecarea din partid presupunea și 
părăsirea funcţiei ministeriale, însă Babiuc a primit sprijinul PNL 
şi al președintelui Emil Constantinescu. A rezultat o criză în 
relațiile dintre PNL și PD. Democratii l-au nominalizat pe Sorin 
Frunzăverde în locul lui Victor Babiuc, iar după refuzul iniţial al 
liberalilor de a-l părăsi pe ministrul Apărării, la 6 martie 2000 a 
intervenit compromisul, având loc schimbarea din cabinet în sensul 
dorit de PD. 

„Cazul Babiuc“ era doar o obișnuită gâlceavă în interiorul 
coaliţiei pe lângă ceea ce avea să fie scandalul anului 2000: colapsul 
Fondului Naţional de Investiţii. Aproximativ 300.000 de depunători 
au avut pierderi în urma prăbuşirii FNI, premierul Isărescu fiind 
considerat unul dintre responsabili, deoarece în calitate de 
guvernator al BNR nu ar fi luat măsurile care se impuneau. (De 

lapt responsabilitatea exercitării controlului îi revenea Comisiei 
Naţionale a Valorilor Mobiliare — CNVM). Costurile politice ale 
scandalului FNI au fost suportate de PNȚCD, deoarece președintele 
CEC, Camenco Petrovici era numit de ţărănişti (CEC a încheiat 
un contract de asociere cu FNI, prin care se sugera deponenţilor 
că aveau investiţiile garantate de această bancă de stat). 

Alegerile locale din iunie 2000 au confirmat validitatea 
strategiei PNL de a ieși din CDR, în încercarea de a nu diminua 
asocierea cu eşecul coaliţiei din care făcea parte. Valeriu Stoica 
avea în vedere crearea unei coaliţii electorale, cel puţin, cu Alianța 
pentru România și a unui tandem președinte-premier între Theodor 
Stolojan și Teodor Meleşcanu. Căderea în sondaje a CDR și a lui 
lmil Constantinescu l-a determinat pe preşedinte să-și anunțe în 
17 iulie 2000 decizia de a nu mai participa la competiţia electorală. 
Mutarea a surprins pe toată lumea, mai ales pe lidenii CDR, iar 
solidaritatea intraguvernamentală a devenit minimală, lozinca în 
coaliţie fiind „scapă cine poate“. 

Retragerea din competiţia electorală a președintelui în 
funcţie a pulverizat CDR. Soluţia disperată a CDR a fost să-l 
folosească pe Mugur Isărescu în campania electorală, spre evidenta 
neplăcere a premierului-tehnocrat, care trebuia să polarizeze 
opţiunile cetățenilor pentru a determina intrarea în Parlament a 
CDR-ului în formulă restrânsă, fără liberali, coaliţie politică 
redenumită „CDR 2000“. 

Premierul Isărescu a intrat târziu în campania electorală, 
dar cu toate acestea nu a putut evita atacurile competitorilor din 
coaliția care mai exista doar nominal. In interiorul guvernului 
existau doi concurenţi la președinție, Petre Roman și Mugur 
Inărescu, astfel încât cabinetul functiona doar pentru a lua măsurile 
minime cerute de administrarea ţării. 

Coaliția de guvernământ s-a destrămat și formal. Într-o 
primă fază a fost ieșirea liberalilor din Convenţie, care își 
revendicau un loc propriu pe scena politică. Înțelegerea dintre PD 
sı PSDR nu a trecut testul unor noi alegeri, social-democraţii 
Iradiţionali hotărând să se îndrepte spre partidul care se profila 
n [i câștigătorul alegerilor, PDSR. În aceste condiţii, prefecţii şi 

subprefecţii PSDR au fost demiși, iar ministrul Muncii Smaranda 
Dobrescu și-a dat demisia din guvern în 7 septembrie 2000. 

Anul electoral a fost pregătit prin reducerea TVA la unele 
servicii și produse de la 22% la 19%, iar impozitul pe profitul 
societăţilor a fost scăzut de la 38% la 25%. Salariile bugetarilor 
au fost mărite. Pe ultima parte a mandatului Guvernului Isărescu, 
a fost promovată prin ordonanţă de urgenţă o decizie privind o 
amnistie fiscală ad-hoc, prin care erau transformate în acţiuni 
datoriile firmelor către stat80. Toate aceste măsuri luate în preajma 
alegerilor nu au putut salva PNȚCD de la dezastrul electoral: eșecul 
intrării în parlament. 

Cabinetul Isărescu are meritul de a fi stopat declinul 
economiei româneşti, scăderea inflaţiei până la 40% și începutul 
relansării activităţii industriale. Soluţia cu un premier tehnocrat 
s-a dovedit a fi viabilă din punct de vedere funcţional, dar pentru 
o scurtă perioadă. Mugur Isărescu a demonstrat cu certitudine că 
are capacitatea de a conduce o echipă guvernamentală, însă 
principala sa abilitate care a fost folosită era aceea de bun 
negociator, capabil să diminueze conflictele din coaliția de 
guvernământ, care avea tot mai puţină putere pe măsură ce se 
apropia data alegerilor. 


h). Cabinetul Adrian Năstase?! 
[28 decembrie 2000 — 28 decembrie 2004) 


Criza politică prelungită pe care o traversa România de la sfârşitul 
anului 1997 și-a găsit debuşeul în masivul vot de protest 


———— 8% „Guvernul Isărescu îi scuteşte de datorii către stat pe toţi rău-plat- 
nicii din economie!“, in „Adevărul“, 24 noiembrie 2000 

81 Adrian Năstase, născut în 22 iunie 1950, București, căsătorit, doi 
copii. Doctor în drept, specialitatea Drept internaţional public, la Universitatea 
din București în 1987. Jurist, cercetător la Institutul de Cercetări Juridice 
din București (1973-1990). Ministru al Afacerilor Externe în al doilea Guvern 
Roman. Preşedinte al Camerei Deputaţilor între 1992-1996. Preşedinte 
executiv al Partidului Democraţiei Sociale din România între 1993-1997. Din 
decembrie 1997 prim-vicepreşedinte al PDSR, iar din 16 iunie 2001 a fost 
ales Președinte al PSD. 

împotriva CDR 2000 la alegerile parlamentare din 26 noiembrie 
2000. Principalii beneficiari politici ai eșecului guvernării de coaliţie 
au fost Polul Democraţiei Sociale din România (format din PDSR, 
PSDR şi PUR) și PRM. Social-democraţii au obţinut o majoritate 
simplă de voturi, deţinând în urma redistribuirii 44,93% din 
mandatele de deputaţi și 46,43% din cele de senatori. Al doilea 
partid ca număr de voturi era PRM, cu aproximativ o pătrime din 
numărul total de mandate ale celor două Camere. 

PDSR avea nevoie de un număr mic de voturi pentru a-și 
putea asigura o majoritate parlamentară confortabilă. PRM, deși 
era al doilea partid ca număr de voturi, nu putea participa la jocul 
politic, ca urmare a discursului său antisistem şi condiţionalităților 
impuse de factorii externi, care nu puteau accepta un partid 
extremist și antisemit la guvernare. Decizia PDSR a fost de a forma 
un guvern minoritar, care avea însă sprijinul parlamentar al 
UDMR, pe întreaga durată a celor patru ani de guvernare, și PNL 
până în mai 200182. 

Cel desemnat de PDSR pentru a forma şi conduce 
cabinetul a fost Adrian Năstase, în acel moment prim-vicepre- 
şedinte al partidului câștigător al alegerilor, al cărui nume fusese 
vehiculat și în 1996, în cazul în care Ion Iliescu și social-democraţii 
ar fi câștigat alegerile. Alături de PDSR s-a aflat la guvernare și 
un partid minor, PUR, de orientare „social-liberală“ în acel moment, 
care a primit în schimbul suportului mediatic Ministerul pentru 
Intreprinderi Mici și Mijlocii și Cooperatie. In cele două Camere 
PUR nu avea grupuri parlamentare. 


82 Singurele protocoale pe care PDSR este dispus să le respecte sunt 
cele încheiate cu propria clientelă. Ruperea Protocolului PNL — PDSR. Biroul 
de presă PNL, 16 mai 2001, www.pnl.ro. Relaţia PNL-PDSR s-a construit pe 
alte dimensiuni decât ar fi dorit liberalii: pe tăcute, ministrul Administraţiei 
Publice Octav Cozmâncă i-a înlocuit pe membrii PNL din diferite posturi ale 
administraţiei centrale şi locale iar propunerile liberale nu au fost luate decât 
în mod selectiv în considerare. Ambiguitatea poziției politice, partid în opoziție 
dar care sprijină parlamentar guvernul, a fost resimțită în sondajele de opinie, 
unde PNL a fost cotat cu aceleaşi procente cât a obţinut în alegerile din 
noiembrie 2000, aceasta în condiţiile dispariţiei de pe scena politică a PNTCD 
şi ApR, partide cu bazine electorale învecinate. 

Program de guvernare și componenţă ministerială 


Guvernul Năstase este diferit în câteva aspecte importante față 
de cabinetele precedente. Programul de guvernaret? era un mix 
între propunerile tipice pentru un partid de stânga (redistribuţie, 
un stat implicat în economie având rol de regulator al pieţei, politici 
sociale ample și sprijinirea categoriilor celor mai defavorizate) şi 
cele derivate din angajamentele internaţionale, în primul rând cele 
rezultate din negocierile de aderare la Uniunea Europeană. 
Guvernul Adrian Năstase trebuia să-și asume o componentă 
reformistă accentuată: privatizare și restructurare economică și 
socială. In fapt, cabinetul PDSR era primul care trebuia să aplice 
o reţetă externă în mod extensiv, mai mult decât acordurile 
tradiţionale cu FMI și Banca Mondială. Obiectivele strategice erau 
aderarea la NATO și integrarea europeană. Aceste ţinte ale 
guvernării și-au găsit reflectarea și în structura cabinetului. 

În prima sa fază, guvernul PDSR avea 27 de titulari, 
dintre care doi membri aveau statutul de miniștri delegaţi: 
negociatorul-şef cu Uniunea Europeană, Vasile Puşcaş, și cel pentru 
cercetare, Serban Valeca. Este un guvern extins, cu un mare număr 
de ministere de linie (14), menite a cuprinde în sfera de activitate 
a executivului toate aspectele importante ale economiei și 
societăţii. O noutate a Cabinetului Năstase a fost realizarea unui 
minister al Integrării Europene, cu rol în coordonarea pregătirii 
interne, la care se adaugă, așa cum indicam mai sus, un nego- 
ciator-şef cu o poziţie semnificativă politic, având rang de 
ministru. Delimitarea raporturilor dintre ministerele de coordonare 
nu era foarte clară: de ex. ministerul Dezvoltării și Prognozei avea 
rol de implementare a programelor de finanţare externă, iar când 
acest minister a fost desfiinţat, atribuţiile au fost preluate de 
Ministerul Integrării, fără prea mare efort? 


-—-- 83 Program de Guvernare pe perioada 2001-2004, Bucureşti, 22 
decembrie 2000 

84 Vezi Sorin Ioniţă, Guvernul expandat?, Societatea Academică din 
România, Raport no.1-2001, şi Sorin Ioniță, „Guvernul de cauciuc“, in Sfera 
Politicii, nr.87-88/2001, p.25-34. În subordinea primului ministru se aflau 
un mare număr de agentii și departamente, ceea ce mărea dimensiunea reală 
a executivului 

O altă noutate a Guvernului Năstase a fost crearea unui 
minister al Informaţiilor Publice, care avea rolul atât de a mări 
transparența comunicării guvernamentale dar şi de a-i da o mai 
mare eficiență. Primul-ministru intenţiona ca prin acest minister 
să evite greșelile de comunicare ale guvernării precedente. 

Formula organizatorică a puterii executive în mandatul 
Adrian Năstase era menită să asigure desfășurarea cât mai 
eficientă a procesului de negociere cu Uniunea Europeană și, 
totodată, să permită aplicarea unei viziuni clasice social-democrate 
asupra guvernării caracterizată de structuralism şi determinism. 
Această arhitectură extinsă, cu anumite suprapuneri în zona 
integrării europene, avea scopul ca prin exercitarea unui control 
și a unei presiuni sistematice, să asigure îndeplinirea obiectivului 
politic principal, încheierea negocierilor de aderare până la sfârşitul 
mandatului. 

O altă trăsătură a Cabinetului Năstase este faptul că la 
constituirea lui au funcționat consecutiv trei reguli: a) importanţa 
poziției politice în interiorul partidului de guvernământ; b) apar- 
tenenţa la cei doi poli centrali de putere, Ion Iliescu și Adrian 
Năstase; c) competenţa tehnocratică. De exemplu, ministrul 
Industriei și Resurselor, Dan loan Popescu era șeful filialei PDSR 
București și vicepreședinte al partidului; Miron Mitrea, un alt 
vicepreședinte al PDSR a fost numit ministrul Lucrărilor Publice, 
Transporturilor şi Locuinţei; Administraţia Publică era coordonată 
de un om politic cu vechime în PDSR, Octav Cozmâncă. Răzvan 
Theodorescu, un apropiat al lui Ion Iliescu a fost numit ministru 
al Culturii, ca şi Rodica Stănoiu, desemnată în funcţia cheie de 
ministru al Justiţiei. Un apropiat al primului ministru, Ion Rus, 
şeful PDSR Cluj, a fost numit ministru de Interne. In trei 
7one-cheie, care ţin de relaţia cu instituţiile și organitaţiile 
internaţionale Adrian Năstase a adus oameni din afara partidului: 
la Finanţe titular a ajuns Mihai Tănăsescu, având o bogată 
experiență la Banca Mondială; Mircea Geoană, fostul ambasador 
in Statele Unite a fost numit ministru de Externe. Vasile Puşcaş, 
membru al PDSR din 1999, a devenit, așa cum indicam mai sus, 
nogociator-şef al României la Uniunea Europeană. 

Caracteristici ale exercitării puterii și raporturi de forțe 
intraguvernamentale 


Ca urmare a cumulării funcţiei de preşedinte de partid și premier, 
Adrian Năstase și-a întărit poziţia de conducător necontestat atât 
al Guvernului, cât și al PSD. Această poziţie specială, nemai- 
întâlnită la nici un alt premier de după 1991, a avut două consecințe 
extrem de importante pentru situaţia Guvernului şi a Premierului. 

Mai întâi, raporturile de forțe dintre Guvern şi Partid au 
fost reașezate net în favoarea Cabinetului. Unul dintre rezultate 
este lipsa oricărei opoziții la politica Guvernului care să vină din 
partea propriului grup parlamentar. Absenteismul nu a pus piedici 
cu adevărat serioase în calea funcţionării majorității guverna- 
mentale. In al doilea rând, în ciuda poziţiei teoretice de guvern 
minoritar, Guvernul Năstase a dispus de un sprijin parlamentar 
atât de puternic, încât a inventat o noua politică, a utilizării 
Parlamentului drept debușeu pentru proiectele politice care trebuie 
amânate. Premierul Năstase a utilizat cu succes un dublu meca- 
nism de decizie: ordonanțele de urgență pentru deciziile imediate 
şi importante și proiectele de lege pentru deciziile care trebuie 
amânate la termene ulterioare. 

A doua consecinţă imediată a cumulării de către Adrian 
Năstase a funcţiilor de premier și de președinte al partidului a fost 
lipsa concurenţilor la imagine publică proveniţi din propriul partid 
şi, ca urmare, disciplina excepţională, în raport cu guvernarea de 
coaliţie, atât la nivelul Guvernului, cât și în grupul parlamentar$ă. 

Arhitectura de putere din interiorul Guvernului Năstase 
era una de tip piramidal, dar autoritatea în interiorul echipei de 
guvernare nu a fost exercitată în mod discreţionar, ci în baza unui 
compromis între mai multe grupuri de putere. Un prim centru de 
putere este cel reprezentat de premier și echipa din jurul său, 
miniștrii aduşi de Adrian Năstase: Mihai Tănăsescu, loan Rus, 
Vasile Dâncu, Vasile Puşcaş etc. Un al doilea centru de putere era 
cel al „vechii gărzi“ a PDSR, care se considerau mai apropiaţi politic 
și sentimental de Ion Iliescu. Al treilea centru de influență era 


% Raport Politic.2001 un an cu adevărat istoric, Institutul de Studii 
ale Dezvoltării, București, ianuarie 2002 (nepublicat) 

constituit din lideri ai partidului suficient de puternici pentru a 
juca pe cont propriu: Miron Mitrea și Dan loan Popescu. Acestora 
li s-au adăugat diferiţi factori de putere secundari, din grupul 
parlamentar, care au intrat în jocul complicat al compunerii și 
recompunerii alianțelor din interiorul partidului de guvernământ. 

Contradicțiile care au apărut între decizii ale unor miniștri 
sau instituții guvernamentale și decizii ale premierului sau 
Guvernului nu s-au dezvoltat până la stadiul de conflict tocmai 
ca urmare a acestui compromis între diferitele grupuri de putere. 
De exemplu, deciziile ministerului de Finanţe de a anula sau 
re-eşalona o parte a datoriilor față de bugetul de stat ale unor 
întreprinderi de stat și private a produs în final, reacția premie- 
rului de a stopa această practică ca urmare a protestelor firmelor 
care nu au beneficiat de scutire. Rezultatul obţinut împacă toate 
interesele și nivelele de autoritate. 

Nu exista o regulă sau o listă de priorităţi în satisfacerea 
cerințelor acestor grupuri de presiune, fiecare cerere fiind 
rezolvată în funcţie de istoria rezolvării lor de până atunci și dorința 
de a menţine un echilibru între cele trei grupuri de putere. Deoarece 
cerinţele fiecăruia dintre centrele de interese rămân discrete până 
foarte aproape de traducerea lor în realitate, reacţii imediate ale 
grupurilor în competiţie pot atrage anularea sau modificarea lor. 
Așa se explică numeroasele șovăiri sau reveniri ale autorităților 
asupra propriilor lor decizii. 

Construcţia policentrică a partidului de guvernământ și 
autoritatea lui Adrian Năstase asupra PSD sunt puse în evidență 
de cele trei remanieri şi două restructurări ale echipei guverna- 
mentale iniţiale. O primă restructurare, însoțită și de o rema- 
niere a fost cea din 17 iunie 2003, când a fost desfiinţat ministerul 
Mediului, transformat în secretariat de stat, și s-a mărit numărul 
de miniștri-delegaţi, de la doi la șase. A fost creată Autoritatea 
Naţională de Control, instituţie cu rol de coordonare a activităților 
de control economic şi protecţia mediului. În noiembrie 2003 are 


8 Remanierea este schimbarea titularilor anumitor posturi. Restruc- 
turare este schimbarea structurii guvernului prin: apariţia sau dispariţia unor 
ministere, agenţii, departamente; împărțirea sau comasarea unor ministere, 
agenţii sau departamente; schimbarea raporturilor de subordonare. 

loc o nouă remaniere, fiind schimbaţi trei miniștri asupra cărora 
planau suspiciuni de corupție (Hildegard Puwak, ministrul 
Integrării Europene; Serban Mihăilescu, ministrul pentru 
Coordonarea Secretariatului General al Guvernului) sau plagiat 
(Mircea Beuran la Sănătate). 

A doua restructurare a Guvernului Năstase a avut loc în 
martie 200487, când au fost înființate trei posturi de miniștrii de 
stat: Dan loan Popescu pentru probleme economice; loan Rus, 
ministru de stat care va coordona serviciile publice (sănătate, 
educaţie, mediu, cultură, muncă); loan Talpeş, ministru de stat, 
fără portofoliu, pe probleme de apărare, integrare europeană şi 
justiție. Au intervenit schimbări în structura și organizarea 
ministerelor, s-au produs comasări de ministere și agenţii, a crescut 
numărul agenţiilor aflate în subordinea directă a primului 
ministru. Restructurarea din martie 2004 a fost realizată în scopul 
creşterii eficienţei echipei guvernamentale pentru a putea închide 
negocierile de aderare, fiind reînfiinţat ministerul Mediului, a fost 
creată Cancelaria Primului Ministru și un post de ministru-delegat 
pentru controlul fondurilor comunitare (Victor Ponta). Restruc- 
turarea avea însă și raţiuni politice clare. Reînfiinţarea posturilor 
de ministru de stat avea la bază calculul pregătirii alegerilor 
prezidențiale și a candidaturii lui Adrian Năstase, care trebuia să 
aibă mai mult timp la dispoziţie prin delegarea unor responsa- 
bilități și împărţirea simbolică a acestora cu subalternii. Alocarea 
efectivă a posturilor era un semnal al scăderii autorităţii prim-mi- 
nisteriale și a nevoii lui Adrian Năstase de a ajunge la un 
compromis cu toate centrele de putere din partid, în contextul 
pregătirii alegerilor: loan Talpeş a fost impus de președintele Ion 
Iliescu; Dan loan Popescu reprezenta un centru de putere în sine, 
care se putea alia cu alți lideri importanţi; doar loan Rus era în 
acel moment un apropiat al primului ministru. 

Analiza dinamicii organizaționale a Cabinetului Năstase 
scoate în evidenţă câteva constatări. Prima dintre acestea se referă 
la faptul că prima restructurare a fost realizată la doi ani şi 
jumătate de la preluarea puterii, scopul esenţial al acesteia fiind 


81 Varză de Bruxelles“, in „Cotidianul“, 9 martie 2004 

dinamizarea activităţii şi reconsolidarea suportului popular 
pentru partidul de guvernământ. Restructurările și remanierile 
au fost folosite de primul-ministru și pentru a recompune 
echilibrele din PSD, prin accesul unor reprezentanţi ai unor grupuri 
de putere, care doreau să aibă și reprezentare guvernamentală. 
În a doua parte a mandatului, premierul Adrian Năstase a trans- 
ferat oameni din echipa de la guvern în cea de la partid, pentru 
pregătirea alegerilor (Octav Cozmâncă a plecat de la ministerul 
Administraţiei pentru funcţia de Președinte executiv al PSD; Dan 
Matei Agathon, ministrul Turismului a devenit Secretar General 
al PSD). In anul electoral acest proces s-a accentuat, cinci miniștri 
fiind transferați în iulie 2004 la munca de pregătire a alegerilor 
parlamentare și prezidenţiale. Remanierile au fost folosite de 
premierul Adrian Năstase pentru a produce schimbări în ierarhia 
PSD și de a ameliora imaginea partidului de guvernământ. În 
majoritatea remanierilor, noii miniștri erau mai tineri decât 
predecesorii lor sau nu deţineau o influență foarte mare în PSD. 
Ascensiunea pe linie guvernamentală a fost utilizată în timpul 
guvernării PSD pentru a cuceri puterea politică (de exemplu, 
Mircea Geoană, Mihai Tănăsescu au ajuns iniţial miniștri, ulterior 
vicepreședinți PSD; Victor Ponta a fost mai întâi șeful Corpului 
de Control al Primului-Ministru, ulterior preşedinte al Tineretului 
Social Democrat, ș.a.). Cariera publică a fost astfel o metodă pentru 
cucerirea politice, ceea ce a trezit reacţia de apărare a statu-guo-ului 
de către „veteranii“ partidului de guvernământ. Adrian Năstase 
a fost acuzat ulterior pierderii alegerilor de a fi subordonat PSD 
activităţii guvernamentale, ceea ce ar fi dus la o pierdere de 
identitate politică a social-democraţilor. 

Mobilitatea intraguvernamentală nu a afectat însă 
structura de rezistenţă a cabinetului, la sfârșitul anului 2004 mai 
regăsindu-se din echipa iniţială șapte membri: Mircea Geoană la 
Externe, Mihai Tănăsescu la Finanţe, loan Mircea Paşcu la 
Apărare, Dan Ioan Popescu la Economie, Miron Mitrea la Trans- 
porturi, Răzvan Theodorescu la Cultură și Vasile Puşcaş, ministru 
delegat, negociator-șef cu Uniunea Europeană. Prezentarea 
ncestei liste scoate în evidenţă faptul că nu au fost afectate de 
remaniere ministerele foarte importante pentru relaţia cu NATO, 

Uniunea Europeană sau organismele financiare internaţionale, sau 
cele care erau deţinute de importanţi lideri ai PSD (Dan loan 
Popescu și Miron Mitrea). 


Acţiune guvernamentală: rezultate administrative 
si efecte politice 


Mesajul transmis de electorat politicienilor prin alegerile din 2000 
a fost destul de clar: aşteaptă de la clasa politică mult mai mult 
interes pentru rezolvarea problemele sale reale. Acestea erau 
reducerea sărăciei și a corupţiei, stabilitate politică, un mediu de 
afaceri mult mai prietenos, cu o fiscalitate mai redusă și o legislaţie 
mai simplă și predictibilă, securitate socială, apropierea de Europa 
şi integrarea în NATO, pentru a scăpa de angoasele securitare, şi 
altele. Acţiunea guvernamentală era ghidată din anul 2000 de 
negocierile de aderare la Uniunea Europeană. 

Obiectivele principale ale României erau aderarea la 
Uniunea Europeană și NATO. Pentru a face compatibilă România 
cu aceste organizaţii, Guvernul Adrian Năstase a luat, în consul- 
tare cu partenerii externi, mai multe măsuri privind realizarea 
stabilizării macroeconomice, reducerea ratei inflaţiei, monetizarea 
economiei reale și creșterea rezervelor valutare. Primul succes al 
Cabinetului a fost încheierea în octombrie 2001 a unui acord cu 
Fondul Monetar Internaţional, ceea ce reprezenta un certificat de 
garanţie pentru politica macroeconomică. De asemenea, a fost 
convenită în iunie 2001 o Strategie de Asistenţă pentru România 
cu Banca Mondială, pentru perioada 2001-2004, ce prevedea 
acordarea unor împrumuturi de peste 1 miliard de dolari. 

Stabilitatea politică asigurată de PSD s-a reflectat 
favorabil și în dinamica macroeconomică, producţia începând să 


88 Pentru date şi evaluări ale guvernării PSD vezi Cartea Albă a 
Guvernării PSD. Bilanţul primilor doi ani de guvernare, Vol. 1, București, 
februarie 2003; Realizarea programului de guvernare pe perioada 2001 — 2004. 
Raport preliminar, Guvernul României, București, 27 octombrie 2004; Politica 
inutilă a cărților negre. Un răspuns serioasă la o provocare comică, Partidul 
Social Democrat, București, 17 aprilie 2003; Cartea Neagră a Guvernării PSD, 
Partidul Democrat, 16 aprilie 2003 

crească, la fel și exporturile, inflaţia era pe o curbă descendentă, 
inr guvernul s-a angajat să privatizeze sectoarele energetic și 
bancar, să închidă o serie de întreprinderi nerentabile. A fost 
demarat un program ambițios de investiţii publice în infrastruc- 
tură. Această politică reformistă a Guvernului Năstase în 
perioada 2001-2002 a și determinat perceperea lui ca un executiv 
care aplică măsuri „de dreapta“$?. Principala realizare în domeniul 
privatizării în prima perioadă a guvernării a fost vânzarea Sidex 
Galaţi către combinatul anglo-indian Laksmi Ispat, în condițiile 
in care întreprinderea siderurgică românească avea pierderi de 
aproximativ 300 de milioane dolari anual%. Creșterea economică 
realizată de Guvernul Adrian Năstase în perioada 2001-2004, s-a 
obținut în condiţiile unei conjuncturi internaționale nefavorabile. 
În această perioadă, cu deosebire în anii 2001 și 2002, pe plan 
mondial și mai ales în zona Euro s-a înregistrat o reducere a 
ritmurilor de creștere economicâ?l. 

Succesele macroeconomice și cele din relațiile cu insti- 
tuţiile internaţionale, eliminarea vizelor pentru spaţiul Schengen 
au determinat apariţia a două procese politice importante. Primul 
dintre acestea a fost încercarea de a da o dimensiune doctri- 
nar-ideologică guvernării, Adrian Năstase şi PSD încercând să 
construiască societatea românească potrivit valorilor social-demo- 
crate. A fost proclamat „sfârșitul tranziției“ în cadrul unui 
document doctrinar din octombrie 2002, intitulat „Spre norma- 
litate“%2. Au apărut proiectele sociale mult mai ample („Cornul și 
laptele“, venitul minim garantat etc.), a fost realizat un nou Cod 
al muncii mult mai favorabil salariaţilor, toate acestea fiind măsuri 
prin care se dorea consolidarea identității social-democrate a 
guvernării. Măsurile de stânga realizate de Guvernul Năstase sunt 


85 Cabinetul Năstase este de dreapta!“, in „Curentul“, 25 mai 2001 

% Sidex şi Petrom — reușitele incontestabile ale vânzării proprietăţii 
de stat“, in „Adevărul economic“, nr.52-53, 29 decembrie 2004-11 ianuarie 2005 

91 Dan Oprescu, „O samă de bilanţuri“, in Sfera Politicii, nr. 100/2002, 
p.18-21 

92 Adrian Năstase, Spre normalitate. Guvernarea reformelor. Reforma 
guvernării, Institutul Social Democrat „Ovidiu Şincai“, București, 2004, 
p.224-239 

un mix între viziunea stângii tradiţionale, intervenţionist-etatistă, 
şi cele prin care se dorea apropierea de stânga modernă a celei de 
a treia căi, prin preocuparea pentru dezvoltarea capitalului uman. 
Combaterea şomajului s-a realizat atât prin crearea de locuri de 
muncă în sectorul public cât și prin reducerea fiscalităţii pe forța 
de muncă, de la 60% la 49,5%. 

Reușşitele interne și internaţionale ale Cabinetului 
Năstase au determinat menţinerea unei cote de încredere 
constante la un nivel ridicat pentru PSD în primii doi ani ai 
guvernării. Senzaţia de omnipotenţă a multora dintre membrii 
importanţi ai partidului de guvernământ s-a transformat într-o 
politică de racolare a aleşilor locali ai opoziţiei, PSD ajungând să 
dețină peste 70% din primarii și consilierii locali, dublându-și 
practic numărul faţă de alegerile locale din anul 2000%. Reflexul 
de a controla administraţia locală a afectat și administraţia 
centrală, având loc mai multe reorganizări de instituţii prin care 
a fost eludat statutul funcţionarului public, fiind înlocuiți o parte 
a celor implanţaţi în urma „cederizării“ (acţiunea politică de control 
al administraţiei de coaliția CDR-PD)%. Tot ca o manifestare a 
sentimentului de omnipotenţă a partidului de guvernământ, rolul 
instituţiilor publice neguvernamentale — BNR, Curtea de 
Conturi, Curtea Constituţională, Consiliul Economic și Social etc. 
— în determinarea deciziilor guvernamentale a fost în scădere, 
In procesul de legiferare Guvernul a recurs extensiv la ordonanţele 
de urgenţă, o măsură constituţională cu caracter de excepţio- 
nalitate, folosită însă in mod uzual. 

Cea mai importantă problemă pentru guvernul PSD avea 
să se dovedească lupta împotriva corupţiei şi găsirea remediilor 
necesare prin reforma Justiţiei. Social democraţii aveau o proastă 


93 Dinamica apartenentei politice a'primarilor din România — cu un 
an inainte de viitoarele alegeri din 2004, Institutul de Politici Publice, 
Bucureşti, octombrie 2003 

%4 In 2001 au fost înlocuiți peste 1300 de funcţionari publici, deși erau 
protejaţi de legea funcţionarului public nr. 188/1999, in Early Warning Report 
Romania, Romanian Academic Society, 2001, p.29 

35 Ionel Dancă, „Tentaţia partitocraţiei numită «pedeserizare»“, in 
Sfera Politicii, nr. 90/2001, p.23-28 

Înimă în domeniul corupţiei, în memoria colectivă existând o largă 
percepţie în legătură cu îmbogățirea rapidă a unora dintre fruntașii 
PDSR în perioada 1992-1996. Această imagine a fost reactivată 
şi exacerbată de existenţa unei oligarhii locale în diferite judeţe 
(Bacău, Dumitru Sechelariu; Constanţa, Radu Mazăre-Nicuşor 
Constantinescu; Gorj, Nicolae Mischie; Vrancea, Marian Oprişan), 
care foloseau resursele publice în scop personal sau de grup. 
Manifestările publice ale acestora au trezit reacţia ostilă a 
mass-media, opoziţiei politice și a unora dintre ambasadorii străini 
de la București (de exemplu, Michael Guest). Semnalele tot mai 
îngrijorătoare erau că fenomenul corupţiei nu este limitat doar la 
câţiva „baroni locali“, ci ar afecta chiar administraţia centrală. 
Miniștrii Şerban Mihăilescu și Hildegard Puwak au fost acuzați 
de înaltă corupţie, fiind înlocuiţi sub presiunea mass-media și 
europeană, manifestată informal. 

Un caz special a fost cel așa-numitului „Armagedon II“, 
un raport lansat pe internet în 16 ianuarie 2002%, fără a fi asumat 
public iniţial, prin care primul-ministru era acuzat de corupţie și 
de îmbogăţire frauduloasă. Documentul a fost creat de Mugur 
Ciuvică, fostul şef de cabinet al lui Emil Constantinescu. Reacţia 
autorităţilor a fost insă autoritară, Mugur Ciuvică fiind arestat 
din plină stradă, existând impresia de subordonare politică a 
instituţiilor statului. 

Reforma în Justiţie a făcut în timpul mandatului Rodica 
Stănoiu progrese foarte lente, iar presiunea Comisiei Europene, 
care cerea „peștii mari“ ai corupției, a determinat, în cele din urmă 
înlocuirea ministrului”. În plan instituțional Guvernul Năstase 
a elaborat planuri şi programe de acţiune anti-corupţie, a fost creat 
Parchetul Naţional Anti-corupţie, dar rezultatele acestora au fost 
sub așteptări, neconvingând electoratul de determinarea PSD 
pentru a limita corupţia. Reforma sistemului de justiţie era limitată 
chiar sub aspect constituţional, de aceea prin Constituţia revizuită 
din 2003 au fost aduse câteva modificări importante: judecătorii 


9% Adrian Năstase contra Armagedon ÎI“, in „Ziua“, 17 ianuarie 2002 
97 Schimbarea lui Stănoiu, bătaie de joc!“, in „Evenimentul zilei“, 11 
martie 2004 

sunt singura autoritate competentă să emită mandatul de ares- 
tare preventivă (art. 23, alin.4); Consiliului Superior al 
Magistraturii este garantul independenţei justiţiei, această 
instituţie având competenţa exclusivă în ceea ce priveşte propu- 
nerile de numire, promovarea, transferarea și sancţionare a 
magistraţilor. Abia în anul 2004 au fost create noi legi de organizare 
şi funcţionare a sistemului judiciar, a statutului magistraţilor. 
Aceste legi, realizate în consultare cu Uniunea Europeană și 
Consiliul Europei, au permis închiderea negocierilor de aderare 
la UE, dar aplicarea lor efectivă nu a mai fost posibilă. 

În a doua parte a exercitării mandatului de către Guvernul 
PSD activitatea acestuia nu a mai cunoscut dinamismul primilor 
doi ani. Au intervenit momentele de criză în relaţiile dintre Româ- 
nia şi Uniunea Europeană din 2003 şi 2004, datorate problemei 
adopţiilor şi combaterii corupţiei, existând riscul suspendării 
negocierilor de aderare. Privatizarea celei mai importante compa- 
nii petroliere românești, Petrom, a avut loc în cele din urmă, fiind 
un angajament al guvernului faţă de FMI şi Uniunea Europeană. 

Autoritatea Guvernului Adrian Năstase nu a mai fost în 
anii 2003-2004 așa de mare ca în primii doi ani. Au intervenit 
diferendele cu președintele Ion Iliescu pe tema alegerilor anticipate 
şi a cotei unice de impozitare. Opoziția politică a devenit mai activă, 
iar acuzaţiile de corupţie tot mai numeroase. După primirea 
invitaţiei de aderare la NATO la summit-ul de la Praga, guvernul 
PSD s-a focalizat pe pregătirea integrării europene și programele 
sociale, menite a-i asigura suportul electoral în alegerile 
parlamentare. 

Sintetizând activitatea Guvernului Adrian Năstase 
constatăm faptul că acesta are câteva realizări importante: 
finalizarea negocierilor de aderare la Uniunea Europeană, in- 
tegrarea României în NATO (este de fapt un merit și al celorlalte 
partide), stabilizarea macroeconomică şi scăderea inflaţiei, 
creșterea PIB și a investiţiilor străine, scăderea sărăciei extreme 
şi a polarizării sociale ca urmare a creșterii clasei de mijloc. 
Principalele slăbiciuni ale guvernării PSD au fost dorinţa de 
supraexprimare a puterii politice, implicarea în mass-media prin 
publicitatea de stat, un ritm slab al reformei justiţiei, unele tendinţe 


ROMÂNIA DE LA COMUNISM LA CAPITALISM | 303 


autoritare în relaţiile cu opoziţia, scăderea relevanţei Parlamen- 
tului ca urmare a folosirii abuzive a ordonanţelor de urgenţă și a 
diminuării dezbaterilor politice. Problemele moştenite și nerezol- 
vate de guvernarea PSD sunt subfinanţarea sistemului de pensii, 
ca urmare a inversării raportului dintre persoanele active şi cele 
pensionate și sistemul sanitar, parazitat, mai ales în zona de 
distribuţie a medicamentelor, de corupţie. Contrastul cel mai 
frapant între guvernarea PSD și cea anterioară a fost în privința 
stabilității politice. Climatul de stabilitate și de relativă pre- 
dictibilitate a constituit unul din principalele puncte forte ale 
Guvernului Adrian Năstase, pe care s-au construit apoi și 
elementele pozitive ale respectivei guvernări. 


3. Trăsături și performanțe comparative 


Analiza comparativă a unor instituţii este o practică larg răspân- 
dită în științele sociale și politice actuale%. Cercetarea 
instituţională caută un set de criterii după care ar trebui realizată 
comparaţia. Robert Putnam” propune o listă de indicatori pentru 
evaluarea instituţiilor executive: stabilitatea guvernamentală, 
promtitudinea adoptării bugetului, gradul de folosire a serviciilor 
informaţionale, inovaţia și reforma legislativă și modul de 
abordare a cererilor cetăţenilor în domenii ca sănătatea, industria 
şi agricultura. Patru criterii sunt foarte importante pentru analiza 
comparativă a unei instituţii: 1) legitimitate, 2) stabilitate, 
3) eficienţă decizională și 4) promptitudinea rezolvării solicitărilor 
cetăţenilor. O primă astfel de analiză comparativă a „regimurilor 
Iliescu și Constantinescu“ a fost realizată de Lavinia Stan, pentru 
perioada 1992-200010. 


% Fritz W. Scharpf, „Institutions in Comparative Policy Research“, 
in Comparative Political Studies, Vol. 33, No. 6/7, August/September 2000, 
p.762-790 

9 Robert Putnam, Cum funcționează democraţia, Polirom, laşi, 2001, 
passim 

100 Lavinia Stan, „Iliescu vs. Constantinescu. Comparând regimurile 
1992-1996 şi 1996-2000“, in Sfera Politicii, nr. 100/ 2002, p.5-17 

Analiza comparativă precum cea realizată de Lavinia Stan 
este valoroasă sub aspect informaţional, dar în cele ce urmează 
nu voi folosi decât parţial metodele și concluziile acesteia. Propun 
o cercetare care să includă în evaluarea performanţelor unui guvern 
şi informaţii referitoare la starea economiei prin parametri 
macroeconomici (produs intern brut, producţie industrială, infla- 
tie, şomaj!01). Trebuie să fim însă conștienți de valoarea relativă 
a oricărei comparații între instituţii, deoarece performanţele ţin 
şi de contextul istoric, intern şi internațional, de starea economiei 
globale sau regionale. De aceea, analiza comparativă, prin exce- 
lenţă cantitativă, pune în evidenţă diferite specificităţi și rezultate 
ale unor instituţii, guvernări, regimuri politice etc., dar nu le și 
explică. 


Dimensiune și stabilitate guvernamentală 


In literatura de specialitate internaţională nu s-a ajuns la o 
concluzie privind numărul optim de membri ai unui cabinet. 
Dificultatea oferirii unui răspuns teoretic universal valabil constă 
în faptul că dimensiunea unui executiv depinde de arhitectura 
sistemului politic naţional, de tipologia regimului politic 
(prezidenţial, semi-prezidenţial, parlamentar) și a raporturilor 
dintre instituţii. De asemenea, dimensiunea unui cabinet este 
influențată de tipul susținerii parlamentare, adică al numărului 
de partide guvernamentale. Dimensiunea executivelor mai 
depinde de obiectivele pe care le are de îndeplinit un anumit guvern 
și de ideologia căruia îi aparţine: de tip etatist sau liberală. 
Totuși, putem decela intuitiv regula generală că guvernele 
cele mai restrânse pot fi cele mai eficiente ca urmare a presupu- 
nerii raționaliste că vor fi mai puţin birocratizate. Analiza 
comparativă a structurilor guvernamentale din anul 2004 (vezi 


101 Am preferat să folosim indicatori oficiali care există pentru întreaga 
perioadă 1990-2004. Intr-o analiză a performanțelor unei societăți am putea 
include şi indicatori precum cel al dezvoltării umane, sau coeficientul Gini, 
care măsoară gradul de dispersie al veniturilor în masa socială. O astfel de 
cercetare ar depăși însă obiectivele şi fundamentarea teoretic-metodologică 
a prezentului studiu. 

fig.4.1) scoate în evidenţă faptul că structura guvernului României 
se înscrie în media superioară europeană, fiind mai numeros decât 
guvernul bulgar (21 de miniștri), cel polonez (17) sau maghiar (18). 
Cabinetul german, dar și alte structuri eficiente au un număr redus 
de ministere (aproximativ 15). 

În mod aparent surprinzător, dintre cabinetele post-de- 
cembriste (vezi tabelul 4.1), cele mai puţin numeroase au fost cele 
de tehnicieni: Mugur Isărescu, 20 de membri; Theodor Stolojan, 
21; Nicolae Văcăroiu, 22 portofolii. Cel mai numeros a fost guvernul 
provizoriu, explicaţia acestui lucru putând fi găsită în faptul că 
primul guvern Petre Roman era un model intermediar între 
guvernele comuniste, cu foarte multe ministere de linie, și cele de 
tip democratic, care realizează o sinteză între ministerele de 
coordonare și cele de linie. De o dimensiune aproximativ egală sunt 
guvernele Victor Ciorbea și Adrian Năstase. În cazul guvernului 
CDR-USD-UDMR explicaţia pentru mărimea executivului constă 
în algoritmul politic specific unei largi coaliţii. Guvernul PSD a 
avut dimensiuni iniţiale extinse ca urmare a aplicării unei viziuni 
social-democrate nedesprinse total de etatism, dar și a dorinţei de 
a dispune de mecanisme instituţionale extinse pentru desfășurarea 
procesului de negociere a aderării la Uniunea Europeană. 
Diferenţele între dimensiunea mai restrânsă a guvernelor cu 
mandat limitat conduse de tehnocraţi și cele politice pot fi explicate 
şi prin influenţele de tip partidocratic, posturile ministeriale fiind 
acordate pentru răsplătirea unor contribuţii financiare sau/și 
logistice la câştigarea campaniei sau pentru a soluţiona diferite 
ecuaţii de putere din interiorul partidelor. 

Stabilitatea executivului este un criteriu important în 
evaluarea comparativă a regimurilor politice. O primă constatare 
se referă la faptul că în perioada 1992-2004 social-democrații 
(PDSR/PSD) au format de două ori guvernul, primul-ministru. 
iniţial rămânând în funcţie până la finalizarea mandatului. 
Stabilitatea guvernărilor de stânga este cu atât mai surprinzătoare 
cu cât, din punctul de vedere al algoritmului parlamentar, erau 
cabinete minoritare. Guvernarea CDR-USD-UDMR, deși a fost o 
largă coaliție, care deţinea iniţial aproape 60% din mandatele 
parlamentare, a schimbat trei prim-miniştri. Concluzia aparent 

Numărul de miniştri 


~ ~ 
România Bulgarie Polonia Ungaria Franta Germana tata Comisia 
Europeană 


State UE şi candidate 
Figura 4.1: Numărul de miniștri în state UE și candidate, în anul 2004 


paradoxală este aceea că guvernările minoritare monocolore s-au 
dovedit mai stabile decât cele de coaliție bazate pe o susţinere 
parlamentară largă. 

Analiza dinamicii remanierilor oferă și ea informaţii 
relevante pentru stabilitatea diferitelor guverne!%2. Cel mai mare 
număr de miniștri remaniaţi i-a avut Guvernul Văcăroiu, însă 
într-un interval de patru ani, în timp ce executivul condus de Th. 
Stolojan nu a cunoscut nici o modificare a echipei iniţiale. Un 
număr semnificativ de miniștri remaniaţi a avut și Cabinetul 
Năstase (19), pe durata celor patru ani de existenţă. În guvernarea 
CDR-USD-UDMR au existat un număr de 25 miniștri remaniați 
în cele trei cabinete. Gradul de stabilitate al guvernărilor devine 
mai explicit prin comparaţia numărului total de miniștri care au 
rezistat pentru un mandat de patru ani: în Cabinetul Văcăroiu, 
cinci; doi în guvernarea CDR-USD-UDMR și șapte în Guvernul 
Năstase. 

Informaţiile privind stabilitatea executivelor post-decem- 
briste sunt semnificative din perspectiva modului de soluţionare 
a conflictului politic. După o dublă alternanță la putere (1996 și 
2000) putem trage concluzii despre viziunea asupra politicii a 
diferitelor orientări politice. PDSR/PSD a preferat să construiască 
guverne minoritare, mizând în existenţa acestora pe capacitatea 
de negociere, având o viziune incluzivă, consensualistă asupra 


- 102 Dan Flonta, „Remanieri guvernamentale după 1989“, in Sfera 
Politicii, nr. 102-103/2003, p.8-12 

conflictului politic. Dimpotrivă, guvernarea din perioada 1997-2000, 
care se proclama, în majoritatea ei, ca fiind de dreapta, a folosit 
conflictul politic deschis pentru soluționarea competiţiei. In timp 
ce social-democraţii au utilizat remanierile ca o metodă de 
recâștigare a încrederii populaţiei în putere și pentru mărirea 
dinamismului guvernamental, guvernarea CDR-USD-UDMR a 
folosit schimbarea primilor-miniștri și a cabinetelor pentru a ieși 
din crizele politice. Aceste constatări pun în evidenţă un paradox: 
guvernările de stânga s-au dovedit a fi de fapt gradualist-conser- 
vatoare sub aspectul metodei politice (soluţionarea conflictelor prin 
negociere şi compromis), în timp ce guvernarea de „dreapta“ a 
folosit metode „revoluţionare“, pentru soluționarea conflictelor, însă 
ideile și metodele revoluționare sunt specifice stângii. Explicaţia 
pentru caracterul „de stânga“ în rezolvarea conflictelor de către 
guvernarea „de dreapta“ din perioada 1997-2000 ar putea fi găsită 
în prezența Partidului Democrat la guvernare, o formaţiune politică 
de centru-stânga în mesaj și de stânga revoluţionar-pragmatică 
în metodă. 


Tabel 4.1: Număr de miniștri și miniștri remaniaţi în perioada 
1990-2004 


Cabinet Număr 
portofolii 


Petre Roman 3 


penom E 
Theodor Stolojan 
nara | a 


Număr | Miniștri 
total | remaniați 
miniștri 


FA 


Nr. 
k; 1 
. 1 


[pee orte 
irera 

Caracteristici macroeconomice 


Fără a ne propune să realizăm o analiză a politicilor economice 
ale guvernelor României!%, prezentăm în cele urmează câteva date 
statistice generale pentru perioada 1990-2004. Din analiza 
dinamicii Produsului Intern Brut, şi a producţiei industriale (vezi 
fig. 4.2 și 4.3) constatăm faptul că perioada guvernelor Roman și 
Stolojan a fost una de cădere economică. Situaţia este normală, 
fiind întâlnită în rândul tuturor statelor post-comuniste, la 
amplitudini diferite însă. Explicaţia generală pentru declinul 
economic poate fi găsită în dezagregarea sistemului economic de 
tip comunist, trecerea în relaţiile dintre state de la schimbul în 
sistem barter la cel monetar. De asemenea, în întreaga regiune 
post-comunistă a scăzut numărul de ore muncite. Viteza de 
relansare a depins însă de strategiile de reformă economică și de 
sprijinul financiar și expertiză pentru reforma economiilor 
centralizate. 

Perioada 1993-1996 a însemnat o creștere a PIB cu 16,2% 
şi o reluare a producţiei industriale, care în 1995 a ajuns la 50% 
din cea înregistrată în 1989. Creşterea producţiei industriale s-a 
realizat însă și printr-o producţie pe stoc ca urmare a comenzilor 
statale, astfel încât creștere economică era nesustenabilă în 
condiţiile unei economii de piaţă. 

Guvernarea CDR-USD-UDMR a însemnat o scăderea 
generală a produsului intern brut cu 10%, iar producţia industrială 
a ajuns la cel mai mic nivel faţă de 1989 în 1999, la 41,5%. Această 
contracție puternică a economiei are mai multe explicaţii: o politică 
macroeconomică lipsită de consistenţă și viziune, pe fondul 
conflictelor politice prelungite; necesitatea închiderii unor 
capacităţi industriale care produceau mari pierderi în economie. 
Acordul României cu PMI a impus o politică de privatizare rapidă 


103 Vezi în acest sens Mircea T. Maniu, Ella Kallai, Dana Popa, 
Explaining Growth Country Report: Romania (1990-2000), Global Research 
Project, Second Draft, December 13-14, 2001, Rio de Janeiro; Constantin 
Ciupagea, Daniel Dăianu (coord.), Modificări structurale și performanţă 
economică în România, 2 vol., Institutul Român pentru Libera Întreprindere, 
București, 2003 

şi de reducere a arieratelor din economie. Investiţiile străine au 
crescut în 1997 faţă de perioada anterioară, ca urmare a creșterii 
atractivităţii internaţionale a României, dar au scăzut din nou în 
anii 1998-1999. 

Figura 4.2: Evoluția Produsului Intern Brut al României în perioada 
1990-2004 
Sursa: Institutul Naţional de Statistică www.insse.ro 


In plan macroeconomic guvernarea PSD din perioada 
2001-2004 are cele mai consistente rezultate, printr-o creștere 
cumulată a PIB de 21,2% şi relansarea producţiei industriale. 
Această îmbunătățire a avut loc în condiţiile restructurării 
economice și a privatizărilor. Investiţiile au început să crească odată 
cu anul 2000, pentru a ajunge la o medie de 9% în perioada 
2001-2004. 

Dincolo de datele statistice generale, evaluarea perfor- 
manțelor unui guvern trebuie realizată în funcţie de gradul de 
sărăcie din societate. Cercetările Băncii Mondiale, cele mai ample 
realizate în România, indică o corelaţie puternică între creșterea 
economică și reducerea sărăciei!04. Există foarte mulţi indicatori, 
direcţi și compuşi, pentru măsurarea sărăciei. Considerăm rele- 
vantă rata șomajului (vezi fig.4.4) pentru a surprinde o parte din. 
dimensiunea fenomenului sărăciei. Trendul evoluţiei șomajului 
urmează aceeași parametri cu cei ai creșterii PIB şi producției 


= 1% România: evaluarea sărăciei, Volumul I. Raportul principal, Banca 
Mondială, octombrie 2003, puii 

Figura 4.3: Evoluţia producţiei industriale a României în perioada 
1990-2004 
Sursa: Institutul Naţional de Statistică www.insse.ro 


industriale. Inflaţia a fost unul din mecanismele cele mai perfide 
prin care s-a produs sărăcirea populaţiei, veniturile fiind perma- 
nent erodate de mărirea prețurilor. Inflaţia cumulată a perioadei 
1990-1992 a fost de 385,7%; 463,9% sub Guvernul Nicolae Văcăroiu. 
Guvernarea CDR-USD-UDMR a debutat cu reaprinderea inflaţiei, 
pentru a ajunge la o valoare cumulată de 300%. Guvernul Năstase 
a continuat procesul dezinflaţie, ajungând la 9,3% în anul 2004, 
cu o valoare cumulată de 71,5% în cei patru ani de mandat. 

Din 1995 Institutul Naţional de Statistică și Comisia 
Anti-Sărăcie și Promovare a Incluziunii Sociale!’ calculează ratele 
de sărăcie și sărăcie severă. În 1995 trăiau în sărăcie aproximativ 
o pătrime din cetățenii României, iar 9,4 dintre români se aflau 
în sărăcie severă. Proporția a scăzut în anul electoral 1996, pentru 
a crește în perioada 1997-2000, în ultimul an al coaliției 
CDR-PD-UDME rata sărăciei ajungând la 35,9%. Guvernarea de 
stânga a PSD a redus sărăcia prin programele sale sociale exten- 
sive, aceasta ajungând la 23% în anul 2004, iar cea severă la 7,9%. 

Realizarea unei corelaţii dintre indicatorii stabilităţii 
guvernamentale și cei macroeconomici indică faptul că perioadele 
mai liniștite au fost asociate cu o mai înaltă performanţă guver- 


—— 105 www.caspis.ro 


ROMÂNIA DE LA COMUNISM LA CAPITALISM 


mă porsesne 


1991 1992 1993 1994 1995 1990 1907 1993 1999 D000 2001 300 i 


— Namor pomar = Assa praa, peha 


Figura 4.4: Evoluția numărului de şomeri și a ratei șomajului în perioada 
1990-2004 
Sursa: Institutul Naţional de Statistică www.insse.ro 


namentală, iar instabilitatea politică a însemnat scăderea avuţiei 
naționale, şomaj și, în cele din urmă, sărăcie. Concluzia incon- 
testabilă a analizei comparative a succeselor guvernamentale este 
aceea a rolului foarte important al „factorului politic“ în perfor- 
manta generală a societăţii. Preeminenţa factorului politic este de 
fapt o specificitate a societăţilor în tranziţie. Spre deosebire de 
acestea, statele occidentale cu o tradiţie consolidată nu sunt afectate 
atât de profund de instabilitatea guvernamentală și politică (cazul 
Italiei este elocvent în această privință). Explicaţia influenţei 
„factorului politic“ se găsește, în principal, în însăși natura statului, 
care domină încă societatea, iar prin mecanismele pe care le are 
la dispoziţie statul în tranziţie poate determina performanțele 
generale ale unei societăţi. 


4. Concluzii 


Guvernele românești au parcurs, la fel ca şi cele din restul Europei 
post-comuniste, un proces gradual de transformare, adesea 
anevoios, de la instituţii cu rol strict tehnic-administrativ, aflate 
sub controlul riguros al birocraţiei de partid, la cabinete care 

exercită puterea executivă, aflate în raport de control și echilibru 
cu puterea democratică reprezentată de Parlament. 

Un al doilea proces important pe care au trebuit să-l 
parcurgă guvernele statelor în tranziţie este acela al transformării 
dintr-o înaltă birocraţie cu rol tehnic în servicii publice, adică aflate 
în serviciul și sub controlul cetăţenilor. Transparentizarea activi- 
tăţii guvernelor României este un proces relativ recent, aflat încă 
în plină desfășurare. Acesta se referă la procedurile numirii și 
revocării, la modul de acţiune cotidian, la sursele și dimensiunea 
averilor miniștrilor la începutul și sfârșitul mandatului, la 
combaterea conflictului de interese. Drumul de la obscuritate la 
transparenţă a fost destul de greu de parcurs, presiunile cele mai 
importante venind dinspre exteriorul sistemului politic naţional: 
Uniunea Europeană și societatea civilă. 

Cea mai importantă problemă a guvernărilor post-comu- 
niste este lipsa de transparență în gestionarea și controlul 
resurselor. Desigur, cheltuielile bugetare sunt publice (bugetul de 
stat și cel al asigurărilor sociale sunt publicate în Monitorul Oficial) 
şi sunt aflate sub control parlamentar prin Legea bugetului. 
Problema nu este numai tehnică, ci ţine de filosofia construcţiei 
statului în tranziţie. Or, administraţia s-a focalizat asupra obiec- 
tivului colectării resurselor și menţinerii controlului asupra 
populaţiei, adică a stabilităţii și liniștii sociale. Resursele publice 
au fost folosite, adesea, în scopul perpetuării și imbogăţirii elitelor 
ajunse la putere, criteriile de alocare a avuţiei naţionale fiind 
obscure. 

Guvernele României au fost dominate de fluiditate orga- 
nizațională, cele mai supuse schimbărilor fiind ministerele de 
coordonare economică și privatizare. Au existat ministere ale 
Privatizării, Reformei, Economiei, Dezvoltării și Prognozei, înfiin- 
tate, desființate și reînființate inainte ca angajaţii lor să se 
lămurească prea bine care le sunt atribuţiile. De asemenea, în 
anumite domenii există suprapuneri de atribuţii care fac răspun- 
derea neclară și duc la o păguboasă concurenţă între instituţii 
pentru „stăpânirea“ unui domeniu. Deoarece memoria instituţio- 
nală a respectivelor instituţii a fost destul de fragilă, crearea 

fluxurilor de informaţii și coordonare între instituţii a fost dificil 
de realizat. 

O caracteristică importantă a guvernelor României în 
perioada 1990-2004 este dorinţa acestora de a domina majorităţile 
parlamentare. Instrumentul cel mai important au fost ordonanțele 
de urgenţă, tendinţa accentuându-se între 1997 și 2003, până la 
reglementarea mai precisă în Constituţia revizuită a modului de 
utilizare a acestora. In relaţiile cu Președinția, gradul de 
independenţă a cunoscut schimbări destul de importante, de la 
cabinetul prezidenţializat condus Nicolae Văcăroiu, la premierii 
Petre Roman, Radu Vasile și Adrian Năstase care au dorit să-și 
afirme independența. 

Demnitatea ministerială este preponderent masculină, 
România neavând un prim-ministru femeie. Cabinetele tranziției 
sunt „mature“, media de vârstă la intrare în cele opt guverne fiind 
de 50 de ani1%. Cel mai tânăr a fost Guvernul Isărescu (48,31 ani), 
iar cel mai în vârstă guvernul provizoriu (56 ani). 

Cel mai important partid guvernamental a fost FSN, care 
a guvernat România direct în perioada 1990-1992 sau prin partidele 
rezultate în urma sciziunii: PDSR, 1992-1996; PD, 1996-2000; PSD, 
2000-2004. Un alt partid important prezent în mod direct la 
guvernare a fost PNL, cu miniștri atât în Cabinetul Stolojan cât 
şi în guvernarea Convenţiei Democratice. Restul partidelor 
parlamentare au fost prezente la guvernare doar într-un singur 
ciclu electoral. 

Prezența UDMR la guvernare a dat sistemului politic o 
mai mare stabilitate, în măsura în care un clivaj existent în 
societatea românească putea deveni sursă de conflict. Formaţiunea 
politică reprezentativă a etnicilor maghiari s-a manifestat la 
guvernare (1996-2000) într-un mod aproape identic cu partidele 
doctrinare din interiorul coaliției de guvernământ, în sensul 
exercitării de două ori a potenţialului de șantaj. Nuanţa apare din 
faptul că UDMR s-a manifestat ca un actor gradualist-moderat 
într-un dublu sens: atât în interiorul coaliţiei de guvernământ, cât 
şi în raport cu radical-conservatorii maghiari. Această moderație 


—-—— 106 'Pudor şi Gavrilescu, op.cit., p.337 

a taberei pro-guvernamentaliste din UDMR poate fi explicată prin 
teama de a nu fi transformată în „tap ispăşitor“ de restul parti- 
delor!%7. Consecința politică a prezenţei la guvernare a UDMR a 
fost creșterea nemulțumirii maghiarilor faţă de conducerea 
Uniunii, deoarece s-a văzut că participarea la exercitarea puterii 
centrale nu a determinat creșterea calităţii vieţii pentru întreaga 
comunitate. Prezența indirectă la guvernare după anul 2000 prin 
susținerea guvernului minoritar al PSD a mărit predictibilitatea 
acțiunilor Uniunii, aceasta dorind să fie cât mai aproape de 
exercitarea puterii. În condiţiile manifestării tendinţelor de con- 
centrare a sistemului partidist, importanța UDMR a crescut, deve- 
nind un actor cheie în constituirea unor majorități guvernamentale. 


107 Zoltán Kántor, Nándor Bárdi, „UDMR şi coaliția guvernamentală 
(1996-2000)“ (I), Sfera Politicii — nr. 97-98/2001, p. 8-19, şi (ID), Sfera Politicii, 
nr.99/2001, p.47-58 


Capitolul V 
Sistemul partidist! 


În logica internă a acestei cercetări analiza sistemului partidist 
are rolul de a evidenția principalele trăsături care definesc 
identitatea (organizaţională și ideologică) şi dinamica principalilor 
actori ai democraţiei, partidele politice. Desigur, actorul funda- 
mental al sistemului politic este cetăţeanul, dar pe acesta îl 
considerăm în ipostaza sa de manifestare publică, prin și față de 
partidele politice. În democraţia reprezentativă partidul reprezintă 
interfaţa legală dintre societate și stat, nu este. singura, dar e cea 
mai importantă deoarece are legitimitatea votului direct, obținută 
în alegerile locale și parlamentare. 

Cercetarea fenomenului partidist din România post-co- 
munistă o întreprind din două perspective: sistemică și institu- 
țional-doctrinară. În prima parte a acestui capitol realizez o 
cercetare cu metodele analizei politice, aparţinând stasiologiei, în 


—-—- 1 Poziționarea acestui capitol în arhitectura generală a acestei lucrări 
după principalele instituţii politice (președinție, parlament, guvern) are 
rațiunile sale. Desigur, designul şi performanțele instituţiile statului sunt 
determinate de competiţia politică dintre partide, iar plasarea la începutul 
acestei cercetări a capitolului despre „sistemul partidist“ ar fi fost îndreptăţită 
din perspectiva explicării sistemului politic. De fapt, metoda istorist-genetică, 
prin cercetarea diacronică a puterilor statului şi partidelor politice ar fi avut 
avantajul de a prezenta pe diverse paliere temporale viaţa politică. Dezavan- 
tajele practice ale aplicării unei astfel de metode sunt importante, în opinia 
mea, deoarece expunerea ar fi devenit complicată, iar înțelegerea specificului 
fiecărei instituții nu ar mai fi fost posibilă. Capitolul despre sistemul partidist 
are această poziţie în lucrare deoarece partidele sunt în competiţie pentru 
câştigarea puterii, deci a controlului instituţiilor statului, astfel încât trebuie 
să știm pentru ce se află în competiţie. De asemenea, constituirea şi forma 
sistemului partidist este determinată de domeniul social şi economic, de 
contextul internaţional etc., acestea fiind analizate în capitolele II-IV. 

scopul unei definiri a profilului sistemului partidist din România. 
În cea de a doua parte a capitolului propun o analiză a principa- 
lelor caracteristici ale familiilor politice reprezentate pe scena 
politică românească, cu cele mai importante partide pentru fiecare 
dintre principalele orientări, din perspectivă organizaţională și 
doctrinară?. 


1. Definire, tipologii, caracteristici 


a). Definirea partidelor şi a sistemului partidist 
Aspecte teoretice 


Preocupările teoretice pentru definirea partidelor și a sistemelor 
partidiste sunt vechi, iar rezultatele lor sunt cunoscute, astfel încât 
nu mai e nevoie să insist asupra acestor chestiuni?. În continuare 
am să folosesc doar o definiţie restrânsă a partidului politic, cu 
funcţie operațională, pentru a înțelege rolul său în sistemul politic. 

„Partidul politic este o grupare de oameni durabilă și 
relativ stabilă, constituită în baza liberului consimţământ, care 
acționează în mod organizat în scopul exprimării și reprezentării 


— 2 A doua precizare importantă se referă la faptul că în această lucrare 
nu-mi propun să realizez o cercetare de tip monografic a unei familii politice 
sau doar a unui partid. Cercetarea monografică este, desigur, fundamentală, 
pentru analiza aprofundată a politicii româneşti. Obiectivul meu este mai 
restrâns, de a prezenta principalele trăsături ale partidismului românesc, 
pentru a integra acest capitol în ansamblul mai larg al sistemului politic 
național. 

3 Din vasta bibliografie dedicată partidelor politice indicăm: Maurice 
Duverger, Les partis politiques, Armand Colin, Paris, 1951; Giovanni Sartori, 
Parties and Party Systems, Cambridge University Press, Cambridge, 1976; 
Peter Mair, Party System Change. Approaches and Interpretations, Clarendon 
Press, Oxford, 1997; Mioara Nedelcu, Pluralismul reprezentării: partide politice 
şi grupuri de presiune, Edict, Iași, 2003; P.P.Negulescu, Partidele politice, 
Editura Cultura Naţională, București, 1926; George Voicu, Pluripartidismul, 
o teorie a democrației, All, București, 1998, s.a. 

intereselor respectivului grup social prin dobândirea, menţinerea 
şi exercitarea puterii politice“. 

Din această definiţie a partidului politic se deduc o serie 
de funcţii pe care acesta le îndeplinește în societate. Fără a intra 
în diversitatea teoriilor legate de funcţiile partidelor politice, 
sintetizez următoarele: 1) funcţia de mediere între sectorul politic 
şi cel civil al societăţii; 2) funcţia informativă-formativă, care se 
referă în subsidiar și la activitatea de elaborare a ideologiilor, 
doctrinelor și programelor politice, precum şi la promovarea lor; 
3) funcţia de ordonare a vieții politice, asigurând transformarea 
cetăţeanului în fiinţă politică și contribuind la integrarea sa 


socio-politică; 4) funcţia de cucerire, menţinere și exercitare a puterii 
politice. Exercitarea guvernării, a conducerii politice la toate 
nivelele deciziei, de la unităţile administrativ-teritoriale la func- 
ţia supremă în stat, reprezintă scopul fundamental al oricărui 
partid”. 


Sistemele partidiste sunt însă mai mult decât simpla 
însumare aritmetică a părţilor componente. Definirea instituțională 
şi organizaţională așează partidele în diferite raporturi unele cu 
altele, iar ansamblul acestor interacțiuni se desfășoară în cadrul 
unei sistem partidistS. Maurice Duverger considera sistemul de 
partide drept „formele și modalităţile de coexistenţă a mai multor 
partide dintr-o anumită ţară“. În opinia teoreticianului francez, 
factorii generali care influenţează arhitectura sistemelor de partide 
sunt de trei tipuri, şi anume: socio-economici (adică structura 
socială în general), ideologico-doctrinari şi tehnici (regimul 
electoral). 

Analiza sistemul partidist se structurează și evaluează 
în funcţie de două criterii esenţiale: 1) al numărului partidelor 
politice dintr-o societate care prin aceasta asigură funcționalitatea 
vieţii politice şi, 2) al paradigmei doctrinare și ideologice. 


- 4 Alexandru Radu, Partide și sisteme partidiste, (curs universitar), 
București, 2004, p.38 
5 Ibidem, p. 41-42 
6 George Voicu, op.cit., p.106 

Una din cele mai folosite clasificări ale sistemelor 
pluripartite a fost propusă de Jean Blondel’. Criteriile de definire 
a sistemelor partidiste sunt numărul partidelor, importanţa lor 
sau puterea lor relativă și fundamentele ideologice. La aceştia se 
adaugă alţi doi factori — natura socială a clientelei și aspectele 
organizaționale. Tipologia lui Blondel conţine patru tipuri ideale, 
în funcție de care putem judeca distribuţia reală a voturilor sau 
a mandatelor parlamentare. 


Tabel 5.1: Tipologia sistemelor pluripartite 


Sisteme de partide Exemple de Numărul efectiv de 
distribuţie partide N 

Sistem bipartidist Meg era) 

Sistem cu două-partide 

și jumătate 


Sistem multipartidist 45-20-15-10-10 
cu un partid dominant 

Sistem multipartidist 25-25-25-15-10 
fără partid dominant 


Sursa: Alexandru Radu, op.cit., p.102, 107 


Tabelul prezintă atât tipurile ideale de sisteme partidiste 
propuse de Blondel cât și variaţia indicelui N, adică numărul efectiv 
de partide. Elaborat de Markku Laakso și Rein Taageperas, indicele 
N tine cont de distribuţia numărului de locuri în Parlament, pentru 
a calcula numărul în funcţie de puterea partidelor, fiind un bun 
indicator pentru compararea sistemelor partidiste (vezi mai jos). 


7 Arend Lijphart, Modele ale democrației. Forme de guvernare şi 
funcţionare in treizeci și șase de ţări, Polirom, Iaşi, 2000, p.78. 

8 Rein Taagepera, Matthew Soberg Shugart, „Predicting the Number 
of Parties: A Quantitative Model of Duverger's Mechanical Effect“, in The 
American Political Science Review, Vol. 87, Issue 2, 1993, p.455-464 şi Rein 
Taagepera „The Number of Parties As a Function of Heterogeneity and 
Electoral System“, in Comparative Political Studies, Vol. 32, No. 5, 1999, 
p.531-548 

Din definirea partidului politic şi a sistemului partidist, 
ca un subsistem deschis, care are capacitatea de autoreglare, putem 
concluziona faptul că partidele sunt organizaţii care sunt parte a 
sistemului politic, îndeplinind, în măsura funcţiilor și competenţelor 
lor o parte din sarcinile sistemului politic. 


Definirea juridică a partidelor 


Legea fundamentală a României stabilește o relaţie de determinare 
între pluripartidism și democraţie: „Pluralismul în societatea 
românească este o condiţie și o garanţie a democraţiei consti- 
tuționale“ (art. 8). Rolul fixat prin Constituţie partidelor politice 
este de a „contribui la definirea și la exprimarea voinţei politice 
a cetățenilor“. Partidele trebuie să îndeplinească patru garanţii 
ale constituţionalităţii, „respectând suveranitatea națională, 
integritatea teritorială, ordinea de drept și principiile democrației“. 

Pluralismul politic a fost reglementat, în sens minimal, 
încă din timpul revoluţiei, prin Decretul-lege nr. 8 din 31 decembrie 
19899. Prin respectivul act normativ erau interzise partidele 
fasciste (nu și cele comuniste), iar numărul minim de membri 
pentru constituire era stabilit la 251. 

Definirea legală extensivă a partidelor politice a fost 
realizată abia în 1996, prin Legea partidelor politice nr. 27/19961: 
„Partidele politice sunt asociaţii ale cetăţenilor români cu drept 
de vot, care participă în mod liber la formarea și exercitarea voinței 
lor politice, îndeplinind o misiune publică garantată de Constituţie. 
Ele sunt persoane juridice de drept public“ (art.1). Dreptul de vot 
este dobândit odată cu vârsta maturității, 18 ani. Pentru a putea 
fi ales deputat un cetățean cu drepturi depline al României trebuie 
să aibă 23 de ani, iar pentru Senat vârsta este de 35 de ani, scăzută 
la 33 de ani prin Constituţia din 2003. 

Partidele parlamentare au acţionat în sens partitocratic 
prin atitudinea faţă de legile partidelor, dorind să menţină 


--—— 9 Decret — lege nr. 8 din 31 decembrie 1989 privind înregistrarea 
şi funcţionarea partidelor politice şi organizaţiilor obşteşti din România“, in 
M.Of. nr. 9 din 31 decembrie 1989 

19 M. Of. nr. 87 din 29 aprilie 1996 

statu-quo-ul prin condiţii administrative destul de birocratice, 
necesare pentru înființare: nu mai puţin de 10.000 de membri 
fondatori, domiciliați în cel puţin 15 dintre judeţele ţării, dar nu 
mai puţin de 300 în fiecare judeţ. De fapt, prin această prevedere 
se dorea împiedicarea apariţia partidelor regionale. Ulterior, prin 
noua Lege a partidelor politice din anul 200311, condiţiile sunt și 
mai drastice: 25.000 de membri fondatori, domiciliaţi în cel puţin 
18 din judeţele ţării și municipiul București, dar nu mai puţin de 
700 de persoane pentru fiecare dintre aceste judeţe și municipiul 
Bucureşti. 

Legea românească a partidelor politice diferă de alte 
prevederi din state cu democrații mai avansate (de ex. ţările 
nordice), prin fixarea unei bariere de tip administrativ în calea 
exercitării dreptului de asociere. Singurele condiţionalităţi impuse 
partidelor politice ar trebui să se refere la respectarea drepturilor 
fundamentale ale omului, a suveranităţii naţionale, a corectitudinii 
şi transparenţei finanţării activităţilor politice, lăsând la 
latitudinea membrilor structura și forma de organizare, inclusiv 
numărul de membri. Dreptul de a acorda un loc în viața publică 
unui partid ar trebui să-i aparțină exclusiv electoratului. 
Stabilizarea sistemului partidist ar putea fi, eventual, realizată 
prin sistemul electoral și prin creșterea performanţelor partidelor 
existente, nu prin metode administrative. 


b). Sistemul electoral 


Constatarea potrivit căreia fizionomia sistemul partidist este 
influențată de ansamblul normelor care reglementează procedurile 
prin care sunt desemnaţi titularii puterii de la nivel central și local 
a devenit una clasică. „Legea lui Duverger“ afirmă că alegerile prin 
metoda pluralității încurajează apariția unui sistem bipartid. iar 
„Ipoteza lui Duverger“ susține că reprezentarea proporțională 
încurajează multipartitismul!?. Insă aceste constatări despre 


— N Legea nr. 14, din 9 ianuarie 2003, in M.Of. nr. 25 din 17 ianuarie 
2003 
12 John M. Carey, Design instituțional şi sisteme de partide, p.99-121, 
in Cum se consolidează democraţia, Polirom, aşi, 2004, p.101-103 

influenţa sistemului electoral asupra sistemului politic au fost 
ulterior nuanţate, factorul tehnic fiind doar unul dintre cei care 
influenţează viaţa politică!3. 

Cercetările din domeniul sistemelor electorale au indicat 
și alți factori de natură tehnică în măsură a afecta sistemul 
partidist. Pragul electoral, specific sistemelor proporţionale, 
influenţează sistemul partidist. Un alt element care influențează 
distribuţia mandatelor este numărul locurilor legislative care sunt 
alocate într-o anumită circumscripție electorală, adică magnitu- 
dinea circumscripţiei. Ciclul electoral este un al treilea factor 
important care poate determina modelarea sistemului de partide. 

La ieşirea din dictatură a României s-a instituit un sistem 
electoral de tip proporţional clasic, pe liste, fără prag electoral 
(Decretul-lege nr.92 din 1990). Primele alegeri legislative au avut 
loc pe baza acestui sistem electoral, care a favorizat o largă 
reprezentativitate, ceea ce în condiţiile unei vieţi politice necrista- 
lizate însemna fragmentare politică (în Camera Deputaţilor au 
dobândit reprezentare 18 partide și formaţiuni politice, iar în 
Senat 7). A rezultat un Parlament dominat de FSN, în care 
dobândeau însă locuri numeroase partide, fără a fi în mod esenţial 
diferite. Aplicarea unui prag electoral sau a unui sistem electoral 
de tip majoritar nu ar fi făcut decât să mărească disproporţia dintre 
FSN și restul partidelor politice. Scrutinul de tip proporţional a 
fost utilizat, de altfel, în majoritatea statelor post-comuniste, tocmai 
în ideea realizării unui start în competiţia politică de pe condiţii 
formale de egalitate. 

Alegerile parlamentare din 1992 au avut loc în baza unei 
noi legi electorale, de tip proporţional integral cu liste blocate!f. 
Aceasta a introdus un prag electoral de 3%, iar repartiţia manda- 
telor electorale se face în două etape: mai întâi, la nivelul fiecărei 
circumscripţii electorale, ulterior la nivel naţional, potrivit meto- 
dei d'Hondt. Este stabilită și norma de reprezentare, de un deputat 
la 70.000 de locuitori (faţă de 60.000 la precedentele alegeri) și de 


13 Jean-Marie Cotteret, Claude Emeri, Les systèmes électoraux, P.U.F., 
Paris, 1988, p.84 

14 „Legea nr.68 din 15 iulie 1992 pentru alegerea Camerei Deputaţilor 
şi a Senatului“, in M. Of. nr.164 din 16 iulie 1992 

statu-quo-ul prin condiţii administrative destul de birocratice, 
necesare pentru înființare: nu mai puţin de 10.000 de membri 
fondatori, domiciliaţi în cel puţin 15 dintre judeţele ţării, dar nu 
mai puţin de 300 în fiecare judeţ. De fapt, prin această prevedere 
se dorea împiedicarea apariția partidelor regionale. Ulterior, prin 
noua Lege a partidelor politice din anul 200311, condiţiile sunt și 
mai drastice: 25.000 de membri fondatori, domiciliaţi în cel puţin 
18 din judeţele ţării și municipiul București, dar nu mai puţin de 
100 de persoane pentru fiecare dintre aceste judeţe şi municipiul 
București. 

Legea românească a partidelor politice diferă de alte 
prevederi din state cu democraţii mai avansate (de ex. țările 
nordice), prin fixarea unei bariere de tip administrativ în calea 
exercitării dreptului de asociere. Singurele condiţionalităţi impuse 
partidelor politice ar trebui să se refere la respectarea drepturilor 
fundamentale ale omului, a suveranităţii naţionale, a corectitudinii 
și transparenţei finanțării activităților politice, lăsând la 
latitudinea membrilor structura și forma de organizare, inclusiv 
numărul de membri. Dreptul de a acorda un loc în viaţa publică 
unui partid ar trebui să-i aparţină exclusiv electoratului. 
Stabilizarea sistemului partidist ar putea fi, eventual, realizată 
prin sistemul electoral şi prin creșterea performanţelor partidelor 
existente, nu prin metode administrative. 


b). Sistemul electoral 


Constatarea potrivit căreia fizionomia sistemul partidist este 
influenţată de ansamblul normelor care reglementează procedurile 
prin care sunt desemnaţi titularii puterii de la nivel central și local 
a devenit una clasică. „Legea lui Duverger“ afirmă că alegerile prin 
metoda pluralităţii încurajează apariţia unui sistem bipartid. iar 
„Ipoteza lui Duverger“ susține că reprezentarea proporţională 
încurajează multipartitismul!?. Insă aceste constatări despre 


2003 


1! Legea nr. 14, din 9 ianuarie 2003, in M.Of. nr. 25 din 17 ianuarie 


12 John M. Carey, Design instituțional şi sisteme de partide, p.99-121, 
in Cum se consolidează democrația, Polirom, Iaşi, 2004, p.101-103 

influenţa sistemului electoral asupra sistemului politic au fost 
ulterior nuanţate, factorul tehnic fiind doar unul dintre cei care 
influențează viaţa politicăl3. 

Cercetările din domeniul sistemelor electorale au indicat 
şi alți factori de natură tehnică în măsură a afecta sistemul 
partidist. Pragul electoral, specific sistemelor proporţionale, 
influenţează sistemul partidist. Un alt element care influenţează 
distribuţia mandatelor este numărul locurilor legislative care sunt 
alocate într-o anumită circumscripție electorală, adică magnitu- 
dinea circumscripţiei. Ciclul electoral este un al treilea factor 
important care poate determina modelarea sistemului de partide. 

La ieșirea din dictatură a României s-a instituit un sistem 
electoral de tip proporțional clasic, pe liste, fără prag electoral 
(Decretul-lege nr.92 din 1990). Primele alegeri legislative au avut 
loc pe baza acestui sistem electoral, care a favorizat o largă 
reprezentativitate, ceea ce în condiţiile unei vieţi politice necrista- 
lizate însemna fragmentare politică (în Camera Deputaţilor au 
dobândit reprezentare 18 partide şi formaţiuni politice, iar în 
Senat 7). A rezultat un Parlament dominat de FSN, în care 
dobândeau însă locuri numeroase partide, fără a fi în mod esenţial 
diferite. Aplicarea unui prag electoral sau a unui sistem electoral 
de tip majoritar nu ar fi făcut decât să mărească disproporţia dintre 
FSN și restul partidelor politice. Scrutinul de tip proporțional a 
fost utilizat, de altfel, în majoritatea statelor post-comuniste, tocmai 
în ideea realizării unui start în competiţia politică de pe condiţii 
formale de egalitate. 

Alegerile parlamentare din 1992 au avut loc în baza unei 
noi legi electorale, de tip proporţional integral cu liste blocatel?. 
Aceasta a introdus un prag electoral de 3%, iar repartiţia manda- 
telor electorale se face în două etape: mai întâi, la nivelul fiecărei 
circumscripții electorale, ulterior la nivel naţional, potrivit meto- 
dei d'Hondt. Este stabilită şi norma de reprezentare, de un deputat 
la 70.000 de locuitori (faţă de 60.000 la precedentele alegeri) și de 


- 13 Jean-Marie Cotteret, Claude Emeri, Les systèmes électoraux, P.U.F., 
Paris, 1988, p.84 
14 „Legea nr.68 din 15 iulie 1992 pentru alegerea Camerei Deputatilor 
şi a Senatului“, in M. Of. nr.164 din 16 iulie 1992 

un senator la 160.000 de locuitori. În urma alegerilor nu au reuşit 
să treacă pragul electoral decât şapte partide sau alianţe politice. 
Acestea au părut a fi prea multe pentru a îndeplini cel de-al doilea 
obiectiv al sistemelor electorale, stabilitatea, alături de reprezen- 
tativitate. 

Sistemul electoral a rămas în liniile lui fundamentale 
același până la alegerile din anul 2000, când prin ordonanţă gu- 
vernul a decis creșterea pragului electoral, de la 3% la 5%15. În 
cazul alianțelor, la pragul de 5% se adaugă, pentru al doilea partid 
membru al alianței politice, 3% din voturile valabil exprimate pe 
întreaga țară, și, pentru fiecare membru al alianţei politice, înce- 
pând cu al treilea partid, câte un singur procent (1%) din voturile 
valabil exprimate pe întreaga ţară, dar nu mai mult de 10%. In 
2004 a fost inițiată o nouă lege electorală, care păstrează pragul 
electoral de 5%16. 

Sistemul electoral pentru alegerile locale este și el foarte 
important pentru fizionomia sistemului partidist. Legea nr.70 din 
1991 privind alegerile locale!” și Legea pentru alegerea autorităţilor 
administraţiei publice locale din 2004 introduc două tipuri de 
scrutine: cel uninominal cu două tururi de scrutin pentru primari 
şi cel pe listă pentru consiliile locale și judeţene. În legea din 2004 
s-au produs două noutăţi importante: introducerea unui prag 
electoral de 5% şi validarea alegerilor indiferent de numărul de 
alegători prezenţi la vot. 

Care sunt de fapt efectele acestui sistem electoral asupra 
fidelității respectării opţiunilor electoratului și a construirii unor 
majorităţi parlamentare? 

Aşa cum indicam la începutul acestui capitol, asigurarea 
unei cât mai fidele reprezentări a voturilor din alegeri în trans- 
formarea acestora în mandate parlamentare este dublu condiţio- 
nată, de magnitudinea circumscripțiilor şi de pragul electoral. 
Sistemul electoral românesc conţine două magnitudini medii, una 


—— 15 „Ordonanţă de Urgenţă nr.129 din 30 iunie 2000“, in M.Of. nr. 311 
din 5 iulie 2000 
16 „Lege nr.373 din 24 septembrie 2004 pentru alegerea Camerei 
Deputaţilor și a Senatului“, in M.Of. nr. 887 din 29 septembrie 2004 
11 M. Of. al României nr.79 din 18 aprilie 1996 

pentru Senat (MS = 140 mandate! 42 circumscripții = 3,33) și una 
pentru Camera Deputaţilor (MCD = 341 mandate! 42 circumscripţii 
='1,18). Calculând pragurile implicite!8 pentru Senat (17%) şi Camera 
Deputaţilor (8,5%) ajungem la concluzia că acestea sunt de fapt 
mai mari decât pragurile electorale explicite. De nivelul ridicat al 
magnitudinii medii cele mai favorizate sunt partidele mari. 

Pragul electoral de 3%, ulterior de 5%, a produs o nouă 
selecţie în rândul partidelor participante la competiţia electorală. 
Spre exemplu, în alegerile parlamentare din 1996 și 2000 
aproximativ 20% din voturile valabil exprimate nu și-au găsit 
reprezentare parlamentară, acestea fiind redistribuite partidelor 
care au trecut pragul electoral!?. Introducerea pragului electoral 
în alegerile locale a determinat restrângerea numărului de partide 
reprezentate: dacă la precedentele alegeri locale și-au găsit repre- 
zentare în Consiliile judeţene un număr mare de partide (25 în 
urma alegerilor din 4 iunie 2000), în 2004 efectul pragului a fost 
devastator. Practic, cu câteva mici excepţii nu au mai rămas decât 
6 forte politice la nivelul României (PSD, PNL, PD, PRM, PUR, 
UDMR). 

Aplicarea metodei d'Hondt în transformarea voturilor în 
mandate parlamentare conferă cele mai multe avantaje marilor 
partide, care câștigă cel mai mult în urma redistribuirii voturilor 
la nivel naţional, micile partide obținând mai puţine mandate. 
Acest tip de sistem electoral produce în practică două tipuri de 
mandate parlamentare, unele obținute prin votul direct al cetăţe- 
nilor și altele prin redistribuire. In zona marginală a redistribuirii 
voturilor intervin partidele politice, prin negocierea în Biroul 
Electoral Central a poziționării mandatelor efective pe care le 
doresc. Așa s-a ajuns, de exemplu, ca în urma alegerilor din 1996 
UDMR să deţină un mandat de deputat la Tulcea și unul de senator 


——— 18 Formula de calcul este P = 75%/(M+1), unde P este pragul iar M 
magnitudinea medie, vezi Cristian Preda, „Sistemul politic românesc după 
patru scrutinuri“, in Studia Politica. Romanian Political Science Review, Vol.1, 
No.l, March 2001, p. 217-248, Editura Meridiane, București, p.219 

19 Filon Morar, Systemes electoraux et systemes de partis. La 
production electorale du systeme roumain de partis, Editura Universităţii din 
Bucureşti, Bucureşti, 2000, p.224 

la Giurgiu, circumscripţii electorale cu un număr foarte mic de 
etnici maghiari. 

Ciclul electoral a produs efecte certe asupra sistemului 
partidist în cel puţin o direcţie. Simultaneitatea alegerilor parla- 
mentare cu cele prezidenţiale a determinat prezidenţializarea cam- 
paniilor electorale, iar rolul de locomotivă electorală al candidaţilor 
la preşedinţie a influenţat și fizionomia partidelor. Existenţa unui 
al treilea candidat puternic (Gh. Funar în 1992, Petre Roman în 
1996, Corneliu Vadim Tudor în 2000 şi chiar în 2004), în afara celor 
doi importanţi, a determinat fragmentarea sistemului partidist, 
împiedicând stabilizarea lui deplină. 

Scrutinul de tip proporţional cu liste blocate are influență 
asupra organizării interne a partidelor. Competiţia electorală se 
poartă între partidele de la nivel naţional, imaginea liderilor 
naţionali fiind esenţială pentru comportamentul electoral. Dacă 
în scrutinele uninominale candidaţii se pot desprinde de imaginea 
partidului, se individualizează în raport cu liderii centrali, votul 
pe listă are efectul, adesea criticat, de a determina centralizarea 
partidelor. Conducerile centrale au rolul esenţial în compunerea 
formei finale a listelor parlamentare, în cazul majorității partidelor 
politice din România (UDMR este cea mai importantă exceptie). 
Dependenţa parlamentarilor de liderii centrali ai partidelor este 
o sursă de corupție, procedurile de desemnare a candidaţilor nefiind 
transparente. Impunerea de la „centru“ a unor politicieni afectează 
şi relaţia cetăţean-aleși, aceştia din urmă nefiind presaţi să fie 
responsabili faţă de cei pe care îi reprezintă. Constituţia interzice 
însă mandatul imperativ, care să poată fi revocat, prin diferite 
proceduri (de exemplu, prin referendum local), de cei care l-au 
acordat. Parlamentarii sunt în serviciul poporului, adică al parti- 
delor, care au monopolul reprezentării voinţei acestora. Legislaţia 
electorală favorizează astfel organizarea partidocratică a sistemului 
de putere, funcţionând în sens conservativ, micșorând șansele de 
intrare a unor noi formaţiuni politice în rândul partidelor parla- 

mentare. Finanţarea partidelor parlamentare contribuie și ea la 
menţinerea statu-quo-ului. 

Finanţarea activităţilor electorale 


Modul în care influențează finanțarea partidelor și a campaniilor 
lor electorale sistemul partidist este o preocupare relativ nouă a 
analizei politice. Dar a devenit cu atât mai importantă cu cât 
expansiunea mass-media şi a noilor mijloace de comunicare a 
transformat și tipul activităţilor politice și al campaniilor electo- 
rale20. Acestea sunt acum mult mai costisitoare decât în trecut, 
iar performanţele politice ale unui partid au devenit dependente 
de resursele pe care reuşeşte să le mobilizeze pentru activitatea 
de promovare a imaginii și proiectelor sale. 

Interacțiunea dintre modul de scrutin proporțional și 
obținerea surselor financiare pentru campania electorală modelează 
și distribuţia de putere din interiorul partidelor. Dependenţa 
conducerii partidelor de resursele financiare locale creează pre- 
misele unei organizări mai descentralizate a partidelor. Dimpotrivă, 
concentrarea resurselor financiare de către conducerea centrală 
a partidelor, determină o structură centralizată a respectivelor 
formaţiuni politice. Majoritatea partidelor din România sunt 
centralizate, conducerile partidelor având rolul esențial atât în 
alcătuirea listelor cât şi în distribuţia resurselor electorale. Situația 
era oarecum normală dacă ţinem seama și de simultaneitatea 
alegerilor parlamentare cu cele prezidenţiale, acest fapt deter- 
minând construirea de către partide a unei campanii unice la nivel 
naţional. 

Legislaţia electorală românească fixează patru tipuri de 
venituri: cotizații ale membrilor de partid; donaţii și legate; 
veniturile provenite din activităţi proprii; subvenţii de la bugetul 


2 Din bibliografia acestei probleme recomandăm Steven D. Roper, 
„The Influence of Romanian Campaign Finance Laws on Party System 
Development and Corruption“, in Party Politics, Vol. 8. No.2, p.175-192; Diana 
Nitulescu, „Democraţie, bani, politică. Fondurile partidelor politice“, in Sfera 
Politicii, nr.93/94, 2001, p.41-49; Oana Matei, „Societatea civilă și finanțarea 
partidelor politice“, in Sfera Politicii, nr.102-103, 2003, p.18-20; Claudia 
Cristescu, „Legislaţie şi transparenţă electorală. Franţa, Italia şi Spania“ (I), 
in Sfera Politicii, nr. 114, 2004, p.39-54; (ID, Sfera Politicii, nr.115, 2004, 
p.31-38 

de stat?!. Acordarea de către stat a unor subvenţii către partidele 
politice pentru campania electorală din 1990 a contribuit la 
creșterea numărului de partide înscrise în competiţia electorală 
(peste 70). Pentru campania electorală din 1992 legea electorală 
a fost modificată, introducând condiţii mai restrictive pentru 
acordarea de subsidii publice. Dacă un partid nu obținea 5% din 
totalul voturilor valabil exprimate pe cuprinsul țării, trebuia să 
restituie în termen de două luni fondurile primite. Alegerile din 
1992 s-au desfășurat fără ca statul să acorde efectiv fonduri?2. 

In campaniile electorale din 1996, 2000 şi 2004 statul a 
alocat subsidii publice pentru desfășurarea campaniei electorale. 
Legislaţia românească oferă cele mai mari fonduri partidelor care 
ai obţinut cele mai multe voturi, astfel încât partidele mari sunt 
avantajate şi prin modelul de redistribuire a mandatelor, și prin 
fondurile publice alocate. 

Cea mai importantă problemă este însă cea a finanţării 
ilicite a partidelor. Oricât de mare ar fi un partid, acesta nu își 
poate finanta activităţile doar din subsidiile publice, cotizaţii sau 
veniturile proprii. Baza materială a activităţii electorale a parti- 
delor o reprezintă contribuţiile în bani, produse sau servicii ale 
candidaţilor și sponsorilor, cele care se înscriu în limita legală fiind 
incluse la capitolul „donaţii“. Curtea de Conturi are misiunea de 
a verifica evidenţele contabile ale partidelor politice, dar acest 
sistem de control nu s-a dovedit eficient fie pentru că lipsea un 
sistem de sancţiuni până la Legea finanţării partidelor din 2003, 
fie pentru că nu puteau fi depistate doar prin mijloace contabile 
cheltuielile reale ale partidelor în interiorul ciclului electoral sau 
în campaniile electorale. 

Finanţarea activităţilor politice este una din principalele 
surse de corupţie. Increderea publică în legătură cu partidele 
politice este la cote scăzute și pentru că partidele sunt suspectate 


-— 21 Legea nr. 70/1991 privind alegerile locale“; „Legea nr. 68/1992 
pentru alegerea Camerei Deputaţilor și a Senatului“; „Legea partidelor politice 
nr. 27/1996“; „Legea nr. 43 din 21/01/2003 — privind finanțarea activităţii 
partidelor politice şi a campaniilor electorale“, in M. Of., nr. 54 din 30 ianuarie 
2003 

22 Steven D. Roper, loc.cit., p.182 

de utilizarea unor fonduri ilicite pentru finanțarea activităţilor lor. 
Fenomenul nu este specific doar României, cazuri de finanţare 
frauduloasă a partidelor fiind scoase la lumină în Franţa, Ger- 
mania, Italia, Israel etc. Dincolo de aspectul moral al finanțării 
în afara legii a activităţilor politice, efectul sistemic al factorului 
„finanțare“ asupra partidelor este generarea unui conservatorism, 
a unei dinamici pro statu quo: partidele noi nu au șanse să intre 
în rândul formațiunilor parlamentare pentru că nu reușesc să 
atragă fonduri pentru a se face cunoscute, marii finanțatori 
îndreptându-se spre partidele guvernamentaliste în funcţie sau 
potenţiale. Stabilizarea sistemului partidist are efectul său 
negativ în generarea acelorași tip de practici clientelare, în aceleași 
partide. 


c). Analiza numerică a sistemului partidist 


Ofensiva metodelor comparativiste în știința politică a însemnat 
şi căutarea unor instrumente pentru a putea măsura și apoi 
compara sistemele partidiste. O soluţie la această problemă a fost 
crearea unui indice pentru numărul efectiv de partide („indicele 
N“), calculat după formula N = 1/£pi?, unde p este proporţia 
mandatelor parlamentare ale partidului i. 

In determinarea numărului efectiv de partide au apărut 
controverse dacă acesta ar trebui calculat doar pentru o singură 
Cameră sau pentru ambele și apoi realizată media indicilor N, dacă 
ar trebui luate în calcul partidele singure sau dacă acestea sunt 
într-o coaliție?. Miza majoră a utilizării indicelui N este de a 
determina predicții în legătură cu dinamica sistemului partidist. 
In ceea ce mă privește, utilizez indicele N ca un element prin care 
să înțelegem dimensiunea cantitativă a sistemului partidist, fără 
a avea pretenţia de a defini tipul de interacțiuni dintre partide. 
Aşa cum indica și Sartori, apropierea ideologică între partide, şi 


-——- % S-a născut o polemică ştiinţifică între Cristian Preda și Alexandru 
Radu în legătură cu indicele N, în care au intrat şi alţi autori, vezi Cristian 
Preda, loc.cit.; Alexandru Radu, „Despre sistemul românesc de partide“, in 
Sfera Politicii, nr.104, 2004, p.2-5; Daniel Buti, „Sistemul de partide românesc 
în căutarea unei formule funcţionale“, in Sfera Politicii, nr.116-117, p.8-13 


— 

o analiză a tipurilor de interacțiuni oferă o perspectivă mai 
comprehensivă asupra sistemului parti dist. 

Utilizând formula prezentată mai sus, Alexandru Radu 
ajunge la următoarele valori ale indicelui N pentru alegerile din 
perioada 1990-200424: 


Tabel 5.2: Indicele N pentru România, 1990-2004 


Camera Dep. Senat 


Un prim nivel al analizei acestor date se referă la găsirea 
răspunsului dacă sistemul partidist românesc s-a stabilizat. 

Analiza detaliată a evoluţiei numărului efectiv de partide 
arată că sistemul partidist din România a trecut de la formula „un 
partid și jumătate“ realizată în urma alegerilor din 1990, la un 
model fără partid dominant în 1992 și 1996. „Multipartidismul pur“ 
s-a transformat într-un sistem cu partid dominant, dar într-o formă 
atenuată, hibridă, după alegerile din 1996, pentru a lua forma unui 
sistem multipartit cu partid dominant în urma alegerilor din 2000. 
După alegerilor din 2004 s-a constituit un sistem multipartidist 
cu partid dominant diminuat, deoarece PSD a rămas cel mai mare 
partid parlamentar (36%) dar s-a redus diferenţa faţă de cel de al 
doilea partid (PNL a crescut de la 9% în 2000 la 20% din mandate 
în 2004). Sistemul partidist românesc a cunoscut o etapă a 
configurației cu „un partid și jumătate“ în perioada 1990-1992, 


— 24 Alexandru Radu, „Ce fel de sistem partidist?, in Sfera Politicii, 
nr.116-117, 2005, p.4-7 
25 D. Buti, loc.cit. 

pentru a se transforma într-o formula multipartidistă, cu sau fără 
partid dominant. 

Alegerile din 1990 au însemnat nașterea unui proto-sistem 
partidist, datorită disproporţiei electorale dintre FSN și opoziţia 
politică6. Perioada 1990-'92 a fost dominată de încercările parti- 
delor de opoziţie de a se constitui ca o alternativă la FSN, pentru 
a-i diminua hegemonia electorală. În această perioadă sistemul 
partidist era fragmentat (18 partide la Camera Deputaţilor și 7 
la Senat), explicaţia principală fiind costul scăzut al intrării pe piaţa 
electorală. De asemenea, un mare număr de votanţi nu aveau 
create relaţii de loialitate cu partidele. 

Alegerile din 1992 constituie momentul realizării unui 
sistem multipartidist, doi factori principali contribuind la această 
dinamică. Primul este spargerea FSN, din care au rezultat două 
partide importante. Cazul FSN este, într-o oarecare măsură, 
similar cu divizarea Solidarităţii în Polonia și a Publicului 
Împotriva Violenţei din Cehoslovacia, în toate cele trei cazuri 
sciziunea fiind realizată datorită unor neînţelegeri între lideri 
respectivelor formaţiuni politice. Al doilea factor este realizarea 
Convenţiei Democratice. Multipartidismul rezultat avea un 
„defect“ sistemic, deoarece, aga cum observa George Voicu, nu era 
îndeplinită cerința Blondel a existenţei a minimum două partide 
mijlocii (care să deţină cel puţin 20% din sufragii), pentru a fi un 
autentic sistem multipartit. Echilibrarea scenei politice, prin 
constituirea unui contraponderi la FDSN, nu a fost realizată de 
un partid, ci de o coaliţie. Acest „defect“ este o trăsătură importantă 
a multipartidismului românesc, ea putând fi regăsită şi în urma 
alegerilor din 1996 şi 2004. 

Sintetizând analiza indicelui N pentru sistemul partidist 
din România constatăm faptul că acesta a urmat o tendinţă de 
stabilizare, în formula unui sistem partidist cu partid dominant 
(PDSR/PSD). După cum remarca Alexandru Radu, sistemul parti- 
dist românesc este unul structurat pe două niveluri: cel al coaliţi- 


2% Sorina Soare, „La construction du systeme partisan roumain entre 
sorties et entrée imprâvues“, in Studia Politica. Romanian Political Science 
Review, Vol. IV, nr. 1/2004, p.86 

ilor/alianţelor de partide, pe de-o parte și cel al partidelor/grupurilor 
parlamentare pe de alta. Sistemul partidist a luat tendinţa de 
echilibrare doar în urma constituirii unor coaliții de „dreapta“, CDR 
şi Alianța D.A., situaţie care reflectă disproporţia dintre „stânga“ 
şi „dreapta“. Dacă încercăm să definim sistemul partidist 
românesc prin condițiile impuse de modelul Blondel, ajungem la 
concluzia că multipartidismul românesc este cu două „defecte“: 
partidele mijlocii sunt disproporționate în raport cu partidul 
dominant, iar echilibrarea s-a realizat doar prin coaliţii politice 
sau alianţe electorale. 


Sistemul partidist românesc în context regional 


Analiza comparativă regională a sistemului partidist românesc ne 
oferă o perspectivă mai largă asupra fenomenului politic românesc, 
în măsură să ne facă să-i înțelegem mai bine specificităţile. 

Din punct de vedere al scalei majoritarism — consen- 
sualism propuse de Lijphart privind evaluarea tipului de sistem 
democratic?”, ţările din Europa Centrală și de Est se află în capătul 
consensualist al scalei, situaţie explicabilă în mare măsură prin 
folosirea de către majoritatea statelor a unor sisteme electorale 
proporționale. 

Numărul formațiunilor politice care au intrat în prima 
cameră a legislativului variază destul de larg, între 3 și 11 
formaţiuni. În cazurile extreme, respectiv Polonia 199128 și 


21 Analiza tipului de democraţie se bazează pe două dimensiuni, relația 
executiv — partide şi dimensiunea federal — unitar, fiecare având câte cinci 
sub-dimensiuni, operaţionalizabile empiric. Cele 10 sub-dimensiuni sunt: 
numărul efectiv de partide, numărul cabinetelor monocolore minimal câști- 
gătoare, dominaţia executivului, disproporționalitatea electorală, pluralismul 
grupurilor de interese — operaţionalizări ale dimensiunii executive partide; 
dimensiunea federalism — descentralizare, bicameralism, rigiditatea consti- 
tuţională; controlul constituţional, independenţa bâncii centrale — operaţio- 
nalizări ale dimensiunii federal — unitar, in Arend Lijphart, op.cit., p.26-27 

28 In Seimul polonez au intrat în 1991 29 de partide, iar în Camera 
Deputaţilor din România în 1990, 18. Pentru informaţii despre parlamentele 
din Europa Centrală vezi James McGregor, „How Electoral Laws Shape 
Eastern Europe's Parliaments“, RL Research Report, Radio Free Europe, Vol. 
2, No.4, January 1993, p.11-18 

România 1990, acest fapt poate fi pus pe seama lipsei unui prag 
electoral minim și a confuziei electoratului. Cu toate că au existat 
unele excepţii, în general pragul minim a variat între 3% şi 5%, 
ceea ce a făcut posibilă intrarea unui număr relativ mare de partide 
în parlament, comparativ cu Europa Occidentală. De asemenea, 
practica alianțelor electorale extinse a făcut ca de multe ori să intre 
în parlament formaţiuni politice cu procente de sub 3%. In toate 
țările post-comuniste a existat scrutinul proporțional, cu excepția 
Bulgariei în 1990 şi a Ungariei din 1994. In Ungaria, cu toate că 
la alegerile din 2002 s-a utilizat un sistem electoral de tip 
uninominal compensatoriu, el păstrează una din cele mai 
importante caracteristici ale sistemelor proporţionale: un cât mai 
fidel raport între voturile obţinute şi reprezentarea în Parlament. 

Datorită impunerii unor sisteme de tip proporțional în 
statele Europei Centrale şi de Est, numărul de partide prezente 
în parlament reflectă fragmentarea reală a spectrului politic. Din 
punct de vedere al legăturii între partidele politice şi electorat, cel 
mai răspândit punct de vedere în literatura de specialitate este 
cel susținut de Peter Mair”, autor care caracterizează sistemele 
de partide post-comuniste drept sisteme deschise, cu partide care 
nu au un suport electoral foarte stabil, practic, „plutind“ peste 
electorat. Deoarece noile partide post-comuniste s-au dezvoltat 
într-un mediu diferit de perioada postbelică, se consideră că ele 
au trecut direct la tipul catch-all%. Partidele post-comuniste nu 
au încercat să-şi creeze o bază solidă la nivelul maselor, prin 
încadrarea ideologică. De asemenea, rolul membrilor de partid ca 
susținători ai partidului este limitat. Moraski și Lowenberg?! 
argumentează faptul că electoratul din regimurile post-comuniste 


—— —— 29 Peter Mair, op.cit., p.187-191 

3% Concept introdus de Otto Kirchheimer în 1966. Partidele de acest 
tip nu sunt nici partide de reprezentare individuală, ca partidele de cadre, 
nici partide de mare integrare socială, precum partidele de mase. Sunt 
formaţiuni politice inter-clase, eterogene din punctul de vedere al susţinerii 
electorale, tu o identitate variabilă 

31 Bryon Moraski, Gerhard Loewenberg, „The Effect of Legal 
Threshold on the Revival of Former Communist Parties in East-Central 
Europe“, in The Journal of Politics, Vol. 61, Issue 1, February 1999, p.151-170 

a avut tendinţa de a vota împotriva forţelor politice aflate la putere, 
mai degrabă decât a acorda un vot raţional, în baza unor alegeri 
doctrinare. De asemenea, se poate sublinia faptul că pragul minim 
nu a avantajat sistemic forțele politice din vreo parte a eșichierului 
politic, alternanţa la putere favorizând partidele atât de la „stânga“ 
cât și de la „dreapta“. Desigur cele mai mari partide au beneficiat 
mai mult decât cele mici de redistribuirea voturilor, însă meca- 
nismele electorale nu au împiedicat alternanţele politice. 

Deoarece primele alegeri din Europa Centrală și de Est 
au fost puternic influențate de factori conjuncturali, pentru a obține 
o vizualizare cât mai clară a tipului de sistem de partide, vom 
prezenta datele relevante pentru ultimele două scrutine electorale 
pentru Camera Inferioară a parlamentului. 

Din cele șase ţări analizate, trei sunt caracterizate de 
existența unui partid dominant, dintre care doar în România 
considerăm că sistemul partidist a devenit stabil, după cinci 
scrutine?. Din cele patru ţări în care identificăm o stabilizare a 
sistemului de partide, doar în Ungaria există un sistem cu două 
partide și jumătate. Observăm astfel că stabilizarea sistemului 
partidist nu este corelată cu existenţa sau lipsa unui partid domi- 
nant, adică a dimensiunii formale a sistemului, ci este dependentă 
de tipul de relaţii dintre partide și de calitatea relaţiilor acestora 
cu electoratul. 

Un alt criteriu pentru caracterizarea cantitativă a 
sistemului partidist este volatilitatea electorală. Aceasta este 
destul de mare pentru primele două alegeri din statele Europei 
Centrale și de Est și poate fi explicată prin factori specifici tranziţiei 


32 Peter Mair foloseşte trei indicatori pentru stabilizarea sistemului, 
adică atunci când acesta devine predictibil: accesul la guvernare, formula 
guvernamentală și alternanţa la guvernare. Acestor indicatori alţi cercetători 
le-au adăugat fracţionalizarea sistemului de partide, volatilitatea electorală, 
permeabilitatea precum şi excedentul de partide corespunzător fiecărei ţări, 
ca o măsură a influenţei sistemului electoral, in Ionuț Ciobanu, „Stabilitatea 
sistemelor de partide din Europa de Est“, in Sfera Politicii, nr.107, 2004, p.33 

33 Aceasta este schimbarea electorală netă între două alegeri 
consecutive şi se calculează ca fiind suma tuturor voturilor (procentuale) care 
se câştigă/sau se pierd la două alegeri succesive 

Tabelul 5.3: Caracteristici ale sistemelor multipartidiste din 
Europa Centrală după 1990 


Stabil-instabil 
Al doilea partid 
Pondere cumulată 
Număr total de 


A 
2 Primul partid 
[ez] 


România | Partid 
dominant 

Bulgaria | Partid 
dominant 


multipartidist 


N 
ES] 
lez] 


Cehia Fără partid 
dominant 

Polonia | Partid Instabil 37,43] 19,91] 57,34 
dominant 

Slovacia | Fără partid 23,175| 20,71] 44,46 
dominant 

Ungaria | Două partide 37,51| 35,31| 72,81 
și jumătate 


Notă: R: media nr. de partide în prima Cameră 


de la comunism la democraţie. Unul din determinanții cei mai 
importanţi, se află în faptul că, în general, sistemul de partide a 
trebuit reconstruit în întregime. Sarah Birch argumentează faptul 
că există o tendinţă moderată de scădere a volatilităţii electorale, 
noile partide intrând din ce mai greu pe piaţa politică. 

Una din caracteristicile tipice în spaţiul ex-comunist este 
reprezentată de numărul foarte mare de partide participante în 


3 Sarah Birch,“Electoral Systems and Party System Stablity in 
Post-Commnunist Europe“ presented at the 97th annual meeting of the 
American Political Science Association, 2001, p. 11, in www2.essex.ac.uk 

alegeri. Astfel, în cele 40 de alegeri din cele 12 țări au participat 
o medie de 28,2 partide la fiecare scrutin. In comparaţie, în ţările 
din Vestul Europei, în perioada 1945-1977 au participat o medie 
de sub 15 partide la fiecare rundă de alegeri. 

Toate statele Europei Centrale și de Est au realizat 
alternanţa la guvernare, completă sau doar parțială (în Letonia 
partidul „Calea Letonă“ a rămas tot timpul la guvernare), iar 
accesul la guvernare (adică gradul în care toate partidele, sau 
aproape toate partidele, pot participa la formarea guvernului) este 
deschis în majoritatea statelor din regiune. 

Sistemele partidiste din Europa Centrală și de Est nu au 
ajuns la stadiul de „înghețare“ pentru a fi considerate deplin 
stabilizate, însă procesul a evoluat destul de rapid, iar România 
se plasează într-o etapă mediană a procesului, între Cehia și 
Ungaria, cu sisteme mai stabilizate, și Bulgaria, Estonia și Letonia, 
având un grad mult mai redus de predictibilitate. 


d). Clivajele 


Încercarea de reconciliere între constatările de tip istoric asupra 
istoriei politice europene în epoca modernă și ambițiile teoriei 
politice funcționaliste au avut ca principal rezultat paradigma celor 
patru clivaje, a lui Stein Rokkans6. În sinteză, acesta consideră 
că evoluţia politică a Europei a fost marcată de trei revoluţii 
succesive: națională, revoluţia industrială și cea internațională. 
Primele două revoluţii au conturat sistemul politic într-un plan 
care urmărește două axe conflictuale: o axă funcţională și una 
„teritorial-culturală“. Potrivit acestei analize, sunt generate 
patru clivaje fundamentale, care dau naștere diferitelor partide 
politice, produse de diferitele combinaţii de clivaje. Revoluţia naţio- 
nală a realizat pe axa funcțională clivajul Biserică/Stat, iar pe 


---—— % Țările sunt: Bulgaria, Cehia, Estonia, Letonia, Lituania, Moldova, 
Polonia, România, Rusia, Slovacia, Ucraina, Ungaria. Până în anul 2000 Cehia 
avea cea mai scăzută volatilitate electorală (21,8%), Ungaria 28,55%, România 
28,13%, iar Letonia cea mai ridicată, 67,8% 

35 Daniel Seiler, Partidele politice din Europa, Institutul European, 
Iaşi, 1999, p.18-19 


Pt 

axa teritorial-culturală clivajul centru/periferie. Revoluţia 
industrială adaugă clivajelor precedente, pe axa funcţională cliva- 
jul capitaliști/muncitori, iar pe axa teritorial-culturală clivajul 
sector primar/sector secundar. Revoluţia industrială nu afec- 
tează decât latura muncitorească a clivajului capitaliști şi munci- 
tori, pe care o împarte în stânga comunistă şi cea necomunistă3?. 

Încă de la începutul anilor '90 a fost propusă o altă 
structură a clivajelor pentru Europa Centrală și de Est, structurată 
pe trei dimensiuni: definirea cetăţeniei (excluzivă-naţionalistă/ 
incluzivă-cosmopolită); tipul deciziei colective (autoritară/liber- 
tariană);, modelul distribuţiei resurselor din societate 
(intervenţionism/economie de piaţă)58. 

Analiza demografică a României nu indică existenţa unor 
blocuri religioase masive diferite, apte să producă o diferenţiere 
robustă între partide, aşa cum s-a produs în Occident între catolici 
şi protestanți. Clivajul centru-periferie îl putem identifica în 
România, dar dacă îl combinăm cu determinanţi religioși și 
ideologici. Astfel, UDMR ar putea fi considerată o formaţiune 
politică realizată în jurul opoziţiilor centru-periferie, majori- 
tari-minoritari, ortodocși-protestanţi şi catolici. Un partid-oglindă 
al opoziţiei majoritari-minoritari este PUNR şi, într-o anumită 
măsură, PRM. 

Identificarea clivajelor în jurul cărora s-a organizat viața 
politică din România trebuie realizată prin analizarea schimbării 
de regim și a principalelor transformări din perioada de tranziție. 


ai 37 Aplicabilitatea modelului Rokkan pentru România şi Bulgaria este 
contestată de Daniel Seiler, care susține că modelul nu poate fi utilizat, 
deoarece populaţiile din regiune au rădăcini bizantine, aparţin ortodoxiei şi 
sunt afectate de dominaţia sau hegemonia otomană. Pe de altă parte, afirmă 
acelaşi autor, cele trei revoluţii definite de Stein Rokkan ar fi fost realizate 
în perioada comunismului, vezi Daniel-Louis Seiler, Pot fi aplicate clivajele 
lui Rokkan în analiza partidelor politice din Europa centrală? p. 135-116, in 
Jean-Michel de Waele (ed.), Partide politice şi democraţie în Europa centrală 
și de est, Humanitas, Bucureşti, 2003, p. 164-165 

3% Herbert Kitschelt, „The Formation of Party Systems in East Central 
Europe“, in Politics and Society, Vol.20, No.1/March, 1992 

In întreaga Europă Centrală și de Est unul din clivajele 
centrale a fost cel determinat de gestionarea cultural-ideologică 
a trecutului comunist, apărând doi versanți: „anticomuniști“ versus 
„neocomuniști“39. Această diviziune, de natură cultural-ideologică, 
s-a plasat deasupra celorlalte clivaje, iar în România și Bulgaria 
a dus la blocaje politice, care au micșorat posibilităţile de 
combinaţie ale alianțelor politice+0. 

Clivajul anticomuniști/neocomunişti prezintă în cazul 
românesc câteva trăsături importante. Dacă în statele ex-comuniste 
din Europa Centrală existau momente simbolice ale luptei împo- 
triva comunismului (Budapesta 1956; Praga 1968; Solidaritatea 
în Polonia), prin care să se legitimeze disidența, în România acest 
lucru lipsea. Luptele împotriva comunismului au fost purtate de 
diferite grupuri de partizani, până cel târziu la mijlocul anilor '60. 
Acestea erau oricum puţin cunoscute în anii comunismului pentru 
a legitima o mișcare politică puternică. Mineri ar fi putut revendica 
un trecut de luptă anticeaușist, ca urmare a grevei din Valea Jiului 
din 1977, dar ei reprezentau mai degrabă o contraelită. In aceste 
condiţii s-a născut un anticomunism sui-generis, care era legitimat 
doar de câteva personalităţi cu un trecut prestigios în lupta 
împotriva comunismului. „Anticomuniștii“ s-au manifestat după 
înlăturarea lui Ceaușescu, legitimându-se prin contestarea puterii 
în legătură cu mineriadele anului 1990, faţă de conflictele de la 


39 Jean-Michel de Waele, Consolidare democratică, partide și clivaje 
în Europa Centrală și de Est, p.117-196, in Jean-Michel de Waele (ed.), Partide 
politice și democraţie în Europa centrală și de est, Humanitas, Bucureşti, 2003, 
p.190-193 

40 Termenul de „neocomuniști“ este destul de imprecis pentru a descrie 
în mod corect realitatea politică. După 1990 cei acuzaţi a fi „neocomuniști“ 
erau destul de departe de dorința de a promova un sistem de tip comunist, 
chiar și reformat. O parte dintre „neocomunişti“ au devenit prosperi 
„capitaliști“, iar alţii doreau crearea unei „democraţii originale“, pluripartidiste 
dar cu puternice accente etatiste. Conceptul corect ar fi cel de „post-comunişti“, 
pentru a marca descendența lor din aparatul de putere al sistemului comunist. 
Daniel Barbu folosește termenul de „post-nomenclatură“ pentru a desemna 
noua clasă dominantă, in Daniel Barbu, Republica absentă. Politică și societate 
în România postcomunistă, Nemira, Bucureşti, 1999, p.16-17 


N N II A IC 


ROMÂNIA DE LA COMUNISM LA CAPITALISM | 337 


Tg. Mureş sau faţă de transformarea FSN în partid politic“!. Teza 
loviturii de stat din decembrie 1989 nu făcea decât să susțină ideea 
că regimul comunist supravieţuieşte prin FSN. Consensul existent 
în zilele revoluţiei a fost spulberat de violenţa contestărilor dintre 
cei care doreau să profite de puterea și legitimitatea oferită de 
revoluție și cei care doreau să participe la împărțirea puterii 
datorită experienţei lor politice în partidele istorice. Manifestaţiile 
din Piaţa Universităţii au fost interpretate ca o luptă împotriva 
(neo-)comuniștilor, fiind pentru o parte a intelectualităţii forma 
de disidenţă faţă de putere pe care au ratat-o în timpul lui 
Ceaușescu. Evident, pentru mulți intelectuali „disidența“ era 
posibilă în condițiile destrămării aparatului de menţinere a terorii, 
justificată prin reflexele autoritariste ale puterii postrevoluţionare. 
Clivajul „anticomuniști“ versus „neocomuniști“ a fost amplificat de 
polarizarea vieţii politice de către două personalităţi simbol: Ion 
Iliescu și Corneliu Coposu. 

Relevanta clivajului anticomuniști/neocomuniști ar putea 
fi mai ușor înțeleasă ca un efect post-totalitar. In comunism clivajul 
dominant era între „Ei“ şi „Noi“, adică regimul împotriva socie- 
tăţii, iar acesta a putut fi uşor reconvertit în noile condiţii, în care 
FSN era ambiguu asupra viitoarei forme a societății românești (se 
vorbea la începutul anului 1990 de un comunism reformat, de un 
pluralism în interiorul Frontului). 

Tensiunea dintre „anticomuniști“ și „neocomuniști“ era 
de natură ideologică și avea o dimensiune oarecum artificială, 
deoarece anticomuniștii nu și-au demonstrat această orientare prin 
disidenţă în timpul comunismului, iar nu toți cei care erau cata- 
logaţi ca „neocomuniști“ au făcut parte din nomenclatură. Cerce- 
tarea biografiilor componenților guvernelor CDR-USD ne indică 
faptul că 41% din miniștrii Cabinetului Ciorbea au fost membri 


41 Așa cum termenul corect este cel de postcomuniști, simetric ar trebui 


să folosim conceptul de „post-disidenţă anticomunistă“, în sensul în care, 
pornind de la cei care au luptat realmente impotriva comunismului și au fost 
încarcerați (de ex. Corneliu Coposu, Ion Diaconescu, Radu -Ciuceanu etc.) de 
regimul totalitar, o parte din elita intelectuală și politică şi-a asumat după 
revoluție identitatea anticomunistă, nu întotdeauna cu temei. Pentru termenul 
utilizat vezi Sorina Soare, loc.cit, p.100 

ai PCR, 33% în executivul Radu Vasile și 22% în Guvernul 
Isărescut2. 

Preeminenţa clivajelor de tip cultural-ideologic în prima 
parte a tranziţiei asupra celor economice ar putea fi explicată ca 
un efect remanent al trecutului totalitar, deoarece într-o lume 
egalitară cum era cea comunistă, clivajele erau constituite în jurul 
valorilor, mai puţin a unor interese specifice și identități bazate 
pe poziţii economice sau sociale. 

Diviziunea fondatoare a sistemului partidist, anticomu- 
niști/neocomuniști, nu putea fi decât limitată în timp. In jurul 
acestuia s-au creat mai multe seturi de identificări partizane, prin 
care partidele românești au încercat să-și creeze o identitate, în 
raport și cu transformările din societate. Bulversarea structurii 
sociale moștenite din perioada comunistă și reașezarea ei pe alte 
modele a fost generatoare de tensiuni sociale. Privatizarea și ritmul 
reformelor au fost temele în jurul cărora s-a agregat un al doilea 
clivaj, între „maximaliști“ și „minimaliști“, sau între „reformiști“ 
și „conservatori“. Lucrurile nu sunt în realitate atât de simple 
precum am putea crede din acest binom. Pentru o corectă poziţio- 
nare a unui partid trebuie să mai introducem alte două clivaje: 
„autoritar“ versus „democratic“, „naţionalist“ versus „europenist“. 
Aceste clivaje nu sunt aplicabile unui partid pentru întreaga durată 
a tranziţiei. De fapt, putem construi o scală graduală în funcţie 
de care să clasificăm partidele. Intr-o primă grupă „minima- 
list-autoritar-naţionalist“ putem plasa PRM și PSM, autenticii 
moștenitori ai părţii militante din Partidul Comunist. PDSR poate 
fi integrat pentru perioada 1992-1996 în categoria „minima- 
list-democratic-europenist“, pentru a activa în timpul guvernării 
din perioada 2000-2004 ca un partid „maximalist-democra- 
tic-europenist“. Partidul Democrat, cealaltă ramură a FSN a fost 
încă de la început maximalist în domeniul reformei economice. 
Liberalii sunt integrabili categoriei „maximalist-democratic-euro- 
penist“, iar PNŢCD în aceeași categorie. Este evident că pot fi găsite 
argumente punctuale care să contrazică integrarea unui partid sau 


aa 42 Marius Tudor, Adrian Gavrilescu, Democraţia la pachet. Elita 
politică în România postcomunistă, Ed. Compania, Bucureşti, 2002, p.333 

altul într-o categorie sau alta (de exemplu, tendinţe autoritare la 
PDSR/PSD sau naţionaliste la PNȚCD). 

Conform tipologiei lui Rokkan, clivajul proprietari/mun- 
citori a fost anihilat în perioada comunistă. Acesta a fost înlocuit 
prin „post-nomenclatură“ și îmbogăţiţii tranziţiei împotriva 
restului populaţiei. El a generat un profund sentiment de frustra- 
re socială, care s-a manifestat prin volatilitate electorală, ca urmare 
a aplicării votului negativ partidelor aflate la guvernare, de 
sancțiune. 

Din modul în care s-a desfășurat tranziția economică în 
România a rezultat un clivaj suplimentar, urban/rural, în sensul 
în care orientările minimaliste au fost susținute, cu predilecție, 
în mediul rural, iar cele maximaliste în urban. PDSR/PSD a ajuns 
să aibă baza electorală în spaţiul rural, sau în cel urban mic, care 
au caracteristici apropiate. Opoziția (PNTCD, PNL, PD) la adresa 
partidului-pivot al sistemului partidist românesc (PDSR/PSD) a 
reușit să atragă electorat din mediul urban, în special din orașele 
de peste 100.000 de locuitori. Unul din paradoxurile politicii 
românești este faptul că un partid țărănesc (PNTCD) avea nucleul 
electoral în mediul urban, spre deosebire de alte partide cu aceeaşi 
denumire din Europa Centrală (Partidul Ţărănesc Polonez, 
Partidul Țărănesc din Lituania etc.), care reprezentau orientările 
populiste din mediul rural. 

Alegerile din anul 2000 marchează sfârșitul relevanței 
electorale a clivajului „anticomuniști“/„postcomuniști“, cei care au 
încercat să identifice prin lupta împotriva „neo-comuniștilor“ 
(coaliția CDR 2000, construită în jurul PNTCD) eșuând în 
încercarea de a intra în parlament. Rezultatul acestei situaţii a 
fost tendinţa partidelor de a se apropia de centru, de a-și reduce 
diferenţele fundamentale dintre ele, de a se consensualiza în 
legătură cu tema integrării europene şi în NATO. In anul electoral 
2004 a funcţionat un mixaj între clivajul „autoritar“/„democratic“, 
promisiuni populiste și alegerea între candidaţi percepuți a fi mai 
puţin corupți. Factorul „corupţie“ ar putea fi considerat un clivaj 
relevant pentru România, în alegerile din perioada 1996-2004. 
Respingerea partidelor acuzate de corupţie ar putea fi considerată 
ca o formă de manifestare a frustrării sociale faţă de sistemul politic 

şi de mecanismele de redistribuţie a bogăției naţiunii. „Factorul 
corupţie“ este un element de natură preponderent culturală, 
exprimând neîncrederea cetăţenilor faţă de clasa politică. 

Rezumând informaţiile despre clivajele care au funcţionat 
în sistemul partidist românesc constatăm faptul că, după alegerile 
din anul 2004, cel mai stabil clivaj este de natură culturală, și opune 
orientările colectivist-etatiste cu cele individualiste, cele 
autohtoniste cu cele deschise spre diversitate“3. Curentele politice 
se mișcă între limitele anumitor parametri de stabilitate pentru 
că partidocraţia românească acţionează în sens conservativ, iar 
mecanica apariţiei unei noi forţe politice este atât de greoaie, și 
întâmpină atât de multe reacţii adverse din partea sistemului, încât 
partidismul românesc se autoreproduce, iar schimbările nu pot fi 
realizate decât pe structura actualilor actori politici, în interiorul 
acestora, prin revoluţii interne. Un astfel de caz este cel al PSD 
la Congresul său din 2005, când a fost împiedicată revenirea la 
liderul istoric şi reluarea astfel a clivajului fondator al sistemului 
partidist: post-disidenţă versus post-nomenclatură. 


2. Familiile politice 


Când vorbim de „familii politice“ în spaţiul ex-comunist este bine 
să nu avem așteptări disproporţionate. Este legitimă chiar între- 
barea dacă există familii politice în Europa Centrală și de Est, deci 
și în România, din perspectiva dihotomiei stânga/dreapta. Fami- 
liile politice sunt ansamblul de valori și tradiţii comune ale unor 
partide politice din diferite state care se recunosc reciproc și parti- 
cipă la o coordonare regională și internaţională a activităţii lor. 


43 Corneliu Bjola consideră că după alegerile din 1996 clivajele 
autoritar versus libertarian și intervenţionist versus economie de piaţă ar putea 
fi reduse la opoziția dintre liberalism și collectivism, in „Party System 
Formation and Coalition Pattern on Romania“, Romanian Jornal of Society 
and Politics, Vol.1, No.2, Nov. 2001, p.135 

4 Familii politice pe înțelesul tuturor, Asociaţia Pro Democraţia, 
www.apd.ro 

Relevanţa analizei familiilor politice este dependentă de 
perspectiva metodologică abordată: cea de substanţă sau proce- 
sualăt5. Perspectiva de substanţă este focalizată pe ceea ce este 
similar între sistemul partidist din Europa Centrală și cel din Vest. 
Punctul de vedere procesual este preocupat de evenimentele 
istorice, mai degrabă decât de standarde teoretice abstracte. Altfel 
spus, depinde de reperul temporal pe care ni-l fixăm pentru a 
cerceta familiile politice: la începutul anilor '90 sau pentru anul 
2004. Perspectiva utilizată de mine în acest studiu este una 
procesual-istorică, încercând să surprind în descrierea diferitelor 
familii politice rolul fiecărui actor relevant şi identitatea sa 
organizaţională și doctrinară. Integrez un partid într-o familie 
politică în virtutea a trei criterii: autodefinirea statutară, acţiunea 
politică în zona parlamentară și guvernamentală, recunoașterea 
internaţională. Sunt subiecţi ai analizei doar partidele care au avut 
reprezentare parlamentară în perioada 1990-2004, indiferent dacă 
au avut sau nu un grup parlamentar propriu. 

Ipoteza pe care o lansez pentru a explica apariția familiilor 
politice în România este că acestea sunt rezultatul interacțiunii 
dintre nevoia partidelor de a-şi căuta o identitate recunoscută 
internaţional și acţiunea politică pentru cucerirea puterii. In funcție 
de circumstanţe, partidele tradiţionale au dorit să-și asigure un 
sprijin internaţional prin racordarea la familiile politice europene. 
Liberalii, social-democraţii și naționaliștii şi-au găsit cu rapiditate 
corespondenţă în grupurile politice din Consiliul Europei și 
Parlamentul European, în timp ce curentul agrarian, care nu mai 
avea corespondență în Europa postbelică s-a apropiat de 
creștin-democraţie. Recunoașterea internaţională a devenit şi un 
mijloc și de câștigare a respectabilităţii politice interne. 


45 Jack Bielasiak, „Substance and Process in the Development of Party 
Systems in East Central Europe“, in Communist and Post-Communist Studies, 
Vol.30, No. 1, 1997, p.28-29 

a]. Stânga: de la socialism la social democraţie? 


[Re-Japariţia stângii democratice în Europa Centrală 
și de Est 


Pluripartidismul existent în majoritatea statelor Europei Centrale 
şi de Est în perioada interbelică, cu limitele sale calitative inerente, 
a fost înlocuit printr-un sistem totalitar de tip sovietic, care 
interzicea existenţa mai multor partide. In cadrul blocului comunist 
existau însă diferențieri semnificative în privinţa caracterului 
partidelor comuniste. Herbert Kitschelt“” realizează o tipologie care 
identifică trei mari tipuri de regimuri în Europa de Est ante-1989. 
Tipul „patrimonial“, specific Uniunii Sovietice și Europei de Sud-Est 
(Bulgaria, România), se caracterizează printr-un grad redus de 
contestare în interior și a conducerii de partid, personalizarea vieţii 
de partid, existenţa cultului personalităţii. Tipul „birocra- 
tic-autoritar“ exista în Cehoslovacia și Germania Democrată, fiind 
caracterizat de un înalt grad de represiune și nivel scăzut al 
contestării dar, spre deosebire de tipul patrimonial, avea un înalt 
grad de profesionalism. In sfârșit, tipul „consensului naţional“ a 
fost caracteristic Ungariei și Poloniei, fiind tolerate într-o anumită 
măsură contestarea în și asupra partidului, societatea civilă fiind 
acceptată. 

După colapsul rapid al sistemului comunist, apariţia 
partidelor stângii democratice s-a realizat prin trei căi specifice: 
a) reînființarea partidelor social democrate sau socialiste care 
existau în perioada interbelică (România, Polonia, Ungaria, Ceho- 
slovacia); b) transformarea partidelor comuniste în partide 
socialiste, care s-au „social-democratizat“ sub impactul competiţiei 
politice interne şi a nevoii de a primi recunoaștere internațională 
(Ungaria, Polonia, Bulgaria); c) înfiinţarea unor partide de stânga 


46 Începem cu stânga prezentarea familiilor politice, nu de la centru, 
pentru că FSN și partidele sale succesoare au fost cele mai importante forțe 
politice ale tranziţiei, prin raportare la ele s-au construit și celelalte partide 
(vezi clivajul postdisidență/postcomuniști) 

41 Herbert Kitschelt, „Formation of. Party Cleavages in Post-Com- 
munist Democracies: Theoretical Propositions“, in Party Politics, No. 4, 1995 


N a a 


ROMÂNIA DE LA COMUNISM LA CAPITALISM | 343 


care nu au avut o legătură formală nici cu partidul comunist din 
țara respectivă, nici cu partidele de stânga distruse de comuniști 
la preluarea puteriit8. 

Partidele comuniste au urmat în anii '90 trei strategii 
specifice de transformare“. O primă categorie de partide au rămas 
moștenitoare ale marxism-leninismului, în sensul respingerii 
reformelor pentru crearea economiei de piaţă, folosind stilul și 
iconografia perioadei comuniste. Un astfel de exemplu este Partidul 
Comunist din Boemia și Moravia, care în timpul campaniilor 
electorale din anii '90 considerau reformele economice drept o 
greșeală, folosind ca însemne electorale steaua roșie, secera și 
ciocanul. Un caz similar este și cel al Partidului Socialismului 
Democratic din fosta Germanie de Est. 

Un al doilea tip de partide succesoare ale partidelor 
comuniste sunt cele care s-au distanțat de unele aspecte ale 
trecutului, în principal față de internaţionalismul marxist-leninist, 
pe care l-au înlocuit cu temele „naţional-patriotice“. Unul din 
exemplele relevante pentru acest tip este cel al Partidului Comunist 
din Federaţia Rusă, care a combinat critica transformărilor 
economice și prezența capitalurilor străine cu dezvoltarea unui 
colectivism legat de tradiţiile politice ale ţării. Pe o scară mai mică, 
același model a putut fi întâlnit în cazul Partidului Socialist Sârb 
sub conducerea lui Slobodan Miloșevici. 

În fine, un al treilea mare tip de partide ex-comuniste sunt 
cele care au adoptat democraţia și economia de piață (sau „economia 
socială“). Acestea s-au inspirat din social-democraţia europeană, 
exemple concludente în acest sens fiind Alianţa Stângii 
Democratice din Polonia sau Partidul Socialist din Ungaria. In 


-— 48 Dim bogata literatură asupra problemei partidelor postcomuniste 
vezi Daniel F. Ziblatt, „The Adaptation of Ex-Communist Parties to 
Post-Communist East Central Europe: A Comparative Study of the East 
German and Hungarian Ex-Communist Parties“, in Communist and 
Postcommunist Studies, Vol. 31, No. 2, 1998; John T. Ishiyama, Andras Bozoki, 
eds., The Communist Successor Parties of Central and Easiern Europe, New 
York, 2002 

49 Hubert Tworzecki, „Social Democracy in East-Central Europe: 
Success by Default?“, The Journal of Policy History, Vol. 15, No. 1, 2003, p.96 

programele politice și acţiunea de guvernare au adus în prim-plan 
tehnocraţi orientaţi mai mult spre viitor decât spre trecut, mai mult 
spre Vest decât spre Est50. 


Partidul Social Democrat Român |PSDR) 


Primul partid de centru-stânga reapare pe scena politică pe 17 
ianuarie 1990, prin înscrierea la tribunal a Partidului Social Demo- 
crat Român, continuator declarat al social democraţiei românești 
cu rădăcini în secolul al XIX-lea. Președinte de onoare a fost ales 
Adrian Dimitriu, fostul secretar general al Partidului Social 
Democrat Independent (format în luna mai a anului 1946, ca 
urmare a presiunilor comuniste asupra stângii democratice). Sergiu 
Cunescu a devenit preşedinte al Comitetului Provizoriu al PSDR. 

Participarea cu liste proprii în primele alegeri libere nu 
a fost fructuoasă, reuşind să obţină doar două locuri de deputat. 
Profund afectaţi de experienţele carcerale ale liderilor săi, social 
democraţii tradiționali au promovat o viziune radicală asupra 
moștenirii comuniste. Pentru a contracara pericolul dispariţiei 
premature a partidului, liderii PSDR au participat în 15 decembrie 
1990 alături de PNTCD, PNL, PER și UDMR la formarea Con- 
venției Naţionale pentru Instaurarea Democraţiei (CNID), care își 
propunea instaurarea democraţiei prin lupta împotriva FSN, 
considerat moștenitorul de facto al PCR. In noiembrie 1991 PSDR 
a participat la formarea Convenţiei Democratice, obţinând în urma 
alegerilor din 1992 zece mandate de deputat și unul de senator”!. 

In 1995 social democraţii părăsesc CDR, ca urmare a 
neînțelegerilor cu PNŢCD și, în vederea alegerilor parlamentare 
din 1996, se aliază cu PD, formând Uniunea Social Democrată (27 
septembrie 1995). USD a fost prima alianță politică importantă 
care a avut la bază criteriul doctrinar. PSDR obţine tot atâtea 


20 Pentru analiza stângii în Europa Centrală și de Est vezi Florin 
Abraham, Social-democrația în Europa Centrală și de Est, după sfârșitul 
războiului rece. p.215-253, in Social democrația contemporană, între tradiție 
și globalizare, Mondo Media, București, 2004 

5! Stan Stoica, Dicționarul partidelor politice din România (1989-2001), 
Meronia, București, 2001, p.102 

mandate ca și în urma alegerilor din 1992, dar ajunge membru în 
guvernul CDR-USD-UDMR, unde deţine un portofoliu, cel al 
Muncii. Cooperarea dintre PSDR şi PD în cadrul coaliţiei de guver- 
nământ a fost minimală, astfel încât USD se destramă în 1999, 
social-democraţii tradiţionali căutând o altă formulă politică. 
Existau două opţiuni: fuziunea cu ApR sau cea cu PDSR, fiind 
realizată ultima variantă după ce la Congresul PSDR din 16 octom- 
brie 1999 președinte al partidului a devenit Alexandru Athanasiu. 

Atuul principal al social democratilor tradiţionali era 
recunoașterea lor externă oferită de Internaționala Socialistă încă 
din 1993. De acest lucru au beneficiat atât PD cât și PDSR, 
certificatul de „garanție“ prezentat fiind un argument suplimentar, 
pe lângă acela al forţei politice interne a descendenților FSN. 
Desigur, fuziunea PSDR cu PDSR adăuga noului partid (PSD) și 
o moștenire istorică importantă. 


Frontul Salvării Naţionale [FSN] 


Cu toate contestaţiile partidelor de opoziţie, la 6 februarie 1990 
se înscria în registrul partidelor politice de la Tribunalul 
București, Frontul Salvării Naţionale, emanaţie a revoluției 
anticomuniste. Crearea FSN ca partid politic a fost precedată de 
ideea transformării sale în mișcare, după modelul Forumului Civic 
din Cehoslovacia, în care să se regăsească toate orientările 
doctrinare dar și sindicale. Părăsirea FSN de către personalităţile 
publice care cereau o ruptură radicală de regimul comunist (Doina 
Cornea, Ana Blandiana, Ion Caramitru, Mircea Dinescu) a însem- 
nat plasarea formaţiunii politice realizate în timpul revoluţiei în 
rândurile partidelor post-comuniste, fiind începutul formării 
clivajului postdisidenţă versus postcomuniști. Frontul s-a mani- 
festat la început ca un partid lipsit de ideologie, care se ghida după 
tactica gradualismului în schimbările politice, din economie, din 
societate în general. 

Succesul FSN la alegerile din 20 mai 1990 a fost zdrobitor 
(66% din opţiunile de vot), însă a constituit și momentul în care 
unitatea FSN a început să fie tot mai serios încercată. Două curente 
principale au polarizat opţiunile membrilor FSN: un prim curent 

a fost acela care milita pentru realizarea unei reforme rapide care 
să însemne reducerea rolului statului; cel de-al doilea curent milita 
pentru o reformă graduală, pentru transformări care să vină în 
direcţia așteptărilor celei mai mari părţi din populaţie — stabilitate, 
salarii cât mai mari, chiar în condiţiile ineficienței economice. 

In anul 1990 FSN s-a definit prin raportare negativă la 
propunerile partidelor istorice: a devenit antimonarhist, a criticat 
ideea aplicării unei legi a lustraţiei sau a măsurilor care ar fi 
însemnat o ruptură radicală faţă de trecutul comunist. Ambi- 
guitatea caracteriza acţiunea FSN, dar mai ales mesajele politice 
transmise: în timp ce gruparea guvernamentală utiliza o retorică 
radical-reformistă, o mare parte din facțiunea parlamentară ar fi 
îmbrățișat cu dragă inimă o variantă perestroichistă de democraţie, 
una „originală“, nici comunistă, nici capitalistă. Vladimir Pasti? 
afirmă că FSN-ului nu îi lipsea doar ideologia, ci şi liderii, deoarece 
după alegerile din mai 1990 a rămas fără conducere, până în martie 
1991. Convenţia Naţională a FSN din 16-17 martie 1991 a fost 
momentul primei încercări de așezare pe baze doctrinare a 
partidului. Potrivit motiunii „Un viitor pentru România“, prezen- 
tate de Petre Roman, FSN era caracterizat ca un „partid de centru 
stânga care se inspiră din valorile social democraţiei“. Cu același 
prilej FSN-ul a cunoscut prima sciziune, Guvernul Roman fiind 
acuzat că promovează politici neoliberale de către parlamentarii 
Velicu Rădina și Dănuţ Fleacă, ce au creat o nouă formaţiune, 
Frontul Salvării Naţionale-20 mais5. 

Schimbarea Guvernului Roman (27 septembrie 1991) a 
determinat polarizarea FSN în pragmatici/gradualiști/maximaliști 
și ideologi/radicali/minimalişti, pe baza celor două curente 
cristalizate încă din 1990. Presa a simplificat acest conflict, fiind 
integrat disputei dintre gruparea „conservatoare“ din jurul lui Ion 
Iliescu şi cea „reformistă“ condusă de Petre Roman. Convenţia FSN 
din 27-29 martie 1992 a fost momentul în care diferenţele de 
viziune au determinat divizarea FSN. Membrii Grupului pentru 
——— 52 Vladimir Pasti, România în tranziţie. Căderea în viitor, Nemira, 
Bucureşti, 1995, p.202-2003 

53 110 ani de social-democraţie în România, Institutul Social Democrat 
„Ovidiu Şincai“, București, iulie 2003, www.fisd.ro. p.7 

Unitatea Frontului au prezentat moţiunea intitulată „Pentru 
România de astăzi“. Caracteristicile acestei facţiuni a FSN erau 
pragmatismul în exercitarea puterii, gradualismul în privința 
transformărilor din societate şi menţinerea unui rol extins al 
statului, toate preluate şi dezvoltate în cadrul PDSR. Grupul Petre 
Roman a susținut moţiunea „Viitorul — Azi“, reflectând dorința 
acestora de a construi noua societate potrivit unei viziuni ideolo- 
gice, susținute de metode radicale prin care să fie diminuat rolul 
statului în economie. Membrii Grupului „Un Viitor pentru Româ- 
nia“ au prezentat și ei o moțiune. Susținătorii moţiunii „Viitorul 
— Azi“ au avut câștig de cauză în timpul Convenţiei, Petre Roman 
devenind președintele FSN. Grupul desprins a constituit un nou 
partid, Frontul Democrat al Salvării Naţionale (FDSN), a cărui 
primă Conferinţă Naţională a avut loc în 27-28 iunie 1992, în care 
s-a hotărât susținerea lui Ion Iliescu pentru alegerile prezidenţiale. 
Liderii grupului „Un Viitor pentru România“ au ieşit temporar din 
viața politică activă, câţiva făcându-și apariţia (de exemplu, 
Vladimir Pasti, Marian Enache) în Alianţa pentru România. 
Diferenţierile dintre partidele rezultate în urma spargerii 
FSN aveau să fie rezultatul abilității de a cuceri puterea. In 
alegerile din 27 septembrie 1992 a avut câștig de cauză grupul 
format pe baza credibilităţii și imaginii publice a lui Ion Iliescu. 
Situaţia atipică a României în raport cu celelalte state din 
regiune în privința ieșirii din dictatură a pus problema moștenirii 
partidelor comuniste. Dacă în Bulgaria, Cehoslovacia, Polonia, 
Ungaria, partidele comuniste au cunoscut un proces de 
social-democratizare, în România PCR a dispărut peste noapte, 
structurile sale umane și logistice fiind dispersate și etatizate. 
Adversarii FSN au spus despre acesta că este urmașul instituţional 
şi cultural al PCR. Chiar dacă la nivel de perceptie, al impresiei 
comune, am putea considera FSN drept continuatorul intereselor 
şi practicilor de tip comunist, o asemenea afirmaţie nu este dovedită 
de cercetări sistematice ale elitei post-comuniste”f. In măsura în 


——— = 54 Studiul elitelor parlamentare nu indică faptul că foştii comuniști 
s-ar regăsi în FSN într-o manieră sistematică, vezi studiul lui Laurenţiu 
Stefan, Patterns of Political Elite Recruitment in Post-Communist Romania, 
Ziua, București, 2004, passim 

care vechii militanți comuniști nu au ieșit cu totul din politică, ei 
s-au îndreptat, după criteriile cele mai diverse, către formațiunile 
care se nășteau sau renășteau chemate de nevoia umplerii vidului 
politic lăsat de prăbușirea dictaturii. La același nivel al dovezilor 
indirecte, se poate totuși afirma că în partidele create pe 
structura FSN s-au regăsit mai mulţi dintre oamenii fostului regim 
comunist, decât în partidele istorice. Argumentele indirecte ţin de 
modul de organizare internă a partidelor, mai deschis sau, 
dimpotrivă, mai închis, de disciplina pe care au impus-o membrilor 
săi. Din acest punct de vedere, PDSR/PSD și PD sunt diferite de 
partidele istorice. Şi în privinţa competenţei tehnice se observă 
aceste diferenţe, tehnocraţia formată în vechiul regim orientându-se 
politic într-o măsură mai mare spre PDSR şi PD decât spre PNTCD 
și PNL. Acest lucru și explică, în parte, performanţele diferite ale 
guvernărilor perioadei 1990-2004. 

Desprinderea stângii românești de marxism s-a realizat 
abia după schimbarea revoluţionară din decembrie 1989. În timp 
ce stânga democratică occidentală a mai menţinut încă și în prima 
parte a anilor '90 referințele la marxism (de exemplu, Partidul 
Laburist a menţinut Clauza 4 care definea partidul ca unul 
socialist, care dorea etatizarea economiei, până în anul 1995), 
partidele stângii democratice din România nu au mai avut curajul 
de a-și lua ca reper teoretic marxismul. 

Desprinderea de naționalism a fost încă și mai dificilă. 
Ea s-a produs gradat și prin intermediul unor bătălii generatoare 
de adevărate fracturi interne. Atitudinea faţă de problema 
națională și mai ales faţă de minoritățile naţionale (cu extensie 
inevitabilă asupra concepţiei privind raporturile generale ale 
majorităţii cu orice minoritate) a măsurat adesea diferenţa dintre 
socialiști (conservatori) și social-democraţii moderni (reformiști). 
PD şi într-o măsură mai mică PSDR au fost în avangarda stângii 
democrate internaţionaliste. În ceea ce priveşte PDSR problema 
a fost rezolvată în cea mai mare parte în timpul şi mai ales după 
alegerile din 2000. Acest proces s-a consolidat odată cu formarea 
PSD și cooperarea sa cu UDMR. 

Partidul Democraţiei Sociale din România (PDSR) 


La 27-28 iunie 1992 s-a desfășurat Conferinţa Naţională a grupului 
desprins din FSN care formează un nou partid, Frontul Democrat 
al Salvării Naţionale (FDSN) sustinând candidatura lui Ion Iliescu 
pentru alegerile prezidenţiale. 

La alegerile parlamentare din 27 septembrie 1992 FDSN 
a obtinut primul loc, iar Ion Iliescu a devenit președintele României 
prin câștigarea alegerilor în al doilea tur cu 61,5% din voturi. Astfel, 
în doar șase luni partidul constituit pentru sprijinirea lui Ion Iliescu 
a reușit să câştige cele mai multe voturi, depășind FSN-ul condus 
de Petre Roman. 

După un an de la constituire, în 9-10 iulie 1993, FDSN, 
pentru a-și pune în valoare orientarea social democrată, își schimbă 
denumirea în Partidul Democraţiei Sociale din România. Cu acest 
prilej Adrian Năstase, devenit preşedinte executiv al PDSR, a 
sustinut programul „Cum să realizăm schimbarea în bine a Româ- 
niei? Un proiect social-democrat realist“ care reafirmă doctrina 
social democrată a partidului. PDSR s-a definit ca partid social 
democrat, modern, european, născut în revoluție. 

Schimbarea numelui partidului a fost însoțită de fuzio- 
narea, prin absorbtie, cu Partidul Republican, Partidul Cooperatist 
şi Partidul Socialist Democratic din România. Aceste fuziuni sunt 
un indicator semnificativ pentru orientarea pragmatică a liderilor 
PDSR: aducerea în rândul partidului a cât mai multor vectori de 
acțiune politică și socială. 

În perioada 1992-1996 PDSR a fost preocupat în principal 
de exercitarea puterii, în condiţiile în care susținea un guvern 
minoritar. Întărirea structurii partidului a fost unul din obiectivele 
importante ale conducerii PDSR. Acest lucru s-a realizat prin 
achiziționarea de vectori de putere din domeniul sindical (de 
exemplu, Miron Mitrea), fuziunea prin absorbţie cu alte partide 
şi crearea unei baze de militanţi pentru PDSR în administraţia 
şi în rândul tehnocraţiei industriale. Acest din urmă proces, 
denumit de presă în mod peiorativ ca „pedeserizare“ era rezultatul 


-— 55 Cecilia Rus (red.), PDSR: opțiune și acțiune politică, Editura Enciclo- 
pedică, Bucureşti, 1995, passim 

interesului reciproc al conducerii PDSR şi a administratorilor din 
economie de a menţine și exercita puterea. Expresia cea mai vizibilă 
a acestui proces a fost „captarea“ guvernului de către partid56. 
Integrarea miniștrilor Cabinetului Văcăroiu în PDSR poate fi 
privită și ca un rezultat al procesului invers, prin care tehnocraţia 
dorește să deţină și puterea politică. 

Chiar dacă FSN s-a divizat în urma coliziunii dintre 
„conservatori“ și „reformiști“, în PDSR s-a manifestat un nou curent 
inovativ, reprezentat de Adrian Năstase. Acesta a profitat de poziţia 
sa de președinte executiv al PDSR în perioada 1993-1997 pentru 
a iniția un proces gradual de democratizare şi modernizare a 
partidului. Se manifestau două viziuni în PDSR, pe de o parte era 
cea a grupului Dan Marţian-Vasile Văcaru-lon Solcanu, artizanii 
alianțelor cu PSM, PUNR și PRM, pe de altă parte Adrian Năstase, 
care încerca să aducă în partid oameni care să dilueze efectele 
politice create de formarea „patrulaterului roşu“. 

PDSR a fost creat pentru susţinerea candidaturii prezi- 
denţiale a lui Ion Iliescu și pentru a fi pentru acesta un vehicul 
politic, adică un partid prezidenţializat5”. Deţinerea puterii a atras 
spre PDSR numeroși oameni de afaceri, mulţi cu o imagine 
dubioasă, care doreau să profite de privilegiile puterii pentru a se 
îmbogăţi. Scandalurile de corupţie erau tot mai prezente în 
mass-media, numeroși lideri locali ai partidului de guvernământ 
se comportau ca şi cum „D-zeu e pedeserist“, pentru a parafraza 
o expresie celebră în epocă. Politicienii au parazitat consiliile de 
administraţie ale întreprinderilor de stat. În pregătirea unui nou 
mandat prezidenţial, încă din 1995 Ion Iliescu a criticat prezenţa 
parlamentarilor în adunările generale ale acţionarilor (AGA). 
Președintele Ion Iliescu a atacat corupţia din partidul de guver- 
nământ, dar anunţul că va candida din nou alături de PDSR a 
liniștit lucrurile. Ion Iliescu a cerut şi a primit dreptul de a 


-— 5 Florin Ciornei, „Modificarea componenţei structurilor centrale de 
conducere ale PDSR/PSD“, in Studia Politica. Romanian Political Science 
Review, Vol. IV, nr. 1/2004, p.128 

51 David J. Samuels, „Presidentialized Parties. The Separation of 
Powers and Party Organization and Behavior“, in Comparative Political 
Studies, Vol.35, No.4, May 2002, p.461-483 

superviza listele parlamentare ale PDSR, dar pe ele s-au aflat 
oameni politici la adresa cărora presa a adus acuzaţii de corupție 
importante. 

In plan doctrinar PDSR nu a avut contribuţii importante 
în perioada 1992-96, fiind susţinută ideea „democraţiei sociale“, 
care se manifesta prin scepticism faţă de virtuțile economiei de 
piaţă şi a proprietăţii private (care era doar „ocrotită“, nu „garan- 
tată“), anumite manifestări etniciste din partea unora dintre 
fruntașii partidului, un stat asistenţial extins, transformat în 
paternalism și intervenţionism în economie. 

Pierderea alegerilor a constituit un șoc pentru mulți dintre 
membrii PDSR, partidul cunoscând în anul 1997 un puternic 
regres, ajungând în sondajele de opinie publică la o cotă de 16%, 
normală, de altfel, în conditiile orientării sperantelor către coaliția 
CDR-USD-UDMR. 

La Conferinţa Naţională Extraordinară a PDSR din 17 
ianuarie 1997 Ion Iliescu devine președinte al partidului, iar Adrian 
Năstase prim-vicepreședinte. Situaţia de partid de opoziţie a oferit 
PDSR prilejul de a se democratiza mai rapid decât dacă ar fi 
câștigat din nou alegerile?8. 

Strategia de opoziţie a PDSR a fost construită pe două 
elemente: timpul și revolta. Timpul a lucrat în favoarea PDSR, 
electoratul uitând de greșelile pe care le-au făcut social democraţii 
la guvernare, iar revolta cetăţenilor faţă de eșecul coaliţiei de 
guvernământ a fost capitalizată de principalul partid de opoziţie. 
Totuși, în acţiunea de opoziţie parlamentară, PDSR a criticat 
puterea în numele valorilor și principiilor democrate, în numele 
cărora CDR și USD au câştigat alegerile. In Parlament PDSR a 
manifestat o atitudine pragmatică, reușind să speculeze tensiunile 
din interiorul coaliţiei de guvernământ, în special cele dintre PD 
şi PNTCD în problema proprietăţii funciare, a pădurilor şi a 
privatizării IAS-urilor. 

În cadrul Consiliului Naţional al PDSR din 3 octombrie 
1998 s-a lansat oficial „Programul alternativ de guvernare al 
PDSR“, fiind criticată prezența UDMR la guvernare și presupusele 


-= 58 Dan Pavel, „PDSR în opoziţie“ (I), in Sfera Politicii, nr.81, 2000, 
p.42-48; (II), Sfera Politicii, nr.82, 2000, p.30-35 

tendinţe de dezagregare a statului naţional român, dar și politi- 
cile economice ale guvernelor Ciorbea şi Vasile. In martie 1999 este 
relansată ofensiva împotriva puterii, sub sloganul „Să schimbăm 
schimbarea!“, fiind respinsă ideea restituirii integrale a pro- 
prietăților, în favoarea celei a „reparațiilor. echitabile“. Conferinţa 
Naţională a PDSR din 9 octombrie 1999 a stabilit strategia 
electorală pentru anul 2000 și a desemnat candidatul la președinție, 
în persoana lui Ion Iliescu. 

Statutul de partid de opoziţie a fost util PDSR pentru 
trecerea sa de la socialism la social democraţie, adică de la un 
curent radical, cu accente anti-capitaliste, cu reflexe autoritare și 
naționaliste la unul gradualist, favorabil descentralizării, care 
manifestă o atitudine incluzivă față de minoritățile etnice, 
sexuale și religioase. Social-democratizarea PDSR nu a fost un 
proces finalizat în timpul perioadei de opoziţie, deși a fost accelerat 
în acea perioadă. Pregătirea candidaturii PDSR pentru acceptarea 
în Internaționala Socialistă a reprezentat un factor important 
pentru dinamizarea acestui proces. In planul politicii de resurse 
umane social-democratizarea PDSR a însemnat marginalizarea 
unei părți a elitelor fondatoare ale PDSR și o infuzie, în perioada 
1999-2000, de tehnocraţi pro-occidentali, apți să susţină guver- 
narea. Devin astfel tot mai evidente noile grupări din interiorul 
PDSR, „socialiștii“ în jurul lui Ion Iliescu, „social democraţii“ în 
apropierea lui Adrian Năstase. Intre aceste grupări s-a desfășurat 
o competiție politică pentru supremație în interiorul partidului, 
mai ales după revenirea la putere, dar competiţia a avut loc în 
interiorul partidului, fără dezertări, ca un ultim reflex al ideii de 
ordine și disciplină moştenite din vechiul regim. 

Criza din Kosovo din 1999 a constituit ultimul mare 
moment în care PDSR s-a manifestat ca un partid socialist, cu 
reflexe naționaliste. Haina pro-europeană a devenit una obişnuită 
din anul 2000, când devenea previzibil că PDSR va recuceri 
puterea. 


Partidul Democrat (PD) 


Traiectoria politică a FSN(PD) debutează cu o dinamică ascen- 
dentă. In timp ce PDSR era focalizat asupra acţiunilor de 

guvernare, Frontul Salvării Naţionale încearcă să-şi creeze o nouă 
identitate, scop în care fuzionează cu Partidul Democrat (31 martie 
1993), de la care a preluat numele. În urma Convenţiei Naţionale 
Extraordinare de la Constanţa (28-29 mai 1993) este aprobată 
conducerea partidului și prezentat raportul „De la proiectul de idei 
la acţiunea practică“, reafirmând opţiunea social democrată a 
partidului. Anii 1993-94 sunt o perioadă de mare efervescenţă 
doctrinară în PD: a fost realizat programul legislativ, a fost propusă 
descentralizarea și dezetatizarea administraţiei. In aprilie 1994 
PD adoptă „Declaraţia de la Oradea“ care reprezintă un document 
ideologic în problema naţională și a relaţiei cu minoritățile. La 
Convenţia Naţională de la Cluj-Napoca (24 februarie 1994) PD a 
absorbit Partidul Democrat al Muncii și a fost adoptată moţiunea 
„Pentru o nouă Românie a muncii şi dreptăţii“5%. S-au realizat 
programele pentru femei şi tineret. De asemenea, în 1996 sunt 
lansate „Declaraţia de la Cluj“ (care reia principalele idei ale 
Declaraţiei de la Oradea) și „Declaraţia de la Suceava“ în care sunt 
trasate reperele politicii faţă de Bucovina și Republica Moldova. 

Petre Roman și colaboratorii săi imprimă PD o strategie 
politică structurată pe câteva mesaje principale. Acela de a fi un 
partid social democrat modern, european, exponent al solidarităţii 
sociale, născut din revoluţie. Întrucât aceleaşi caracteristici fonda- 
toare le regăsim şi la PDSR, PD, pentru a-şi delimita identitatea, 
reclamă rolul său de motor al solidarizării sociale și de orientare 
a României înspre Occidentul dezvoltat și civilizat. 

PD a avut și avantajul regrupării mai multor lideri politici 
tineri, care în perioada 1990-92 s-au aflat la guvernare, au fost 
activi politic, au fost mediatizaţi. În perioada de opoziţie a iniţiat 
acţiuni critice la adresa PDSR, încercând să se delimiteze cât mai 
mult de foştii săi parteneri. Totuşi, PD nu a reuşit să devină 
principala forţă a opoziţiei, iar în raport cu CDR a adoptat o poziţie 
de neutralitate. PD a dobândit un scor electoral convenabil în 1996 
şi a acceptat guvernarea alături de forțele de centru-dreapta. 
Prezent la guvernare, PD a încercat să-și impună agenda proprie 
în interiorul cabinetelor Ciorbea și Vasile. Deși a încercat în 

permanenţă să se desolidarizeze de efectele negative ale guvernării, 
jocul său politic de desprindere de CDR, partenerul principal cu 
care a împărțit puterea, nu a mers până la capăt. Drept urmare, 
PD a rămas la guvernare până la sfârșitul legislaturii. 

Președintele-fondator al PD, Petre Roman, a imprimat 
partidului un stil agresiv de acţiune politică, la conducere consti- 
tuindu-se un grup de „baroni“, după cum se autointitulau (sintagma 
îi aparţine lui Adrian Severin). Petre Roman a încercat să conducă 
PD cu o mână de fier, intrând astfel în conflict cu o parte dintre 
vicepreședinţii partidului. Incepând din 1998 imaginea de unitate 
a PD a început să fie serios zdruncinată. Au părăsit partidul, prin 
excludere (Adrian Severin) sau demisie (de ex., Victor Babiuc, 
Stelian Duţu), lideri importanţi ai PD de la nivel central sau local. 

Acest stil dinamic a fost receptat pozitiv de către o 
categorie specială de electorat. Nucleul electoral al PD a fost format 
din tineri şi oameni de vârstă medie, din orașele medii și mari, 
dar și din zonele rurale mai dezvoltate, care nu se regăseau nici 
în discursul moralizant al dreptei, dar nici în conservatorismul 
PDSR. Elita PD s-a recrutat din rândul tehnocraţiei care a avut 
prilejul să se afirme în ultimele două decenii ale vechiului regim. 
Ulterior, o parte din aceștia au intrat în clasa de capitaliști ai 
României. 

Ceea ce caracterizase PD în prima parte a anilor '90 a fost 
combativitatea, liderii PD fiind denumiți „lupii tineri“. Cu toate 
acestea, în campania electorală din noiembrie 2000 PD nu a găsit 
resurse politice pentru a renaşte, reducându-și aproape la jumă- 
tate ponderea faţă de 1996. Acest fapt s-a corelat şi cu dezastrul 
electoral al liderului său, Petre Roman, care în cursa pentru 
președinție a obținut 2,99% din voturi. 

Tranziţia spre o nouă conducere a Partidului Democrat 
nu a fost una liniștită, Petre Roman fiind părăsit de vicepreședinţii 
de forță ai partidului. Traian Băsescu a reușit să se prezinte ca o 
variantă mai bună pentru partid, fiind considerat un om politic 
de viitor, datorită modului în care a reușit să câștige în iunie 2000 
funcţia de Primar General al Bucureștilor. Convenţia Naţională 
Extraordinară a Partidului Democrat a avut loc la 18-19 mai 2001, 
câștig de cauză având moţiunea „România puternică — România 

Social Democrată“, susținută de grupul de promovare al lui Traian 
Băsescu, 

Noul lider al PD, Traian Băsescu, a imprimat o strategie 
de opoziţie încrâncenată faţă de guvernarea PSD. Trei aspecte 
importante au caracterizat Partidul Democrat în perioada 
2001-2004. In primul rând, conducerea partidului a suferit 
schimbări importante faţă de perioada Roman, o parte din liderii 
tradiționali (Alexandru Sassu, Bogdan Niculescu-Duvăz) părăsind 
PD pentru a intra în PSD. Traian Băsescu a adus cu sine o nouă 
generaţie de politicieni, dintre care cel mai vizibil a devenit 
deputatul Emil Boc. Prin abandonarea vechii generaţii de lideri, 
PD a devenit însă dependent de performanţele mediatice ale lui 
Traian Băsescu. 

În dorința de a crea o imagine diferită faţă de predecesorul 
său, în care PD era perceput ca un partid cu mai mulţi „baroni“, 
în cadrul căruia interesele personale erau dominante, Traian 
Băsescu a adus în prim plan partidul monolit, centrat pe persoana 
liderului. Un astfel de regim de mână forte a avut o serie de 
avantaje, dar și dezavantaje. 

Avantajul a constat într-un mesaj unitar, creând impresia 
unei unităţi mai mari a partidului. În același timp, promovarea 
unei echipe de tineri democrați în funcţii de conducere ale parti- 
dului a creat impresia unei schimbări reale, ceea ce a avut un 
oarecare impact pozitiv asupra opiniei publice. Insă și dezavan- 
tajele acestui tip de politică nu au întârziat să apară. Partidul a 
devenit dependent de Traian Băsescu, fluctuând în sondaje în 
funcţie de prestaţia și de vizibilitatea acestuia. Noua echipă nu a 
dat rezultatele scontate, cu excepția notabilă a lui Emil Boc, 
datorată promovării în funcţie pe criterii prea puţin transparente. 

În al doilea rând, PSD, principala ţintă a PD, a constituit 
reperul major al strategiilor acestui partid. Din cauza ideologiei 
comune pe baza căreia cele două partide și-au fondat doctrina 
politică, rivalitatea a cunoscut deseori aspecte fratricide. PD a fost 
al doilea partid din România admis în Internaționala Socialistă. 
Din această cauză, democraţii au încercat întotdeauna să 


———— 5 „Noul Partid Democrat“, in „Curentul“, 15 iunie 2001 

acrediteze ideea că PSD (sub formele anterioare, FDSN și PDSR) 
nu este un partid social democrat autentic și că moşteneşte mai 
mult tradiția PCR. Confruntat cu scăderea legitimării populare, 
PD s-a văzut nevoit să accentueze trăsăturile sale social 
democrate. Acest lucru nu a fost deloc facil, mai ales după coabi- 
tarea în cadrul unei coaliţii cu veleităţi de centru-dreapta, care a 
produs o confuzie în rândul alegătorilor. PD a devenit în epoca 
Traian Băsescu mai degrabă un partid de centru, cu un mesaj 
populist (sloganul campaniei electorale din 2004 a fost „Să trăiţi 
bine!“). 

Pericolul de a fi asimilat de către PSD a determinat 
mărirea coeziunii interne a membrilor PD. In plan strategic, Traian 
Băsescu a încercat să transmită semnalul că partidul este un factor 
coagulant. În acest sens a fuzionat în iunie 2001 cu Partidul Alianţa 
Naţională a Românilor (rezultat din fuziunea dintre PUNR şi 
Partidul Naţional Român creat de Virgil Măgureanu) și a repri- 
mit în partid membri ApR care părăsiseră partidul în 1998-2000. 
Marea lovitură a lui Traian Băsescu pentru a scăpa din starea de 
izolare politică internă dar și internaţională, a fost proiectul său 
personal de alianţă politică alături de liberali, conduși de Theodor 
Stolojan, în ciuda opoziţiei multor liberali. Astfel a luat naștere 
la 23 septembrie 2003 Alianţa „Dreptate și Adevăr“ PNL-PD®!, În 
acest fel se crea o forță politică alternativă la PSD. Prin alianţa 
cu liberalii, social democraţii şi-au abandonat identitatea doctri- 
nară pe care şi-au disputat-o cu PDSR/PSD vreme de mai bine de 
un deceniu. Pragmatismul lui Traian Băsescu a făcut ca PD să 
renunţe în iunie 2005 la doctrina social democrată pentru a se 
integra Partidului Popular European, organizație a partidelor 
conservatoare și creștin democrate. Astfel, brusc, și fără o dezbatere 
internă autentică, la Convenţia Naţională Extraordinară din 25 
iunie 2005 membrii PD au decis să aparţină unui partid de „centru, 
republican“, dar care promovează „protecţia socială extinsă“? În 


6l Alexandru Radu, „Prefaţa unei alianţe“, in Sfera Politicii, nr.105, 
2003, p.5-9 
62 http:/hwww.pd.rofistoric.php 

acest fel, liderii formali și informali ai PD au transmis electoratului 
mesajul că valorile doctrinare nu contează, doar imaginea publică. 


Partidul Socialist al Muncii [PSM] 


România nu putea face excepţie față de restul statelor din Europa 
Centrală și de Est, să nu aibă un moștenitor al partidului comunist. 
Dacă de jure acest lucru nu mai era posibil, deoarece proprietățile 
PCR au fost etatizate, de facto au apărut grupuri mai mici care 
s-au organizat într-o formulă de partid, revendicându-se drept 
continuatori ai „moştenirii pozitive“ a comunismului. 

Cei care se considerau legatarii politici ai comunismului 
nu au avut curajul să-și înfiinţeze un partid politic decât la sfârşitul 
anului 1990, după scăderea tensiunilor din societatea românească. 
Astfel, la 16 noiembrie 1990 Conferinţa Naţională a Partidului 
Democrat al Muncii a hotărât crearea Partidului Socialist al 
Muncii, prin unirea cu Partidul Socialist Română. In conducerea 
noii formaţiuni au intrat foști activiști de partid, nostalgici ai 
vechiului regim, sub conducerea fostului prim-ministru comunist 
Ilie Verdeț. 

PSM a fost primit cu ostilitate în societatea românească, 
existând cereri pentru scoaterea sa în afara legii. A avut probleme 
legate de înregistrarea sa legală ca partid politic, operaţiune reuşită 
în 23 ianuarie 1992. În 1991 PSM a iniţiat o acţiune integrativă, 
fiind creată Uniunea Stângii Democrate (USD) alături de alte patru 
organizații. 

Alegerile parlamentare din 1992 au constituit apogeul 
PSM, acesta reușind să intre la limită în parlament, prin 13 
deputaţi și 5 senatori. Bazinul electoral al PSM a fost Oltenia. 
Orientarea paseistă a PSM, având nostalgia naţional-comu- 
nismului, este evidenţiată de constituirea împreună cu PRM a 
grupului parlamentar „Partida Naţională“, condus de senatorul 
Adrian Păunescu şi deputatul Tudor Mohora. 


63 Vezi Alexandru Radu, Nevoia..., p.232-239 și Stan Stoica, op.cit., 
p.106-110 

PSM s-a manifestat ca un aliat loial al PDSR, alături de 
care a semnat în 1995 un protocol de cooperare guvernamentală. 
Alianţa cu PDSR a divizat PSM între gruparea lui Ilie Verdeț, 
partizană a susţinerii Guvernului Văcăroiu, și Tudor Mohora, adept 
al unei căi proprii, a unui socialism „luminat“. Disputele pe această 
temă s-au încheiat prin părăsirea de către Tudor Mohora a 
partidului și fondarea Partidului Socialist (PS). 

Alegerile parlamentare din 1996 au constituit eșecul politic 
al partidelor paseiste de stânga, nici PSM nici PS nereuşind să 
treacă pragul electoral de 3%. Cele două partide au refuzat iniţial 
reaproprierea de PDSR, dar noile eșecuri de la alegerile locale și 
generale din 2000 i-au determinat pe liderii PSM să accepte 
disoluția în cadrul PSD în 2003. Tudor Mohora adoptase în 2000 
soluţia fuziunii cu PSDR, pentru a ajunge în PSD. 


Alianţa pentru România (ApR) 


Eșecul PDSR în anul electoral 1996 a determinat creșterea 
tensiunilor interne, disputa pentru obţinerea sprijinului lui Ion 
Iliescu fiind purtată între doi foști miniștri de Externe: Teodor 
Meleşcanu și Adrian Năstase. Conferinţa Naţională din iunie 1997 
a PDSR a fost prilejul prin care s-a încercat clarificarea lucrurilor 
(tema principală era imaginea de partid corupt și atitudinea care 
trebuia adoptată pentru a scăpa de aceasta), o parte dintre cei 
nemulțumiți de soluţia „menținerii unităţii“ formând Alianţa 
pentru România (au părăsit PDSR 12 deputaţi și doi senatori). Noul 
partid, care se declara social democrat, îl avea ca lider pe Teodor 
Meleşcanu, fiind susținut de Iosif Boda, Gheorghe Tinca, Viorel 
Sălăgean etc. În căutarea unei identități și a unui segment electoral 
de susținere, ApR și-a propus un discurs pragmatic, flexibilitate 
ideologică, inspirându-se din laburismul lui Tony Blair. El s-a 
adresat, mai cu seamă, întreprinzătorilor mici și mijlocii din noua 
clasă de mijloc. Inspirat de „a treia cale“ blairistă, liderul ApR lansa 
sintagma „a trecut vremea social-democraţiei cu bască“, tocmai 
pentru a sublinia apropierea de „gulerele albe“. Partidul își propu- 
nea să realizeze „a treia Republică“ prin introducerea votului uni- 
nominal, parlamentul unicameral și reforma instituţiilor statului. 

Eșecul guvernării de coaliţie a avantajat foarte mult ApR, 
care a reușit să crească rapid în sondaje, ceea ce a determinat 
orientarea spre acest partid a unui mare număr de nemulţumiţi 
faţă de oferta politică aflată pe piaţă în acel moment. În alegerile 
locale din 2000 ApR a reușit să obţină 7,4% din votul politic la 
Consiliile judeţene. Cazul „Firul Roșu“, dar mai ales „Afacerea 
Costea“, prin care se punea la îndoială moralitatea liderilor ApR, 
au determinat eșecul din alegerile generale, nereușind să treacă 
pragul electoral de 5%. În anul 2001, partidul se orientează spre 
dreapta și fuzionează cu PNL, o parte dintre membri și filiale intră 
în PSD, alţii în PD și PUR. 


Unificarea stângii: PSD 


Moștenirea totalitară a lăsat o amprentă semnificativă și asupra 
formelor în care a reapărut pluripartidismul în fostul spaţiu 
comunist. Memoria organizaţională comunistă nu mai putea fi utilă 
în noul context, astfel încât sursele în privința organizării partidelor 
au fost cele externe sau refacerea unor partide interbelice. 
Fragmentarea partidistă a afectat și partidele de stânga, existența 
mai multor formaţiuni autoproclamate drept „social democrate“ 
fiind mai degrabă o regulă decât o excepţie în Europa Centrală și 
de Est. Consolidarea s-a realizat sub forma unor alianțe de tip 
„umbrelă“ care s-au transformat ulterior în partide unitare. 

Necesitatea realizării unui singur partid social democrat 
a fost înţeleasă de numeroși oameni politici, de-a lungul perioadei 
post-revoluţionare existând mai multe iniţiative. La 1 iulie 1993 
s-a creat Alianţa Social Democrată din care au făcut parte PD, 
Partidul Social Democrat Tradițional, Partidul Republican Român 
și Partidul Democrat Muncitoresc. Alianţa nu a fost eficientă, 
desființându-se de la sine. 

In aprilie 1994 PDSR și PD s-au întâlnit pentru realizarea 
unei colaborări parlamentare, dar deosebirile de vedere au 
zădărnicit această iniţiativă. In 1995 PD se aliază cu PSD Tra- 
dițional și PSD Independent, și fuzionează cu Partidul Unităţii 
Social Democrate condus de Nicolae Dide. Cel mai important 
eveniment al anului 1995 în dimensiunea colaborării între social 
democrați este constituirea Uniunii Social Democrate între PD și 

urmașul social democraţiei interbelice, PSDR. USD s-a destrămat 
în urma denunţării unilaterale a acordului de către Sergiu Cunescu 
la 13 mai 1999. 

De asemenea, în perioada 1996-2000, ca reacţie la o 
dreaptă ce părea tot mai puternică, au fost tentative ale unor lideri 
de stânga de a coagula social democraţia într-o grupare consolidată 
și puternică pentru a avea eficienţă politică. Una dintre acestea 
a fost „Grupul de inițiativă social democraţia 2000“, creat în 1998 
și coordonat de Adrian Severin și Octavian Ştireanu, după ce au 
părăsit PD. Din acest Grup, susţinut de Internaționala Socialistă 
și Forumul pentru Democraţie și Solidaritate al Partidului Socia- 
liştilor Europeni, au făcut parte PDSR, PD, ApR, PSDR. Partidul 
Democrat s-a retras de la discuţii, dar acest grup a constituit o 
premisă semnificativă pentru realizarea unităţii social democraţiei 
românești. f 

PSDR s-a dovedit un partid pragmatic. In pregătirea 
anului electoral 2000 a recurs la înlocuirea conducerii de partid. 
Conferința Națională din 16 octombrie 1999 a stabilit strategia 
electorală pentru anul 2000, a desemnat candidatul la președinție 
(Ion Iliescu) și a propus soluţii pentru guvernare în documentul 
„Raport politic pentru scoaterea României din criză“. Imobilismul 
în ceea ce privește alianțele politice și intransigența faţă de PDSR, 
de care a dat dovadă liderul Sergiu Cunescu, au fost abandonate 
odată cu întinerirea primului eșalon politic al partidului. In 
pregătirea fuziunii cu PDSR, la 22 iulie 2000 a avut loc absorbţia 
Partidului Socialist de către PSDR. 

Pentru a scăpa de „greaua moștenire a guvernării neper- 
formante“, PSDR optează pentru o alianță electorală cu PDSR. 
Împreună cu PDSR și PUR, partid de orientare social-liberală, se 
organizează Polul Democraţiei Sociale din România, bloc electoral 
care a câștigat alegerile legislative din noiembrie 2000 (37% din 
voturi). Una din clauzele puternice ale acestui contract politic a 
fost prevederea fuziunii postelectorale dintre cele două partide 
social democrate. 

Drept urmare, în 16 iunie 2001 pe scena politică are loc 
o importantă clarificare a eșalonului de centru-stânga prin 
constituirea Partidului Social Democrat, rezultat din unificarea 
celor două partide, dar și a principalilor autori ai operei doctrinare 

din PD şi o parte din membrii de stânga ai Alianţei pentru 
România. Noul președinte al PSD, Adrian Năstase, la Congresul 
de constituire, avea să afirme voinţa politică a noii formaţiuni de 
a reprezenta social democraţia modernă, dinamică, racordată la 
problemele și priorităţile actualități. 

Crearea PSD era văzută de conducerea social democraților 
ca un moment de refondare a stângii. Se dorea o ruptură cu trecutul 
imediat, în primul rând cu imaginea FDSN/PDSR, deși trecutul 
era asumat, dar această istorie scurtă era integrată în întreaga 
istorie modernă a României, PSD fiind considerat legatarul tradiţiei 
de stânga din România. Miza politică a acestei operaţiuni era dublă: 
președintele PSD Adrian Năstase dorea să-și creeze o altfel de 
legitimitate decât cea revoluţionară a lui Ion Iliescu iar, în al doilea 
rând, era un semnal transmis către Partidul Democrat de a accepta 
fuziunea și unificarea stângii. 

Miza politică a lui Adrian Năstase în calitate de preșe- 
dinte al PSD a fost să modernizeze partidul, pentru a-l face 
compatibil cu formațiunile de stânga occidentale. Din punct de 
vedere doctrinar PSD a avut tendinţa de a se poziționa spre centrul 
spectrului politic, exprimându-se deschiderea înspre flexibilitate 
analitică și pragmatism politic în vederea relansării modernizării 
României. Dezvoltarea economiei de piaţă, privatizarea erau 
considerate căile necesare ale reformei pentru creșterea nivelului 
de trai, pentru a diminua sărăcia și a spori şansele egale de acces 
pentru cei mulţi la informare, educaţie, sănătate, o viaţă civilizată. 
De asemenea, s-a dat un semnal politic limpede că modernizarea 
ţării este în funcţie de integrarea în circuitele economice, politice 
şi de securitate ale țărilor dezvoltate. Integrarea euro-atlantică 
devenea prioritatea politicii externe. Preocuparea pentru 
racordarea doctrinară a PSD la noile realităţi a determinat apariția 
în octombrie 2002 a documentului „Spre normalitate — o viziune 
social-democrată modernă privind viitorul României“, material care 
propunea principalele direcţii de acţiune în post-tranziţie6t. A fost 
creată o fundaţie de teorie politică, Institutul Social Democrat 


64 Adrian Năstase, Spre normalitate. Guvernarea reformelor. Reforma 
guvernării, Institutul Social Democrat „Ovidiu Şincai“, Mondo Media, 
Bucureşti, 2004, p.224-239 

„Ovidiu Şincai“, care avea rolul de a ajuta PSD în modernizarea 
doctrinară. 

Liderii PSD doreau să finalizeze procesul de unificare a 
stângii prin fuziunea cu Partidul Democrat, exercitând presiuni 
asupra acestuia pentru realizarea acestui obiectiv. Insă Traian 
Băsescu nu a dorit să accepte fuziunea cu PSD, astfel încât între 
cele două partide a început o aprigă competiţie politică pentru 
câștigarea legitimităţii interne şi internaţionale. Liderii PD se 
considerau „social democrați autentici“, contestând caracterul: 
democratic al PSD, denumit „partid-stat“. Părăsit de oamenii care 
mențineau legăturile internaționale, PD nu a putut împiedica 
primirea în Internaționala Socialistă a PSD ca membru cu drepturi 
depline, la Congresul de la Sâo Paulo din octombrie 2003, 
reprezentantul democraților fiind singurul care a votat împotrivă. 
Social democraţii conduși de Adrian Năstase au câştigat astfel 
bătălia cu Traian Băsescu pentru legitimitate internaţională, PD 
devenind un partid tolerat atât de Internaționala Socialistă cât și 
de Partidul Socialiștilor Europeni. De altfel, în campania 
electorală din 2004 socialiștii europeni au sprijinit pe faţă PSD, 
transmițând în acest fel un semnal că au un partener favorit în 
România, iar acesta este PSD. 

Strategia de unificare a stângii iniţiată de Adrian 
Năstase viza și integrarea prin absorbţie în PSD a formațiunilor 
de la stânga sa. În iulie 2003 PSD a fuzionat cu Partidul Socialist 
al Muncii, condus de Ion Sasu şi cu Partidul Socialist al 
Renașterii Naţionale, fondat de loan Radu, viceprimar al Capitalei 
în acel moment, după plecarea din PRM. Miza acestor fuziuni nu 
era în primul rând electorală ci simbolică, dorindu-se eliminarea 
tuturor partidelor de stânga, care ar fi putut contesta într-un fel 
sau altul monopolul PSD asupra social democraţiei. 

Observăm astfel că, din perspectivă instituţională, social 
democrația în tranziție a parcurs o traiectorie în care tendinţa 
unificatoare a fost una constantă. De cele mai multe ori, factorul 
electoral a fost cel care a îndemnat diferitele partide social demo- 
crate înspre alianțe sau fuziuni. De aceea, se poate aprecia că, 
ipostazele unificării social democrate au stat sub semnul calculului 
electoral. 

Încorporarea de către PDSR, transformat în PSD, a tot 
mai multor formaţiuni politice și personalităţi de stânga s-a realizat 
printr-o metodă de aglutinare, președinții de partide primind locuri 
în conducerea centrală a partidului, devenită tot mai extinsă în 
perioada 2001-200465. PSD a devenit un partid foarte extins 
numeric, de la aproximativ 100.000 de membri în 1996, la 200.000 
în anul 2000, pentru a ajunge la aproximativ 600.000 în 
2003-2004. Această extindere a PSD, care a transformat partidul 
într-o instituție supraextinsă, birocratizat și cu mecanisme de 
decizie puţin flexibile, era rezultatul unei strategii electorale, de 
a organiza PSD la nivelul secţiilor de vot. Un asemenea model de 
organizare dilua militantismul politic și transforma statutul de 
membru de partid într-o simplă verigă a unei rețele naţionale care 
avea ca misiune principală prezenţa cetăţeanului la vot, mai puţin 
activismul său politic. 

Unificarea stângii românești s-a realizat printr-o 
deplasare spre dreapta în raport cu partidele social democrate 
occidentale, mișcare explicabilă prin reflexul depărtării de comu- 
nism și al nevoii de a fi o contrapondere la structurile (institu- 
tionale, economice, sociale, de mentalitate etc.) moştenite de la 
regimul totalitar de tip comunist66. Analiza schimbărilor de la 
nivelul conducerii PSD (a Delegației Permanente, organul colegial 
executiv) în perioada 2001-2004 indică faptul că au pătruns în 
înalta ierarhie tot mai mulţi oameni politici dintr-un nou val, mulţi 
dintre aceștia fiind tehnocraţi (Mircea Geoană, Mihai Tănăsescu), 
din grupul iniţial al FDSN regăsindu-se tot mai puţini repre- 
zentanţi. De fapt, Adrian Năstase a implementat strategia cuceririi 
şi controlului partidului cu ajutorul unor tehnocraţi, a căror auto- 
ritate guvernamentală a fost extinsă și în zona puterii de partid. 
De aici a rezultat deplasarea spre centru a PSD, manifestată prin 
gradualism, promovarea valorilor capitaliste, pragmatism politic. 


———— 6 Vezi Florin Ciornei, loc.cit., p.145-149 

6 Despre tendinţa electoralizării partidelor de stânga europene, prin 
utilizarea extensivă a marketingului politic vezi Seymour Martin Lipset, „The 
Americanization of the European Left“, in Journal of Democracy, Vol. 12, No.2, 
April 2001, p.74-87 

La nivelul organizaţiilor locale însă inerția a fost mult mai 
mare. A existat o tendinţă de continuitate pozitivă cu vechiul regim, 
ce constă în expresia de solidaritate cu segmentele inerţiale ale 
societăţii, solidaritate menită a permite acestora adaptarea liniș- 
tită la noile realităţi şi exigenţe ale unui mediu social deschis şi 
liber. Manifestarea PSD ca un partid conservator, în multe privințe, 
a fost determinată de structura nucleului său electoral. Analizele 
sociologice au relevat că electoratul social democrat este în rural 
și urban, are o reprezentare mai puternică în orașele mici și mijlocii, 
în comparaţie cu cele mari. De asemenea, categoriile sociale mai 
expuse vicisitudinilor sociale, cei cu risc sporit de sărăcire, vârstni- 
cii, salariaţii cu calificare minimă, șomerii îi oferă stângii votul”. 

Aspectul cel mai contestabil al activităţii politice a PSD 
în perioada 2001-2004 a fost constituirea unei reţele de oligarhi 
locali, cu predilecție în Vechiul Regat, care au folosit resursele 
publice adesea în mod discreţionar, alimentând mentalităţile 
paternaliste ale categoriilor sociale cele mai defavorizate, faţă de 
care au încercat să dezvolte relaţii de tip patron-client. Măsurile 
luate de președintele PSD Adrian Năstase împotriva acestora, 
începând de la sfârşitul anului 2003 și în prima parte a anului 2004 
(retragerea sprijinului politic lui Nicolae Mischie, „baronul din 
Gorj“, Bebe Ivanovici din Ilfov etc.) la presiune externă, a opoziţiei 
politice şi mass-media nu au putut compensa imaginea de 
„partid-stat“, cu reflexe paternalist-autoritare. 

Desfăşurarea Congresului PSD din aprilie 2005, cu înfrân- 
gerea „părintelui fondator“, Ion Iliescu, a reușit să demonstreze 
că încercările de modernizare realizate de-a lungul anilor au schim- 
bat baza partidului, care nu mai accepta stigmatul de „partid neo- 


— 61 Barometrul de opinie publică din noiembrie 2000 realizat de CURS 
oferă date despre orientările ideologice ale electoratului român. La întrebarea 
„Care este orientarea politică de care vă simţiţi cel mai aproape“, 32% au 
răspuns social democraţia, 11% liberală, 7% creştin democrată. Aceste date, 
confirmate de alte numeroase cercetări sociale, oferă o explicaţie pentru 
stabilitatea voturilor pentru PDSR/PSD, aproximativ o treime din electorat 
votând cu social democraţii, indiferent de contextul politic. Această orientare 
de stânga, asistenţială a unei treimi din electorat este suportul pentru 
manifestarea PSD ca un partid dominant pe scena politică românească. 

comunist“, nereformat. Evoluţiile din partid au reușit să răstoarne 
certitudini şi să facă să funcţioneze proceduri în detrimentul 
înțelegerilor tacite. La Congresul extraordinar al PSD din 2004 lui 
Ion Iliescu i s-a oferit preşedinţia partidului, într-un mod care a 
pus sub semnul întrebării procedurile democratice din interiorul 
PSD, oferirea președinției ignorând procesul democratic prin care 
liderul partidului trebuie desemnat. Congresul PSD din aprilie 
2005 a demonstrat o reevaluare critică a acestui act și, în sens mai 
larg, a confirmat victoria regulii (procedurale) în fața gestului 
excepţional (oferirea președinției lui Ion Iliescu în virtutea unor 
criterii precum prestigiul şi carisma)f8. Prin victoria la Congres 
a lui Mircea Geoană, PSD a intrat în rândul partidelor care au 
trecut testul schimbării liderului fondator fără să se divizeze6?. 


b]. Liberalii 


Istoria liberalismului în România este una prestigioasă, rădăcinile 
curentului fiind în revoluția democratică de la 1848-49. Libe- 
ralismul s-a asociat în zona Europei Centrale și de Sud-Est cu o 
orientare naţională, liberalii participând activ la construcția 
statelor naţionale. Liberalii români au devenit o formaţiune politică 
guvernamentalistă, fiind principalul partid care au exercitat 
puterea în perioada interbelică. 

Declinul liberalismului european a continuat şi după al 
doilea război mondial, devenind un curent politic care încerca să 
își găsească o identitate proprie în condiţiile competiției politice 
dintre conservatori/creștin democrați şi socialiști?0. În cazul româ- 
nesc, liberalismul a reapărut în cadrul procesului de refondare a 
partidelor care au activat politic şi în perioada interbelică”!. După 


6% Analiza Congresului PSD: semnificații şi consecințe, Institutul 
„Ovidiu Şincai“, Bucureşti, mai 2005, p.9, in www.fisd.ro 

69 Alexandru Radu, „Partidele ca organizaţii politice. Testul 
răsturnării liderului“, in Sfera Politicii, nr.113, 2004, p.5-8 

1 Pascal Delwit, (ed.), Liberalisme şi partide liberale în Europa, 
Humanitas, Bucureşti, 2003, passim 

Tl Pentru istoria partidelor liberale utilizez, Alexandru Radu, Nevoia 
schimbării... p.101-147 şi Idem, Partidele politice româneşti după 1999, 
Paideia, București, 2003 

1989 liberalii români au cunoscut două procese importante, de sens 
contrar: multiplicarea până la atomizare a partidelor liberale, 
urmate de un proces lent de coagulare a partidelor și perso- 
nalităţilor. 


Fragmentarea liberalismului 


La fel ca și în cazul celorlalte partide „istorice“, un grup de vechi 
membri de partid a reînființat PNL în ianuarie 1990. La primul 
Congres al PNL, din 31 martie 1990, președinte al partidului a 
fost ales Radu Câmpeanu, secondat de alți liberali activi politic 
în perioada 1944-1947. 

La începutul anului 1990 adversităţile tradiționale din- 
tre liberali și ţărănişti au fost minimizate, pentru a lupta împotriva 
dușmanului comun: FSN. Liberalii au participat și ei la mani- 
festaţiile de stradă din prima parte a anului 1990 pentru contesta- 
rea puterii, ulterior individualizându-se în acţiunea politică. 

Startul pe care l-a luat PNL în viața politică a fost unul 
favorabil, în alegerile generale din mai 1990 obținând 29 de 
deputați și 10 senatori, fiind cea mai importantă formaţiune politică 
cu reprezentare naţională, după FSN. Acest succes al liberalilor 
în comparaţie cu rivalii lor tradiționali, țărăniștii, și cu social 
democraţii istorici a constituit și o importantă sursă de tensiune 
internă, PNL fiind polarizat între conducerea partidului, mai 
moderată în aprecieri, şi un grup de tineri liberali, radicali, care 
contestau metodele politice utilizate de președintele Radu 
Câmpeanu. În timp ce societatea românească încerca să-şi revină 
după şocul prezenței minerilor în București în 14-15 iunie, la 5 
iulie 1990 s-a format un comitet de inițiativă pentru restructurarea 
PNL, format din Dinu Patriciu, Andrei Chiliman, Radu Boroianu 
și alții?2. Radu Câmpeanu a aplicat o soluţie de mână forte, 
excluzându-i pe răzvrătiți. Aceștia şi-au format un alt partid, PNL 
— Aripa Tânără (PNL-AT), adept al reformelor radicale și a 
statului minimal. 


———— 12 Sabin Ivan, Radiografii parlamentare. De vorbă cu Alexandru 
Bârlădeanu, Ex Ponto, Constanţa, 1998, p.107 

Retragerea PNL din Convenţia Democrată în 11 aprilie 
1992 a declanșat fragmentarea mișcării liberale. La 29 aprilie 1992 
mai mulți demisionari din PNL, nemulţumiţi de retragerea din 
Convenţie, formează PNL — Convenţia Democratică (PNL-CD), 
al cărui președinte devine avocatul Niculae Cerveni. In 11 mai 1992 
PNL-AT și PNL-CD pun bazele Alianţei Liberale, care nu a rezistat 
însă. In 30-31 mai 1992 are loc Congresul PNL-AT, Horia Rusu 
fiind ales președinte, luându-se decizia intrării în Convenţia 
Democrată. Decizia provoacă nemulţumirea mai multor liberali 
(Viorel Cataramă, Radu Boroianu, Călin Popescu-Tăriceanu), 
protestele acestora fiind tratate cu excluderea din partid. Se naște 
astfel o nouă formaţiune politică, Noul Partid Liberal (NPL). Intre 
timp, Radu Câmpeanu a propus ca la Președinția României să 
candideze Regele Mihai, acesta refuzând o astfel de invitaţie, 
considerată o impietate. Liberalii erau într-o confuzie deplină. 

Independent de PNL apare un alt partid de factură 
liberală, Partidul Alianţei Civice (PAC), condus de criticul literar 
Nicolae Manolescu. PAC este vehiculul politic al acelor membri 
ai Alianţei Civice dornici să se implice în competiţia politică, să 
fructifice popularitatea ideilor democratice în mediul urban (vezi 
subcapit.VIII.2). PAC împreună cu PNL-AT şi PNL-CD au reușit 
să intre în parlament la alegerile din 1992 pe listele Convenţiei. 

Sub conducerea lui Radu Câmpeanu, fără să aibă un 
candidat la preşedinţie, PNL nu a reușit să treacă pragul electoral 
de 3%. Principal vinovat a fost considerat, pe bună dreptate, Radu 
Câmpeanu. Cei care doreau schimbarea acestuia din fruntea parti- 
dului s-au constituit în Grupul pentru Reforma Morală și Politică 
a PNL (GRMP), ca măsură de retorsiune o parte din membrii 
acestuia fiind excluși din PNL (Valeriu Stoica, Radu Stroe). 

Nici în PNL-CD situaţia nu era pe deplin stabilizată, la 
15 ianuarie 1993 fiind exclus președintele partidului, Vintilă 
Brătianu. Decizia a fost inspirată de Niculae Cerveni, care nu putea 
accepta fuziunea cu PNL-AT. La 19-20 februarie 1993 are loc 
primul „Congres al unificării liberale“, la care participă PNL-AT, 
gruparea lui Vintilă Brătianu din PNL-CD şi Grupul pentru 
Reformă Morală și Politică. Se formează Partidul Liberal, dar noua 
formaţiune este chemată în instanță, pentru uzurpare de nume, 

atât de Radu Câmpeanu cât și de Niculae Cerveni. A urmat bătălia 
în justiție, în urma căruia Partidul Liberal devine PL "93, dar 
PNL-CD rămâne ca un partid distinct. 

Nici PAC nu a scăpat de sindromul sciziunilor, în iunie 
1993 un grup de deputați, în frunte cu Stelian Tănase trecând la 
PL'93. 

Al doilea „Congres al unificării liberale“ are loc la Braşov 
în 26-27 februarie 1993, liberalii neparlamentari, PNL și NPL 
luând decizia de a fuziona. Decizia surpriză pregătită de liderii NPL 
lui Radu Câmpeanu a fost înlocuirea sa din funcţia de președinte 
cu mult mai moderatul Mircea Ionescu-Quintus. Radu Câmpeanu 
nu acceptă decizia Congresului, astfel încât, peste aproape un an, 
la 5 februarie 1994 are loc un Congres extraordinar al PNL, aripa 
Câmpeanu. Acesta este considerat însă nestatutar de câtre aripa 
Quintus. Situaţia nu putea fi soluţionată decât prin justiţie, care 
dă câştig de cauză PNL-aripa Quitus. Radu Câmpeanu își formează 
un alt partid, PNL-Câmpeanu (PNL-C), în martie 1995. 

Liberalii din PNL-Quintus sunt reprimiţi la 20 decembrie 
1994 în Convenţia Democrată, dar ideea fuziunii liberalilor în CD 
nu se poate realiza. Nemulţumiţi de modul de funcţionare a 
Convenţiei, dar şi de faptul că Emil Constantinescu se profila a 
fi din nou candidatul la prezidenţiale al CDR, Nicolae Manolescu 
şi PAC părăsesc Convenţia. La fel se întâmplă și cu PL'93, în 1995. 

Pentru alegerile parlamentare din 1996 PAC și PL’93 au 
decis la 7 iulie 1996 formarea Alianţei Naţional Liberale (ANL), 
Nicolae Manolescu fiind candidat la Președinția României. ANL 
nu a reușit să intre în parlament. La fel s-a întâmplat și cu 
PNL-Câmpeanu, care a participat în competiţia electorală împre- 
ună cu Partidul Ecologist, sub sigla Alianţei Naţionale Liberal 
Ecologistă (ANLE). 

Au devenit partide parlamentare în 1996 PNL, cu 20 
mandate de deputat şi 17 de senator şi PNL-CD cu 4 deputaţi și 
4 senatori. Din condiţia de partid parlamentar și guvernamental, 
PNL a fost în poziţia favorabilă de a coagula liderii și formațiunile 
liberale în jurul său. 

Unificarea partidelor liberale 


In prima parte a anilor '90 procesul de unificare a partidelor liberale 
a fost generator de tensiuni, acţionând mai degrabă în sens 
dezagregativ, deoarece fiecare încercare de coagulare era însoțită 
de alte sciziuni, o nouă facțiune se desprindea și forma un alt partid. 
Unificarea liberală a fost îngreunată nu atât din motive de ordin 
doctrinar, divergenţele ideologice între liberali nu aveau un caracter 
ireconciliabil, ci personal. Este vorba de veleitarismul unor oameni 
politici liberali care considerau că unificarea trebuie realizată în 
jurul „lor“ și că doar „ei“ reprezintă „autenticul spirit liberal“. 
Liberalii şi-au făcut chiar un titlu de glorie din faptul că ei sunt 
„altfel“, adică exprimarea opiniilor divergente se transforma în 
facționalism instituţional. 

Putem vorbi de un autentic proces de unificare a parti- 
delor liberale doar după ce Valeriu Stoica a început să conducă de 
facto, ulterior și de jure, PNL?Ì. Unificarea liberală a început după 
Congresul PNL din 1997, când conducerea de atunci a partidului 
a propus tuturor partidelor de orientare liberală să fuzioneze prin 
absorbție. Primul care a răspuns invitaţiei a fost, in iunie 1997, 
PNLCD-Popovici, urmat în 28 martie 1998 de Partidul Alianţei 
Civice, condus de Nicolae Manolescu. La Congresul Extraordinar 
al PNL din februarie 1998, acesta a fost ales președinte al Consi- 
liului Naţional, iar alţi doi lideri ai PAC au devenit vicepreședinți. 
Nicolae Manolescu a părăsit PNL în anul 2000, fiind nemulţumit 
de negocierile de atunci cu ApR și de ideea tandemului Stolo- 
jan-Meleşcanu. Următorul partid înghiţit de PNL a fost PL '93. 
Cele două formaţiuni au fuzionat în octombrie 1998, iar vechii 
liberali Dinu Patriciu și Horea Rusu au devenit vicepreședinți. 
După această fuziune, liderii PNL au declarat încheiată unificarea 
liberală și au repudiat celelalte câteva partide minuscule care se 
revendicau de la aceeași doctrină. Ales președinte al PNL în 
februarie 2001, Valeriu Stoica și-a propus să facă din partid cea 


-— 1% Pentru viziunea asupra liberalismului a lui Valeriu Stoica vezi 
Provocări liberale: dialoguri despre gândirea, istoria și practica liberalismului, 
Humanitas, Bucureşti, 2003 şi, Idem, Puterea, un rău necesar, ALLFA, 
Bucureşti, 2002 

mai importantă formaţiune de centru-dreapta şi a încercat, mai 
întâi, să atragă partidele fără succes electoral, de genul 
PNL-Câmpeanu, Partidul Moldovenilor, UFD și PUNR. 

Principala realizare a mandatului Valeriu Stoica la 
președinția PNL a fost fuziunea prin absorbţie a Aliantei pentru 
România, finalizată în 19 ianuarie 2002. Este cea mai importantă 
infuzie de ne-liberali în PNL, însă Teodor Meleşcanu a dus cu el 
o parte din zestrea de aleşi locali ai partidului câștigată la alegerile 
locale din 2000. 

Calea deschisă prin intrarea în PNL a membrilor ApR a 
fost folosită şi pentru impunerea în fruntea liberalilor a unui fost 
prim-ministru susținut de FSN, sprijinitor al lui Ion Iliescu în 
campania electorală din 1996, Theodor Stolojan. Astfel, în urma 
unor conflicte puternice în interiorul PNL între gruparea Stoica 
şi adversarii săi, în primul rând Dinu Patriciu, preşedinte al 
liberalilor a devenit în anul august 2002 cel care prin prestaţia 
sa din campania electorală prezidenţială din anul 2000 a reușit 
să evite scoaterea PNL din parlament. Procesul de unificare a 
mișcărilor liberale a continuat și în perioada Stolojan, la 19 aprilie 
2003 Uniunea Forţelor de Dreapta fiind înglobată de PNL. Tot în 
2003 a fost reprimit în PNL și președintele-fondator al partidului, 
Radu Câmpeanu. Prin această din urmă fuziune, procesul de 
unificare a fost în linii esenţiale încheiat, liberalii intrând într-o 
nouă fază, de cucerire a puterii, încercând să intre în rândul 
partidelor mari, care atrag peste 20% din opţiunile de vot. 


Caracteristici ale acţiunii politice 


În perioada de după schimbarea de sistem din decembrie 1989 
liberalii au crezut şi au acţionat în virtutea ideii că au o misiune 
specială în politica românească, statut conferit de rolul PNL în 
istoria României. Această idee a excepționalismului liberal s-a 
manifestat şi în acţiunea politică, cu specificităţile fiecărei 
perioade. 


14 „Liberalii înghit astăzi ce-a mai rămas din partidul lui Meleşcanu“, 
in „Aduvârul“, 19 ianuarie 2001 

Sub conducerea lui Radu Câmpeanu PNL a debutat ca 
un autentic partid anticomunist, luptând alături de PNŢCD și 
PSDR împotriva FSN. După alegerile din 1990, PNL a adoptat ceea 
ce Alexandru Radu denumește a fi „tactica legalistă“, adică 
manifestarea ca un partid de opoziţie moderat, care a participat 
la consultările iniţiate de putere în diferite chestiuni. Radu Câm- 
peanu dorea să poziționeze PNL ca un partid centrist, mai puţin 
radical decât PNŢCD (de aceea președintele liberal a fost acuzat 
de naţional-țărăniști de „trădare“). In chestiunea referendumului 
pentru Constituţie în 1991 PNL a recomandat simpatizanţilor săi 
să voteze potrivit „propriei conștiințe“, în timp ce PNȚCD a boicotat 
referendumul. 

PNL și-a manifestat vocaţia de partid „pragmatic“ şi 
„naţional“ participând la formarea „guvernului de uniune naţio- 
nală“ condus de Theodor Stolojan, primind zece posturi de miniștri 
şi secretari de stat. Radu Câmpeanu a gândit individualizarea în 
raport cu PNTCD prin ieșirea din cadrul Conventiei Democratice 
în 199275, 

Eșecul intrării în parlament a PNL-Câmpeanu în 1992 
a însemnat intrarea liberalilor într-o perioadă foarte agitată, în 
care partidele liberale reprezentate în Convenţia Democratică 
aveau mai degrabă un rol simbolic, decât unul foarte important 
în planul acţiunii politice. Abia după reintrarea PNL în CDR, sub 
conducerea lui Mircea Ionescu-Quintus, influenţa lor politică a 
început să crească. Câștigarea alegerilor din 1996 a însemnat 
pentru liberali reluarea unui proces gradual de individualizare în 
raport cu PNȚCD şi consolidare prin unificare. Din aceeași perioadă 
datează și consolidarea relaţiilor externe ale PNL, devenind 
membru cu drepturi depline al Internaționalei Liberale în 1997. 

In perioada guvernării de coaliţie, PNL s-a manifestat ca 
o formaţiune convinsă de valenţele realpolitik-ului, solidarizându-se 
temporar cu PD pentru înlăturarea prea puţin realistului 
prim-ministru Victor Ciorbea, în scopul slăbirii PNŢCD. Sincroni- 
zarea cu PD nu era decât temporară, deoarece ambele partide 
luptau pentru același tip de electorat, aflat în mediul urban. 


75 Laurenţiu Ştefan-Scarlat, „Fantoma lui Radu Câmpeanu“, in Sfera 
Politicii, nr.87/88, 2001, p.35-40 

Acţiunea de individualizare politică a PNL în raport cu 
PNTCD și Emil Constantinescu a mers în anul 2000 până la ieșirea 
din CDR şi susținerea candidaturii la preşedinţie a lui Th. Stolojan, 
pentru a marca ruptura totală faţă de alianţa partidelor de dreapta. 

Alegerile parlamentare din 2000 au fost năucitoare pentru 
partidele de dreapta: PNȚCD a eşuat în încercarea de a atinge 
pragul electoral, astfel încât liberalii au rămas singurii care mai 
rămâneau să reprezinte dreapta pe prima scenă politică. 

În mod aparent surprinzător, PNL a sprijinit instalarea 
Guvernului Adrian Năstase, din două motive: pe de-o parte pentru 
a „descuraja orice alianță PRM-PDSR“'6, iar, pe de altă parte, 
pentru a păstra în administraţie oamenii impuși de liberali în 
timpul guvernării. Acest din urmă obiectiv nu a putut fi îndeplinit 
deoarece PNL a furnizat PSD lista cu oamenii săi din administraţie, 
care au fost însă rapid îndepărtați. Acesta a fost și motivul rupturii 
acordului de sprijin parlamentar dintre PSD și PNL în 2001. 

În mod cert Valeriu Stoica, ales președinte al PNL la 
Congresul din 17-18 februarie 2001, a dat dovadă de abilități de 
om politic, prin vizionarismul său și capacitatea de a negocia. Însă 
aceste calităţi nu erau sprijinite pe o bună imagine publică, în 
măsură a acţiona pentru creșterea în sondaje a PNL. Stagnarea 
PNL la nivelul opţiunilor de vot în perioada 2001-2002 a deter- 
minat reactivarea tensiunilor interne în partid. In acest context 
are loc în august 2002 tranziţia negociată de la Valeriu Stoica la 
Theodor Stolojan. 

Luptele de la nivel central dintre facțiunile liberale au 
făcut imposibilă consolidarea teritorială a PNL. Votul pentru 
liberali a fost acordat de către un electorat care a susținut mai 
degrabă doctrina, valorile economiei de piaţă și a statului mini- 
mal, decât persoanele. De altfel, până la Th. Stolojan liberalii au 
fost singura familie politică importantă din România cărora le-a 
lipsit o personalitate carismatică, în măsură să propulseze 
partidul în alegeri. Dacă stânga l-a avut pe Ion Iliescu, PNȚCD 
pe Corneliu Coposu iar naţionalist-paseiștii pe Gheorghe Funar 
şi Corneliu Vadim Tudor, liberalii au fost lipsiţi de o astfel de 


-—— = 16 Valeriu Stoica, „Scrisoare către delegaţii la Congresul Liberal“, in 
„Adevărul“, 30 ianuarie 2001 

personalitate coagulantă. „Liderul salvator“ pentru liberali a 
devenit în 2002 Theodor Stolojan. 

Fostul prim-ministru, având o imagine tipică pentru 
liderul tehnocrat salvator reprezenta, în interiorul PNL un garant 
al menţinerii unităţii. Cu toate că Th. Stolojan a iniţiat un proces 
de democratizare pe verticală a PNL, acordând un rol mai 
important organizaţiilor locale, el rămas relativ izolat față de filiale 
şi cercurile de putere din interior. Tradiţia de conflict dintre liberali 
nu a putut fi atât de ușor anihilată, astfel încât președinția lui 
Th. Stolojan în fruntea liberalilor a fost marcată în continuare de 
lupte interne, care nu au degenerat însă în facționalism extern 
PNL, prin crearea unor noi partide, ci în curente în interior. 

Misiunea lui Th. Stolojan a fost să asigure tranziția PNL 
de la statutul de partid minor la unul mare sau, în cel mai rău 
caz, un partid mediu cu rol de arbitru în sistemul partidist. Crearea 
în septembrie 2003 a Alianţei „Dreptate şi Adevăr“ PNL-PD avea 
rolul nu numai al câștigării alegerilor, ci și al formării unui mare 
partid de dreapta. Dacă pentru primul obiectiv Th. Stolojan a reușit 
să ajungă la o masă critică în partid, obiectivul fuziunii cu Partidul 
Democrat, o formaţiune social democrată în acel moment, nu a fost 
împărtășit de liberali. Retragerea intempestivă a lui Theodor 
Stolojan din cursa prezidenţială la începutul lui octombrie 2004, 
din motive care nu sunt încă pe deplin elucidate, a însemnat și 
abandonarea construcţiei unui mare partid de dreapta, chiar dacă 
la acel moment lucrurile nu erau evidente. 

PNL a intrat odată cu președinția lui Călin Popescu-Tări- 
ceanu, succesorul lui Th. Stolojan, în etapa în care încearcă să se 
păstreze ca un mare partid, care își menţine identitatea tradi- 
țională, liberalismul, chiar dacă mirajul „popular“ a început să 
bântuie din 2004 România. 


c). Conservator-agrarienii: PNȚCD, PDAR 


Conceptul de „conservator-agrarieni“ poate fi considerat inadecvat 
pentru a descrie împreună partide care au acţionat prin metode 
şi în planuri diferite ale vieţii politice românești. Am încercat să 
găsesc un numitor comun al acestui curent sui generis, „conser- 

vator-agrarienii“ fiind de fapt un hibrid, care reunește un partid 
cu identitatea duală, PNȚCD, creştin-democrată și agrariană și 
un partid agrarian (PDAR) care a fost mai apropiat de stânga 
post-comunistă în acţiunea politică decât de partidele care se 
declarau anticomuniste. 


PNȚCD — între tradiţie şi realitățile post-comuniste 


Naţional-ţărăniștii sunt un partid cu rădăcini puternice în istoria 
modernă a României, o ramură fiind constituită de transilvănenii 
din Partidul Naţional Român iar celălalt trunchi l-au reprezentat 
țărăniștii din Vechiul Regat conduși de învățătorul Ion Mihalache. 
La peste patru decenii de la desființare, PNȚ a fost primul partid 
înscris legal, la 11 ianuarie 1990, avându-l ca lider politic pe un 
fost colaborator al lui Iuliu Maniu, Corneliu Coposu. Pentru a da 
o notă de modernitate partidului i-a fost adăugat particula „-cd“, 
adică creştin democrat. 

Pentru a putea înţelege însă istoria politică a PNTCD în 
perioada post-comunistă este nevoie de o scurtă prezentare a 
alianțelor politice şi electorale pe care creştin democraţii le-au 
generat sau au fost doar parte. 


Convenţiile Democrate 


Violenţele anului 1990 au scindat profund societatea românească, 
prin mineriadele din ianuarie și februarie, conflictul interetnic de 
la Tg. Mureş din martie, urmate de manifestaţiile din Piaţa 
Universităţii şi mineriada a treia. Dezamăgirea unei părți a inte- 
lectualităţii, mai ales a celei umaniste, faţă de eșecul partidelor 
istorice în alegerile din 20 mai 1990 s-a transformat într-un 
activism civic, în afara partidelor și, adesea, împotriva acestora. 

În 25-26 octombrie 1990 a avut loc la Cluj prima Convenţie 
Naţională a Forumurilor Democratice Antitotalitare, prin care se 
urmărea crearea unei reţele naționale de dezbatere și acţiune 
împotriva FSN”. Această iniţiativă nu a fost primită cu foarte 


== 11 Doina Cornea, Faţa nevăzută a lucrurilor (1990-1999). Dialoguri 
cu Rodica Palade, Dacia, Cluj-Napoca, 1999, p.36-37 

multă bucurie de către liderii partidelor istorice, deoarece rolul lor 
era diminuat într-o astfel de construcţie. Sub presiunea propriilor 
militanți, în încercarea de a coagula toate forțele care se 
manifestau împotriva hegemoniei FSN, la 15 decembrie 1990 liderii 
PNTCD, PNL, PSDR, PER şi UDMR au semnat protocolul de 
constituire a Convenţiei Naţionale pentru Instaurarea Democraţiei 
(CNID), ale cărui obiective erau crearea unei societăţi profund 
democratice, instaurarea adevărului în toate domeniile vieții 
publice. În mod semnificativ pentru climatul din epocă, dominat 
de lipsa încrederii în partide, CNID a făcut parte din Forumul 
Antitotalitar, alături de Alianţa Civică, Asociaţia Foștilor Deținuți 
Politici, Solidaritatea Universitară etc. 

În pregătirea anului electoral 1992, partidele membre ale 
CNID şi alte formaţiuni politice și civice din cadrul Frontului 
Antitotalitar au decis să formeze la 26 noiembrie 1991 o alianță 
electorală, Convenţia Democratică'8. Succesul Convenţiei Demo- 
cratice (CD) în alegerile locale din 9 februarie 1992, când a obţinut 
24,3% din voturile la Consiliile judeţene, a însemnat însă și apariția 
primei schisme, liberalii conduși de Radu Câmpeanu luând decizia 
în 11 aprilie 1992 de a se retrage din CD, pentru a participa pe 
liste proprii la alegerile generale. 

Ín locul liberalilor lui Radu Câmpeanu în Convenţie au 
intrat alte trei partide liberale: PNL-CD, PNL-AT, PAC, astfel încât 
la 24 iunie 1992 se puneau bazele unei noi alianţe politice şi 
electorale, denumite Convenţia Democratică din România care își 
păstra simbolul electoral, cheia. Ieşirea PNL din Convenţie a în- 
semnat transformarea acesteia într-un substitut electoral pentru 
PNTCD, Corneliu Coposu fiind pentru scurt timp preşedintele CDR. 

CDR a participat la competiţia electorală din 1992 cu 
programul intitulat „Platforma-Program privind scoaterea țării din 
criză prin Lege, Adevăr, Reconciliere şi Reformă“. Rezultatele 
electorale au fost din nou dezamăgitoare pentru Convenţie, iar 
candidatul său la președinție, Emil Constantinescu a fost invins 


--—— 1% Pentru istoria Convenţiei recomandăm cea mai amplă lucrare 
dedicată acestui subiect, Dan Pavel, Iulia Huiu, „Nu putem reuși decât 
împreună“. O istorie analitică a Convenţiei Democratice, 1989-2000, Polirom, 
Iași, 2003, passim 

de Ion Iliescu. La Consiliul Naţional al CDR din 26-27 noiembrie 
1992 Corneliu Coposu i-a cedat locul lui Emil Constantinescu, 
pentru a determina creșterea autorităţii acestuia și transformarea 
candidatului la președinție într-un autentic lider al Opoziţiei. 

Actorii politici şi formațiunile civice membre ale Con- 
venției nu reprezentau cu adevărat o „Opoziţie Unită“. Din 1994 
s-au reaprins tensiunile interne din cadrul CDR. Noii veniţi în 
Convenţie, partidele de orientare liberală în primul rând, doreau 
reformarea internă a alianţei politice, PAC propunând separarea 
formațiunilor politice de cele civice, iar PL '93 transformarea CDR 
într-un partid politic. PNŢCD s-a opus acestor proiecte, deoarece 
îi diminua hegemonia în cadrul Convenţiei, iar organizaţiile civice 
au făcut presiuni pentru blocarea eliminării lor de la deciziile 
politice. Ideea de unitate a opoziţiei însemna și reintrarea liberalilor 
în Convenţie. PNL a fost reprimit în alianţă în decembrie 1994. 

Liantul unității partidelor de opoziţie nu a fost suficient 
de puternic pentru a împiedica tendințele dezagregative. PAC, PL 
'93 și PSDR cereau reformarea CDR, în sensul democratizării, adică 
președinția acesteia să fie deţinută prin rotaţie, deciziile să fie luate 
de către partide, formațiunile civice să aibă doar un rol consultativ. 

In fața refuzului de a accepta negocierile politice, au 
părăsit CDR, mai întâi PSDR (24 februarie 1995), PL'93 (11 martie 
1995), PAC (12 martie 1995). UDMR a părăsit CDR la 25 februarie 
1995, din cauza criticilor adresate de partidele românești 
programului său de autonomie. Astfel avea loc decesul celei de a 
„doua Convenții“. 

Preocuparea principală a celei de a „treia Convenții“ a fost 
în perioada 1995-'96 pregătirea alegerilor locale, parlamentare și 
prezidenţiale. Prima decizie importantă a fost realegerea la 22 
martie 1995 a lui Emil Constantinescu în fruntea CDR, acesta 
devenind automat și candidat la Preşedinţia României. Platforma 
politică a CDR, denumită „Contractul cu România“, a fost prezen- 
tată la 23 noiembrie 1995. 

Legea partidelor politice din nr.27 din 1996 obliga 
partidele să se reînscrie la Tribunal, potrivit noilor prevederi. Acest 
lucru a însemnat și crearea unui nou protocol de organizare și 
funcţionare a CDR, aceasta devenind o asociaţie de partide și 

formaţiuni civice (18 în total), care au un scop strict politic. Noua 
Convenţie, a patra, era formată din șase partide: PNȚCD, PNL, 
PNL-CD, PER, FER și Partidul Alternativa României, primit în 
alianţă în 1996. Au mai primit locuri pe listele comune și o serie 
de organizaţii neguvernamentale: Asociaţia Foștilor Deținuți 
Politici (AFDPR), Alianţa Civică, Asociaţia „21 Decembrie“ și 
Solidaritatea Universitară”?. 

In plan programatic, în anul electoral 1996, CDR a propus, 
pe lângă „Contractul cu România“, „Contractul cu bucureştenii“, 
programul prezidenţial „Acum, pentru România“, „Proclamaţia de 
la Ruginoasa“ a lui Emil Constantinescu. 

Succesul electoral al Convenţiei punea partidele din 
componenţa sa în faţa celei mai mari provocări: exercitarea guver- 
nării și, mai ales, îndeplinirea obligaţiilor electorale. Pe fundalul 
rivalităţilor dintre PNŢCD și PD au reapărut tensiunile din cadrul 
Convenţiei, Alianţa Civică și AFDPR retrăgându-se din CDR. La 
27 octombrie 1998 s-a retras din Convenţie și Partidul Alternativa 
României, urmărind crearea unui pol al dreptei în afara CDR. 

Lovitura fatală avea să fie aplicată CDR de către liberalul 
Valeriu Stoica, acesta dorind să scape de imaginea eșecului coaliţiei 
prin participarea pe liste separate în alegerile locale. Rezultatele 
neconcludente obţinute de CDR în alegerile locale 2000 (7,47% din 
voturile politice pentru Consiliile judeţene) a accelerat dezagregarea 
alianţei de dreapta. 

Soluţia disperată găsită de liderii PNŢCD, în condiţiile 
abandonului lui Emil Constantinescu de a candida pentru un nou 
mandat prezidenţial, a fost constituirea unei a cincia alianţe, 
denumită Convenţia Democrată Română 2000. Definitivată în 28 
august 2000, CDR 2000 era construită după reţeta tradiţională: 
partide şi asociaţii civice. La CDR 2000 participau PNTCD, UFD, 
ANCD, FER și Partidul Moldovenilor (PM) precum și alte șase 
formaţiuni civice. CDR 2000 a participat ca alianţă electorală la 


19 Steven D. Roper, „From Opposition to Government: Unity and 
Fragmentation within the Democratic Convention of Romania“, in East 
European Quarterly, Vol. XXXI, No.4/January 1998, p.519-542 

8 Sabina Fati, „CDR — o alianţă depăşită“, in Sfera Politicii, nr.79, 
2000, p.19-24 

alegerile parlamentare din anul 2000, dar nu a reuşit să intre în 
parlament. 


Caracteristici ale organizării şi acţiunii politice a PNTCD 


Tradiţia istorică a PNŢCD era aceea a unui partid obișnuit cu 
luptele de opoziţie, încă din secolul al XIX-lea, când oamenii politici 
transilvăneni duceau bătălii în Parlamentul de la Budapesta. 
Profilul de partid de opoziţie s-a accentuat în perioada interbelică, 
PNȚ reuşind să câștige doar alegerile din 1928. Cu această 
venerabilă tradiţie în spate, PNŢCD s-a dezvoltat în perioada 
post-comunistă ca un veritabil partid de opoziţie. In planul strate- 
giei politice, PNŢCD a fost cel mai activ partid în lupta împotriva 
FSN în anul 1990. Forma specifică de luptă politică în zorii 
democraţiei românești a fost protestul public, organizând mitingul 
anti-FSN din 28 ianuarie 1990, acţiunile de contestare a puterii 
culminând cu marșul electoral din 22 aprilie 1990, în urma căruia 
Piaţa Universităţii a fost ocupată, iar spaţiul a fost declarat „liber 
de neo-comunism“. Corneliu Coposu, un demn urmaș al lui Iuliu 
Maniu, a refuzat să intre cu PNŢCD în Guvernul Stolojan și nu 
a acceptat să formeze un guvern de mare coaliţie cu PDSR în 1992 
şi 1994, când avea această posibilitate. 

In planul valorilor afirmate, PNŢCD s-a manifestat ca un 
partid conservator, prea puţin adaptat la realităţile post-comuniste: 
s-a cerut revenirea la monarhie și la Constituţia din 1923, retro- 
cedarea rapidă a proprietăţilor funciare şi a imobilelor naţionalizate 
în perioada comunistă. PNŢCD avea un proiect politic de revenire 
la situaţia de dinainte de instaurarea comunismului, care implica 
şi eliminarea din viața publică a activiștilor comuniști. Această 
din urmă solicitare (transformată în Punctul 8 de la Timişoara), 
era de înțeles dacă ne gândim la experienţele carcerale ale 
majorităţii conducătorilor PNTCD, dar a trezit reacţiile de teamă 
ale cetăţenilor. Tema monarhică și violentul discurs anticomunist 
au putut fi speculate de FSN în campania electorală din 1990, astfel 
încât PNŢCD a reintrat în viaţa politică în calitate de partid fără 
semnificaţie electorală, obţinând doar 2,5% din voturi. Reacţia 
dezabuzată a liderilor PNTCD a fost de contestare a corectitudinii 

alegerilor, încercând să inducă ideea similitudinii dintre alegerile 
falsificate din 1946 și cele dovedite a fi corecte din 1990. Miza 
ideologică a acestei constaţii era să inducă ideea că revoluţia nu 
a fost una autentică, fiind o „lovitură de stat“, iar conducerea FSN 
este continuatoarea comuniștilort. 

În ciuda retoricii sale radicale, președintele PNȚCD 
Corneliu Coposu a dovedit destul de mult realism politic, învățând 
din lecţia usturătoare a primelor alegeri, căutându-și aliați. În 
condiţiile în care încrederea publică în partide nu era prea mare 
iar FSN domina viaţa politică, liderul naţional-ţărănist a acceptat 
să asocieze activitatea politică a PNȚCD cu cea a unor organizaţii 
civice, care trezeau mai multă încredere în rândurile electoratului 
urban şi erau, din mai multe puncte de vedere mai bine pregătite 
pentru activitatea de opoziţie, adică delegitimarea puterii. Astfel 
s-a ajuns la o contopire în cadrul perioadei petrecute în opoziţie 
de PNȚCD între activitatea de partid și cea a organizaţiilor civice 
care se declarau anticomuniste, deși ideea de „autoritate morală“ 
a liderilor „societăţii civile“ nu îi făcea o plăcere prea mare 
președintelui PNŢCD, Corneliu Coposu. Insă alianţa dintre „socie- 
tatea civilă“ și „Opoziția unită și democratică“ era utilă din punct 
de vedere electoral deoarece ea contribuia la crearea clivajului 
„anticomuniști versus neo-comuniști“. Astfel s-a ajuns ca PNȚCD, 
un partid creştin democrat, cu atitudini conservatoare, cu un nume 
specific perioadei interbelice, să își recruteze electorat din mediul 
urban, mai ales din orașele mari, votanţii CDR având capital social 
ridicat, studii superioare și consum de mass-media. Cred că în 
această imagine a opoziţiei dintre societate (a cărei reprezentare 
CDR o revendica) și stat, (PDSR fiind asociat cu „statul-prădător“ 
sau „statul redistributiv“) stă unul din paradoxurile epocii de 
tranziţie, în care electoratul urban, modern, a votat un partid care 
își propunea restaurația. 

O altă caracteristică a PNŢCD, care avea de altfel să se 
dovedească a-i fi fatală, este organizarea sa ca un partid ierarhizat, 


81 Alexandra lonescu, „La resurgence d'un acteur politique en 
Roumanie. Le Parti National Paysan Chretien: Democrate“, in Studia Politica. 
Romanian Political Science Review, Vol. II, nr. 1/2002 

dominat de personalitatea lui Corneliu Coposu2. Acesta era un 
lider cu autentice convingeri democratice în legătură cu societatea, 
dar care profesa o viziune tradiţională asupra politicii, perspectivă 
care acordă şefului de partid o autoritate practic nelimitată. Primul 
Congres al PNTCD a avut loc în septembrie 1991, când Corneliu 
Coposu a fost ales preşedinte al partidului și s-a votat Programul 
şi Statutul PNTCD. Cu ocazia respectivului congres identitatea 
creştin democrată a fost mai puternic pusă în evidenţă, pentru a 
da o notă de modernitate țărănismului tradiţional8. PNTCD s-a 
afiliat la Internaționala Creștin Democrată încă din 1987, când 
exista doar ca un partid în exil, iar din 1995 este membru al Uniunii 
Europene Creştin Democrate. 

In conducerea PNTCD la Congresul din 1991 s-au regăsit, 
în majoritate, oameni politici care au petrecut mai mulți ani în 
temniţele comuniste, fiind după 1990 la o vârstă destul de înain- 
tată. Moartea lui Corneliu Coposu, denumit în mod admirativ 
„Seniorul“, la 11 noiembrie 1995 avea să determine o criză de 
succesiune în PNŢCD. Aceasta a fost amânată la Congresul al 
doilea al PNTCD, din ianuarie 1996, când s-au înfruntat Ion 
Diaconescu și Ion Raţiu. A învins Ion Diaconescu, în vârstă de 
79 de ani, dar criza internă a fost evitată doar pentru că urmau 
alegerile, grupările din partid așteptând câștigarea alegerilor. 

Criza de resurse umane a PNŢCD a fost pusă în evidenţă 
încă de la alegerile locale din 1996, când pentru postul de candidat 
al Convenţiei a fost propulsat un om politic fără vechime în PNŢCD, 
care avea şi un trecut apropiat de stânga. Pragmatismul limitat, 
nu cel vizionar, a fost caracteristic conducerii gerontocratice a 
PNTCD. Au acceptat numirea ca premier din partea PNTCD a lui 


82 Pentru informaţii despre Corneliu Coposu şi viziunea sa asupra 
societăţii vezi Corneliu Coposu, Confesiuni. Dialoguri cu Doina Alexandru, 
Anastasia, București,1996; Corneliu Coposu în fata istoriei, Metropol, 
Bucureşti, 1997 

8 Ulm Nicolae Spineanu, Mâine, democraţia creştină şi viitorul 
României, ALL, Bucureşti, 1993 

8 Ion Diaconescu, După Revolutie, Nemira, Bucureşti, 2003, p.175. 
In această carte sunt prezentate destul de multe amănunte despre viața 
internă a PNȚCD, fiind utilă consultarea ei 

Victor Ciorbea, iar competențele miniștrilor naţional-ţărăniști s-au 
dovedit dezamăgitoare în raport cu promisiunile electorale. Nici 
după înlăturarea lui Victor Ciorbea și revanșa țărăniștilor „prag- 
matici“ ai lui Radu Vasile conducerea partidului nu s-a preocupat 
de asigurarea succesiunii în fruntea partidului. Odată ajuns la 
guvernare PNȚCD a fost permeabil pentru traseiștii politici, care 
au găsit un partid în care puteau să-și promoveze interesele, fără 
să le fie teamă de represaliile conducerii de partid. Promisiunile 
privind reforma morală a clasei politice s-au întors împotriva 
PNTCD atunci când presa a început să scrie tot mai mult despre 
membri ai partidului, chiar miniștrii, care s-au îmbogăţit rapid, 
iar averea începeau să și-o arate cu ostentație. 

Indecizia conducerii PNTCD, preocupată mai degrabă să 
gestioneze echilibre interne fragile decât să creeze majorități 
consistente, s-a reflectat și în raporturile cu partenerii de guver- 
nare, slaba capacitate de negociere a naţional-țărăniștilor determi- 
nând o permanentă defensivă, în fața PD, a PNL și a președintelui 
Emil Constantinescu. lar când acesta din urmă a anunţat PNTCD 
că nu va mai participa la competiția electorală din anul 2000, 
partidul era nepregătit, fără lideri. Cei doi prim-miniștri ai PNŢCD 
au părăsit, ambii, partidul: Victor Ciorbea a format Alianţa Naţio- 
nală Creştin Democrată iar Radu Vasile a devenit parlamentar 
pe listele PD. Colapsul a fost deplin pentru PNȚCD la alegerile 
din 2000, în condiţiile în care Mugur Isărescu a candidat la 
Președinția României „independent“ dar „susținut“ de CDR 2000. 
PNŢCD a ajuns astfel să plătească singur nereușitele guvernării. 
Intr-un fel, ciclul de un deceniu ca partid parlamentar a PNTCD 
s-a încheiat la fel cum a început, cu un dezastru electoral. PNŢCD 
a avut succes doar în condiţiile în care nu s-a prezentat sub un 
nume propriu în faţa cetăţenilor. E adevărat, în 2000 PNTCD avea 
camuflajul asigurat de CDR 2000, dar nu mai era un secret pentru 
nimeni că în spatele siglei se aflau doar naţional-ţărăniștii. Astfel, 
un partid care a dovedit curaj în bătăliile politice cu puterea, nu 
a avut curajul de a se prezenta singur în faţa electoratului. Or, 
într-o perioadă a comunicaţiilor globale, cetăţenii nu mai putea fi 
atât de ușor amăgiţi. 

PNȚCD ca partid extraparlamentar 


„Conflict“, „rivalitate“, „lupte de culise“, sunt expresiile prin care 
poate fi definită situaţia din PNȚCD în anul 2001, după eşecul 
intrării în parlament. 

La Congresul PNȚCD din 17-19 ianuarie 2001 fostul 
ministru țărănist al Educaţiei, Andrei Marga a realizat o adevărată 
„revoluţie legală“ cu sprijinul lui Vasile Lupu, reușind să-l înfrângă 
pe Dudu Ionescu și echipa sa agreată de conducerea tradiţională 
a partidului. Andrei Marga a devenit președinte al PNȚCD cu 
scopul declarat de a reforma partidul, de la schimbarea titulaturii 
la modificarea programului și stilului politic. Congresul PNȚCD de 
la începutul anului nu a dus la o clarificare definitivă a raporturilor 
de putere din interiorul partidului: Andrei Marga a devenit șeful 
partidului dar autoritatea lui a rămas limitată. În conducerea 
partidului s-a realizat un amestec între cei care s-au aflat în fruntea 
partidului şi până în 2000 (loan Mureşan, Radu Sârbu, Dudu 
Ionescu) și cei din eșalonul doi, care au cucerit o parte a puterii: 
Andrei Marga, Cătălin Chiriţă. Imediat după congresul din ianua- 
rie lupta politică din interiorul PNȚCD s-a relansat, adversari fiind 
cei care au pierdut puterea prin votul majorităţii delegaților la 
Congres (Ioan Mureșan, Radu Sârbu, Dudu Ionescu) și cei care au 
primit mandatul reconstrucției partidului (Andrei Marga și echipa 
sa). S-au constituit două grupări, cea a lui Radu Sârbu — loan 
Mureșan — Ion Caramitru la care s-a asociat și Dudu Ionescu și 
grupul Marga-Lupu-Chiriţă, principala temă a disputei fiind reacţia 
pe care ar trebui să o aibă PNȚCD față de acţiunile de cercetare 
în justiție pentru corupție a miniștrilor ţărănişti. În timp ce Andrei 
Marga cerea ca miniștrii acuzaţi de corupţie să se delimiteze de 
partid, prin prezentarea demisiei de onoare, până la finalizarea 
anchetelor, Radu Sârbu și loan Mureșan, direct vizaţi de anchete, 
cereau o solidarizare a partidului cu cei cercetaţi. 

In această atmosferă tensionată a intervenit demisia 
preşedintelui Andrei Marga din 6 iulie 2001, situaţie în care lupta 
pentru putere și criza din PNȚCD a ajuns la cele mai înalte cote. 


—— 5% Folosim ca sursă de informaţii Cartea anului 2001 — anul de miere 
al puterii, Regent House Printing, București, 2003, passim 

Conflictul din interiorul PNŢCD, a avut trei dimensiuni de desfă- 
şurare: juridic, politic/de imagine și pentru obţinerea susţinerii 
internaţionale. 

In plan politic, fiecare dintre cele două grupări incerca 
să demonstreze că este cel mai îndreptăţit să deţină conducerea 
partidului şi, implicit, patrimoniul acestuia. Formula de luptă 
politică găsită de cele două grupări a fost convocarea unui congres 
al PNŢCD, fiecare cu pretenţii de legitimitate. 

Primul Congres a fost cel al grupării Ciorbea (14 august 
2001), în care fostul premier a devenit președinte al PNŢCD. 
Potrivit Rezoluţiei Ciorbea PNȚCD era considerat un partid de 
centru-dreapta, care va face o opoziţie puternică, în linia Maniu- 
Mihalache-Coposu, adept al monarhiei constituţionale. 

Al doilea Congres (18 august 2001) a fost cel al grupării 
Marga-Lupu, în care se propunea realizarea unui nou partid, al 
Democraţiei Creştine, denumit ulterior Popular Creştin, care să 
devină formațiunea politică a „reformatorilor, caracterizat 
printr-un nou mod de a face politică“. Congresul din 18 august se 
revendică drept singurul legal, de aceea, Vasile Lupu a devenit 
preşedintele interimar al PNŢCD. Intre cele două facţiuni din 
PNTCD a început o luptă juridico-politică, după decizia Tribunalul 
Bucureşti care nu a aprobat fuziunea ANCD-PNȚCD (27 august 
2001) invalidând, prin consecinţă, congresul PNȚCD realizat de 
aripa Ciorbea în 14 august. Soluţia juridică găsită de gruparea 
Ciorbea la această decizie a constat în convocarea unui congres 
extraordinar în 30 septembrie 2001, după ce în prealabil ANCD 
a fost radiat din registrul partidelor politice. Pretextul folosit pentru 
convocarea acestui congres a fost împlinirea a 75 de ani de la 
fuziunea, în 1926, dintre Partidul Naţional Român din Ardeal și 
Banat şi Partidul Țărănesc din Vechiul Regat. Victor Ciorbea le-a 
cerut delegaților la Congresul extraordinar al PNŢCD reconfir- 
marea deciziilor luate la întrunirea din luna august, fapt realizat 
de către cei 4531 de delegaţi, astfel încât după al patrulea congres 
al naţional-ţărăniştilor, Victor Ciorbea a rămas liderul unei părți 
a PNŢCD. 

În fine, al cincilea congres al PNŢCD din anul 2001 a avut 
loc în 16 decembrie, în urma căruia s-a constituit Partidul Popular 

Creştin, avându-l în frunte pe Vasile Lupu, după ce Andrei Marga 
s-a retras în ultimul moment de la preşedinţia noului partid. Astfel, 
fiecare din cele două facţiuni s-a ales cu câte un partid, singurul 
element rămas în dispută, important, fiind patrimoniul fostului 
partid de guvernământ. În 14 decembrie 2001 Tribunalul 
Municipiului București a dat câștig de cauză grupării Ciorbea prin 
recunoașterea fuziunii ANCD cu PNȚCD, astfel încât conflictele 
juridice s-au terminat prin victoria PNŢCD-Ciorbea. 

Disputele interne din anul 2001 au marcat și mai puternic 
imaginea PNŢCD, partidul fiind permanent în sondaje la o cotă 
foarte scăzută. Anii 2002-2003 au fost o perioadă de acalmie pentru 
PNTCD, partidul încercând să revină în atenţia publicului. 
Sprijinul primit de Victor Ciorbea de la Partidul Popular Euro- 
pean i-a fost util pentru câștigarea bătăliei legale, dar nu şi a celei 
politice. În alegerile locale din anul 2004 PNȚCD a obținut rezultate 
dezamăgitoare. La Congresul PNTCD din august 2004 Victor 
Ciorbea a cedat preşedinţia partidului către primarul Timișoarei, 
Gheorghe Ciuhandu. Alegerile parlamentare şi prezidenţiale din 
2004 au reconfirmat lipsa de atractivitate electorală a PNŢCD, 
rezultatele electorale marcând ieșirea, probabil definitivă, de pe 
prima scenă a politicii românești, parlamentul8?. 

În încercarea de a crea o platformă politică mai largă a 
dreptei românești, conducerea PNȚCD a acceptat la Congresul din 
5 martie 2005 schimbarea numelui, devenit Partidul Popular 
Creştin Democrat (PPCD). Acest gest a fost realizat pentru o dublă 
rațiune: încercarea de modernizare la nivelul titulaturii și, în al 
doilea rând, apropierea şi mai puternică, la nivel simbolic, de 
Partidul Popular European. PPCD (PNTCD) a devenit interesant 
doar ca vehicul purtător spre popularii europeni a unor partide 
post-comuniste din România. 


——— 8 Florin Ciornei, „Opoziția extraparlamentară în anul 2003“, in Sfera 
Politicii, nr.107, 2004, p.10-13 

87 Lavinia Stan, „From Riches to Rags: The Romanian National 
Christian Democrat Party“, in East European Quarterly, Vol.39, No.2, 2005, 
p.179-227 

Partidul Democrat 'Agrar. din România [PDAR) 


În perioada interbelică orientările agrariene aveau în Europa 
Centrală și de Est o pondere destul de importantă, fiind asociate 
regional în așa-numita „Internaţională Verde“. Partidele ţărăniste 
interbelice erau dominate de un curent populist, influenţat în 
anumite limite de narodnicismul rus. 

Dacă în perioada interbelică obiectivul agrarienilor era 
să creeze „statul țărănesc“, în epoca post-comunistă obiectivul nu 
putea fi decât mult mai limitat, „revigorarea agriculturii și a 
mediului sătesc“. Acestea erau obiectivele pe care și le-a asumat 
tehnocraţia agrară românească, adunată pentru a forma încă din 
luna ianuarie a anului 1990 Partidul Democrat Agrar din Româ- 
nia88, poziţionat în centrul spectrului politic. 

Şansele de a pătrunde în lumea satelor s-au dovedit a fi 
destul de reduse, în condițiile în care FSN avea mijloacele de control 
asupra lumii sătești, iar Victor Surdu, președintele executiv al 
partidului nu avea nici notorietatea nici carisma lui Ion Iliescu. 
Comportamentul „centrist“ al partidului, refuzând să se implice 
în disputele despre gestionarea morală a trecutului comunist, nu 
i-a adus suficientă notorietate. În alegerile din mai 1990 a reuşit 
să obţină 9 mandate de deputaţi, dar nu a intrat în Senat, iar în 
1992 a ratat la câteva zeci de voturi atingerea pragului electoral 
de 3% pentru intrarea în Camera Deputaţilor, obținând în schimb 
5 mandate de senator. 

PDAR a fost un partid guvernamental, prin Victor Surdu 
în cabinetul provizoriu, secretar de stat la Agricultură, iar Petre 
Mărculescu a fost ministrul Agriculturii în Guvernul Stolojan. 

În plan politic, PDAR a format în 19 decembrie 1993 la 
Sarmizegetusa, împreună cu PUNR Blocul Unităţii Naţionale 
(BUN), la care s-a asociat pentru o scurtă perioadă și MER, însă 
alianța politică s-a autodizolvat. PDAR a sprijinit iniţial Guvernul 
Văcăroiu, retrăgându-și sprijinul politic în iunie 1994, sperând că: 
reuși să se individualizeze astfel pe scena politică. Rezultatul 
alegerilor din 1996, unde PDAR a participat într-o alianţă cu PUR, 


—— 88 Alexandru Radu, Nevoia..., p.227-229 

sub numele de Uniunea Naţională de Centru, a fost însă de sub 
1%, scoțându-i pe agrarieni de pe scena politică. 


d). Naţionalist-paseiştii: PUNR, PRM 


Naționalismul a fost cea mai prestigioasă ideologie din Europa 
Centrală și de Est în secolul al XIX-lea, în jurul acestuia, cu aspecte 
liberale adeseori, constituindu-se statele naţionale”. Dacă 
instaurarea „democraţiilor populare“ însemna, din perspectivă 
ideologică, şi substituirea naţionalismului de către marxism.-leni- 
nism, naţionalizarea comunismului de către Nicolae Ceaușescu a 
creat premisele renașterii curentelor etno-centrice. 

Căderea comunismului în Europa de Est a contrazis pe 
deplin tezele post-hegeliene ale sfârşitului istoriei ca urmare a 
crepusculului ideologiilor, în urma victoriei democraţiei liberale, 
aşa cum spera Francis Fukuyama. Dimpotrivă, peisajul post-co- 
munist a fost dominat în prima parte a anilor '90 de apariţia unor 
noi mitologii, create pentru a oferi răspunsuri psihologic confor- 
tabile la noua situaţie, marcată de deziluzii, spaime și nervozităţi 
colective. 

După cum sublinia Vladimir Tismăneanu?!, naționalismul 
post-comunist e „un fenomen politic şi ideologic cu natură duală: 
ca expresie a unei falii istorice, el respinge internaţionalismul 
nelegitim al propagandei comuniste și scoate în evidenţă valorile 
naţionale îndelung reprimate; pe de altă parte, el este un naţio- 
nalism marcat, deşi înrădăcinat în mentalităţile şi habitudinile 
leninist-autoritariste, îndreptat împotriva oricărui principiu al 
diferenţei — în primul rând împotriva grupărilor şi forțelor care 
susţin orientări pluraliste și pro-occidentale. Prima direcţie se leagă 


89 Vezi Caius Dobrescu, „Conflict and Diversity in East European 
Nationalism, on the Basis of a Romanian Case Study“, in East European 
Politics and Societies, Vol. 17, No. 3, p.393-414 

% Cheng Chen, „The Roots of Iliberal Nationalism in Romania: A 
Historical Institutionalist Analysis of the Leninist Legacy“, in East European 
Politics and Societies, Vol. 17, No. 2, p.166-201 y 

91 Vladimir Tismăneanu, Fantasmele salvării. Democraţie, naționa- 
lism şi mit în Europa post-comunistă, Polirom, Iaşi, 1999, p.17-18 

de tendința globală de redescoperire a înaintașilor, rădăcinilor și 
valorilor autohtone. A doua perpetuează și accentuează tradiţiile 
colectivist-comuniste și precomuniste, refuzând individului dreptul 
la disidență, sanctificând comunitatea naţională și așa-zisul 
lider-providenţial, demonizând sau transformând minoritățile în 
tapi ispășitori ai unor comploturi și trădări imaginare“. 

Naționalismul s-a combinat în viața politică românească, 
dar și în restul statelor în tranziţie cu populismul”?. Acesta este 
un substitut al unor forme de socializare pe care democraţiile 
emergente nu le puteau oferi. Anti-elitismul său este răspunsul 
compensatoriu la adresa frustrărilor politice, economice și sociale, 
dar și a șocului cultural produs de avansul democraţiei liberale. 
Populismul are o lungă tradiţie în Europa Centrală, democraţiile 
parlamentare din regiune sucombând în epoca interbelică în 
confruntarea cu aceste curente. 

O altă trăsătură generală a curentelor naţionalist-populis- 
te este faptul că ele nu s-au exprimat prin apariţia unor partide 
de mase care să le promoveze, ci au fost coagulate în jurul unor 
lideri carismatici, care și-au promovat imaginea unor noi Mesia. 


Partidul Unităţii Naţionale a Românilor |PUNR) 


În atmosfera confuză a începutului de an 1990, partidele politice 
au apărut cu rapiditate. Constituirea unei formațiuni politice a 
etnicilor maghiari a determinat, după principiul acţiunii și reac- 
țiunii, apariţia unui partid etnic regional, un fel de oglindă a 
UDMR. Asemănarea cu UDMR a noului partid nu ţine doar de 
dimensiunea sa regională ci și de modul de constituire: Partidul 
de Uniune Naţională a Românilor din Transilvania era brațul 
politic al uniunii culturale Vatra Românească. 

O observaţie suplimentară se impune în legătură cu 
apariția PUNR, și anume aceea că există două ipoteze legate de 
această problemă. Prima, este cea a nașterii „naturale“, ca un 


= 92 Sorina Soare, „Le national-populisme en Roumanie après 1989“, 
in Les Cahiers du Cevipol, Vol. 2000, No. 2, 26 p., http://www.ulb.ac.be/soco/ 
cevipol/cahiers/cahiers00-2.pdf. p.9 


388 | FLORIN ABRAHAM 


produs de reacţie la tensiunile interetnice dintre români și 
maghiari, care s-au și manifestat cu violenţă la Tg. Mureș în martie 
1990 (PUNRT a luat fiinţă la Brașov în 15 martie 1990). A doua 
teză este cea care afirmă că PUNRT este o creaţie de „laborator“ 
a serviciilor secrete, care au fost reînființate imediat după 
conflictele dintre români şi maghiari. Scopul PUNRT era, potrivit 
acestei ipoteze, neconfirmate încă prin dovezi indubitabile, 
blocarea accesului în Transilvania a partidelor istorice, în primul 
rând a PNȚCD, spaţiul electoral urmând a fi ocupat în acest fel 
de un partid radical. Teza originii obscure a PUNRT este legată 
de faptul că o parte din liderii iniţiali ai partidului erau ofiţeri de 
armată în rezervă sau foști ofiţeri de Securitate’. 

Funcționarea PUNRT ca o contrapondere a UDMR în 
alegerile din 20 mai 1990 nu a dat roade, din moment ce forma- 
țiunea etnicilor maghiari a obţinut 7,2% din voturile valabil 
exprimate, iar AUR (Alianţa pentru Unitatea Românilor era un 
cartel electoral între PUNRT și Partidul Republican) nu a reușit 
să strângă decât 2,1% din voturile de la nivelul întregii țări. 

În urma fuziunii prin absorbţie cu un mic partid din 
Moldova, Frontul Popular*, în noiembrie 1990 numele formaţiunii 
politice a devenit Partidul Unităţii Naţionale Române. În mai 1991 
președinția partidului o preia Radu Ciontea, liderul informal al 
Vetrei Românești. 

PUNR s-a dezvoltat regional şi a început expansiunea și 
în afara arcului carpatic. Partidul transilvănean se dorea a fi un 
continuator al tradiţiei de luptă pentru conservarea identității 
naţionale dusă până la Marea Unire de Partidul Naţional al Româ- 
nilor din Transilvania. Doctrina economică a PUNR era neoliberală, 
partidul dorindu-se a fi reprezentantul intelectualităţii și a micilor 
întreprinzători. De altfel, nucleul electoral al PUNR era reprezentat 
cu predilecție din oameni cu studii medii și superioare, cu un nivel 
de trai bun, dar care erau speriaţi de „pericolul maghiar“, față de 
care liderii partidului spuneau că îi apără. 


-—- % Gabriel Andreescu, Extremismul de dreapta în România, Editura 
CRDF, Cluj, 2003, p.86 

34 http://www.punr.ro/istoric.htm 

% Alfred Bulai, Mecanismele electorale ale societății românești, Paideia, 
Bucureşti, 1999, p.92 


ROMÂNIA DE LA COMUNISM LA CAPITALISM ! 389 


Alegerile locale din 1992 au constituit un moment impor- 
tant în istoria PUNR, deoarece Gheorghe Funar a câștigat Primăria 
Clujului, devenind candidatul partidului la Președinția României. 
În alegerile parlamentare din septembrie 1992 PUNR a depășit 
UDMR, obţinând 7,7% din voturile de la Camera Deputaţilor și 
8,1% din cele de la Senat%. Gheorghe Funar a avut o campanie 
electorală inteligentă, reușind să obţină aproape 11% din voturi. 
Din poziţia de locomotivă electorală a partidului, Gh. Funar a 
declanșat ofensiva pentru cucerirea puterii în PUNR, lucru pe care 
l-a reușit în 3 octombrie 1992, odată cu suspendarea vechii con- 
duceri. Prin aceasta, aripa „clujeană“ a preluat controlul asupra PUNR, 
în defavoarea celei „braşovene“, mai moderată, care dorea o acţiune 
politică mai flexibilă, chiar apropierea de partidele din CDR. 

Gheorghe Funar era decis să facă din PUNR un partid 
guvernamental, devenind astfel partener de guvernare al PDSR, 
susținând pentru început din parlament Guvernul Văcăroiu. În 
18 august 1994 PUNR semnează un protocol de intrare în cabinetul 
susținut de PDSR. Conflictele PUNR cu PDSR au avut loc însă 
permanent, iar furia anti-maghiară a lui Gh. Funar s-a manifestat 
prin iniţiativa scoaterii în afara legii a UDMR, transformându-se 
în isterie în momentul în care Ion Iliescu și PDSR au decis să 
realizeze Tratatul de bază cu Ungaria. Retorica agresivă 
anti-maghiară i-a adus vizibilitate PUNR, dar naționalismul 
moderat s-a transformat în extremism, minoritatea maghiară fiind 
considerată un fel de cauză primă a tuturor relelor din România. 

Găunoasa retorică anti-maghiară a primarului Clujului 
şi gesturile sale extravagante (în momentul semnării tratatului 
româno-maghiar, 16 septembrie 1996, prin Cluj a fost purtat un 
sicriu, cu o inimă roșie, simbolizând România, străpunsă de un 
cuţit pe care erau scrise numele președinților român și maghiar) 
nu au putut compensa implicarea liderilor PUNR în „afacerea 
Caritas“. Pe fundalul competiţiei acerbe dintre PDSR și CDR 
mesajele stridente ale lui Gh. Funar nu au mai avut ecou, astfel 
încât PUNR a suferit un recul electoral semnificativ la alegerile 
parlamentare din 1996, cucerind aproximativ 4,3% din voturi. 


"-——- % Alexandru Radu, Nevoia...,p.216 

Ca şi în 1992, rezultatele electorale au devenit motiv de 
bătălie politică în interiorul PUNR, vârful de lance împotriva lui 
Gh. Funar fiind fostul ministru al Agriculturii în Cabinetul 
Văcăroiu, Valeriu Tabără. Din februarie până în noiembrie 1997 
au avut loc conflictele dintre „tabăra clujeană“ a lui Gh. Funar și 
cea „bucureșteană“ a lui Valeriu Tabără. Justiţia a dat, în cele din 
urmă, în 1998, câștig de cauză lui Valeriu Tabără”. Divizarea 
PUNR a însemnat și decesul său politic, Gh. Funar constituind 
Alianţa pentru Unitatea Românilor, cu care s-a integrat în PRM 
și a favorizat pătrunderea acestui partid în Transilvania, iar 
moștenitorii legali nu au putut resuscita formațiunea rămasă după 
conflictele fratricide. Astfel, victoria legală a grupării liberal-mo- 
derate a însemnat, deloc surprinzător, ieșirea de pe prima scenă 
a unui partid care a dobândit vizibilitate datorită unui personaj 
excentric. 


Partidul România Mare (PRM) 


Apariţia Partidului România Mare este diferită de cea a celorlalte 
forţe politice. Originea partidului este plasată în realizarea revistei 
România Mare în 1990. Acceptul pentru publicarea revistei a fost 
considerat un gest prin care FSN dorea să aibă un instrument de 
luptă împotriva opoziţiei. Petre Roman este suspectat că ar fi 
acceptat înfiinţarea săptămânalului România Mare% pentru a-l 
folosi împotriva Alianţei Civice, lucru negat de fostul premier”. 


—— 9 Sabina Fati, „Moartea anunţată a unui partid naţionalist“, in Sfera 
Politicii, nr.56, 1998, p.38-40 

% Iris Urban, Le Parti de la Grande Roumanie, doctrine et rapport 
au passé: le nationalisme dans la transition post-communiste, Institut Roumain 
d'Histoire Recente, Cahiers d'étude, no.1/2001, p.8-9 

9 Transformări, inerţii, dezordini: 22 de luni după 22 decembrie 1989. 
Andrei Pleşu și Petre Roman în dialog cu Elena Ştefoi, Polirom, Iaşi, 2002, 
vezi în Addenda scrisorile adresate de Eugen Barbu și Corneliu Vadim Tudor 
lui Petre Roman în martie 1990, prin care cei doi își ofereau serviciile noii 
echipe, postrevoluţionare, şi proiectul de răspuns la aceste epistole (întocmit 
de Andrei Pleșu) 

Organizare internă 


Revista România Mare a instituţionalizat scandalul în politică, 
formula editorială a acesteia fiind focalizată pe polemici, atacuri 
la adresa oamenilor politici, dialoguri reale sau presupuse cu 
cititorii. Succesul de piaţă al revistei (în 1990 avea un tiraj de 
aproximativ 500.000 de numere) a determinat un grup scriitori, 
generali de armată, oameni ai fostei Securităţi să realizeze un 
partid politic. Metoda de constituire este atipică, în sensul în care 
s-au constituit filiale în toate judeţele ţării, mijlocul de comunicare 
iniţial fiind revista. PRM s-a născut oficial pe 20 iulie 1991, având 
în frunte un Comitet Director format din Corneliu Vadim Tudor 
— președinte, Eugen Barbu — prim-vicepreşedinte de onoare, 
Mircea Muşat — prim-vicepreședinte executiv ş.a10%. 

Primul Congres al PRM a avut loc în 6-7 martie 1993, C.V. 
Tudor fiind ales preşedinte în unanimitate. Congresul al II-lea al 
PRM (8-9 noiembrie 1996) a adoptat un program propriu de 
guvernare, intitulat „Unire în belșug“, C.V. Tudor fiind reales 
preşedinte în unanimitate. Congresul PRM din noiembrie 2001 s-a 
desfășurat potrivit aceluiași ritual, nici un membru de partid nu 
a avut curajul să candideze împotriva „Tribunului“. 

Din punct de vedere formal-organizatoric PRM nu este 
diferit de celelalte partide, Congresul fiind forul suprem de 
conducere, având organizaţii teritoriale, instituţii executive la nivel 
central, judeţean și local. Numărul de membri pe care îl declară 
Vadim Tudor pentru partidul său este de aproximativ 100.000. 

PRM este diferit de restul partidelor din România în 
privinţa a două aspecte. Mai întâi, PRM funcţionează după 
principiul unanimităţii, derivat din conducerea autoritară a șefului 
de partid. Mai mult decât în cazul oricărui partid, diferenţele de 
opinii faţă de Lider sunt considerate „deviații“ de la linia corectă, 
fiind taxate cu excluderea din partid. Radu Theodoru, membru 
fondator al partidului şi vicepreședinte, a părăsit PRM pe 24 
noiembrie 1992, acuzând despotismul și cultul personalităţii 
instaurate în partid. Mircea Hamza l-a acuzat în 1995 pe Corneliu 
Vadim Tudor de xenofobism, fiind exclus din partid. Dan loan 


——— 10 Alexandru Radu, Nevoia...p.239 

Mirescu, un alt vicepreședinte al PRM, a fost și el exclus din partid 
în 27 mai 1996, pentru că și-a criticat fostul șef. 

În perioada ce a urmat alegerilor din noiembrie 2000, PRM 
s-a confruntat cu cea mai gravă criză structurală de la înființarea 
sa. Izolarea PRM pe scena politică, dar și unele presiuni care s-au 
făcut asupra acestui partid, au determinat plecarea unui număr 
semnificativ de parlamentari PRM. Mai întâi au dezertat cei cinci 
parlamentari ai Partidului Forţelor Democratice, care fusese de 
acord să fuzioneze cu PRM în schimbul unor locuri eligibile!0l. 
Motivul invocat de protestatari este mai vechi și are legătură cu 
mecanismul intern de funcţionare a PRM. Vechii militanţi ai PRM 
Ilie Neacșu şi Sever Meșca au criticat atitudinea despotică a lui 
C.V. Tudor, afirmând că PRM a devenit „firma privată“ a acestuia. 
Plecarea celor doi deputaţi a antrenat unele mișcări de protest ale 
unor filiale PRM (Hunedoara, lași) care au readus în discuţie 
necesitatea democratizării conducerii PRM. Deși confruntat cu un 
veritabil seism, leadership-ul PRM nu a înţeles să demareze un 
proces de reformare internă şi nici să se repoziţioneze în raport 
cu ceilalţi actori politici (doctrinar și relaţional). Dezertările din 
partid, chiar ale unora din membrii fondatori ai partidului, nu au 
avut însă implicații asupra intenţiilor de vot pentru PRM, acest 
lucru demonstrând faptul că Vadim Tudor este esenţial pentru 
existenţa acestei formațiuni politice. 

Performanţele electorale în alegerile locale ale PRM au 
fost întotdeauna mai slabe decât cele obținute în urma alegerilor 
generale: locul 13 în alegerile locale din 1992 faţă de 3,9% în 
alegerile parlamentare din septembrie 1992; 1,4% din posturile de 
primar în 1996 faţă de 4,5% din voturile pentru parlament; 2,8% 
din mandatele de primari în 2000 faţă de aproximativ 20% în 
alegerile parlamentare; 5% din numărul de primari în alegerile 
din iunie 2004, în timp ce la alegerile parlamentare a obținut 13,3% 
din voturile valabil exprimate. Aceste date determină o concluzie 
incontestabilă: PRM nu dispune de resursele umane necesare 
pentru a dezvolta o politică naţională, existenţa sa fiind datorată 
capacității de comunicare a liderului său. 


101 Tom Gallagher, Furtul unei naţiuni. România de la comunism 
încoace, Humanitas, București, 2004, p.333 

Strategia politică 


În raport cu ceilalţi actori politici semnificativi, Corneliu Vadim 
Tudor se distinge prin discrepanţa care există între imagine şi 
realitatea sa politică. Mijloacele mass-media i-au creat imaginea 
unui personaj coleric, exploziv, instabil și greu de controlat. O mai 
atentă analiză a comportamentului său politic relevă un Corneliu 
Vadim Tudor conștient de atuurile sale, raţional și bine coordonat 
în acţiuni. Pe de altă parte, deși considerat de clasa politică 
românească un „inamic public nr.1“, C.V. Tudor nu este exclus din 
jocul politic. Astfel, dacă în planul imaginii personajul C.V. Tudor 
a fost pus sub o permanentă presiune, în plan politic lucrurile stau 
cu totul diferit. 

Atât mediile politice, cât şi mass-media şi-au exprimat 
constant dezacordul faţă de mesajul și comportamentul liderului 
PRM. Acest efort de delimitare poate fi considerat, însă, acela de 
creare a personajului negativ care justifică, prin comparaţie, orice 
acțiune a forţelor politice „respectabile“. Am putea spune că 
negativarea imaginii lui Corneliu Vadim Tudor a creat supapa de 
evacuare atât de necesară pentru supraviețuirea corpului politic. 
În fapt, într-un regim democratic consacrat, orice deviație a 
actorilor politici este sancţionată, prin reflex, de un sistem de norme 
civice. Prezenţa și tolerarea lui C.V. Tudor în peisajul politic 
românesc anihilează tendinţele de constituire a unor norme civice 
de control asupra mediului politic, deoarece, prin discursul și 
imaginea sa, liderul PRM a dezorganizat sistemul de valori și de 
evaluare publică a politicului. Astfel, C.V. Tudor poate spune orice 
fără a mai crea surprize, ceea ce atrofiază sensibilitatea publicului 
şi face ca erorile cotidiene ale factorilor politici să nu mai fie 
percepute ca atare şi eventual sancţionate. 

Una din tacticile preferate ale lui Vadim Tudor sunt 
atacurile directe la adresa liderilor politici. Primul din „lista lui 
Vadim“ a fost Petre Roman, acuzat că ar fi „jidan“, că ar face parte 
din conspirația internaţională împotriva „poporului român“. 
Următorul pe listă a fost Ion Iliescu, căruia i s-au adus cele mai 
aberante acuzaţii, fostul preşedinte fiind numit „Nelu Cotrocelu“, 
„Vodă cel rânjit“ etc. Preşedintele Emil Constantinescu a fost acuzat 
că ar fi avut relaţii extraconjugale cu actrița Rona Hartner. 

Premierul Adrian Năstase a fost acuzat că ar fi homosexual. 
Evident, aceștia sunt numai câţiva dintre oamenii politici a căror 
nume a fost terfelit în paginile revistei România Mare. Pe „listele 
rușinii“ întocmite de fruntașii PRM s-a aflat cea mai mare parte 
a elitelor intelectuale și politice românești, dar și jurnaliști sau 
orice oameni care nu corespundeau „standardelor peremiste“. 

Dacă ar fi să transpunem în termeni politici relaţia dintre 
C.V. Tudor și restul scenei politice, putem spune că ea a fost o 
tranzacție reciproc avantajoasă pentru ambele părţi. Fiecare actor 
politic s-a folosit de liderul PRM atunci când a avut nevoie. Deși 
nu există o forţă politică importantă care să nu fi avut scurta sa 
istorie tensionată cu liderul PRM, nimeni nu a încercat până acum 
un efort real de eliminare a sa din prim planul scenei politice. 
Liderului PRM i s-a ridicat de două ori imunitatea parlamentară, 
pentru a putea fi judecat în procesele de calomnie, dar reacția clasei 
politice s-a redus la atât. C.V. Tudor a știut să fie, în fiecare 
moment, un instrument folositor unuia dintre actorii politici. In 
1991 a fost instrumentul lui Petre Roman împotriva Alianţei Civice. 
In perioada 1994-1995 a intrat în așa-numitul „patrulater roșu“ 
alături de PDSR, PUNR, PSM. In 1996 PRM a criticat virulent 
PDSR, iar Vadim Tudor a recomandat alegătorilor săi să voteze 
cum vor în turul al doilea al alegerilor prezidenţiale. În 1997-1998 
şi-a reluat colaborarea cu PDSR, implicarea membrilor PRM în 
mineriadele din 1999 producând un divorţ tăcut între cei doi aliați. 
In timpul guvernării PSD, PRM a luptat cot la cot cu PNL și PD 
împotriva Cabinetului Adrian Năstase. Așadar, dincolo de 
imaginea pe care și-a construit-o, de adversar şi critic al 
partidelor democratice, realitatea politică a raporturilor lui C.V. 
Tudor cu acestea este diferită. Liderul PRM a speculat eficient 
momentele de tensiune și rivalitățile existente între partide, pentru 
a determina considerarea partidului său ca o alternativă. 


Discursul vadimist 


Analiza mesajului politic din perioada 1991-2003 relevă o 
semnificativă constanţă a acestuia, atât în privința tematicii cât 
și a stilului. Mesajul (devenit tradițional) la PRM vizează teme 

interne cum ar corupţia, injustiţia, lipsa de autoritate a 
statului, minoritățile de orice fel (în special cele etnice: maghiarii, 
rromii și evreii), precum şi toate acțiunile îndreptate împotriva sa, 
sau a ideilor susținute în statutul său, de către orice forță politică 
concurentă, la un moment dat!02, 

Aceste idei sunt redate publicului printr-o comunicare 
de tip radical — maximalist, caracterizată prin construcţia 
binară a discursului, binele fiind identificat cu PRM, iar răul cu 
toţi adversarii săi. Acest mesaj este însoţit de o importantă 
componentă afectivă care produce o confuzie în mintea oamenilor 
prin identificarea și exploatarea temelor de moment cu impact 
direct asupra acestora. Din acest motiv, discursul PRM abordează 
un registru larg și exhaustiv de teme mergând de la microprobleme 
(sex, sport, crime) până la macroprobleme (politică, societate). Se 
creează imaginea unei dezordini generale, care nu ar putea fi 
regularizată decât de PRM, prin politici de mână forte!%5. 

Amplitudinea mesajului negativ emis de membrii PRM 
este variabilă: moderată când sunt resimtite anumite presiuni sau 
sunt urmărite anumite interese punctuale și radicală în momentele 
de criză politică sau socială. 

Mesajul lui Vadim Tudor nu a suferit modificări impor- 
tante de formă până în 2004. Liderul PRM folosește un limbaj 
foarte colorat în care sunt alăturate neologismele și expresiile în 
argou, cu o evidentă tentă indecentă. Alăturarea dintre limbajul 
savant și limbajul trivial face ca mesajul vadimian să pară elevat 
oamenilor simpli şi amuzant oamenilor cu pretenţii intelectuale 
mai ridicate, astfel încât există potențialul receptării de către 
ambele categorii. 

Este dificil de încadrat PRM într-un anume curent 
ideologic, politica sa este inconstantă, dictată de raţiuni subiective. 
PRM își arogă o cotă însemnată din ideologia reziduală a naţio- 
nal-comunismului, a cărei adresabilitate vizează în principal acel 
segment al societăţii românești afiliat la politica fostului PCR. In 


102 Pentru o bază documentară vezi Vadim-Tudor, Corneliu, Dis- 
cursuri, 2 vol., Editura Fundaţiei România Mare, 2001 

103 Murray Edelman, Politica și utilizarea simbolurilor, Polirom, lași, 
1999, passim 

plus, PRM recuperează o cantitate însemnată din poncifele 
ideologice ale extremei drepte interbelice (Liga Apărării Natio- 
nal-Creştine, Garda de Fier), în special în direcţia xenofobiei, a 
antisemitismului și a culturii antioccidentale. 

In oricare dintre argumentaţiile discursului său politic, 
Corneliu Vadim Tudor face apel la ideea de ordine și autoritate 
şi se auto-identifică în postura de „mână de fier“, de care România 
are nevoie. Pentru a-și justifica opţiunea, el apelează în discursul 
său la un „preambul“ în care înfățișează un peisaj puternic negativ 
al României „paralizate de structuri mafiote“. In acest fel, prin 
detalii care invocă realitatea recognoscibilă și din figuri de stil care 
hiperbolizează aceste detalii, extrapolându-le la nivel societal și 
chiar istoric, se construiește o viziune aproape apocaliptică, a 
haosului care aşteaptă o forţă a ordinii. De altfel, haos-ordine 
continuă să rămână axa pe care se construieşte întregul discurs 
al liderului C.V. Tudor. Urmând această logică, opțiunea sa pentru 
personajul unui Președinte autoritar, care vine să instaureze reguli 
într-o lume destabilizată, devine legitimă şi justificată. 

„Provenind dintr-o familie muncitorească, cu tradiţii 
patriotice“, „scriitor profesionist“, „intelectual cinstit cu propria 
conștiință, a intrat de repetate ori în conflict cu regimul totalitar“, 
„redutabil pamfletar și om politic atașat justiției sociale și 
interesului național“, „creștin practicant și familist convins“. În 
această autodescriere a lui Corneliu Vadim Tudor se regăsesc 
majoritatea coordonatelor pe care acest personaj singular al vieţii 
politice românești își construiește constant imaginea. El reprezintă 
o „imagine de marcă“, un brand ce se vinde pe baza unei strategii 
comunicaționale și comportamentale adesea aparent incoerentă şi 
iraţională. 

Corneliu Vadim Tudor este, probabil, cel care a intuit cel 
mai bine faptul că mediul politic trebuie să aibă aparențele unui 
spectacol care să-i creeze românului obișnuit impresia că îşi 
depășește condiția de victimă socială prin situarea în poziția 
detașată de spectator. Fin cunoscător al mentalului colectiv, C.V. 
Tudor a înțeles că românul are nevoie de „pâine și circ“. În discursul 
său, C.V. Tudor alternează declaraţiile emoţionale, profund patrio- 
tice şi morale, cu atacurile literar-comice la adresa adversarilor 

săi politici. La fel ca într-o caricatură, în discursurile liderului PRM, 
totul este în exces, iar exagerările au talentul de a sublinia şi 
exacerba caracterele definitorii ale personajelor. In plus, C.V. Tudor 
are o recuzită proprie aparte (costumul alb, folosit în momentele 
solemne, și ochelarii de soare „flower power“ pe care îi poartă când 
are un contact nemijlocit cu simpatizanţii săi). Astfel, circul atinge 
cote sublime. Chiar și adversarii săi cei mai redutabili nu pot să 
nu zâmbească discret în fața acuzațiilor cu iz satiric venite din 
partea liderului PRM. 

Excesul discursului îl situează pe Corneliu Vadim Tudor 
dincolo de limitele credibilităţii, transpunându-l în sfera credinţei. 
Nici cei mai vajnici dintre adepţii săi nu ar putea să ia ad literam, 
toate afirmaţiile sale. Dacă declaraţiile liderului PRM ar fi tratate 
cu atenţie și seriozitate, atunci fie Corneliu Vadim Tudor ar fi 
respins de pe scena politică, fie ar urma un val de revolte populare 
împotriva celor acuzaţi. Prin urmare, nu este vorba de credibilitate, 
ci despre credință (în sensul religios al termenului). Așadar, 
exacerbarea discursului are ca efect diluarea adevărului, bagate- 
lizarea sa. Simbolismul accentuat al discursului său lasă, însă, 
impresia că adevărul se situează la un nivel mai profund, care 
trebuie descoperit. Astfel, lipsa de realism din discursul lui C.V. 
Tudor este umplută cu interpretările fiecăruia dintre adepţii săi, 
în funcţie de așteptările acestora. În acest mod, C.V. Tudor capătă 
o trăsătură particulară, care îl distinge de ceilalţi actori politici. 
De aici decurge credința în C.V. Tudor, că, în afară de spectacol, 
liderul PRM este capabil să ofere și pâine unui popor aflat în 
suferință. Așa-numita „Cină creștină“ oferită la sediul PRM nu este 
decât o reprezentare simbolică a acestei presupuse calităţi a 
liderului. 

Mesajul aparent contradictoriu al liderului PRM, situat 
între sacru și profan nu este întâmplător, el are un obiectiv bine 
precizat: inducerea în confuzie a auditoriului şi distragerea atenţiei 
de la fondul problemei. Discursuri în parlament, poezii lirice sau 
patriotice, citate peste citate, limbaj de cartier și mânie sfântă, 
obscenităţi și neologisme, reproduceri de icoane și fotografii cu femei 
goale, cuvinte încrucișate și facsimile după documente secrete, toate 
acestea sunt amalgamate în paginile revistei România Mare. Acest 

tip mozaicat și contradictoriu de construcţie nu permite cititorului 
să se concentreze pe o problemă, să urmărească un raționament, 
să judece o cauză. Efectele se produc la nivel emoţional și conduc 
la o stare de agitaţie, de activism al cărui obiect nu îl reprezintă 
o situaţie politică reală, ci doar persoana și imaginea lui Corneliu 
Vadim Tudor. 


Identitate doctrinară 


Oferta programatică a PRM, cuprinsă în Statutul partidului, a 
rămas neschimbată în esența ei, de la primul Congres din 1993, 
până la cel de-al treilea Congres, desfășurat la 22 noiembrie 
200110. PRM consideră că obiectivele sale decurg din doctrina 
naţională, definită ca un concept care reunește elemente ale 
doctrinei social democrate cu elemente ale doctrinei creștin 
democrate. Având în vedere identitatea doctrinară asumată, 
documentul plasează PRM, din punct de vedere economic, în 
centru-stânga axei politice iar, din punct de vedere politic, în 
centru-dreapta. Sistemul economic pe care îl va pune în practică 
PRM atunci când va ajunge la putere este un hibrid numit 
„capitalism popular“. Trebuie precizat că această poziţionare 
rămâne irelevantă, din moment ce ea există doar teoretic. La nivel 
acțional, PRM se manifestă inconstant, în virtutea unor rațiuni 
de moment. In cadrul documentului doctrinar al PRM, citat mai 
sus, se identifică un puternic filon conservator, determinat de apelul 
obsesiv la tradiţie și trecut. Se remarcă o critică a exceselor 
regimului comunist, dar atitudinea dominantă este una favorabilă 
faţă de realizările economice și sociale ale fostului regim. Este 
acordată o atenţie deosebită problemei autorităţii. Este susținută 
necesitatea creșterii autorităţii statului, iar PRM își asumă rolul 
de partid al ordinii și al autorității. Mesajul justiţiar („Jos Mafia! 
Sus Patria!“) este un element esenţial al ofertei, legat direct de 
autoritate; presupune confiscarea averilor dobândite fraudulos şi 
redistribuirea către cetăţenii nevoiași. Presupune crearea unei 


104 Laurenţiu Ştefan-Scalat, „Partidul România Mare. Un profil 

justiţii sociale bazate pe redistribuire care să asigure protecția 
socială. Se are în vedere protecţia produselor românești în raport 
cu cele străine, prin utilizarea tuturor pârghiilor care stau la 
dispoziția statului. Se insistă pe educaţia patriotică, în spirit 
naţional, care să cuprindă necondiţionat Cultul Patriei și promo- 
varea valorilor naţionale. In ceea ce privește integrarea euro-atlan- 
tică, deși se menţionează o atitudine favorabilă, aceasta este 
disonantă cu valorile izolaţioniste, concentrate excesiv pe promo- 
varea „naţionalului“. Armata și structurile speciale de apărare sunt 
considerate domenii esenţiale pentru existenţa României ca stat 
suveran. 

Populismul lui C.V. Tudor este unul violent. El proclamă 
identificarea sa cu interesele poporului român, în timp ce toţi 
ceilalți sunt dușmani reali sau potențiali ai Națiunii. Teoria 
conspirației internaţionale împotriva României face parte din 
structura ideatică a mesajelor emise de PRM. Populismul lui Vadim 
Tudor este un mixaj între temele stângii și cele ale extremei drepte: 
xenofobie, rasism, violență!%. 

In cursul lunii noiembrie 2003 liderul PRM a început o 
campanie de modificare a imaginii sale publice, în sensul 
abandonării discursului radical. Principala componentă remarcată 
de către mass-media a fost un gest al președintelui PRM — o 
conferinţă de presă în care anunţa explicit o schimbare de discurs, 
paralel cu retractarea publică a declarațiilor antisemite. A urmat 
în martie 2004 angajarea unei firme de consultanţă politică din 
Israel (Arad Communications), tar în luna mai a aceluiaşi an a 
vizitat lagărul de la Auschwitz. Principala cauză pentru care 
Corneliu Vadim Tudor și-a schimbat discursul a fost identificată 
în nevoia de a depăși condiţia de etern partid de opoziţie şi de a 
accede la putere, în condiţiile în care sistemul politic românesc era 
pe cale de a se polariza în jurul a doi mari actori, PSD și Alianţa 
D.A. PNL-PD, lăsând PRM în afara configurației. 

Corneliu Vadim Tudor urmărea să își crească șansele de 
a fi perceput în imaginarul public ca un candidat viabil pentru 


——— 195 George Voicu, Zeii cei răi. Cultura conspirației în România post- 

funcţia de președinte al României și să atragă o parte din 
electoratul lui Ion Iliescu. Schimbarea de discurs era necesară 
pentru Vadim Tudor deoarece postura de politician antisistem este 
incompatibilă cu poziţia de mediator a funcţiei de președinte al 
României. Explicaţia este plauzibilă, mai ales, dacă este privită 
prin prisma regulii generale că partidele europene de extremă 
dreapta ajunse la putere după cel de-al doilea război mondial și-au 
moderat formal discursul și nu au implementat politici radicale, 
în concordanţă cu programele de partid. Aceasta este situația cu 
partidele italiene MSI și Liga Nordului, cu FPO al lui Jorg Haider 
în Austria. In plan internaţional, PRM s-a asociat familiei naţio- 
nalismului european, liderul Frontului Naţional din Franţa, 
Jean-Marie Le Pen fiind considerat un model pentru naționaliștii 
români. 

Eșecul lui Corneliu Vadim Tudor în alegerile din prezi- 
denţiale din 2004 nu a constituit o revenire automată a acestuia 
la vechiul discurs. Pentru a le demonstra partenerilor săi din partid 
că el nu este o frână pentru accederea PRM la condiția de partid 
guvernamental, în 2005 s-a retras pentru câteva luni de la 
preşedinţia executivă a partidului. PRM şi-a schimbat numele 
tradiţional, adăugându-și pentru scurtă vreme particula „popular“, 
însă refuzul Partidului Popular European de a accepta primirea 
în rândurile sale a partidului extremist din România a însemnat 
revenirea lui C.V. Tudor în fruntea formaţiunii sale, în urma unui 
puci, prin care Corneliu Ciontu a fost înlăturat. 


Tipologia electoratului PRM 


Până la alegerile parlamentare din anul 2000 electoratul PRM era 
constituit din reprezentanții maselor plebeiene din orașe, de 
nostalgicii epocii comuniste, care se repăseau în mesajele vadimiste. 
De altfel, încă din 1992 C.V. Tudor și-a asumat rolul de a-l reabilita 
pe Nicolae Ceaușescu. Cultul epocii Ceaușescu era promovat de 
ofițeri de Securitate care erau prea radicali sau prea compromişi 
pentru a putea fi menţinuţi în SRI, de generali de armată 
pensionaţi, de scriitori naționaliști sau protocroniști. Electoratul 

radical-nostalgic și-a manifestat fidelitatea față de PRM în alegerile 
din 1992 şi 1996, la un nivel de aproximativ 4%. 

Schimbările cele mai importante în structura de vot a 
PRM au intervenit după 1998. Eșecul guvernării coaliţiei de 
dreapta a creat un mare număr de nemulţumiţi, care nu doreau 
să voteze cu PDSR, dar erau activi politic. Al doilea element care 
a favorizat creșterea PRM a fost dezagregarea PUNR în 
Transilvania și orientarea acestui electorat spre Vadim Tudor, după 
ce Gheorghe Funar a devenit secretar general al PRM. 

Alegerile din 2000 au constituit pentru PRM momentul 
de maximă ascensiune, la alegerile parlamentare obținând 
aproximativ 20% din voturi, iar Corneliu Vadim Tudor a intrat în 
turul al doilea al alegerilor prezidenţiale, alături de Ion Iliescu19%. 

Ascensiunea PRM a avut loc pe fundalul dezagregării CDR 
şi a colapsului Alianţei pentru România, care preluase până în iunie 
2000 cea mai mare parte a electoratului nemulțumit care votase 
CDR în 1996. Sondajul CURS realizat la ieșirea de la urne din 26 
noiembrie 2000 a indicat faptul că 23,2% din votanţii CDR din 1996 
la alegerile din 2000 au votat PRM. Şi PDSR a pierdut votanti în 
favoarea PRM, 17% din votanţii din 1996 preferând partidul condus 
de Vadim Tudor!%. Tineretul a votat într-o proporție importantă 
cu Vadim Tudor, căruia i-au apreciat noutatea prestaţiei mediatice, 
un personaj atipic faţă de politicienii tradiţionali. Impresia de 
noutate a lui Corneliu Vadim Tudor a venit din faptul că 
mass-media a impus un adevărat embargo asupra PRM în perioada 
1997-2000. Succesul neașteptat al PRM și a lui C.V. Tudor a fost 
în Transilvania și Banat, chiar în zone bine dezvoltate economic 
şi cu o medie a capitalului social peste medie (de exemplu Timiș, 
Arad, Bihor). Cele mai sărace categorii electorale l-au votat pe Ion 
Iliescu, însă cetăţenii cei mai frustraţi l-au preferat pe liderul PRM, 
dorind ca prin votul lor să sancţioneze întreaga clasă politică. 

Potrivit Barometrului realizat de Metro Media Transil- 
vania în iunie 2002, electoratul PRM are următoarele trăsături 


= 106 Michael Shafir, „The Greater Romania Party and the 2000 
Elections in Romania: How Obvius is the Obvius?", in Romanian Journal of 
Society and Politics, Vol.1, No.2, 2001, p.91-126 

predilecte: are vârsta de până la 50 de ani; are cea mai înaltă școală 
liceul sau o școală post-liceală; are venituri mici; locuieşte atât în 
orașele mari, în cele mici dar și în mediul rural. Datele statistice 
indică faptul că nucleul electoral al PRM după 2000 resimte 
importante frustrări faţă de situaţia din România, distanţa dintre 
aşteptări și posibilitățile oferite de societatea românească fiind 
considerată prea mare. Îngrijorător este faptul că o bună parte din 
populaţia de vârstă medie are orientări politice anti-sistem. În 
principal sunt cei care au trăit ca maturi în perioada comunistă, 
dar care aveau dificultăţi în găsirea de locuri de muncă. Nostalgia 
după regimul comunist are un rol redus în determinarea orientării 
spre PRM. Un predictor mai important al votului pentru PRM era 
perspectiva acestui electorat că România este un stat cu un deficit 
de oportunităţi. Nucleul electoral al PRM este cel care, în bună 
parte, a participat la schimbarea sistemului comunist, au intrat 
ca maturi în tranziţie, iar acum au reacţii negative față de 
polarizarea socială, faţă de excluderea socială şi economică la care 
sunt supuşi, nu își pot explica sau nu sunt de acord cum ei au rămas 
săraci iar o minoritate a devenit super-bogată. 

Efectul mass-media asupra percepției lui Vadim Tudor 
nu a influenţat în mod decisiv opţiunile de vot. Potrivit unui studiu 
din 2003, imaginea de ansamblu a lui Vadim Tudor este 
preponderent negativă!0%8, Liderul PRM este un politician ce are 
capacitate de polarizare. Este considerat, în proporţii relativ egale, 
„Șovin-extremist-naţionalist-criminal“, dar şi „sincer-cinstit-drept- 
demn“. C.V. Tudor este considerat principalul lider politic 


7 107 Ibidem, p.100 

108 Jntoleranță, discriminare și autoritarism în opinia publică, 
Institutul de Politici Publice, București, septembrie 2003, p. 47-50. Toate cele 
trei forme de naționalism, identitar-moderat, identitar-accentuat și exclusivist 
sunt psihologic susținute prin aderență la autoritarism. Naționalismul 
identitar moderat este maxim în zona formată de județele Buzău-Brăila, 
Cluj-Mureș și în București. Forma accentuată a naționalismului identitar este 
de întâlnit mai ales în Bistriţa-Năsăud-Sâlaj, Alba-Hunedoara, sudul Olteniei, 
Dobrogea, Banat și Botoșani-Vaslui. Formele de naționalism de tip 
exclusivist, de segregare, au o probabilitate mai mare de manifestare în nordul 
Olteniei, sudul Munteniei și în vestul Moldovei. 

extremist din România, dar cu toate acestea, 7 din 10 persoane 
au menţionat cel puţin un atribut pozitiv ca fiind caracteristic 
acestuia. Datele arată că, de fapt, conceptul de extremism este unul 
extrem de ambiguu în opinia publică românească, situaţie în 
măsură a facilita succesele liderilor populiști, naţionaliști-radicali 
sau de stânga. 

Printre trăsăturile esenţiale care au individualizat PRM 
pe scena politică românească enumerăm: este o formaţiune politică 
anti-sistem; este o formaţiune politică parazitară, axată 
exclusiv pe critici îndreptate împotriva adversarilor politici și pe 
exploatarea nemulțumirilor populare, funcţionând ca un bazin 
colector al nemulțumirilor sociale; este lipsit de consistență 
programatică; este un partid de criză; este partidul — lider, 
incapabil să se reformeze în interior, în sensul democratizării la 
nivelul procesului decizional. 


e). Minoritățile etnice: UDMR 


Un grup aparte de formațiuni politice sunt cele care reprezintă 
interesele minorităţilor etnice aflate pe teritoriul României. 
Diversitatea minorităţilor recunoscute de stat este semnificativă 
(cel puţin 18), dar activitatea formațiunilor politice este subsumată 
obligaţiei de a respecta principiul statului național. Dintre 
minoritățile etnice, cea mai numeroasă este cea maghiară (7,1% 
potrivit recensământului din 1992 şi 6,6% conform celui din 2002, 
adică aproximativ un milion şi jumătate de persoane). Formaţiunea 
reprezentativă a etnicilor maghiari este obiectul cercetării în cele 
ce urmează. 


Uniunea Democrată Maghiară din România 
Geneză și organizare internă 


Direcţia în care a evoluat acţiunea politică a UDMR de-a lungul 
perioadei 1989-2004 a fost stabilită în mod simbolic încâ de la 
fondare: formațiunea politică a etnicilor maghiari transilvăneni 
s-a constituit la Bucureşti în 25 decembrie 1989, când s-a creat 

un Comitet Executiv Provizoriu, care a lansat un Apel pentru 
organizarea comunităţii maghiare la nivelul ţării. 

A urmat o perioadă de construcţie a formaţiunii etnicilor 
maghiari, care este diferită de partidele clasice. Are o structură 
de tip consensual, care adună sub aceeași titulatură organizaţii 
teritoriale, platforme (grupuri de opinii), respectiv membri 
asociaţi. Membrii asociaţi sunt grupări sociale, științifice, culturale 
şi profesionale. Sunt cuprinse în aceeași organizaţie partide politice 
(Cercul Liberal, Platforma Social- Democrată, Mișcarea Creştin-De- 
mocrată, Platforma Micilor Agricultori) și organizaţii apolitice09. 
Putem constata astfel că principiul iniţial, acela al reprezentării 
unitare a intereselor maghiare în faţa statului român și în relaţie 
cu majoritatea, a determinat agregarea unei structuri în care 
principiul etnic este prevalent, dar în jurul acestuia coexistă și 
criteriul doctrinar. Acesta din urmă nu este însă proeminent, fiind 
reprezentat mai degrabă de persoane și, eventual, grupuri, decât 
de curente doctrinare. De altfel, dacă criteriul doctrinar ar dobândi 
preeminenţă, acest lucru ar însemna, de fapt, destrămarea Uniunii. 

Primul Congres, cel de la Oradea din 21-22 aprilie 1990, 
a adoptat statutul, programul și a fost ales președintele Uniunii 
în persoana lui Domokos Geza. La al doilea Congres, cel din 24-26 
mai 1991, Tg. Mureș, a fost ales ca președinte de onoare Lâszlo 
Tokes. Congresul al II-lea, din 13-15 ianuarie 1993, este unul din 
cele mai importante deoarece a adus o nouă conducere, cu Markó 
Bela președinte, a adoptat un nou statut, care prevedea noile 
structuri organizatorice ale UDMR. Au urmat alte patru congrese 
(mai 1995 la Cluj, octombrie 1997 la Tg. Mureș, mai 1999 în 
Miercurea Ciuc, ianuarie-februarie 2002 la Satu Mare), care au 
produs modificări ale statutului şi ajustări ale programului politic. 

Uniunea funcţionează pe baza principiului autoadmi- 
nistrării interne, separând sferele decizionale, executive şi de con- 
trol. Organul decizional suprem al Uniunii este Congresul. In perioada 
dintre două congrese, organele de conducere ale Uniunii sunt: 
Consiliul Reprezentanților Unionali, Consiliul de Coordonare al 
Uniunii, respectiv Consiliul Operativ al Uniunii. Pe lângă activi- 


—= 109 Stan Stoica, op.cit., p.121-127 

tatea decizională în probleme politice, Consiliul Reprezentanţilor 
adoptă decizii privind funcţionarea Uniunii. Consiliul de Coordo- 
nare este forul de reprezentare, de coordonare și de consiliere al 
membrilor asociaţi, care adoptă decizii în cadrul atribuţiilor proprii, 
înfăptuindu-se astfel pluralismul de valori și de interese a sferei 
civile maghiare din România. Consiliul Operativ al Uniunii (COU) 
este un organ permanent, compus din 11 membri, care se reunește 
ori de câte ori se impune în perioada dintre două ședințe a CRU. 
Deciziile acestui organ se supun ulterior aprobării CRU. Repre- 
zentarea supremă şi coordonarea politică a UDMR sunt asigurate 
de Preşedintele Uniunii, ales pentru o durată de patru anil!0. 

Această structură de organizare internă, diferită de a 
partidelor clasice, avea misiunea de a asigura reprezentarea cel 
puţin formală a tuturor orientărilor și personalităţilor, astfel încât 
să-i asigure UDMR monopolul asupra opţiunilor politice ale 
etnicilor maghiari. Am putea denumi această formă de organizare 
ca una „izo-conflictuală“, în sensul în care tensiunile trebuie 
menținute în interior, pentru a avea o poziţie consensuală în raport 
cu majoritatea. 

UDMR este diferită de celelalte formaţiuni politice și în 
privinţa criteriilor pentru eligibilitatea membrilor săi pentru listele 
de parlamentari. Un prim aspect este cel al criteriilor impuse 
candidaţilor pentru demnităţile publice de a îndeplini un set de 
calităţi profesionale și politice, în așa fel încât cei aleși să posede 
cât mai multe din aptitudinile politicienilor profesioniști. În al 
doilea rând, Uniunea a instituționalizat sistemul așa-numitelor 
alegeri interne, sau preliminarii, prin care etnicii maghiari își 
desemnează înaintea alegerilor candidaţii favoriți, marja de 
manevră a conducerii centrale a UDMR pentru a modifica ierarhia 
indicată în prealegeri fiind destul de restrânsă. Acest sistem mai 
democratic de desemnare a candidaţilor, care a fost experimentat 
doar de PSD (în 2004) din restul partidelor doctrinare, nu a 
însemnat însă și o deschidere foarte mare către înnoire. Dimpotrivă, 
sistemul alegerilor interne nu a făcut decât să consacre un grup 
relativ restrâns de parlamentari. Femeile au o foarte slabă 


110 www udmr.ro 

reprezentare în Uniune, mai mică decât în celelalte partide din 
România. De altfel, grupul parlamentar al UDMR a avut cea mai 
mare stabilitate, conducerea centrală a Uniunii conservându-și 
mandatele în perioada 1990-2004. Menţinerea aceluiași nucleu de 
conducere a Uniunii după 1993 ar putea fi explicată ca un reflex 
al strategiei gradualiste a politicienilor la nivelul electoratului: în 
pofida nemulțumirilor faţă de oamenii politici, etnicii maghiari au 
considerat că trebuie să acţioneze (voteze) cu prudenţă, pentru a 
rămâne uniţi în competiţia cu majoritatea românească. S-a ajuns 
astfel ca strategia de menţinere a monopolului Uniunii asupra 
voturilor maghiarilor să genereze tendinţe monopoliste ale unui 
număr restrâns de politicieni asupra opțiunilor politice ale 
comunităţii maghiare. 


Identitate ideologică 


Caracterul special al UDMR în viaţa politică românească este 
conferit și de identitățile sale doctrinare multiple. Nucleul 
doctrinar este reprezentat de naționalism, datorită focalizării pe 
dimensiunea etnică a cetăţeniei. Acest naționalism are două 
dimensiuni, una reactivă şi alta activă, deoarece etnicii maghiari 
sunt o minoritate la scară naţională și o majoritate în Harghita, 
Covasna și, parţial, în Mureș. Această situație determină o 
ambiguitate în raport cu statul român, pentru că drepturile pe care 
le reclamă etnicii maghiari în raport cu majoritatea românească 
trebuie armonizate cu cererile de prezervare a identității naţionale 
de către românii din zonele majoritar maghiare. 

Primul document programatic important al UDMR este 
Declaraţia de la Cluj din 25 octombrie 1992, care a pus bazele 
teoretice ale programului de autonomie și autoguvernare etnică, 
pornind de la premisa că „maghiarimea din România, ca subiect 
politic este un factor constitutiv al statului și ca atare partener 
egal al naţiunii române“. Acestui document i s-a conferit o valoare 
politică mai pronunțată, prin transformarea sa în ianuarie 1995 
într-un „Program de autonomie al UDMR“!!. „Comunitatea 


111 Marko Bela, Programul de autonomie al UDMR, Cluj Napoca, 1995 

autonomă“ este definită ca autoguvernare a societăților minoritare 
(etnice, religioase, culturale) şi sunt precizate trei niveluri ale 
autonomiei: autonomia personală, autonomia locală şi cea 
regională. Reacţia negativă a membrilor CDR, mai ales a celor din 
PNTCD, a determinat retragerea UDMR din Convenţia Demo- 
cratică în februarie 1995. 

Teoreticienii doctrinari maghiari au avut abilitatea de a 
asuma pentru minoritatea maghiară statutul de partener egal cu 
majoritatea, operând cu o definire civică a naţiunii, etnicii maghiari 
fiind „cetăţeni ai României“, şi cu o definire etnicist-istoristă a 
naţiunii, socotind „pământul natal drept patria lor“112. Obiectivul 
central al UDMR este păstrarea și dezvoltarea identităţii, citită 
în cheie etnică. Aspiraţiile specifice ale comunităţii maghiare sunt 
considerate a fi incluzive, în măsură a nu leza interesele majorităţii, 
ci de a contribui la construirea unei societăți multiculturale, 
integrate în structurile euro-atlantice. Doctrinarii maghiari 
stabilesc în acest fel un raport de dependenţă între drepturile 
omului, cele ale minorităţilor în special, şi un obiectiv central 
pentru întreaga naţiune, occidentalizarea. Politicienii maghiari 
şi-au dovedit sinceritatea orientării lor pro-occidentale atât în 
perioada cât au fost la guvernare cât şi atunci când au sprijinit 
parlamentar guvernul PSD. 

Subiectele asupra cărora au intrat în conflict cu majo- 
ritatea, fiind obiect al negocierilor politice, sunt cerințele autono- 
miei culturale şi teritoriale!!3. In cadrul autonomiei personale, 
comunităţile au dreptul la autoadministrare și de execuţie în 
domeniul învăţământului, culturii, activităţii şi asistenţei sociale 
şi al informaţiei. 


112 Idem, Aspiraţiile naţional-politice ale minorităţii maghiare din 
România, p.122-129 in Alina Mungiu-Pippidi (coord.) Doctrine politice. 
Concepte universale şi realități românești, Polirom, laşi, 1998, p.125 

113 Vezi Gabriel Andreescu, Renate Weber, Valentin Stan, Concepția 
U.D.M.R. privind drepturile minorității naţionale: analiza critică a 
documentelor UDMR, Centrul pentru Drepturile Omului, APADOR-CH, 
București, 1994; Gabriel Andreescu, Renate Weber, Evoluția conceptiei 
U.D.M.R. privind drepturile minorității maghiare, Centrul pentru Drepturile 
Omului, APADOR-CH, Bucureşti, 1995 

Cel mai important punct este cel al autonomiei teritoriale, 
în jurul acestuia constituindu-se clivajele în interiorul elitelor 
maghiare. Programul UDMR, reflectând strategia gradualistă, 
afirmă că autonomia teritorială este o măsură ce trebuie realizată 
la nivelul întregii ţări. Aceasta presupune exercitarea unor 
competenţe în sfera conducerii și autoadministrării locale, în 
interesul păstrării, dezvoltării și valorificării practice a specificității 
unităţii administrativ-teritoriale date. Este vorba de o autonomie 
administrativă locală, nu pe baze etnice, care pune în aplicare 
principiul autonomiei și descentralizarea. 

Pluralismul doctrinar al UDMR este autentificat și de 
racordările internaţionale ale acesteia, fiind membră a Uniunii 
Democrate Europene, a Uniunii Federale a Comunităţilor Etnice 
Europene, a Organizației Naţiunilor și Popoarelor Nereprezentate 
și având statutul de membru asociat al Partidul Popular 
European. 


Acţiune politică 


Din analiza activităţii politice a UDMR pot fi desprinse un set de 
reguli nescrise de funcţionare a acesteia, dar care au o mare 
stabilitate şi complementaritate: 1) UDMR se poate alia cu orice 
formaţiune politică, indiferent de orientarea sa ideologică, cu 
excepţia partidelor-oglindă (PRM, PUNR), adică a acelor partide 
care au orientarea ideologică centrală naționalismul; 2) atingerea 
obiectivelor nu poate fi realizată decât prin moderație și colaborare 
cu partidele de guvernământ ale etniei majoritare (românii). 
Acţiunile radicale din interior (ale Blocului Reformist) trebuie 
condamnate în mod public, pentru a nu pune în discuţie situaţia 
întregii comunităţi maghiare; 3) în strategia politică de tip 
gradualisi pot fi utilizate tactici de ameninţare; loialitatea faţă de 
aliați este o condiţie a credibilităţii politice; 4) relaţiile cu Budapesta 
constituie un element auxiliar în construirea strategiei politice; 
când relaţiile dintre București şi Budapesta sunt apropiate, UDMR 
reprezintă liantul pentru acestea; când relaţiile dintre București 
și Budapesta sunt tensionate, UDMR nu dorește să joace rolul de 
agent activ al disputei. Formaţiunii etnicilor maghiari din 

România îi este mai util un guvern maghiar care doreşte să aibă 
relații non-conflictuale cu vecinii săi decât un guvern care 
urmărește atingerea unor obiective de politică internă (electorale) 
în urma unor dispute cu vecinii săi. Atitudinea UDMR faţă de 
Legea statutului maghiarilor este un argument în acest sens. 

Acţiunea politică a UDMR cuprinde două mari etape: 
prima este cea în care s-a manifestat ca un partid de opoziție, până 
în 1996, și a doua etapă începe după intrarea la guvernare alături 
de CDR și USD. Conflictele interetnice de la Tg. Mureş și alianța 
PDSR cu PUNR şi PRM au determinat orientarea UDMR spre 
partidele de opoziţie. Primul pas a fost participarea în 1991 la 
Convenţia privind Instaurarea Democraţiei, ulterior la înființarea 
CDR. Prezenţa formaţiunii etnicilor maghiari alături de partidele 
de opoziție a dat consistenţă clivajului „naționaliști“ versus 
„antinaţionalişti“, pe același aliniament cu cel dintre post-comu- 
niști/post-disidenţă. Obiectivele comune ale CDR și UDMR erau 
minimale, scopul principal fiind lupta comună împotriva puterii, 
„neo-comuniste“ și „naţionaliste“. Insă liderii partidelor „istorice“ 
nu acceptau cererile de autonomie ale maghiarilor, aşa cum avea 
să se vadă în timpul guvernării comune. 

Participarea UDMR la guvernarea de coaliție a apropiat 
formațiunea etnicilor maghiari de trăsăturile unui partid politic, 
datorită exercitării puterii. A primit două ministere (inițial 
Turismul şi protecția minorităţilor naţionale, ulterior Sănătatea 
în locul Turismului), secretari de stat şi prefecți!!4. Prezența UDMR 
la guvernare a avut efecte pozitive asupra relațiilor interetnice, 
crescând toleranța majorităţii românești ca urmare a spulberării 
temerilor faţă de un comportament subversiv!!5. De asemenea, au 
scăzut și temerile maghiarilor faţă de potenţialele tendințe de 
asimilare care puteau veni din partea majorității românești!!6. In 


114 Zoltán Kântor, Nándor Bárdi, „UDMR și coaliția guvernamentală 
(1996-2000)“(1), Sfera Politicii, nr. 97-98/2001, p. 8-19, şi (II), Sfera Politicii, 
nr.99/2001, p.47-58 

15 Vezi Etnobarometru. Relaţii interetnice în România, Centrul de 
cercetare a relaţiilor interetnice, mai-iunie 2000, in http://www.edrc.ro 

116 Vezi Gabriel Andreescu, Miklos Bakk, Sorin Mitu, Renate Weber, 
Problema transilvană, Polirom, lași, 1999, passim 

urma participării UDMR la guvernare percepţia internaţională 
asupra potenţialului de dezvoltare a unui conflict interetnic în 
România s-a schimbat, vorbindu-se de un „model românesc“ al 
relaţiilor dintre majoritate și minoritățile etnice. 

Bilanţul participării la guvernare a UDMR este prepon- 
derent pozitiv pentru comunitatea maghiară: a reuşit să modifice 
Legea învățământului pentru a permite educaţia la toate nivelele 
în limba maghiară, Legea administraţiei locale, ce permite folosirea 
ca limbă oficială a limbii materne în localităţile în care minoritățile 
depășesc 20% din populaţie. Insă UDMR nu a reuşit să impună 
crearea unei universități de stat în limba maghiară, soluţia 
acceptată de partidele românești fiind consacrarea caracterului 
multicultural al Universităţii „Babeș-Bolyai“. Nici retrocedarea 
bunurilor comunitare ale bisericilor istorice maghiare nu a fost 
soluționată în timpul guvernării de coaliţie. O soluţie la această 
problemă a fost găsită în timpul guvernării PSD. 

Condiţia de partid guvernamental a UDMR a trezit reacția 
adversă nu numai a partidelor naţionaliste româneşti, ci chiar în 
interiorul comunităţii maghiare. S-a constituit o platformă care 
se dorea alternativă la politica gradualistă a conducerii Uniunii. 

Blocul Reformist din UDMR (care are de fapt o orientare 
conservatoare, naționalistă) dorea o tactică radicală, care să forţeze 
partidele românești să accepte revendicările maghiare, în primul 
rând autonomia pe criterii etnicel!7. Gruparea „radicală“ îl are 
drept principal exponent pe Lâszlo Tokes și este coagulată în 
structura numită Blocul Reformist (în frunte cu parlamentarul Toro 
Tibor, și primarul din Odorheiu Secuiesc Szasz Jeno), fiind 
susținută de intelectualitate, cler și o parte a tineretului 
universitar. Ulterior, Blocul Reformist s-a constituit într-un partid 
politic alternativă la UDMR, Uniunea Civică Maghiară (UCM), sub 
președinția lui Szasz Jeno. UCM este populară mai ales în Secuime, 
zona în care radicalismul este împărtășit datorită situaţiei de 
majoritate în plan local pentru etnia maghiară. Spre deosebire de 
maghiarii din vestul Transilvaniei și de cei din Banat-Crişana, 
etnicii maghiari din centrul Transilvaniei sunt mai tradiționaliști, 


- 117 Dan Oprescu, „UDMR în 2000“, in Sfera Politicii, nr.79, 2000, 
p.8-14 


ROMÂNIA DE LA COMUNISM LA CAPITALISM | 411 


cu o medie a capitalului social mai redusă, astfel încât curentele 
populiste sunt mai ușor împărtășite. 

Gruparea „centralistă“ este condusă de Marko Bela şi din 
ea fac parte parlamentari, lideri locali și oameni de afaceri care 
sunt beneficiarii direcţi ai participării directe sau indirecte la 
guvernare. „Moderaţii“ sunt minimaliști, şi consideră că 
participarea la guvernare poate fi cheia satisfacerii intereselor 
etnic-corporatiste ale minorităţii maghiare din România. 
„Centraliştii“ doresc afirmarea UDMR ca un partid naţional, chiar 
dacă doar cu relevanţă regională, în timp ce „radicalii“ sunt 
provinciali, susținând crearea unei identități politico-administrative 
speciale în centrul Transilvaniei. Moderaţii sunt pro-europeni, 
considerând că unificarea cu Ungaria se poate face doar în granițele 
Uniunii Europene, iar drepturile omului codificate în actele 
Consiliului Europei sunt suficiente pentru menţinerea identității 
etniei maghiare. Au descurajat preluarea puterii locale prin 
referendumuri pentru autonomie, deoarece astfel de acţiuni 
periclitau colaborarea de la nivel central, iar, în al doilea rând, pe 
listele parlamentare ale Uniunii ar fi pătruns candidaţi din afara 
cercului agreat de conducere. 

„Reformiştii“ adoptă un stil european-continental în care 
luptele pentru status și rol sunt disputate în cadrul unei societăţi 
pluraliste, aflate la întretăierea clivajelor societale, în primul rând 
ale celor de natură politică, etnică și regională. Tipul de societate 
la'care se raportează „reformiștii“ este caracterizată printr-o cultură 
fragmentată în care loialităţile nu se suprapun, fiind concentrate 
în cadrul fiecărui segment. 

Stilul „moderaţilor“ reprezentaţi prin imaginea lui Marko 
Bela este unul de tip anglo-american, integrat mai degrabă unei 
democraţii consociaţioniste, în care tendinţele centrifuge inerente 
unei societăți plurale conduc la suprapunerea apartenențelor și 
prin urmare, la diminuarea potenţialului conflictual din atitudini 
şi comportament. 

Prinzând gustul participării la guvernare elita moderată 
a UDMR a semnat cu PDSR în decembrie 2000 un protocol de 
colaborare parlamentară care, alături de cel cu PNL, au permis 
validarea Guvernului Năstase de parlament. Acest protocol a fost 

renegociat anual, fiind incluse obiective specifice pentru comu- 
nitatea maghiară și pentru elitele sale politice și economice. În 
schimbul susținerii parlamentare a guvernului PSD, UDMR a 
obţinut o serie de beneficii: implementarea Legii administraţiei 
publice locale, alocarea unor fonduri mai consistente pentru 
autoritățile publice locale atât prin bugetul de stat cât și prin 
fondurile speciale, mărirea spaţiului de emisie în cadrul posturilor 
publice de radio și televiziune. Un alt avantaj, despre care nu s-a 
vorbit dar foarte important pentru UDMR, este faptul că membrii 
UDMR au rămas în funcţiile deţinute încă din perioada 1997-2000, 
situaţie care nu s-a întâmplat cu reprezentanţii partidelor care au 
pierdut alegerile în 2000. 

Disputele din interiorul Uniunii s-au amplificat după 
2001, radicalii reproșând conducerii UDMR oportunismul de care 
dă dovadă. Legea statutului maghiarilor propusă de guvernul 
maghiar al FIDESZ, partidul condus de Viktor Orban, a determinat 
amplificarea tensiunilor interne din UDMR, până la punctul de 
rupere. Moderaţii erau presaţi de partidele românești, aveau obli- 
gații prin protocolul de guvernare iar opoziţia socialistă maghiară 
transmitea UDMR mesaje informale să adopte o poziţie moderată, 
în timp ce radicalii maghiari doreau sprijinirea până la capăt, cu 
orice riscuri, a proiectului FIDESZ. In urma acestui conflict 
politicienii moderați din fruntea Uniunii (de factură doctrinară creș- 
tin-democrată sau liberală) au reuşit să marginalizeze în structu- 
rile de conducere ale UDMR reprezentanții Blocului Reformist, iar 
episcopul Lâszlo Tokes și-a pierdut funcţia de preşedinte de onoare 
al Uniunii la Congresul de la Satu Mare din 2002. 

UDMR a reuşit în perioada 1990-2004 să-și menţină 
monopolul asupra opţiunilor politice ale comunității maghiare 
invocând necesitatea „deciziei etnice“. Formaţiunea etnicilor 
maghiari s-a constituit și acționat ca un actor politic de tip hibrid, 
partid politic și asociaţie culturală. Situaţia de monopol a Uniu- 
nii este erodată din mai multe direcţii, contradictorii: „radicalii“, 
dornici să provincializeze comunitatea maghiară transilvăneană; 
perspectiva realizării „unificării națiuni maghiare“ în interiorul 
Uniunii Europene, astfel încât cerințele de autonomie regională 
au un impact mai scăzut; fragmentarea opțiunilor etnicilor 

maghiari și avansul opţiunilor doctrinare. Această din urmă 
tendinţă, normală într-o societate modernă, nu se poate amplifica 
decât după schimbări semnificative în cultura politică a etniei 
maghiare, transformare echivalentă cu abandonarea rivalităţilor 
istorice dintre români și maghiari. 


f). Ecologistii 


Apariţia curentelor politice ecologiste este un fenomen specific 
epocii post-moderne, în care omul este preocupat de relaţia sa cu 
mediul înconjurător. Sensul inițial al ecologismului a fost extins 
și la domeniul relaţiilor intrasocietale, inclusiv zona politică. 
Avansul ecologismului în lumea occidentală începând cu anii '70 
exprimă preeminența valorilor culturale asupra celor de tip 
material din epoca industrială!!8. In statele ieșite din comunism 
mișcările verzi s-au dezvoltat, cel mai adesea, ca urmare a calculelor 
de oportunitate politică, mai mult decât în urma unor cerinţe 
sociale. Abia ieșite din egalitarismul comunist, societățile în 
tranziţie au fost preocupate, în principal, de acumulări de ordin 
material, de îmbogățirea rapidă, indiferent de costurile pe care 
acest lucru le are asupra relaţiei om-mediu înconjurător. Acest 
lucru și explică slăbiciunea partidelor ecologiste în spaţiul 
ex-comunist, dominat de lupta dintre ideologiile neo-liberale 
promotoare ale privatizării și cele naţionalist-conservatoare, dornice 
să păstreze statu-quo-ul în domeniul economic și cultural-ideologic. 

Dinamica instituţională a formațiunilor ecologiste prezintă 
elementele specifice ale unui curent politic fără rădăcini sociale, 
iar rivalitățile dintre liderii politici se manifestă prin multiplicarea 
organizaţiilor. Încă din ianuarie 1990 au apărut două formaţiuni 
politice care își revendicau orientarea ecologistă: Mișcarea 
Ecologistă (11 ianuarie 1990) și Partidul Ecologist (16 ianuarie 
1990). În alegerile din mai 1990 MER a reușit să trimită în 
parlament 12 deputaţi și un senator, în timp ce PER a câștigat 8 


—--—- H8 Marcian Bleahu, Ecologia politică — doctrina secolului XXI, p. 
231-251, in Alina Mungiu-Pippidi (coord.) Doctrine'politice. Concepte universale 
şi realități românești, Polirom, lași, 1998 

mandate de deputați şi unul de senator. Chiar înaintea alegerilor 
din MER s-a desprins Federaţia Ecologistă din România (FER), 
care nu a participat însă la primele alegeri. 

Ecologismul românesc este diferit de cel occidental, 
deoarece nu există la nivelul culturii politice preocupări faţă de 
problemele ecologice. Acest caracter artificial a determinat şi 
poziţionarea partidelor verzi pe linia clivajului „post-comuniști 
versus post-disidenţă“. Dacă în Occident mișcarea ecologistă este 
apropiată de stânga, sau chiar desprinsă din aceasta, partidele verzi 
din spațiul post-comunist au fost mai apropiate de forțele de 
dreapta. PER și Otto Weber au participat la fondarea Convenţiei 
Democratice. FER a fost și ea acceptată în CDR în august 1992. 
MER s-a dovedit a fi proguvernamentalistă, mai apropiată de FSN, 
participând în Guvernul Stolojan, Marcian Bleahu deţinând 
portofoliul de ministru al Mediului. Cazul românesc este similar 
celui bulgar, unde Partidul Verzilor a participat în 1990 la alegeri 
în coaliție cu Uniunea Forţelor Democrate, o mişcare 
anticomunistă!!?. 

În alegerile din 1996 FER şi PER au participat pe listele 
CDR. FER a obţinut câte un mandat de senator şi deputat, iar PER 
6 deputaţi şi un senator. MER a aderat la Blocul Unităţii Naţionale 
(BUN), format din PUNR și PDAR, iar în alegerile din 1996 a 
format Uniunea Naţională de Centru (UNC) împreună cu PUR şi 
PDAR, dar nu au reușit să treacă pragul electoral. 

Ratând intrarea în parlament, MER a căutat să-şi asigure 
noi aliați, sfârşind prin a fi absorbită în 1998 de FER. Un an mai 
târziu, la Bratislava, Federația Ecologistă a fost primită ca membru 
cu drepturi depline al Federaţiei Europene a Partidelor Verzi. 

Tendinţa de simplificare a spectrului politic, odată cu 
stabilizarea sistemului partidist, a afectat şi partidele ecologiste. 
La alegerile din 2000 nici FER, membră a CDR 2000, nici Polul 
Ecologist din România, constituit în jurul PER, nu au mai reușit 
să intre în parlament. Prin eliminarea ecologiștilor de pe prima 
scenă politică sistemul partidist din România a indicat faptul că 
nu se poate sincroniza cu parlamentarismul vest-european, unde 


119 http://www.greenparty.bg/in%20Engish/green partv.htm 

verzii au un loc relativ bine definit. Consacrarea minoratului politic 
pentru verzi nu a determinat preluarea ideilor ecologiste în corpul 
doctrinar al altor partide. 


3. Conciuzii 


Constituirea sistemului pluripartidist a fost un eveniment 
important al primei etape din drumul societăţii românești spre 
democraţie. Şi sistemul partidist din România a fost lovit de „bolile 
copilăriei“ care afectează democraţiile emergente. Dintre 
simptoamele acestei boli, întâlnite în majoritatea statelor 
post-comuniste, trei s-au manifestat cu acuitate. In primul rând, 
sistemul partidist a cunoscut în perioada 1990-91 o mare 
expansiune în sens numeric, ajungându-se la înregistrarea a peste 
150 de partide politice, cu denumiri dintre cele mai diverse și 
exotice!20. Era normal să se întâmple acest lucru după cinci decenii 
de dictatură în care libertatea de asociere politică a fost suspen- 
dată. Fenomenul s-a manifestat și în alte state, de exemplu Polonia 
avea înregistrate peste 200 de formaţiuni politice. In baza Legii 
partidelor politice nr. 27 din 1996 a avut loc o „a doua naștere“ a 
sistemului pluripartidist, numărul partidelor înscrise în mod legal 
fiind redus la 50, ca urmare a condiţiilor pe care trebuiau să le 
îndeplinească. Acest aspect cantitativ nu este până la urmă 
important decât în măsura în care el ne furnizează indicii impor- 
tante despre geneza sistemului partidist!2!. Mai multe constatări 
cu titlu rezumativ cred că sunt importante: i) sistemul partidist 
românesc s-a dezvoltat având la bază două rădăcini, pe de-o parte 
FSN, din care s-au născut partidele de stânga, iar pe de alta 
partidismul interbelic, din care au apărut „partidele istorice“; ii) 
factorul personal, ambițiile și orgoliile unor persoane, au 
determinat multiplicarea sistemului partidist până la dimensiunile 
evocate anterior. Expansiunea pluripartidismului s-a datorat și 


120 Cea mai importantă lucrare despre partidismul incipient este 
Alexandru Radu, Gheorghe Radu, Ioana Porumb, Sistemul politic românesc, 
un sistem entropic?, Editura Tehnică, București, 1995, passim 

121 Alexandru Radu, Nevoia..., p.299-316 

sciziunilor frecvente; iii) după 1996 sistemul partidist a urmat o 
tendință de concentrare, fuziunile prin absorbţie fiind foarte 
numeroase în spaţiul extraparlamentar, partidele încercând să-şi 
unească forțele pentru a putea intra în parlament. Electoratul a 
devenit însă tot mai selectiv, astfel încât soluţia partidelor extra- 
parlamentare a fost să accepte disoluția în partidele cu reprezentare 
în parlament. 

A doua „boală a copilăriei“ pluripartidismului românesc 
este lipsa relevanţei orientărilor doctrinar-ideologice. Procesul de 
cristalizare a sistemului partidist în jurul unor doctrine clasice a 
fost dinamizat de factori exogeni partidelor politice: presiunea 
societăţii civile, a mass-media în special, și nevoia de afiliere la 
familiile politice europene. Treptat, s-au cristalizat familiile politice 
care aveau corespondenţă în Occident: social democraţie, liberalism, 
naționalism, creștin democraţie, ecologism. Partidele nu sunt însă 
doar ele responsabile pentru eclectismul lor ideologic. Societatea 
nu a fost suficient de exigentă, pentru a determina prin votul 
cetăţenilor limpezirea opţiunilor. 

O altă caracteristică a vieţii politice în tranziţie, pe care 
analiștii au considerat-o ca boală a copilăriei democraţiei, dar care 
ulterior s-a dovedit a fi una dintre trăsăturile marcante ale siste- 
mului politic în democraţiile consolidate, a fost rolul de locomotivă 
al liderului politic al partidului. Partidele s-au structurat în jurul 
unui lider puternic, cu mare personalitate și carismă. Dependenţa 
partidelor de liderii lor, candidaţii la Președinția României, a 
determinat un dezinteres față de dezbaterile cu caracter doctrinar, 
ceea ce a contat, în final, fiind capacitatea de a aduce voturi de 
către respectivii lideri și mobilizarea organizatorică în campania 
electorală. Această componentă, a personalizării acţiunii politice, 
a favorizat, cu precădere, formațiunile politice social democrate 
constituite în jurul liderului Ion Iliescu (FSN, PDSR), dar și PRM, 
dependent de prestaţia politică a lui Corneliu Vadim Tudor. 

Excesiva personalizare a vieţii publice a determinat un 
grad sporit de impredictibilitate a scenei publice, alianțele sau 
fuziunile dintre partide fiind realizate, în prima parte a tranziţiei, 
nu atât pe criterii doctrinare, cât în funcţie de antipatiile sau 
rivalităţile dintre diverși lideri. Personalizarea vieţii politice a avut 

grade diferite în statele Europei Centrale şi de Est. În timp ce în 
statele central-europene (Cehia, Polonia, Ungaria) partidele s-au 
constituit mai rapid în sisteme partidiste, în zona balcanică (spaţiul 
iugoslav, Albania), din cauza existenţei unor stări conflictuale 
prelungite, personalităţile au jucat un rol foarte important în 
consolidarea doctrinară a partidelor. 

România reprezintă un caz special în rândul celorlalte 
state din Europa Centrală și de Est în privinţa clivajului postdisi- 
dență/postcomuniști, deoarece a realizat cel mai târziu prima 
alternanță democratică la putere. Dacă Cehoslovacia, Polonia, 
Ungaria au început tranziţia de la dreapta, primele alegeri libere 
fiind câştigate de forţele anticomuniste, legitimate de lupta cu 
sistemul totalitar, revenirea la putere a partidelor succesoare (1993 
în Polonia, 1994 în Ungaria și Bulgaria) a dat posibilitatea apariției 
unor clivaje rezultate din tranziţia sistemică spre economia de 
piaţă: minimaliști/maximaliști, proeuropeni/autohtoniști, centru/pe- 
riferie. Sistemul partidist din România este astfel defazat în 
privința ciclurilor electorale faţă de restul statelor post-comuniste. 

Sistemul partidist din România s-a constituit după 1992 
sub forma unui multipartidism, la început fără partid dominant, 
ulterior cu PDSR/PSD în rolul celui mai puternic actor. Tendinţa 
spre bipartizanism observată cu ocazia alegerilor din 2004 nu este 
însă suficient de consolidată pentru a putea prevedea trecerea la 
un sistem bipolar. Prin media indicelui N de 3,51 partide efective 
pentru perioada 1990-2004, România este apropiată de Cehia și 
între Franţa și Islanda, în capătul consensualist al scalei. 

Aspectul cel mai criticat al partidismului românesc nu ţine 
nici de numărul partidelor, nici de consistenţa lor doctrinară, ci 
de organizarea lor internă și de modul în care acest lucru se 
răsfrânge asupra performanţelor generale ale sistemului politic. 
Deși formațiunile politice asigură prin competiția dintre ele 
reprezentarea intereselor din societate (condiţia esenţială a demo- 
crației), în interior sunt organizate după reguli netransparente. 
Criteriile de promovare în interiorul partidelor nu sunt clare și 
predictibile, astfel încât ideea unui plan de carieră în interiorul 
unui partid este o utopie. Scrutinul proporţional are avantajul de 
reprezentare cât mai fidelă a curentelor minoritare din societate, 

ceea ce este o calitate foarte importantă, dar alegerile pe liste au 
mărit puterea înaltei birocraţii de partid, care avea ultimul cuvânt 
în aranjarea listelor electorale. 

Manifestarea partidocratică cea mai blamabilă este 
clientelismul politic, exprimat într-un dublu sens: politizarea 
sistemului administraţiei publice cu oameni impuși după criterii 
politice, de „algoritm“ sau de simplă apartenenţă politică la un 
partid și promovarea cu predilecție a acelor membri de partid care 
se află în relaţii de patron-client cu birocraţia de partid. Evident, 
o astfel de organizare a sistemului public, prin parazitarea politică, 
nu putea să nu determine o reacție de adversitate a societății 
împotriva establishment-ului politic, acuzat pe bună dreptate de 
corupţie. Preeminenţa apartenenței la diferite grupuri politice în 
faţa criteriilor profesionale este una din cauzele importante ale 
încrederii scăzute a cetăţenilor în partidele politice. Clientelismul 
politic a însemnat şi mărirea dimensiunilor aparatului de stat, fiind 
necesare cât mai multe posturi pentru a răspunde „obligațiilor“ 
sau presiunilor politice. În condiţiile în care responsabilitatea, de 
la cea a simplului funcționar, până la cea ministerială, trece „pe 
la partid“, ideea de serviciu public, în folosul cetăţeanului, a prins 
cu greutate rădăcini. De aceea, reforma sistemului administraţiei 
publice nu poate fi durabilă dacă nu se schimbă relaţiile dintre 
partide și societate, pentru a deveni cu adevărat mai transparente. 

Într-un sens mai larg, sistemic, stabilizarea sistemului 
partidist înseamnă trecerea de la facţionalism și fluiditate către 
maturitatea poliarhică!22, care este caracterizată de predictibili- 
tatea reprezentării intereselor din societate și de modul în care 
acestea se constituie. 


- 122 Petru definirea poliarhiei vezi Robert Dahl, Poliarhiile: participare 
și opoziţie, Institutul European, Iaşi, 2000 


Capitolul VI 
Statul de drept și evoluţia sistemului politic 


România este una dintre ţările central-europene a căror moder- 
nizare prin occidentalizare s-a întrerupt odată cu instaurarea 
comunismului după sfârșitul celui de al doilea război mondial, prin 
intrarea sub hegemonia sovietică. Regimul dictatorial carlist, cel 
legionaro-antonescian şi apoi dictatura militară condusă de Ion 
Antonescu, urmate de mai bine de patru decenii de sistem totalitar 
comunist au distrus statul de drept, in statu nascendi, așa cum 
exista el în perioada interbelică, și care îşi găsea fundamentul în 
Constituţia din 1866, adusă la spiritul vremii în 1923. 

Problema relaţiei dintre statul de drept şi sistemul politic 
este dificil de abordat din cel puţin trei motive: conceptul de „stat 
de drept“ are atât de multe accepţiuni, încât poate fi considerat 
neclar (vezi mai jos definirea statului de drept); analiza 
creării/funcţionării statului de drept este limitată la un număr de 
subiecte iar, pe de altă parte implică şi judecăţi de valoare asupra 
trecutului recent al României. Riscul ar fi ca analiza care urmează 
să fie considerată incompletă sau partizană. 

Ipoteza acestei cercetări este aceea că statul de drept, în 
formulă consolidată, este rezultatul unui proces istoric de durată 
medie (cel puţin un deceniu). Existenţa statului de drept implică, 
mai întâi, crearea formelor (cadrul juridic-instituţional), ulterior 
internalizarea valorilor subsecvente acestuia. Ritmul instituțio- 
nalizării şi consolidării statului de drept este legat, în cazul 
României, de rezultanta interacțiunii dintre mai mulţi factori: 
modernitatea elitelor politice și culturale, presiunile factorilor 
externi, activismul societăţii civile, transformările de mentalitate, 
în sensul modernizării și occidentalizării societății. 

1. Definirea statului de drept 


Literatura juridică nu este consensuală în adoptarea unei definiri 
necontroversate şi exhaustive a ceea ce în limba română este 
denumit prin „stat de drept“, în engleză prin Rule of Law iar în 
limba germană prin Rechsstaat. Statul de drept este mai degrabă 
o noţiune cu „geometrie variabilă“, care a devenit după 1970 un 
mit, purtător de efecte de legitimare politică!. 

În literatura recentă dedicată problemei statului de drept 
există divergente dacă noţiunile de Rule of Law și Rechsstaat sunt 
echivalente?. Modelul anglo-american de Rule of Law își are 
rădăcinile în tradiție, ideea esenţială a acestuia fiind aceea că 
dreptul este capabil să se auto-organizeze, să funcționeze prin el 
însuși. Spre deosebire de concepţia privind „domnia legii“, con- 
ceptul german de Rechsstaat este un produs caracteristic al tradiției 
europene continentale. Precondiţia acestei versiuni este ca 
sistemul de acţiune al statului și garanţiile protecţiei juridice să-și 
găsească o reglementare instituțională. Referindu-se la această 
chestiune, unul din cei mai prestigioși juriști, Hans Kelsen‘ arăta 
că „statul de drept este în acest sens specific o ordine de drept 
relativ centralizată, după care jurisdicţia și administraţia sunt 
legate prin legi, deci prin norme generale decise de către un 
Parlament ales de popor cu sau fără colaborarea unui guvern sau 
şef de stat aflat în vârful guvernului; membrii guvernului răspund 
pentru actele lor, instanţele sunt independente şi anumite 
libertăţi ale cetăţenilor sunt garantate, mai ales libertatea de 
credinţă și de conştiinţă şi libertatea de exprimare.“ 


! Petre Niculescu, Statul de drept, Lumina Lex, Bucureşti, 1998, p.269 

2 Pentru problema definirii statului de drept am utilizat Sofia Popescu, 
Statul de drept în dezbaterile contemporane, Editura Academiei Române, 
București, 1998, passim. Pentru alte definiri juridice ale statului de drept 
vezi şi lon Deleanu, Drept constituțional şi institutii politice. Tratat (1), Europa 
Nova, București, 1996, p.130 precum şi Tudor Drăganu, Drept constituțional 
şi instituții politice. Tratat elementar (1), Lumina Lex, Bucureşti, 1998, p.223 

3 Sofia Popescu, op. cit., p.75-77 

4 Hans Kelsen, Doctrina pură a dreptului, Humanitas, București, 
2000, p.368 

O observaţie importantă care nu poate fi omisă este aceea 
că, deşi statul de drept implică supunerea faţă de lege, această 
definiţie nu este lipsită de primejdii, deoarece statele dictatoriale 
şi totalitare îşi extrag forța tocmai din ideea supunerii 
necondiționate faţă de lege. Ficţiunea „legalităţii socialiste“ s-a 
dovedit lipsită de legitimitate, dar eficientă în restrângerea 
drepturilor indivizilor. De aceea, interacţiunea dintre legali- 
tate-efectivitate-legitimitate este definitorie pentru statul de 
drept5, aceasta însemnând faptul că drepturile şi libertăţile 
individuale au prioritate față de „raţiunea de stat“, iar interesele 
generale reprezentate de stat trebuie să fie legitime. 

Deşi literatura de specialitate juridică și filozofică este mai 
degrabă în dezacord asupra existenţei unei definiţii exhaustive a 
statului de drept, pot fi reţinute, totuși, cu funcţie operaţională 
câteva din trăsăturile sale esenţiale, aşa cum au fost sintetizate 
de François RigauxS: subordonarea puterii și a statului faţă de 
drept; structurarea piramidală a puterii şi difuzarea ei unui mare 
număr de organisme și instituţii; garantarea drepturilor şi liber- 
tăţilor fundamentale ale individului; participarea cetăţenilor la 
exercitarea puterii prin două modalităţi: a) controlul jurisdicţional 
al respectării dreptului de către organele statului, prin recursul 
jurisdictional împotriva actelor ilegale ale autorităţii şi, b) contro- 
lul de natură politică, exercitat prin adunări alese; limitarea 
fiecăreia dintre cele trei puteri: legislativă, executivă şi judecă- 
torească de către celelalte două. Statul de drept a fost definit chiar 
ca separare și divizare a puterilor; ierarhizarea puterii executive 
şi a puterii judecătoreşti care să permită controlul între autorităţile 
existente în sistemul aceleiași puteri. 


2. Statul de drept — dimensiunea constituțională 


Plecând de la ideea rupturii cu sistemul politic comunist, a nevoii 
de a construi un stat democratic care să fie validat inclusiv de 


5 Sofia Popescu, op. cit., p.39, 56 
6 François Rigaux, Introduction à la science du droit, Editions 
Ouvrieres, Bruxelles, 1974, p.35-36, apud Sofia Popescu, op. cit., p.64 

organizaţiile internaţionale, în primii ani post-revoluţionari pre- 
ocuparea principală a fost crearea unui nou edificiu instituţional. 
Cel mai semnificativ efort a constat în realizarea unei noi 
Constituţii. Aceasta defineşte România ca „stat de drept, demo- 
cratic şi social, în care demnitatea omului, drepturile și libertăţile 
cetăţenilor, libera dezvoltare a personalităţii umane, dreptatea și 
pluralismul politic reprezintă valori supreme şi sunt garantate“ 
(art.1, al.3). 

Deşi principiul separaţiei puterilor în stat este considerat 
un criteriu esenţial pentru definirea statului de drept, Constituţia 
României din 1991 nu-l prevede explicit, situaţie întâlnită 
frecvent și în alte sisteme constituţionale. Explicaţia acestui fapt 
trebuie căutată în primul rând în caracterul controversat al 
discuţiilor contemporane privind aplicarea teoriei separaţiei 
puterilor de stat și în lărgirea numărului acelora ce-l consideră 
ca pe o dogmă”. Dacă adversarii principiului separaţiei puterilor 
statului au izbutit să Lmpiedice în cursul lucrărilor Constituantei 
române consacrarea lui directă în textele constituţionale, ei nu au 
putut evita oglindirea lui indirectă în articolul 80 (al. 2), care a 
prevăzut că Preşedintele Republicii exercită funcţia de mediere 
între puterile statului. Ulterior, în Constituţia revizuită din 2003 
se consacră în mod explicit principiul separării puterilor în stat 
(art.1.a1.4). 

Garanţia respectului și a aplicării Constituţiei este Curtea 
Constituţională, independentă de alte autorităţi publice în stat. 
Principala sa atribuţie este aceea de a examina și a se pronunţa 
asupra constituţionalității legilor înaintea promulgării lor. Dar 
exercită un control facultativ provocat de constituţionalitate, nu 
şi un control obligatoriu. Prin Constituţia din 2003 s-a mărit rolul 
Curţii Constituţionale, stabilindu-se că „în cazurile de neconsti- 
tuţionalitate care privesc legile, înainte de promulgarea acestora, 
Parlamentul este obligat să reexamineze dispoziţiile“. 


- 1 Genoveva Vrabie, „Principii care guvernează organizarea politico 
— etatică a României potrivit noii Constituţii (1)“, in Studii de drept românesc, 
nr.2/1995, p.129-139 
8 Iulian Teodoriu, „Situarea Curţii Constituţionale în raport cu auto- 
ritatea judecătorească“, in Dreptul, nr.6/1996, p.3-6 

Fără a insista prea mult asupra definirii și reglementării 
drepturilor și libertăților fundamentale, este de subliniat că textele 
constituţionale, atât cel din 1991 cât și cel din 2003, sunt în acord 
cu majoritatea constituţiilor democratice. O prevedere foarte 
importantă este cea care consacră principiul că tratatele inter- 
naţionale în domeniul drepturilor omului, Declaraţia Universală 
a Drepturilor Omului au întâietate asupra legislaţiei românești. 

Așa cum am afirmat la începutul acestui subcapitol, nu 
simpla existenţă a unui text constituţional sau legislații asigură 
funcţionalitatea statului de drept, ci aplicarea legilor. În cele ce 
urmează, încerc să urmăresc tocmai relația dintre normele juridice 
și respectarea lor. 


3. Fuga prin labirint: atacuri la statul de drept 


Constituirea statului de drept în România este o componentă 
esenţială a democratizării societăţii. Caracterul atipic — prin 
revoluţie sângeroasă — al căderii regimului comunist, faţă de restul 
statelor central-europene, a avut o influenţă semnificativă asupra 
instituţionalizării statului de drept în România. Prezenţa 
spectaculoasă a maselor în spaţiul public, ca agent al îndepărtării 
regimului Ceaușescu, a creat o legitimitate a intervenţiei acestora 
în conflictele politice din societate. Utilizarea violentei maselor în 
competiţia politică a constituit un procedeu pe care diverse forțe 
politice sau grupuri de interese l-au folosit de-a lungul anilor '90, 
sfârşitul acestei perioade fiind mineriada din februarie 1999. 

România a urmat un traseu politic diferit de cel al veci- 
nilor săi central-europeni, care nu au cunoscut utilizarea violenței 
maselor pentru a cuceri/păstra puterea politică. România a urmat 
o variantă intermediară, diferită și de spaţiul iugoslav, dar cu unele 
similitudini cu Federaţia Rusă, unde mobilizarea maselor pentru 
„apărarea democraţiei“ a fost un procedeu folosit în mai multe 
rânduri la începutul anilor '90. 

Caracterul popular al revoluţiei române, în sensul parti- 
cipării pe scară largă a cetăţenilor la mișcările contestatare, a 
determinat nașterea legitimităţii de tip revoluţionar, în care simpla 

sprijinire publică a unei cauze sau proiecţii politice dădea 
impresia că aceasta este dezirabilă. 

Anii 1990-91 au fost martorii utilizării violenţei fizice 
pentru cucerirea sau păstrarea puterii. Procesul creării statului 
de drept a avansat pe măsură ce violenţa ilegală și nelegitimă era 
tot mai puţin prezentă în disputele politice. Mineriadele din 
perioada 1990-1999 constituie cele mai semnificative mișcări 
socio-politice care au afectat constituirea și funcţionarea statului 
de drept. Dacă, potrivit definiţiei weberiene, statul deţine mono- 
polul violenței legitime, mineriadele constituie un puternic agent 
coroziv al ideii de ordine constituțională, de stat de drept. Deţinerea 
monopolului violenţei legale de stat are două laturi: exercitarea 
legal condiţionată a violenţei, prin instituțiile lui specializate și 
interzicerea folosirii violenţei de către non-stat. In lumea 
contemporană, exercitarea acestui monopol nu poate garanta prin 
ea singură menţinerea ordinii sociale — dar nici o ordine socială 
nu poate exista fără funcţionarea acestui monopol. 

„Misterele revoluţiei române“ (lămurirea problemei „tero- 
riștilor“ și a acuzațiilor de manipulare cu ajutorul mass-media), 
acuzaţiile de „confiscare a revoluţiei“, procesul contestat al lui 
Ceaușescu, transformarea Frontului Salvării Naţionale în partid 
politic și câștigarea alegerilor de către acesta, încercarea de 
constituire a opoziției politice și dorința ei de a participa la 
împărţirea puterii, în baza legitimităţii anticomuniste, au deter- 
minat în perioada ianuarie-iunie 1990 un șir de acţiuni/reacţiuni 
a căror loc de manifestare a fost strada. 


a]. Primele două mineriade 


Debutul violențelor în epoca post-revoluţionară a fost prilejuit de 
hotărârea FSN de a participa la alegeri!0. In 28 ianuarie în Piaţa 


9 Pavel Câmpeanu, „Cozia: înainte și după“, in Sfera Politicii, nr. 67, 
1999, p.9-15 

10 În 23 ianuarie 1990 CFSN hotărăște (128 voturi pentru, 8 contra, 
5 abţineri) participarea Frontului la alegeri și amânarea acestora pentru 20 
mai; vezi Domnița Ştefănescu, Cinci ani din istoria României. O cronologie 
a evenimentelor decembrie 1989-decembrie 1994, Editura Maşina de Scris, 
Bucureşti, 1995, p.47-48 

Victoriei are loc un miting organizat de PNTCD, PNL, PSDR, dar 
şi al altor partide care protestează împotriva participării FSN la 
alegeri, iar în paralel se desfășoară o contra-manifestaţie organizată 
de FSN şi susținută de muncitorii de la mai multe uzine din 
Bucureşti (IMGB, ICTB, IMMR)!. Lozincile cheie exprimate de 
cele două tabere erau: „Moarte intelectualilor!“, „Jos cu fiii de 
chiaburi și legionari!“ versus „Cine a stat cinci ani la ruși, nu poate 
gândi ca Bush“, „Nu vrem neocomunism!“, „Ieri Ceauseșcu, azi 
Iliescu!“. Manifestanţii partizani ai partidelor din opoziţie au atacat 
sediul Guvernului, cerând demisia acestuia. A doua zi, ca urmare 
a apelului prin mass-media a conducerii CFSN, peste cinci mii de 
mineri din Valea Jiului sosesc în Capitală, înarmaţi cu bâte și 
lanţuri. Contra-manifestaţia organizată de suporterii FSN a avut 
ca efect asaltul asupra sediilor unor partide, în frunte cu PNTCD 
şi PNL. Viaţa fruntașilor acestor partide a fost în primejdie, unii 
fiind obligaţi să se pună la adăpost de „furia populară“ (Petre 
Roman însuși a plecat la sediul asediat al PNȚCD într-o tancheta 
pentru a-l prelua şi proteja pe Corneliu Coposu). 

Violenţele din prima mineriadă au avut mai multe efecte: 
s-a consacrat principiul legitimităţii politice bazate pe susținerea 
unor mulţimi cu manifestări violente; apelul la violenţă (atacarea 
sediului guvernului) de către opoziţie a determinat din partea 
conducerii Frontului o reacţie de teamă faţă de menţinerea 
monopolului puterii, astfel că aceasta a fost împărțită prin crearea 
Consiliului Provizoriu de Unitate Naţională (constituit de facto în 
9 februarie 1990), format pe baze paritare (112 membri ai CFSN, 
112 ai formațiunilor și partidelor nou înfiinţate, 27 din partea 
minorităților naţionale); a întârziat procesul de reconstrucţie a 
autorităţii statului. 

Partajarea puterii prin crearea CPUN nu a fost însă în 
măsură să calmeze starea de agitaţie post-revoluţionară. In 28 
februarie 1990 în București are loc o nouă manifestaţie anti- 
guvernamentală și antiprezidenţială. Pe pancarte se putea citi: „Jos 


1 Gabriela Gheorghe, Adelina Huminic, „Istoria mineriadelor din anii 
1990-1991“, in Sfera Politicii, nr.67, 1999, p.25-35 

comunismul!“ „Jos Securitatea!“, „Puterea de stat se menţine cu 
ajutorul Securităţii!“ „Nu mai vrem comuniști, securiști și activiști!“. 

Un grup de manifestanți forțează intrarea în sediul 
Guvernului. Slăbiciunea forţelor de ordine care apărau Palatul 
Victoria, precum și insistența unor grupuri de persoane înarmate 
cu răngi, topoare și bâte, determină pătrunderea manifestanţilor 
în sediul Executivului. In interiorul clădirii se comit violențe: se 
sparg geamuri, se distruge mobilier şi documente, se forţează 
birouri. Sunt căutaţi membrii Cabinetului, dar nu este găsit decât 
viceprim-ministrul Gelu Voican-Voiculescu. Armata restabilește 
ordinea, iar ca un prim semnal al recâștigării autorităţii statale, 
Jean Moldoveanu, șeful Inspectoratului General al Poliţiei anunţă 
că au fost arestate 102 persoane, din care 12 cu cazier judiciar, 
mulţi în stare de ebrietate. Seara sosesc însă circa 4.000 de mineri 
din Valea Jiului. Deoarece situaţia era deja sub controlul forţelor 
de ordine, ei își exprimă în termeni duri dezaprobarea față de 
evenimentele din București și promit să revină ori de câte ori se 
vor repeta asemenea evenimente!?. 

Mineriada a doua (28-29 februarie 1990) indică încrederea 
în forța legitimităţii dobândite ca urmare a sprijinului străzii, 
precum și slăbiciunea instituţiilor statului, a forţelor sale de ordine 
(acestea aveau un deficit de încredere ca urmare a rolului de piloni 
ai statului totalitar, precum și a poziţiei neclare în îndepărtarea 
regimului Ceaușescu). In același timp, minerii își creează un spirit 
de corp de apărători ai „cuceririlor revoluţionare“, bazat pe ideea 
rolului jucat în contestarea regimului Ceaușescu, prin organizarea 
grevei din Valea Jiului din august 1977. În interiorul comunităţii 
minerilor din Valea Jiului se dezvoltă un curent mesianic, 
auto-percepția unui rol excepţional, care trebuie răsplătit de 
societate prin acceptarea de către guvern a oricăror revendicări 
salariale, sindicale şi chiar politice. Acest tip de stare psihologică 
a fost reactivată cu ocazia mineriadelor ce au urmat în anii '90, 
constituind suportul motivaţional și emotiv care a permis 
solidarizarea la apelurile „Luceafărului Huilei“, Miron Cozma. 


12 Ibidem 

b). Conflictele de la Tg. Mures 


Înainte de a ajunge însă la „mineriada mare“ din 13-15 iunie 1990, 
România a trebuit să facă față unui nou tip de conflict, cel 
interetnic. Încă de la înlăturarea lui Nicolae Ceaușescu în Tran- 
silvania au început să își facă apariţia disputele dintre români și 
maghiari, pe tema învățământului în limba minorităţilor, a 
drepturilor culturale şi politice ale comunităţii maghiare!?. S-au 
înființat formațiunile cultural-politice pe criterii etnice: Uniunea 
Democrată a Maghiarilor din România (UDMR) şi Uniunea Vatra 
Românească. Ca urmare a apariţiei semnalelor despre tensiunile 
interetnice, Ion Iliescu, președinte al CFSN îi chema pe transil- 
văneni la sfârşitul lunii ianuarie la calm și evitarea confruntărilor“. 

La 9 martie 1990 are loc greva studenţilor de la Institu- 
tul Medico-Farmaceutic din Tg. Mureș, care cereau separarea 
completă a învățământului, în funcţie de limba de predare, română 
sau maghiară. La 15 martie maghiarii aniversează Revoluţia 
ungară din 1848. Sub impulsul memoriei recente a confruntărilor 
dintre România comunistă și Ungaria, populația românească era 
foarte sensibilă la aspectele naționale. În același timp însă, 
naționaliștii unguri sperau la „schimbarea dictatului de la 
Trianon“, prin refacerea Ungariei Mari. În timpul sărbătoririi 
Revoluţiei de la 1848 se depun coroane de flori cu drapelul maghiar. 


13 Pentru o analiză detaliată a acestei probleme vezi Tom Gallagher, 
Romania after Ceaușescu, Edinburgh University Press, 1995, p. 76-98, dar 
şi loan Judea, Tîrgu-Mureş. Cumpăna lui martie. Val și ură, Editura Tipomur, 
Tg. Mureş, 1991, passim 

14 [on Iliescu, Momente de istorie I. Documente, interviuri, 
comentarii-decembrie 1989-iunie 1990, Editura Enciclopedică, București, 1995, 
p.212. În general, asupra sângeroaselor evenimente de la Tg. Mureş există 
două mari interpretări: a) una care plasează responsabilitatea în zona forţelor 
extremiste maghiare, care au profitat de înrăutățirea relaţiilor dintre România 
şi Ungaria pentru a încerca destabilizarea situaţiei politice, care să 
determine autonomizarea Transilvaniei; b) interpretarea a doua pune accentul 
pe implicarea fostei Securităţi, care s-a folosit de conflictele interetnice pentru 
recâștigarea legalităţii și legitimităţii, prin înființarea Serviciului Român de 
Informaţii (24 martie 1990). In fapt, ambele interpretări sunt bazate pe teorii 
conspiraționiste, a „dusmanului extern“, respectiv a „intereselor oculte“. 

La Sovata este dată jos statuia lui Nicolae Bălcescu, iar la Tg. 
Mureş este profanată de mai multe ori statuia lui Avram lancu. 
Ceea ce a urmat au fost manifestații și contramanifestaţii ale 
românilor și maghiarilor (16-20 martie) care au degenerat în acte 
de violență, de o cruzime neobișnuită în vremuri de pace, rezultând, 
potrivit cifrelor oficiale, trei morţi şi 269 răniți!?. 

Consecințele evenimentelor sângeroase de la Tg. Mureș 
asupra instituţionalizării statului de drept au fost importante: 
i) relaţiile dintre majoritate și minoritățile etnice (maghiari în 
principal) s-au înrăutățit pentru o bună perioadă de timp, existând 
suspiciuni reciproce legate de asimilare de către majoritate sau 
de intenţii subversive din partea minorităților; ii) instituțiile statale 
nu și-au folosit monopolul asupra violenţei legale pentru a 
controla/diminua izbucnirea violenţelor interetnice, iar acest lucru 
a fost evident și în mineriade; iii) România transmitea în exterior 
semnale importante că nu ar urma același traseu ca și statele de 
la Vestul său, creând percepţia că este o țară cu importante 
dificultăţi în implementarea democraţiei. 


c). Piaţa Universităţii 


Dacă primele două mineriade, din ianuarie și februarie 1990, pot 
fi interpretate şi ca o prelungire a situaţiei confuze din perioada 
înlăturării de la putere a lui Ceaușescu, iar conflictele interetnice 
de la Tg. Mureș ca un efect întârziat al naţional-comunismului 
românesc și al activizării opţiunilor radicale maghiare, „fenomenul 
Piaţa Universităţii“ şi intervenţia minerilor au avut un puternic 
efect negativ asupra creării unui stat democratic. 

Debutul manifestaţiilor din Piaţa Universităţii are loc în 
urma mitingului electoral al PNTCD din 22 aprilie 1990, când se 
scandează câteva din lozincile care vor fi repetate în perioada 
următoare: „Iliescu nu dezbina ţara“, „Proclamaţia de la Timişoara, 
lege pentru toată țara“, „16-22, cine-a tras în noi“, „Iliescu nu uita, 
tineretul nu te vrea“, „Iliescu pentru noi este Ceauşescu II“, 


~~ l5 Tom Gallagher, Furtul unei naţiuni. România de la comunism 
încoace, Humanitas, București, 2004, p.106 

„Ceaușescu nu fi trist, Iliescu-i comunist“, „Iliescu nu uita, te votăm 
la Moscova“, „Adevărata emanatie a Revoluţiei — Proclamaţia de 
la Timișoara“, „Nu vă fie frică, comunismul pică“16. După termi- 
narea mitingului electoral, o parte dintre participanţi, dar și curioşi 
se grupează în Piaţa Universităţii pe care o ocupă, blocând 
circulația. În dimineața zilei de 24 aprilie 1990 în Piaţa Univer- 
sității, apar forţe polițienești care împrăștie mulțimea operând 
arestări. Este încercarea instituţiilor statului de a restabili 
încălcarea ordinii legale. Insă deficitul de credibilitate a acestora, 
suspiciunea de vinovăţie colectivă a organelor de ordine în perioada 
comunistă determină eșecul acestora. 

Problema manifestaţiilor din Piaţa Universităţii a fost 
dezbătută în cadrul CPUN, Ion Iliescu numindu-i pe cei din Piaţă 
„golani“, formulă retractată ulterior, dar apelativul este preluat 
de manifestanți ca un titlu de glorie. Perimetrul ocupat de 
protestatari primește denumirea de „Golănia“ sau „Zona liberă de 
comunism“. Cererile protestatarilor erau: adoptarea punctului 8 
al Proclamaţiei de la Timişoara care prevedea înlăturarea din 
funcţiile de conducere a celor care au făcut parte din nomenclatura 
comunistă și din aparatul de represiune în perioada 1945-1989; 
independenţa Televiziunii și autorizarea unor posturi independente 
de radio și TV; aflarea adevărului despre Revoluţie și trimiterea 
în judecată a militarilor din Ministerul de Interne și din Ministerul 
Apărării Naţionale care au participat la represiunea din decembrie 
1989. Comisia desemnată de CPUN pentru medierea conflictului 
nu poate aplana divergenţele, astfel încât balconul Facultăţii de 
Geologie devine tribuna de la care personalităţi, cu un trecut 
anticomunist sau care au preluat această identitate cer demo- 
cratizarea țării”. 


- 16 Ruxandra Cesereanu, „Fenomenul Piaţa Universităţii 1990“, in 22, 
nr. 687, 2003. De asemenea, materiale documentare importante pentru aceste 
evenimente sunt Mihnea Berindei, Ariadna Combes, Anne Planche, România, 
cartea albă. 13-15 iunie 1990, Humanitas, București, 1991; Marian Constan- 
tinescu, Piaţa Universităţii — cine a trișat?, Editura Convexus-2000, București, 
1995; Gheorghe Dumbrăveanu (coord.), Piaţa Universităţii, Bucureşti (f.a.). 

11 Interpretarea caracterului manifestaţiilor din Piaţa Universităţii 
a rămas, până azi, profund partizană. Ion Iliescu considera acele manifestații 

Alegerile parlamentare și prezidenţiale din 20 mai 1990, 
care nu au fost viciate de greșeli sistematice, au fost câștigate de 
Ion Iliescu (85,07%) și FSN, cu 66% din voturile valabil exprimate. 
În faţa noii realităţi politice, a dobândirii legitimităţii electorale 
de FSN, organizaţiile prezente în Piaţă („Asociaţia 21 Decembrie“, 
„Liga Studenţilor“, Grupul Independent pentru Democraţie, Aso- 
ciaţia Studenţilor Arhitecţi) se retrag la sugestia Grupului pentru 
Dialog Social. În spaţiul public din centrul Bucureştilor nu vor 
rămâne decât „Asociaţia 16-21 Decembrie“ şi „Alianţa poporului“, 
două asociaţii mai puţin organizate, având un program radical-ex- 
tremist, care nu recunoșteau rezultatul votului din 20 maiiă. 

După un proces de luare a deciziei destul de greoi, puterea 
politică legitimată prin alegeri libere decide să acţioneze pentru 
restabilirea ordinii. În 11 iunie 1990 are loc o întrunire a 


ca un „complot legionar“, realizat de forţe politice sprijinite din afara 
României, vezi Ion Iliescu, Revoluţie și Reformă, Editura Enciclopedică, 
București, 1994, p.124-129. Trebuie spus însă că „pericolul legionar“ era mai 
mult imaginar decât real, iar finanțarea de către emigrația română din Statele 
Unite şi Europa Occidentală nu poate explica prezenţa în Piaţa Universităţii 
a unor categorii sociale şi profesionale eterogene (studenţi, intelectuali, 
persoane fără ocupaţie). Dimpotrivă, cei care au participat sau sprijinit această 
mișcare și-au creat o mitologie proprie, Piaţa fiind prezentată ca o expresie 
dezinteresată a voinţei de democratizare care se manifestă într-o „zonă liberă 
de comunism“. „Piaţa Universităţii este percepută de intelighenţie ca fiind 
Zona, o enclava etică, sugerându-se sacralitatea şi legitimitatea ei morală. 
În centrul Zonei se afla tocmai clădirea Universităţii, cetate a intelectualității, 
fortăreață a studenţilor, a minţilor libere, a creierelor nereeducate“, in 
Ruxandra Cesereanu, loc.cit. De asemenea, lupta anticomunistă este 
legitimată de considerarea FSN ca un succesor indirect al nomenclaturii 
comuniste, de rangul doi. Nu trebuie însă omisă prezenţa în Piaţa Univer- 
sităţii, mai ales după alegerile din 20 mai a unor elemente dubioase, care 
practicau specula şi comerțul ilicit, compromițând astfel ideile de demo- 
cratizare a României care au stat la baza mişcării inițiale de protest. Din 
această complexitate a evenimentelor, motivaţiilor și scopului participanţilor, 
din existenţa mai multor faze în desfășurarea manifestaţiilor rezultă greutatea 
de a judeca „fenomenul Piaţa Universităţii“. Demersul analitic poate fi 
îngreunat şi de caracterul partizan al evaluărilor, care sunt încă, inerent, 
impregnate de emotivitate. 

18 Mihnea Berindei et alii, op.cit., p.12 

Cabinetului Petre Roman, la care a participat și preşedintele Ion 
Iliescu, în care se hotărăște lichidarea demonstraţiei din Piaţa 
Universităţii. Poliţia, armata şi SRI-ul primesc ordine în acest sens. 
Acţiunea este dusă la îndeplinire în dimineaţa zilei de 13 iunie, 
însă izbucnesc violenţe între manifestanți și forțele de ordine. 
Trupele însărcinate cu îndepărtarea manifestanţilor intervin cu 
brutalitate împotriva manifestanţilor. Conflictul se extinde prin 
ocuparea curții Televiziunii publice și distrugerea mai multor 
bunuri, întreruperea programului acesteia pentru câteva ore. 
Grupuri eterogene politic și social, a căror intenţii și apartenenţă 
nu au fost încă clarificate!?, dau foc autobuzelor Poliţiei și mai 
multor autoturisme din garajul Poliţiei. Sunt atacate și incendiate 
sediile Poliţiei Capitalei, Ministerului de Interne și Serviciului 
Român de Informaţii. 

In fața acestei situaţii, în care statul nu și-a putut exercita 
în mod eficient monopolul autorităţii legitime, se repetă modelul 
violenţelor publice anterioare, în care populaţia este chemată să 
sprijine conducerea politică2. Un comunicat al Guvernului 
apreciază că „este vorba de acte de tip legionar, care trebuie oprite 
cu toată fermitatea“. Violenţele din 13 iunie semănau cu momentele 
iniţiale ale revoluţiei anti-comuniste, când starea de anarhie era 
generalizată. Ordinea este restabilită în București în noaptea de 
13-14 iunie de către unități militare. 


——— =" 19 De-a lungul timpului au fost lansate mai multe versiuni în legătură 
cu identitatea celor care au provocat violențele din 13 iunie: i) reprezentanţi 
ai lumii interlope bucureștene; ii) o parte vechilor structuri ale Securităţii; 
iii) Uniunea Sovietică, prin agenţii ei; etc. 

20 Ton Iliescu transmite în seara zilei de 13 iunie 1990 prin posturile 
de radio și televiziune un Apel: „Este clar că ne aflam în faţa unei tentative 
organizate de a răsturna prin forţă, prin violenţă dezlănţuită, conducerea 
aleasă în mod liber și democratic la 20 mai 1990. Ne adresam tuturor 
cetăţenilor Capitalei, în numele democraţiei câștigate prin alegeri libere, să 
respingă cu toată hotărârea actele iresponsabile de violenţă și să sprijine 
organele de ordine în restabilirea situaţiei de calm și legalitate. Chemăm toate 
forţele conștiente și responsabile să se adune în jurul clădirii Guvernului și 
Televiziunii pentru a curma încercările de forţă ale acestor grupuri extre- 
miste, pentru a apăra democraţia atât de greu cucerită“, in M. Constantinescu, 
op.cit., p.42 

Responsabilitatea pentru violențele din 13 iunie 1990 nu 
a fost încă stabilită cu certitudine. Potrivit unor documente 
militare, Ion Iliescu ar fi fost la curent cu desfășurarea operaţi- 
unilor militare, ba chiar a fost implicat în desfăşurarea acestora?l. 

Tensiunea este escaladată de sosirea în dimineaţa zilei 
de 14 iunie a două garnituri de tren cu mineri din Valea Jiului 
(circa 10.000 persoane), conduşi de liderul sindical Miron Cozma. 
Din balconul Guvernului președintele Ion Iliescu îi îndeamnă să 
meargă în Piaţa Universităţii „pentru a face curăţenie“. 

Grupuri de mineri pătrund în Universitatea București şi 
la Institutul de Arhitectură. Începe vânătoarea studenților aflaţi 
în Universitate. Studenţii prinşi sunt bătuţi cu bestialitate. 
Laboratoarele şi sălile de curs sunt devastate. 

„Vizite“ ale minerilor au loc la sediile partidelor de opoziţie 
(PNL, PNȚCD), la locuinţele unor lideri ai acestora și la sediile 
unor ziare și reviste independente sau de partid. Unele dintre 
publicaţiile atacate nu au mai apărut câteva zile („România liberă“, 


21 În „Jurnalul activităților desfăşurate de unităţile Armatei, în 
garnizoana București, în perioada 13-15.05.2005* se consemnează pentru data 
de 13 iunie: „Ora 15,45. Președintele României a cerut telefonic la M.St.M 
să se intervină cu două detașamente de militari din unităţile MApN în sprijinul 
trupelor M.I. existente în Piaţa Universităţii“. /„Ora 16,20. Președintele a cerut 
ca Armata să întărească apărarea la celelalte obiective de stat (MI, SRI 
etc.)“./„Ora 17,35. Se primeşte ordinul preşedintelui să se folosească gazele 
lacrimogene în zona Ministerului de Interne“/,Ora 19,20. Comandantul 
trupelor chimice a primit ordin să conducă personal întrebuinţarea substan- 
telor lacrimogene la sediul M.I. și Poliţiei Capitalei. În acest sens are aprobarea 
preşedintelui Iliescu“./ „Ora 19,25. Preşedintele informează pe prim-adjunctul 
ministrului Apărării Naţionale că pe sediul Poliţiei Capitalei s-a ridicat 
drapelul verde, legionar, deci mişcarea este o rebeliune legionară și se tratează 
ca atare. Primul adjunct propune înființarea unui comandament militar al 
Capitalei, în acest scop se convoacă cadrele de răspundere din MApN“/,Ora 
22,00. Preşedintele Iliescu comunică că în această noapte elemente 
turbulente vor încerca să pătrundă și în alte obiective. Aceștia au asupra lor 
arme şi muniție; nu se trage decât împotriva celui care trage; toţi militarii 
să aibă baioneta pusă la armă și să se apere împotriva celor care atacă. Cei 
care atacă nu sunt revoluționari, ci contra-revoluţionari legionari“, in „Emil 
Constantinescu detonează bombe cu efect întârziat“, „Gândul“, 16 iunie 2005 

„Cuvântul“, „Zig-zag“, „Viitorul“, „Baricada“, „Express“ )22. Despre 
vandalizarea sediilor PNL şi PNȚCD există informaţii că acestea 
au fost atacate și înainte de sosirea minerilor în București, de 
infractori de drept comun sau „echipe specializate“, despre care 
se crede că erau ale fostei Securităţi, utilizate de putere pentru 
compromiterea opoziţiei. 


2-— 22 Pentru o sinteză a presei româneşti despre mineriade vezi şi 
Ruxandra Cesereanu, Imaginarul violent al românilor, Humanitas, Bucureşti, 
2003, p. 291-342 

— 2 Informaţiile de detaliu care contrazic versiunile oficiale sau ale unei 
părți din mass-media (prezenţa în rândurile minerilor a unor personaje care 
cunoșteau bine Bucureştiul dar nu avea fizionomia unor mineri, deși erau 
echipați în costumele acestora, zvonurile despre găsirea unor „mașini de făcut 
bani“ — în fapt fotocopiatoare —, sau a drogurilor la sediile partidelor de 
opoziţie), au alimentat interpretările divergente asupra celei de a treia 
mineriade. Trebuie spus însă că nu s-a dovedit prezenţa legionarilor în Piaţa 
Universităţii, iar în sediile partidelor de opoziţie nu au fost găsite nici droguri, 
nici arme, așa cum a prezentat postul public de televiziune și unele ziare, 
fapt recunoscut în 22 iunie 1990 și de către Guvernul Roman. Astfel, două 
teze opuse s-au creat încă din timpul evenimentelor din 13-15 iunie 1990 în 
legătură cu venirea minerilor în București. Ion Iliescu, (Revoluție şi reformă, 
p.136-140) consideră că venirea minerilor în București a fost spontană, 
determinată de reacţia faţă de evenimentele violente din 13 iunie, la încercarea 
de lovitură de stat „de tip legionar“ și întreaga manifestaţie de Piaţa 
Universităţii. Din contră, opoziţia politică a acelui moment și anchetele 
realizate de organizaţii ale societăţii civile consideră că responsabilitatea 
mineriadei le revine lui Ion Iliescu și Petre Roman, mineriadele fiind o „lovitură 
de stat“ al cărui scop era distrugerea opoziţiei. Concluziile „Raportului asupra 
evenimentelor din 13-15 iunie 1990“, sintetizate de Grupul pentru Dialog 
Social și de Asociaţia pentru Apărarea Drepturilor Omului în România — 
Comitetul Helsinki sunt: ziua de 13 iunie a constituit o înscenare a regimului 
Iliescu și un „pretext cinic pentru declanșarea terorii din 14-15 iunie“ impotriva: 
Opoziţiei și a simpatizanţilor acesteia; „acţiunea teroristă“ din cele două zile 
„a fost premeditată şi organizată la cel mai înalt nivel, cu participarea esenţială 
a Securității“ (un rol central avându-l instigatorii). Unul din evenimentele 
cele mai controversate ale acelor zile este întâlnirea dintre Ion Iliescu şi mineri 
de la Complexul Expozitional din 15 iunie, în care Președintele României le-a 
mulţumit pentru ajutorul acordat. In timp ce Ion Iliescu considera normal 
să le mulţumească celor care „veniseră să salveze instituţiile statului“, criticii 
acţiunii minerilor văd acest gest ca o dovadă a solidarizării cu violențele 
realizate de mineri. Un interesant punct de vedere este dezvoltat de Mihnea 

Bilanţul tragic al evenimentelor din 13-15 iunie poate fi 
analizat pe mai multe paliere. S-au comis atrocități, au fost 
molestaţi oameni nevinovaţi. La indicaţia minerilor se fac multe 
arestări, bucureşteni au fost percheziţionaţi de către mineri pe 
stradă. Zorel Dumitrescu, șeful Direcţiei Sanitare a municipiului 
București a declarat că, în unităţile de spitalizare ale Capitalei 
au fost tratați 560 de răniţi, iar în timpul evenimentelor au fost 
înregistrate oficial 6 decese. În comunicatul Guvernului din 16 iunie 
1990 se arată că au fost arestate 1021 persoane. Aceste date 
sintetice indică încălcarea gravă a libertăților prevăzute în 
Declaraţia Universală a Drepturilor Omului: dreptul la viaţă al 
multora din cetăţeni, dreptul de a nu fi arestat și deţinut arbitrar 
(arestarea lui Marian Munteanu, liderul Ligii Studenţilor, Leon 
Nica, Partidul Liber Democrat etc.); dreptul de a nu fi torturat sau 
supus altor tratamente crude, inumane și degradante (majoritatea 
celor deţinuţi au fost maltrataţi de către mineri și de către trupele 
de ordine); dreptul la libertatea de opinie și de expresie, mulţi 
ziariști au fost bătuţi iar unele ziare au fost interzise pentru o 
scurtă perioadă24. 

Consecințele politice interne şi internaţionale ale 
represiunii nelegitime a manifestaţiilor din Piaţa Universităţii au 
fost însă foarte importante. Departamentul de Stat al SUA declara: 
„Acţiunile teroriste autorizate de președintele Iliescu și guvernul 
său în timpul ultimelor două zile au lovit în inima democraţiei 
române“3%, fiind suspendat orice ajutor economic neumanitar de 
care România ar putea beneficia. Comisia Europeană s-a declarat 
„şocată și decepționată“ față de violențele la care au recurs auto- 
rităţile române împotriva manifestaţiilor, fiind blocată semnarea 


-—"-— Berindei et alii, (op.cit., p.182-183), care arată că, dacă nu poate fi 
pusă la îndoială complicitatea lui Ion Iliescu în aceste evenimente, „Petre 
Roman este marele beneficiar al operaţiunii din iunie“: spre Ion Iliescu se 
vor revărsa toate nemulţumirile populare, responsabilitatea îi va fi atribuită 
acestuia în cea mai mare măsură, în Guvernul Roman rezultat în urma 
alegerilor apropiații lui Iliescu vor avea un rol minor, Petre Roman devine 
președintele FSN. 

2 M. Constantinescu, op.cit., p.222-227 

25 Ibidem, p.112 

Acordului cu România. Primirea în Consiliul Europei a fost 
amânată, până în 1993. Pe scurt, după mineriada din iunie 1990 
România se găsea în izolare diplomatică, statul român fiind 
vulnerabil în plan internaţional, devenind tot mai evidentă dife- 
renţa dintre Europa Centrală și statele balcanice. Opinia publică 
internaţională își manifesta stupoarea față de ororile din 
București. Posturile de televiziune şi marile cotidiene din toată 
lumea au transmis ştiri și reportaje despre mineriada de la 
București. Interpretarea presei internaţionale a fost aceea că Piaţa 
Universităţii reprezintă un nou „Tien An Men“. Suspiciunile în 
legătură cu alegerile din 20 mai au fost reluate iar noua conducere 
a fost considerată, de cea mai mare parte a presei și cancelariilor 
occidentale ca „neo-comunistă“. 

Consecințele politice interne sunt și ele semnificative: 
relaţiile dintre putere și opoziție au rămas conflictuale pentru o 
bună perioadă de timp, dezbaterea publică fiind centrată pe 
găsirea/respingerea vinovăţiei în mineriade, chiar dacă partidele 
de opoziţie şi-au asumat, ulterior, conjunctural rolul de „opoziţie 
constructivă“. De-a lungul perioadei de tranziţie pedepsirea respon- 
sabililor de intervenţia brutală în Piaţa Universităţii a devenit o 
temă de dezbatere publică, fostul ministru de Interne, gen. (r) Mihai 
Chiţac fiind cel mai înalt demnitar trimis în judecată pentru acele 
evenimente26. De asemenea, în urma celei de-a treia mineriade 


26 In rechizitoriul finalizat în anul 2000 de Secţia Parchetelor Militare 
identificaţi de către procurorii militari ca vinovaţi în timpul evenimentelor 
au fost atât generalul (r) Mihai Chiţac, fost ministru de Interne, cât şi fostul 
adjunct al acestuia, generalul (r) Gheorghe Andriţa, dar și trei colonei de Poliţie 
în rezervă: Călin Traian Ștefan, Costea Dumitru și Constantin Vasile. 
Rechizitoriul arată că generalul Miha: Chiţac ar fi dat ordin ca forțele de ordine 
să elibereze Piaţa Universităţii, iar ordinul dat în seara de 12 iunie 1990 a 
fost pus în aplicare în 13 iunie 1990, fiind arestate 262 de persoane care se 
aflau în zona de protest. Aceștia au fost duși la UM 0575 din Măgurele. In 
seara zilei de 13 iunie 1990, în urma ricoșeurilor unor gloanțe, au fost uciși 
Valentin Mocanu, Mariana Mitriţă, Gheorghe Duncan și Dragoș Drumea. În 
data de 16 februarie 2004 procurorul de şedinţă a solicitat Înaltei Curți de 
Casaţie şi Justiţie (ICCJ) să caseze sentința din 2003 a Curţii Supreme de 
Justiție, prin care dosarul cauzei a fost retrimis Parchetului General, pentru 
administrarea de noi probe, astfel dosarul „Mineriada '90“ a fost suspendat, 
in „Chiţac, făcut scăpat“, „Ziua“, 17 februarie 2004 

instituţionalizarea statului de drept a fost întârziată ca urmare 
a considerării ca legitimă (de către o parte a cetăţenilor) a 
intervenţiei minerilor în rezolvarea unui conflict politic; s-a adâncit 
clivajul dintre intelectualitate și mineri, aceștia din urmă cunos- 
când un proces rapid de demonizare publică, devenind obiect al 
repulsiei. O altă consecinţă a violențelor din 13-15 iunie 1990 a 
fost înfiinţarea Jandarmeriei la 5 iulie 1990, forţă specializată în 
controlarea violenţelor din mediul urban și rural. 


d). Înlăturarea Guvernului Petre Roman 


După trecerea șocului venirii minerilor în Bucureşti, viaţa poli- 
tică din România a intrat într-o nouă fază, primul moment 
semnificativ fiind investirea de către Parlament a primului guvern 
rezultat în urma alegerilor directe. In 28 iunie 1990, în faţa celor 
două Camere reunite ale Parlamentului, primul-ministru Petre 
Roman prezintă Declaraţia-program, care avea un caracter refor- 
mist. Greul tranziţiei de abia din acel moment începea: restruc- 
turarea economiei socialiste în condiţiile dispariţiei CAER şi a lipsei 
asistenţei financiare occidentale semnificative, așteptările de 
prosperitate tot mai înalte ale românilor, pe fondul reducerii duratei 
muncii, tensiunile dintre perdanţii și câștigătorii noului tip de 
societate care urma să fie construită, luptele pentru deținerea 
puterii politice și economice. 

Conflictele devin mai diversificate și intense: între putere 
şi opoziţie, în interiorul partidului de guvernământ, FSN (între 
grupul guvernamental și cel parlamentar), între Președintele 
Republicii și o parte a Cabinetului Roman, între sindicate și 
administraţie. Tensiunile din societatea românească au fost dina- 
mizate de șocul primei măsuri pentru construirea unei economii 
de piaţă: liberalizarea parţială a preţurilor de la 1 noiembrie 1990. 
Pe parcursul anilor 1990-'91 disensiunile dintre gradualști şi 
radicali (conflict pe care presa la identificat prin sintagmele de 
„conservatori“ și „reformiști“) s-au purtat asupra mai multor teme: 
ritmul și direcţia transformărilor economice şi sociale, responsa- 
bilitatea guvernării, modul de distribuție a puterii în cadrul 
Frontului Salvării Naţionale (vezi și subcapit. IV. 2.b). 

Pe acest fond de tensiune politică și socială are loc a patra 
mineriadă, 24-28 septembrie 1991, în urma căreia Cabinetul 
Roman este înlocuit cu guvernul Theodor Stolojan. 

Aşa cum arătam anterior, intervenţia de trei ori a mineri- 
lor în anul 1990 în București, pentru tranșarea unor situaţii de 
conflict politic a determinat naşterea în rândul comunităţii respec- 
tive a unei stări de spirit specifice, care atribuia „minerilor din Vale“ 
o misiune specială, de corp expediționar care „salvează națiunea“ 
în momentele ei de cumpănă. Din perspectiva minerilor, dar şi a 
multor politicieni, acest rol de temut trebuia răsplătit prin acorda- 
rea unor condiţii speciale de salarizare. Manipularea minerilor a 
fost facilitată şi de faptul că, după greva de la Lupeni din 1977, 
în rândul minerilor au fost infiltraţi oameni ai Securităţii??. 

Încă de la începutul lunii septembrie 1991 în Valea Jiului 
au reînceput tensiunile sociale, ca urmare a cererilor salariale și 
condiţiile grele de muncă ale minerilor. La mijlocul lunii septem- 
brie tensiunile păreau a se fi aplanat, la festivitățile de la Ţebea, 
consacrate lui Avram lancu, Petre Roman s-a întâlnit cu liderul 
sindical Miron Cozma?®. Brusc, în 24 septembrie 1991 minerii de 
la Vulcan, aflaţi în grevă cer ca primul-ministru Petre Roman să 
vină la Petroșani pentru a le soluţiona revendicările sindicale. Miron 
Cozma îi ameninţă pe reprezentanţii Guvernului și pe preşedintele 
Ion Iliescu, că „dacă nu soluţionează în cel mai scurt timp posibil 
revendicările minerilor, aceștia vin la București și îi dau jos“. 

Cererea minerilor de a veni primul-ministru în Valea 
Jiului era considerată o problemă de prestigiu. Dar, încă de la 
sfârşitul mieriadei din iunie 1990 Petre Roman a avut grijă să nu 
fie asociat cu acţiunile acestora, nu le-a ţinut discursuri și nici nu 
le-a mulţumit pentru sprijin. Atitudinea Guvernului Roman faţă 


-——— 21 Marius Oprea, Banalitatea răului. O istorie a Securităţii în 
documente: 1949-1983, Polirom, Iaşi, 2002, passim 

28 Pentru această descrierea și analizarea acestei mineriade folosim 
Domnița Ștefănescu, op.cit., p.162-169, Ion Iliescu, Momente de istorie TI. 
Documente, interviuri, comentarii-iunie 1990-septembrie 1991, Ed. 
Enciclopedică, București, 1996, p.449-595; Petre Roman, Libertatea ca datorie, 
Dacia, Cluj-Napoca, 1994, p.156-157; Adrian Severin, Lacrimile dimineţii. 
Slăbiciunile guvernului Roman, Scripta, Bucureşti, 1995, p.347-388 

de mineri a fost influenţată de dorinţa de a nu fi asociat cu 
mineriadele, să nu se considere că îi răsplătește pentru ajutor. 
Ambiguitatea poziţiei lui Petre Roman față de mineri, aceștia fiind 
culpabilizaţi pentru violențele din anul 1990, i-a determinat pe 
liderii sindicali să se simtă trădaţi de politicieni, de primul-ministru 
în special?’ 

In faţa refuzului primului ministru de a răspunde unor 
cereri care pot fi interpretate ca șantaj, Cozma anunţă plecarea 
la București, însă nu a fost urmat decât de o parte din mineri și 
liderii sindicali. Într-un interviu acordat în aceeași zi unui ziarist 
local din Petroşani, Cozma a declarat: „Hotărârea de a merge la 
București e definitiv luată, dar situaţia de faţă nu e de natură 
politică şi nu vom cădea în plasa partidelor politice“. 

În gara Petroșani minerii solicită trenuri pentru depla- 
sarea la București. Fiind refuzaţi, ei devastează gara, ocupă acce- 
leratul 244 și deturnează alte două garnituri de tren. In Petroșani 
şi Vulcan au loc violenţe, devastări şi incendii. În gara Craiova, 
trenurile cu mineri sunt oprite. Se anunţă că Petre Roman ar fi 
dispus să vină la Craiova pentru tratative. Minerii refuză oferta 
şi îl agresează pe prefectul Ilie Ştefan şi pe generalul maior Ilie 
Marin. Miron Cozma a refuzat să discute cu reprezentanţi ai 
Guvernului și ai Prefecturii Dolj, susținând că, de fapt, „este vorba 
de o cursă prin care se încearcă arestarea sa“. Pe trenurile rechi- 
ziționate de mineri în drumul spre București scrie: „Vrem înghe- 
tarea preţurilor“, „Jos Guvernul Roman!“, „Jos bulibașa Iliescu!“, 
„Jos Iliescu și Roman!“, „Iliescu și Roman, vrem să intre în 
subteran“ etc, 

Ajunşi în București în 25 septembrie, minerii conduși de 
Miron Cozma s-au îndreptat spre Piaţa Victoriei, unde s-au oprit 
în faţa clădirii Guvernului, cerând ca prim-ministrul Petre Roman 
să discute cu ei. Este atacat de mai multe ori Palatul Victoria cu 
sticle incendiare. Asaltul asupra clădirii Guvernului continuă și 
a doua zi. Situaţia de criză este analizată în Consiliul Suprem de 
Apărare a Ţării, întrunit în seara zilei de 25 septembrie, unde au 


29 Vladimir Pasti, România în tranzitie. Căderea în viitor, Nemira, 
Bucureşti, 1995, p.267-269 

fost discutate măsuri pentru intervenţia forţelor Ministerului de 
Interne şi a Ministerului Apărării Naţionale, precum și constituirea 
unui nou guvern, „de deschidere naţională“. 

Sub presiunea evenimentelor au loc negocieri cu uşile 
închise între reprezentanţii minerilor și conducerea statului. Oliviu 
Gherman, vicepreşedinte al Senatului s-a întâlnit cu patru lideri 
ai minerilor, printre care era şi Miron Cozma. Aceștia i-au spus 
că, dacă până la ora 12.00 nu se va da oficial comunicatul privind 
demisia guvernului Roman, 40.000 de sindicalişti de la Pipera se 
vor alătura minerilor aflaţi în Piaţa Victoriei. Sub amenințarea 
unui potenţial război civil, Alexandru Bârlădeanu, președintele 
Senatului, a anunţat demisia Cabinetului Roman, pe postul 
naţional de televiziune, în data de 26 septembrie. 

Mihnea Constantinescu, purtător de cuvânt al Guvernu- 
lui, a declarat ulterior că a fost surprins de faptul că demisia lui 
Petre Roman a fost anunţată în Senat, în timp ce primul-ministru 
se afla la Camera Deputaţilor, şi că, din câte știe el, la acea dată 
nu se hotărâse nimic în acest sens. El a spus că demisia Cabinetului 
Roman nu a fost determinată de venirea minerilor la București, 
ci de elemente care au profitat de situaţia de criză apărută în acel 
moment 
s După anunțarea demisiei Cabinetului Roman, Miron 
Cozma le-a cerut minerilor să plece acasă pentru că le-au fost 
rezolvate toate revendicările. Cu toate acestea, în după-amiaza 
acelei zile, minerii pătrund în sala de şedinţe a Adunării Depu- 
taţilor, fără să întâmpine vreo rezistență din partea organelor de 
ordine, unde cer demisia lui Ion Iliescu şi satisfacerea tuturor 
revendicărilor pentru care au venit la București. 

A doua zi, în 27 septembrie, minerii intenţionează să atace 
Palatul Cotroceni pentru a-l obliga pe Ion Iliescu să demisioneze, 
scandând „Iliescu n-ai să poţi să omori minerii toți!“, însă sunt 
respinși de forțele de ordine care apărau clădirile oficiale. Simul- 
tan, la Palatul Cotroceni, aveau loc consultări cu reprezentanții 
partidelor politice pentru constituirea unui guvern de tehnocrati, 
cu majoritate FSN. Are loc o întâlnire între Ion Iliescu și o delegație 
a minerilor condusă de Miron Cozma, care semnează un comunicat 
prin care se încheie practic și a patra mineriadă. 

În aceeași zi, un grup al minerilor conduşi de Miron Cozma 
participă la lucrările Congresului PNŢCD de la Teatrul Naţional, 
unde sunt aclamaţi, se scandează „Jos Iliescu!“, „Unitate!“, se 
realizează o chetă pentru hrana minerilor, având loc reconcilierea 
dintre aceștia şi naţional-țărăniști. 

Violenţele mineriadei au făcut ca 455 de persoane să 
ajungă la spital, iar 50 să aibă nevoie de internare. S-au înregistrat 
3 morți în București (Andrei Frumușanu, Aurica Crăiniceanu și 
Nicolae Lazăr) şi unul (Enea Ionel), în orașul Vulcan. 

Asupra acestei mineriade s-au construit, imediat după 
încheierea sa două viziuni partizane. O primă interpretare este 
cea oferită de Ion Iliescu, care a declarat că mineriada din 1991 
a fost „spontană“, dar pe parcurs a degenerat și a căpătat conotaţii 
politice. El a spus că premierul Roman a propus să-și dea demisia 
în după-amiaza zilei de 25 septembrie, înainte de ședința CSAȚ, 
iar după şedinţă s-a dat un comunicat, semnat de Roman, în care 
se preciza că şi-a pus la dispoziţia Președintelui mandatul, în 
vederea formării unui nou guvern. 

De cealaltă parte, Petre Roman și Adrian Severin“ susțin 
teza potrivit căreia Guvernul Roman nu și-a dat demisia în seara 
zilei de 25 septembrie 1991, şi nici după aceea, punerea manda- 
tului la dispoziția Preşedintelui însemnând că sunt de acord cu 
lărgirea bazei politice a cabinetului, nu plecarea de la putere. Ca 
atare, guvernul a fost înlocuit ca urmare a unui „puci“, „lovituri 
de stat“ dirijate de „forţele conservatoare“ cărora li s-a raliat Ion 
Iliescu?!. Această din urmă variantă a fost formalizată juridic prin 


pr 30 A. Severin, op. cit., p.369 

31 În analiza detaliată a evenimentelor mai multe elemente au 
determinat de-a lungul anilor interpretări divergente: modul în care minerii 
au ajuns la București, fără ca forţele de ordine să reușească să îi oprească; 
dacă Petre Roman a vrut să meargă sau nu în Valea Jiului, cum și cine a 
luat decizia de a nu merge; dacă guvernul și-a depus mandatul pentru a fi 
înlăturat de la putere sau pentru a rezolva criza prin cooptarea şi a altor forţe 
politice: dacă trebuia declarată sau nu starea de necesitate. Consilierul 
prezidenţial Iosif Boda a declarat ca România devenise „o ţară fără Guvern“, 
cu câteva zile inainte de sosirea minerilor la Bucureşti. Boda a spus că, în 
acel moment se putea vorbi despre „o situaţie de criză“ și că toţi factorii de 
decizie din Guvernul Roman erau „dispăruţi fără urmă“. Referindu-se la 

condamnarea lui Miron Cozma la 18 ani de închisoare, pentru 
participare la subminarea puterii de stat. Sentința definitivă a 
Curţii Supreme a fost dată la 15 februarie 1999. Reversul simbolic 
al acestei condamnări a fost graţierea lui Miron Cozma în decem- 
brie 2004 de președintele Ion Iliescu. 

Înlocuirea prin metode nedemocratice a Guvernului 
Roman a avut consecinţe semnificative asupra raportului dintre 
sistemul politic și statul de drept. Un guvern rezultat în urma unor 
alegeri considerate democratice a fost înlocuit şi ca urmare a 
presiunilor de forță exercitate de un grup violent, o comunitate 
socio-profesională care a îndeplinit obiective politice. Căderea 
Guvernului Roman trebuie pusă în același lanţ al evenimentelor 
prin care s-a cerut în Parlament demisia Președintelui României. 
Astfel, minerii par să fi fost în timpul celei de a patra mineriade 
obiectul manipulării atât din partea adversarilor Cabinetului 
Roman, cât şi din partea acestuia (argumentul este că minerii au 
pătruns în clădirea Camerei Deputaţilor fără să fie împiedicaţi de 
forţele de ordine aflate în subordinea Ministrului de Interne, Doru 
Viorel Ursu). Deoarece obiectivul iniţial a fost îndeplinit, Guvernul 
Roman fiind înlocuit, iar Ion Iliescu a reușit să îşi atragă de partea 
sa, conjunctural, şi partidele de opoziţie, presiunea violentă a 
minerilor pentru înlocuirea Preşedintelui României (aşa cum au 
susținut la un moment dat partidele de opoziţie) a eșuat. Morala 
celei de a patra mineriade este că asupra minerilor s-au exercitat 
simultan sau succesiv presiuni din mai multe părţi (din interiorul 
puterii dar și din opoziţie), dar nu a reușit decât un grup să creeze 
suficientă presiune pentru a determina îndepărtarea de la putere 
a celuilalt. Opoziția nu a reușit să îndepărteze puterea cu ajutorul 
minerilor. 


înlăturarea Guvernului Roman, Boda a afirmat că era doar „o 
problemă de timp“ şi că venirea minerilor la Bucureşti nu a făcut decât să o 
grăbească. A contrario, vicepremierul Adrian Severin a declarat că Executivul 
nu era demis dacă nu veneau minerii la București. Severin a spus că minerii 
au fost calmi până în după-amiaza de 25 septembrie, când a auzit „o izbitură 
puternică“ şi i-a văzut pe ortaci cum au rupt cordonul de jandarmi care apărau 
Guvernul. 

Mineriada din septembrie 1991 s-a înscris într-un șir al 
violenţelor ilegale și nelegitime care au determinat încetinirea 
procesului de democratizare și modernizare a României. Nu a făcut 
decât să dea o şi mai mare consistență imaginii negative externe 
a României, fiind considerat un stat impredictibil, cu consecinţe 
directe asupra atragerii investiţiilor străine, a dezvoltării 
economice ca urmare a ajutorului extern. 

Un alt fapt pus cu claritate în evidenţă de mineriada din 
septembrie 1991 este slăbiciunea instituţiilor statului: membrii 
Cabinetului Roman nu au știut, nefiind informaţi de Serviciul 
Român de Informaţii*?, despre amploarea grevei minerilor. și 
obiectivele sale; nu a putut fi împiedicată intrarea în București a 
unui grup violent, cu obiective declarat anti-constituţionale. Din 
punctul de vedere al apărării statului de drept o atenţie specială 
trebuie acordată intenţiei lui Petre Roman de a declara starea de 
necesitate, pentru a stopa acţiunea violentă a minerilor. Ion Iliescu 
este cel care s-a opus acestei acţiuni, Preşedintele României având 
competențe legale în acest domeniu. Dacă din punct de vedere legal 
declararea stării de necesitate ar fi fost îndreptăţită, argumentele 
politice sunt mai nuanţate. Petre Roman a văzut în refuzul 
decretării stării de necesitate o dovadă concludentă a dorinţei lui 
Ion Iliescu de a îndepărta Cabinetul. Pe de altă parte, Ion Iliescu 
și-a motivat refuzul“ prin faptul că se putea declanșa un război 
civil iar România s-ar fi găsit din nou în izolare internațională. 
Oricum, indiferent de motivațiile politice sau psihologice ale 
actorilor politici implicaţi în aceste evenimente, rezultatul a fost 
înlocuirea prin presiune a unui guvern investit democratic. 
Consecința imediată a mineriadei din septembrie 1991 a fost 
accentuarea disputelor din interiorul FSN, care au culminat cu 
divizarea acestuia în martie 1992. 


e]. Mineriadele târzii 


În urma primelor patru mineriade reputaţia minerilor, mai ales 
a celor din Valea Jiului, a devenit foarte proastă. Sub influenţa 


-===> 32 A, Severin, op.cit., p.350-353 
33 Ion Iliescu, Momente ...II, p.536-537 

mass-media și a utilizării temei mineriadelor în competiţia politică 
din 1996, Valea Jiului a devenit o zonă izolată, fiind accentuate 
vulnerabilităţile determinate de caracterul său monoindustrial. 
Recunoaşterea preeminenţei şi forţei mișcării sindicale din Valea 
Jiului s-a realizat în martie 1992 când Miron Cozma a devenit și 
președinte al Confederaţiei Sindicatelor Miniere din România 
(CSMR). In această calitate el a cerut şi a obţinut privilegii și 
pentru „ortacii“ din alte bazine miniere, Oltenia și Maramureş. 
Guvernul Văcăroiu a satisfăcut cererile minerilor de-a lungul 
perioadei 1992-1996. Pierderile economice erau tot mai mari, costul 
menţinerii păcii sociale în Valea Jiului era tot mai ridicat. Cabinetul 
Ciorbea își asumă riscurile unei terapii de șoc întârziate pentru 
reformarea mineritului, având sprijinul Băncii Mondiale3. 

Prin Ordonanţa nr. 22/1997, s-au acordat plăţi compen- 
satorii (în cuantum de 12, 15 sau 20 de salarii nete) pentru minerii 
disponibilizaţi la cerere. Această strategie nu a avut efectele scon- 
tate, deoarece minerii nu au început mici afaceri cu salariile 
compensatorii primite. Majoritatea minerilor disponibilizaţi au 
rămas în Valea Jiului și nu au găsit sau nu au acceptat alte slujbe. 
Au terminat banii și au dorit să se întoarcă din nou în minerit. 
S-a creat în Valea Jiului o situaţie socială și politică tensionată. 
Minerii care au acceptat plăţile compensatorii, dar au cheltuit banii, 
au devenit o masă de manevră pentru liberul sindical Miron Cozma. 

Tensiunile politice din interiorul coaliţiei de guvernământ 
CDR — USD — UDMR au determinat scăderea încrederii în clasa 
politică şi în soluţiile de reformă promovate de aceasta35. Pierde- 
rea încrederii în ideea de reformă a atras cu sine și delegitimarea 
ordinii constituţionale, populaţia acceptând mesajele de tip 
autoritar, crescând numărul celor care doreau existenţa unui sistem 


34 Banca Mondială a acordat un împrumut de 45,5 milioane de dolari, 
în contul „Programului de închidere a minelor şi atenuarea impactului social“: 
33 milioane pentru închiderea mai multor mine din întreaga țară, iar restul 
pentru atenuarea impactului social 

35 Pentru conflictele politice din interiorul coaliției de guvernământ 
din perioada 1996-2000 vezi Dan Pavel, Iulia Huiu, „Nu putem reuşi decât 
împreună“. O istorie analitică a Convenţiei Democratice, 1989-2000, Polirom, 
Iaşi, 2003, passim 

unipartid. Corneliu Vadim Tudor şi Partidul România Mare au 
început să capteze tot mai mult atenţia populaţiei epuizate de 
reforma întârziată şi căreia nu i se vedea finalitatea (expresia la 
modă era „luminiţa de la capătul tunelului“). PRM a incitat minerii 
la violență, cultivând ideea mesianismului politic al acestora. 

Încă din primele zile ale anului 1999 în mass-media încep 
să circule zvonuri despre pregătirea unei greve de mare amploare, 
premierul Radu Vasile fiind chemat să meargă în Valea Jiului, ca 
şi Petre Roman în 1991. Cerinţele minerilor sunt însă exorbitante: 
10.000 de dolari și 2 hectare de pământ pentru fiecare miner, 
ulterior vor pretinde un salariu de 500 de dolari, până la 
pensionares6. 

În faţa refuzului Guvernului Radu Vasile de a răspunde 
unor astfel de cereri ultimative, şi după ce greva minerilor a fost 
declarată ilegală de justiţie, se declanșează a cincea mineriadă 
(18-22 ianuarie 1999). Obiectivul celor 10.000-15.000 de mineri era 
să ajungă la București şi să pună instituţiile statului sub presiune 
astfel încât să le fie satisfăcute revendicările. Se declanşează 
„marșul spre Bucureşti“ al minerilor, sunt îndepărtate prin violență 
barajele forţelor de ordine din defileul Jiului, au loc confruntări 
violente la Costești, în urma cărora forţele de ordine sunt înfrânte, 
sunt luaţi ostatici din rândul acestora, se comit violenţe. Lozincile 
scandate de mineri au fost „Vrem iar PCR“, „Cozma — Vadim“. 
Cozma anunţase că „marșul spre Bucureşti“ este o „nouă 
revoluţie“. 

Ciocnirile dintre mineri și forţele de ordine de la Bum- 
beşti şi Costești pun în evidenţă mai multe aspecte grave pentru 
existenţa unui stat de drept. Minerii erau organizați după principii 
paramilitare, acest lucru fiind, probabil, rezultatul implicării unor 
foști securiști apropiaţi de PRM. Mineriada din ianuarie 1999 a 
fost sprijinită de PRM şi Partidul Socialist al Muncii, putând fi 
văzută ca o încercare de lovitură de stat din partea partidelor 
extremiste. După episodul Costeşti C.V. Tudor rostește în Parla- 


3 Ruxandra Cesereanu, op.cit., p.344-345; vezi și Camelia Beciu, 
Mobilisgtionas discursives autour d'une action éclatée: Le cas de la 
„mineriade“ de 1999 en Roumanie, in http://www.ifrisi.univ-lille1.fr/ 
PasesHTML/ABM/actescoll/28 pdf. 

ment un discurs instigator în care susţinea că „toate revoluțiile 
din istorie și-au creat propria justificare juridică“, felicitându-i pe 
mineri%. După terminarea mineriadei măsurile luate împotriva 
lui C.V.Tudor au fost însă disproporționat de mici în raport cu 
gravitatea faptelor: pentru instigarea la schimbarea ordinii 
constituţionale a fost pedepsit cu suspendarea prezenței la lucrările 
Senatului pentru 30 de zile! 

Înfrângerea forţelor de ordine, jandarmii, de către mineri 
a avut loc în condiţiile unor grave deficienţe în organizarea militară, 
suspiciuni de trădare din partea unor cadre superioare ale 
Ministerului de Interne și chiar dezertarea șefului forțelor de 
intervenţie, generalul Lupu. Ministrul de Interne, Gavril Dejeu, 
fiind depășit de situaţie și-a dat demisia, fiind înlocuit cu 
Constantin Dudu Ionescu. Luarea ca ostatici a jandarmilor a pus 
în evidenţă simptomul defetist de la nivelul autorităţilor politice 
civile care conduceau instituţiile însărcinate cu exercitarea 
violenţei legale din partea statului: minerii au fost întâmpinați de 
jandarmi fără ca aceștia din urmă să aibă arme de foc și muniţie. 

Victoria minerilor asupra forţelor de ordine nu a făcut 
decât să pună în evidenţă disoluția autorităţii statului. In timp 
ce marșul minerilor spre București determina solidarizarea cu 
aceștia a populaţiei nemulţumite din Oltenia, evenimentul luând 
aspectul unei răscoale, la București nu exista o coordonare între 
conducerea politică a statului. Ministrul de Interne nu s-a putut 
consulta cu primul-ministru, consilierul prezidenţial pe probleme 
de apărare, Dorin Marian era plecat din ţară, instituţiile erau 
necoordonate. Amatorismul și neputinţa dominau autorităţile 
statului. 

Sub ameninţarea intrării minerilor în București și a 
realizării unei lovituri de stat, ordinea constituțională este salvată 


——: 31 Cesereanu, op.cit., p.354. Informaţii de la SRI arată că în 20 ianuarie 
1999, în Târgu-Jiu au fost distribuite alimente și revistele „România Mare“, 
„Politica“, afişe electorale cu portretul lui Corneliu Vadim Tudor. De asemenea, 
în acțiune a fost implicat și senatorul PRM Nicolae Pătru, patron al brutăriei 
„Alpex SRL“, care i-a aprovizionat cu alimente pe mineri şi a găzduit circa 
100 dintre ei la sediul PRM Vâlcea. Senatorul Pătru a semnat în numele PRM 
declaraţia-apel de solidarizare a liderilor politici locali. 

de reacția instituţiilor statului și de solidarizarea disperată a 
societăţii civile. În noaptea de 21-22 ianuarie 1999 se întrunește 
Consiliul Suprem de Apărare a Țării, care anunţă că starea de 
urgență urma să intre automat în vigoare, în ziua de 22 ianuarie, 
în funcţie de comportamentul minerilor38. 

Legitimitatea acțiunii instituţiilor statului a fost sprijinită 
și de societatea civilă, în 22 ianuarie având loc la iniţiativa 
Grupului pentru Dialog Social, Alianţei Civice, AFDPR, Asociaţiei 
Victimelor Mineriadelor ș.a. un „marş al solidarizării“ la București, 
la care au participat aproximativ 50.000 persoane. O acţiune 
similară a avut loc şi la Timișoara. 

Sub presiunea intervenţiei armatei împotriva minerilor, 
ca urmare a declarării stării de urgenţă, dar şi a deciziei 
premierului Radu Vasile de a negocia cu minerii, se ajunge la un 
acord, cunoscut sub numele de „pacea de la Cozia“. Minerilor li 
s-a promis rezolvarea unei bune părţi din revendicările sociale, 
precum și neurmărirea în justiţie pentru violențele comise la 
Bumbești şi Costești. Prin aceasta s-a încheiat şi cea de a cincia 
acţiune violentă, minerii întorcându-se cu aerul de învingători în 
Valea Jiului. Acordul dintre Radu Vasile şi Miron Cozma din 22 
ianuarie 1999 de la Cozia a însemnat evitarea unei situaţii care 
ar fi putut degenera în război civil, dar a mai aplicat o lovitură 
statului de drept: Guvernul a negociat cu conducătorii unei greve 
declarate ilegale de justiţie, cu reprezentanţii unui grup care au 
folosit violența împotriva forţelor legale ale statului. De altfel, 
confuzia care a rezultat în urma acestui acord s-a văzut peste mai 
puţin de o lună, când a avut loc o nouă mineriadă. 


38 Gabriel Andreescu, „Tema stării de urgenţă din perspectiva tenta: 
tivei de lovitură de stat“, in Sfera Politicii, nr.67, 1999, p.4-8 

39 Aşa cum era normal, un astfel de acord nu putea fi respectat, Miron 
Cozma și locotenenţii săi fiind condamnaţi în procesul „mineriadei de la 
Costeşti“: Miron Cozma, a fost condamnat la zece ani de puşcărie pentru 
instigare la subminarea puterii de stat iar liderii sindicali Romeo Beja, Dorin 
Loiş, Vasile Casapu, Ionel Ciontu și Constantin Crețan, au primit și ei câte 
cinci ani închisoare, la 12 decembrie 2003, in „Miron Cozma, încă 10 ani de 
pușcărie“, „Evenimentul zilei“, 13 decembrie 2003. Sentinţele nu au rămas 
definitive până la sfârșitul anului 2005 

A şasea mineriadă, din februarie 1999, a fost și ea lipsită, 
ca și primele trei din 1990, de pretextul sindical. Minerii au pornit 
spre București, doar 1500-2000 de data aceasta, pentru a protesta 
împotriva deciziei Curţii Supreme de Justiţie de condamnare a lui 
Miron Cozma la 18 ani de închisoare pentru mineriada din 1991. 
În ciuda interdicţiei Ministerului de Interne, 40 de autobuze cu 
mineri au plecat din Valea Jiului pentru a protesta la București. 
Un grup al minerilor a fost însă încercuit de forţele de ordine la 
Stoienești unde, în urma unei bătălii, minerii au fost dispersaţi. 
Miron Cozma alături de Romeo Beja, alt lider sindical, au fost 
arestaţi în 17 februarie 1999 la Slatina, după ce s-au ascuns de 
teama organelor de ordine. 

În urma celei de a șasea mineriade mișcarea sindicală a 
minerilor a urmat un declin accelerat, nici o confederație sindicală 
nu a mai intenţionat să lupte împotriva ordinii legale în stat cu 
mijloace violente. De asemenea, statul și-a exercitat, în sfârșit, 
monopolul asupra violenţei legale, dând un semnal cetăţenilor că 
violenţa arbitrară nu are ce căuta în societate. 


f). Controverse constituționale 


Caracterul de stat de drept al României post-revoluţionare a fost 
pus în discuţie în mod semnificativ nu numai prin cele șase 
mineriade, ci şi prin două decizii care au generat controverse 
constituţionale: al treilea mandat de președinte al lui Ion Iliescu 
şi înlăturarea din funcția de prim-ministru, la iniţiativa preșe- 
dintelui Emil Constantinescu, a lui Radu Vasile. 

Chestiunea limitării numărului de mandate prezidenţiale 
pe care le poate avea un președinte își are originea în România 
în „Comunicatul către Țară al Consiliului Frontului Salvării 
Naţionale“ din 22 decembrie 1989 în care se enunta, la punctul 7: 
„Separarea puterilor legislativă, executivă și judecătorească în stat 
şi alegerea tuturor conducătorilor politici pentru unu sau, cel mult, 
două mandate. Nimeni nu mai poate pretinde puterea pe viaţă“. 
Acest principiu a fost reluat în Decretul-lege nr.2 din 27 decem- 
brie 1989, în Constituţia din 1991, legea alegerilor prezidențiale 
nr.69/1992. 

Candidatura lui Ion Iliescu la președinția României a făcut 
obiectul contestatiei încă din 1992. Curtea Constituţională a decis 
că Ion Iliescu poate candida (Hotărârea nr.18 din 7 septembrie 
1992), deși ocupase încă două funcţii supreme (Președinte al 
Consiliului Frontului Salvării Naţionale, respectiv al Consiliului 
Provizoriu de Uniune Naţională), pe lângă cea de Preşedinte al 
României, între 20 mai 1990 și septembrie 19924. 

Presiunea pentru interzicerea candidaturii lui Ion Iliescu 
la alegerile din 1996 a început încă din 1995, această problemă 
fiind obiectul unor ample polemici juridice și politice. Candidatura 
lui Ion Iliescu a fost contestată inclusiv de cei care au lucrat la 
redactarea Constituţiei: Antonie Iorgovan, Vasile Gionea, Teofil 
Pop. Curtea Constituţională a decis însă și de această dată că Ion 
Iliescu poate candida la cea mai înaltă demnitate din stat. 
Argumentul lui Ion Iliescu era că aceea candidatură era pentru 
un al doilea „mandat constituţional“. Situaţia dinaintea alegerilor 
prezidenţiale din 1996 s-a repetat, în linii mari, și în cazul alegerilor 
din 2000, câștigate de această dată de Ion Iliescu. 

Caracterul constituţional sau nu al celui de al treilea 
mandat al lui Ion Iliescu (2000-2004) este controversat, persistând 
impresia de forţare a spiritului legii fundamentale. Dincolo de 
dimensiunea sa juridică, această problemă nu poate eluda și reali- 
tatea politică și anume că Ion Iliescu a fost ales prin vot democratic. 

In strânsă legătură cu numărul de mandate pentru 
preşedintele Ion Iliescu este candidatura sa pe listele electorale 
ale PSD în 2004 și intrarea în campania electorală alături de 
candidaţii acestui partid. Constituţia interzice Președintelui Repu- 
blicii să fie membru de partid, iar spiritul legii fundamentale este 
acela că șeful statului trebuie să fie deasupra vieţii de partid. Chiar 
dacă legislaţia electorală pentru alegerile parlamentare din 2004 
a fost astfel realizată încât s-a dat posibilitatea candidaturii lui 
Ion Iliescu, aspectul moral este mai important, încălcarea spiritu- 
lui legii fundamentale. 


— 40 Victor Bârsan (ed.), De la post-comunism la pre-tranziţie, 
Pythagora, București, 1997, p.26-41 

Un alt eveniment care a suscitat vii polemici, prin care 
s-a forțat textul constituţional, punând la îndoială soliditatea 
statului de drept este demiterea/demisia premierului Radu 
Vasile. Acesta descrie pe larg în cartea sa de memorii „Cursă pe 
contrasens“i! modalitatea în care s-a realizat demiterea sa. Pre- 
şedintele Republicii nu are, potrivit Constituţiei din 1991, şi nici 
în cea modificată în 2003, competenţe pentru demiterea pri- 
mului-ministru. Înlocuirea lui Radu Vasile s-a petrecut prin 
demisia mai întâi a membrilor naţional-țărăniști din Cabinet, 
urmați de cei liberali. Membrii Partidului Democrat nu şi-au dat 
demisia. Ca atare a rezultat o gravă criză constituţională, în care 
premierul a rămas fără majoritatea miniștrilor, a fost numit un 
nou prim-ministru, în persoana lui Alexandru Athanasiu, iar 


premierul în exercițiu nu şi-a prezentat demisia. Astfel, în 


decembrie 1999 România a avut pentru trei zile doi premieri, până 
când Radu Vasile și-a inaintat demisia în 17 decembrie. 

Criza constituţională din decembrie 1999 a însemnat și 
transformarea partidelor în organe constituante, câtă vreme de- 
miterea primului ministru a devenit efectivă numai după consul- 
tarea partidelor participante la coaliția de guvernare. Ocolind 
procedurile parlamentare uzuale procedura de demitere din decem- 
brie 1999 constituie un precedent periculos în contextul situaţiei 
de criză instituțională. Acest tip de situaţii vor fi evitate în viitor 
prin stipularea expresă în Constituţia revizuită în 2003 a faptu- 
lui că Președintele nu îl poate revoca pe primul-ministru (art.107, 
al.2). Dar îl poate forța să demisioneze prin diferite metode, 
neconstituționale, firește. 


- 41 Radu Vasile, Cursă pe contrasens. Amintirile unui prim-ministru, 
Humanitas, Bucureşti, 2002, p.233-256 
42 Cristian Pirvulescu, Dinamica instituţiilor politice şi stabilitatea 
sistemului politic românesc, in http:/lwww.forumconstitutional.ro/camera 
deputatilor/prodemocratia/forum.page?mid=2 

4. Sistemul judiciar — o provocare a tranziției 


O justiție puternică şi independentă este o condiţie esențială pentru 
existența unui stat de drept. Dacă transformările instituțiilor 
politice au fost semnificative la începutul anilor '90, justiţia din 
România a rămas mult timp în cadrele moștenite din perioada 
comunistă. In fapt, sistemul judiciar din România a acţionat în 
sens conservativ, reușind să blocheze iniţiativele de reformă în 
domeniu. Acest lucru s-a realizat inclusiv prin utilizarea unei 
retorici a „neamestecului politicului în justiţie“. Cred că motivul 
principal care explică lentoarea transformărilor din justiția 
românească este faptul că politicienii și grupurile de afaceri care 
sprijină partidele au fost speriate de posibilitatea existenţei unei 
justiţii cu adevărat independente, care să acţioneze împotriva. 
practicilor și actelor ilegale, în primul rând cele legate de transfe- 
ruri frauduloase sau para-legale de proprietate. Inerţia s-a tradus, 
în principal, prin menţinerea dependenţei faţă de Ministerul 
Justiţiei, componentă a puterii executive, fapt care a limitat inde- 
pendenta justiţiei după standardele democratice’. 

Problemele justiţiei sunt rezultatul unui complex de 
factori, dintre care influența Ministrului Justiţiei asupra carierei 
magistraților și a resurselor alocate sistemului sunt doar două 
elemente. O altă mare sursă a ineficienţei justiției este faptul că 
aceasta s-a constituit ca o castă, iar sub protecţia inamovibilității 
judecătorii au dat adesea sentinţe în favoarea celor care au mai 
mulţi bani, nu a acelora care aveau dreptate. 

Calitatea actului de justiţie are o influenţă semnificativă 
asupra sistemului politic, în măsura în care tema „dreptății“ este 
unul din elementele cheie ale conștiinței politice moderne. O justiție 
ineficientă, care nu reușește să dea sentinţe într-un termen 
rezonabil este o adevărată piatră de moară la adresa democrației, 
deoarece insatisfacția socială se transformă în opţiuni pentru 
curentele autoritare. In același timp, o justiție incorectă este cea 
care intră în simbioză cu clasa politică și cu grupurile de interese 


43 Aurelian Pavelescu, Magistratura împotriva statului de drept, 
Editura Ziua, București, 2003, p.36. 

economice, permițând constituirea unor sisteme oligarhice, care 
folosesc metode netransparente de atragere a resurselor. 

Potrivit Constituţiei din 19914 şi a Legii de organizare 
a justiţiei nr.92/1992, sistemul judiciar românesc are instanțe la 
patru niveluri: tribunale de primă instanţă în oraşele mari, 
tribunale care sunt organizate la nivel judeţean, Curți de Apel și 
Curtea Supremă de Justiţie. Procurorul General funcţionează pe 
lângă Curtea Supremă. Aceasta este de asemenea jurisdicţia 
supremă pentru sistemul distinct al tribunalelor militare speciale. 
În general, cazurile beneficiază de o judecată de fond în prima 
jurisdicție și căi de atac la două niveluri: apel pentru motive de 
fapt și apel pentru motive de drept. 

Un alt element care a împiedicat realizarea unei justiţiei 


eficiente în România este faptul că alegerea membrilor Consiliului 
Suprem al Magistraturii era lipsită de transparenţă iar Ministrul 
Justiţiei exercita o puternică influență asupra Consiliului. In plus, 
deși judecătorii sunt inamovibili, potrivit Constituţiei din 1991, 
aplicarea acestei măsuri a întârziat, de abia din 1995 s-a început 
acordarea efectivă a inamovibilitățiit. 


44 Conform Constituţiei din 1991, puterea judecătorească era exer- 
citată de judecătorii Curţii Supreme de Justiţie, de Consiliul Superior al 
Magistraturii și de Ministerul Public. Judecătorii Curţii Supreme erau numiţi 
de preşedintele țării pe o perioadă de șase ani, cu posibilitatea reînnoirii 
mandatului. Ei analizau litigiile care nu erau soluționate de instanțele 
inferioare. Magistraţii Consiliului Superior erau aleși de parlament pentru 
o perioadă de patru ani și aveau sarcina de a asigura respectarea normelor 
de către judecători şi procurori. Ministerul Public era parte a guvernului și 
avea sarcina de a numi procurorii ce reprezentau interesele statului român. 
Revizuirea constituțională din 2003 a vizat și unele aspecte ale sistemului 
judiciar. Pe lângă mărirea numărului de atribuţii ale judecătorilor și 
clarificarea unei părţi a atribuţiilor iniţiale, se înființează Inalta Curte de 
Casaţie și Justiţie (care înlocuiește Curtea Supremă) şi se garantează folosirea 
limbilor minorităţilor naţionale în justiţie. De asemenea, magistraţii 
Consiliului Superior sunt aleşi de adunările generale ale magistraţilor și 
validaţi de Senat, mandatul lor creşte la șase ani, iar hotărârile luate pot fi 
atacate la Înalta Curte de Casaţie şi Justiţie 

45 Bârsan, op. cit., p.181 

Un alt factor care a introdus un element de arbitrar în 
justiţie este faptul că Procurorul General, care este subordonat 
Executivului, şi-a folosit puterile discreţionare pentru a introduce 
apeluri extraordinare împotriva hotărârilor judecătorești, chiar 
înainte de epuizarea celorlalte căi de atac legale. Această situaţie 
este considerată contrară Convenţiei Europene a Drepturilor 
Omului şi subminează principiul certitudinii juridice. 


RECURSURI IN ANULARE DECLARATE 

Figura 6.1: Recursuri în anulare promovate de Parchetul General, 
1989-2003 


Sursa: http://www.pcsi.ro/indicatori.htm 


Una din cele mai grave deficiențe ale sistemului juridic 
din România este faptul că instituția procurorului nu a fost 
reformată, fiind o reminiscență a modelului sovietic. Dacă în justiţia 
statelor cu tradiţie democratică, cel care emite mandatele de 
arestare nu are legătură cu puterea executivă, fiind judecătorul, 
în România procurorul emitea mandatele de arestare. România a 
semnat în 1994 Convenţia Europeană a Drepturilor Omului, care 
stabilește că procurorul nu poate dispune arestări. Abia în urma 
deciziei CEDO în „cazul Pantea versus România“ s-a accelerat 
reforma în justiţie și în acest domeniu, luându-se în 2003 dreptul 
procurorului de a face arestări fără mandatul unui judecător. 

Cercetarea istoriei reformei justiţiei din România ne indică 
faptul că o bună parte din măsurile de democratizare și eficien- 
tizare a acesteia s-au luat ca urmare a presiunilor Uniunii Euro- 
pene, rapoartelor de ţară anuale fiind expresia sintetică a expertizei 
europene în domeniuf6. 


=== = 46 Vezi Regular Report from The Commission on Romania's Progress 
Towards Accession, Commission of the European Union, Bruxelles, 4 noiembrie 

Influenţa politicului asupra justiţiei se realizează și prin 
faptul că Ministrul Justiţiei are puterea de a numi direct judecători 
(dintre membrii altor profesiuni juridice, ca şi al auditorilor de 
justiţie din cadrul Institutului Naţional al Magistraturii). De 
asemenea, în absenţa unor reguli clare în ceea ce privește reparti- 
zarea dosarelor către judecători, președinții de tribunale puteau 
exercita o influenţă considerabilă asupra alocării dosarelor în cadrul 
instanțelor. 

În urma presiunilor externe repetate, în iunie 2003 a fost 
adoptat un nou Cod de procedură penală. Prin eliminarea unor 
incompatibilități între codul anterior și jurisprudența Curții 
Europene a Drepturilor Omului, codul modificat a sporit garanţiile 
juridice pentru un număr de libertăţi fundamentale. Dispoziţiile 
cele mai importante constau în stabilirea cu claritate a faptului 
că prezumția de nevinovăție constituie un principiu de decizie în 
procesele penale; limitarea atribuţiilor procurorilor în materie de 
arestare preventivă și măsuri de reţinere; sporirea garanţiilor 
pentru acuzaţii minori; noi dispoziţii care dau dreptul la repararea 
pagubei în cazul privării de libertate în mod nelegal; extinderea 
controlului judiciar asupra unor măsuri cum ar fi protecția 
martorilor și investigaţiile sub acoperire“. 

După cerinţe repetate ale Uniunii Europene, și sub ame- 
ninţarea întreruperii negocierilor de aderare, Cabinetul Năstase 
a fost nevoit în anul 2004 să dinamizeze reforma justiţiei, fiind 
îndepărtată Rodica Stănoiu, realizându-se un nou cadru legal 
pentru sistemul juridic, convenit cu experţii europeni. În iunie 2004 
a fost adoptat un pachet de trei legi privind Consiliul Superior al 
Magistraturii, organizarea judecătorească și statutul magistraților, 
având ca scop îmbunătăţirea semnificativă a independenţei și 
eficacităţii justiţiei. Potrivit legii, Consiliul Superior al Magistra- 
turii își va asuma întreaga responsabilitate pentru recrutarea, 
promovarea şi sancţionarea judecătorilor şi procurorilor. Legile 
introduc o schimbare structurală majoră în justiţie prin stabilirea 


———— 1998, 13 octombrie 1999, 8 noiembrie 2000, 13 noiembrie 2001, 9 
octombrie 2002, 5 noiembrie 2003, 6 octombrie 2004, in www.infoeuropa.ro 
şi www.mie.ro 

11 Raport periodic..., 2003, p.20-22 

de instanţe specializate în locul secţiilor și completelor specializate 
din cadrul Curţilor şi restabilesc principiul colegialităţii în cauzele 
din prima instanță, prin complete formate din cel puţin doi 
judecători. 

Problemele justiţiei din România nu sunt datorate 
numai influenţei politice de la vârf, ci, rezultă și din faptul că în 
interiorul sistemului judiciar s-au creat reţele de influenţe, care 
acţionează pentru impunerea unor decizii incorecte, ca urmare a 
primirii unor foloase necuvenite. 

Justiţia este locul unde se întâlnesc conflictele din socie- 
tate care nu pot fi rezolvate prin negociere. Sistemul juridic este 
obiectul unor permanente presiuni, care se manifestă în forme 
variate, inclusiv prin coruperea magistraţilor. Cazurile de corupţie 
semnalate de mass-media, folosite chiar și în lupta politică, care 
nu au fost soluționate, nu au făcut decât să zdruncine încrederea 
cetăţenilor în existenţa unui stat de drept. De asemenea, presa a 
scos periodic la lumină cazuri de pedepse disproporționate: pentru 
fapte de o gravitate socială minoră (furtul unor obiecte de mică 
valoare) oameni care nu au avut mijloacele să se apere în instanţă 
au fost întemnițați. Spre deosebire de aceștia, personaje care s-au 
aflat în atenția mass-media sub acuzaţia de a fi produs pagube 
însemnate nu au fost pedepsiţi. In faţa acestui peisaj sumbru al 
realităților cotidiene, a discrepanţei dintre principiile statului de 
drept și contingent, încrederea în justiţie s-a aflat la cote foarte 
scăzute (vezi figura 6.2). 

Consecințele pentru sistemul politic a scăderii predicti- 
bilităţii și stabilităţii actului de justiţie sunt diminuarea încrederii 
şi în celelalte instituţii politice (partide, parlament, guvern). 
Existenţa percepției unei situaţii de anomie societală este unul din 
motivele pentru care electoratul s-a îndreptat spre soluţii autori- 
tare, care vizează instaurarea unui societăţi bazate pe „ordine“ și 
„eficienţă“, chiar dacă acest lucru se realizează prin folosirea 
discreționară a puterii. 


48 Raportul periodic asupra progreselor înregistrate de România în 
vederea aderării la UE, 2004, Bruxelles, 6 octombrie 2004, p.19-20 

Încrederea în justiţie poate fi considerată unul din cele 
mai importante elemente prin care poate fi evaluată calitatea unei 
democraţii. Justiţia are rolul de barometru al societăţii, încrederea 
în predictibilitatea și eficienţa sa constituind un element care să 
dea încredere cetăţenilor că ei au și alte mijloace de protecţie 
împotriva abuzurilor politicienilor decât votul. De aceea, existența 
unui sistem juridic puternic, independent și cât mai puţin corupt 
este o condiţie esenţială a funcţionării statului de drept. 

Studierea evoluţiei încrederii în justiţie pentru perioada 
1991-2004 ne indică faptul că aceasta urmează, în general, aceleași 
trenduri ca și încrederea în instituţiile politice. Formarea 
percepţiei despre justiţie este mediată, nu se realizează prin 
intermediul contactului direct cu sistemul juridic, decât pentru o 
parte din cetăţeni. Sursa principală de informaţii rămâne 


mass-media, dar chiar şi judecătorii cred că Justiţia funcţionează 
doar în 75 la sută dintre cazuri, în timp ce 25 la sută dintre 
justiţiabili pierd procesele, deși au dreptate“?. 


Evolutia increderii in Justitie 


Încred me mae şi! mae 


Perioada 1991-2004 


Figura 6. 2: Percepția încrederii în justiţie în perioada 1991-2004 
Sursa: pentru perioada 1991-'93 am utilizat datele din D. Sandu, Spațiul 
social al tranziţiei, Polirom, Iaşi, 1999, p.78, iar pentru perioada 
1994-2004 barometrele de opinie publică, de la adresa www.osf.ro 


-— 49 Peste 77 la sută dintre judecătorii români susțin că sunt supuși 
presiunilor politice“, in „Adevărul“, 20 mai 2004 

5. Problema proprietății — cheia de boltă a statului de 
drept 


Viziunile divergente asupra rolului și funcţiei proprietăţii sunt cele 
care au creat principalul clivaj care a divizat societatea românească 
în perioada de tranziție. Cum să se realizeze trecerea de la 
proprietatea statului la cea privată, cine este mai bun proprietar, 
cum pot fi reparate nedreptăţile create de sistemul totalitar care a 
naționalizat sau confiscat proprietăţile? sunt câteva din principalele 
probleme în jurul cărora s-a dezvoltat dezbaterea publică din 
România post-decembristă. 

Din punct de vedere constituţional, istoria recentă a 
României poate fi împărţită, în problema proprietăţii, în două 
perioade. Prima este cea inaugurată de Constituţia din 1991, care 
prevedea că „proprietatea privată este ocrotită în mod egal de lege“ 
(art.41, al.2). Această formulă ascunde în sine teama de o revenire 
la situaţia anterioară comunismului, dar și o anumită credinţă că 
interesele publice pot fi mai bine reprezentate dacă statul este un 
mare proprietar. Este refuzul cererii de restitutio in integrum dorită 
de partidele istorice. 

Viaţa politică românească a parcurs un proces lent de 
construire a consensului pentru recunoașterea caracterul inalie- 
nabil al proprietății, prin introducerea în Constituţie a formulei 
de „garantare a proprietăţii“. După ce procesul de constituire a 
clasei capitaliste din România a avansat, aceasta au ajuns la 
concluzia cu are nevoie de garantarea bunurilor dobândite în 
vâltoarea tranziţiei. In plus, presiunile sistematice ale Uniunii 
Europene în direcţia găsirii unei formule occidentale în privinţa 
proprietăţii au determinat includerea, târzie, în Constituţia din 
2003 a sintagmei de „proprietate garantată“. 

În România, procesul de restituire a proprietăţilor 
confiscate sub regimul comunist are trei componente principale: 
restituirea imobilelor, a terenurilor agricole și a pădurilor precum 
şi restituirea bisericilor și imobilelor conexe. 

Primii pași pentru reconstituirea proprietăţii private au 
fost realizaţi prin Legea nr. 18 din 19 februarie 1991 a fondului 

funciar, care permitea restituirea proprietăților până în 10 
hectare, lăsând în continuare o parte a pământului în patrimoniul 
statului. Procesul aplicării efective a Legii 18 a fost destul de dificil, 
fiind însoțit de numeroase procese între proprietari şi autorităţi 
pe tema restituirii suprafeţelor în vechile lor amplasamente, 
contestarea unor decizii de punere în posesie etc. Cum suprafaţa 
de 10 hectare restituite nu epuiza dreptul de proprietate asupra 
bunurilor confiscate de regimul comunist, în urma unor îndelungate 
conflicte politice, prin Legea nr. 1 din 11 ianuarie 2000! s-a ajuns 
la decizia ca fiecărui proprietar sau moștenitorilor, să-i fie restituite 
maxim 50 de hectare. Până la sfârșitul anului 2004 au fost emise 
cca. 97% din titlurile de proprietate pentru terenurile arabile și 
peste 80% pentru păduri. 


Restituirea imobilelor naţionalizate 


Primul deceniu al perioadei post-revoluţionare a fost dominat de 
chestiunea restituirii imobilelor confiscate de regimul comunist. 
S-au creat două tabere, „chiriașii“ și „proprietarii“, aflate în dispută, 
unii pentru dobândirea proprietăţilor care le-au aparținut, direct 
sau prin moștenire, alţii pentru prezervarea locuinţelor dobândite 
în perioada comunistă, sau a locuinţelor naţionalizate achiziţionate 
la începutul anilor '90. 

In perioada 1990-'94 la toate instanțele din ţară, inclusiv 
la Curtea Supremă de Justiţie, au fost promulgate mii de hotărâri 
de restituire a proprietăţilor confiscate. Din septembrie 1994 până 
în februarie 1995 tot mai mulţi lideri politici ai PDSR, au cerut 
ca situaţia caselor naţionalizate să fie reglementată printr-o lege 
specială. Inclusiv preşedintele Ion Iliescu, într-o declaraţie de la 
Satu Mare, s-a arătat nemultumit de verdictele favorabile foștilor 
proprietari. La scurt timp, Procurorul General Vasile Manea 
Drăgulin promovează recursuri în anulare, pe motiv că justiţia şi-ar 


50 M. Of. al României, Partea 1, nr. 37 din 20 februarie 1991 

51 Legea nr. 1 din 11 ianuarie 2000 pentru reconstituirea dreptului 
de proprietate asupra terenurilor agricole și celor forestiere, solicitate potrivit 
prevederilor Legii fondului funciar nr. 18/1991 şi ale Legii nr. 169/1997“, in 
M. Of. al României, Partea I, nr. 8 din 12 ianuarie 2000 

fi depășit atribuţiile, întreaga procedură de restituire fiind exclusiv 
administrativă. La 2 februarie 1995, în ședința secretă a Curţii 
Supreme de Justiţie, s-a hotărât prin vot schimbarea jurisprudenţei 
și admiterea recursurilor în anulare*?. 

Ulterior, prin Legea nr. 112/19955 s-au creat condiţii 
favorabile chiriașilor, în dauna proprietarilor. Această situaţie a 
determinat crearea unui presiuni internaţionale asupra României, 
în principal din partea Consiliului Europei, care prin Rezoluţia 1123 
a Adunării Parlamentare, adoptată la 24 aprilie 1997, cerea 
respectarea principiului restitutio in integrum, iar dacă nu este 
posibil acordarea de despăgubiri echitabile. Parlamentul Euro- 
pean a adoptat, la 3 decembrie 1998, Rezoluţia nr. A4-0428 prin 
care României i s-a cerut, de asemenea, să amendeze Legile nr. 
18/1991 şi 112/1995 și „să găsească o soluţie definitivă și corectă 
care să asigure restituirea integrală a proprietăţilor, sau, dacă acest 
lucru nu este posibil, plata unei compensaţii corespunzătoare...“. 

Lipsa unui majorităţi politice care să determine rezolvarea 
democratică a problemei proprietăţii a determinat amânarea 
adoptării unei legislații în acest domeniu, până la Legea nr. 
10/2001. Inainte însă de a se ajunge la o situaţie legală pe plan 
intern, cei afectaţi de confiscările de proprietăţi din perioada 
comunistă au apelat din 1995 la Curtea Europeană a Drepturilor 
Omului (CEDO), care în procesele deschise împotriva statului 
român a dat câştig de cauză petenţilor. „Cazul Brumărescu“ a fost 
prima decizie prin care statul român este obligat să-i restituie 
reclamantului casa în litigiu şi terenul pe care este situată’, 
constituind un precedent în materie. Potrivit Raportului de ţară 
din 200456, procesul de restituire a imobilelor este în curs, 


——— 52 Bârsan, op. cit., p.188-189 

53 Legea nr. 112 din 25 noiembrie 1995 pentru reglementarea situaţiei 
juridice a unor imobile cu destinaţia de locuinţe, trecute în proprietatea 
statului“, in M. Of. al României, Partea I, nr. 279 din 29 noiembrie 1995 

54 Bârsan, op.cit., p.186 

55 Corneliu-Liviu Popescu, Hotărârile Curtii Europene a Drepturilor 
Omului pronuntate în cauzele împotriva României (1998-2002), All Beck, 
Bucureşti, 2003, p.72 

5€ Raport periodic, 2004, p.26 

înregistrându-se un număr total de 210 000 de solicitări pentru 
restituire în natură sau prin echivalent. Cu toate acestea, până 
la mijlocul anului 2004 au fost restituite 15 000 proprietăți. 


Proprietăţile bisericeşti 


A treia categorie de proprietăţi care au făcut obiectul unor îndelungi 
controverse sunt cele bisericești, aici este vorba în principal de 
proprietăţile Bisericii Greco-Catolice, dar și celelalte culte au avut 
pierderi patrimoniale în timpul comunismului. Biserica Greco-Cato- 
lică a deţinut în 1948 aproximativ 2600 de biserici care au fost 
preluate de BOR și care nu au putut reintra după 1990, cel puţin 
acolo unde există comunităţi semnificative, în patrimoniul eclezi- 
astic al greco-catolicilors?. În 1997 a fost discutat în Parlament 
proiectul iniţiat de senatorul Matei Boilă pentru retrocedarea 
lăcașurilor de cult către greco-catolici. Greutatea constituirii unei 
mase critice de susținători pentru rezolvarea acestei probleme a 
amânat soluţionarea sa. 

La finalul mandatului coaliţiei CDR-PD-UDMR, prin 
Ordonanţa de urgenţă nr. 94/2000 s-a decis retrocedarea unor 
imobile care au aparținut cultelor religioase și care au fost preluate 
în mod abuziv — „cu sau fără titlu“ — de statul român. Comitetul 
comun Ortodox şi Greco-Catolic care trebuie să dispună restituirile 
nu s-a înființat însă decât în mai 200158. Acesta s-a dovedit 
ineficient. In plus, instanțele au refuzat adesea să ia în considerare 
cauzele ce se refereau la restituire atâta timp cât exista acest 
Comitet comun. 


————— 51 Nu am intrat în posesia numărului exact de biserici care au fost 
confiscate greco-catolicilor. Potrivit unor evaluări oficiale, cuprinse și în 
Rapoartele de ţară ale Comisiei Europene, numărul bisericilor confiscate este 
de cca. 2600, din care au fost revendicate 1700 după 1990. Diferenţa poate 
fi explicată prin faptul că în numeroase comunități transilvănene nu au existat 
revendicări de proprietăți. 

58 Comentariile APADOR-CH cu privire la restituirea bunurilor 
imobiliare expropriate în mod abuziv de statul roman, in http://www.romhome. 
org/cpp news/APADOR52501.htm 

În iulie 2002 Parlamentul a adoptat o legislaţie care a 
clarificat procesul de restituire a proprietăţilor confiscate de la 
culte. Sensibilitatea politică pentru Biserica Ortodoxă a dus la 
stagnarea aplicării legislaţiei pentru retrocedarea bunurilor 
bisericeşti. Până la sfârșitul anului 2004 au fost restituite 
aproximativ 300 de lăcașuri de cult pentru Biserica Greco-Catolică’? 
(vezi și subcapit. VIII.5). 


6. Corupţia — factorul distructiv al statului de drept 


Dacă la începutul perioadei post-revoluţionare agenda publică a 
fost dominată de problemele trecutului comunist, de chestiunea 
monarhică, de polemicile în legătură cu tipul de societate care ar 
trebui construit şi metodele prin care s-ar putea realiza acest lucru 
(„terapia de șoc“ sau „reforma graduală“), de la mijlocul anilor '90 
„corupţia“ devine una din cele mai importante teme ale dezbaterii 
publice din România. Anul electoral 1996 a constituit unul din 
primele momente de vârf ale influenţei temei corupţiei asupra 
sistemului politic, acuzaţiile de corupţie la adresa partidului de 
guvernământ, în acel moment PDSR, determinând pierderea 
alegerilor de către acesta®?. Ulterior, problema corupției nu a rămas 
numai un subiect politic sau mediatic ci, și un criteriu pentru 
admiterea în Uniunea Europeanăl. 


———— 59 Raport periodic, 2004, p. 27 

60 Pentru tematica electorală din alegerile parlamentare și prezi- 
dențiale din anul 1996 vezi Camelia Beciu, Practici politice într-o campanie 
electorală, Polirom, laşi, 2000 sau Octavian Andronic, Turneul candidaților 
pentru funcţia de președinte al României, august-noiembrie 2000, Fundaţia 
AlegRo, noiembrie 2000 

6! Începuturile monitorizării Comisiei Europene asupra corupţiei încep 
în 1997, Raportul anual consemnând că „mai este mult de făcut pentru 
eliminarea corupției“, cel din 1998 reproducea formula din 1997. Raportul 
de ţară din 1999 indica faptul că trebuie acordată o „atenţie specială luptei 
împotriva corupției“, cel din 2000 constata: „corupţia continuă să fie o problemă 
sistematică și larg răspândită“. În 2001 Raportul nota: „în concluzie, cu o 
importantă excepţie în ceea ce priveşte legislaţia privind achiziţiile, nu au 
fost înregistrate progrese substanţiale în lupta impotriva corupţiei“. Raportul 

Din punct de vedere electoral tema corupției a fost 
importantă și în anul 2000. Atunci, acuzaţiile de corupţie la adresa 
mai multor membri ai coaliţiei (numele cele mai frecvent citate 
de presă erau cele ale lui loan Avram Mureșan, ministru al 
Agriculturii și Radu Sârbu, președinte al Fondului Proprietății de 
Stat etc.). In anul 2000 tema corupției era doar unul din elementele 
care au influențat rezultatul alegerilor, alături de percepţia de 
incompetență și incoerenţă a guvernării. 

Tema corupţiei a redevenit proeminentă în campania 
electorală din anul 20046, și a avut un rol decisiv în rezultatul 
votului, în măsura în care Traian Băsescu şi-a construit o strategie 
prin care se definea drept cel mai important luptător anti-corupţie, 
promițând pedepsirea corupţilor „La ţepe, în Piaţa Victoriei!“. 

Treptat, „corupția“ a dobândit toate atributele unei 


meta-teme politice, adică a devenit un subiect supraextins, căruia 
i-au fost asociate mai multe teme adiacente. Într-o anumită 
interpretare, tema corupţiei a devenit interconectată cu cea trecu- 
tului comunist („activiștii şi securiştii au reuşit să dobândească 
putere economică prin corupție“) sau cu cea a democraţiei. În anul 
2004 „corupţia“ şi „partidul-stat“ au devenit sintagme asociate de 


din 2002 sublinia „Conform studiilor, corupţia rămâne o problemă 
larg răspândită și sistemică în România, în mare parte nerezolvată încă. În 
ciuda unui cadru legal care este destul de cuprinzător şi care a fost lărgit în 
ultimul an, respectarea legii rămâne la un nivel slab“. In Raportul din 2003 
s-a ajuns la formula „Rapoartele şi sondajele internaţionale arată că în 
România corupţia continuă să fie răspândită și afectează toate aspectele 
societăţii. Subminează eficacitatea şi legitimitatea instituţiilor statului și 
frânează dezvoltarea economică a României“, pentru ca în 2004 Raportul 
periodic să constate că „Studiile și evaluările întreprinse atât de organizaţiile 
naţionale cât şi de cele internaţionale confirmă faptul că corupția rămâne o 
problemă serioasă şi răspândită în România, care afectează aproape toate 
aspectele societăţii. Nu au fost înregistrate reduceri ale nivelului de percepere 
a corupţiei iar numărul condamnărilor rămâne scăzut, mai ales în ceea ce 
priveşte corupția la nivel înalt.“ 

62 Nicoleta Fotiade, Oana Zăbavă, Corupţia — atac electoral și măsuri 
de combatere. Analiza media a discursului partidelor politice în presa scrisă 
centrală, în campania pentru alegerile locale din iunie 2004, Agenţia de 
Monitorizare a Presei Academia Caţavencu, Transparency International 
România, iulie 2004 

opoziţie partidului de guvernământ din acel moment, PSD. 
Candidatul acestui partid la funcţia de președinte al României, 
Adrian Năstase, a fost învins de către competitorul care s-a definit 
radical diferit faţă în rezolvarea acestei probleme, prin măsuri 
radicale — Traian Băsescu. 


Definirea corupției 


Pentru a putea înţelege modul în care corupția erodează statul de 
drept este nevoie să ne întoarcem la conceptul restrâns de coruptie, 
adică folosirea funcţiei publice pentru a obţine foloase necuvenite, 
în scop personal sau de grup. 

La sfârşitul anilor '90 au început să apără studii şi analize 
consistente asupra fenomenului corupţiei din statele în tranziţie 
din Europa Centrală și de Est, Banca Mondială fiind un important 
finanţator al expertizei în acest domeniu®?. Potrivit raportului 
Băncii Mondiale$f, corupţia în statele în tranziţie a fost facilitată 
în procesul reformelor simultane politice și economice de trei factori: 
„(î) rescrierea unui volum fără precedent de legi, regulamente și 
politici; (ii) extraordinara redistribuţie a bunurilor de la stat spre 
sectorul public; și (iii) absenţa virtuală a instituţiilor care să 
controleze abuzurile instituţiilor publice“. 

Literatura de specialitate stabilește distincţia între două 
tipuri de corupție: statul captiv și corupția administrativă$5. Statul 
captiv se referă la acţiuni individuale, de grup sau ale firmelor 
în sectorul public sau privat pentru a influenţa formarea de legi, 
regulamente, decrete sau alte politici guvernamentale (regulile de 
bază ale jocului) în avantajul lor, prin mijloace netransparente sau 
ilicite. Corupţia administrativă se referă la denaturarea imple- 
mentării legilor și regulilor existente, furnizând avantaje acto- 


63 Anticorruption in Transition: A Contribution to the Policy Debate, 
The World Bank, Washington, D.C., September 2000 iar pentru România 
Diagnostic Surveys of Corruption in Romania, Analysis prepared by the World 
Bank at the request of the Government of Romania, Bucharest, March 2001 

64 Anticorruption in Transition, loc. cit, p.25-26 

65 Ibidem, p.1-2 

rilor statali sau privaţi ca urmare a influenţării ilicite sau 
netransparente, prin acordarea unor câștiguri oficialilor publici. 

Studiile privind corupţia€€ identifică o serie de activități 
care fac parte din definirea statului captiv: vânzarea voturilor 
parlamentare sau decretelor prezidenţiale intereselor private, 
vânzarea deciziilor civile sau penale ale justiţiei în interes privat, 
contribuţii ilegale ale actorilor privaţi la partidele politice etc. O 
observaţie trebuie făcută pentru a înțelege definirea corupției: 
influenţa intereselor private asupra deciziilor statale este normală 
în orice sistem politic, ceea ce separă însă statul captiv ca formă 
a corupţiei de formele convenţionale ale influenței politice (prin 
lobby de exemplu) este mecanismul prin care interesele private 
interacționează cu statul, dacă forma este transparentă sau ilicită. 

Informaţiile despre corupţie rezultate în urma cercetărilor 
şi analizelor comparative sunt explicate prin mai multe tipuri de 
variabile. Un tip de ipoteze sunt cele care leagă dimensiunea 
corupţiei de gradul de agregare a normelor morale, de tipul de 
cultură politică dominantă, de tăria tradiţiei și mentalitățile 
influente în relaţiile interumane$?. Acestei explicaţii de tip cultural 
i se adaugă altele. Una dintre variabile este denumită „moştenirea 
instituțională“68, studiile transnaţionale evidențiind faptul că 
fenomenul corupţiei este mai puternic acolo unde instituţiile 
funcţionează prost, şi care nu sunt în stare să asigure competiția 
și transparența. Fenomenul corupţiei este mai larg răspândit în 
statele care au cunoscut în perioada comunistă o represiune mai 
puternică iar în noile instituţii create după prăbuşirea comunis- 
mului moștenitorii vechiului regim, nomenclatura, a jucat un rol 
important. Un factor cheie moştenit din comunism şi care influen- 
ţează gradul de corupţie al unui societăţi este „cultura intervenției 


——— % Gabriella Montinola, Robert Jackman, „Sources of Corruption: A 
Cross-Country Study“, in British Journal of Political Science, Vol. 32, 2002, 
p.147-170 

6 Nicolae Lotreanu, Carmen Raicu, „Fenomenul corupţiei: o 
explorare preliminară“, p.219-228, in Calitatea vieţii. Revista de politici sociale, 
an 4, nr. 2-3/1993, p.219 

6 Anticorruption in Transition, loc. cit, p.26 

statului“$9, birocraţii intervenind instinctiv în viaţa economică prin 
controlul întreprinderilor economice. Aceeași analiză a Băncii 
Mondiale a arătat faptul că există o corelaţie între perioada efectivă 
din care statele şi-au dobândit suveranitatea, gradul de dezvoltare 
al societății civile și corupție. 

Distribuţia resurselor materiale în ansamblul economiei 
este un alt factor care explică într-o mare măsură gradul de corupție 
dintr-o societate. Acolo unde resursele şi bunurile naţionale sunt 
concentrate în câteva întreprinderi/instituţii, tentaţia grupurilor 
private de a construi bariere legale împotriva competiţiei este foarte 
puternică, grupurile respective reușind să „captureze statul“. Acest 
lucru este evident în Azerbaidjan, Rusia, Kazakhstan și Turkme- 
nistan sau în alte state care au numeroase resurse naturale sau 
găzduiesc reţele de transport a acestora. 

Direct sau indirect, corupția face ca decizii importante să 
fie determinate de motive netransparente, care nu iau în consi- 
derare consecinţele asupra comunităţii”. Din punct de vedere 
economic, deciziile luate ca urmare a unor acte de corupție duc la 
supradimensionarea costurilor, la cheltuieli nejustificate sau chiar 
la plata unor servicii care nu au fost prestate?l. 


Forme ale corupției 


Studiile asupra corupţiei au identificat câteva zone-cheie în care 
se aceasta se manifestă. Intermedierea publică — în special 
domeniul achiziţiilor publice. Prima încercare de limitare a 
fraudelor în acest domeniu a fost în România prin Ordonanţa de 


—— 6 Ibidem, p.27 

10 Jeremy Pope (ed.), Ghidul Transparency International — Sisteme 
de Integritate Publică, București 2002, p.28 

T! Există analize care indică şi funcţiile pozitive ale corupţiei, subli- 
niindu-se că prin mijloace corupte se facilitează accesul nonviolent la afacerile 
guvernamentale, atunci când canalele politice sunt congestionate, sau ar putea 
reprezenta un mijloc de a reduce o tensiune potenţial destabilizatoare dintre 
funcţionarul public și politician, unindu-i printr-o reţea de interese personale, 
uşor de identificat. 

Urgenţă privind Achiziţiile publice din 199972. Începând cu 2003 
a fost introdus un sistem naţional de licitaţii electronice. Cu toate 
că are dezavantajul unui control mai puţin riguros al calităţii 
produselor, se pare că a fost folosit cu succes în reducerea costurilor 
de achiziţii, în unele cazuri de până la trei ori. Extinderea 
achiziţiilor publice prin metoda licitaţiei electronice a fost una din 
cerinţele Uniunii Europeane; Serviciile publice. Cu excepţia 
sistemului de învățământ, toate celelalte servicii publice sunt 
percepute ca fiind corupte sau foarte corupte. Unul dintre cele mai 
îngrijorătoare aspecte este corupția aproape endemică în rândul 
Poliţiei. Cu toate că, în general, numărul de condamnări în rândul 
poliţiştilor este destul de mic, numeroasele articole din ziare relevă 
că există o strânsă colaborare între infractori și poliţişti; Vămile 
— datorită faptului că România este o importantă rută de trafic 
de mărfuri, atât legale cât și ilegale, cât și a proastei organizări 
și remunerări a funcţionarilor, există o puternică vulnerabilitate 
în faţa criminalităţii organizate. În studiul Băncii Mondiale din 
2000 această instituţie este privită de companii ca fiind cea mai 
coruptă din România (66%); Colectarea veniturilor. În cazul 
României problema sistemului de colectare a taxelor a devenit una 
sistemică. În general se presupune că este unul din mecanismele 
cele mai folosite de partidele politice pentru favorizarea sponso- 
rilor”. Acordarea de facilităţi la plata taxelor este o altă sursă de 
corupție. În lipsa unor criterii cu adevărat clare, decizia este 
arbitrară şi, ca urmare, politizată. În presă au fost relatate nume- 
roase cazuri de membri ai partidelor de guvernământ care au 
primit numeroase înlesniri. Mai mult, acest mijloc poate fi folosit 
şi pentru exercitarea de presiuni asupra diferitelor firme, cum ar 
fi asupra sectorului mass-media, în special asupra televiziunilor”*. 


12 Ordonanţa de Urgenţă nr. 118/1999 

13 Corruption and Anti-corruption Policy in Romania, Open Society 
Institute, 2002, p.509 

14 Raport Asupra Guvernării, Societatea Academică din România, 
nr.1/2004 

Finanţarea politicii 


Una din problemele cele mai importante ale sistemelor democratice 
este finanţarea activităților partidelor politice, în campaniile 
electorale sau pentru activitatea cotidiană. Democraţii puternice, 
cum sunt Franţa, Germania sau Italia au fost zguduite de 
scandaluri de corupţie care au avut ca obiect finanțarea partidelor 
politice (Afacerea „Elf-Acquitane“ în care a fost implicat ex-cance- 
larul Helmuth Kohl, sau cazul lui Bettino Craxi în Italia). Statele 
post-comuniste nu pot face excepţie din acest proces, de finanţare 
oneroasă a partidelor politice. 

Ceea ce se observă în România și în multe țări din regiune 
este rolul tot mai important al marilor donatori. Dacă se anali- 
zează structura partidelor politice din România și este corelată cu 
nivelul de trai al populaţiei, devine clar că banii nu provin de acolo, 
ci de la donatori importanţi sau de la diferite companii. Cei implicaţi 
în politică știu foarte bine de unde vin banii respectivi, mai mult, 
cadrul legal nu a recunoscut mult timp această problemă a finanţă- 
rilor nereglementate sau ilegale?5. 

Cadrul legal al finanțării partidelor politice nu asigură 
metode suficient de puternice pentru asigurarea unui control 
eficient”. Studiile asupra costurilor campaniilor alegerilor locale 


---— 1 Marcin Walecki, Cadrul legal şi aplicarea legii în privința 
transparenţei finanțării politice în țările Europei Centrale şi de Est, in 
http://www.apd.ro/mapifiles/Walecki conferinta 2003.pdf 

16 „Lege nr. 27 din 26 aprilie 1996. Legea partidelor politice“, in M. 
Of. al României nr. 87 din 29 aprilie 1996 şi „Legea nr. 43 din 21 ianuarie 
2003 privind finanțarea activităţii partidelor politice şi a campaniilor 
electorale“, in M. Of., Partea I nr. 54 din 30 ianuarie 2003. Partidele politice 
pot strânge fonduri din: cotizaţiile membrilor, subvenţii de la bugetul de Stat, 
activităţi proprii, donaţii şi moșteniri. Pentru prima dată în 1996 s-a stabilit 
o interdicţie în a primi fonduri de la: companii, organizaţii publice şi organizaţii 
străine. De asemenea, donațiile primite de un partid într-un an ne-electoral 
nu pot depăși 0,005% din PIB, respectiv 0,01% din PIB în ani electorali. 
Partidele politice sunt obligate să publice în Monitorul Oficial toate 
donațiile care depășesc 10 salarii minime pe economie. Cu toate aceste 
reglementări legale, alegerile din 2000 au relevat ineficiența acestei legi. După 
îndelungi discuţii purtate în Parlament, în martie 2003 a întrat în vigoare 
o nouă lege privind finanţarea partidelor politice. Cu toate că, din punctul 


ROMÂNIA DE LA COMUNISM LA CAPITALISM | 467 


şi generale din anul 2000 în România au arătat că există diferenţe 
între 5 și 90 de ori între suma declarată în Monitorul Oficial și 
cheltuielile reale”. De-a lungul timpului, au fost lideri politici care 
au recunoscut că mare parte din fondurile partidelor nu sunt decla- 
rate în proporţie de chiar 80%. 

Modificarea cadrului legal pentru finanţarea partidelor 
politice în anul 2003, inclusiv în sensul extinderii plafonului de 
finanţare, nu a soluţionat problema banilor negri din campaniile 
electorale. Nici în anul 2004 partidele nu au respectat plafoanele 
de cheltuieli legale, potrivit unor estimări aproximative ale 
Asociaţiei Pro Democraţia'. Fondurile cheltuite în campania 
electorală de candidatul Uniunii Naţionale PSD+PUR la funcţia 
de Președinte al României — Adrian Năstase, numai cu publici- 
tatea în presa scrisă și cu publicitatea stradală, sunt de aproxi- 
mativ 3,5 ori mai mari decât veniturile declarate. Traian Băsescu, 
a cheltuit numai cu publicitatea în presa scrisă şi cu publicitatea 
stradală de aproximativ 1,3 mai mult decât veniturile declarate. 
De asemenea, potrivit unui raport al Institutului de Politici Publice, 
Traian Băsescu, C.V. Tudor și Adrian Năstase au primit cele mai 
multe donaţii în anul 200479. 

Intelegerea semnificației fenomenului corupţiei pentru 
viața politică este legată de identificarea donatorilor importanţi 
pentru partide. Odată realizat acest lucru, poate fi urmărită evolu- 
ţia raporturilor cu puterea a diferitelor grupuri de interes. Finan- 
tarea partidelor este o metodă prin care diferiţi „sponsori“ își 
asigură influența asupra partidelor politice și, ulterior, asupra 
guvernării, pentru a obține contracte de privatizare avantajoase 
sau alte tipuri de contracte comerciale cu instituţii publice. 


de vedere al limitărilor noua, lege este mai drastică şi forțează o 
creștere a transparentizării finanţării prin impunere publicării oricăror fonduri 
primite in 15 zile, există o serie de scăpări. 

71 Finanţarea partidelor politice în anul electoral 2000, Asociaţia 
ProDemocraţia, București, 2001 

18 Alegeri la limita democraţiei. Analiza procesului electoral din 
România, octombrie — decembrie 2004, Asociaţia ProDemocraţia, București, 
2005, p.30 .www.apd.ro 

19 „Băsescu, cel mai finanţat politician“ in „Adevărul“, 10 noiembrie 
2005 

Ce înseamnă corupţia în sens politic? Principalul răspuns 
este acela că în statele post-comuniste, prin gestionarea netranspa- 
rentă sau ilegală a resurselor societăţii s-a ajuns la crearea unei 
clase politice cu caracter oligarhic. 

În Europa Centrală — în special în statele mici precum 
Ungaria sau Cehia — oligarhii nu au apucat să joace vreun rol 
deoarece puterea economică a fost apropriată de capitalul străin 
şi s-a dizolvat în piața globală, iar puterea politică (lipsită de suport 
economic propriu) s-a împărţit între structurile formale ale 
societăţii civile și cele informale ale intereselor transnaţionales?. 
Dimpotrivă, în Rusia, specificul Perestroikăi dar și al ţării, au făcut 
ca „privatizarea sălbatică“ a uriașei economii sovietice să nu se 
poată produce fără participarea „nomenclaturii“ autohtone a 
acumulării primitive de capital, ceea ce a condus la formarea reţelei 
faimoșilor oligarhi. Investiţiile străine au fost insuficiente spre a 
putea internaţionaliza puterea economică a Rusiei. Societatea civilă 
a fost prea slabă spre a genera pluralismul democratic. S-a ajuns, 
astfel, la un complex democrato-oligarhic în care statul recurge la 
autoritate spre a neutraliza un pluralism străin de participarea 
socială și exprimând negarea statului de drept. 

Reformele inițiate în România imediat după căderea 
ceaușismului ar fi trebuit să determine, printre altele, evitarea 
apariţiei unui regim oligarhic pe ruinele sistemului totalitar. In 
ciuda intenţiilor, România a evoluat mai degrabă după modelul 
rusesc8t. Cu excepţia faptului că dezagregarea bruscă a structurilor 
vechii puteri în revoluţia din 1989 și trecerea în cvasi-clandesti- 
nitate a exponenţilor lor au lipsit statul de resursele de autoritate 
necesare luptei eficiente cu oligarhia emergentă. Așa se face că, 
spre a ajunge la putere, unii lideri politici au trebuit să facă alianțe 
cu oligarhii. Ulterior, prinși în plasa acestora, ei au trebuit să se 
alieze cu aceiași oligarhi spre a menţine puterea. Astfel, formele 
democratice au fost păstrate, dar li s-a dat un conţinut oligarhic. 


———— 80 Adrian Severin, „Oligarhia pluralistă“, „Ziua“, 16 martie 2004 

8l Vezi Silviu Brucan, Stâlpii noii puteri în România, Nemira, București, 
1996 şi România în derivă, Nemira, București, 2000. O sursă importantă 
pentru aproximarea fizionomiei capitalismului românesc sunt și topurile celor 
mai bogaţi oameni de afaceri, vezi „Top 300 Capital“, 2003 și 2004 

În atari condiţii, instituţiile democratice există dar sunt afectate 
de o corupţie endemică, iar mecanismele pluralismului funcţionează 
spre a păstra echilibrul dintre oligarhi. 


Măsurarea corupţiei 


Este corupţia din România foarte diferită? Cu siguranţă nu. Ceea 
ce face ca situaţia din România să fie considerată ca fiind cea mai 
gravă din rândul ţărilor post-comuniste din Europa Centrală și 
de Est este amploarea corupţiei în forma agravantă de stat captiv. 
Prin însăși natura sa, fenomenul corupţiei este foarte greu de 
studiat la adevărata amploare, nu poate fi cuantificat direct ca 
fenomen global al societăţii, ci doar comensurat prin metode 
indirecte. În practica curentă se folosesc trei tipuri de indicatori: 
percepția corupției și indicatorii direcți sau indirecţi ai corupţiei. 
Cum măsurăm corupţia? În cazul percepţiei fenomenului corupției 
se măsoară atât percepţia populaţiei, cât și percepţia diferitelor 
grupuri socio-profesionale susceptibile de a avea o tangenţă mai 
mare cu acest fenomen: funcţionari publici, oficiali guvernamentali, 
personalul companiilor publice și comerciale. Măsurătorile directe 
și indirecte se referă la numărul de cazuri instrumentate de 
procurori, apariţia de cazuri în mass-media, numărul de contracte 
care sfidează logica economică, etc. Dar şi aceste măsurători așa-zis 
directe, sunt estimative, nu absolute. Este ca şi în cazul economiei 
negre, care nu poate fi cuantificată ci doar estimată. 

Studiile efectuate asupra fenomenului corupţiei în Euro- 
pa Centrală şi de Est au indicat faptul că există diferenţe semni- 
ficative între statele zonei în ceea ce priveşte percepţia publică 
asupra acestui fenomen. 

Cercetările realizate asupra percepţiei corupției indică 
faptul că aceasta este larg răspândită în rândul ţărilor post-comu- 
niste, dar între acestea există diferenţe semnificative: Slovenia, 
Estonia, Ungaria și Lituania prezintă nivele comparative cu ţările 
vestice în care corupţia nu are o incidenţă semnificativă (Franţa, 
Spania și Grecia). România, Albania, Republica Moldova, societăţile 
ex-sovietice şi ex-iugoslave afectate de războaie și dezagregare 

socială prezintă, din contră, nivele ridicate ale percepțiilor privind 
corupția. 

În România, cu toate că prezența corupției este percepută 
ca foarte răspândită, doar 8% are cunoştinţă de acest fenomen din 
experienţa personală, conform datelor Barometrului de Opinie 
Publică din mai 2003. Alte 13 procente din intervievaţi știu despre 
cazuri de corupţie de la rude sau prieteni. 68% din populaţie și-au 
format imaginea despre fenomenul corupției din mass-media. Din 
acest punct se vedere se poate argumenta faptul că o mare parte 
a percepției fenomenului corupţiei este creată de mass-media. În 
acelaşi timp, 44% din publicul român identifică drept principala 
sursă de corupţie dorinţa de parvenire. Alţi 40% consideră sursa 
corupţiei a se afla în cauze exterioare funcţionarilor care făptuiesc 
acte de corupţie. Din punctul de vedere a blamării ineficienței în 
lupta împotriva corupției, din cele 3 instituţii care au atribuţii în 
acest sens, Guvernul și Justiţia sunt percepute mai ineficiente decât 
Poliţia. O altă cercetare? indică faptul că Guvernul este conside- 
rat a fi principalul responsabil de creșterea/scăderea corupției. 

Rolul proeminent al mass-media în formarea opiniilor 
despre corupţie este firesc, iar neîncrederea în sistemul politic poate 
fi explicată şi prin slabele rezultate ale diverselor campanii 
anti-corupţie. Întru-un studiu efectuat de Banca Mondială în 2000 
asupra corupției, 65% din oamenii de afaceri intervievaţi consideră 
că sistemul judiciar este corupt, plasând Justiţia pe locul doi în 
topul celor mai corupte instituții ale României. Din 1995, cu 
excepția anului 1997, măsurile guvernamentale de luptă împotriva 
corupției au fost percepute ca ineficiente aproape constant. 
Diferitele măsuri legislative adoptate de administraţie nu au reușit 
să schimbe dinamica percepției asupra corupției. 

Cine sunt corupţii din România? În perioada 1999-2004, 
ce acoperă două legislaturi, respectiv două guvernări, cei mai 
corupți sunt percepuți parlamentarii, miniștrii și judecătorii. 
Mass-media este percepută în România drept una din cele mai 
puţin corupte meseriis. Datele colectate în România se înscriu în 


82 Barometrul de Opinie Publică, octombrie 2004, Fundaţia pentru o 
Societate Deschisă, p.19-20 

Figura 6.3: Evoluția Indicelui Percepției Corupţiei în câteva ţări 

A ex-comuniste 1996-2004 
Sursa: Întocmit după valorile anuale ale Corruption Perception Index al 
Transparency International (disponibile la www.transparencv.org). Indicele 
ia valori de la O (corupţie totală) la 10 (absenţa totală a corupţiei) și reflectă 
percepția cetățenilor asupra corupţiei din ţara respectivă. Corruption 
Perception Index 2003 (CPI 2003) se bazează pe cuantificarea percepţiilor 
asupra corupției raportate de 17 sondaje realizate de 13 instituţii 
independente. 145 de ţări au fost studiate în 2004. Vezi și Bogdan Voicu, 
Postcomunismul: surse, instituții şi strategii individuale, Material realizat 
în cadrul temei de plan (2002-2003), Institutul de Cercetare a Calităţii Vieţii, 
București, Noiembrie 2003, p. 49, in www.iccv.ro 


dinamica internaţională, care plasează între cele mai corupte 
instituţii partidele politice, parlamentul, poliția şi autorităţile 
fiscale. 


Unul dintre indicatorii sintetici cei mai importanți, folosiţi 
în evaluările internaţionale este indicele Transparency Interna- 
tional. Scorurile primite de ţări pe acest indice variază de la 0 — 
corupție absolută și 10 — lipsa corupţiei. Metoda cumulează 
sondaje și reflectă perceptia oamenilor de afaceri și a analiștilor 
de țară, atât rezidenţi cât și nerezidenti. Evoluţia scorurilor obti- 


8 “Topul coruptiei: partidele, vama și justiția“, in „Ziua“, 10 decembrie 
2004 

nute de România în perioada 1997-2004 reflectă faptul că 
situaţia a fost fluctuantă, fiind în relaţie și cu dinamica încrederii 
în instituţiile politice. În clasamentul pe anul 1997 România ocupa 
locul 37 din 52 state, în 1998 locul 61 din 85, în 1999, 63 din 99, 
în 2000 68 din 90, în anul 2001 locul 69 din 91, în 2002, România 
s-a poziționat pe locul 77 din 102 ţări incluse în sondaj, în 2003 
pe locul 83 din 133 state, iar în 2004 pe locul 87 din 145 de state. 


Indicele de percepţie a corupţiei Transpa'ency 
International 


Perioada 1997.2004 


Figura 6.4: Valori ale CPI pentru România, 1997-2004 
Sursa: Întocmit după valorile anuale ale Corruption Perception Index al 
Transparency International (disponibile la www.transparency.org). 


Dacă aceste date privind percepţia sunt corelate cu 
numărul de infracţiuni de corupţie şi cu trimiterile în judecată 
pentru trafic de influență (figurile 6.5, 6.6) observăm că nu există 
o corelație puternică între percepţia asupra corupţiei și acțiunea 

Figura 6.5 

TOTAL INCULPAŢI TRIMIŞI ÎN JUDECATĂ PENTRU 
INFRACŢIUNI DE CORUPŢIE 

Figura 6. 6 
Sursa: http://www.pcsi.ro/indicatori.htm 


justiției de combatere a acesteia. In orice caz, perioada analizată 
nu confirmă o relație cauzală între acțiunea justiției și perceptie. 


Elemente ale cazuisticii corupției 


Perioada de tranziţie din România a fost însoțită de zgomotoase 
scandaluri de corupţie, sistemul bancar românesc aflându-se în 
centrul acestora. Românii au fost martori și au suferit din cauza 
şirului de falimente bancare și de escrocherii ale fondurilor de 
investiţii: „Credit Bank“, „Bancorex“, „Columna Bank“, „Dacia 
Felix“, „Bankcoop“, „Banca Internaţională a Religiilor“, Banca 
„Unirea“, Banca „Albina“, Banca „Turco-Română“, zecile de 
pseudo-bânci populare, precum şi „Caritas“, „F.N.I.“, „SAFI“ ş.a, 
sunt tot atâtea falimente răsunătoare care au spulberat credibili- 
tatea, în genere, a instituţiilor financiar-bancare din România8. 

Dintre scandalurile de corupţie, cele mai semnificativ pare 
a fi cel al Băncii Române de Comerţ Exterior (Bancorex). 
Informaţiile apărute în presa românească și străină de-a lungul 
timpului arată că Bancorex a fost sursă de îmbogăţire pentru unii 
din cei mai bogaţi oameni din România&, în perioada 1990-1997. 


8 Viorel Sălăgean, „Cât costă România <Cazul Vântu>?, in 
http://adevarul.kappa.ro/eco511-01.html 

Bancorexul a reprezentat însă și o instituţie de la care persoane 
ce ocupau funcţii-cheie în Poliţie, Justiţie, Garda Financiară, în 
serviciile secrete și în alte instituţii ale statului au luat credite cu 
dobânzi de maxim 18%, în cele mai multe cazuri dobânda a fost 
însă de numai 5%, în condiţiile în care dobânda la un credit normal 
în acea perioadă era de circa 100%. Din această diferenţă de 
dobândă banca a pierdut zeci de milioane de dolari. Conform 
Fondului Monetar Internaţional, devalizarea Bancorex a costat 
statul român aproximativ 1,8 miliarde de dolari. Falimentul 
Bancorex este asociat cu PDSR, partid acuzat de faptul că și-a 
răsplătit proprii membri prin credite preferențiale sau a utilizat 
fondurile băncii respective inclusiv în campania electorală din 1996. 


Tot de Bancorex este legat și cel mai celebru scandal de 


finanţare a unei campanii electorale, așa-numita „Afacere Costea“$7. 


Acuzaţiile aduse de presă, și anchetate de Justiţie, sunt că, prin 
diferite operaţiuni comerciale realizate între instituţii ale statului 
(Secretariatul General al Guvernului, Ministerul Agriculturii) și 


85 Revista „Capital“ realizează anual un top al celor mai bogaţi oameni 
din România. Familia Păunescu, posesoare a unei averi de 640-650 milioane 
dolari în anul 2003, se remarcă prin George Constantin Păunescu, care între 
1997-2000 a fost anchetat în mai multe dosare penale pentru subminarea 
economiei naţionale, fals și uz de fals, infracţiuni la legi bancare. Prejudiciile 
totale imputate în dosarele penale depășeau 200 de milioane de dolari. De 
numele lui George Constantin Păunescu au fost legate prăbușirile a două 
bănci: Bancorex și Bankcoop, in „Capital. 300 cei mai bogaţi români“, noiembrie 
2003, p.37. Un alt membru al familiei, Valentin Păunescu coordonează 
activităţile media posturi de radio locale, B1 TV, ziare. 

8% Raport lista Bancorex, in http://abuzuri.hvpermart.net/studii/ 
bancorex.htm 

87 Omul de afaceri Adrian Costea a fost anchetat pentru faptul că a 
încheiat, prin firmele sale, un contract de editare a unei cărți de promovare 
a României („Eterna și fascinanta Românie“), într-un tiraj de 97.000 de 
exemplare pentru suma totală de 5.797.740 dolari, operațiune comandată de 
Secretariatul General al Guvernului în 6 martie 1995, şi garantată de către 
Bancorex, in „Costea — cercetări“, Mediafax, 8 mai 2000 

firmele lui Adrian Costea, PDSR și Ion Iliescu au beneficiat de 
materiale publicitare pentru campania electorală din 199688. 

Un alt caz de corupţie care a afectat numeroși cetăţeni 
ai României este „Afacerea Caritas“6, care s-a derulat în perioada 
1992-1994. Aceasta a fost un joc piramidal, care a generat un mare 
număr de îmbogățiți dar și un mare număr de păgubiţi, unele date 
arătând că în schemă au fost cuprinse 300.000-400.000 persoane”. 
Deși jocul piramidal a fost autorizat de autorităţi, Ion Stoica, 
patronul afacerii, a făcut plăţi preferenţial unor persoane care nu 
depuseseră bani, a făcut plăţi unor demnitari, a realizat plăți peste 
rând, în schimbul protecţiei politice a jocului. Deși Ion Stoica a 
fost trimis în judecată și condamnat sub învinuirea de a fi păgubit 
Primăria Cluj, acesta nu a fost trimis în judecată în paguba 
cetăţenilor corecţi, care au participat la jocul respectiv. Din punct 
de vedere politic, cei mai importanţi sprijinitori ai „Afacerii Caritas“ 
au fost liderii PUNR, în special Gheorghe Funar, primarul 
municipiului Cluj-Napoca. Guvernul PDSR și Ion Iliescu au atacat 
„Caritas“-ul, văzut ca principala vulnerabilitate a PUNR. Acest 
partid a beneficiat de donațiile de la „Caritas“, dar după prăbu- 
şirea sa în mai 1994 PUNR a ajuns în sondaje la 2%. 

Alături de „Caritas“ au existat încă multe jocuri pirami- 
dale, care promiteau câștiguri și mai fabuloase, nu de opt ori în 
90 de zile cum făcea schema condusă de Ion Stoica, ci de 10, 12, 
25 (!!!) ori în trei luni: „Gerald“, „El Dorado Gold“ etc. Patronii 
acestor scheme piramidale au beneficiat de conivenţa statului. In 


38 In anul 2000 Costea îl dă în judecată pe Ion Iliescu la Paris, pe 
motiv că nu i-a plătit afişele electorale pe care firma lui le-a tipărit pentru 
campania electorală din 1996. El a solicitat plata a 8,8 milioane de franci 
francezi pentru imprimarea a 33 de milioane de afişe electorale de câtre 
societatea sa, GSE, pentru care, susţine el, există facturi ce nu au fost plătite 
niciodată. In noiembrie 2001, procesul care s-a ţinut cu ușile închise la 
Tribunalul de Mare Instanță din Paris i-a dat câştig de cauza lui Ion Iliescu. 
Instanţa a admis că factura reclamată ca fiind neplătită de către Iliescu și 
partid nu poate fi plătită pentru că este prescrisă, in Confesiunea lui Adrian 
Costea, „Jurnalul Naţional“, 23 februarie 2004 

39 Katherine Verdery, Socialismul — ce a fost şi ce urmează, Institutul 
European, Iaşi, 2003, p.347-359 

% Victor Bârsan, op.cit., p.176-177 

Slovacia și Bulgaria ele au fost interzise de guvern imediat după 
apariţie. În România și Rusia interdicţia a venit târziu și, pentru 
mulţi oameni, tardiv. E 

O altă afacere dubioasă care a zguduit prin dimensiunea 
ei societatea românească este Fondul Naţional de Investiţii?!. După 
o dezvoltare spectaculoasă, Fondul Naţional de Investiţii intră în 
mai 2000 în imposibilitate de plată, iar C.E.C. refuză să onoreze 
contractul de garanţie, cerând Justiţiei să anuleze acest contract. 
De asemenea, C.N.V.M. suspendă activitatea F.N.I. Se descoperă 
că toate conturile F.N.I. sunt goale, iar datele pe care SOV-INVEST 
le raporta erau false. Masive proteste ale investitorilor au loc, 
deoarece peste 300 000 de oameni au rămas păgubiți. Doar o mică 
parte din aceştia și-au recuperat o parte din sumele investite, 
în urma unor proteste sociale ample și repetate. 

Aceste prelevări din cazuistica extrem de bogată a corup- 
tiei din România au în comun câteva trăsături importante: 
i) existenţa unei participări, complicități sau acoperiri politice; ii) în 
multe dintre cazuri pot fi detectate legaturi cu structuri ale 
vechiului regim (Securitate, aparatul de partid); iii) nici unul dintre 
marii beneficiari nu ajunge să fie pedepsit; iv) în puţine cazuri, 


— 91 Fondul National de Investiţii (F.N.1.) a fost autorizat ca fond deschis 
de investiții prin decizia D nr. 159/15.09.95, a Comisiei Naţionale a Valorilor 
Mobiliare (C.N.V.M.). În urma unei publicităţi agresive în mass-media (sub 
sloganul „Dormi liniștit, FNI lucrează pentru tine”), FNI devine cel mai 
important fond mutual din România, acordând dividende mult mai mari decât 
dobânzile bancare. La data de 06.12.1999, F.N.I., SOV INVEST S.A. şi C.E.C. 
S.A. au încheiat un contract de fidejusiune/cauţiune prin care C.E.C. S.A., 
în calitate de cauţionator, se obligă la „garantarea valorii plăţii de 
răscumpărare a titlurilor de participare din ziua depunerii cererii de 
răscumpărare“, in http://www.asociatiafni.rofistoric.htm 

92 În 11 decembrie 2003 Înalta Curte de Casaţie şi Justitie (ICCJ) a 
respins recursul Autorităţii pentru Valorificarea Activelor Bancare (AVAB), 
formulat împotriva unei decizii a Curţii de Apel Bucureşti, prin care o parte 
a investitorilor la Fondul Naţional de Investiţii (FNI) fuseseră despăgubiţi. 
390 de păgubiţi, reuniți în Asociaţia CEC-FNI-2000 au câştigat sumele 
investite iniţial evaluate la 25 miliarde de lei, precum și o majorare de 100% 
determinată de inflaţie, in „390 de păgubiţi la FNI vor primi înapoi 50 miliarde 
de lei!“,in „România liberă“, 12 decembrie 2003 

sunt arestaţi și foarte rar condamnaţi câțiva executanţi de rangul 
doi; v) prejudiciile sunt suportate de către contribuabili; vi) în cele 
din urmă, peste scandalul de presă — dacă acesta a existat — se 
aşterne tăcerea%. Valoarea estimată a pierderilor cetăţenilor 
români în diverse afaceri de corupţie sau escrocherii este, pentru 
perioada 1990-2004 de cca. 25 miliarde Euro, adică aproximativ 
jumătate din Produsul Intern Brut al României din 2004. 


7. Rolul Avocatului Poporului în construirea 
statului de drept 


Ca urmare a avansului filozofiilor legate de drepturile omului și 
a nevoii de instituire a unui control mai riguros al cetăţenilor 
asupra puterii politice, la nivel european începând cu anii '80 s-a 
dezvoltat o nouă instituţie, Avocatului Poporului. Ea a fost adoptată 
de ţările UE pornindu-se de la modelul „ombudsman-ului“ din ţările 
nordice, o instituţie cu tradiţie în aceste state. Plecând de la nevoia 
de a construi instituţii care să vegheze la funcţionarea statului de 
drept, România a adoptat și ea această instituţie, încă de la intrarea 
în vigoare a Constituţiei din 199194. 


= 93 „Aţi pierdut 25 de miliarde de Euro!“, in „Evenimentul zilei“, 29 
martie 2004 
% Conform articolului 55 din Constituţia din 1991, Avocatul 
Poporului „este numit de Senat, pe o durată de patru ani“ în scopul apărării 
drepturilor și libertăţilor cetăţenilor. Avocatul Poporului nu poate îndeplini 
alte funcţii publice sau private. Totuși, reglementarea funcţionării instituției 
urma să fie făcută prin lege organică. Articolul 56 prevedea atribuţiile acestei 
instituţii. Astfel, Avocatul Poporului putea fi sesizat de cetăţenii ale căror 
drepturi fuseseră lezate sau se putea auto-sesiza în cazuri flagrante. De 
asemenea, autorităţile sunt obligate să dea tot concursul solicitărilor instituţiei. 
În privinţa controlului activităţii Avocatului Poporului, acesta este obligat 
să prezinte rapoarte anuale sau la cerere celor două Camere ale Parlamentului, 
în care putea recomanda adoptarea unor acte legislative sau de altă natură 
pentru întărirea drepturilor cetăţenilor. Prin revizuirea constituțională din 
octombrie 2003 s-au modificat şi o serie de prevederi cu privire la Avocatul 
Poporului. Mandatul persoanei desemnate în această funcţie este extins la 
cinci ani, iar persoana respectivă putea îndeplini funcţii didactice din 
învățământul superior. Totodată, era stipulată înfiinţarea unor posturi de 

În perioada 1992-1996 Avocatul Poporului a fost o insti- 
tuţie existentă doar în Constituţie. Primii pași pentru crearea unei 
instituţii funcţionale s-au realizat timid, activitatea sa fiind regle- 
mentată prin legi din 1997 și 2002% şi 2004. Principala misiune 
a Avocatului Poporului este să investigheze anumite situaţii în care 
sunt afectate libertăţile cetățenești, la sesizarea celor lezaţi sau 
prin autosesizare. 

Pentru a participa la realizarea unui echilibru între pute- 
rile statului, instituţia Avocatului Poporului este autonomă față 
de orice altă autoritate publică, fără a se substitui, însă, acestora. 
Rapoartele de activitate anuale sunt depuse la Parlament. Avo- 
catului Poporului era obligat să urmărească rezolvarea pe căi legale 
a petiţiilor scrise ale reclamanţilor, poate avea „acces la documente 
secrete deţinute de autorităţile publice“, sesiza autorităţile 
asupra „ilegalităţii actelor sau faptelor âdministrative“ și putea 
desfăşura anchete proprii%. 

Rolul Avocatului Poporului în constituirea statului de 
drept a crescut treptat, aşa cum demonstrează şi evaluările anuale 
realizate de Comisia Europeană. Raportul de ţară din 1998 remarcă 
faptul că instituţia avea 46 de angajaţi, fiind nevoie de întărirea 
funcţiilor sale”. În 1999, Raportul înregistra o consolidare a 
activităţii instituţiei și faptul că biroul Avocatului Poporului deve- 
nise operaţional, mai ales datorită creșterii numărului angajaților. 

Fiind o instituţie fără tradiţie în România, se poate 
remarca persistenţa unor confuzii în rândul publicului cu privire 


adjuncţi ai Avocatului Poporului, specializaţi pe diferite domenii de 
activitate. In modificarea legii Avocatului Poporului din anul 2004 se prevede 
şi posibilitatea de a putea sesiza Curţii Constituţionale excepţiile de 
neconstituţionalitate ale legilor si ordonanţelor 

9% „Legea 35/1997 privind organizarea și funcţionarea instituţiei 
Avocatului Poporului și Legea 181/2002 privind modificarea și completarea 
Legii 35/1997“, şi „Lege nr. 233 din 7 iunie 2004 pentru modificarea și 
completarea Legii nr. 35/1997 privind organizarea și funcţionarea instituţiei 
Avocatul Poporului“, in http://www.avp.ro 

% Codru Vrabie, Rolul Avocatului Poporului în apărarea liberului 
acces la informaţiile de interes public, Asociaţia Română pentru Transparenţă, 
București, 2002, p.27-28. 

97 Regular Report, 1998, p.9 

la rolul Avocatului Poporului%. Astfel, nu se făcea clar diferenţa 
dintre Avocatul Poporului şi Curtea Supremă de Justiţie, fiind 
înaintate multe petiţii care erau mai degrabă de resortul justiţiei 
sau al administraţiei. 

In 2000, raportul Comisiei Europene înregistra creșterea 
cu 50% a numărului petiţiilor din 1999, comparativ cu 1998. De 
asemenea, numărul petiţiilor din primele două trimestre ale anului 
2000 era egal cu numărul total al petiţiilor din anul precedent. 
Cea mai mare parte a petiţiilor vizau restrângeri ale drepturilor 
individuale, procesul de restituire a proprietăților, violența în 
familie și cazuri sociale. In anul 2001 se înființează centre regionale 
ale instituţiei și se înregistrase o creștere a numărului de audienţe 
directe ale cetăţenilor (Alba Iulia, Bacău și Craiova)%. Ultimele 
raportări luate în calcul, cele pentru anul 2004, indică o creștere 
a numărului de petiţii adresate, o diversificare tematică a acestora, 
precum și creşterea numărului de autosesizări ale Avocatului 
Poporului 1%. 

Problemele principale în activitatea Avocatului Poporului 
sunt cele care rezultă din slaba cooperare cu ministerele, tribu- 
nalele şi administraţia locală. Instituţia nu dispunea de resurse 
financiare suficiente. O altă problemă este numărul destul de mare 


> % Regular Report, 1999, p.17 

9 Raportul din 2001 evidenția şi slaba cooperare dintre instituţia 
Avocatului Poporului şi celelalte instituţii publice. Se avea în vedere timpul 
îndelungat scurs de la depunerea dosarelor până la soluţionarea lor, durată 
ce depășea perioada maximă prevăzută de lege. Raportul Comisiei din 2002 
remarca introducerea unor prevederi legale noi, în sensul conferirii 
autorităţii de a înfiinţa oficii regionale şi obligaţia Curţii Constituţionale de 
a cere avizul Avocatului Poporului în privinţa legilor care se refereau la 
domeniul drepturilor omului, precum şi rolul consultativ al instituţiei în 
procesul legislativ vizând drepturile şi libertăţile fundamentale. De 
asemenea, în 2001 fusese numit un nou Avocat al Poporului şi doi noi adjuncţi, 
însă numărul personalului nu se modificase, spre deosebire de numărul de 
petiţii, care crescuse semnificativ. Dintre acestea, majoritatea se refereau la 
drepturile de proprietate, dar și la asistența socială şi dreptul la un nivel de 
trai decent. 

100 Avocatul Poporului, Raport anual pe anul 2004, in http:// 


WWW.avp.ro A 

de cereri care nu au legătură cu instituţia, de unde rezultă că o 
parte importantă a populaţiei nu este încă familiarizată cu rolul 
şi funcţiile ei. De asemenea, ponderea mare a litigiilor de proprie- 
tate indică problemele procesului judiciar în acest domeniu. Prin 
desemnarea Avocatului Poporului ca supraveghetor al aplicării legii 
pentru protecţia datelor cu caracter personal instituţia a fost 
specializată în această chestiune. 

Cea mai importantă problemă o reprezintă lipsa de inte- 
res, inclusiv a Parlamentului pentru activitatea Avocatului 
Poporului. Dezinteresul poate fi pus pe seama neînţelegerii modului 
de funcţionare a instituţiei, dar și a unei slabe comunicări 
inter-instituţionale. Avocatul Poporului rămâne o instituţie al cărei 
potenţial ar putea creşte, în procesul construcţiei statului de drept, 
cu condiţia ca aceasta să nu fie cuprinsă de efectele negative ale 
birocratizării, iar accesul la serviciile ei tot mai greoi. 


8. Drepturile omului 


Diferenţa fundamentală dintre un stat de drept şi un regim 
autoritar sau totalitar se găseşte în atitudinea faţă de drepturile 
fundamentale ale cetăţeanului, dacă acestea au prioritate în faţa 
aşa-numitelor „interese de stat“, iar prin justificarea apărării 
acestora sunt limitate libertăţile fundamentale. Succesul sau eşecul 
proceselor de tranziţie ar putea fi măsurat prin respectul acordat 
omului în calitatea lui de cetăţean, liber și egal cu ceilalţi semeni 
ai lui, dar responsabil în faţa legilor, stabilite în mod democratic. 
Experiența totalitară îndelungată a afectat modul în care cetăţenii 
reacționează la restrângerea drepturilor și libertăţilor funda- 
mentale, atrofiind spiritul civic-participativ. 

Şi în România, ca și în celelalte societăți post-comuniste, 
internalizarea valorilor democratice a fost un proces dificil, 
îngreunat atât de remanenţele mentalității de tip totalitar, cât și 
de persistenta unor structuri ale vechiului regim, care au dorit să-și 
conserve autoritatea manifestându-se potrivit vechilor habitudini. 
In modul în care se reușește atingerea unor standarde înalte în 
respectarea drepturilor omului poate fi măsurată profunzimea unor 
schimbări revoluționare. Situaţia drepturilor omului într-o socie- 

tate conferă greutate argumentaţiei potrivit căreia o revoluţie, fie 
ea oricât de radicală, nu este decât un moment, după care urmează 
procesele de schimbare graduală, a căror amploare sunt, dintr-un 
anumit punct de vedere, un instrument de măsură pentru 
„revoluţie“. 

Statul de drept poate fi înţeles și ca respectarea drepturile 
și libertăţile fundamentale. Acestea sunt codificate juridic în Decla- 
raţia Universală a Drepturilor Omului!0!, Convenţia Europeană 
pentru protecţia drepturilor omului şi libertăţilor fundamentale, 
precum şi alte tratate şi convenţii internaţionale în materie. 

Primul pas în realizarea unui autentic stat de drept a fost 
relativ ușor de făcut, şi a constat în reglementarea constituţională 
a drepturilor fundamentele: libertatea de exprimare, de asociere, 
a conștiinței sunt garantate în România prin Constituţie. Pentru 
a indica modernitatea Constituţiei și intenția de a garanta 
drepturile fundamentale se prevede că standardele internaţionale 
în domeniu au prioritate asupra legislaţiei naţionale. 

Acest proces inițial de tip normativ, rezultat direct al 
mesajului revoluţiei din decembrie 1989, a fost urmat de fenomenul 
mult mai greu de realizat, de retragere a statului, în formele sale 
insidioase, din viaţa privată a cetățenilor. Acest lucru nu s-a făcut 
gradual, şi el a constituit miza definitivării schimbării de regim. 
Dinamica internă a acestui proces, rafinarea lui, s-a realizat 
printr-un proces de aculturaţie, de învățare prin mimetism sau ca 
urmare a presiunilor factorilor externi. Analiza rapoartelor 
internaționale privind drepturile omului indică faptul că în cadrul 
monitorizărilor diferitelor instituţii și organizaţii, o mare atenţie 
a fost acordată situaţiei copiilor instituţionalizați, condiţiilor de 
detenţie, folosirea torturii pentru obținerea de mărturii, iar dintre 
drepturile minorităților situaţia etniei rroma. Aceasta face 
obiectul discriminării sociale, având vechi rădăcini culturale. 

Din perspectiva scopului acestei cercetări este interesant 
de urmărit respectarea drepturilor fundamentale ale omului ca 


——— 101 Corneliu-Liviu Popescu, Protecţia internațională a drepturilor 
omului-surse, instituţii, proceduri. Note de curs, All Beck, Bucureşti, 2000, 
passim 

rezultat al luptei cu structurile vechiului regim. Ruptura faţă de 
acesta însemna şi o schimbare esenţială în ceea ce privește res- 
pectarea dreptului la intimitatea vieţii private, precum și a secre- 
tului corespondenţei sau convorbirilor telefonice de către instituțiile 
statului. Potrivit unor informaţii furnizate de Parchetul General, 
în urma unei decizii a justiţiei în acest sens, din anul 1991, după 
intrarea în vigoare a Legii siguranţei naționale, până în 2002 au 
fost un date de Parchetul General 14.267 de mandate de ascul- 
tare a convorbirilor telefonice, a înregistrărilor audio și video. Intre 
1996 şi 2002, Parchetul General a emis, la cererea procurorilor, 
5.489 de mandate de ascultare. Din toate acestea, doar în 997 de 
cazuri s-au obţinut informaţii care au putut fi utilizate ca mijloace 
de probă în soluţionarea unor cauze penale!0%2. Numărul foarte mare 
de mandate de ascultare eliberate de Parchet trezește suspiciuni 
legate de implicarea abuzivă a serviciilor secrete în viața 
cetăţenilor. 

Un al doilea element important pentru înţelegerea pro- 
funzimii schimbării revoluţionare se referă la gestionarea 
trecutului comunist, în special la rolul Securităţii ca instrument 
fundamental pentru existenţa statului totalitarI%3. 

Gestionarea trecutului totalitar a determinat nașterea 
unor serioase controverse în majoritatea statelor post-comuniste. 
Dacă la începutul anilor '90 s-a dorit din partea unei părţi radicale 
a societăţii românești aplicarea unei legi a lustraţiei (punctul 8 


—— 102 Mii de telefoane, ascultate degeaba“, in „Evenimentul zilei“, 12 
decembrie 2003 
103 Nu îmi propun să discut în această cercetare despre rolul ofițerilor 
de Securitate în cadrul sistemului politic de după 1989, menţionez însă că 
„problema securiștilor“ constituie unul din subiectele centrale ale discuţiilor 
publice din România, dar și cel mai dificil de studiat în lipsa unor surse publice 
sistematice. Punctul de plecare al unei asemenea discuţii ar putea fi numărul 
de angajaţi ai Departamentului Securităţii Statului la 22 decembrie 1989; 
15.312 angajaţi, din care 10.114 ofiţeri, 3179 subofițeri, in Marius Oprea, 
Moștenitorii Securităţii, Humanitas, București, 2004, p.48. Vezi şi analiza 
lui Dennis Deletant, Ghost from the Past: Successors to the Securitate in 
Post-Communist Romania, p.35-58, in Duncan Light, David Phinnemore 
(edit.), Post-Communist Romania. Coming to terms with Transition, Palgrave, 
2001 

al Proclamaţiei de la Timișoara), de-a lungul anilor pasiunile au 
scăzut în intensitate. În urma unui compromis realizat între putere 
și opoziţie, dar și în interiorul coaliţiei CDR-USD-UDMR, în 1999 
s-a înfiinţat Consiliul Naţional pentru Studierea Arhivelor 
Securităţii!04. CNSAS ar trebui să pună la dispoziția societății 
dosarele, documentele și toate materialele întocmite de Securitate 
până la data de 22 decembrie 1989. Funcționarea acestei instituţii 
s-a lovit însă de două probleme sistemice: 1) CNSAS nu era 
deţinătorul arhivelor, cercetările întreprinse de Colegiu se realiza 
în baza dosarelor furnizate de Serviciul Român de Informaţii, care 
nu putea fi controlat dacă oferă sau nu toate informaţiile; 2) de- 
oarece cei 11 membri ai Consiliului sunt numiţi în baza algo- 
ritmului parlamentar existent în momentul înființării, după anul 
2001 s-a ajuns la un blocaj al activităţii acestuia19%5. 

Rezultatele activităţii CNSAS în perioada studiată de noi 
sunt dezamăgitoare pentru cei care au dorit ca această instituție 
să reprezinte un „Minister al Adevărului“. Efectele activităţii 
CNSAS i-au atins, mai degrabă, pe cei care au colaborat cu Secu- 
ritatea decât pe cei care au făcut parte din ea, pe ofițeri!%. Eșecul 
proiectului de realizare a unui „moment zero“ al istoriei României 
prin deconspirarea Securităţii ca poliţie politică este un indiciu al 
faptului că revoluția din decembrie 1989 nu a fost una atât de 
radicală precum s-a sperat şi a rămas, până la urmă, una neter- 
minată. lar ritualul recunoașterii vinovăţiei nu a putut fi dus la 
bun sfârșit din cauza insuficientului material documentar”. 


—— 104 „Legea nr. 187 din 7 decembrie 1999 privind accesul la propriul 
dosar și deconspirarea Securităţii ca poliţie politică“, in M. Of. nr. 603 din 
9.XI1.1999 

105 Lavinia Stan, „CNSAS — privire retrospectivă“, in Sfera Politicii, 
nr. 108, 2004, p. 14-21 

106 Gabriel Andreescu, „CNSAS între intimidare politică şi vindecare 
morală“, in „Curentul“, 4 mai 2001 

107 Gil Eyal, Iván Szelenyi, Eleanor Townsley, Capitalism fără 
capitalişti: noua elită conducătoare din Europa de Est, Omega, Bucureşti, 2001, 
p.144-145 

9. Concluzii 


După abolirea regimului dictatorial comunist a lui Nicolae 
Ceauşescu, România a făcut primii paşi spre constituirea unui 
sistem politic democratic. Procesul de democratizare a fost însă 
întârziat și fragilizat de violențele primului deceniu al tranziţiei, 
mineriadele în primul rând. Instituţiile formale ale unui sistem 
politic democratic s-au creat încă din primii ani, însă funcţio- 
nalitatea lor este îngreunată de practici informale. 

Echivocul în legătură cu statutul proprietăţii a fost înlă- 
turat la nivel constituţional abia în 2003, în urma modificării 
Constituţiei. Justiţia nu s-a constituit decât în parte ca un meca- 
nism funcţional, acţionând mai degrabă după regula celui mai 
puternic financiar şi relaţional, decât după normele juridice și 
dovezile prezentate. 

Pe parcursul acestui capitol am analizat derularea şi 
semnificaţia unora din principalele evenimente politice care au 
întârziat constituirea statului de drept, precum şi rolul justiţiei, 
problema corupţiei etc., însă ceea ce a rămas neexplorat sunt 
trăsăturile esenţiale ale culturilor politice ale populaţiei românești, 
care accelerează sau, dimpotrivă, împiedică edificarea statului de 
drept. Definirea elementelor centrale ale culturii politice este 
realizată în subcapit. VIII.2. 

Potrivit unui studiu sociologic!0 clasa politică este, în 
genere, mai deschisă şi pro-europeană decât media populaţiei. Acest 
argument ar putea fi invocat pentru plasarea responsabilităţi 
pentru funcţionalitatea statului de drept nu numai la nivelul elitei 
politice, ci și la cel al administraţiei, mergând până la comporta- 
mentului simplilor cetățeni. Nu se poate imagina un stat de drept 
pe deplin funcţional fără cetăţeni cu valori democratice, care să 
poată respinge utilizarea unor practici netransparente pentru 
obţinerea unor servicii publice, dar și să fie în măsură să sancţio- 
neze, prin vot, încălcările valorilor statului de drept de către 
politicieni. 


108 


———— 108 Alina Mungiu-Pippidi, Politica după comunism: structură, 
cultură şi psihologie politică, Humanitas, București, 2002, p.34 

Întrebarea cheie este dacă România la sfârşitul anului 
2004 are trăsăturile esenţiale ale unui stat de drept. Dacă luăm 
criteriile internaţionale care măsoară statul de drept, România se 
apropie de îndeplinirea majorităţii acestor caracteristici, dar socie- 
tatea românească nu a acumulat încă suficiente deprinderi 
democratice, astfel încât statul de drept să fie pe deplin funcţional. 
(vezi tabel 8.1). 

Analiza măsurătorilor internaționale asupra statului de 
drept indică o consolidare treptată a statului de drept în Româ- 
nia, rolul esenţial în acest proces avându-l integrarea europeană. 
Potrivit indicelui de dezvoltare a societății civile, România se înscrie 
în aceeași dinamică regională cu Bulgaria, existând diferențe faţă 
de statele integrate în Uniunea Europeană la 1 mai 2004. România 
se înscrie într-o zonă intermediară, procentaje mai scăzute la 
dezvoltarea statului de drept fiind înregistrate în Balcanii de Vest 
și spaţiul ex-sovietic. 


Tabel 6.1: Indicele de dezvoltare a statului de drept 1999-2004 


1999-2000| 2001 2002 | 


4,13 


Sursa: Freedom House Report, http://www.freedomhouse.org/ 

* Pentru 2004 a fost introdus un nou indice — „noua democraţie“, calculat 
ca un compus din indicele democraţiei şi indicele statului de drept. ** Pe o 
scală de la 1 la 7, 1 reprezintă cel mai înalt nivel, iar 7 cel mai scăzut nivel 
de dezvoltare al statului de drept. 


Faptul că România nu este încă un stat de drept consolidat 
se datorează, în mare parte, existenţei unei corupții larg răspân- 

dite, care încătușează libertățile individului și drepturile lui sociale. 
Sistemul politic funcţionează prin mecanisme informale, corupte. 
Cetăţenii nu au deprins încă suficiente abilităţi democratice pentru 
a fi în măsură să sancționeze încălcările flagrante ale principiiilor 
statului de drept. 

Accelerarea creării unui stat de drept funcţional trebuie 
pusă în bună măsură pe seama presiunilor externe, în primul rând 
din partea Uniunii Europene. Societatea românească nu a atins 
maturitatea necesară pentru a realiza un echilibru între instituții, 
populația nu a deprins reflexele de a cenzura comportamentele 
nedemocratice ale partidelor politice, aflate la putere sau în opo- 
ziţie, sau de a respinge practicile netransparente din administrație 
şi justiție. 

Constituirea statului de drept trebuie văzută ca un proces 
gradual, de acumulare a unor tradiţii democratice, a unor instituţii 
complexe care să funcționeze după principiul controlului și echi- 
librului. De asemenea, funcționalitatea statului de drept este legată 
de construirea unei culturi civice a cetățenilor, care să-i determine 
să lupte pentru conservarea primatului cuvântului în politică. Din 
această perspectivă, statul de drept este un proces dinamic, care 
este mai mult decât respectarea formalismului juridic. Statul de 
drept este esenţa sistemului politic democratic. 


Capitolul VII 
Relația dintre sistemul politic și mass-media 


Revoluţia mediatică produsă în secolul XX nu a lăsat indiferentă 
analiză istorică, sociologică sau antropologică în legătură cu 
impactul cultural și politic al mijloacelor de comunicare în masă. 
Începând cu anii '50 s-a instituţionalizat preocuparea față de rolul 
mass-media în societate, iar în deceniile care au urmat studiile 
inițiale au fost completate sau contestate de numeroase teorii și 
metode de cercetare. 

Pornind de la teoriile rezultate în urma cercetărilor asupra 
mass-media, în acest capitol încerc să răspund la cele mai impor- 
tante întrebări în legătură cu relația dintre aceasta și sistemul 
politic: dacă mass-media este parte componentă a sistemului politic 
sau este un sistem în sine; ce tipuri de relaţii se stabilesc între 
acestea, care este influența media asupra proceselor politice. 

Un al doilea set problematic pe care îl abordez aici se 
referă la analizarea situaţiei din România după 1989: prevederile 
constituţionale care reglementează funcționarea mass-media; 
transformările suferite de presa scrisă, dar și de canalele media 
audio și tv; modul de constituire a elitelor din mass-media și relația 
acestora cu elitele politice. 


1. Cadrul conceptual-metodologic: tipuri de relaţii între 
mass-media și sistemul politic 


Punctul de plecare în demersul nostru îl constituie definiţia cu 
funcţie operaţională a sistemului politic conceptualizată de David 
Easton. Reamintim că, potrivit teoreticianului canadian, sistemul 
politic „este ansamblul interacțiunilor prin care obiectele de valoare 
sunt repartizate prin voinţa autorităţii într-o societate“. Una din 


——-- 1 David Easton, Analyse du sysiheme politique, Armand Colin, Paris, 
1974, p.23 

ipotezele de bază subsecventă acestui concept este aceea că viața 
politică funcţionează ca un sistem deschis, fiind supusă influențelor 
care rezultă din alte sisteme?. După Easton, sistemele politice sunt 
dotate cu importante repertorii de mecanisme prin care ele pot 
căuta să facă faţă solicitărilor venite din partea altor subsisteme 
sociale. Mecanismul prin care autoritățile răspund cerințelor 
(input-rilor) este denumit feed-back („acțiune de răspuns“) iar 
produsele acestora (outputs) sunt decizii în legătură cu o problemă 
dată. Sistemul politic funcţionează printr-un ciclu de „cerințe“ 
„decizii“—,„reacţii la decizii“, mecanism prin care sistemul politic 
trebuie să facă faţă tensiunilor la care este supus atât din interior 
cât şi de celelalte subsisteme ale societăţii?. 

O problemă importantă la nivel conceptual-metodologic 
este aceea a tipurilor de relaţii care se stabilesc între sistemul 
politic şi mass-media, dacă aceasta este un sistem în sine, repre- 
zentând astfel o a patra putere în societate. Walter Lippman 
caracteriza mass-media ca fiind „a patra putere“, „câinele de pază“, 
ce oferă control și echilibru faţă de puterea instituită, atât cea 
politică, cât și cea economicăf. 

Într-o societate democratică mass-media sunt parte a 
societăţii civile, dacă prin aceasta înţelegem o zonă separată aflată 
între stat şi individ5. Definiţia extinsă a societăţii civile include 
şi partidele politice în rândul acesteia. Avem astfel o aparentă 
contradicţie în măsura în care și mass-media și o parte importantă 
a sistemului politic, partidele, sunt componente ale societăţii civile. 
Pentru a soluţiona această chestiune, folosim definiţii operaţionale 
mai restrictive. lar pentru a putea ajunge la înțelegerea 


2 Ibidem, p.19 

3 Ibidem, pentru analiza detaliată a acestui model al sistemului politic 
vezi supra, subcapit. 1.5 

4 Peter Gross, Mass-media și democraţia în țările Europei de Est, 
Polirom, Iași, 2004, p .47-48 

5 Vezi definirea societăţii civile în subcapit VIII.1. Am ales să analizăm 
relațiile dintre mass-media şi sistemul politic separat, şi nu ca o instituţie a 
societății civile deoarece presa are un rol esenţial în manifestarea 
fenomenului politic, iar adesea se auto-defineşte ca o „a patra putere“, situaţie 
care nu este sistematic întâlnită în cazul celorlalte organizaţii și instituţii 
ale societăţii civile (asociaţii, sindicate, patronate etc.). 

raporturilor dintre mass-media și sistemul politic trebuie să 
înțelegem funcţiile și efectele produse de mass-media. 


Funcţiile și efectele mass-media 


În urma analizei mass-mediei occidentale, Harold LasswellS 
sugerează existenţa a trei funcţii majore ale mass-media: supra- 
vegherea evenimentelor, interpretarea sensului lor și sociali- 
zarea indivizilor. Acestora, Doris Graber le alătură o a patra 
funcţie, manipularea proceselor politice. 

Elementul central al disputelor teoreticienilor comunicării, 
care a dat naștere la numeroase teorii, este problema efectelor 
mass-media asupra societăţii în general și asupra sistemului politic 
în particular. Pentru a putea răspunde acestei chestiuni s-au 
dezvoltat” patru strategii principale de cercetare a efectelor 
mass-media asupra opiniei: 

i. studierea audienței, accentuând medierea efectelor prin 
motivele, nevoile și așteptările a căror experienţă o fac 
membrii audienței; 

ii. căutarea de corespondențe, se referă la tipul de 
evaluare care se bazează pe corelaţiile stabilite în timp 
între tendințele din mass-media și cele din cadrul 
societăţii și publicului. În legătură cu această strategie 
s-a dezvoltat direcția de cercetare privind „stabilirea 
agendei“ de către mass-media. Se argumentează că 
respectabilitatea și răspândirea mass-media le conferă 
o autoritate considerabilă în fixarea dezbaterii publice; 
prin includere sau omitere mass-media stabilesc ce 
subiecte sunt importante pentru opinia publică și în ce 
măsură; 

„preocuparea faţă de refracție are la bază. teza 
conform căreia mass-media furnizează mulţimea de 


o 
mo 
—_ 


6 apud Doru Pop, Mass-media și politica: teorii, structuri, principii, 
Institutul European, Iaşi, 2000, p.55 

1 Denis MeQuail, Comunicarea, Institutul European, laşi, 1999, 
p.228-230 

imagini, idei, definiţii și priorităţi, care limitează și 
modelează ceea ce oamenii cred și știu; 

iv. studiul rezultatelor se raportează la efectele produse 
de mass-media. Baza acestei strategii este aceea că 
mass-media sunt considerate canale esenţiale de comu- 
nicare, care au un grad înalt de eficienţă. Premisa acestei 
metodologii este aceea că adaptarea actorilor și 
instituțiilor la o situaţie concretă poate fi la rândul său 
cauza unor efecte asupra instituțiilor și societăţii. 


In literatura dedicată comunicării în societăţile contem- 
porane s-au dezvoltat două teorii, aflate în concurență: cea a 
efectelor limitate ale mass-media în procesele de comunicare și 
cea a dependenţei de sistemul mediatică. 


Teoria dependenţei 


Teoria dependenţei de sistemul mass-media trebuie să explice 
de ce comunicările de masă au câteodată efecte directe și puternice 
iar alteori efecte indirecte și destul de slabe? Teoria preia ele- 
mentele cheie din cinci paradigme generale: preocuparea struc- 
tural-funcțională pentru stabilitatea societăţii, accentul pus pe 
schimbare de paradigma conflictuală, focalizarea asupra adap- 
tării sociale din paradigma evoluționistă, concentrarea pe 
construirea semnificației în perspectiva simbolic-interacţionistă 
şi explicarea factorilor individuali (motivații, valori, atitudini și 
comportament) din paradigma cognitivă. 


8 Vezi în acest sens Melvin De Fleur și Sandra Ball-Rokeach, Teorii 
ale comunicării de masă, Polirom, lași, 1999, passim. In aceeași direcţie este 
important a fi consultate Stanley J., Baran, Dennis K Davis, Mass 
Communication Theory: Foundations, Ferment and Future, CA, Wadsworth 
Publishing, Belmont, 1995; Doris Graber, Media Power in Politics, 3-rd edition, 
Congressional Quarterly Inc., Washington, 1994; J.J.Van Cuilenburg, 
Stiinta comunicării, Humanitas, București, 1998 

9 pentru descrierea teoriei dependenței am folosit în principal De Fleur 
şi Ball-Rokeach, op.cit., p. 296-323 

Relaţiile de dependenţă faţă de mass-media se bazează 
pe scopuri şi resurse. Prima resursă este culegerea sau crearea 
informaţiilor, a doua este prelucrarea informaţiilor. A treia resursă 
controlată de sistemul mass-media este răspândirea informaţiilor 
sau capacitatea de a transmite informaţii către societate. 

Puterea mass-media rezidă din controlul său asupra 
puţinelor resurse de informaţie de care depind indivizii, sistemele 
sociale și societăţile pentru a-şi atinge scopurile. Relaţia de 
dependenţă nu este de sens unic, deoarece și sistemul mass-media 
depinde de resursele controlate de alte (sub-)sisteme. Potrivit teoriei 
dependenţei, relaţia pe care mass-media o are cu sistemul politic 
este de dependenţă structurală. Dependenţa nu înseamnă că 
mijloacele de comunicare sunt puternice deoarece indivizii sunt 
izolaţi, fără legături de grup ci, mai degrabă, că puterea mass-me- 
dia rezidă în controlul anumitor surse de informaţii de care 
cetăţenii au nevoie pentru a-şi îndeplini scopurile personale. 

Unele resurse aflate sub controlul sistemului politic sunt 
necesare pentru atingerea obiectivelor sistemului mass-media. 
Scopul principal al sistemului mediatic este profitul. Un alt obiectiv 
important este legitimitatea. Mass-media este dependentă de 
sistemul politic prin faptul că prin acesta sunt acordate anumite 
libertăţi (a presei, de a juca anumite roluri sociale, de ex. supra- 
vegherea și investigarea). Alte scopuri includ expansiunea 
economică și stabilitatea. 

Sistemul politic de tip democratic înseamnă controlul 
legislaţiei, a agenţiilor de reglementare și a politicilor comerciale 
şi tarifare care afectează posibilităţile de a obţine profituri, 
oportunităţile de expansiune. Sistemul politic controlează și resurse 
mai subtile de legitimitate. Acesta susține mass-media prin acor- 
darea drepturilor constituţionale și a celorlalte drepturi legale 
pentru a opera sistemul informaţional, în ideea că mijloacele de 
comunicare în masă sunt esenţiale în conducerea unei societăți 
democratice. Dacă sistemului mediatic i s-ar interzice accesul la 
aceste resurse, stabilitatea și prosperitatea sa ar fi grav 
amenințate. 

Relaţiile de interdependenţă dintre mass-media și politic 
determină atât cooperarea cât și conflictul. Teoria conflictului 

sugerează faptul că instituţiile media controlează resurse valoroase 
pe care alte sisteme ar prefera să le monopolizeze pentru a înlătura 
sau reduce dependenţa faţă de mass-media. Mijloacele de comu- 
nicare în masă sunt înţelese ca un sistem care controlează resurse 
limitate şi valoroase, care dau naștere unor relaţii de interdepen- 
denţă cu alte sisteme, relaţii care produc cooperare motivată de 
un interes comun, un conflict explicabil prin interese personale și 
o schimbare către o mai accentuată simetrie sau asimetrie a 
dependenţei. 

Relaţiile asimetrice de dependenţă faţă de mass-media vor 
produce mai degrabă un conflict, iar relaţiile simetrice vor produce 
mai degrabă cooperare. Simetria şi asimetria se referă la puterea 
relativă a mass-media în relaţiile sale cu alte sisteme sociale; este 
vorba de o asimetrie ce înseamnă dezechilibru de putere și o 
simetrie ce semnifică echilibru de putere. 


Teoria efectelor limitate 


Această teorie îşi are originea în cercetările efectuate de Paul 
Lazersfeld și echipa sa de la Universitatea Columbia (Statele 
Unite), asupra alegerilor prezidenţiale americane din 194010. 
Premisa de la care Lazersfeld a plecat în cercetare era aceea că 
efectele mass-media pot fi determinate prin evaluarea impactului 
asupra opțiunilor electorale. Concluziile cercetărilor au indicat 
faptul că mass-media nu are efecte directe și de scurtă durată 
asupra deciziei de vot. Contribuţia importantă a teoriei efectelor 
limitate, rezultată în urma cercetărilor empirice, este evidenţierea 
rolului politic al grupului, a funcţiilor sale în modelarea opiniei 
şi comportamentului. 


———— 19 Doru Pop, op.cit., p.64-65 

11 Paul Dobrescu, Alina Bârgăoanu, Mass-media: puterea fără contra- 
putere, All, București, 2002, p.134-135. De asemenea, pentru discutarea 
efectelor mass-media poate fi consultat Denis MeQuail, „The Influence and 
Effects of Mass-media“, p.7-24, in Doris Graber, op. cit. Acesta discută despre 
rolul mass-media în campaniile electorale, definirea realităţii și normelor 
sociale, răspunsurile imediate sau reacţiile, schimbarea instituţională și 
schimbările în cultură şi societate. 

În cadrul paradigmei influenţei limitate s-au dezvoltat mai 
multe teorii care au nuanţat concluziile iniţiale rezultate în urma 
cercetărilor empirice. Teoria reîntăririi opiniilor afirmă că efectele 
mass-media sunt inferioare altor factori, majoritatea de factură 
psihologică sau care ţin de statutul social, de apartenenţa la un 
anume grup, de educaţie etc. Sistemul media nu schimbă opinii, 
ci reîntărește opiniile deja existente sau formate anterior. Teoria 
limitărilor fluxului informațional se bazează pe condiţionarea 
principală a comunicării politice, linearitatea. Datorită modului 
în care se desfășoară comunicarea, sursa deţine „autoritatea“ exclu- 
sivă. Teoria difuziei concepe un proces comunicaţional dominat de 
surse, unde agenţii schimbării sunt persoanele cu rol marcant în 
emiterea informaţiilor, ei decizând cum să difuzeze informaţiile. 


Ipoteze pentru cercetarea mass-media 


Din prezentarea principalelor teorii despre efectele mass-media 
reiese, după părerea mea, că nu există o teorie generală care să 
explice efectele mass-media, dar mai multe părți din teorii sunt 
necesare pentru explicarea unei situaţii speciale!2. Ipotezele pe care 
se bazează această cercetare sunt derivate din teoria dependenţei 
de mijloace, fiind următoarele: 

i. mijloacele de comunicare în masă sunt înțelese ca un 
subsistem!’ care controlează resurse limitate și valoroase, 
care produc relaţii de interdependenţă cu sistemul 
politic, conflict sau cooperare explicabile prin interese 
personale sau de grup (mass-media sunt organizate ca 
grupuri de interese); 


12 Vezi în acest sens şi Pierre Sorlin, Mass-media, Institutul European, 
Iaşi, 2002, p.200 

13 Denis MeQuail arată că examinarea rolului și funcţiilor mass-media 
necesită stabilirea unei conexiuni între: „(1) forțele politice, sociale și economice 
care modelează instituţiile de presă, (2) efectul instituţiilor media asupra 
acestor instituţii, (3) efectul instituţiilor media asupra mesajelor pe care le 
diseminează, (4) efectul acestor mesaje asupra oamenilor și instituțiilor“, apud 
P. Gross, op.cit., p.51 

ii. dezvoltarea mass-media și scăderea încrederii în partide 
determină o mai mare dependenţă a sistemului politic de 
mijloacele de comunicare. Mass-media funcţionează și ca 
o instituţie paleativ pentru partidele politice; 

iii. relaţiile de grup și individuale de dependenţă faţă de 
mass-media devin mai intense atunci când mediul social 
este ambiguu, ameninţător sau variază rapid; 

iv. indivizii nu decid pur și simplu să depindă de mass-media 
pentru cunoștințele pe care acestea le furnizează. Efectele 
directe și indirecte ale canalelor media sunt în relație 
directă cu fluxul în doi pași al orientării opiniilor. 


2. Reglementarea juridică a sistemului media. 
Consecințe politice 


Maniera atipică în care s-a efectuat înlocuirea sistemului comunist 
din România, prin revoluţie sângeroasă, faţă de revoluțiile de 
catifea sau schismele din interiorul elitelor comuniste în restul 
Europei Centrale și de Sud-Est, a avut o semnificație importantă 
şi asupra raporturilor dintre factorul politic și mass-media. 

În comunicatul către ţară al CFSN din 22 decembrie 1989 
se hotăra „trecerea presei, radioului, televiziunii, din mâinile unei 
familii despotice în mâinile poporului“. Puterea revoluţionară a 
anulat cea mai mare parte a legislaţiei comuniste care reglementa 
libertăţile fundamentale ale omului, inclusiv în ceea ce privește 
libertatea de expresie. După căderea comunismului a urmat o 
perioadă (decembrie 1989-decembrie 1991) în care nu existau 
reglementări constituţionale care să protejeze sau, dimpotrivă, să 
îngrădească libertatea de exprimare şi, prin aceasta, dezvoltarea 
mass-mediei scrise sau electronice. Această etapă de a-normati- 
vitate a influenţat pentru o perioadă îndelungată relaţiile dintre 
politic și mass-media (vezi mai Jos problema unei legi a presei). 

În urma unui proces de dezbatere publică care a durat 
de la mijlocul lui 1990 până la sfârșitul lui 1991, Adunarea 
Constituantă a adoptat un text constituţional care cuprinde ample 
referiri la libertatea de expresie și sistemul mass-media. Constituţia 

din 1991 prevede, la art. 31 că „dreptul persoanei de a avea acces 
la orice informaţie de interes public nu poate fi îngrădit“. În baza 
acestui principiu, precum și a celui de „libertate de exprimare a 
gândurilor, opiniilor sau a credințelor“ (art.30, al.1) Legea fun- 
damentală garantează libertatea presei și dreptul de a înființa 
publicaţii. Pentru a evita orice idee a unei restauraţii dictatoriale, 
textul constituțional prevede în mod explicit faptul că „cenzura de 
orice fel este interzisă“ și că „nici o publicaţie nu poate fi suprimată“. 

Constituţia înglobează și principiile după care se stabilesc 
responsabilitățile legate de funcţionarea mass-media. Potrivit 
art.30 al.8 „răspunderea civilă pentru informaţia sau creația adusă 
la cunoștința publică revine realizatorului, autorului, proprietarului 
mijlocului de multiplicare, al postului de radio sau de televiziune, 
în condiţiile legii“. De asemenea, Legea fundamentală statuează 
un principiu foarte important, acela că „serviciile publice de radio 
şi de televiziune sunt autonome“ (art.31 al.5). $ 

Textul constituţional statuează principii democratice în 
legătură cu libertatea de expresie și cea a presei, însă acestea nu 
sunt suficiente pentru reglementarea funcţionării instituţiilor de 
media, fiind creată o legislaţie care le reglementează activitatea. 

Există două situaţii distincte în legătură cu reglementările 
care privesc funcţionarea instituţiilor mass-media. În timp ce ideea 
unei legi a presei a fost vehiculată de mai multe ori și în contexte 
diferite (vezi mai jos), media electronică a fost minuţios regle- 
mentată. 


Consiliul Naţional al Audiovizualului 


Legea audiovizualului din 1992 (înlocuită în 2002)14 şi Legea 
41/1994 referitoare la Radio și Televiziune stabilesc în detaliu 
competenţe și responsabilităţi. Conţinutul Legii 41, dar și a celei 
a audiovizualului sunt dominate de o strategie minimală, 
legiuitorul adoptând principiul enumerativ/restrictiv, prin care se 
impune respectarea întocmai, sub sancţiunea legii, a unor norme 


14 „Legea audiovizualului nr. 48/1992“, in M. Of. al României, Partea 
I, nr. 104 din 25 mai 1992 a fost înlocuită prin „Legea nr. 504 din 11 iulie 
2002“, in M. Of. nr. 534 din 22 iulie 2002 

de comportament redacţional/managerial, urmând ca aria de fapt 
să fie descrisă de „realitatea funcţională“ a serviciilor publice de 
informare și comunicare!5. 

La nivel juridic, relaţia dintre politic și media este 
dimensionată prin descrierea de către instituţiile politice a tipurilor 
de comportamente minime dezirabile într-un sistem democratic 
şi prin reglementarea sistemului concurenţial din mass-media. 

Crearea Consiliului Naţional al Audiovizualului în 1992 
a constituit un pas semnificativ în crearea unei instituţii care să 
asigure coerenţa reglementărilor în domeniul media electronice. 
Consiliul este definit ca „autoritate publică autonomă sub control 
parlamentar“, garant al interesului public în domeniul comunicării 
audiovizuale, având competenţe atât pentru posturile publice de 
radio și televiziune, cât şi pentru cele private!$. Consiliul supra- 
veghează acordarea licențelor pentru radio și televiziune, proiec- 
tează regulamentele de difuzare, intervine pentru înlăturarea unor 
practici restrictive de concurenţă. CNA poate stabili interdicţia 
maximă, retragerea licenţei titularului care nu respectă conți- 
nutul/natura ştirilor şi programelor stabilite și aprobate la 
înfiinţarea postului de radio și televiziune”. 

In România, Consiliul Naţional al Audiovizualului este 
constituit din 11 membri desemnaţi de cele mai importante 
instituţii politice pentru un mandat de 4 ani: Senatul și Camera 
Deputaţilor au câte 3 membri, Președintele României 2 membri 
iar Guvernul 3 membri!8. Mandatul membrilor CNA a fost extins 
în 2003 de la 4 la 6 ani, pentru asigurarea independenţei politice 
a acestora. CNA apare ca un reprezentant al puterii publice, 
activitatea sa fiind sub control parlamentar. Consiliul este con- 
struit ca un depozitar de autoritate publică, membrii săi având 
interdicţia de a fi membrii unei formaţiuni politice pe durata 


———- lő Dumitru Popa, Dreptul comunicării, presa scrisă, vorbită și 
televizată, Norma, București, 1999, p.254 
——— 15 art.10 din „Legea nr. 504 din 11 iulie 2002“ 
11 Dumitru Popa, op.cit., p.69 
18 Există şi alte variante ale numirii membrilor consiliilor naționale: 
doar Parlamentul (Albania, Cehia, Ungaria, Slovacia), sau Parlamentul şi 
preşedintele in Bulgaria şi Ungaria, in P. Gross, op.cit., p.111 

exercitării mandatului. Din modul în care este constituit Consiliul, 
acesta asigură o reprezentare preponderentă a partidului aflat la 
guvernare, însă prin faptul că numirea acestora se face eșalonat, 
în funcție de expirarea mandatului, se asigură condiţiile unui 
echilibru de reprezentare între putere și opoziţie. 

Aceste garanţii juridice ale autonomiei Consiliului nu au 
fost însă suficiente pentru a feri instituţia de implicarea în 
divergențe politice. În 1995-96 Consiliul a fost acuzat că este o 
instituţie cu înclinații partizane pentru puterea acelui moment, 
fapt susţinut şi de situaţia că în septembrie 1995 CNA a impus 
televiziunii publice sistarea transmiterii unui program în limba 
română („Săptămâna la zi“) produs de BBC World Service!?, 
Ulterior, partidele aflate în opoziţie şi-au făcut obiceiul de a aduce 
critici Consiliului pentru faptul că posturile publice de radio și 
televiziune avantajează partidele la putere prin o mai frecventă 
şi partizană mediatizare. 

Cea mai spectaculoasă intervenţie a Consiliului în acti- 
vitatea mass-media a fost în anul 2002, când a fost suspendată 
licenţa de emisie a postului de televiziune Omega TV”. Această 
decizie radicală a fost luată ca urmare a faptului că în zilele de 
31 iulie și 10 septembrie 2002, acest post de televiziune a transmis 
emisiunea „Dan Diaconescu în Direct“, ambele ediţii avându-l ca 


19 Idem, Colosul cu picioare de lui: aspecte ale presei româneşti 
post-comuniste, Polirom, laşi, 1999, p.112 

20 Libertatea de exprimare în România. Raport 2002, Agenţia de 
Monitorizare a Presei — Academia Caţavencu, in http://www.mma.ro. In 12 
septembrie 2002, Consiliul Naţional al Audiovizualului a remis un comunicat 
de presă prin care îşi anunţa Decizia nr. 94/12.09.2002 de retragere a licenţei 
postului Omega TV, considerând că prin difuzarea acestei emisiuni au fost 
grav încălcate prevederile Legii audiovizualului nr. 504/11.07.2002, în special 
prevederile art. 40: „este interzisă difuzarea de programe care conțin orice 
formă de incitare la ură pe considerente de rasă, religie, naţionalitate, sex 
sau orientare sexuală“. Ca urmare, Consiliul a constatat că s-a adus o gravă 
încălcare interesului public şi, în conformitate cu prevederile art. 95 al. 1 lit. 
b, a decis retragerea licenţei postului. Conștienți de importanța deciziei, 
membrii Consiliului își asumă responsabilitatea, considerând-o o măsură de 
reinstaurare a legalităţii în activitatea audiovizualului și nu un atac la 
libertatea de exprimare. 

invitat pe președintele Partidului România Mare, senatorul 
Corneliu Vadim Tudor. Acesta este cunoscut, ca şi alți membri ai 
partidului său, pentru atitudinea și discursul său extremist. Decizia 
în sine a făcut obiectul unor ample polemici cu caracter politic sau 
venind dinspre organizaţii civice. Intervenţia energică a Consiliului 
a marcat o extensie semnificativă a proiectului inițial din 1992 în 
legătură cu această instituţie. Reacţia Consiliului a arătat că acesta 
nu îndeplinește doar un rol conservativ, ci şi activ, de intervenţie 
pentru respectarea unor norme democratice. Membrii și-au 
asumat practic un rol politic, acela de condamnare a manifestărilor 
extremiste și rasiste. Chestiunea care s-a ridicat cu acel prilej este 
dacă nu cumva decizia Consiliului poate crea un precedent periculos 
pentru existența unei media libere. 

Consiliul intervine prin recomandări asupra modului în 
care trebuie să se desfăşoare campaniile electorale în mass-media. 
O situaţie care a generat controverse politice a fost cu ocazia 
alegerilor prezidenţiale din anul 2000. Consiliul a redactat norme 
stricte în legătură cu modul în care ar trebui să se desfășoare 
emisiunile politice, accentul fiind pus pe asigurarea unei depline 
echidistanţe formale. Grija pentru respectarea unei depline neutra- 
lităţi a determinat însă și o anumită timorare a moderatorilor 
emisiunilor electorale din toamna anului 2000, care nu au inter- 
venit eficient pentru a stopa agresivitatea candidatului C.V. 
Tudor?!. Populismul și agresivitatea acestuia au contribuit la 
ascensiunea politică a liderului PRM (acesta a obţinut în primul 
tur al alegerilor din 2000 28,34% din voturile valabil exprimate, 
intrând în turul al doilea al alegerilor, care au fost câștigate de 
Ion Iliescu). 

Şi în anul electoral 2004 Consiliul s-a aflat în mijlocul unor 
divergențe politice, fiindu-i reproșat faptul că ar favoriza puterea. 
Acuzaţiile au fost respinse de conducerea Consiliului?2, aceasta 


SF Ar ra 21 Raport de campanie. Lecţii din campania electorală româneas- 
câ-toamna 2000, SAR, București, februarie 2001. Ca remediu la această 
situaţie Alina Mungiu-Pippidi, coordonatoarea raportului, propune o inter- 
ventie mai puţin strictă a C.N.A. în reglementarea campaniilor electorale, 
un rol mai important trebuind să îl aibă jurnaliștii, dezbaterile electorale 
urmând a fi realizate conform standardelor profesionale. 

demonstrând faptul că a acţionat în campania electorală în spiritul 
recomandărilor Consiliului Europei. 

În campania electorală din 2004 Consiliul a avut un rol 
normativ. Timpii de antenă în campania electorală nu au fost 
stabiliţi de CNA, ci de partidele parlamentare. Între Consiliu și 
parlamentari au existat divergențe în legătură cu reglementarea 
campaniei electorale în audiovizual, conducerea CNA solicitând 
un rol mai proeminent în acordarea timpilor de antenă%. 
Consiliul a definit cu strictețe parametrii dezbaterii electorale, 
ghidându-se după principiul egalităţii timpilor de antenă pentru 
candidaţii la președinție. Interdicţiile legate de timp au făcut ca 
dezbaterile să aibă un caracter rigid și anost, fără interacțiunea 
candidaţilor, fiind în cea mai mare parte greu de urmărit de către 
electorat. Cu toate acestea, astfel de reglementări stricte erau 
necesare, pentru a se evita alunecarea campaniei electorale în zona 
acuzațiilor personale, lipsite de probe. 

Consiliul și-a asumat și un rol de igienizare a spaţiului 
audio-vizual, hotărând că de la 1 ianuarie 2004 parlamentarii, 
persoanele cu funcţii în partidele politice, precum și persoanele 
desemnate public de către partidele politice sau care şi-au anunţat 
public intenţia de a candida la alegerile locale, parlamentare sau 
prezidenţiale nu mai au dreptul să prezinte sau să modereze 
emisiuni radio sau tv24. Decizia a provocat reacţia negativă a celor 
vizaţi (Adrian Cioroianu, Adrian Păunescu), dar au fost nevoiţi, 
până la urmă, să se supună acestei hotărâri. 

O altă decizie importantă a CNA este impunerea din 
martie 2004 a regulii celor „trei părţi“ în prezentarea activităţilor 
politice. Potrivit acestei reglementări, puterea executivă, 
majoritatea parlamentară și opoziţia politică trebuie să beneficieze 
fiecare de o treime din spaţiul total dedicat informaţiilor politice. 

Consiliul audiovizualului are un rol foarte important în 
constituirea și reglementarea sistemului concurențial, pe baze 


———— 2 „CNA contraatacă“, in „Jurnalul naţional“, 6 decembrie 2004 

2% Ralu Filip: Parlamentarii au luat atribuţiile CNA“, in „Gardianul“, 
19 februarie 2004 

24 „Adrian Păunescu, dezlipit de pe ecran de CNA“, in „Adevărul“, 
12 decembrie 2003 

private, în mass-media. În urma unei îndelungate campanii de 
lobby interne şi internaţionale, în 1995 Consiliul a luat două 
importante Hotărâri (164 şi 165), prin care s-a permis posturilor 
de televiziune să afilieze și să creeze reţele precum și obţinerea 
licenţelor de difuzare naţională prin satelit”. Aceste decizii, venite 
relativ târziu, au dat posibilitatea unei dezvoltări rapide a postu- 
rilor private românești, o concurenţă redutabilă pentru televizi- 
unea de stat. Naşterea unei mass-media electronice puternică și 
independentă de puterea politică este o condiţie fundamentală 
pentru existența unui sistem democratic. 

După îndelungi dispute politice, în 1994 a fost adoptată 
Legea privind organizarea și funcţionarea radiodifuziunii și 
televiziunii publice26. Textul legii creează ideea unei triple auto- 
nomii a serviciilor publice audiovizuale: a) autonomia funcţională 
a serviciilor Societăţii Române de Radio/Societăţii Române de 
Televiziune faţă de orice autoritate publică, formaţie politică sau 
serviciu public; b) autonomia editorială în raport cu aceleași 
autorităţi; c) autonomia redacțională — care privește, pe de o parte, 
funcţionarea mecanismelor redacționale („dinamica organigramei“) 
şi, pe de altă parte, independența realizatorului/autorului pentru 
obiectivitatea, corectitudinea, veridicitatea informaţiei sau creaţiei 
sale27. Legea din 1994 nu a fost pusă în aplicare imediat, ceea ce 
a determinat un val de acuzaţii la adresa PDSR, din partea 
opoziţiei, societăţii civile sau unor organizaţii internaţionale că 
încearcă să controleze serviciile publice de radio şi televiziune în 
folos propriu3. 

Ceea ce a rămas o constantă a relaţiilor dintre sistemul 
politic și mass-media este faptul că partidele, atunci când se află 


25 Peter Gross, Colosul...., p.112 

26 Urmând modelul creat prin Legea audiovizualului, membrii Consi- 
liului de Administraţie sunt numiţi de Parlament pentru o perioadă de 4 ani, 
după cum urmează: grupurile parlamentare ale celor două Camere — 8 locuri; 
Președintele României — 1 loc; Guvernul — 1 loc; personalul de specialitate 
din SRR sau SRTV. 2 locuri; grupurile parlamentare ale minorităţilor — 1 
loc, în total 13 membri, M.Of., Partea I, nr. 153 din 18 iunie 1994 

21 Dumitru Popa, op.cit., p.264-265 

28 Peter Gross, Colosul... p.113 

în opoziţie consideră că sunt submediatizate, iar când deţin puterea 
încearcă să aducă argumente în favoarea situaţiilor de fapt. Bătălia 
partidelor politice pentru controlul influenţei în mass-media de stat 
constă în numirea sau revocarea consiliilor de administraţie ale 
posturilor publice de radio și televiziune. 

Cele mai importante impulsuri pentru transformarea 
media de stat în media publice (adică depolitizate), au venit din 
partea Uniunii Europene, care a impus standarde minime de 
calitate a serviciilor publice de media. În acest sens, s-au încercat 
diferite formule prin care posturile publice să dobândească auto- 
nomia financiară și administrativă, care să le garanteze indepen- 
denţa editorială. Modelul de televiziune publică este cel mai des 
invocat este cel al BBC, însă atingerea standardelor de obiectivitate 
şi independenţă rămâne mai degrabă un deziderat. Situaţia poate 
fi explicată prin faptul că relaţia dintre politic și mass-media este 
atât de strânsă, încât în Uniunea Europeană nu s-a putut crea un 
model unic, comunitar, care să fie implementat și omogenizat la 
nivelul întregului continent. Standardele democratice înalte, 
măsurabile prin imparţialitate, sunt greu de atins deoarece 
mass-media au un rol important în gestionarea conflictului din 
societate. Or, media constituie și ele instrumente de exercitare a 
puterii, astfel încât controlul asupra informaţiilor și a modului în 
care vor fi acestea transmise cetăţenilor este o parte esenţială a 
luptei politice din democraţiile contemporane. De aceea, este realist 
să ne așteptăm ca lupta pentru controlul media să fie în continuare 
o temă importantă a dezbaterii democratice. 


O lege a presei sau Codul penal şi Codul civil? 


Fără îndoială, una din cele mai controversate chestiuni în legătură 
cu presa românească este cea legată de existența sau nu a unei 
legi speciale care să-i reglementeze statutul. In această chestiune 
nu au existat doar două tabere, jurnaliștii și politicienii, unii fiind 
pro și alţii împotrivă, ci situaţia este mai complexă, putând fi 
întâlnite mai multe situaţii. Miza pentru politicieni a unui legi a 
presei este multiplă: asigurarea unui cadru legal prin care să-și 

poată proteja imaginea dar și constituirea unei bresle a jurnaliș- 
tilor, suficient de competentă pentru a prelua mesajele transmise. 

Un prim caz este acela în care însăși elitele de la putere 
sunt divizate în legătură cu necesitatea și oportunitatea unei legi 
a presei. O astfel de situaţie întâlnim la începutul tranziţiei, în 
1990-92, când Alexandru Bârlădeanu, de exemplu, a cerut ela- 
borarea unei legi a presei cu caracter restrictiv2?. Guvernul Roman 
a transferat responsabilitatea problemei la breasla jurnaliștilor. 
Această dispută nu avea o miză doar în sfera principiilor, ci avea 
legătură cu echilibrul de putere: în timp ce gruparea denumită 
„conservatoare“ din FSN prin o lege restrictivă a presei dorea să 
împiedice erodarea capitalului politic prin stoparea acuzațiilor din 
media, „reformatorii“ doreau să își extindă aria de influenţă bene- 
ficiind de sprijinul presei. 

A doua situaţie este cea în care limita de demarcaţie este 
trasată între putere și opoziție, ultima sprijinind presa, în calitate 
de aliat natural. În 1992 senatorii Vasile Moiș și Plătică Vidovici 
au propus un proiect de lege a presei care prevedea, spre exemplu, 
la art.45 că „ziarele și revistele periodice sunt obligate să trimită 
câte un exemplar, înainte de difuzare, Prefecturii judeţene și 
Inspectoratului Judeţean de Poliţie în a căror rază teritorială își 
au sediile și se difuzează“. Proiectul a determinat reacţii de 
respingere din partea organizaţiilor ziariştilor şi opoziţiei politice. 
Cererea pentru o lege a presei a fost văzută ca un preludiu la 
reîntoarcerea restricțiilor și cenzurii. 

A treia situaţie este cea în care partidele parlamentare, 
aflate la putere sau în opoziţie, propun sau susţin o lege a presei, 
dar de teama de a nu pierde capital politic iniţiativele sunt retrase 
după reacția ostilă a presei. Un astfel de exemplu este proiectul 
de lege din iulie 1999 a unor senatori PNTCD, PNL și PDSR privind 
„organizarea și exercitarea profesiei de ziarist“3l. 


- 29 Adrian Severin, Lacrimile dimineții. Slăbiciunile Guvernului 
Roman, Scripta, Bucureşti, 1995, p.321-333 
30 Marian Petcu, Tipologia presei româneşti, Institutul European, lași, 
2000, p.61 
31 Ibidem, p.65 

În fine, a patra situaţie este cea în care, pentru a preveni 
adoptarea de către politicieni a unor norme care ar putea avea un 
caracter restrictiv, asociaţiile profesionale ale jurnaliștilor au 
propus proiecte de lege cu un raport dezechilibrat între drepturi 
şi obligaţii. Acestea au fost însă considerate inacceptabile de către 
politicieni, astfel încât textele propuse nu au dobândit caracter 
juridic. 

Dacă în bătălia dintre jurnaliști și politicieni pentru o lege 
a presei rezultatul este, până în acest moment, o remiză, politi- 
cienii şi-au păstrat, multă vreme, un important atu în Codul penal. 

Istoria încercărilor de modificare a Codului penal repre- 
zintă una din cele mai lungi saga politice ale tranziției. După 
înlăturarea lui Ceaușescu, România a păstrat Codul penal din 
perioada comunistă, care a fost modificat în 1991 (Legea 61) pentru 
a reflecta adoptarea la noua epocă. Prevederile din Codul penal 
care aveau incidenţă asupra activităţii jurnalistice erau art.205 
(insulta), art.206 (calomnia), 238 (ofensa adusă autorităţii) şi 239 
(parag. 1 — ultraj verbal)?. Istoria modificărilor Codului penal 


32 Pentru istoria încercărilor de a modifica Codul penal am folosit 
Rapoartele anuale ale organizaţiei APADOR — Comitetul Helsinki, din 
perioada 1993-1999, disponibile la adresa http://www.apador.org/raport.htm. 
De asemenea, se poate consulta şi Monica Macovei, Dan Mihai, Mircea Toma, 
Ghid juridic pentru ziarişti, Ediţia a Il-a, Agenţia de Monitorizare a Presei 
— Academia Caţavencu, aprilie 2003, disponibil la http://www.mma.ro. Legea 
de modificare a Codului penal și Codului de procedura penală a fost trimisă 
Parlamentului în 1993, votată de Senat şi respinsă de Camera Deputaţilor, 
în 1994. Retrimisă Senatului, ea a fost, din nou, adoptată de acesta și respinsă 
de Camera Deputaţilor, pentru a doua oară, în 1995. Conform Constituţiei, 
o a doua respingere era definitivă. La începutul anului 1996, doi senatori (Ion 
Predescu și Valer Suian) au recurs la un truc: au luat textul adoptat de Senat 
şi au separat proiectul de lege în două propuneri de modificare, una a Codului 
penal, alta a Codului de procedură penală. Deoarece prevederile Codului penal 
au făcut obiectul a numeroase critici interne și internaţionale, prin Rezoluţia 
1123 (1997), Adunarea Parlamentară a Consiliului Europei a solicitat în mod 
explicit României să modifice articolele 205, 206, 238 şi 239 din Codul penal, 
afirmând ca acestea sunt inacceptabile şi încalcă în mod substanţial libertatea 
presei. A urmat o perioadă de post-monitorizare a României, încheiată în 
aprilie 2002, când se consemna, pe baza unui raport eronat prezentat de partea 
română la data de 12 martie 2002, că toate schimbările recomandate fuseseră 

indică starea de neîncredere profundă dintre politicieni și jurnalişti. 
Ziariştii nu au acceptat nici o lege care să reglementeze functio- 
narea presei scrise deoarece au considerat că acest lucru ar aduce 
atingere libertăţii de expresie, ceea ce a determinat îndărătnicia 
clasei politice în a păstra reglementări din perioada comunistă. 
Politicienii tranziţiei știu foarte bine că o presă care funcţionează 
fără mecanisme etice foarte riguros aplicate, o mass-media care 
nu acționează după regulile cele mai transparente este o ame- 


——— deja efectuate. 1998 a fost anul surprizelor neplăcute sub aspectul 
protecţiei libertăţii de exprimare: pe de o parte, Camera Deputaţilor a respins 
proiectul de lege privind modificarea Codului penal și a Codului de procedură 
penală care viza, între altele, eliminarea variantei pedepsei cu închisoarea 
pentru insultă (art. 205) şi calomnie (art. 206), precum și abrogarea art. 238 
(ofensa adusă autorităţii) și art. 239 alin. 1 (ultraj verbal); pe de a altă parte, 
dar în directă legătură cu respingerea proiectului de lege, mai mulţi ziarişti 
decât în anii precedenti au fost daţi în judecată, unii dintre ei fiind condamnaţi 
la închisoare, pentru insultă și calomnie prin presă. La sfârșitul lunii iunie 
2000, Camera Deputaţilor a adoptat un proiect de lege prin care articolele 
238 și 239 paragraful 1 au fost abrogate iar pedepsele pentru insultă și 
calomnie au fost micșorate (insulta se pedepseşte numai cu amendă iar 
calomnia cu amendă sau închisoare de la 2 luni la un an). Ordonanţa de 
urgenţă nr.58 din 23 mai 2002 de modificare a unor prevederi din Codul penal 
și Codul de procedură penală a readus în prim plan problema art.205 (insulta), 
art.206 (calomnia), art.238 (ofensă adusă autorităţii) şi art.239 alin.1 (ultrajul 
verbal). Din art.205 — insulta — s-a eliminat numai alternativa închisorii, 
păstrându-se amenda penală, deci tot o condamnare penală trecută în cazier. 
Art.206 — calomnia — menţine pedeapsa alternativă a amenzii penale sau 
închisorii, reducându-se numai termenele pedepsei cu închisoare (de la 3 luni 
— 3 ani la 2 luni — 2 ani). Camera Deputaţilor a adoptat OUG în forma 
prezentată de guvern. În septembrie 2002, Senatul a votat același text, cu 
două amendamente minore (micșorarea pedepsei cu închisoarea pentru 
calomnie la maximum 6 luni și introducerea alternativei amenzii la art. 239 
alin.1). Pentru analiză și cazuistică a calomniei de presă vezi și Doru Pavel, 
Corneliu Turianu, Calomnia prin presă, Casa de Editură și Presă „Sansa“, 
Bucureşti, 1996. Semnificativ pentru disputa dintre politicieni și jurnaliști 
pentru reglementarea activităţii presei este proiectul Legii dreptului la replică 
depus la Parlament în 2002, prin care inițiatorii proiectului doreau să 
introducă un sistem de garantare a dreptului la imagine. Orice discuţie 
raţională pe acest subiect a fost abandonată ca urmare a presiunilor presei 
asupra iniţiatorului (loan Mircea Paşcu). 

nințare la adresa capitalului politic. Așa se explică de ce Codul 
penal a făcut obiectul atâtor dispute politice, o reglementare care 
să fie compatibilă cu standardele Consiliului Europei fiind 
realizată în anul 200433. Teama politicienilor că nu vor mai exista 
mecanisme de apărare și, eventual, control a determinat această 
contraperformanță de a menţine aproape un deceniu și jumătate 
o legislaţie produsă de sistemul totalitar. 

Un alt-element care ar putea explica adversitatea politi- 
cienilor faţă de eliminarea insultei și calomniei din Codul penal 
este lipsa unor reglementări legale sau profesionale în ceea ce 
priveşte dreptul la replică. Pentru că, așa cum libertatea de expresie 
este un drept fundamental, și dreptul la imagine și la apărarea 
demnităţii ar trebui să beneficieze de același statut. Reglementarea 
dreptului la replică nu ar trebui să blocheze funcționarea presei 
prin acordarea unor spaţii tipografice sau timpi de antenă 
- disproporţionaţi, dar atâta timp cât un cetăţean nu este găsit 
vinovat în justiţie, el beneficiază de prezumția de nevinovăție. Or, 
istoria presei românești din perioada de tranziţie este plină de 
atacuri calomnioase asupra unor persoane sau instituţii, ca urmare 
a unor rivalități politice sau economice. 


Informațiile publice 


O situaţie de același tip cu cea a modificării Codului penal este și 
în legătură cu accesul la informaţiile de interes public. Constituţia, 
așa cum am arătat mai sus, statuează liberul acces la informaţii, 
dar funcţionarea instituţiilor publice necesită reglementări 
specifice în acest domeniu. De-a lungul anilor '90 au fost mai multe 
iniţiative legislative care doreau să reglementeze într-un fel sau 
altul problema informaţiilor publice, a secretelor de stat și a altor 
tipuri de informaţii“. Dar, ca și în cazul Codului penal, nici 


—— 33 În iunie 2004 Codul Penal a fost amendat pentru a abroga 
infracțiunea de insultă, a elimina posibilitatea pedepsei închisorii pentru 
calomnie și a alinia regulile privind sarcina probei cu standardele Convenţiei 
Europene a Dreptului Omului. 

34 Legea nr. 51/1991 privind siguranţa națională a României“ a fost 
adoptată înainte de intrarea in vigoare a Constituţiei din 8 decembrie 1991, 

partidele aflate la putere, nici cele din opoziție nu au arătat un 
interes real pentru realizarea unor reglementări care să determine 
creșterea gradului de transparenţă în utilizarea banilor publici, 
miza accesului la informaţiile din zona administrativă. Abia după 
ce România a început negocierile de aderare la Uniunea Europeană, 
iar integrarea în NATO a devenit previzibilă, s-a acumulat 
suficientă presiune asupra politicienilor, în măsură să determine 
adoptarea unei legislații care să permită accesul cât mai rapid și 
transparent la informaţiile publice. „Legea nr. 544/2001 privind 
liberul acces la informaţiile de interes public“ a apărut după mai 
bine de un deceniu de la căderea formală a vechiului regim, fiind, 
neîndoielnic, primul demers important în asigurarea accesului la 
informaţii. În mod'semnificativ, aceasta a fost rezultatul unui 
compromis între varianta guvernamentală a PSD şi cea propusă 


de opoziţie (PNL prin deputatul Mona Muscâ)55. De asemenea, 
după o lungă dezbatere în 2002 s-a reușit adoptarea unei „Legi a 
informaţiilor clasificate“, necesară în condiţiile integrării 
României în Alianţa Nord-Atlantică. 


conţinând mai multe prevederi care contravin acesteia, în special în 
domeniul drepturilor omului și libertăţilor fundamentale (secretul corespon- 
denţei, libertatea de exprimare, accesul la informaţie, accesul liber la justiţie 
etc.). În cursul anilor 1998 și 1999, au fost introduse în Parlament propuneri 
pentru modificarea acesteia, dintre care numai una încercă amendarea — 
parțială — a principiilor care trebuie să stea la baza protejării siguranţei 
naţionale, celelalte două păstrând aproape intacte și spiritul și litera legii 
iniţiale. Proiectul „Legii informaţiilor clasificate“ a fost introdus în Senat încă 
din 1993, fiind adoptat în februarie 1996 şi trimis, conform procedurii, Camerei 
Deputaţilor. În 1998, Guvernul a înaintat acestei Camere o noua versiune 
intitulată „Legea privind securitatea informaţiilor secrete de stat și a 
informaţiilor secrete de serviciu“ care, deși aduce unele modificări la proiectul 
adoptat de Senat, nu rezolva problemele de fond semnalate de-a lungul anilor 
de organizaţiile neguvernamentale şi chiar de unii parlamentari. „Legea 
nr.544/2001, privind liberul acces la informatiile de interes public“, publicată 
în M. Of., Partea I, nr.663 din 23 octombrie 2001. 

3 Monitorizarea aplicării acesteia a pus în evidenţă obstacolele pe 
care le are de trecut jurnalistul sau cetăţeanul, in Monitorizarea modului de 
aplicare a Legii 544/2001. Raport, Asociaţia Pro Democraţia, IRIS, 2004 

36 Libertatea de exprimare în România, Raport 2002, Agenţia de 
Monitorizare a Presei — Academia Caţavencu, octombrie 2002, p.13-14 

Chiar dacă accesul la informații este garantat din punct 
de vedere legal, accesul la acestea a fost limitat prin conflictele 
dintre instituţiile publice și anumite canale media. După 1990 au 
apărut mai multe situaţii de criză, sub forma unor embargouri 
informaţionale, între instituţiile publice și presă, reciproce sau 
unilaterale, pe perioade variabile3?. 


3. Dezvoltarea instituţională a mass-media din România 


In regimul comunist mass-media avea funcţii preponderent 
ideologice şi de propagandă. La sfârşitul regimului Ceaușescu 
postul de televiziune emitea zilnic doar două ore iar în presă nu 
se puteau citi decât materiale care slujeau cultul personalităţii, 
sport şi anunţuri de mica publicitate. De aceea, nu se poate vorbi 
în totalitarism despre o presă în sensul deplin al cuvântului. Ca 
urmare a cenzurii şi caracterului ideologizant al conţinutului 
media, audiența și credibilitatea presei autohtone erau foarte 
reduse. Spre deosebire de media comunistă, posturile de radio 
occidentale (de ex.„Vocea Americii“, „Radio Europa Liberă“), care 
militau împotriva dictaturii ceaușşiste, aveau cote de audiență și 
credibilitate foarte mari. 

Libertatea de expresie câștigată prin revoluţie însemna, 
în mod automat, și emiterea unor puncte de vedere critice faţă de 
putere, presa intrând astfel în conflict cu aceasta. Principiul 
libertăţii cuvântului nu mai putea fi contestat de politicieni. Pentru 
a-şi putea constitui o bază reală a independenţei jurnalistice, 
oamenii din presă au făcut toate demersurile pentru a intra în 
proprietatea sediilor și echipamentelor din redacţii, existente din 
perioada comunistă. În 1990-1991, în ciuda dorinţei unei părți a 


31 Embargoul Președinției României faţă de cotidienele „Evenimentul 
zilei“ şi „Ziua“ (1995), al unor ministere, cum ar fi cel la Agriculturii faţă de 
presă precum și cel al redacţiilor membre ale Clubului Român de Presă față 
de Senat (martie 1998) și de Camera Deputaţilor (martie-aprilie 1998), 
retragerea acreditării la Senat, pentru câteva zile cotidianului „România 
liberă“, etc. 

puterii de a păstra în mâinile statului proprietatea presei38, s-au 
privatizat cea mai mare parte a instituţiilor de presă. (Auto-) 
privatizarea în mass-media s-a accelerat ca urmare a presiunilor 
vizibile sau negocierilor de culise între conducerile ziarelor și 
puterea politică. 

O parte din mass-media tranziţiei s-a născut, astfel, pe 
nucleul instituţional al presei regimului comunist. „Scânteia“, 
organul de presă al CC al PCR, a devenit „Adevărul“. „România 
liberă“, fostul ziar al Frontului Democraţiei şi Unităţii Socialiste 
şi-a păstrat numele. „Scânteia tineretului“ s-a transformat în 
„Tineretul liber“ iar procesul a fost similar şi în cazul presei locale. 


Presa privată 


Al doilea proces important în dezvoltarea unui sistem mediatic 
autonom a fost apariţia presei private. Rolul semnificativ jucat de 
televiziune şi radio în revoluţia anticomunistă au determinat 
creșterea bruscă a audienței și credibilităţii mass-media. Libertatea 
de exprimare încătușată mai bine de o jumătate de secol şi-a găsit 
expresia într-o adevărată explozie mediatică. In 1990-91 a crescut 
foarte mult numărul și diversitatea presei, în iulie 1991 existând 
deja 1600 titluri, 484 cotidiene naţionale și 1118 regionale. Aceste 
cifre pot fi explicate prin faptul că intrarea pe piaţa de presă în 
primii doi ani de după revoluţie s-a realizat destul de ușor, fiind 
folosite sume relativ mici pentru investiţii. 

După 1992, odată cu primele concentrări de capital 
autohton în economie, s-au folosit sume însemnate pentru deru- 
larea afacerilor în domeniul media, îndeosebi în cazul cotidienelor. 


- 38 Adrian Severin, op. cit. p.270-287, descrie modul în care a fost 
tolerată de Guvernul Roman privatizarea suspectă a ziarului „România 
Liberă“, din dorința de a consolida o presă independentă 

39 Daniela Frumuşani, „Une presse en transition: le cas de la 
Roumanie“, in Canadian Journal of Communication, Vol. 17, No. 4, 1992. 
Un fenomen similar a fost înregistrat şi în celelalte state post-comuniste, în 
Bulgaria numărul publicaţiilor crescând de la 540 în 1990 la 907 în 1992, 
iar în Cehoslovacia de la 1200 periodice în 1989 la peste 2000 la mijlocul anilor 
'90, cf. Peter Gross, Mass-media și..., p.117 

Presa a devenit mai puţin o afacere în sine, cât un element auxiliar 
pentru susținerea altor tipuri de interese, din zona industrială sau 
financiară: de exemplu, George C. Păunescu („Curierul Naţional“), 
Dan Voiculescu („Jurnalul naţional“), Gelu Tofan, Sorin Ovidiu 
Vântu“. Ulterior, după dezvoltarea media audio-vizuale, presa 
scrisă a fost integrată unor trusturi media deţinute de aceiași 
proprietari. 

Dintr-o analiză a dinamicii acționariatului de presă din 
zona post-comunistă observăm că, dacă la începutul anilor '90 în 
România, Bulgaria şi Albania s-au înfiinţat doar câteva instituţii 
comerciale, în Cehoslovacia, Ungaria și Polonia companiile stră- 
ine mass-media au intrat rapid în piață“!. Ulterior, companiile 
străine s-au extins și în România, pentru a dobândi o poziţie 
importantă în regiune. 

Una din cele mai semnificative prezențe este cea a grupu- 
lui elveţian Ringier, care deţine cotidienele „Libertatea“, „Eveni- 
mentul zilei“, „Pro Sport“, revista cu profil economic „Capital“ etc. 
A mai fost prezent în piața presei din România și grupul german 
Bertelsmann, care a deţinut „Evenimentul zilei“, dar s-a retras. 

Prezenţa unor grupuri media internaţionale nu a consti- 
tuit o garanţie absolută pentru realizarea unei prese care să nu 
fie supusă presiunilor asupra politicii editoriale. In acest caz, 
suspiciunea este că presiunile politice din partea puterii s-au 
exercitat prin intermediul acționariatului, acesta intrând în conflict 
cu jurnaliștii. 

În 2004 au apărut două cazuri, dintre care unul ar putea 
fi integrat unei asemenea interpretări. Primul caz este cel de la 
„Evenimentul zilei“, unde o parte din jurnaliști au intrat în conflict 
cu acţionariatul de la grupul Ringier, acuzând presupuse manevre 
ale partidului de guvernământ, PSD la acea vreme“. Însă, chiar 
după ce acest partid a pierdut alegerile, în decembrie 2004 o parte 
a jurnaliștilor au fost concediaţi, fiind adusă o nouă echipă edito- 
rială, care a transformat ziarul într-un tabloid. Conflictul dintre 


———— 49 M. Petcu, op.cit., p.98-99 

41 P, Gross, Mass-media..., p.58-69 

42 Criza de la Evenimentul zilei, aruncată la cos“, in „Cotidianul“, 
8 septembrie 2004 

patronat și o parte a jurnaliștilor de la „Evenimentul zilei“ poate 
fi interpretat ca un caz în care divergenţelor asupra definirii politicii 
editoriale și strategiei de piaţă le-au fost adăugate elemente politice, 
fără însă ca acestea din urmă să poată fi dovedite în mod concret. 

Al doilea caz este cel al cotidianului „România liberă“, 
deţinut de trustul de presă german WAZ. Jurnaliștii au acuzat 
presiunile exercitate de putere prin intermediul patronatului. 
Conflictul s-a întins pe durata a 3 luni, în care au existat tentative 
ale WAZ de a forma o nouă redacţie și de a tipări o publicaţie în 
paralel, cu același nume. În cele din urmă, conflictul a fost stins 
pe 22 decembrie 2004, când WAZ a vândut o parte din acţiunile 
pe care le deţinea către un om de afaceri român, Dan Adamescu. 


Presa de partid 


Dezvoltarea pluralismului politic a însemnat și apariţia vectorilor 
proprii de comunicare ai partidelor: „Azi“ aparținea FSN, ulterior 
Partidului Democrat; „Dimineaţa“ exprimă punctele de vedere ale 
PDSR (PSD); „Dreptatea“ este oficiosul PNȚCD, „Socialistul“ al 
Partidul Socialist al Muncii etc. Caracterul apologetic-propa- 
gandistic al ziarelor de partid nu putea să le asigure acestora 
credibilitatea pentru a putea rezista pe o piață liberă, astfel încât, 
cele mai multe ziare de partid continuă să apară numai prin 
eforturile organizațiilor de partid și la tiraje care nu le conferă nici 
o influenţă reală. 

Politicienii au privit cu îngrijorare faptul că presa devine 
ostilă puterii iar ziarele de partid nu au audienţă. Soluţia găsită 
a fost aceea de a sprijini sau înfiinţa ziare proprii, cu un statut 
incert, „independente“ pe siglă dar partizane în conţinut. Din prima 
categorie este „Curierul naţional“, care a fost puternic sprijinit de 
Guvernul Roman pentru a deveni un vector media care cel puţin 
să nu fie ostil guvernului și în care acesta să își poată lămuri mai 
bine iniţiativele politice“. Ideea a fost preluată și amplificată de 


43 Libertatea presei în România. Anul 2004, Agenţia de Monitorizare 
a Presei — Academia Caţavencu, 2005, p.18-19 
44 A. Severin, op.cit., p.280-281 

Guvernul Nicolae Văcăroiu, care a înfiinţat cotidianul „Vocea 
României“, dar care s-a dovedit un fiasco mediatic, ziarul guver- 
nului nereușind să contracareze influenţa presei independente. 
După alegerile din 1996, guvernarea CDR-USD-UDMR a consi- 
derat că nu mai are nevoie de un cotidian al guvernului, deoarece 
a câștigat alegerile cu sprijinul presei, „Vocea României“ fiind 
desființată. 

Un caz special îl reprezintă revista „România Mare“, un 
„săptămânal absolut independent“, popularitatea acestuia servind 
la constituirea în 20 iunie 1991 a unui partid politic cu același 
numef5. Geneza PRM inversează cutumele vieţii politice, care 
stabilesc faptul că mai întâi apare un partid, apoi acesta își con- 
struiește un organ de presă. Partidul România Mare şi-a înfiinţat 
din anul 2004 un cotidian, „Tricolorul“, rolul acestuia fiind de a 
oferi o viziune specifică unui electorat captiv. 

Eșecul presei de partid a însemnat transformarea rela- 
tiilor dintre partidele politice și instituţiile media. Neutralizarea 
agresivităţii media s-a realizat prin două metode. O primă strategie 
folosită de politicieni pentru a nu face obiectul unor campanii de 
presă negative constă în înțelegeri tacite între conducerile 
partidelor și cele ale ziarelor, prin pacte de neagresiune în schimbul 
sprijinirii acestora cu publicitate. O a doua situaţie este cea în care 
politicienii devin și patroni de presă. Această situaţie este cea mai 
frecventă în presa locală. Cazurile cele mai intens dezbătute în 
anii 2003-2004 au fost cele de la Bacău (fraţii Sechelariu) și 
Constanţa (Radu Mazăre). 


- 4 În legătură cu apariţia revistei „România Mare“ există două puncte 
de vedere: primul este cel care susține că Petre Roman a sprijinit apariţia 
acestei reviste pentru a avea un instrument de atac împotriva opoziţiei politice, 
vezi Iris Urban, Le Parti de la Grande Roumanie, doctrine et rapport au passé: 
le nationalisme dans la transition post-communiste, Institut Roumain 
d'Histoire Recente, Cahiers d'étude, no.1/2001. Un punct de vedere diferit este 
prezentat de Adrian Severin, op.cit., p.283, care susține că Guvernul Roman 
mai degrabă nu a vrut să se amestece în această problemă, decât că ar fi 
sponsorizat revista lui Corneliu Vadim Tudor. 

Condiţiile materiale ale funcţionării presei 


Arhitectura instituţională a sistemului de presă este influențată 
în mod decisiv de condiţiile economice în care își desfășoară 
activitatea, de preţul de cost al produselor dar și de sistemul de 
difuzare. Conceptul de „presă independentă“ este himeric dacă 
întreprinderile de presă sunt dependente de fluxul produselor de 
bază, iar acestea sunt fixate de stat, ori dacă instituţiile media 
depind direct de subvenţii guvernamentale. O problemă importantă 
pentru presa românească este cea a prețului și a calității hârtiei. 
Aceasta a reprezentat o resursă valoroasă pentru putere, subiect 
al tranzacţiilor politice, în măsura în care fabricile producătoare 
erau în proprietate statului. Preţul și distribuţia hârtiei a dat 
naștere la abuzuri din partea autorităţilor statului'6. 

Distribuţia presei este un element esențial din lanţul care 
poate influența răspândirea și efectele media. Principala firmă de 
distribuţie a presei a rămas, de-a lungul întregii perioade de tran- 
zitie, Rodipet, societatea de difuzare a presei aflată în administra- 
rea statului până la sfârșitul anului 2003. Beneficiind de sistemul 
funcţional al fostei Întreprinderi de Difuzare a Presei din perioada 
comunistă, de personal specializat, de numeroase chioscuri de 
difuzare în toată țara (1500), Rodipet-ul a rămas operatorul prin- 
cipal, singurul cu acoperire națională. Pe lângă unele atitudini 
monopoliste ale reţelei naționale de distribuție, o problemă 
suplimentară pentru presă este faptul că Rodipet-ul nu își achită 
datoriile pentru produsele intermediate, slăbind astfel stabilitatea 
financiară a instituţiilor de presă“. 

Deși există rețele regionale de distribuţie, acestea sunt 
destul de slabe. Un alt factor care vulnerabilizează presa este faptul 


- 45 În timpul alegerilor din 1990 FSN a obligat publicaţiile care nu 
i-au fost favorabile să plătească în avans cheltuielile de tipărire ori s-a alocat 
o cantitate de hârtie mai mică, vezi Gross, Colosul...., p.67 

41 Criza la Rodipet, in http://www.observatorcultural.ro/arhivaarticol. 
phtml?xid=2164. După estimarea Clubului Român de Presă (CRP), s-a ajuns 
ca Rodipet-ul să datoreze circa 150 de miliarde de lei la mijlocul anului 2003. 
Societatea deţine o reţea proprie formată din peste 1500 de puncte de vânzare 
amplasate în mediul urban și în cel rural. 

că multe dintre firmele de distribuţie a presei locale sau regionale 
sunt în proprietatea unor oameni afiliați politic. 

Un alt tip de influenţe ale sistemului politic asupra media 
este în stabilirea condiţiilor fiscale în care se desfăşoară activitatea 
instituţiilor de presă. Protestele instituţiilor sau asociaţiilor de 
presă fa de taxele impuse producţiei, editării și difuzării presei 
au fost frecvente de-a lungul anilor '90. Editorii de media au devenit 
vulnerabili faţă de guverne prin faptul că au acumulat datorii la 
bugetul de stat. Negocierea eșalonării sau chiar a ștergerii acestora 
constituie partea puţin vizibilă a funcţionării instituțiilor de media, 
dar rezultatul negocierilor se poate vedea din analiza gradului de 
echidistanţă faţă de un partid sau altul. 

Producţia de media a fost prima ramură integral privati- 
zată din România, dar legile pieţei nu acţionează cu consecvență 
în acest domeniu. Dacă guvernele ar fi aplicat riguros prevederile 
legale pentru recuperarea debitelor multe instituţii de presă și-ar 
fi încetat activitatea, intrând în faliment. Mass-media din 
România nu a fost supusă unor condiţii suficient de transparente 
astfel încât piaţa de media să fie supusă legilor concurenţei. 
Practica eșalonării sau chiar a anulării datoriilor faţă de bugetul 
de stat a constituit modalitatea prin care partidele aflate la putere 
au încercat să se asigure că vor beneficia cel puţin de un tratament 
corect din partea media. 

Analiza relației sistemului politic cu mass-media nu poate 
ocoli finanțarea presei și a pieței de publicitate. Dacă la începutul 
anilor '90, datorită consumului media ridicat, veniturile din 
vânzarea presei aveau o pondere semnificativă în bugete, scăderea 
drastică a tirajelor a creat o nouă dependenţă pentru mass-media, 
de publicitatea privată sau de stat. Analizarea raportului dintre 
tiraje şi volumul de publicitate arată că nu întotdeauna și cele mai 
bine vândute ziare au și cele mai mari venituri din publicitate“8. 


48 86% din publicitatea din ziare din România se desfășura prin 
primele 10 ziare: „Ziua“ (cota de piaţă în publicitate 19,4%), „Naţional“ (11,2%), 
„Evenimentul zilei“ (11,1%), „România liberă“ (8,4%), „Adevărul“ (9,3%). 
Cotidianul „Adevărul“ care era cel mai circulat ziar din România în anul 2002, 
ocupa locul 5, iar primul loc era ocupat de un ziar cu audienţă redusă. Pentru 
mai multe informaţii vezi Alina Mungiu — Pippidi, Politica după comunism: 
structură, cultură și psihologie politică, Humanitas, București, 2002, p.135 

Balanța dezechilibrată între publicitate şi audienţă indică, cu 
certitudine, faptul că achiziţionarea de publicitate se realizează 
prin relaţii clientelare, sensibilităţi politice sau ca o formă de plată 
pentru a face să înceteze atacurile agresive. Exemple de acest fel 
sunt foarte numeroase, ele fiind întâlnite de-a lungul întregii 
perioade de tranziţie: falimentul Bancorex a fost submediatizat ca 
urmare a sumelor consistente plătite ca publicitate; regii ale sta- 
tului care sunt în situația de monopol sunt foarte prezente în media, 
deși nu ar avea nevoie de aceasta; revista de investigaţie „Academia 
Caţavencu“ nu a atins problema Fondului Naţional de Investiţii, 
unde omul de afaceri Sorin Vântu, acționar al ziarului, este acuzat 
de a fi avut un rol decisiv în prăbuşirea sa zgomotoasă? etc. 
Guvernele au avut posibilitatea, pe care au utilizat-o din 
plin, de a-şi menţine relaţii cordiale cu presa, sau cel puţin cu 
anumite părți ale acesteia, prin intermediul publicităţii din fonduri 
publice. Problema nu a ajuns pe agenda publică decât din momentul 
în care au existat instrumente de control din partea societăţii civile, 
respectiv Legea accesului la informaţiile de interes public din 2001. 
În timpul guvernării Năstase, finanţarea mass-media prin 
publicitate de stat a devenit o adevărată problemă, PSD și 
primul-ministru fiind acuzaţi că încearcă să controleze presa prin 
direcționarea preferenţială a contractelor de publicitate. 
Conform unui raport întocmit de Cancelaria Primului 
Ministru încă din 2004, dar dat publicităţii în 2005, 15 dintre 
ministerele Guvernului Năstase au cheltuit, direct sau prin regii 
și alte foruri din subordine, aproape 66 de milioane de euro pentru 
diferite campanii guvernamentale, în perioada 2000-2004. Primul 
loc în topul ministerelor care au acordat publicitate îl deţine 
Ministerul Industriei și Comerţului, urmat de Ministerul Trans- 
porturilor și de Ministerul Agriculturii. „Distribuţia publicităţii de 
stat nu a ţinut întotdeauna cont de criteriul audienței. Multe 
publicații sau posturi de televiziune cu audiențe modeste au primit 
contracte de publicitate substanţial mai mari decât alte instituții 
de presă ce aveau o audiență mai reprezentativă, dar erau mai 


critice faţa de putere“5, 


———— 49 Ibidem, p.137 
50 Libertatea presei în România. Anul 2004, Agenţia de Monitorizare 
a Presei — Academia Caţavencu, 2005, p.13 

Potrivit unui document având caracter de secret de ser- 
viciu, premierul Adrian Năstase a cerut în ianuarie 2004 ca 
publicitatea de stat să fie avizată de Secretariatul General al 
Guvernuluis!. Documentul, a cărui autenticitate a fost recunoscută, 
a fost interpretat ca o dorinţă de a controla mass-media. În fapt, 
sensul primar al respectivei decizii era de a împiedica folosirea de 
către unii membri ai Cabinetului publicitatea guvernamentală ca 
o metodă de protecţie a imaginii personale sau, chiar pentru 
declanşarea unor atacuri în presă împotriva primului-ministru. 

Privită dintr-o perspectivă mai amplă, problema pre- 
siunilor factorilor politici prin intermediul publicităţii de stat 
trebuie integrată într-un sistem multivectorial, în sensul în care 
înalta ierarhie din mass-media (patronat, directori sau redactori 
şefi) a fost deschisă propunerilor de consolidare a imaginii politi- 
cienilor în schimbul unor contracte de publicitate. Conducerile 
instituţiilor de media nu sunt niște personaje angelice, iar politi- 
cienii opusul acestora, adică demonii. În acest joc al folosirii resur- 
selor publice în scop personal sau de grup există de fapt complicităţi 
reciproce între politicieni și patronatele din mass-media sau 
conducerile redacţionale. Și, așa cum în clasa politică există corup- 
tie, aceasta este prezentă și în mass-media. În folclorul jurnalistic 
circulă diferite sintagme pentru a desemna șantajul la care sunt 
supuși politicienii și campaniile negative duse împotriva acestora 
pentru a obţine resurse publice. De asemenea, în mediile jurna- 
listice circulă adesea informaţii confidenţiale despre cât a costat 
un anumit articol sau interviu, plătit la negru de către politicieni. 

Sistemul de finanţare al presei românești este unul care-i 
conferă mass-media o autonomie limitată, o parte a acesteia fiind 
dependentă de publicitatea guvernamentală. Acestei dependențe 
i se adaugă cea de grupurile și organizaţiile patronale. Ca atare, 
presa nu servește doar intereselor publice, ci și celor economice, 
politice, de prestigiu ale proprietarilor. Presa nu este dependentă 
de partide ca instituţii, ci de anumiţi lideri politici, care o folosesc 


- 51 „Campionii publicităţii lui Năstase — audiența confidențială“, in 
„Evenimentul zilei“, 16 martie 2005 


516 | FLORIN ABRAHAM 


împotriva adversarilor politici din interiorul propriilor partide sau 
din partide concurente. 


Tirajul 

Reapariţia presei oficiale de partid s-a sincronizat cu un proces 
mai amplu de polarizare a mass-media, aceasta scindându-se pe 
poziţii partizane, pro-guvernamentale și anti-putere. În timp ce 
„Adevărul“ era apropiat la începutul anilor '90 de FSN, celălalt 
mare cotidian, „România liberă“ a devenit o portavoce a opoziției, 
în special a celei pro-monarhiste. Intre aceste două mari cotidiene 
de opinie, cu rădăcini în perioada comunistă, s-au inserat şi celelalte 
ziare, care au încercat să-și găsească o identitate în raport cu marile 
orientări politice din societate. 

Fizionomia iniţială a presei românești, puternic politizată 
şi partizană, dominată de jurnalismul de opinie, nu de cel de infor- 
matie, a afectat, în cele din urmă, și audiența sa: tirajul ziarului 
„Adevărul“ era de 1.537.000 exemplare în martie 1990, 600.000 
în decembrie 1991 pentru a scădea la 200.000 în octombrie 199252. 
„România liberă“ avea 1.490.000 exemplare în martie 1990 şi 
200.000 în octombrie 1992. 

Criza de încredere pe care a traversat-o presa românească 
la mijlocul anilor '90, s-a conjugat şi cu înăsprirea condiţiilor 
economice (creşterea costurilor la utilităţi, hârtie, difuzare etc.). 
În lupta pentru supraviețuire, ziarele au adoptat strategii diferite, 
dar unul din elementele comune ale celor care au reuşit să se 
menţină pe piaţă a fost un transfer gradual către presa de infor- 
matie, anchetă şi analiză. A doua mare strategie de adaptare la 
piaţa concurenţială a fost tabloidizarea (iniţial „Evenimentul zilei“, 
ulterior „Libertatea“), adică o presă cu un format cât mai comercial, 
care cultivă senzaţionalul, care nu-şi propune în primul rând să 
informe sau să formeze opinii şi conştiinţe, ci să atragă atenția 
asupra sa, din motive de piaţă. 


———— 52 loan Drăgan, Jean-Paul Lafrance, Les transformations rapides et 
cotradictoires des medias roumains pendant la période de transition, in Roger 
Tessier (coord.), La transition en Roumanie: communications et qualité de la 
vie, Presses de l'Université du Québec, 1995, p.113 

Rezultatul acestor două tendințe din presă, tabloidizarea 
respectiv transformarea în ziare de informaţie şi anchetă, a fost 
stabilizarea tirajelor la sfârșitul anilor '90, între 150.000 şi 200.000 
exemplare pentru cele mai importante cotidienes3. După anul 2000, 
în condiţiile apariţiei unui nou val de cotidiene centrale, dar și a 
diversificării presei locale, tirajele ziarelor au scăzut la sub 100.000 
exemplare/ediție. Aceste valori au fost depășite doar în cazul unor 
campanii promoţionale de anvergură (de ex. „Jurnalul Naţional“) 
susținute și prin audio-vizual. După încetarea campaniilor de pro- 
movare tirajele au avut tendinţe descrescătoare, ceea ce demon- 
strează că interesul consumatorilor de media este de tip 
conservator, fiind mărit doar prin oferirea unor bonusuri materiale 
directe (mașini, telefoane mobile, abonamente etc.). 


Pluralismul în audio-vizual 


Forţa demonstrată de televiziune și radio în timpul revoluţiei și 
în perioada imediat următoare în mobilizarea maselor, atitudinea 
conservatoare a puterii politice, costurile mult mai mari decât 
pentru presa scrisă au determinat o naştere mult mai dificilă a 
unei media electronice pluraliste. În anii 1990-91 problema creării 
pieţei concurențiale în domeniul audio-vizualului era direct legată 
de dezvoltarea democraţiei politice. Solicitările pentru realizarea 
unui post privat de televiziune au fost susținute de opoziția politică, 
de o parte a puterii, de cetăţeni dar și de instituţiile internaţionale 
(Consiliul Europei) sau statele occidentale. Guvernul Roman a avut 
chiar intenţia de a sprijini realizarea unui post privat de televiziune 
cu ajutorul magnatului italian Silvio Berlusconi5. De asemenea, 


- 5 Tirajul real al presei a rămas multă vreme o problemă confidențială, 
deoarece patronatele au refuzat să comunice cifrele exacte. Chiar dacă acestea 
ar fi fost comunicate, gradul de difuzare al fiecărui ziar este dificil de stabilit 
deoarece nu sunt cunoscute retururile. Cercetările sociologice indică faptul că 
maxim 10% din populaţia adultă a României citeşte regulat presa, într-o propor- 
ție mult mai mică decât în Occident sau chiar şi decât în Cehia, Polonia, Ungaria. 

54 A. Severin, op.cit., p.306-314. Acesta relatează încercările de a crea 
în 1990 un post privat de televiziune care au fost sabotate de Adrian Sârbu, 
în acel moment șeful Departamentului pentru Imagine Publică al Guvernului, 

candidatul PNŢCD la alegerile prezidenţiale din 1990, Ion Raţiu, 
a intenţionat să înfiinţeze un post privat de televiziune și de radio, 
însă nu a primit avizele necesare din partea guvernului. 

In perioada inceputului de tranziţie în centrul contro- 
verselor s-a aflat postul public de televiziune, acesta fiind acuzat 
pentru partizanatul politic, mediatizarea controversată a mineri- 
adelor din 1990 și 1991, faptul că Președintele Radioteleviziunii era 
numit de Președintele Republicii și nu de Parlament. Până în 1994 
televiziunea și radioul public s-au aflat sub controlul guvernului, 
prin intermediul Secretariatului General sau al Ministerului Culturii. 

Dacă pluralismul în domeniul radio a fost mai ușor obținut 
prin faptul că posturi private (Radio Delta, Radio Contact, Radio 
Fan) au început să emită chiar dacă nu aveau aprobările necesare, 
realizarea unui prim post privat de televiziune cu audiență 
națională a fost deosebit de dificilă. Pentru început, din ianuarie 
1992 a început să emită în București postul SOTI, pentru o durată 
limitată de timp, utilizând antena canalului 2 al Televiziunii 
naţionale55. Ulterior, TV 5 Europe emitea zilnic pe o frecvență 
proprie (de regulă între orele 20 și 1.30), iar canalul 2 al televiziunii 
naţionale retransmitea emisiunile de ştiri preluate de la BBC World 
Services și televiziunea spaniolă. Continuarea creării unei media 
electronice pluraliste s-a realizat prin intercalarea posturilor locale 
şi independente de televiziune în spaţiile de emisie ale Televiziunii 
naționale în perioada campaniilor electorale din anul 1992. 

Presiunile interne și internaţionale, acumulări de 
capital interne și investiţiile unor oameni de afaceri străini au 
determinat, în cele din urmă, apariția posturilor private de tele- 
viziune cu audienţă națională. Antena 1 a început să emită din 
toamna lui 1993, Tele 7abc din 1994 iar Pro TV din decembrie 
199556. Au fost posturile private de televiziune care au început să 


—— iar ulterior coproprietar al trustului Media Pro. Reluarea planului 
în 1991 nu a reușit pentru că a intervenit pentru stoparea acesteia controver- 
satul om de afaceri George Constantin Păunescu. 

55 loan Drăgan, Comunicarea de masă şi spaţiul public în perioada 
de tranziţie, Academia Română, Bucureşti, 1993, p.19 

56 Media Sustainability Index 2004. The Development of Sustainable 
Media in Europe and Eurasia, IREX, 2005, p.95 

fie concurenţi importanţi pentru postul public de televiziune din 
1995. România este una din ţările în care privatizarea media a 
fost cea mai rapidă și cu evoluţia cea mai spectaculoasă din rândul 
statelor central-est europene. 

Forţa de penetraţie a posturilor private de televiziune este 
strict legată de extinderea reţelelor de transmisie prin cablu. Din 
1995 sectorul s-a extins sistematic, la început în marile orașe, 
ulterior în cele de mici dimensiuni și chiar în mediul rural. Mărirea 
rețelelor de transmisie prin cablu a însemnat dezvoltarea plura- 
lismului mediatic, tot mai mulţi cetățeni având posibilitatea de a 
viziona mai multe posturi de televiziune. Cu toate acestea, doar 
postul public România 1 poate fi recepționat în întreaga Românie. 
Potrivit unor informaţii statistice din anul 20035 rata de 
penetrare a serviciilor de cablu în mediul urban este de aproape 
80%, în timp ce în mediul rural este de circa 17%. Aceste statistici 
clasau în 2003 România pe locul șase în Europa. 

Cota de piaţă a televiziunii publice a scăzut odată cu 
apariția posturilor private iar sistemele de distribuţie prin cablu 
au devenit tot mai extinse. Într-o primă fază, după 1996 postul 
public de televiziune a rămas la o cotă de piaţă de aproximativ 
40%, însă acest fapt se explică prin faptul că în mediul rural era, 
în cea mai mare parte, singurul canal tv care putea fi recepționat. 
Pro TV a atins cote de piaţă foarte mari (25-30%) în perioada 
1996-1999, dominând practic audiența din mediul urbans8. După 
această perioadă, concurenţa pe zona urbană a fost echilibrată de 
postul Antena 1 (cele două posturi au cote de piață de aproximativ 
25%). După anul 2001 postul public de televiziune s-a stabilizat 
la o cotă de piaţă de aproximativ 35%, cu preponderență în mediul 
rural. Antena 1 și ProTV îşi dispută supremaţia pentru primul loc 
în mediul urban, locul al doilea la nivel naţional. Celelalte posturi 
publice (TVR 2, România Cultural) sau private (Acasă, B1 TV, 
Naţional TV, Prima TV, Naţional TV, N24, Realitatea TV, Tele 
Tabc etc.) îşi dispută o cotă de piaţă de până în 15%. 


—— 57 Cabliştii doresc costuri mai reduse pentru a investi în infra- 
structură“, in „Cotidianul“, 11 noiembrie 2003 
58 Alina Mungiu — Pippidi, op.cit., p.135 

În anul 2004 existau în România peste 20 de programe 
cu audienţă naţională, având conţinut generalist, de ştiri, muzică 
sau sport. Acestor posturi cu audienţă națională se adaugă un 
număr mare de posturi care emit regional sau local, fiind fie 
studiouri ale posturilor naţionale fie posturi locale. 

Sectorul audio al mass-media s-a dezvoltat mult mai rapid 
decât cel video datorită costurilor mai reduse pe care le implică 
un post de radio precum şi a faptului că interesul puterii politice 
la începutul anilor '90 a fost focalizat asupra televiziunii. Radioul 
public, înfiinţat în 19285, și-a recâștigat credibilitatea și audiența 
în perioada post-revoluţionară, însă a fost nevoit să facă față 
concurenţei posturilor private pentru audiența din mediul urban, 
în special. S-au înființat imediat după 1989 posturi de radio ca 
urmare a unor investiţii străine (Radio Contact — capital 
româno-belgian; Radio Europa FM — parte a reţelei Lagardere 
Active Radio International) sau prin investiţii autohtone. 

Postul public de radio, care dispune de patru canale 
(România Actualităţi, Cultural, Muzical, Tineret), domină şi în 
acest moment piaţa audio, fiind urmat de Europa FM, Radio 
Contact (Kiss FM din noiembrie 2003), Pro FMS. 

O altă componentă importantă pentru sistemul mediatic 
este cea a agenţiilor de presă. În acest domeniu monopolul a 
aparţinut agenţiei Rompresfl, care a fost spart de către agenția 
Mediafax în 1991, pentru ca din 1995 aceasta din urmă să devină 
lider de piaţă€?. 

Problema acţionariatului media electronice este foarte 
dificil de analizat deoarece date generale despre situaţia în acest 
sector au apărut de abia în 2003, în urma unei decizii a CNA. 


——— 59 Paul Marinescu, Managementul institutiilor de presă: teorie, practică 

și studii de caz, Polirom, Iași, 1999, p.34-37 

60 Conform IMAS, februarie 2003 și IMAS mai 2004 

êl Agenţia Naţională de Presă „ROMPRES“ este moștenitoare a celor 
mai vechi instituţii ale statului român specializate în culegerea, redactarea 
şi distribuirea ştirilor de presă. Actuala denumire a primit-o la 8 ianuarie 
1990 în urma reorganizării fostei Agenţii Române de Presă „AGERPRES, 
subordonată Consiliului de Miniștri, in http://www.rompres.ro/despre_noi/ 

62 bttp://www.mediafax.ro/mediafax/index.shtm) 

Totuşi, o imagine de ansamblu se poate contura. Pro TV s-a înființat 
în 1995 ca parte a grupului american „Central European Media 
Enterprises Ltd.“, la care au mai participat Ion Țiriac și Adrian 
Sârbu, Directorul General al grupului Media Pro. Acest grup are 
în componență și agenţia Mediafax, posturile de radio Pro FM și 
Info Pro, cotidienele „Ziarul financiar“ și „Pro Sport“, acesta din 
urmă fiind cedat grupului Ringier. Media Pro reprezintă primul 
caz în presa românească în care același grup de proprietari deţine 
toate tipurile de instituţii media. Situaţia financiară a grupului 
Media Pro a fost însă subiect de scandal public, Adrian Sârbu fiind 
acuzat de corupție și de reflectare partizană a puterii în canalele 
media deţinute de trust$?. In schimbul mediatizării cu predilecție 
a puterii, trustul de media condus de Adrian Sârbu a primit 
reașalonări ale datoriilor și licenţe pentru noi posturi de radio și 
televiziune6t. 

Al doilea mare grup de media de pe piaţa românească este 
„Corporaţia Intact“ deţinută de familia Voiculescu, şi care are în 
componenţă postul de televiziune Antena 1, iar din iulie 2005 
Antena 3, cotidienele „Jurnalul Naţional“ și „Gazeta Sporturilor“, 
postul de radio Romantic. Proprietarii acestor instituţii media fac 
parte din topul celor mai bogate zece familii din România$5, având 
afaceri şi în comerț, agricultură, industrie. Ceea ce individualizează 
însă grupul Intact este faptul că unul din proprietarii săi, Dan 
Voiculescu (chiar dacă și-a cesionat acţiunile altor membri ai 
familiei) este implicat direct în politică, fiind preşedintele Parti- 


63 Subiectul principal al scandalului este legat de faptul că grupul 
Media Pro a acumulat datorii foarte mari la bugetul de stat, iar prin 
favorizarea partidelor aflate la putere după 1996 a reușit să evite plata 
acestora. „Corupţia la ea acasă: Cum ministrul Mihai Tănăsescu a salvat PRO 
TV de la execuţie silită“, in „Bursa“, 21 ianuarie 2003; de altfel, cotidianul 
„Bursa“ în varianta sa electronică (http://www.bursa.ro) avea chiar o rubrică 
specială intitulată „Dosare Media Pro“, vizitat în ianuarie 2004 

64 Adrian Sîrbu, vicepreşedinte PSD?, in „Evenimentul zilei“, 20 mai 
2004 

65 ZOO 300“, in „Evenimentul zilei“, 12 noiembrie, 2003, potrivit 
clasamentului anual realizat de revista „Capital“. 

dului Umanist Român (Partidul Conservator din 2005)%6. Suspi- 
ciunea la adresa lui Dan Voiculescu este că și-a folosit calitatea 
de proprietar de canale media pentru a dobândi influenţă politică, 
iar pe această cale să îşi mărească averea ca urmare a favorizării 
celorlalte afaceri pe care le controlează direct sau prin intermediari. 

Legătura dintre afaceri și dorinţa de a deţine influenţă 
media este evidentă și în cazul fraţilor loan și Viorel Micula, cu 
o avere estimată în 2004 la 700 milioane dolari, cu afaceri în 
industria alimentară și turism. Fraţii Micula au în proprietate 
posturile Naţional TV, N24 și ziarul „Realitatea Românească“. Şi 
asupra acestui grup mediatic persistă semne de întrebare deoa- 
rece firmele fraţilor Micula au avut importante datorii la bugetul 
de stat. Într-o situaţie stmilară, se află şi George C. Păunescu, 
acuzat că ar fi unul din profitorii importanţi ai falimentului 
Bancorex, și care deţine postul B1TV și cotidienele „Curierul 
Naţional“ şi „Gazeta de Sud“. 

Situaţia de la nivel naţional nu ar fi completă dacă în acest 
tablou nu este inclusă şi mass-media locale, în care legătura dintre 
politică, economie și presă este la fel de strânsă€?. În cele mai 
importante televiziuni locale implicarea directă a oamenilor politici 


65 Deși Dan Voiculescu a înfiinţat PUR încă din 1991, acesta nu a 
avut o pondere semnificativă electorală, reușind să intre în Parlament la 
alegerile din 2000 prin crearea unui cartel electoral cu PDSR, în schimbul 
susţinerii mediatice. În 2003 PUR a decis să rupă protocolul de colaborare 
cu partidul de guvernământ, postul Antena 1 devenind mult mai critic la 
adresa Guvernului. Instituţiile de presă aflate în proprietate au fost folosite 
de Dan Voiculescu și în anul 2004, când a realizat o alianță politică cu PSD, 
„Uniunea PSD+PUR“, primind în schimb 32 de locuri eligibile de parlamentari. 
——— 51 Un fenomen care se manifesta în unele judeţe din ţară era con- 
centrarea puterii politice, economice și informaţionale la nivelul liderilor poli- 
tici din județe. Unul dintre cele mai clare cazuri este la Bacău: primarul Dumitru 
Sechelariu (1996-2004) și oamenii de afaceri care-i erau apropiaţi au achiziţio- 
nat principalele obiective economice din zonă. Acesta deţinea puterea politică 
şi administrativă și era și acţionar al principalului post de televiziune local, 
al unui cotidian local și al reţelei de difuzare de presă. La fel se întâmpla la 
Constanţa, unde primarul Radu Mazăre a devenit „nașul“ judeţului, în 
Vrancea, și în alte locuri, vezi Libertatea de exprimare în România, Raport 
2002, Agenţia de Monitorizare a Presei — Academia Caţavencu, 2002, p.2 


ROMÂNIA DE LA COMUNISM LA CAPITALISM | 523 


este de notorietate. O monitorizare a revistei „Capital“ din anul 
2004 arăta că din 22 de staţii locale din 13 orașe, 11 erau sub 
controlul PSD, direct sau prin intermediari, iar PNL era prezent 
în cinci staţii TV68. 

Analiza numărului de licenţe acordate în domeniul 
audio-vizual de Consiliul Naţional al Audiovizualului în perioada 
1993-2004 indică o tendinţă de constituire a unor trusturi media 
puternice la nivel naţional. In ianuarie 20056 Corporaţia Intact 
şi Pro TV deţineau fiecare câte 30 de licenţe, urmate de Global 
Video Media cu 25 de licenţe de televiziune. În radio, cele mai multe 
licenţe erau deţinute de Radio Contact, cu 35. 


Jurnalistul şi libertatea presei 


Așa cum indicam mai sus, jurnalismul a devenit una dintre cele 
mai atractive meserii în România post-decembristă. Mirajul pentru 
această meserie ar putea fi explicat prin faptul că ea conferă 
notorietate şi sentimentul de a avea putere, fără a fi însă om politic. 
Statisticile internaţionale realizate de diferite organizaţii 
(Reporters sans frontières, Freedom House, IREX ș.a.) indică, în 
același timp, că meseria de jurnalist este una care implică 
numeroase riscuri. 

Jurnalistul poate fi împiedicat să-și exercite cu onestitate 
profesia în forme variate, de la violenţa fizică împotriva sa până 
la autocenzură. In România, chiar dacă presa este liberă, nume- 
roși jurnaliști au fost supuși de-a lungul timpului violenţelor fizice. 
Potrivit Clubului Român de Presă, numai în anul 2004 au fost 
agresaţi 104 jurnaliști”. Însă nu toate aceste violenţe au motivații 
politice. Există și cazuri în care jurnaliştii cad victime confruntărilor 
dintre diverse cercuri de interese economice, care se înfruntă și 
prin intermediul presei locale (de ex. Vrancea). De altfel, situaţia 
cea mai dificilă o au jurnaliștii de investigaţie din presa locală, în 


— 68 Meleviziunile locale sunt controlate de PSD“, in Capital, 12-18 
martie 2004 
6 Situația numărului de licenţe /societate — televiziune, și Situatia 
numărului de licente/ societate — radio, www.ena.ro 
10 104 jurnalişti români agresaţi în 2004“, Rompres, 13 iunie 2005 


524 | FLORIN ABRAHAM 


zonele unde nu există metode de protecţie împotriva unor 
potentaţi locali, care doresc să controleze toate resursele locale, 
inclusiv mass-media. 

O altă formă de limitare a libertăţii jurnalistice în 
România este deschiderea unor procese pentru calomnie sau ofensă 
adusă autorităţii. Fără a avea o statistică generală pentru perioada 
1990-2004, putem conchide că multe din aceste procese au impli- 
caţii politice, oamenii politici dorind să-i intimideze pe jurnalişti 
în acest mod?!. Tot atât de adevărat este însă și faptul că o parte 
din aceste procese sunt rezultatul hărţuielii şi șantajului pe care 
unii ziariști îl exercită asupra oamenilor de afaceri sau a poli- 
ticienilor. De aceea, „e greu de deosebit între victimă și agresor 
în peisajul complex al media din România, unde predomină ame- 
ninţările ascunse la adresa libertăţii de exprimare“72. 

Auto-cenzura este cea mai răspândită formă prin care 
libertatea jurnalistică este limitată. Motivele auto-cenzurii, sau a 
formei sale mai brutale, cenzura redacțională, ţin de finanţarea 
mass-media. Prin intermediul publicităţii guvernamentale parti- 
dele de la putere influenţează politica editorială, iar prin contrac- 
tele de publicitate privată oamenii politici sau de afaceri doresc 
să obţină o prezentare favorabilă în mass-media sau să împiedice 
apariția unor materiale. 

In cazul instituţiilor media publice, libertatea jurnaliștilor 
este afectată de politizarea conducerilor. Caracterul partizan al 
televiziunii și radioului public a fost întotdeauna reclamat de 
partidele de opoziţie, în întreaga perioadă 1990-2004. Amânarea 
numirii consiliilor de administraţie ale SRR şi SRTV, sau 
revocarea înainte de termen prin respingerea de către majoritatea 
parlamentară a rapoartelor anuale de activitate au fost metode 
prin care partidele politice au dorit să influenţeze mass-media. 


T! Pentru detalii pot fi consultate rapoartele anuale sau speciale 
realizate de Apador — CH şi Agenţia de Monitorizare a Presei — Academia 
Caţavencu, citate mai sus 

12 Națiuni în tranziție 2004 România, Freedom House Report, p.11 
http://www.sar.org.ro/files h/docs/publications_pr/Freedom%20Report%20 
Rom.păf. 

indicele Freedom House al Libertăţii Presei 


Sinteza situaţiei media dintr-o societate ar putea fi indicele 
Freedom House al Libertăţii Presei. Metodologia de calcul al 
acestuia ia în calcul mai mulţi factori: a) legile și regulile care 
influențează conţinutul media; b) presiunile politice și controlul 
asupra conținutului media; c) influenţa economică asupra 
conţinutului media. Potrivit evaluărilor experților Freedom 
House, în perioada 1990-1993 media din România nu îndeplinea 
condiţiile pentru a fi considerată a țară cu o presă liberă. Această 
evaluare ar putea părea de-a dreptul stranie pentru cei care au 
trăit în România la începutul anilor '90 şi au avut astfel 
posibilitatea să constate existenţa unei prese scrise de-a dreptul 
luxuriante. Indicele Freedom House ar putea fi considerat ca 
apropiindu-se de realitate doar dacă ne raportăm la sectorul media 
vizuale, unde pluralismul s-a constituit cu greutate, iar controlului 
exercitat de putere asupra televiziunii și radioului public era 
instituţionalizat. Anii 1994-2004 sunt, din perspectiva Freedom 
House, o perioadă în care media din România nu a fost decât parțial 
liberă. Limitările cele mai importante se referă la influenţa politică 
asupra presei (prin aşa-numitul „telefon scurt“), dar şi la cea 
economică prin intermediul publicităţii guvernamentale, care a 
determinat apariția fenomenului de auto-cenzură sau constituirea 
unor subiecte și persoane tabu. Violenţele împotriva jurnaliștilor 
şi concentrarea acționariatului mass-media în anumite grupuri de 
putere economică și politică sunt alte elemente care ar putea 
acoperi un astfel de statut acordat presei din România. Din punctul 
meu de vedere, formula adecvată pentru a descrie realitatea 
peisajului media din România în perioada studiată este „presa este 
liberă, dar nu toate instituţiile media și jurnaliștii sunt liberi“. 
Aceasta înseamnă că, după înlăturarea regimului comunist, presa 
a putut să scrie tot ceea ce a dorit, dar anumite instituţii media 
şi/sau jurnalişti au fost supuşi unor constrângeri economice sau 
politice în exprimarea deplină a libertății de exprimare sau, au 
dorit ca în schimbul mediatizării predilecte a puterii să beneficieze 
de fonduri publice pentru publicitate. 

Analiza comparativă a indicelui libertăţii presei din Româ- 
nia cu cel acordat altor state din Europa Centrală și de Est (vezi 
tabelul 7.1.) nu face decât să confirme asocierea alături de Bulgaria, 

Tabelul 7.1: Indicele Freedom House al Libertăţii Presei 
1989-2004 


n 


lgaria | Români 


Bu 


Cehia 


Polonia 


Slovacia 


Ungaria 


ADE SE a ti 
e | en D — ce 
ua : E 
Sursa: Freedom House Report, http://www.freedomhouse.org/ 
Notă: 1) Scorul agregat al libertăţii presei are trei scale: Liber (L) = 0-30 
puncte; Parţial Liber (PL) = 31-60 puncte; Ne-Liberă (NL)= 61-100 puncte. 
2) Pentru perioada 1989-1993 Freedom House nu a realizat evaluări 
amănunțite în Europa Centrală și de Est, concluziile fiind de ordin general. 


în același ritm al transformărilor din sistemul mediatic. Cehia, 
Polonia, Ungaria sunt considerate state cu o presă parţial liberă 
încă din anul 1990, pentru a deveni liberă pe deplin în 1994 în Cehia 
şi Polonia, în timp ce Ungaria a ajuns la acest statut abia în 1998. 

Fără a încerca să contestăm acurateţea evaluărilor Freedom 
House, o imagine mai nuanţată a peisajului mediatic românesc 
va putea fi obținută după analizarea trăsurilor jurnalismului din 
România. Anticipând puţin, pot spune că presa din România nu 

este atât de diferită de cea din restul Europei Centrale și de Est, 
nici în ceea ce priveşte aspectele cantitative, nici în cele calitative. 


4. Elitele mass-media: trăsături calitative ale presei din 
România 


Situaţia de la care a pornit media românească în 1989 era aceea 
de fost „organ de propagandă al PCR“, căruia i se transmiteau 
indicaţii de la Comitetul Central despre subiectele care trebuie 
abordate şi în ce fel. Stigmatul colaboraționismului cu regimul 
comunist a acţionat puternic asupra jurnaliștilor în noua epocă, 
aceștia dorind să se distanţeze simbolic de trecutul comunist 
printr-un energic discurs anti-totalitar. 

Realitatea statistică este însă că majoritatea oamenilor 
cu putere de decizie în mass-media, directori sau redactori-șefi, 
de după 1989, s-au format și au lucrat în presa comunistă. Expe- 
riența jurnalimului-propagandistic din perioada comunistă a 
determinat, conștient sau nu, și „noul jurnalism“ al perioadei de 
tranziţie. Aspectul remarcat de cei care au analizat presa româ- 
nească este excesiva sa politizare. Peste tot în statele post-comu- 
niste s-au format două tabere ale mass-media, una de „opoziţie“ 
cealaltă sprijinitoare a guvernelor?'3. In România, în prima etapă 
a perioadei de tranziţie, polarizarea era reprezentată de „Adevărul“, 
pro-FSN şi „România liberă“ — tribună a opoziției, pro-monarhist. 

Elitele din mass-media perioadei de tranziţie constituie 
un hibrid între jurnaliştii din perioada comunistă și noul val de 
ziariști. Creşterea rapidă a numărului de instituţii de presă a 
însemnat și dezvoltarea rapidă a meseriei de jurnalist, care s-a 
bucurat de o mare popularitate. Cum era și firesc, profilul academic 
al noilor jurnaliști nu avea de-a face decât în parte cu jurnalismul. 
Intelectualitatea, atât cea umanistă, dar și cea tehnică, a pătruns 
masiv în redacţii, dornică de a-și expune propriile opinii despre 
societate. Lipsa unei pregătiri profesionale de specialitate a 
influențat și tipul de jurnalism practicat, de tip emoţional, perso- 


-— 13 Peter Gross, Orbii conducându-i pe orbi. Mass-media şi democratia 
în Europa de Est, in „Sfera Politicii“ nr.64/noiembrie 1998, p.6-11 

nalizat și conflictual. Abia de la mijlocul anilor '90 au apărut 
jurnaliști formaţi în noile facultăţi, care au beneficiat de programe 
de pregătire realizate după modele occidentale. Efectul infuziei de 
tineri jurnaliști mai bine pregătiţi profesional nu a fost imediat, 
deoarece ei au fost nevoiţi să se integreze în redacţii conduse 
potrivit vechilor obiceiuri, cu redactori având habitudini impregnate 
de stilul autoritar. 

Cu toate că meseria de jurnalist s-a dezvoltat foarte mult 
sub aspect cantitativ, aceasta este slab organizată”“: deși există 
mai multe asociații profesionale și un Club Român de Presă, acestea 
nu s-au preocupat în mod real nici de crearea unor reguli care să 
stabilească drepturile persoanelor angajate în domeniul presei, nici 
reguli deontologice care să sancţioneze exercitarea necores- 
punzătoare a profesiei de jurnalist. Sindicalizarea jurnaliştilor este 
foarte redusă, nu din motivul că ziariștii ar avea reglementată 
profesia ca liber profesioniști, ci pentru că nu au reușit să aibă 
poziţii unitare în faţa patronatelor. De abia în 2004 a fost semnat 
și a intrat în vigoare primul Contract Colectiv de Muncă (CCM) 
pe ramura mass-media din istoria presei române”. Acest contract 
instituie clauza de conștiință ca fiind unul dintre drepturile de 
muncă fundamentale ale jurnaliștilor. 

Tot în anul 2004 s-a reușit crearea unei prime mari 
organizații sindicale, prin unificarea mai multor sindicate în 
Federația MediaSind, organizație ce numără în rândurile sale peste 
8000 de jurnaliști și tipografi. 

Organizațiile profesionale au încercat de mai multe ori 
după 1990 să transforme Codul deontologic al jurnalistului într-o 
lege a presei, dar acest lucru nu a fost acceptat de politicieni și 
pentru că raportul dintre obligaţii şi drepturi era dezechilibrat iar 
aplicarea normelor deontologice nu s-a realizat astfel încât acestea 
să devină credibile. Auto-reglementarea mass-media, invocată firec- 
vent de jurnaliști, nu a constituit o soluţie pe deplin asiguratoare 
a calităţii jurnalismului. In Clubul Român de Presă, cea mai 


14 Yves-Claude Llorca, Drepturile și libertăţile ziaristului, „Dilema“, 
nr. 326, 11-17 iulie 2003. Pentru acelaşi subiect vezi Miruna Runcan, 
Introducere în etica și legislaţia presei, ALL Educaţional, București, 1998 

15 Libertatea presei în România. Anul 2004, p.21 

importantă organizaţie profesională a jurnaliștilor, sunt repre- 
zentaţi atât conducătorii redacţiilor cele mai importante, cât și 
patronatele, astfel încât această instituţie nu s-a putut constitui 
într-un autentic gardian al deontologiei profesionale. 

Breasla jurnaliștilor a fost marcată de o slabă coeziune 
de grup, fiind mai degrabă fragmentată ca urmare a competiţiei 
normale pentru audienţă și a rivalităţilor personale, adesea 
ireductibile. Ziariștii s-au atacat adesea între ei fie în public, fie 
în lupte de culise. Un studiu de caz semnificativ îl constituie 
conflictul din anul 2004 dintre Ion Cristoiu și Cornel Nistorescu, 
purtat prin intermediul scrisorilor deschise'6. 

Crizele din interiorul media, ca urmare a conflictelor 
dintre așa-numiții „moguli ai presei“ au fost potenţate și de stilul 
jurnalistic. „Noul jurnalism“ românesc era dominat de pasiunea 
pamfletară, vivacitatea stilistică, plăcerea câteodată delirantă a 
atacurilor și calomniei, ignorând discursul sobru şi jurnalismul 
bazat pe informaţie. Hibridarea formelor de prelucrare a infor- 
maţiilor”?, prin combinarea propriilor opinii cu informaţia pro- 
priu-zisă, satirizarea și caricaturizarea personalităţilor publice, 
dramatizarea actualități, abordarea senzaţionalistă a realităţii, 
permeabilitatea la manipulare sunt alte câteva caracteristici 
negative ale presei românești post-revoluţionare. Aceste trăsături 
ale stilului jurnalistic predominant despart presa post-comunistă 
de cea occidentală, în care aspectul informativ este cel mai 
important, nu cel de interpretare personală sau opinie. 

Plecând de la ideea că presa se bazează pe o autoritate 
imanentă, justificată prin statutul media de „oglindă fidelă a 


———— % Război Cristoiu-Nistorescu“, in „Realitatea românească“, 3 iunie 
2004. Elementele sintetice ale acestui conflict sunt: „Evenimentul zilei“, condus 
de Nistorescu, a criticat prestaţia lui Ion Cristoiu de la o emisiune televizată, 
acesta din urmă fiind acuzat de favorizarea candidatului Mircea Geoană. 
Răspunsul lui Cristoiu a constituit un atac la adresa moralității lui Nistorescu, 
cu următoarele elemente: este incompetent profesional (“între subiect și 
predicat nu se pune virgulă“), imoral doarece în urma unor jocuri de culise 
Cristoiu a fost dat afară din redacţia pe care a creat-o, oportunist, îmbogăţit 
peste noapte, ofițer de Securitate etc. 

11 Marian Petcu, op.cit., p.255 

societăţii“, jurnaliștii au manifestat o anumită aroganță, supra- 
estimându-și rolul, asumându-și uneori rolul patetic-mesianic de 
eroi/martiri ai „luptei pentru libertate“78. 

Influențele pe plan social ale acestui tip de jurnalism se 
traduc prin fenomene ca apatie, individualism exacerbat, accen- 
tuarea clivajelor socio-politice din societate. Media a avut un rol 
important, în calitate de formator de opinie, în apariţia clivajelor 
între atitudinile reformiste, conservatoare sau fundamentaliste”?. 

Cercetarea culturii politice a jurnaliştilor în perioada 
1999-2000 prin măsurarea valorilor din editorialele de presă din 
ţările europene arată că românii sunt neinteresaţi de subiecte 
economice, neavând o atitudine faţă de cele mai multe valori 
economice, fiind însă foarte preocupaţi de politica internă și de 
politicieni. Potrivit acestei cercetări, elita jurnalistică din România 
este mai naționalistă decât media regională (la fel ca cea bulgară), 
nu e preocupată de crearea unei societăţi deschise, deși are o 
atitudine deschisă faţă de democraţia procedurală, sunt însă cei 
mai porniţi împotriva corupţiei și ostili la adresa clasei politice. 
Astfel, valorile exprimate prin editoriale sunt destul de ambigue: 
presa, la fel ca majoritatea cetăţenilor, este favorabilă integrării 
europenet! și democraţiei, dar multe valori nu sunt consonante cu 
democraţia occidentală. 

Ostilitatea publică a jurnaliștilor faţă de politicieni nu a 
fost totuşi suficientă pentru a-i împiedica pe o parte din aceştia 


18 P, Gross constată că jurnalismul din Europa Centrală şi de Est se 
diferențiază de cel occidental prin faptul că ziariştii: i) nu dau atenţie 
informaţiei verificabile și capacităţii publicului de a înțelege o astfel de 
informaţie; ii) se cred descoperitorii adevărului, nu furnizori de fapte și 
informaţii corecte; iii) se cred lideri sociopolitici și culturali, atunci când ei 
sunt facilitatorii leadership-ului; iv) nu doresc să coopereze cu colegii lor, in 
Mass-media...p.143 

19 Daniela Frumușani, Mass media and the Transition in Romania, 
1998 

30 Mungiu-Pippidi, op.cit., p.147-149 

8! Fidelie Kalambanyi, Poziţia mass-media pe harta actorilor și 
problemelor aderării României la Uniunea Europeană, Gallup Organization 
România, noiembrie 2002 

să intre în rândul mult hulitei clase politice, cu dorința exprimată 
public de a o schimba din interior. In 1990 directorul „Adevărului“, 
Darie Novăceanu a candidat ca independent pe listele FSN, la fel 
şi Constantin Sorescu de la „Tineretul liber“ sau directorul și 
redactorul șef. al „României libere“ Octavian Paler și, respectiv, 
Petre Mihai Băcanu au candidat pe lista independentă a Grupului 
de Dialog Social? ete. După 1996 coaliția câștigătoare a alegerilor 
a recompensat 12 jurnalişti cu funcţii de înalți demnitari: Răsvan 
Popescu din Televiziunea Română a fost numit șef. al Departa- 
mentului de Informaţii Publice al guvernului Românier; Ilie 
Șerbănescu, jurnalist la „România liberă“ a fost numit ministru 
în Cabinetul Ciorbea. După 2000 jurnaliștii au intrat în continuare 
în politică, fostul secretar general al PSD în perioada 2001-2003, 
Cozmin Gușă, a fost iniţial jurnalist apoi manager la un grup de 
presă (Corporaţia Intact). 

Cazurile prezentate mai sus nu schimbă tendinţa 
generală a elitelor din presă de a adopta un comportament non-inte- 
graționist în clasa politică, în ciuda partizanatului politic al 
mass-media. Această situaţie poate fi explicată prin faptul că 
sistemul media a reușit să atragă suficiente resurse pentru a 
asigura un status economic și social suficient de ridicat pentru 
establishment-ul din presă. În plus, sistemul politic este destul de 
instabil, iar odată intrat în acesta jurnalistul este asimilat 
politicianului, cu toate inconvenientele de imagine publică 
rezultate în urma unui asemenea demers. 


5. Sunt mass-media o a patra putere? 


Care este forţa reală a mass-media este una din cele mai im- 
portante întrebări, ușor de formulat dar greu de răspuns la ea. 
Principala dificultate pentru un răspuns tranșant constă în faptul 
că nu există metode de măsurare directă şi neechivocă a 
influenței mass-media asupra proceselor și deciziilor politice. Presa 
este citită în România de maxim 10% din cetăţeni, în timp ce 
televiziunea și radioul sunt singurele canale media autentice de 


~= 82 M. Petcu, op.cit., p.42 

comunicare în masă. Televiziunile atingeau în 2004 cote de 
audienţă cumulată de cca. 90%, iar posturile de radio de aproxi- 
mativ 60% din totalul populaţieit. Cu toată această limitare a 
circulaţiei presei scrise, ea are semnificaţie pentru politică deoarece 
are influenţă asupra stabilirii temelor de dezbatere ale media 
audio-vizuale iar, în acest fel, interferează cu ordinea de priorităţi 
a administraţiei (agenda-setting). Din această perspectivă, 
mass-media poate avea un rol important în societate. 

Desigur, media induc o anumită percepţie factorului politic 
despre agenda cetăţeanului, care nu corespunde însă întotdeauna 
agendei publicului (aceasta poate fi cunoscută prin sondaje de 
opinie), însă această este mai mult o problemă de ordin etic decât 
una metodologică. 

Influenţa mass-media asupra sistemului politic ar putea 
fi estimată în funcţie de modul în care aceasta reușește să 
interfereze cu agenda politică. Puterea media este mare în cazurile 
în care 1).sistemul politic este instabil și are o credibilitate redusă 
și, 2) când partizanatul electoratului este redus, iar obține- 
rea/menţinerea puterii este dependentă de relaţia cu mass-media. 

Un prim moment al influenţei semnificative a presei în 
societatea românească a fost anul 1990, când aceasta părea a 
enunta și obiectivele politice, încercând să se substituie puterii și 
opoziţiei politice, acţionând ca un înlocuitor imagologic şi pentru 
justiție. Influenţa mass-media a scăzut după 1992 deoarece puterea 
politică devenise dublu legitimată, prin alegerile din 1990 și 1992. 
Ca reacţie de adaptare, mass-media au adoptat un alt tip de 


83 Obiceiuri, atitudini şi satisfacţii ale consumatorilor de radio și 
televiziune. Rapori parțial, martie — mai 2004, IMAS, Consiliul Naţional al 
Audiovizualului, 2004, p.5, 85. Potrivit altei cercetări, cea mai importanta 
sursă pentru informaţiile politice este televiziunea. Potrivit sondajului CURS 
din aprilie 2004, 73,1% dintre votanţi aleg televizorul ca principala sursă de 
informaţii în domeniul politic. Ziarele și radiourile se clasează, din acest punct 
de vedere, pe locurile doi și trei, dar la mare distanţă. Numai 8,2% dintre 
români citesc ziarele pentru a se informa, și doar 6,3 ascultă radiourile. 60% 
dintre români, se arată în sondaj, urmăresc zilnic sau aproape zilnic 
programele de televiziune, in „Antena 1 bate Pro TV“, „Jurnalul național“, 
5 mai 2004 

partizanat, mai subtil, utilizând o retorică populistă, în încercarea 
de a recâștiga credibilitatea pierdută pe parcursul primilor doi ani 
ai tranziţiei. Încrederea pierdută a fost recâștigată abia la sfârşitul 
anilor '90, în urma unui proces gradul de profesionalizare şi adop- 
tare a unor atitudini independente. Forța media a crescut deoarece 
credibilitatea în instituţiile politice și politicieni a rămas scăzută8€. 

După 1996 s-a creat imaginea unei atotputernicii a 
mass-media, inducându-se ideea că presa a jucat un rol decisiv în 
câștigarea alegerilor de CDR-USD și Emil Constantinescu. În- 
frângerea PDSR și a lui Ion Iliescu a mărit în rândul jurnaliştilor 
sentimentul de omnipotenţă, iar politicienii a devenit mai 
temători faţă de presă. Semnificativ pentru atitudinea jurnaliștilor 
este faptul că ei au declarat că „acordă“ un moratoriu de şase luni 
puterii pentru a vedea în ce măsură aceasta își va respecta anga- 


jamentele electorale. Ziariștii şi-au asumat în acest fel funcţia şi 
de opoziţie politică, mesajul transmis fiind acela că, până la urmă, 
succesul politicienilor depinde de ce dar mai ales cum transmite 
media despre activitatea lor. 

S-a accentuat astfel reflexul lui „Da în faţă presei“, 
politicienii nedorind să-i contrazică pe cei care dădeau senzaţia 


84 Încrederea în presa scrisă a avut următoarea evoluţie după 1989: 
59% mare și f.mare în aprilie 1990; 23% în noiembrie 1991; 33% în 1995; 50% 
în 1998; 65% în 2004. Această evoluţie arată că presa a început să își recâștige 
încrederea după 1993, ajungând la cote foarte mari pentru media europeană 
după 2000. In timp ce încrederea în instituţiile politice funcţionează ciclic, 
după modelul „încrederii de dar“ (pentru o analiză în detaliu vezi Florin 
Abraham, „Percepţii și evaluări privind instituţia parlamentară în România; 
1990-2001“, in Societate și civilizaţie, Universitatea „Dimitrie Cantemir“, Tg. 
Mureș, 2002, p.431-441) presa beneficiază de o încredere ridicată datorită 
mesajului populist, anti-corupţie, critic la adresa partidelor aflate la putere. 

35 Despre rolul media în campania electorală din 1996 vezi Miron, 
Dorina, Mc Kinnan, Lari, Marinescu, Valentina, Rolul mediilor de comunicare 
în alegerile prezidenţiale din România în 1996 (Rezultatele programului de 
cercetare iniţiat de Centrul de Comunicare Politică de la Universitatea din 
Oklahoma), Fundaţia Culturală Libra, București, 1998 

8% Adrian Severin, membru al Cabinetului Ciorbea, relata următoarea 
situație: pe agenda Guvernului era în dezbatere o chestiune dificilă, fiind 
propuse mai multe opţiuni. Deoarece dezbaterea s-a prelungit, purtătorul de 

că îi putea înălța sau, dimpotrivă, doborî. Cum nu este posibil și 
nici corect să spui întotdeauna „Da“ unor cerințe adesea populiste, 
politicienii au realizat alianțe cu proprietarii de media pentru a 
lăsa electoratului această impresie. Costul politicii-show a fost însă 
autocenzura presei și ocultarea unor teme cu potențial negativ 
pentru guverne. 

Influența reală a presei a crescut din momentul în care 
aceasta a început să se autonomizeze în raport cu politicul iar 
jurnaliştii să nu-şi mai atribuie rolul de oameni politici aflaţi în 
afara partidelor, ci de transmițători ai mesajelor. Din momentul 
în care politicienii și partidele nu mai puteau face predicții în 
privința „realităţii“, a prezentării ştirilor, influenţa reală a jurna- 
liştilor în societate a crescut. Dependenţa mass-media față de 
partide și politicieni a scăzut, dar a crescut față de piață". 

Răspunsul la întrebarea dacă mass-media sunt sau nu o 
a patra putere poate fi găsit și din analiza rolului acesteia în 
campaniile electorale, momentul de maximă interferenţă cu viaţa 
politică. Problema efectelor mass-media în campania electorală a 
făcut obiectul a numeroase cercetări, inclusiv în România. Răs- 
punsul ţine de modul în care este înțeleasă comunicarea electorală 
şi de modelul predominant al formării opiniilor politices8. Acestea 
nu sunt rezultatul direct și imediat al transmiterii unui flux 
informaţional către alegători, ci rezultatul unui complex de factori 
culturali, sociali, psihologici8. Modelul dominant al formulării 
opțiunilor politice este unul intermediat, în care mass-media este 


= cuvânt făcea presiuni pentru adoptarea unei decizii deoarece „presa 
așteaptă“. S-a luat o decizie şi a fost anunţată presa. Imediat după aceea s-a 
reluat discuţia și s-a ajuns la concluzia că decizia fusese eronată. S-a hotărât 
ca presa să fie anunţată de această schimbare, însă purtătorul de cuvânt al 
guvernului a intervenit spunând că „presa a fost anunţată“, astfel că decizia 
finală a fost cea iniţială, chiar dacă era eronată! 

81 P, Gross, Mass-media..., p.83 

88 Rosemarie Haines, Televiziunea și reconfigurarea politicului: studii 
de caz: alegerile prezidențiale din România din anii 1996 şi 2000, Polirom, 
Iaşi, 2002 

89 Mircea Aurel Niţă, Marketing şi management politic cu aplicații 
electorale, Curs SNSPA, București, passim 

doar unul dintre factori, influenţa familiei, a cercului relațional 
din imediata vecinătate având un rol preominent (vezi modelul 
influenţei limitate). 

Dacă adăugăm această perspectivă asupra formării 
opţiunilor electorale la așa-numita funcţie de „stabilire a agendei“ 
pentru factorii politici, putem oferi un răspuns relativ precis la 
întrebarea dacă mass-media reprezintă o a patra putere. Cu toate 
că ziariștii se imaginează pe sine ca fiind purtătorii unei a patra 
autorități în societate, presa din România nu prezintă toate trăsă- 
turile unei puteri: efectele sale asupra deciziilor politice sunt 
întâmplătoare; mass-media servesc ca vehicule pentru organizațiile, 
instituţiile şi liderii politici care doresc să influențeze societatea; 
datorită structurii acționariatului și lipsei unor coduri profesionale 
strict aplicate media funcţionează doar secvențial ca un sistem de 
verificare şi echilibru. In fine, dar nu mai puţin important, 
mass-media din România a avut doar aparența unei „a patra 
puteri“, a „câinelui de pază al democraţiei“ deoarece nu există un 
ethos consolidat al profesiei de ziarist. Numeroși oameni care și-au 
câştigat notorietatea și credibilitatea publică prin exercitarea 
jurnalismului, atunci când au avut ocazia au intrat în viața politică 
sau au încercat să-și fructifice capitalul profesional în tranzacții 
politice. Presa din România este încă prea fragmentată pentru a 
fi o putere. Nu mass-media determină natura mediului politic sau 
politica practicată, ci invers, iar jurnalismul partizan este încă 
prezent%. Desigur, mass-media reprezintă o forţă în societatea 
românească, dar nu are toate atributele pentru a fi o putere. 


6. Concluzii 


Rolul mass-media în realizarea democratizării României a fost 
important, prin cultivarea pluralismului opiniilor, corijarea unor 
comportamente nedemocratice, promovarea unei pedagogii sociale 
a comportamentelor dezirabile, dezvăluirea unor acte de corupţie 
etc. La fel de adevărat este însă şi faptul că media nu a avut 


——— % P, Gross, Mass-media..., p.228 

întotdeauna o orientare pro-democratică. Au ajutat la construirea 
imaginii unor personalităţi fără ca acestea să aibă un conţinut 
adecvat, sau au contribuit la dărâmarea reputaţiilor altora. 
Mass-media au contribuit la ascensiunea populismului, cultivând 
senzaţionalismul şi veleitarismul în viaţa publică. lată de ce nu 
se poate emite o concluzie lipsită de nuanţe în legătură cu rolul 
media în procesul de consolidare democratică. 

Media post-comunistă a apărut și funcţionează într-o 
situaţie în care statul domină încă societatea civilă, iar politizarea 
vieţii publice s-a realizat și prin intermediul presei. Aceasta nu a 
îndeplinit doar un simplu rol de transmiţător, ci și de amplificator 
al conflictelor din societate. Clasa politică din România nu are încă 
o cultura politică pe deplin democratică, dar progresele sale faţă 
de începutul anilor '90 sunt evidente. Mass-media a fost considerată 
un instrument foarte important pentru dobândirea sau menţinerea 
puterii, aceasta având rolul, din perspectiva politicienilor, de punere 
în scenă a politicilor simbolice. 

Din punct de vedere instituţional mass-media din Ro- 
mânia este bine dezvoltată ca număr de posturi de radio și tele- 
viziune, cotidiene cu difuzare naţională sau regională. Media 
românească are și o dimensiune artificială, prin faptul că piața 
de publicitate nu poate susţine numărul foarte mare de posturi 
de televiziune cu acoperire naţională (peste 20 în 2004), iar presa 
scrisă nu trăiește doar din publicitatea obţinută ca urmare a 
audienței sau din vânzarea sa. Pentru a compensa această preca- 
ritate a pieţei private de publicitate, media a cunoscut un proces 
de concentrare şi de constituire a unor trusturi integrate, compuse 
din posturi de radio și televiziune, ziare și reviste cu audiență 
naţională sau regională. Cu excepţia trustului Media Pro, toate 
celelalte grupuri media sunt legate de companii cu interese comer- 
ciale sau industriale (patronii grupului Intact au afaceri cu petrol 
sau în industria chimică). 

In societatea românească s-a creat o relaţie vicioasă între 
sistemul politic și mass-media, în care grupuri de interese econo- 
mice care au și o reflectare politică deţin o influenţă semnificativă 
și în instituţiile media. S-a instituit un mecanism de generare și 
transmitere de resurse dinspre economic spre politic sau media, 

ordinea celor trei termeni din ecuaţie fiind interșanjabilă. 
Oamenii de afaceri folosesc presa pentru a dobândi putere politică 
şi prestigiu social. Politicienii folosesc presa pentru a avea putere 
politică şi influenţă economică; oamenii de media persuadează/ 
ameninţă clasa politică pentru a avea putere economică sau se 
aliază cu oamenii de afaceri pentru a avea putere politică. Punctul 
vicios este acela că, adeseori, omul politic este în același timp și 
om de afaceri și încearcă, prin diferite mecanisme să obţină spri- 
jinul mass-media. Simultan, înalta ierarhie din presă are interese 
economice și ambiţii politice. Iar lipsa de transparenţă în media 
din România este ilustrată de faptul că doar o parte din cele mai 
importante canale au acţionariatul la vedere, identificabil prin 
persoane și interese politice și economice. 

Dacă pentru clasa politică s-au reahzat reglementăn 
privind combaterea conflictului de interese, același lucru ar trebui 
realizat și în domeniul mass-media. Aceste reglementări ar trebui 
să interzică deținerea în proprietate sau co-proprietate, precum 
și participarea la administrarea unor instituţii media a celor care 
sunt activi în viaţa politică sau, într-o formă mai radicală, chiar 
a proprietarilor sau acţionarilor majoritari în societăți comerciale 
cu alt profil decât cel de presă. Legile anti-trust în mass-media ar 
putea împiedica tendinţele de oligarhizare a sistemului mediatic 
din România. 

Media românească și-a asumat adesea responsabilități 
politice, dorind să echilibreze scena politică sau să orienteze 
societatea spre o direcţie sau alta, însă nu întotdeauna dezinteresat. 
Media își asumă un rol de echilibrator al scenei politice, iar în 
România acest lucru este o constantă a perioadei de tranziţie. 
Jurnaliștii adoptă această conduită deoarece au cea mai mare 
influenţă în condiţiile unei competiţii politice acerbe. 

Dependenţa sistemului politic de mass-media este cu atât 
mai mare cu cât piaţa politică este mai competițională. Actorii 
politici sunt tentaţi să cheltuiască cât mai mult pentru influențarea 
opiniei publice prin intermediul mass-media, folosind în numeroase 
rânduri surse de finanţare netransparente. Astfel, în același timp 
mass-media are un rol important în dezvăluirea corupţiei, dar ea 

însăşi o generează indirect și funcţionează ca urmare a obţinerii 
netransparente a resurselor. 

Presa își asumă adeseori un rol politic, de gestionare a 
treburilor publice. Jurnaliștii cu cea mai mare notorietate se cred 
deasupra politicienilor, că ei „fac şi desfac guverne“. Dacă așa ar 
sta lucrurile, atunci presa ar putea fi o a patra putere, dar una 
nedemocratică, deoarece vrea să influenţeze deciziile din societate, 
dar fără a purta răspunderea politică pentru aceasta, poate cel mult 
o răspundere personală, dar nu una instituţională. 

Media românească, dar nu este singura, a dezvoltat un 
mesaj preponderent conflictual; senzaţionalist, promovând 
„politica-show“, favorizând electoralismul. Obsesia politicienilor 
pentru a fi prezenţi în mass-media creează premisele pentru 
influențarea de către aceasta a agendei publice, adeseori în mod 
artificial, fără nici o legătură cu agenda reală a cetăţenilor și cu 
priorităţile recomandate de realitatea socială?!. 

Concluziile prezentate până acum nu sunt valabile doar 
pentru România, politica-show și electoralismul fiind fenomene 
prezente în majoritatea democraţiilor contemporane. În acelaşi 
timp, mass-media din România prezintă trăsături comune cu cele 
din Europa Centrală și de Est, un exemplu apropiat fiind Polonia: 
chiar dacă media s-a rupt de structurile statale, devenind auto- 
nomă faţă de acesta, ea a rămas puternic atașată de entităţile 
politice, apropiindu-se de modelul european al „sistemului plura- 
list de ziare aparţinând unor partide politice“. 

Trăsătura definitorie a sistemului mediatic post-comunist 
rămâne însă înalta sa politizare, explicaţia principală fiind aceea 
că elitele politice și economice sunt fragmentate, raporturile de 
putere din interiorul acestora suferind schimbări rapide%. 
Transferul de proprietate și de poziţionare politică a mass-media 


91 Puncte de vedere similare sunt susţinute de Adrian Severin, Rolul 
mass-media în criza democraţiei contemporane, in http://www.fisd.ro. 

92 Karol Jakubowicz, „Autonomizarea mijloacelor de informare în 
țările Europei Centrale și de Est“, in Sfera Politicii, nr.64/noiembrie 1998, 
p.18-25 

93 Colin Sparks, „Există oare sistemul mediatic post-comunist?“, in 
Sfera Politicii, nr.64, noiembrie 1998, p.13-17 


ROMÂNIA DE LA COMUNISM LA CAPITALISM | 539 


are legătură cu interesele economice și politice ale proprietarilor. 
Mai mult, instituţiile media nu sunt subordonate structurii de 
putere în general, ci anumitor forțe politice din cadrul acestei 
structuri. Acutizarea acestei situaţii apropie sistemele mediatice 
de modelul turc%: oamenii de afaceri proprietari de media se 
folosesc de aceasta ca „un instrument de câștigat influenţă politică 
sau de intermediat afaceri“. 

Politizarea excesivă a sistemului mediatic s-ar putea 
reduce odată cu stabilizarea și maturizarea vieţii politice, pe 
măsură ce rolul discreţionar al statului în alocarea de resurse va 
fi redus, iar cetăţenii vor deveni mai puţin dependenţi de stat. 
Experienţa occidentală indică faptul că diminuarea excesului de 
politizare a mass-media are nevoie de o perioadă mai lungă de timp, 
necesară pentru dobândirea reflexelor democratice de societate în 
general, de politicieni şi jurnaliști în special. Deocamdată, presa 
din România nu şi-a dezvoltat mecanisme interne de autocontrol 
suficient de puternice care să împiedice excesele și tendințele 
manipulatorii, iar ethosul profesiunii de jurnalist nu este suficient 
de larg împărtășit de toţi cei care lucrează în mass-media. 


——— % Mungiu — Pippidi, op.cit „p.134-135 


Capitolul VIII 
Societatea civilă din România 


Termenul de „societate civilă“! a cunoscut în ultimele decenii o 
spectaculoasă revenire în limbajul filozofico-istoric apoi politic, fără 
însă ca acesta să aibă o sferă conceptuală foarte bine definită. 
„Societatea civilă“ a devenit un termen la modă într-un context 
istoric special: lupta împotriva comunismului și folosirea în aceasta 
a filozofiei drepturilor omului, după semnarea Actului Final de la 
Helsinki în 1975. Societatea civilă a dobândit două mari înțelesuri. 
In Europa Centrală şi de Est „societatea civilă“ a fost conceptul 
utilizat de criticii regimurilor dictatoriale pentru a blama natura 
autocratică a acestora, lipsa unor instituții democratice, dominația 
partidelor-stat asupra societăților. În democraţiile consolidate 
occidentale ideea societăţii civile a fost utilizată pentru revigorarea 
sistemele democratice și instituţiile acestora, care dau semne de 
uzură. Noutatea acestei ultime abordări constă în focalizarea pe 
cetăţean și nu pe instituţii?. 

O atenţie specială a fost acordată noţiunii de „societate 
civilă“ în Europa post-comunistă, în condițiile în care o serie de 
analize s-au concentrat asupra rolului disidenţei și formelor de 
organizare socială necomuniste în căderea sistemului totalitar, 
cazul cel mai semnificativ fiind cel al sindicatului Solidaritatea din 
Polonia. După temperarea entuziasmului legat de rolul societății 
civile în căderea comunismului, studiile asupra proceselor de 


1 Pentru prima dată națiunea de „societate civilă“ apare în limba 
franceză în 1546, într-o operă teologică protestantă, cf. Dominique Colas, 
Genealogia fanatismului şi a societăţii civile, Nemira, București, 1998, p.13 

2 Benjamin R. Barber, Civil Society: Getting Beyond and Rhetoric. A 
Framework for Political Understanding, in Civic Engagement in the Atlantic 
Community, Bertelsmann Foundation Publishers, Giiterlosh, 1999, p.115-117 

3 Aleksander Smolar, „Civil Society after Communism: from Opposition 
to Atomization“, in Journal of Democracy, Vol. 7/January 1996, p.24-38 

democratizare au constatat faptul că în anii '90 societăţile în 
tranziţie erau dominate de radicalism individualist, care coexistă 
cu puternice tendinţe colectiviste. Construcţia unei societăţi 
democratice era astfel minată de anomie socială și neincredere, 
transformând parametrii discuţiilor despre „societatea civilă“. 

Scepticismul analiștilor în legătură cu valorile și 
soliditatea societăţii civile din statele în tranziţie nu a influenţat 
discursul public din spaţiul post-comunist. „Societatea civilă“ a 
devenit o noţiune cu valențe mitologice, (auto-)definirea ca parte 
a acesteia fiind o modalitate de atribuire a unei valori sociale 
eminamente pozitive, referinţele la „drepturile societății civile“ fiind 
o parte a noului limbaj politic corect. 

Având în minte plurivalenţa noţiunii de „societate 
civilă“, deci şi ambiguitatea ei, în acest capitol ne propunem o 
definire sumară a conceptului și, ulterior, o analiză a relaţiilor 
dintre sistemul politic și diferitele componente ale societăţii civile 
din România in perioada 1990-2004. 


1. Definirea societăţii civile 


Inţelegerea noţiunii de societate civilă ar putea fi realizată din două 
perspective: i) ca o problemă a filozofiei politice, preocupată de a 
găsi formele ideale de organizare a societăţii; ii) al metodologiei 
analizei sociale și politice, aceasta având ca scop o mai precisă 
definire a actorilor sociali și politici. 

Problema societăţii civile este legată intrinsec de modul 
de organizare a societăţii. O viziune asupra societăţii civile a fost 
dezvoltată de Iluminismul anglo-american, John Locke având un 
rol deosebit în genealogia conceptului. Acesta opune autorităţii 
nelimitate a prinţului societatea civilă, care are rolul de a limita 
pe cale juridică arbitrarul. Societatea civilă are în această viziune 
rolul de a crea o autoritate la,care oricine să poată face apel și căreia 
să i se supună toată lumeaf. 

Un al filon filozofic în definirea societăţii civile este cel 
hegelian. După filozoful german, societatea civilă este sfera în care 


+ Dominique Colas, op. cit., p.258-260 

interesul egoist al individului se poate manifesta. Societatea civilă 
reprezintă o etapă între familie și stat, dar statul a existat anterior 
societăţii civile, iar statul reprezintă condiţia care face posibilă 
existenţa societăţii civile (fără stat societatea civilă s-ar 
autodistruge). Societatea civilă există în și prin stat, nu se reduce 
în nici un fel la economic: ea este juridică și politică. Funcţiile 
societăţii civile în societatea modernă, în filozofia hegeliană, sunt 
de a veghea la securitate, de asigurare a proprietății private şi a 
libertăţii personale. 

O altă sursă de reflecţie asupra societăţii civile a fost 
critica ideii marxiste de stat, și anume fuziunea dintre stat și 
societate. Criticii marxism-leninismului vedeau societatea civilă 
ca o formă de organizare a cetăţenilor împotriva statului totalitar. 
Introducerea în limbajul contemporan a noțiunii de „societate civilă“ 
se realizează în contextul luptei împotriva sistemelor totalitare?. 

In sens analitic, „societatea civilă“ este o noţiune cu o 
dublă funcţie: ne ajută să înțelegem cum funcţionează o societate 
dată și cum diferă ea de formele alternative de organizare socială”. 
Funcţia metodologică a noţiunii de „societate civilă“ este relevantă 
doar în societățile în care sistemul politic și cel economic sunt 
distincte, în așa-numitele modele sociale a celor două spaţii: public 
și privat. 

Din cadrul conceptual al „modelului celor două elemente 
se pot deduce mai multe definiţii operaţionale ale societăţii civile. 
Cea mai extinsă definiţie a societăţii civile este aceea care include 


«8 


—— — 5 Ibidem, p.286-289 

$ In conceptul central-european de „societate civilă“ au fuzionat două 
puncte de vedere diferite: cel liberal focalizat pe problema drepturilor omului, 
derivat din teoria contractului social și cel patriotic-religios, care definea 
cetăţenia în termeni etnici, in Gil Eyal, Iván Szelenyi, Eleanor Townsley, 
Capitalism fără capitalişti: noua elită conducătoare din Europa de Est, Omega, 
Bucureşti, 2001, p.128 

1 Ernest Gellner, Condiţiile libertăţii. Societatea civilă şi rivalii ei, 
Polirom, aşi, 1998, p.195 

8 Acest model împarte spaţiul social în două spatii, cel public — gu- 
vernul și instituţiile sale —, și cel privat, care cuprinde individul și organi- 
zaţiile sociale sau economice. In cadrul acestui model există două mari perspective: 
cea liberală şi cea comunitară, vezi Benjamin Barber, loc.cit., p.116-126 

toate formele de asociere dintre stat şi familie. Societatea 
civilă desemnează, în general, un spaţiu de acţiune colectivă 
neconstrânsă, în jurul unor interese, valori și scopuri împărtășite. 
Într-un sens mai restrâns, societatea civilă este o noţiune care 
descrie forme asociative de tip apolitic şi care nu sunt părţi ale 
unei instituţii fundamentale ale statului sau ale sectorului de 
afaceri. Astfel, organizaţiile non-guvernamentale — asociaţii sau 
fundaţii, sindicatele, uniunile patronale sunt actori ai societăţii 
civile, care intervin pe lângă factorii de decizie, pe lângă institu- 
tiile statului de drept pentru a le influența, în sensul apărării 
drepturilor și intereselor grupurilor de cetățeni pe care îi repre- 
zintă. Unul dintre elementele esenţiale este independenţa faţă de 
stat şi faţă de actorii care concurează pentru puterea în stat. 
Partidele politice fac parte din societatea civilă în măsura în care 
sunt expresia dreptului de asociere. Dar, acestea nu sunt incluse 
în conceptul folosit de noi pentru a defini societatea civilă. Aceasta 
cuprinde, din perspectiva noastră, toate formele de asociere liberă 
dintre nivel statal și familie, cu excepţia celor care participă la 
competiția politică prin alegeri. 


2. Relaţia dintre organizaţiile civice și sistemul politic 


Bibliografia dedicată societăţii civile din statele în tranziție a 
devenit foarte importantă cantitativ de-a lungul ultimului dece- 
niu, dezvoltarea studiilor de arie în cadrul mai amplu al analizei 
internaţionale comparative fiind una din sursele acestei bogății 
informaţionale. Una din cele mai importante mize ale cercetării 
sociale internaţionale în ultimul deceniu a fost înţelegerea 
proceselor de transformare din interiorul societăţilor în tranziție. 
Realizarea unor cercetări cantitative și calitative transnaţionale 
a făcut posibilă rafinarea analizelor comparative între diferite 
societăți, între cele în tranziţie în mod special. Unul din subiectele 
centrale ale acestor studii sociologice este „cultura politică“, 
decriptată adesea prin conceptul de „capital social“?. Şi în Româ- 


9 Robert Putnam, Making Democracy Work, Princeton University 
Press, 1993. Capitalul social este înţeles ca o resursă prin care oamenii pot 

nia s-au realizat astfel de cercetări, cu finanţare internațională 
sau autohtonă!0, recent fiind editată chiar şi o revistă de 
specialitate dedicată acestui subiect. Perspectiva creată de aceste 
studii ale culturii politice este una macro, încercând să definească 
tipologii comportamentale, valori ale comunităţilor. Deoarece există 
deja o bibliografie consistentă asupra culturii politice, în cele ce 
urmează mă focalizez asupra istoriei politice a societăţii civile, 
având ca subiect acele segmente din societatea civilă care și-au 
asumat un rol politic. Încerc, în cele ce urmează, să ofer în primul 
rând un răspuns la întrebările „ce?“ şi „cum?“ mai degrabă decât 
la „de ce?“ așa cum consideră că fac cei care studiază cultura politică 
a întregii societăţi sau a activiștilor din sectorul neguvernamental!!. 
Abia la sfârșitul acestei analize de la nivel micro, a grupurilor de 
elite, voi prezenta câteva caracteristici ale culturii politice 
românești în scopul realizării unui tablou mai comprehensiv al 
sectorului neguvernamental. 

Renașterea societăţii civile românești după căderea 
regimului Ceaușescu trebuie privită, din punctul meu de vedere, 
într-o perspectivă istorică mai amplă. Primul element pentru 
descifrarea structurii societăţii civile românești este acela că 
națiunea română este o creaţie relativ recentă în comparaţie cu 
națiunile moderne occidentale. Statalitatea de sine stătătoare 
realizată abia de la mijlocul secolului al XIX-lea ar putea şi ea 
explica slăbiciunea societăţii civile. Relaţia dintre slăbiciunea 
societăţii civile și statalitatea recentă poate fi evidențiată prin 


realiza acţiuni care ar fi imposibile fără deținerea sa și se referă la 
atitudini, valori, norme și reţele sociale 

10 Dumitru Sandu, Spaţiul social al tranziţiei, Polirom, laşi, 1999; 
Alina Mungiu-Pippidi, Politica după comunism. Structură, cultură şi 
psihologie politică, Humanitas, București, 2002; revista Political Culture, a 
Asociaţiei Române de Ştiinţe Sociale Aplicate, cu site-ul http://www.politi- 
cal-culture.ro/ 

1 Pentru o analiză a culturii civice a activiştilor în ong-urile din 
România şi Republica Moldova vezi Gabriel Bădescu, Paul Sum, Eric M. 
Uslaner, „Civil Society Development and Democratic Values in Romania and 
Moldova“, in East European Politics and Societies, Vol. 18, No. 2, 2004, 
p.316-341 

faptul că statul a încercat adesea să domine societatea, invocând 
pericole externe sau interne iar societatea nu a acumulat 
suficientă experienţă și maturitate democratică pentru a dezvolta 
reacții de apărare!?. Un alt element care influenţează gradul de 
activism al societăţii civile este existenţa unei civilizaţii urbane, 
loc de manifestare al spiritului civic. Pe acest fond istoric îndepărtat 
se suprapun încercările de dominație a societăţii de către stat de 
la regele Carol al Il-lea la Nicolae Ceaușescu. Regimurile autori- 
tare sau totalitare au încercat să controleze orice formă de 
organizare și acţiune colectivă. Rezultatul a fost o societate atomi- 
zată, singura zonă sigură de sociabilitate fiind familia. In faţa 
presiunilor partidului-stat din epoca Ceaușescu, elitele urbane din 
România au dat foarte puţine dovezi reale că ar fi capabile să se 
opună deschis regimului, preferând forme de subversiune prin 
așa-numita „rezistenţă culturală“ sau colaboraţionismul!3. Ambi- 
guitatea în relaţiile dintre elitele culturale, marcate de stigmatul 
colaboraţionismului sau al compromisului, și regimul comunist a 
marcat semnificativ şi fizionomia societăţii civile românești în epoca 
post-decembristă. 

În mod cert la sfârșitul anului 1989 România suferea de 
prea mult stat şi prea puţină societate. Ceea ce a urmat în perioada 
de după înlăturarea de la putere a lui Ceaușescu a fost o competiţie 
pentru putere între diferite componente ale societății, care cău- 
tau să își fructifice atuurile pentru a deţine puterea politică. Apara- 
tul partidului comunist avea avantajul obișnuinței de a conduce 
administraţia; tehnocraţia industrială se baza pe cunoașterea și 
experienţa în gestionarea economiei; oamenii din Securitate mizau 
pe cunoașterea amănuntelor vieţii private. a numeroși cetățeni, 
inclusiv colaborarea cu propria lor organizaţie, aveau deci atuul 
controlului dosarelor; armata nu avea nici tradiţia și nici ambiția 
de a se implica în mod fățiș în luptele politice interne. Intelighenția 
românească, dar și din celelalte state excomuniste, a reclamat 


12 Pentru un punct de vedere istoric asupra apariţiei societăţii civile 
în Europa Centrală vezi Jeno Szücs, Les Trois Europes, Editions Harmattan, 
Paris, 1985, passim 

13 Katherine Verdery, Compromis şi rezistență. Cultura română sub 
Ceaușescu, Humanitas, Bucureşti, 1994, passim 

accesul la putere în baza controlului asupra cunoașterii teleologice, 
revendicându-și rolul de lideri ai naţiunilorif. Intelighenţia din 
România a urmat un traseu diferit faţă de cea poloneză, cehă sau 
maghiară în cucerirea puterii, pentru că a fost lipsită, cu excepţia 
câtorva cazuri izolate (Mihai Botez, Gheorghe Ursu, Doina Cornea, 
Mircea Dinescu ş.a.), de legitimitatea luptei deschise împotriva 
vechiului regim. Combatanţii anti-comuniști din epoca Gheor- 
ghiu-Dej erau prea bătrâni şi prea radicalizaţi pentru a avea o 
susținere reală în societate. Pentru a se diferenția de Frontul 
Salvării Naţionale, care avea legitimitatea revoluţionară, dar a 
înglobat în interiorul său multe elemente ale vechiului regim, unii 
din liderii săi păstrând nostalgia partidului-stat, o parte din 
intelectualitatea românească, cu predilecție cea umanistă, s-a 
legitimat prin ideea societății civile, devenită o modă în Occident 
şi o titulatură prestigioasă în restul Europei de Est. 


Renașterea organizațiilor civice 


Încă înainte ca FSN-ul să dea semne că ar vrea să se transforme 
în partid politic, în 31 decembrie 1989 a apărut Grupul pentru 
Dialog Social, care se autodefinea în Declaraţia de constituire!5 ca 
„un grup independent, strict informal, care nu se subordonează 
nici unei grupări politice şi care refuză orice colaborare cu cei care 
au susținut vechiul regim“. Din rândurile membrilor fondatori au 
făcut parte atât intelectuali care s-au opus regimului comunist cât 
şi dintre aceia care aveau un trecut de membri activi ai PCR. GDS 
şi-a constituit şi un organ propriu de presă, săptămânalul 22. 
Fervoarea apariţiei de partide din anul 1990 a fost dublată 
de constituirea a numeroase organizaţii care îşi revendicau un rol 
public. Societatea „Timişoara“, fondată de George Șerban, a lansat 


— M Michael D. Kennedy, „The Intelligentsia in the Constitution of Civil 
Societies and Post-communist Regimes in Hungary and Poland“, in Theory 
and Society, Vol. 21, No.1, February 1992, p.29-72 

15 „Declaraţia de constituire a Grupului pentru Dialog Social“, in 22, 
anul 1, 20 ianuarie 1990. Vezi Doina Cornea, Fața nevăzută a lucrurilor 
1990-1999. Dialoguri cu Rodica Palade, Editura Dacia, Cluj-Napoca, 1999, 
passim 

în 11 martie 1990 Proclamaţia de la Timișoara prin care cerea 
aplicarea unei legi a lustraţiei. Asociaţia Foștilor Deținuți Politici 
(AFDPR) s-a constituit și devenit activă, găsindu-și reprezentare 
în Consiliul Provizoriu de Uniune Naţională. Organizațiile 
studențești au dorit şi ele să-și asume un rol public proeminent, 
având ca argument şi faptul că revoluţia din decembrie 1989 a fost 
numită și „a tinerilor“. 

Ceea ce a marcat profilul dezvoltării organizaţiilor civice 
este asimetria de putere dintre FSN și restul actorilor politici. 
Intervenţiile minerilor în București în ianuarie-februarie 1990, 
conflictele interetnice de la Tg. Mureș din martie 1990 au influenţat 
constituirea a numeroase organizaţii civice, care se declarau 
anti-FSN (AGORA Iași, Liga Pro Europa din Tg. Mureș, Solida- 
ritatea Universitară în București, şi altele). Încă din ianuarie 1990 
în cadrul GDS au existat propuneri pentru transformarea 
acestuia în partid politic, dar această variantă a fost respinsă în 
cele din urmă pentru că o parte din membrii săi erau implicaţi în 
FSN iar o altă parte erau împotriva partidelor istorice, considerate 
a fi anacronice. La propunerea lui Alin Teodorescu s-a adoptat 
decizia ca membrii de partid să se suspende din GDS. Această 
situaţie inițială din interiorul GDS a avut o dublă implicaţie asupra 
reconstrucției societăţii civile din România: i) Grupul a devenit o 
instituţie elitistă, care se limita la un dialog simbolic cu societatea, 
prin intermediul conferinţelor și a săptămânalului 22, refuzând 
o implicare extinsă în societate; ii) au apărut alte organizaţii care 
doreau să aibă un rol public mai important, dintre acestea Alianţa 
Civică impunându-se. 

Slăbiciunea partidelor istorice în alegerile din 20 mai 1990, 
manifestaţiile din Piaţa Universităţii şi intervenţia minerilor din 
13-15 iunie au constituit pentru o parte a intelighenţiei românești 
puncte dintr-o memorie traumatică, faţă de care au căutat să se 
raporteze cu mijloacele intelectuale specifice. Deoarece viața politică 
era disprețuită, calitatea de membru de partid fiind văzută printr-o 
grilă moralizatoare, debușeul frustrărilor recent acumulate față 
de puterea politică a fost constituirea la 7 noiembrie 1990 a Alianţei 
Civice!6. Utilizând vehiculul mediatic reprezentat de ziarul 


16 Istoria Aliantei Civice“, in www.aliantacivica.ro 

„România liberă“, în lunile noiembrie-decembrie 1990 au avut loc 
înscrieri de membri şi crearea unor filiale locale și județene. Alianţa 
Civică se declara a fi o asociaţie „apartidică“, dar nu și apolitică. 
Scopul său declarat era lupta împotriva autoritarismului și compor- 
tamentului abuziv al autorităţilor. Orientarea ei politică a 
devenit cu rapiditate evidentă, în 15 noiembrie 1990 fiind organizat 
un miting la Brașov în care se cerea demisia președintelui Ion 
Iliescu, a primului ministru Petre Roman, precum și aplicarea 
punctului 8 al Proclamaţiei de la Timișoara și măsuri pentru o 
reformă economică reală. Notorietatea Alianţei Civice a rezultat, 
într-o primă fază, din asocierea sa cu numeroase personalități 
intelectuale şi artistice, care militau pentru moralitate în viața 
publică, „purificarea“ acesteia de elementele compromise ale 
trecutului comunist. Realizarea unor manifestații publice la Brașov 
şi București în noiembrie 1990 i-au garantat Aliantei Civice o 
notorietate suficientă pentru a atrage spre ea simpatia intelec- 
tualităţii urbane. Crearea unei asociații publice, Alianţa Civică, 
cu structura similară unui partid politic, cu obiective politice dar 
asumându-și identitatea de reprezentant al societăţii civile a influ- 
enţat semnificativ înţelesul românesc al ideii de societate civilă. 

Tot în anul 1990 au apărut alte organizaţii ale societăţii 
civile, care erau mult mai apropiate de modelul occidental. Liga 
Apărării Drepturilor Omului s-a specializat în monitorizarea 
alegerilor, apărarea drepturilor omului, promovarea valorilor demo- 
cratice etc. Asociaţia Pro Democraţia!” s-a implicat și ea în monito- 
rizarea alegerilor locale și generale, mobilizarea cetățenilor pentru 
a participa la vot etc. Asociația pentru Apărarea Drepturilor 
Omului în România — Comitetul Helsinki18 s-a focalizat pe cam- 
panii de modificare a unor legi cu impact direct asupra drepturilor 
civile, promovarea unei noi legislații în domeniul liberului acces 
la informaţie și a protecţiei datelor personale. 

Un caz special de organizație civică este cel al Grupului 
un Viitor pentru România. Acesta a fost creat de intelectuali 
specializaţi în relaţii internaționale, studii sociale, drept, teorie 
economică. Mulţi dintre membrii GUVR au fost cadre universitare 


17 Scurt istoric al APD“ in http://www.apd.rofindex.php?pagzistoric 
18 APADOR-CH — Prezentare“ in www.apador.org 

la Academia „Ștefan Gheorghiu“, ulterior au activat în interiorul 
FSN, concurând în 1992 pentru obţinerea puterii politice. In acelaşi 
timp au dorit să facă parte dintr-o organizaţie care să fie o 
contrapondere la GDS și Alianţa Civică, demonstrând că inte- 
lectualitatea de stânga este activă. Liderul GUVR a fost Vasile 
Secăreș, dar organizaţia s-a destrămat din cauza ambiguităţii între 
statutul de membrii de partid și cel de activiști civici pe care şi 
l-au dorit o parte din componenţii săi. O parte din membrii GUVR 
au devenit fondatorii unei instituţii de învăţământ politic în 
București, Școala Naţională de Studii Politice și Administrative 
iar o altă parte au intrat în economia privată sau ocupă funcții de 
top în sistemul bancar. 


Alianţa Civică 


Adoptând logica unui partid politic, Alianţa Civică a avut 
tendința de identificare cu întreaga societate civilă (definită ca 
anti-politică), deși organizaţiile civice erau mult mai numeroase. 
Ambiguitatea Alianţei Civice a fost resimţită de o parte din membrii 
săi, iar unii dintre aceştia au dorit să fructifice legitimitatea 
câştigată, formând un partid politic. In interiorul Alianţei Civice 
s-au constituit destul de rapid două viziuni asupra relaţiei cu 
partidele politice. Un prim curent a fost acela care dorea impli- 
carea directă în viaţa politică, fiind mai moderat și mai interesat 
de a participa la bătălia politică. Exponenţii acestui curent au 
devenit criticul literar Nicolae Manolescu și scriitorul Stelian 
Tănase. Un al doilea curent, mult mai radical, era cel care vedea 
Alianţa Civică în postura de gardian al moralității publice, fiind 
reprezentat de scriitoarea Ana Blandiana. 

Intre 5 — 7 iulie 1991 la Sibiu a avut loc primul Congres 
al Alianţei Civice. Chiar la începutul congresului, Nicolae 
Manolescu declară formarea Partidului Alianţei Civice drept „un 
moment istoric“. Unii delegaţi propun transformarea Alianţei 
Civice în întregime în partid. Adepții independenţei totale a 
partidului cer ca listele pentru conducerea A.C. și PAC să fie total 
deosebite, astfel că înțelegerea privind un vicepreședinte comun 
este încălcată. Se menţine însă, în programul noului partid, ideea 


550 | FLORIN ABRAHAM 


continuării liniei teoretice a A.C. Pentru înfiinţarea partidului au 
votat 81% dintre delegaţi, dar numai 18% s-au declarat dornici 
să intre în partid. Ca urmare, PAC a rămas deschis primirii de 
membri și din afara Alianţei Civice. O parte dintre membrii 
fondatori şi-au dat demisia din A.C., ca protest împotriva creării 
unui partid cu nume asemănător. În urma votului secret, 
președinte al A.C. a fost aleasă Ana Blandiana, iar vicepreședinți 
Emil Constantinescu, Petre Mihai Băcanu. La PAC, președinte a 
fost ales Nicolae Manolescu, secondat de Stelian Tânase!9. Sem- 
nificaţia momentului este foarte importantă, deoarece constituie 
separarea zonei civice de cea politică. 

De acum, liderii Alianţei Civică se focalizează asupra a 
două principale obiective: primul, consolidarea rolului de „gardian 
al moralității“ politicienilor pe care îi sprijină precum și eficien- 
tizarea luptei politice a acestora; al doilea, construirea ideologiei 
proprii și căutarea cât mai multor adepţi pentru aceasta. Cele două 
obiective sunt legate unul de celălalt: atragerea de aderenţi pentru 
mișcare mărea legitimitatea pretenţiei de a fi gardieni ai 
moralității publice. 

Liderii PAC nu au dorit să intre într-o relaţie de tutoriat 
cu Alianţa Civică din motive de ordin personal dar și pentru că 
nu aveau nevoie, având acelaşi tip de capital simbolic, prestigiul 
intelectual și, în unele cazuri, o istorie de conflict cu regimul 
comunist (Stelian Tănase). În aceste condiţii, întregul efort al 
Alianţei Civice a fost îndreptat spre partidele istorice, aflate într-un 
impas și care duceau lipsă de personalităţi. Alianţa Civică participă 
la crearea Convenţiei Democratice, căreia îi împrumută și deviza 
sa, „Nu putem reuși decât împreună“. Asumându-și un rol 
cvasi-politic, Alianţa Civică a participat la sprijinirea candidaţilor 
CDR în alegerile locale din februarie 1992. Influenţa crescândă a 
Alianţei Civice în interiorul CDR a fost pusă în evidenţă de disputa 
pentru nominalizarea candidatului la alegerile prezidenţiale din 
1992. În timp ce PAC îl dorea pe Nicolae Manolescu candidatul 
Convenţiei, Ana Blandiana l-a propus lui Corneliu Coposu pe Emil 


19 Istoria Alianţei Civice“, in loc. cit. 

Constantinescu. Acesta a şi câştigat de altfel competiţia internă 
din Convenţie. 

Dintre acţiunile importante ale Alianţei Civice din acea 
perioadă menţionăm implicarea în obţinerea pentru postul privat 
de televiziune SOTI a licenţei de funcţionare, o acţiune cu un 
evident caracter democratic, dar având şi menirea de a crea un 
adevărat canal de comunicare media a propriilor valori. Limita 
influenţei Alianţei Civice în societatea românească a fost dovedită 
de eșecul candidatului Emil Constantinescu în alegerile prezi- 
denţiale din 1992, în ciuda campaniei intense de sprijinire a 
acestuia. Insuccesul CDR în alegerile din 1992 a indicat faptul că 
Alianţa Civică are influenţă doar în marile oraşe, în principal în 
cele universitare. Alegerile din toamna lui 1992 marchează și 
înfrângerea pretențiilor intelighenţiei de a organiza și conduce 
societatea potrivit viziunilor sale. Prin victoria FDSN (PDSR) în 
alegerile din 1992 tehnocraţia industrială îşi extindea controlul 
şi asupra puterii politice. 

În perioada 1993-95 Alianţa Civică s-a implicat în 
medierea conflictelor interne din interiorul CDR. Anul electoral 
1996 avea o miză capitală pentru Alianţa Civică, ea implicându-se 
în activităţile electorale ale CDR, candidatura lui Victor Ciorbea 
la Primăria Bucureştilor fiind propusă și susținută de către 
reprezentanţi ai societăţii civile. 

Ideologia dezvoltată de Alianţa Civică nu poate fi 
încadrată ideologiilor clasice, fiind însă un mixaj de diferite ele- 
mente. Unul din pilonii acestei construcţii ideatice era necesitatea 
realizării unui proces al comunismului, în scopul purificării 
societăţii, fiind susținută legea lustraţiei. Vectorii de mesaj ai 
Alianţei Civice au construit o viziune idealizantă asupra așa-nu- 
mitei „societăţi civile“, pe care o întruchipau, în contrast cu 
societatea politică şi cu puterea. Retorica politică anticomunistă 
a fost dominantă, luând uneori forme agresive şi, în orice caz,. 
nediferenţiate. Sub impactul discursului anticomunist nu a fost 
sesizată oportunitatea sprijinirii guvernului reformist Petre 
Roman sau, după ruptura FSN, posibilitatea de a coopera cu 
reformiștii pentru a izola elementele vechiului regim. Alianţa Civică 
s-a dezvoltat ca o susținătoare a opțiunii monarhice în România. 

Alianţa Civică a realizat Contractul cu România, program politic 
care avea o componentă reformistă în substanţa sa, dar nerealist 
în construcţie. 

Victoria în alegeri a lui Emil Constantinescu şi CDR în 
1996 a marcat sfârşitul societăţii civile așa cum fusese ea definită 
la începutul tranziţiei: elitistă, radical anticomunistă, în unele zone 
monarhistă. Pe scurt, o „societate civilă“ de dreapta, stânga fiind 
asociată în discursul moralizant al intelighenţiei cu statul auto- 
ritar și paternalist. Susținerea pe care Alianța Civică a acordat-o 
guvernului Ciorbea nu a putut împiedica erodarea acestuia sub 
povara propriilor greșeli și a ineficienței. Maşinăria opoziţie — 
societate civilă s-a gripat după eșecurile guvernării CDR-USD, 
partidele fostei opoziții emancipându-se de sub tutela societăţii 
civile20. Rezultatul conflictului dintre compromisurile cerute de o 
guvernare în coaliţie şi radicalismul propriei agende a Alianţei 
Civice a fost un divorţ în etape între aceasta şi CDR, sentinţa fiind 
pronunţată în 6 aprilie 1998 prin autosuspendarea organizaţiei 
civice. 


A doua generaţie de organizaţii civice 


Pierderea legitimităţii unora dintre organizaţiile civice, ca urmare 
a partizanatului lor politic, a avut ca un prim efect diversificarea 
paletei de acţiuni realizate de ONG-uri. Asociaţiile şi fundaţiile 
care au încercat să joace un rol în viaţa politică şi-au focalizat 
activitățile spre zona de educaţie civică, cercetare științifică, acţiuni 
unamitare, reflecţia critică asupra întregului spectru politic și 
încercarea de a aduce argumente pentru reformarea acestuia prin 
schimbarea legislaţiei electorale, transparenţa finanţării parti- 
delor?! etc. Această direcţie a fost imprimată și de fundaţiile politice 
europene, germane în special, reprezentate în România: Fundaţia 
Friedrich Ebert, Fundaţia Friedrich Naumann, Fundaţia Konrad 


To — 2 Romulus Brâncoveanu, „Ultimele zile ale societății civile?“, in Sfera 
Politicii, nr.87-88/2001, p.2-7 

21 Oana Matei, „Societatea civilă şi finanţarea partidelor politice“, in 
Sfera Politicii, nr. 102-103/2003, p.18-20 

Adenauer, Fundaţia Hanns Seidel. Marșurile de protest din vremea 
ultimelor mineriade din 1999 au fost ultimele acţiuni semnificative 
ale organizaţiilor neguvernamentale care au avut ca loc de 
manifestare strada. Din 1998-1999 spaţiul civic românesc devine 
mai complex, acţiunile mai diverse tematic, iar sălile de conferinţe 
locul privilegiat de desfășurare. 

Spaţiul lăsat liber de organizaţiile civice decredibilizate 
ca urmare a asocierii făţișe cu partidele de guvernământ ale 
' perioadei 1997-2000 a fost disputat și cucerit de instituţii mai vechi, 
dar care au fost mai prudente în afișarea opţiunilor politice (de 
ex. Asociaţia Pro-Democraţia) sau de ONG-uri finanţate din exte- 
rior (Societatea Academică Română, Transparency International 
România, Centrul pentru Jurnalism Independent, Freedom House, 
Centrul de Resurse Juridice etc.). Specificul acestor ONG-uri din 
a doua generație este că ele aveau misiunea principală de a fi 
partenerele unor organizaţii transnaţionale, care le şi acordau 
finanţare. Cercetările realizate atât în România, cât și în majo- 
ritatea statelor din Europa de Est, indică faptul că încrederea 
cetățenilor în liderii ONG-urilor este relativ scăzută2?. Situaţia ar 
putea fi explicată prin faptul că unele fundaţii au fost folosite în 
România pentru a masca activități economice sau neplata unor 
impozite către stat. Pentru ONG-urile cu interferență cu zona 
politică este legitimă întrebarea dacă „activiștii din organizațiile 
neguvernamentale sunt cei mai buni democrați“? Această întrebare 
este legitimă deoarece starea de spirit în rândul unora din liderii 
acestor organizații ar putea fi sintetizată prin formula „Noi promo- 
văm democraţia, nu o practicăm“33. Iar cine cunoaște în mod direct 
principalele ONG-uri din România înțelege cel mai bine acest lucru. 

Organizațiile neguvernamentale din al doilea val au 
beneficiat de un context intern și internaţional favorabil. România 
a devenit din 1999 o ţară importantă pentru Occident iar nevoia 
de expertiză a oferit resurse importante pentru diferite centre de 
analiză, care s-au multiplicat și au început competiţia pentru 


—— 2 In Barometrul de opinie publică FSD din mai 2001 încrederea în 
ONG-uri era foarte scăzută, doar 19% din repondenți aveau încredere mare 
şi foarte mare, la același nivel ca şi în partidele politice, p.54 

23 Bădescu et alii, in loc.cit., p.381 

atragerea fondurilor externe. Dacă la începutul tranziţiei princi- 
palele surse de finanţare ale sectorului neguvernamental românesc 
au fost americane (un rol important l-a avut Fundaţia pentru o 
Societate Deschisă), după 1999 Uniunea Europeană a devenit 
principalul finanţator prin programele sale de preaderare. Conso- 
lidarea sectorului neguvernamental şi creșterea importanței aces- 
tuia fac parte dintre elementele care definesc criteriile politice de 
la Copenhaga. 

Începerea negocierilor de aderare la Uniunea Europeană 
a impulsionat și modificarea legislaţiei care reglementează 
funcţionarea sectorului neguvernamental. Până în anul 2000 cadrul 
legal pentru funcţionarea asociaţiilor și fundațiilor a fost Legea 
nr. 21/1924 (Legea Mârzescu). Conform acestei legi, asociaţia era 
concepută în sens contractualist drept o convenţie prin care mai 
multe persoane (minimum 20) pun în comun, în mod permanent, 
contribuţia lor materială, cunoștințele și activitatea lor, pentru 
realizarea unui scop care nu urmăreşte foloase pecuniare sau patri- 
moniale. Noul cadru legal era constituit de Ordonanţa nr. 26/2000 
cu privire la asociaţii și fundaţii, iar acestea pot fi constituite de 
minim trei persoane. Actul legislativ stabilește faptul că partidele 
politice, sindicatele și cultele religioase nu intră sub incidenţa sa. 

După anul 2000 ONG-urile au dobândit un rol tot mai 
important ca actor public, ca urmare a faptului că întărirea 
sectorului neguvernamental a devenit o importantă cerinţă 
externă iar viziunea asupra politicii a început să se schimbe, 
făcându-şi loc retorica despre „parteneriatul dintre stat și socie- 
tatea civilă“. Rapoartele și analizele realizate de diferite asociaţii 
sau think tank-uri au început să capete relevanţă politică în mai 
multe sensuri. În primul rând, o parte din aceste analize au fost 
luate ca reper în evaluările externe realizate asupra României, de 
exemplu de Comisia Europeană prin raportul său anual privind 
progresele în integrarea europeană. Prezentarea acestor rapoarte 
a început să devină un eveniment politic, în măsura în care ofereau 
argumente opoziţiei sau puterii. Pe fondul realizării tot mai 
frecvente a unor raporturi sinergice între opoziţia politică și 
rapoartele anumitor organizaţii (SAR, Agenţia de Monitorizare 
„Academia Caţavencu“, APADOR-CH etc.), Guvernul Năstase a 
luat decizia de a reglementa mai strict viaţa asociaţională: Ordo- 

nanta nr.37/2003 introduce cerința pentru asociaţii și fundaţii de 
a obține avizul ministerului sau al organului de specialitate al 
administraţiei publice centrale în a cărui sfera de competenţă își 
desfăşoară activitatea. Ordonanţa introduce criterii mai restrictive 
pentru accesarea fondurilor publice de către fundaţii, limitându-se 
acordarea la cele de utilitate publică. Gestul Guvernului Năstase 
i-a atras protestul unei reţele de organizaţii civice şi ostilitatea 
acestora, Partidul Social Democrat începând a fi denumit 
„partid-stat“ (acuzaţiile erau de control al vieţii publice, racolarea 
membrilor de partid ai opoziţiei, controlul mass-media). A urmat 
anul electoral și o nouă formă de implicare a unor organizaţii civice 
în viața politică, prin intermediul Coaliţiei pentru un Parlament 
Curat (CPC). 


Coaliția pentru un Parlament Curat 


Precursoarea CPC a fost Coaliția pentru Transparenţă, realizată 
după apariţia în anul 2001 a Legii privind accesul la informațiile 
de interes public, ONG-urile purtând campanii pentru creşterea 
transparenţei din administraţie și cheltuirea banilor publici. 
Campania electorală din 2004, atât în alegerile locale cât 
ȘI în cele parlamentare, a cunoscut implicarea masivă a unei coaliții 
de ONG-uri numită Coaliția Română pentru un Parlament Curat24. 
Scopul acestei coaliţii era identificarea persoanelor de pe listele 
electorale care nu îndeplineau o serie de criterii morale sau legale 
pentru a fi aleși locali sau membri în Parlamentul României. 
Lista, publicată de CPC, a inclus în final persoane cu grade 
variate de „vinovăţie“, amalgamate și etichetate ca nedemne de a 
ocupa un fotoliu parlamentar. Cum pe lista CPC, 110 persoane erau 
candidații pentru Parlament ai Uniunii PSD+PUR şi numai 12 
erau candidaţii Alianței D.A., rezulta că dintre două rele 


— 2 Agenţia de Monitorizare a Presei, Alianta Civică, APADOR-CH 
Comitetul Helsinki, Asociaţia Pro-Demoecraţia, Asociaţia Studenţilor în Ştiinţe 
Politice, Asociaţia Revoluţionarilor fără Privilegii, Centrul pentru Jurnalism 
Independent, Freedom House România, Fundatia Pentru o Societate Deschisă, 
Liga Română de Presă, Societatea Academică din România, Transparency 


International România, in http://contracorupţie.ong.ro/despre_noi.htm 

preferabilă ar fi A D.A. Procedura sumară de alcătuire a listei și 
faptul că uneori această listă cuprindea informaţii eronate sau 
simple zvonuri au subminat puternic legitimitatea demersului 
CPC. Reacţia PSD și pretenţia CPC de a se transforma într-o 
instanţă morală supremă au dus rapid la un blocaj de comunicare 
şi la măsuri de sabotare reciprocă, care au inclus emiterea din 
partea CPC de recomandări exprese de vot, ceea ce implică un clar 
partizanat politic. In condiţii de campanie electorală, situaţia a 
fost exploatată politic (fapt care putea fi estimat și evitat de către 
organizaţiile numite) — A D.A. s-a raliat acuzațiilor lansate de 
CPC. Faptul că unii membri ai CPC au avut anterior angajamente 
politice sau au oferit consultanță politică PNL și PD (Alina 
Mungiu-Pippidi a fost unul dintre principalii promotori ai 
constituirii Alianţei D.A.), a alimentat suspiciunile PSD și pe cele 
ale analiștilor politici care și-au păstrat şi conservat independența. 
De asemenea, post festum, faptul că două dintre membrele 
marcante ale organizaţiilor care făceau parte din CPC, Monica 
Macovei şi Renate Weber au acceptat funcția de ministru în 
Guvernul Tăriceanu, respectiv de consilier prezidențial a lui Traian 
Băsescu nu a făcut decât să întărească suspiciunile formulate încă 
de la momentul elaborării listei cu candidați indezirabili, că CPC 
a acționat ca o opoziție deghizată. 

Această situaţie are implicaţii profunde asupra modului 
în care societatea civilă este percepută în România. Orice 
dezbatere politică serioasă riscă să activeze vechile și anacronicele 
aliniamente opoziţie-societate civilă vs. putere/stat, ale căror 
baze au fost puse în primii ani de după 1989. Acțiunea CPC a repus 
în discuție reprezentativitatea și rolul organizațiilor civice. 
Obiecţiile de principiu în legătură cu implicarea ONG-urilor în viața 
publică sunt legate de faptul că acestea nu au legitimitate demo- 
cratică, oricât de democratice ar fi în interior, nu au votul direct 
al cetăţenilor, liderii lor nu sunt aleși prin sufragiu universal şi 
nu dau socoteală în faţa naţiunii. Doar Parlamentele alese demo- 
cratic şi guvernele sunt singurii actori care au dreptul legitim de 
a stabili reguli și standarde globale pentru societate și de a lua 
decizii. Acestea răspund în faţa electoratului și nu ar trebui, din 
punctul nostru de vedere, să li se permită să își transfere înda- 
toririle prin transmiterea responsabilităților lor către ONG-uri și 
alți actori privaţi, desigur, în afara transferului justificat de 

descentralizarea orizontală a statului. Participarea societăţii civile 
trebuie să fie complementară şi nu să se substituie rolului parla- 
mentelor și partidelor politice. Democraţia participativă este 
complementară cu democraţia reprezentativă. 

A doua problemă de principiu se referă la legitimitatea 
folosirii de către un număr restrâns de ONG-uri a sintagmei de 
„societate civilă“ la singular și în mod exclusivist. In Occident, 
fundaţiile politice sunt o realitate, însă ele nu se confundă cu 
partidele politice. In România au existat de la început două societăți 
civile: una care se implică activ în politică şi cealaltă care nu s-a 
implicat direct. Cei care s-au implicat direct au adoptat o poziție 
ideologică la dreapta spectrului politic, creând impresia existenței 
unei opoziții între stânga politică și întreaga societate civilă. 
Societatea civilă în România este concepută în discursul 
auto-legitimant al liderilor ONG-urilor într-un sens restrictiv ca 
rază de acoperire problematică (spaţiul politic și administrativ). 
Mass-media se rezumă la citarea unui grup relativ restrâns de 
ONG-uri sau personalităţi care își exprimă părerea de cele mai 
multe ori în contexte politice și care au angajamente politice dacă 
nu declarate, cel puţin evidente. 


Distribuţia geografică a ONG-urilor 


In realitate, societatea civilă românească nu se rezumă la aceste 
organizaţii active în sfera politică. O analiză din anul 2001 
identifica aproximativ 25.000 de organizaţii, fiind considerate active 
aproximativ 3000. Cercetarea distribuţiei regionale a acestora este 
foarte importantă pentru a înţelege cultura politică românească. 
Cea mai mare densitate de ONG-uri la 100.000 de locuitori exista 
în Crișana (189), București (185), Transilvania și Banat. Sectorul 
neguvernamental este preponderent urban: 86% din organizații 
funcţionează în orașe, iar 52% din acestea sunt localizate în 
reședințele de judeţ. Cele mai multe ONG-uri sunt în orașele mari, 
de peste 100.000 locuitori, cu excepția Transilvaniei și Banatului, 
unde se întâlnește o densitate mai mare în orașele de mărime 
medie”. 


==— % Distributia geografică a ONG în România, Studiu FDSC, aprilie, 
2001, p.8-11 

Ariile culturale 


În urma cercetărilor sociale realizate sub coordonarea lui Dumitru 
Sandu36, s-a creat o hartă a ariilor culturale din România. Nivelul 
maxim de orientare individualistă este înregistrat în zona 
Brașov-Sibiu, iar cea mai puternică respingere a ideologiilor libe- 
ral-individualiste este identificată în Muntenia de Sud și Oltenia 
de Nord. Moldova este divizată între aria conservatorismului 
comunitar din Botoșani și Vaslui și liberalismul individualist al 
Moldovei vestice (Suceava, Neamţ, Bacău). Transilvania este şi ea 
destul de diferențiată. Individualismul de tip comunitar este bine 
reprezentat în zona maghiară din Harghita și Covasna, Banatului 
îi este specific pragmatismul de tip comunitar, în aria Maramureș 
— Satu Mare sunt preeminente ideologiile comunitare de tip liberal 
sau conservator, iar aria Cluj-Mureș este un mix între toate tipurile 
de orientări ideologice. Bucureștiul este destul de neomogen, având 
însă preponderență orientarea liberal-comunitară și cea 
pragmatic-individualistă. 

Raportată la caracteristicile socio-demografice ale 
populației, participarea politică și civică se poate înscrie într-un 
model general”: bărbaţii au o participare politică mai ridicată decât 
femeile; activismul politic este mai slab în rural faţă de urban, iar 
în urban scade pe măsura creșterii mărimii orașului; gradul cel 
mai redus de activism îl întâlnim până la vârsta de 20 ani și peste 
60 ani, activismul politic crescând până la 40 ani, după care asistăm 
la o scădere, dar cu un indice mai redus decât cel al creşterii. 


3. Sindicatele 


Schimbarea de sistem realizată în România la sfârşitul anului 1989 
a însemnat și o reconfigurare radicală a relaţiilor dintre puterea 
politică și sindicate. In condiţiile existenţei proprietăţii de stat și 
colectiviste, rolul sindicatelor în perioada comunistă era acela de 


— = 26D. Sandu, op.cit., p.168-170 
21 Carmen Mureanu, „Societatea civilă şi participarea politică în 
perioada de tranziţie“, in Calitatea vieții, Vol.10, nr.1-2/1999, p.73-82 

„curea de transmisie“. Potrivit Constituţiei României din 1965 
preşedintele Consiliului Central al Uniunii Generale a Sindicatelor 
era membru în Consiliul de Miniștri (art.80). Având această 
moștenire istorică, după 1989 redefinirea rolului sindicatelor în 
societate viza atât schimbarea naturii juridice a relaţiilor dintre 
puterea politică şi sindicate, în acord cu filozofia democraţiei 
liberale, cât și influenţa reală a acestora în societate. Din punct 
de vedere juridic, raporturile dintre puterea politică și sindicate 
au fost reglementate prin Constituţia din 1991, care recunoaște 
dreptul la grevă, interzice munca forțată, durata normală a zilei 
de lucru este de 8 ore, stabilește egalitatea salariilor pentru aceeași 
muncă prestată etc. Legislaţia muncii a reglementat condiţiile în 
care pot funcţiona sindicatele și modul în care acestea pot apăra 
interesele membrilor lor, inclusiv prin grevă. 

Miza esenţială a interacțiunilor dintre partide și sindi- 
cate a constituit-o alocarea de resurse, iar acest lucru a determinat 
și tipul de relaţii care s-au stabilit: competitie, colaborare, conflict. 
Pentru a putea analiza tipologia interacțiunilor dintre sindicate 
şi sistemul politic trebuie să sintetizăm principalele tendinţe din 
economie şi de pe piaţa muncii în perioada 1990-2004. 

Un prim aspect important al perioadei de tranziţie a fost 
reforma marilor întreprinderi de stat, restructurarea sectorului 
industrial (minerit, siderurgie, industria ușoară etc.) și a celui 
agricol. Dezindustrializarea a determinat mărirea ponderii 
sectorului rural, fiind înregistrată o migraţie internă de la orașe 
la sate, simultan cu creșterea ponderii marilor orașe. O parte din 
salariaţii disponibilizaţi din industria de stat au plecat în agri- 
cultură, unii au devenit şomeri, alţii au început să desfăşoare 
activităţi pe cont propriu ca patroni şi asociaţi, sau prestează 
meserii și profesiuni diverse, alţii sunt lucrători familiali neremu- 
neraţi?. Semnificaţia importantă pentru această analiză este 
scăderea numărului de salariați: din datele Institutului Naţional 
de Statistică rezultă faptul că dacă în 1990 România avea 8,15 


28 Gheorghe Oprescu, Piaţa muncii în România, in Tranzitia econo- 
mică în România. Trecut, prezent și viitor, Banca Mondială, Centrul Român 
de Politici Economice, București, 2000, p.185-225 

milioane salariaţi, numărul acestora a scăzut la 6,1 milioane în 
1995, 5 milioane în 1999 pentru a se stabiliza la aproximativ 4,5 
milioane în 2004. Populaţia activă a scăzut și aceasta de la 
aproximativ 12 milioane persoane, din 23 de milioane în total, în 
1989 la aproximativ 10,7 milioane, din 22 de milioane în 2004, pe 
fondul îmbătrânirii, scăderii natalității şi imigraţiei??. Pentru a 
înţelege sindicalismul românesc trebuie să precizăm faptul că în 
mediul privat sindicatele au pătruns cu mare greutate, iar în sate 
este un fenomen mai degrabă accidental, putând fi regăsit doar 
aşa-numitele întreprinderi agricole de stat (IAS-uri). In acești 
parametri de bază trebuie analizate interacţiunile dintre sistemul 
politic și sindicate. 

In literatura de specialitate românească sau interna- 
ţională chestiunea relaţiei dintre sindicate şi puterea politică în 
România post-comunistă a fost tratată mai degrabă ca un subiect 
marginal. Un început de analiză al acestui subiect îl putem găsi 
în volumul „România în tranziţie. Căderea în viitor“ a lui Vladimir 
Pasti%0. Acesta analizează mișcarea sindicală din perspectiva 
conflictului dintre tehnocraţia industrială, cu reprezentanţii ei 
politici, şi mișcarea sindicală. O cercetare dedicată exclusiv mișcării 
sindicale din România este cea realizată de Florica Vasiliu?i, 
autoarea încercând să surprindă elementele definitorii ale mișcă- 
rii sindicale românești. In raport cu trecutul comunist autoarea 
remarcă continuitatea în ceea ce priveşte caracterul de masă și 
preponderent muncitoresc, redusa diferenţiere funcțională a 
sindicatelor, alegerea organelor de conducere de către delegaţi și 
nu prin vot direct, prezenţa în rândul liderilor sindicali a unor 
activiști sindicali din perioada comunistă. 

Participarea maselor la căderea regimului Ceaușescu a 
influențat și forța mișcării sindicale la începutul anilor '90. Con- 


29 Mania Simion, „Profilul demografic al României“, in Calitatea vieții, 
an 14, nr.1-2/2004 

30 Vladimir Pasti, România în tranziție. Căderea în viitor, București, 
Nemira, 1995, p.248-273 

31 Florica Vasiliu, Sindicate și sindicalişti. O analiză sociologică a 
reconstrucției sindicalismului în România, Editura Universităţii „Lucian 
Blaga“, Sibiu, 2000, passim 

stituirea Consiliilor FSN la nivel de întreprindere a fost însoţită 
şi de renașterea sindicalismului, într-o etapă de efervescenţă 
post-revoluționară. In anul 1990 revendicările sindicale au găsit 
repede ascultare la nivelul puterii politice deoarece aceasta era ea 
însăși fragilă, iar pe de altă parte exista sentimentul că schim- 
barea de regim trebuie să aducă imediat și prosperitate. Sindicatele 
s-au implicat nu numai în apărarea drepturilor specifice pentru 
membrii de sindicat ci și în administrarea întreprinderilor. La 
presiunea liderilor sindicali au fost schimbaţi sau numiţi directorii 
de întreprinderi, rezultatul fiind o alianţă aparent paradoxală între 
administraţie (patronat) și sindicate, scopul comun fiind alocarea 
prioritară de resurse bugetare sau facilitarea accesului la 
materiile prime necesare proceselor tehnologice. Această simbioză 
inițială între administraţie și sindicate explică şi impunerea 
sindicalismului de tip reformist, nu a celui anarho-revoluţionar*?. 

Alianța conjuncturală dintre sindicate și administraţia 
întreprinderilor a determinat în prima parte a anilor '90 alocarea 
resurselor bugetare ca urmare a protestelor sindicale. Analiza 
grilelor de salarii din sectorul de stat ale acelei perioade indică 
faptul că ierarhia era adesea stabilită în funcţie de capacitatea de 
a pune o presiune cât mai mare asupra guvernanțţilor. Personalul 
din domeniile sensibile, și care poate produce tensiuni —:armata, 
forţele de ordine —, sau are o influenţă semnificativă în structurile 
de putere (magistraţii) sunt salarizaţi mult mai bine decât perso- 
nalul care este organizat sindical în formulă soft (de ex. edu- 
caţie-cercetare). Slăbiciunea liderilor politici în faţa presiunilor 
sindicale a influențat în mod decisiv și ritmul reformei sistemului 
economic. Administraţia a cedat revendicărilor sindicale (măriri 
de salarii, anumite norme de muncă, sporuri), dar nu a consimţit 
la partajarea puterii politice cu acestea. 


Pluralismul sindical 


Istoria organizațiilor sindicale este cel puţin tot atât de zbuciumată 
precum cea a partidelor politice, fără însă a fi atât de bine 


-—-—— 52 Ibidem, p.47 

cunoscută. Pluralismul politic a avut echivalent în pluralismul 
sindical, care a fost favorizat de regruparea pe ramuri industriale 
a angajaţilor. Incă din ianuarie '90 s-a constituit sindicatul „Frăția“ 
al transportatorilor, condus de Miron Mitrea. În aprilie '90 s-a 
constituit CNSLR, la care au aderat imediat 2,5 milioane de 
persoane. Sindicaliştii, conduși atunci de Victor Ciorbea, viitor 
primar general al Capitalei și prim-ministru al României, au 
preluat și patrimoniul fostei Uniuni Generale a Sindicatelor din 
România35. După constituirea acestora a urmat o competiţie dură 
pentru atragerea de membri, rezultatul fiind blocarea reciprocă 
a acţiunilor. Dând dovadă de pragmatism, cele două sindicate au 
decis să fuzioneze în 1993, luând astfel naștere CNSLR-Frăţia. Al 
doilea pilon al sindicalismului românesc îl constituie Confederaţia 
Naţională Sindicală „Cartel ALFA“, creată în 1992 și condusă de 
Bogdan Hossu. Această organizație s-a constituit de jos în sus, prin 
protocoale de colaborare între diferite federaţii sindicale. În primul 
an de la înființare, „Cartel Alfa“ a reușit să atragă aproximativ 
1,4 milioane de salariaţi, majoritatea din industrie: metalurgie, 
siderurgie, construcţii de mașini, minerit, industrie ușoară, dar 
şi din transporturi. 

Un alt pol de concentrare a mișcării sindicale l-a repre- 
zentat Blocul Naţional Sindical, creat în noiembrie 1991 de repre- 
zentanţii a 13 federaţii, susținând că are adeziunea a aproximativ 
800.000 de membri. Președinte este Dumitru Costin iar secretar 
general Matei Brătianu. 


— 33 Patrimoniul fostului UGSR era constituit dintr-o bază materială 
imensă — 18 staţiuni, sute de hoteluri, baze de agrement, restaurante, peste 
50 de case de cultură și sedii amplasate, de regulă, în zonele centrale ale 
localităților şi o resursă financiară impresionantă, 4 miliarde de lei 
lichidităţi la nivelul anului 90. Toată această avere a fost preluată de CNSLR 
şi apoi împărțită. Fiecare confederație a primit o sumă de bani, mai mare 
sau mai mică, afacerile au fost date spre gestionare societăţii Sind România, 
la care fiecare centrală este acţionar, casele de cultură au fost date spre 
administrare unei fundaţii nonprofit, vezi „Sindicatele din România au fost 
îngenuncheate“, in „Evenimentul zilei“, 13 septembrie 2004 

34 Ştefan Stănciugelu, „Oligarhia sindicală şi politica“, in Sfera Politicii 
nr. 39fiunie 1996, p.29-31. Pentru alte informaţii despre sindicate vezi şi 
site-urile acestora: www.bns.ro. www.cnslr-fratia.ro. www.cartel-alfa.ro 

Un sindicat cu totul aparte este Liga Sindicatelor Miniere 
Valea Jiului, condusă vreme de aproape un deceniu de Miron 
Cozma, având o influenţă masivă în construcţia percepţiei publice 
asupra sindicatelor. 

In analiza relaţiilor dintre sindicate și partidele politice 
din România în perioada 1990-2004 am identificat cinci tipuri de 
interacțiuni între acestea, în funcţie de modul în care s-a desfășurat 
competiţia pentru resurse: a) competiţie politică directă între 
partidele politice și formaţiuni politice create de sindicate; 
b) „transferul“ de la sindicate la partide: afilierea politică a unor 
reprezentanţi ai sindicatelor; c) cooperare formală între sindicate 
şi guverne, respectiv partidele de guvernământ prin intermediul 
„acordurilor sociale“; d) acţiunile violente ale sindicatelor 
(mineriadele); e) „coaliţiile mlăștinoase“ între diferiţi lideri 
sindicali şi oameni politici. 


Partidele sindicale 


Apariţia unor partide politice care să aibă rădăcini în mișcarea 
sindicală a fost un fenomen frecvent în epoca industrială, în care 
salariaţii nu aveau o forță politică suficient de credibilă pentru a 
le apăra interesele sindicale. Un exemplu clasic al genezei unei 
formaţiuni politice din sindicate este Partidul Laburist englez. Un 
caz mai recent este cel al sindicatului polonez Solidaritatea, din 
care s-au creat după căderea regimului comunist partide de mai 
multe orientări politice. Totuși, cazul Solidarităţii este mai degrabă 
unul atipic, deoarece sindicatul polonez a reprezentat principala 
forţă care lupta împotriva regimului comunist, având astfel implicit 
o dimensiune politică. 

“ În condiţiile unei societăţi democratice transferul noto- 
rietății dobândite în calitate de lider sindical în viaţa politică este 
sancționată de electorat, prin neacordarea voturilor. Transformarea 
unui sindicat în partid politic este un indiciu fie al crizei clasei 
politice, fie a sindicatelor, a ambelor sau rodul ambițiilor unor lideri 
sindicali transformați brusc în oameni politici. Câteva din toate 
acestea explică realizarea în preajma alegerilor parlamentare din 
toamna lui 1992 a unui partid al sindicatelor, „Convenţia 

Solidarităţii Sociale“, prin participarea CNSLR, Frăția și Cartel 
Alfa. Rezultatul electoral a fost însă dezastruos, obţinând 0,32% 
din voturi în condiţiile în care sindicatele se prezentau ca având 
un număr foarte mare de membri (se vorbea la începutul anilor 
'90 de un grad de sindicalizare de 80% din numărul total de 
salariaţi). Pe fondul rivalităţii dintre liderii sindicali ai 
CNSLR.-Frăţia, a scăderii încrederii în sindicate, în 30 iulie 1994 
la Congresul Solidarităţii Sociale acesta devine Partidul 
Solidarităţii Sociale din România, iar Miron Mitrea este ales lider 
al partidului. Ulterior, PSS este folosit ca un vehicul pentru 
negocierea de către liderul său a postului de vicepreședinte al 
PDSR. Victoria lui Miron Mitrea asupra lui Victor Ciorbea l-a 
determinat pe acesta din urmă să înființeze Confederaţia 
Sindicatelor Democratice din România, apropiindu-se de Convenţia 
Democratică. Paradoxul acestei istorii este faptul că în perioada 
imediat post-revoluţionară sindicatul Frăția și Miron Mitrea erau 
frecvent invitaţi la întâlnirile Grupului de Dialog Social, iar Victor 
Ciorbea a candidat în judeţul Alba în 1990 pe listele Partidului 
Democrat al Muncitorilor, iar la alegerile din 1992, pe listele 
partidului socialist al sindicaliștilor. 

Eșecul electoral al formaţiunii politice creată de sindicate 
în 1992 a fost un semnal negativ destul de puternic pentru liderii 
sindicali, care au preferat variante ocolite pentru a ajunge în viața 
politică, până în anul 2004, când un proiect despre care s-a vorbit 
îndelung a prins viaţă: Blocul Naţional Sindical și-a creat 
propriul partid, Partidul Blocul Naţional Democrat. 

Înainte însă de a ajunge să-și creeze un partid politic, 
liderii sindicatului BNS, Matei Brătianu și Dumitru Costin au 
încercat diferite formule prin care să-și sporească influenţa în viața 
politică românească. Au preferat la început să-și acorde sprijinul 
deschis pentru diferite partide politice (vezi mai jos), ulterior au 
avansat ideea coagulării: mișcării sindicale prin fuziunea cu 
CNSLR-Frăţia. Proiectul a fost lansat încă din anul 2000 dar s-a 
renunţat la acesta în august 20013, deoarece mișcarea sindicală 
era dezbinată. După acest prim eșec BNS a dezvoltat în paralel 


3 „BNS spune <nu> fuziunii cu CNSLR Frăția“, in „România liberă“, 
27 august 2001 

două proiecte: continuarea negocierilor pentru realizarea unei 
megastructuri sindicale şi crearea unui partid politic. Astfel, a fost 
înființat la 21 februarie 2004 la Bucureşti Partidul Blocul Naţional 
Democrat, autodefinit ca aparţinând „stângii democratice“. 
Opţiunea BNS de a-și crea un „braţ politic“ a fost legitimată de 
liderii sindicali prin eșecul clasei politice și prin faptul că, potrivit 
unui sondaj propriu, 40% din sindicalişti ar dori crearea unui partid 
care să le reprezinte interesele. Semnificativ pentru caracterul 
oportunist al partidului sindicaliștilor este faptul că acesta era 
formal condus de persoane fără o notorietate publică semnificativă, 
liderii sindicali importanţi păstrându-și poziţiile de eminenţe 
cenușii. Construcţia politică sindicală a intrat cu adevărat în 
atenţia publicului: abia după anunţarea realizării unui protocol de 
colaborare cu Partidul România Mare. În ciuda criticilor interne 
sau a celor din partea ambasadelor occidentale la București, 
alianţa sindicaliştilor cu partidului lui Vadim Tudor s-a realizat, 
PBPD primind 15 posturi considerate eligibile la alegerile din 
noiembrie 2004. In urma votului doar 7 sindicalişti au fost aleși. 
Ca urmare a alianţei cu PRM și fuziunea dintre BNS și 
CNSLR.-Frăţia, pe punctul de a se realiza în toamna lui 2004, a 
fost amânată sine die. 

Morala creării unor partide politice de către sindicate este 
aceea că sindicatele pot fi relevante doar dacă îşi păstrează 
identitatea de apărătoare a drepturilor salariaţilor. Atunci când 
acestea încearcă să-și transfere forţa de mobilizare în domeniul 
politic, impactul lor este nesemnificativ. Explicaţia este simplă: 
lipsa de credibilitate a liderilor sindicali, ca urmare a procesului 
de imburghezire sub aspect material și de oligarhizare sub cel al 
organizării sindicale. Cea mai profitabilă forma pentru liderii 
sindicali de a deveni oameni politici a fost transplantul în 
organizaţii politice clasice, partidele politice. 


36 Ambasada SUA cere BNS-ului să rupă alianţa cu PRM“, in 
„Adevărul“, 14 octombrie 2004 

Intrarea sindicaliştilor în politică 


Existenţa unor relaţii de colaborare, încă din secolul al XIX-lea, 
între sindicate și partidele politice, mai ales cele de stânga, face 
parte din patrimoniul politic european. Specificul acestor relaţii 
este că acestea sunt instituţionalizate, anumite sindicate adoptând 
chiar și o orientare politică afișată public (social-democrată, 
so-cial-creștină, creştin-democrată). Un fenomen însă care a devenit 
foarte vizibil mai ales în statele în tranziţie a fost transferul unor 
oameni care şi-au construit o bază de putere în interiorul sindi- 
catelor în viaţa politică. În România acest proces a început după 
apariţia primelor semne ale declinului influenţei mișcării sindicale 
de la mijlocul anilor '90, când economia nu mai producea suficiente 
resurse pentru a menţine nivelul veniturilor iar acestea au fost 
afectate de inflaţie, astfel încât șomajul a trebuit să fie o realitate 
acceptată. Liderii sindicali nu puteau împiedica intrarea în 
funcţiune a legilor economiei de piaţă, oricât de mult și-ar fi dorit 
unii dintre ei acest lucru. 

Liderii sindicali și-au construit legitimitatea pe contes- 
tarea puterii, pe capacitatea de a atrage resurse din partea admi- 
nistraţiei ca urmare a negocierilor la masa tratativelor sau a 
presiunilor de stradă. Destul de rapid însă sindicatele au cunoscut 
un proces de birocratizare și autonomizare în raport cu membrii 
de sindicat. Transferul liderilor sindicali în viaţa politică a fost 
rezultatul unor calcule considerate reciproc avantajoase pentru 
ambele părţi. Pe de-o parte, liderii sindicali își îndeplineau dorința 
de a ajunge la un statut considerat foarte profitabil, cel de om 
politic. De cealaltă parte, conducerile partidelor au dorit ca prin 
atragerea liderilor sindicali în viața politică aceștia să fie neutra- 
lizaţi ca adversari sau să le aducă o plusvaloare electorală. Cazurile 
cele mai semnificative sunt: Victor Ciorbea, fost președinte al 
CNSLR-Frăţia, fost președinte al CSDR, a devenit în 1996 primar 
general al Bucureștilor, premier în același an, ulterior președinte 
al PNTCD; Miron Mitrea, fost preşedinte al Federaţiei Şoferilor, 
fondator al CSI Frăția, președinte executiv al CNSLR.-Frăţia și 
președinte al Partidului Solidarităţii Sociale, vicepreședinte PDSR 
(PSD), ministru al Transporturilor în Cabinetul Năstase, din 2005 
secretar general al PSD; Marian Sîrbu, membru al CNSLR-Frăţia, 

membru în PDSR (PSD), fost ministru al Muncii în Cabinetul 
Năstase; Pavel Todoran, președinte al sindicatelor din energie, 
preşedinte al CNSLR.-Frăţia, parlamentar PSD din 2000, preșe- 
dinte onorific al sindicatelor Termoelectrica; Elena Sporea, fost 
preşedinte al federaţiei Agrostar, parlamentar PDSR din 2000 etc. 

Transferul reprezentanţilor sindicali în viaţa politică a 
fost adesea determinat de dorinţa politicienilor de a-și asigura o 
guvernare cât mai liniștită, lipsită de proteste de stradă. La rândul 
lor, sindicaliştii, cunoscând sensibilitatea politicienilor, au folosit 
protestele de stradă în procesul de negociere a propriilor poziţii, 
adică prin șantaj. inta predilectă a sindicaliștilor a fost PDSR 
(PSD), această formaţiune politică, utilizând apartenenţa sa la 
familia social-democrată pentru realizarea celor mai numeroase 
transferuri din rândul mișcării sindicale. În campania electorală 
din 2000 PDSR a dat trei locuri eligibile pe listele de deputaţi, pe 
care le-au ocupat Pavel Tudoran, pe atunci președinte al 
CNSLR.-Frăţia, Minica Boajă, fostul trezorier al Confederaţiei, și 
loan Andrei, liderul federaţiei sindicatelor din Romtelecom. 
Panoplia deputaţilor a fost apoi completată de Dumitru Chiriţă, 
liderul unei federaţii din Electrica, transferat de la BNS*. Situaţia 
s-a schimbat în relaţia dintre PSD şi sindicate la alegerile din 2004. 
Deși sindicaliștii au cerut locuri eligibile de consilieri locali și 
judeţeni, sau cel puţin 8 locuri eligibile de parlamentari, condu- 
cerea PSD nu a mai fost dispusă să acorde cu generozitate posturile 
cerute, deoarece a verificat potenţialul electoral al liderilor sindicali, 
considerat a fi insignifiant. 

Sindicaliştii au încercat să obţină locurile eligibile nu 
numai pe listele PSD, ci şi a altor partide: PNL, PUR, PRM, ApR. 
În lipsa unei politici generale a partidelor de a atrage lideri 
sindicali, aceștia nu au reușit să obțină mandate de parlamentar 
(cu excepţia celor de pe listele PRM, în condiţiile indicate mai sus). 


31 Refuzul PSD de a aloca posturile de deputaţi promise sindicaliştilor 
— taxat cu mişcări de stradă“, in „Adevărul“, 18 octombrie 2004 

Implicarea sindicatelor in campaniile electorale 


O formă soft a relaţiilor dintre sindicate și partide este prin 
intermediul unor acorduri de sprijin politic în campania electorală 
sau pe durata exercitării puterii. Dacă la alegerile din 1990 
sindicatele nu au jucat un rol proeminent, datorită forţei electo- 
rale a FSN, după mineriada din septembrie 1991 și scindarea 
Frontului Salvării Naţionale în martie 1992, liderii sindicali au 
crezut că pot juca un rol în viaţa publică. În timp ce liderul CNSLR 
(Victor Ciorbea) și cel al „Frăției“ (Miron Mitrea) se fereau să-și 
declare public sprijinul pentru un partid sau altul, BNS a luat 
decizia în anul 1992 să susțină în alegeri Convenţia Democratică 
din România, semnând un protocol la 15 septembrie 1992. Este 
momentul în care sindicatele intră în competiţie directă unul cu 
altul, având orientări politice şi interese diferite. Momentul simbolic 
al acestei sciziuni în lumea sindicală a fost în aprilie 1993, atunci 
când cele mai importante sindicate au declanșat greva generală, 
dar care a fost spartă după o zi ca urmare a negocierilor dintre 
Cabinetul Văcăroiu şi CNSLR-Frăţia, Cartel Alfa, Ceres, Univers. 
Astfel, BNS a semnat cu CDR în 1994 un nou acord de colaborare 
politică, sindicatul susținând și o inițiativă eminamente politică, 
introducerea votului uninominal“. În aceeaşi perioadă reacţia 
PDSR a fost să încerce să neutralizeze activităţile greviste, prin 
atragerea de lideri sindicali (de ex., Miron Mitrea) sau semnarea 
unor acorduri sociale cu sindicatele, în care acestea promiteau 
executivului liniște socială în schimbul păstrării nivelului salarial. 
În anul 1995 sindicatele au cerut remanierea Cabinetului 
Văcăroiu, dar în iulie același an Executivul semnează un acord 
cu CNSLR.-Frăţia, care a fost însă respins de BNS și Cartel Alfa 
deoarece avea doar prevederi salariale. 

Anul electoral 1996 a fost punctat de mai multe greve, 
iar partidele au încercat să-și atragă sprijinul sindicatelor. Liderii 
BNS au încheiat protocoale preelectorale cu Uniunea Social 
Democrată, CDR și Partidul Socialist al lui Tudor Mohora. 

Puterea rezultată în urma alegerilor din 1996 a beneficiat 
în anul 1997 de o anumită înțelegere din partea sindicatelor, fără 


3 „BNS Raport de activitate — 10 ani“, in www.bns.ro 

a se ajunge la semnarea unor acorduri generale cu acestea. Anii 
1999 și 2000 au fost marcați de mișcări sindicale numeroase, multe 
cu caracter spontan, ca urmare a înrăutățirii nivelului de trai și 
a creșterii șomajului. În 23 martie 1999 BNS, CNSLR — Frăția, 
Cartel Alfa și CSDR au organizat o acţiune de protest simultană 
în toate judeţele ţării. Această acţiune indică transformarea reven- 
dicărilor strict salariale în unele care vizează și condiția angajatului 
(combaterea muncii la negru, modificarea Legii pensiilor, 
asigurarea riscului profesional). 

Ca urmare a proastei guvernări a CDR-USD-UDMR, sin- 
dicatele s-au reorientat masiv în anul 2000 spre o altă forță politică, 
PDSR, care a fost sprijinită în alegerile parlamentare și prezi- 
denţiale. Acest sprijin electoral a fost formalizat prin semnarea 
la 19 februarie 2001 a primului „Acord Social între sindicate, 
patronat şi Guvern“ cu prevederi, termene și responsabilităţi bine 
determinate, majoritatea reprezentând contribuţia confederațiilor 
sindicale. Acordul Social a permis guvernului Năstase să aibă pace 
socială în anul 2001, pactul social fiind reînnoit în 2002 doar cu 
o parte din confederaţiile sindicale. Relaţiile apropiate dintre PSD 
și sindicate este relevată şi de semnarea după 2001 a unor acorduri 
periodice cu CNSLR.-Frăţia, Meridian, Federaţia Naţională a 
Sindicatelor Pensionarilor din România3?. Dar cea mai importantă 
realizare a sindicatelor în respectiva perioadă este influenţa în 
realizarea Codului muncii din 2003, care imprima relaţiilor de pe 
piața muncii o viziune socială accentuată. 

Sindicatele au găsit o formă de cooperare instituționalizată 
cu guvernele prin Consiliul Economic și Social, creat în 199740, care 
reunește reprezentanţii sindicatelor, patronatelor și guvernului. 
Rolul iniţial al CES a fost însă consultativ în stabilirea „strategiilor 
și politicilor economice și sociale, în aplanarea stărilor conflictuale 
la nivel de ramură sau la nivel naţional apărute între partenerii 
sociali...“. Ulterior, prin modificările aduse prin Legea nr. 492/ 2001 
şi Legea nr. 58/2003 avizul CES a devenit obligatoriu pentru 


~ 3 Raport privind activitatea Partidului Social Democrat 2001-2004, 
Bucureşti, 21 aprilie 2005, p.33 
40 Legea nr. 109/1997 privind organizarea și funcţionarea Consiliului 
Economic și Social 

inițiatorii proiectelor de acte normative. Cu toate acestea, CES nu 
a devenit cu adevărat o instituţie funcţională și pentru că Execu- 
tivul s-a conceput pe sine ca parte a dialogului dintre patronate 
și sindicate, nu doar ca mediator sau organizator al dialogului. 


Mineriadele 


Cea mai spectaculoasă formă de interacţiune între sindicate și 
sistemul politic s-a realizat prin intermediul mineriadelor, desfă- 
şurate în perioada 1990-1999. Aceste acţiuni, care au avut ca 
subiect principal Federaţia Sindicatelor Libere Miniere din Valea 
Jiului şi conducătorul ei, Miron Cozma, nu sunt propriu-zis acţiuni 
sindicale, chiar dacă unele au avut pretexte sindicale (cele din 1991 
şi 1999). Efectul simbolic al mineriadelor a fost foarte puternic, 
sub impactul acestora celelalte sindicate adoptând o conduită mai 
degrabă moderată decât radical-anarhistă. Implicarea sindicatelor 
miniere în competiţia politică prin acţiuni violente a determinat 
discreditarea acestora, contribuind la marginalizarea simbolică și 
declasarea profesională a meseriei de miner și a Văii Jiului. 


„Coaliţiile mlăștinoase“ 


Alte forme de interacţiune dintre sindicate şi sistemul politic sunt 
mai greu analizabile, deoarece sunt netransparente, dar efectele 
lor sunt vizibile, deşi greu de dovedit. Acest tip de relaţii le în- 
cadrăm în ceea ce am denumit „coaliția mlăștinoasă“, fiind o formă 
de cooperare dincolo de atenţia opiniei publice între lumea politică, 
reprezentanţi ai sindicatelor şi oamenii de afaceri. 

Coaliţiile mlăștinoase sunt rezultatul procesului simultan 
de nașterea și funcţionare a unei oligarhii politice şi a uneia 
sindicale, ambele având pretenţia de a deţine și puterea economică. 
In timp ce asupra oligarhiei politice au existat presiuni, iar votul 
democratic s-a dovedit până în acest moment cea mai importantă 
formă de reacţie împotriva formelor sale extreme, oligarhia sin- 
dicală s-a constituit şi a funcţionat fără mari presiuni exterioare 
lumii sindicale. Putem identifica oligarhia sindicală prin două 
elemente: i) menţinerea la conducerea sindicatelor a aceloraşi 


A e 

echipe de conducere timp de cel puţin 10 ani. Dacă clasa politică 
trebuie să treacă testul dublei alternante la putere pentru a fi 
considerată democratică, înalta ierarhie sindicală transcende 
ciclurilor politice, fiind reconfirmată în funcţii la congres după 
congres; ii) controlul autoritar al resurselor simbolice şi materiale 
precum și tranzacţionarea sau consumul acestora în scop personal 
sau de grup. 

Studiul de caz cel mai sugestiv pe care îl propun, pentru 
că exprimă dimensiunea superioară a oligrahiei sindicale, este cel 
al liderului sindical Liviu Luca. Acesta este din 1990 președintele 
Federaţiei Sindicatelor Libere Independente (FSLI) din Petrom, 
președintele Asociaţiei Salariaţilor din Petrom, președinte al 
Alianţei confederative Atlas și prim-vicepreşedinte al CNSLR-Fră- 
ţia. Este cotat, în mediul sindical, drept cel mai bogat lider, sau 
chiar ca unul dintre cei mai bogaţi oameni din România. La 
sfârşitul anilor '90 FSLI și Asociaţia Salariaţilor din Petrom s-au 
lansat în afaceri de tot soiul, de la bănci și unităţi de service în 
industria petrolului, la mass-media. In vara lui 2003, îngrijorat 
probabil de posibilitatea ca în urma unui puci sindical să-și piardă 
funcţia de președinte și sa fie scos din traseul banilor, Liviu Luca 
a cerut FSLI să îi acorde „mandat de manager“ (!) pe 15 ani. Altfel 
spus, indiferent cine va fi președintele FSLI, Luca va putea controla 
în continuare banii“!. Pentru a-și spori influenţa, trustul Global 


41 Piatra de temelie a imperiului lui Liviu Luca ar fi fost banii de la 
Fondul Naţional de Investiţi (FNI). După ce, cu câteva zile înainte de 
prăbușirea imperiului lui Sorin Ovidiu Vântu, FSLI a scos 35 de miliarde de 
lei, la valoarea din 1999, se lansează în afaceri. Își măreşte participarea la 
acţionariatul Băncii de Credit și Dezvoltare Romexterra, în detrimentul 
societăţilor Romgaz şi Petrom, care îşi diminuează cota de acţiuni. 
Majoritatea contractelor societăţilor din industria gazului și petrol continuă 
să se deruleze prin Romexterra, alimentând astfel conturile sindicaliștilor. 
În paralel, Asociaţia Salariaţilor din Petrom cumpără Petrom Service. În doi 
ani, capitalul social al societăţii se multiplica de peste zece ori, ca prin minune. 
Cifra de afaceri a Petrom Service a fost, în 2003 de 180 milioane euro, bani 
făcuţi pe seama contractelor cu Petrom. Liviu Luca, are o participaţie de 50% 
din afacerea Petromservice. În contractul de privatizare al Petrom se 
stipulează faptul că salariaţii Petrom au dreptul de a cumpăra până la 8% 
din acţiunile companiei la acelaşi preţ cu cel plătit de grupul austriac OMV 

Media, al sindicaliştilor petrolişti, a devenit unul din cei mai 
importanţi acţionari din mass-media din România, deţinând 
Realitatea TV, Alfa TV, Radio Total, ziarele „Ziua“, „Gardianul“, 
„Independent“, mai multe jurnale locale, 9 posturi locale de radio. 
Alianţele politice subterane dintre politicieni şi liderii sindicali pot 
fi mai degrabă intuite decât demonstrate în acest moment, fiind 
totuși vizibilă folosirea mass-media în competiţia economică dintre 
diferite cercuri de afaceri, care au și o componentă de reprezentare 
politică: de exemplu atacurile din „Jurnalul naţional“ în februarie 
2005, ziar deţinut de Dan Voiculescu, președinte de partid care 
avea și afaceri în zona petrolieră, împotriva lui Liviu Luca, şi 
reacţiile din ziarul „Ziua“ împotriva lui Dan Voiculescu. 

Ambiguitatea relaţiei dintre mediul sindical și mediul de 
afaceri, mai ales cel oligarhic, este pusă în evidenţă și de ieşirea 
la suprafaţă în februarie 2006 a faptului că Sorin Ovidiu Vântu 
era, de fapt, patronul postului Realitatea TV, încă din 2004, acest 
lucru fiind însă ascuns opiniei publice până în momentul în care 
Consiliul Naţional al Audiovizualului a obligat respectivul canal 
media să-și facă transparent actionariatul2. 

Elemente din „cazul Liviu Luca“ pot fi regăsite și la alte 
nivele, însă nu de amploarea naţională a acestuia. Liderii sindicali 
regionali au întreţinut și ei relaţii privilegiate cu oligarhii locali 
din diferite zone, prin intermediul acestora factorul politic 
creându-și instrumente pentru demobilizarea protestelor sindicale 
care ar fi putut afecta interesele economice ale potentaților locali. 


4. Organizațiile patronale 


Dacă sindicatele aveau o realitate formal acceptată în perioada 
comunistă, asociațiile patronale au reapărut pe măsură ce statul 
s-a transformat din proprietar în reglator al pieţei. Fără a fi nevoie 
de o demonstraţie factuală extinsă, putem aprecia faptul că 


pentru achiziţia a 33% din acţiuni, adică la un preţ de circa 5,25 
eurocenţi pe titlu, vezi „Baronul sindicaliștilor, Liviu Luca, se răţoiește la 
OMV“, in „Adevărul“, 9 septembrie 2004 

42 Vântu preia Realitatea TV“, in „Ziua“, 7 februarie 2006 

patronatele s-au născut greu în România, ca și proprietatea privată 
şi economia de piaţă, iar rolul lor public a fost destul de puţin 
proeminent. Sindicatele şi patronatele au urmat dintr-un anumit 
punct de vedere un traseu similar: s-au creat pe domenii sau ramuri 
industriale. In faza a doua însă, în momentul în care dinamica 
schimburilor de proprietate s-a accelerat, regula constituirii patro- 
natelor în funcţie de ramura industrială nu s-a mai respectat, astfel 
încât organizaţiile patronatele s-au organizat în jurul unui centru 
de putere economică. Această modalitate de constituire a organi- 
zaţiilor patronale a avut o influenţă decisivă asupra rolului public 
al acestora: instituţii de prestigiu pentru centrele economice care 
le-a generat. Și pentru că în România capitalismul are o notă 
oligarhică, proprietăţile fiind acumulate rapid de un număr relativ 
mic de proprietari, organizaţiile patronale reflectă această fizio- 
nomie a societăţii, fiind creaţia unor mari proprietari (de exemplu 
„Ugir-1903* în jurul lui Ovidiu Tender și Dan loan Popescu iar 
Confederaţia Patronatelor din România sub conducerea lui 
George Copos). Funcţia preponderentă a organizaţiilor patronale 
a fost simbolică, acestea neavând o relevanţă directă în stabilirea 
politicilor publice sau în realizarea unui dialog cu sindicatele. 
Administraţia a încercat în anumite perioade să joace rolul patro- 
natelor, ceea ce și corespundea realităţii, statul fiind cel mai mare 
proprietar. Explicaţia pentru slaba influenţă a organizaţiilor 
patronale, ca instituţii, o găsim în interiorul sistemului politic: 
influenţa reală era obţinută de patronat prin întreţinerea unor 
relaţii netransparente cu politicienii (finanţări ascunse). Astfel, 
politicile publice nu au fost atât rezultatul unei negocieri institu- 
tionale între organizaţiile patronale şi administraţie, ci prin inter- 
mediul relaţiilor private individuale sau de grup între politicieni 
şi oamenii de afaceri. 

Constituirea patronatelor a început încă din 1990, dar 
principalele organizaţii patronale au luat ființă după 1991. O cer- 
cetare proprie realizată de o organizaţie patronală“ indică faptul 


43 Survey Report on the Branch Associations of Employers’ 
Organizations in Romania, de Mihai Manoliu, Ed. Universul, 2002. Vezi și 
Mihai Manoliu, Iulia Chiorean, Radu Manoliu, România în tranziție. Locul 
și rolul asociaţiilor patronale, august 2002 

că 49% din organizaţiile patronale cuprinse în cercetare au fost 
înfiinţate între 1990 — 1995; 39% au fost înființate între 1996 — 
2000 şi 11% după 2001. S-a constituit o structură o organizaţiilor 
patronale dominată de două mari instituţii (Uniunea Generală a 
Industriașilor din România 1903 şi Confederaţia Patronatelor din 
România) și alte două organizaţii mai mici (Confederaţia Patronală 
din Industria României CONPIROM și Confederaţia Naţională a 
Patronatului Român). Aceste structuri nu au în componență 
acţionariatul străin prezent în România, marile firme multi- 
naţionale preferând, adesea, o negociere directă cu administraţia. 

Racordarea la modernitatea occidentală a însemnat crea- 
rea unui cadru de consultare și negociere tripartit: patronate — 
sindicate — administraţie. Patronatele au fost înzestrate şi ele 
în anul 2001 cu o lege de definire a spaţiului de acţiune““. Așa cum 
arătam și în cazul sindicatelor, Consiliul Economic şi Social a 
îndeplinit mai mult o funcţie simbolic-ritualică decât una de 
influență efectivă asupra politicilor publice. Prezenţa organizaţiilor 
patronale în CES era menită, în primul rând, să dea senzaţia 
liderilor sindicali că au o influenţă semnificativă în stabilirea 
anumitor politici, în al doilea rând avea rolul de a da vizibilitate 
actorilor principali care controlau respectivele organizaţii patronale. 
În fapt, o analiză a fiscalităţii din România ar scoate în evidență 
faptul că sindicatele au pierdut sistematic bătălia cu patronatele, 
deoarece munca a fost mai mult impozitată decât capitalul, ajun- 
gându-se în situaţia în care impozitele pe salarii sau cele legate 
de acestea (contribuţiile la asigurările sociale) să fie la cote foarte 
înalte iar impozitul pe profit sau dividende să fie mic. 

Și în cazul sindicatelor, dar și în cel al patronatelor, un 
factor important in coagularea activităţii acestora l-au avut 
organizaţiile internaţionale de profil (Organizaţia Internaţională 
a Muncii — ILO; Confederaţia Internaţională a Sindicatelor Libere; 
Confederaţia Europeană a Sindicatelor). Liderii sindicali au bene- 
ficiat încă de la începutul anilor '90 de expertiza acestor instituții, 
au fost pregătiţi în negociere și în organizarea activităţii sindicale. 


— 44 Legea patronatelor nr. 356, in M. Of. al României, Partea I, nr. 380 
din 12 iulie 2001 

Dialogul social a fost inclus pe agenda publică din România ca 
urmare a pregătirilor pentru integrarea europeană, nu atât ca 
urmare a unei iniţiative naţionale, dovedind astfel slăbiciunea 
societăţii civile românești. 


5. Instituţiile ecleziastice 


Relaţiile dintre sistemul politic și instituţiile ecleziastice sunt în 
orice societate modernă deosebit de complexe, ele având o anumită 
fizionomie în raport atât cu forma de organizare statală cât și cu 
doctrina și practica fiecărei religii sau cult religios. Unul din pilonii 
fundamentali ai statelor moderne este caracterul laic al acestora, 
prin separarea politicului de instituţiile ecleziastice, iar statul este 
legitimat prin dreptul natural, nu prin factorul religios. Principiul 
fundamental al societăţilor democratice este acela că statul trebuie 
să acţioneze ca un garant al libertăţii religioase, atât în raport cu 
autorităţile statale cât și în sensul independenţei reciproce a 
cultelor. De aceea, membrii unui cult religios nu pot fi siliţi să 
contribuie la întreţinerea altui cult, iar preoţii nu pot îndeplini 
funcţii religioase decât propriilor credincioși. 

Situaţia concretă a raporturilor dintre stat și culte după 
1989 în România a pornit de la recunoașterea deplină a libertăţii 
de conștiință, deci și a celei religioase. Dincolo de acest principiu 
general acceptat, care a constituit unul din punctele schimbării 
de substanţă din revoluţia din decembrie 1989, relaţia dintre stat 
şi culte a fost influenţată de interesele diverselor forţe politice și 
confesiuni religioase. Situaţia cultelor în totalitarism (care poate 
fi descrisă în termeni de reprimare — tolerare — colaborare) și 
relaţia șefilor cultelor cu autorităţile comuniste au avut, de ase- 
menea, o influenţă semnificativă asupra desenului exact al acestor 
relaţii în perioada post-revoluţionară. 

Dacă recunoașterea libertăţii de conștiință religioasă a 
fost realizată încă din primele zile ale revoluţiei (pretextul răstur- 


42 Florin Abraham, „Integrare şi organizare ecleziastică în România 
interbelică“, in Studii şi comunicări, XV-XVI, Satu Mare, 2000, p.431-441 

nării regimului comunist a fost încălcarea dreptului de libertate 
a conştiinţei religioase în Timişoara, în cazul pastorului Laszlo 
Tokes), problemele care au rămas obiectul tranzacţiei dintre facto- 
rul politic (putere şi opoziţie) şi culte pot fi incluse în cinci categorii: 
1) definirea legal-constituţională a raportului dintre confesiuni; 
2) problemele patrimoniale, rezultate ca urmare a acțiunii regimu- 
rilor autoritar-totalitare, de la Carol al II-lea la Nicolae Ceauşescu; 
3) finanţarea cultelor şi recunoașterea caracterului public al 
învățământului confesional; 4) atitudinea faţă de colaborarea sau 
rezistenţa împotriva regimul comunist; 5) implicarea în viața 
politică a preoţilor. 


Aspecte legale ale raporturilor dintre stat şi confesiuni 


Recensămintele realizate în România, cel din 1992 şi 2002, dau o 
dimensiune cantitativă componenţei confesionale: ortodocşi — 
86,8%, romano-catolici — 4,7%, reformaţi — 3,2%, penticostali — 
1,5%, alţii — 3,8%. In funcţie de această structură cantitativă a 
confesiunilor, fiecare din grupurile religioase a dorit să obţină un 
anumit raport faţă de celelalte. Biserica Ortodoxă Română (BOR) 
a încercat să obţină și din punct de vedere constituţional un statut 
special, argumentând că este cea mai numeroasă confesiune și are 
un caracter naţional. Acest statut era conferit în Constituţia din 
1923, argumentat prin faptul că ortodoxia este „religia marii 
majorităţi a României, este Biserica dominantă în statul român“. 
Ca o recunoaştere a rolului istoric al Bisericii Greco-Catolice în 
construcţia naţiunii române moderne, în aceeași Constituţie din 
1923 se stipula că aceasta „are întâietate faţă de celelalte culte“. 
În Constituţia din 1991 nu a mai fost acceptată o astfel de inega- 
litate formală între Biserici, în pofida încercărilor ierarhilor orto- 
docşi de a introduce o diferenţiere faţă de celelalte culte“. 


46 Constituţia României din 1991, art. 29, al.1: „Libertatea gândirii 
şi a opiniilor, precum și libertatea credințelor religioase nu pot fi îngrădite 
sub nici o formă. Nimeni nu poate fi constrâns să adopte o opinie ori să adere 
la o credinţă religioasă, contrare convingerilor sale“. 


ROMÂNIA DE LA COMUNISM LA CAPITALISM | 577 


În discursul oficial al Bisericii Ortodoxe, inclusiv al Patri- 
arhului Teoctist, problematica naţională se regăsește în toate 
aspectele, în măsura în care istoria și destinul Națiunii și Bisericii 
sunt văzute ca indisolubile*?. În discursul oficial al BOR, dar și 
al majorității politicienilor, este folosit argumentul „nașterii simul- 
tane“ a ortodoxiei și „naţiunii române“48 precum și rolul de apărător 
al românităţii de către Biserică. Încă din 1994 BOR s-a autointi- 
tulat ca „Biserică naţională, autocefală şi unitară“, ceea ce a 
provocat reacția critică a Bisericii Greco-Catolice, care se considera 
la fel de îndreptăţită pentru a avea apelativul de „naţională“. Dar 
declararea unilaterală de BOR a caracterului său „naţional“ a trezit 
reacții negative și din partea celorlalte biserici: Reformată, Evan- 
gelică, neo-prostestante4%. 

Principala linie de tensiune religioasă în perioada 
post-revoluționară a fost între Biserica Ortodoxă şi cea Greco-Ca-, 
tolică, deoarece catolicii români de rit răsăritean reprezentau o 
concurență directă în Transilvania, iar din punct de vedere ideologic 
aceştia contraziceau flagrant teoria simbiozei dintre Națiune şi 
Biserică. Dizolvarea Bisericii Greco-Catolice50 în cea ortodoxă în 
1948 a fost considerată de Sinodul BOR din februarie 1990 ca 
legitimă, iar momentul 1948 a fost văzut ca repararea unei „greșeli 
istorice“, din 1698, când o parte din credincioşii ortodocși din 
Transilvania au aderat la Biserica Catolică. Reinfiinţarea în 30 
decembrie 1989 a Bisericii Greco-Catolice: printr-un decret al 


———— 41 Iuliana Conovici, „L'ortodoxie roumaine et la modernité. Le discours 
officiel de VEglise Orthodoxe Roumaine après 1989“, in Romanian Political 
Science Review, Vol. IV., No.2, 2004, p.401 

48 Teza „nașterii simultane“ este falsă deoarece ea foloseşte concepte 
inadecvate: conceptul de „ortodoxie“ devine relevant abia după Marea Schismă 
din secolul al XI-lea, pe când formarea structurilor a ceea ce se numește 
poporul român le putem plasa încă din sec.V-VI. Este adevărat că poporul 
român s-a născut creştin, dar în nici un caz ortodox în sensul actual. 

49 Earl A. Pope, „Ecumenism, Religious Freedom, and the <National 
Church> Controversy in Romania“, in Journal of Ecumenical Studies, 
Winter/Spring 1999, Vol. 36 Issue 1/2, p.184-202 

50 Vezi Cristian Vasile, Istoria Bisericii Greco-Catolice sub regimul 
comunist. 1945-1989, Polirom, laşi, 2003, p.23-25 

Frontului Salvării Naţionale a fost momentul declanșării rivalități 
dintre ortodocși și greco-catolici’. 

Pentru a-şi construi o poziție publică proeminentă, care 
să-i justifice dobândirea legală a statutului de „Biserică Naţională“, 
în 1992 BOR a canonizat figuri importante pentru istoriografia și 
mitologia naţională, domnitorii Ştefan cel Mare și Constantin 
Brâncoveanu, pentru lupta împotriva „necredincioşilor“ otomani, 
primul, și sacrificarea pentru păstrarea credinţei la cel de-al doilea. 
În acest fel Eroii și Sfinţii s-au unit în același panteon, cel naţional 
fuzionând cu cel religios. Sanctificarea lui Ştefan cei Mare s-a 
realizat în pofida mărturiilor cronicarilor despre caracterul vio- 
lent și imoral al domnitorului moldovean, iar Brâncoveanu a avut 
un important rol în asasinarea mitropolitului ortodox Antim 
Ivireanul. Un alt element care indică dorinţa BOR de a fi „conștiința 
morală a poporului român“ este şi introducerea în Liturgie a 
menţionării morţilor în revoluţia din decembrie 1989. 

Legătura strânsă între stat și Biserica Ortodoxă în 
problemele naţionale este evidenţiată și de reactivarea Mitropoliei 
românești din Basarabia în 1992, ca un vehicul soft pentru reali- 
zarea unei politici de conservare a identităţii naționale românești 
în Republica Moldova. Reactivarea Mitropoliei Basarabiei, care a 
fost recunoscută de autorităţile de la Chişinău abia în 2003, după 
pierderea procesului la Curtea Europeană a Drepturilor Omului 
de la Strasbourg, se dorea a fi un prim pas în calea realizării 
proiectului unionist.52 Biserica Ortodoxă îşi exercită autoritatea 
ecleziastică asupra Mitropoliei Germaniei și Europei Centrale 
(Ragensburg), Europa Occidentală şi Sud (Paris), Arhiepiscopia 
Americii şi Canadei (Detroit), Episcopatului din Ungaria (Gyula), 
cel din Banatul iugoslav (Vârșeț). Ideea subiacentă acestei con- 
strucţii instituţionale este de a unifica și ţine în contact întreaga 
naţiune română, indiferent unde se află componenții acesteia. 

In perioada imediat post-revoluționară conducerea BOR 
a considerat că nu are suficientă legitimitate (Patriarhul Teoctist 


--— 51 Constantin Iordachi, „Ortodocși impotriva greco-catolicilor“, in Sfera 
Politicii, nr. 82, 2000, p.14-21 
52 Conovici, loc.cit., p.406 

era puternic contestat în 1990 pentru poziţia sa colaboraţionistă 
cu regimul comunist) pentru a intra într-un potenţial conflict cu 
puterea, astfel încât să preseze pentru adoptarea unei formule 
juridice care-i să-i dea un statut de preeminenţă în raport cu 
celelalte culte. In 1998 a fost propus un proiect de lege a cultelor, 
care prevedea acordarea statutului de „Biserică naţională“ BORS. 
Textul legii a trezit reacţia adversă a organizaţiilor civice, active 
în domeniul apărării drepturilor omului (de ex. APADOR-CH), a 
altor culte, în primul rând a celui greco-catolic, a Departamentului 
de Stat al SUA. Proiectul de lege a adus în discuţie două mari tipuri 
de strategii argumentative: cea laic-raţională și cea istorist-mito- 
logică. In timp ce ierarhii BOR și cei care sprijineau acest demers 
(PRM dar şi un partid social-democrat, PDSR) invocau numărul 
populaţiei ortodoxe din România precum și rolul său istoric, 
adversarii acestei abordări susțineau că nu pot fi introduse 
discriminări pe criterii confesionale și segregarea unei părți din 
cetățeni plecând de la principiul majorităţii, și nu al egalităţii. În 
cele din urmă, proiectul a fost abandonat, iar unul din iniţiatorii 
săi, secretarul de stat de la Culte, Gheorghe Angelescu, a fost demis. 
Respingerea cerinţelor BOR pentru acordarea unui statut legal de 
preeminenţă nu a rezolvat situaţia raporturilor dintre culte. Dacă 
din punct de vedere legal sistemul politic a produs norme demo- 
cratice care reglementează interacţiunile sale cu diferitele con- 
fesiuni, situaţia este mult mai diversificată în ceea ce priveşte 
relaţia efectivă a fiecărui confesiuni cu autorităţile statului. 


Chestiunile patrimoniale 


Problemele patrimoniale au constituit după 1989 unul din cele mai 
importante puncte litigioase atât între stat și confesiuni cât și între 
confesiuni. Regimul comunist a trecut proprietăţile Bisericii 
Greco-Catolice în patrimoniul Bisericii Ortodoxe în 1948, dar același 
stat totalitar a etatizat proprietăţi imobiliare (pământ, păduri, 
clădiri) și de la celelalte confesiuni, inclusiv din patrimoniul BOR. 


53 Marius Tudor, Adrian Gavrilescu, Democraţia la pachet. Elita 
politică în România postcomunistă, Compania, București, 2002, p.216-225 

tăţi imobiliare (pământ, păduri, clădiri) și de la celelalte confesiuni, 
inclusiv din patrimoniul BOR. Astfel, statul avea de gestionat atât 
tensiunile generate de conflictele dintre culte, cât și problemele 
generate de etatizarea unor proprietăţi ecleziastice. 

După 1989 cele mai numeroase conflicte patrimoniale au 
fost între ortodocși şi greco-catolici, acestea având inclusiv un 
caracter violent. Statul român nu a avut o poziţie cu adevărat 
democratică în privinţa restituirii proprietăţilor bisericești. In cazul 
Bisericii Ortodoxe în litigiu s-au aflat restituirea unor suprafeţe 
de pământuri arabile şi pădure naţionalizate de statul român în 
diferite perioade. Un caz special este cel al pădurilor din Fundaţia 
Fondului Bisericesc din Bucovina, care a fost desființată în 1949. 
În luna martie 2001, Arhiepiscopia Sucevei și Rădăuţilor solicita 
retrocedarea a 192.000 de hectare de pădure, iar în aprilie 2001 
înainta o acţiune la Tribunalul Suceava prin care cerea restituirea 
acestei suprafețe, care a aparţinut Fondului Bisericesc Ortodox din 
Bucovina. În urma unei campanii negative împotriva Guvernului 
Năstase55 conduse de Arhiepiscopul Pimen al Sucevei și Rădăuţilor 
în anul 2004, în contextul campaniei electorale, Executivul a 
hotărât în 28 octombrie 2004, prin Ordonanţă de urgenţă, acordarea 
dreptului de folosinţă pentru 90.000 ha pădure cuprinse în Fondul 
Bisericesc. 

În aceeaşi sferă a controverselor legate de patrimoniul 
bisericesc, chiar dacă nu e legată în mod direct de trecutul comunist, 
face parte chestiunea construirii „Catedralei Mântuinii Neamului“. 
Proiectul datează chiar înainte de dobândirea autocefaliei de BOR, 
fiind reluat în 1885, 1918-1920, iar după 1990 a fost readus periodic 
în discuţie. În esenţă, proiectul vizează construirea unei gigantice 
catedrale în București, care să simbolizeze comuniunea dintre 


54 Filea de Jos, în anul 1991; Visuia (Bistriţa-Năsăud), în 1991; Turda, 
1991; Mărgâu (Cluj), 1991; Ceaba (Cluj), 1992; Hodac (Mureş), 1992; Hopârta 
(jud. Alba), 1993; Romuli (Bistriţa-Năsăud), 1994; Pârâul Fruntii (Neamţ), 
1994; Breb (Maramureș), 1994; Iclod (Cluj), 1997; Botiza (Maramureș), 1998; 
Ocna Mureș (Alba), 2002, etc. in Gabriel Andreescu, Extremismul de dreapta 
in România, Centrul de Resurse pentru Diversitate Etnoculturală, Cluj, 2003, 
p.37 

55 Ofensiva Bisericii Ortodoxe Române“, in „Ziua“, 1 septembrie 2004 

Biserică și Națiune. Proiectul a fost tergiversat până în timpul 
Guvernului Radu Vasile, care a fost de acord cu această iniţiativă, 
alocând bani pentru realizarea studiului de specialitate și 
pământul necesar. În plină criză politică, ca urmare mineriadelor 
din 1999, la 5 februarie 1999 a fost sfinţit locul în care ar fi trebuit 
să realizeze grandiosul proiect, estimat a costa 200 milioane de 
euro. La eveniment a participat președintele României, Emil 
Constantinescu, premierul Radu Vasile, liderul PD, Petre Roman, 
președintele PDSR, Ion Iliescu56. Astfel, transpartizan, puterea și 
opoziția au participat la un act prin care se sperau atragerea 
simpatiei electoratului, ca urmare a sprijinului acordat BOR. 
Dar chestiunea catedralei a urmat o nouă evoluţie în urma 
repetatelor solicitări ale Patriarhiei pentru schimbarea amplasa- 
mentului din Bulevardul Unirii în Parcul Carol din București, 
Guvernul Adrian Năstase decizând în 18 aprilie 2003 în acest sens. 
Însă amplasarea unui ansamblu arhitehtonic în Parcul Carol ar 
fi determinat distrugerea unei părţi din acesta, implicând și 
strămutarea Mausoleului Soldatului Necunoscut. In anul 2004 au 
urmat ample proteste ale unor organizaţii ale societăţii civile faţă 
de iniţiativa BOR, proteste la care s-a raliat şi primarul general 
al Bucureştilor din acel moment, Traian Băsescu. Construcţia 
catedralei ortodoxe s-a transformat astfel dintr-o afacere internă 
a unui cult din România, e adevărat, cel mai numeros, într-o 
problemă politică în care puterea și opoziţia s-au înfruntat. În urma 
alegerilor din noiembrie-decembrie 2004 ierarhia superioară orto- 
doxă a fost nevoită să accepte un alt loc decât Parcul Carol pentru 
amplasarea catedralei, fiind în acest fel acomodate atât interesul 
lui Traian Băsescu, care dorea să păstreze intact spaţiul verde, 
cât şi cele ale BOR, care este interesată în demararea proiectului. 
După căderea regimului Ceaușescu în România fervoarea 
religioasă a renăscut şi comunităţile au pornit o adevărată com- 
petiție pentru construcția sau renovarea unor biserici. Interferenţa 
cultelor cu factorul politic-administrativ pentru ridicarea de noi 
biserici a fost mai degrabă informală. Deoarece așezămintele de 
cult aparţin comunităţilor, statul nu putea dezvolta politici publice 


———— 56 Tudor şi Gavrilescu, op.cit., p. 214 

pentru construcţia de biserici, dar în competiţia politică sprijinirea 
unor comunităţi prin atragerea de ajutoare din sectorul de stat, 
adesea sub formă de donaţii, a constituit un puternic argument. 
O altă modalitate de a sprijini dezvoltarea patrimoniului eclezi- 
astic au fost renovările de mănăstiri aflate în patrimoniul cultural 
naţional, care au fost finanțate din surse publice. 

Așa cum indicam mai sus, principala linie de conflict 
patrimonial religios în România după 1989 a fost, şi nu a fost încă 
soluționată pe deplin, cea dintre ortodocși şi greco-catolici, în 
Transilvania". Conflictul a devenit greu de soluţionat deoarece 
după intrarea în legalitate a Bisericii Greco-Catolice, nu toţi mem- 
brii săi din 1948 au revenit la aceasta, iar în numeroase localităţi 
comunitatea era divizată între cei care au rămas ortodocși și cei 
care și-au asumat confesiunea catolică. De altfel, recensământul 
din ianuarie 1992 înregistra doar 228.377 de credincioși greco-ca- 
tolici, reprezentând 1% din populaţia țării, concentrați mai ales 
în mediul urban din Transilvania. Inițierea unei legislații care să 
reglementeze diferendele patrimoniale nu a fost posibilă la începu- 
tul anilor '90 deoarece autorităţile române au promovat o politică 
naționalistă moderată, filo-ortodoxistă. Soluţionarea diferendelor 
dintre ortodocși şi greco-catolici a fost asumată politic de PNTCD, 
în virtutea faptului că o parte din activiștii și liderii săi (de ex. 
Corneliu Coposu) aparţin catolicismului de rit oriental. 

Retrocedarea unor biserici către comunităţile greco-catoli- 
ce s-a putut realiza, în lipsa unei legislații complete, numai indi- 
vidual, biserică cu biserică, în urma unor lungi procese în justiţie, 
baza legală a acestora fiind Decretul-lege nr. 126 din 1990, referitor 
la situaţia juridică a bunurilor preluate de către stat în 1948. Prin 
acesta se retrocedau Bisericii Greco-Catolice doar proprietăţile 
aflate în posesia statului român, recomandând găsirea unei soluţii 


57 Problema proprietăţilor bisericeşti a fost dificil de rezolvat şi în 
celelalte state ex-comuniste. Spre exemplu, în Ungaria din 1994 guvernul a 
înapoiat vechilor proprietari 1500 de biserici iar în 1997 a fost dată o lege 
privind despăgubirile privind proprietățile bisericești, vezi Janos Dobszay, 
„Church and State in Eastern Europe. Restoring Church Property 
Constitutionally“, in East European Constitutional Review, Volume 7, No. 2, 
Spring 1998 

amiabile pentru proprietățile aflate după 1948 în posesia BOR. 
Găsirea unei soluţii globale părea să dea rezultate în urma 
alegerilor din 1996 când, la 12 iunie 1997 Senatul a aprobat un 
proiect de retrocedare a unor biserici greco-catolice care aparţineau 
acesteia de drept. Biserica Greco-Catolică a revendicat 1700 de 
biserici. Ierarhia ortodoxă, în frunte cu Patriarhul Teoctist și cu 
Mitropolitul Ardealului, Antonie Plămădeală, au dat declaraţii 
belicoase, lăsând să se întrevadă posibilitatea izbucnirii unor 
tensiuni religioase în Transilvania dacă aceste lăcașuri de cult ar 
fi retrocedate. Justinian, Episcopul Maramureșului și Sătmarului, 
avertiza că noua lege poate transforma Transilvania „într-un 
Belfast sau a doua Iugoslavie“. Amenințarea a părut să fie mai 
aproape de realitate în 20 martie 1998 la Cluj, când Arhiepiscopul 
Bartolomeu Anania a condus un marș a circa 2500 de preoţi și 
seminariști, în semn de protest faţă de retrocedarea, către Biserica 
Greco-Catolică, a bisericii episcopale „Schimbarea la faţă“ în urma 
unei sentințe judecătorești58. Începând cu 1998 s-a constituit o 
comisie din reprezentanţii ortodocșilor și greco-catolicilor pentru 
soluționarea pe cale amiabilă a acestei spinoase probleme, însă 
aceasta a eșuat în găsirea unei decizii definitive, acceptabilă 
ambelor părți (vezi şi subeapit. VI.5). 


Educaţia confesională 


Procesul de „regăsire a credinţei“, sub care am putea denumi 
fervoarea religioasă afișată uneori ostentativ în România după 
căderea regimului comunist a avut efect și în plan educaţional. 
Prima constatare importantă se referă la creșterea rapidă a numă- 
rului de facultăți de teologie, de la 2 ajungându-se la 15, iar cel 
al seminariilor teologice la 38. Numărul studenţilor din învăţă- 
mântul teologic universitar în anul 2004 a ajuns la 11.321 studenţi, 
dintre care 5.596 la secţia de Teologie pastorală. (Necesarul de 
preoţi pentru întreaga ţară nu depășește 11.000). 


58 G: Andreescu, op. cit., p.88 
59 Ibidem, p.44-45. Pentru date mai amănunțite vezi, Dare de seamă 
— Adunarea Naţională Bisericească, București, 4 martie 2005, (rezumat) in 


http://www.patriarhia.ro/pag1/dareseamainv2003.htm 

Extinderea rapidă a învățământului religios ortodox, deci 
şi a meseriei de intermediar între om și divinitate, a cuprins și 
celelalte confesiuni (catolică, greco-catolică, protestantă), care au 
fost preocupate de formarea unor preoţi pentru comunităţile exis- 
tente sau pentru cele în formare. O expansiune rapidă au avut-o 
cultele neo-protestante (baptiști, penticostali, adventiști etc.), care 
s-au dotat și ele cu forme specializate de învăţământ universitar 
de tip confesional. Acestea au primit, rând pe rând, recunoașterea 
oficială din partea statuluit0. 

Decizia strategică pentru formarea conștiinței cetăţenilor 
a venit însă în 1990, când Ministrul Cultelor, Nicolae Stoicescu, 
și Sinodul BOR au decis introducerea facultativă a religiei la toate 
nivelurile educaţiei pre-universitare61. O asemenea decizie, care 
ar putea ridica semne de întrebare asupra caracterului în între- 
gime laic al statului, a fost justificată prin nevoia de „renovare 
morală a naţiunii“, de a „combate umanismul ateist“. Legea 
învățământului din 1995 introduce învățământul în școli, după cum 
urmează: „în învățământul primar religia este disciplină obliga- 
torie, în învăţământul gimnazial este opţională, iar în învățământul 
liceal și profesional este facultativă. Elevul, cu acordul părintelui 
sau al tutorelui legal instituit, alege pentru studiu religia și confe- 
siunea“ (art.9.1). Legea a fost modificată în 19996, incluzând 
prevederi mai democratice: religia nu mai este obligatorie la nici 
un nivel al sistemului educativ, cu acordul părinților sau tutorelui 
elevul poate să nu frecventeze orele de religie. Toate cultele 
recunoscute legal pot solicita Ministerului Educaţiei organizarea 
unui învăţământ teologic „specific pregătirii personalului de cult 
şi activităţii social-misionare a cultelor“. De exemplu, BOR avea 
în 2004 10.514 posturi de profesori de religie, care sunt stipendiaţi 
de stat. Statul se implică în aceeași măsură și în susținerea 


———— 5 Pentru lista exactă a instituţiilor de învățământ superior confesional 
vezi site-ul Consiliului Naţional de Evaluare și Acreditare Academică, 
www.cneaa.ro 

61 Stan și Turcescu, loc. cit., p. 1477. Vezi şi Lavinia Stan, Lucian 
Turcescu, „Religious education in Romania“, in Communist and Post-Com- 
munist Studies, No. 38, 2005, p.381-401 

62 M. Of. nr. 606 din 10 decembrie 1999 

financiară a celorlalte culte recunoscute oficial, care își organizează 
cursuri de religie. 


Relaţia cu trecutul comunist 


Gestionarea relaţiei cu trecutul comunist s-a dovedit a fi extrem 
de importantă după căderea regimului Ceaușescu, acum fiind aduse 
în discuţie diferite momente din viaţa diferitelor biserici. Un prim 
nivel l-a care s-a realizat comparaţia a fost acela al atitudinii 
generale a bisericilor faţă de regimul comunist în întreg spaţiul 
comunist. Comparaţia dintre activitatea anticomunistă a Bisericii 
Catolice din Polonia și a Bisericii Ortodoxe Române pare să fie 
defavorabilă ultimei, chiar dacă au fost momente când clericii sau 
călugării ortodocși au fost supuși represiunilor, respectiv au 
protestat faţă de sistemul totalitar$3. Mai mulţi cercetătorist au 
remarcat atitudinea faţă de statul comunist a unor înalţi ierarhi 
ortodocși. Chiar activitatea Patriarhului Teoctist Arăpașu a fost 
adeseori subiect de dispute publice după 1989. Astfel, între 1977 
şi 1989 au fost demolate 22 de biserici și mănăstiri, iar atitudinea 
publică a patriarhilor Iustin și Teoctist nu a demonstrat că aceștia 
ar fi făcut tot ce era posibil pentru a se opune ordinelor ceauşiste. 
Mai mult, Patriarhul Teoctist i-a trimis o scrisoare de susținere 
lui Ceaușescu împotriva manifestanţilor din revoluţia de la 


——— 63 vezi în acest sens Cristina Păiușan, Radu Ciuceanu, Biserica 
Ortodoxă Română sub regimul comunist, 1945 — 1958, I.N.S.T., București, 
2001, și Cristian Vasile, Biserica Ortodoxă Română în primul deceniu 
comunist, Curtea Veche, Bucureşti, 2005, p. 232-244, care indică existenţa 
a două valuri de represiune împotriva BOR, în special a mănăstirilor: 
1948-1952 şi 1956-1959. O importantă sursă de informaţii o constituie şi Paul 
Caravia, Virgiliu Constantinescu, Flori Stănescu, Biserica întemniţată. 
România 1944-1989, I.N.S.T., Bucureşti, 1998, care arată faptul că în 1948 
s-a produs arestarea a 1700 clerici ortodocşi, însă nu din rândul ierarhiei înalte 

54 Olivier Gillet, Religie şi naționalism: ideologia Bisericii Ortodoxe 
Române sub regimul comunist, Compania, București, 2001; Lavinia Stan, 
Lucian Turcescu, „The Devil's Confessors: Priests, Communists, Spies, and 
Informers“, in East European Politics and Societies, Vol. 19, No. 4, 
p.655-685 


586 | FLORIN ABRAHAM 


Timişoara în decembrie 1989. În faţa contestării sale publice, 
Patriarhul Teoctist s-a retras din fruntea BOR la 18 ianuarie 1990 
pentru meditaţie, dar Sinodul a decis pentru continuitate în funcţie, 
deși au existat voci chiar din interiorul bisericii care au cerut 
alegerea unui alt Patriarh65. Un grup de 440 de intelectuali au 
semnat. o scrisoare de protest împotriva revenirii lui Teoctist 
Arăpașu în fruntea Bisericii Ortodoxe. 

Relaţiile dintre Biserica Ortodoxă și Securitate au făcut 
obiectul unor ample dezbateri în interiorul societăţii românești. 
Suspiciunea că preoţii au constituit unul din elementele cheie ale 
sistemului informativ al Securităţii nu a putut fi eliminată, fiind 
chiar amplificată de câteva elemente. Nicolae Corneanu, Mitro- 
politul Banatului a fost unul dintre puţinii prelați care a recunoscut 
în 1996 că a fost informator al Securităţii și s-a căit pentru asta. 
Potrivit dosarului său, a fost informator din 3 ianuarie 1950, a avut 
trei nume conspirative și a dat dovadă de loialitate față de organele 
Securităţii. Arhiepiscopul Tomisului, Teodosie, a fost de asemenea 
acuzat de a fi semnat un angajament de colaborare cu Securitatea 
în 198766. Cererea BOR de a fi exonerată de la aplicarea Legii 
accesului la dosarele Securităţii a fost respinsă de CNSAS, dar ea 
nu a făcut decât să întărească suspiciunile că ierarhia ortodoxă 
română nu ar fi prea diferită de cea ortodoxă din Rusia, unde 
Patriarhul Alexei și 4 din 6 membri ai Sfântului Sinod din Rusia 
erau agenţi acoperiţi ai KGB“. 

Biserica Greco-Catolică a promovat după 1989 o atitudine 
de condamnare radicală a trecutului comunist, deoarece în urma 
desființării sale cei șase episcopi au fost încarceraţi, majoritatea 
murind în închisori, aproximativ 2000 de preoți au fost siliţi sau 
au trecut de bunăvoie la Biserica Ortodoxă, iar aproximativ 600 


-—— 6 Alina Mungiu-Pippidi, „Church and State in Eastern Europe-The 
Ruler and the Patriarch: The Romanian Eastern Orthodox Church in 
Transition“, in East European Constitutional Review, Vol. 7, No. 2, Spring 
1998 

66 Prea-sfintit sub contract cu Securitatea“, in „Evenimentul zilei“, 
5 martie 2005 

67 Gabriel Andreescu contra Sinodului Bisericii Ortodoxe Române“, 
in „Observator cultural“, nr. 29, 12-18 septembrie 2000 

de preoți au fost încarceraţi. Vehiculul politic prin care au transmis 
această viziune radicală spre societate a fost PNTCD, parla- 
mentarul greco-catolic Ioan Mosin fiind, alături de Constantin 
Ticu-Dumitrescu, fiind unii din cei mai importanți susținători ai 
deconspirării Securităţii ca poliţie politică. O atitudine critică față 
de regimul comunist a venit și din partea Bisericii Catolice, deoa- 
rece o parte din ierarhia sa superioară a fost încarcerată în primii 
ani ai sistemului totalitar. Tensiunea dintre regimul comunist și 
statul papal a fost evidenţiată şi de denunţarea de către România 
a Concordatului cu Vaticanul în 17 iulie 194868. 

Şi cultele neo-protestante au promovat o viziune radicală 
faţă de trecutul comunist, deoarece au fost supuse în timpul 
regimului totalitar represiunii, multe dintre acestea desfășu- 
rându-și activitatea în clandestinitate. Evident, și preoții catolici 
şi cei protestanți s-au aflat sub supravegherea Securităţii, împre- 
ună cu credincioșii respectivelor comunităţi, dar statul comunist 
nu a dezvoltat politici represive speciale faţă acestea. Ca atare, 
după 1989 acestea au condamnat regimul comunist, dar nu au fost 
supuse unor suspiciuni generalizate, doar individuale, de colabo- 
rare cu regimul totalitar. 


Preoţii și viata politică 


Analiza implicării în viaţa politică a ierarhilor diverselor culte 
trebuie realizată plecând de la raportarea specifică a fiecărei con- 
fesiuni faţă de stat. Biserica Catolică are o structură ierarhic-pira- 
midală, centralizată, care stabilește raporturile dintre credincioșii 
catolici şi stat în baza unor raporturi speciale intermediate prin 
acorduri între Sfântul Scaun și statul respectiv, acte numite 
concordate. In cazul bisericilor ortodoxe situația este diferită, 
deoarece acestea sunt organizate în baza a trei mari principii 
ecleziale: autonomia în relaţiile dintre Stat și Biserică; autocefalia 
în relaţiile dintre Stat și Națiune; sinodalitatea, între bisericile 


6 Cristian Vasile, „Imposibila reconciliere: România comunistă și 
Vaticanul 1950-1989, in Anuarul Institutului Român de Istorie Recentă, Vol. 
II, 2003, Polirom, Iaşi, 2004, p.129-147 

naţionale și comunităţile religioase6%. Moștenirea bizantină în 
definirea relaţiilor dintre stat şi biserică constă în așa-numitul 
principiu al simfoniei, potrivit căruia statul şi biserica trebuie să 
colaboreze în armonie pentru rezolvarea chestiunilor comune și 
mixte, raporturile nefiind nici de contradicţie, nici de opoziţie, nici 
de subordonare”. 

Dorind să continue tradiţia din secolul al XIX-lea de repre- 
zentare politică a ierarhilor în Camera Superioară a Parlamentului, 
încă din prima parte a anului 1990, Patriarhul Teoctist a cerut 
președintelui Ion Iliescu să fie de acord cu reprezentarea de drept 
în Senatul României a Patriarhului, Mitropoliţilor și Arhiepisco- 
pilor, precum și a conducătorilor celorlalte culte recunoscute legal”. 
Propunerea a fost reiterată și în cadrul Adunării Constituante. 
Propunerea a fost respinsă, fiind motivată atât prin argumente 
de principiu, caracterul laic al statutului, dar și prin aluzii la faptul 
că Patriarhul Teoctist a fost unicul ierarh deputat în Marea 
Adunare Naţională comunistă. 

După schimbarea de regim din 1996 înalta ierarhie orto- 
doxă a încercat din nou să promoveze reprezentarea politică a 
cultelor, dar fără prea mult succes. In fața acestor eșecuri repetate 
de a obține reprezentare politică automată pentru prelații orto- 
docși și a discutării proiectului unei legi a cultelor, în 1998 
Arhiepiscopul Bartolomeu Anania prezenta două cereri care au 
scandalizat o parte din mediile intelectuale: a) Biserica Ortodoxă 
ar trebui să renunțe la neutralitate și să recomande, în cazul 
alegerilor, la nivelul parohiilor, persoanele care să fie promovate 
în Parlament, indiferent de orientarea lor politică; b) recunoașterea 
tuturor celor 27 de membri ai Sinodului ca senatori. Propunerea 
nu a fost susținută în mod public decât de reprezentanții PRM, 
cei ai celorlalte partide preferând să păstreze tăcerea, pentru a 
nu fi consideraţi anti-clericali. Liderul UDMR, Marko Bela a 
respins în mod public o asemenea posibilitate. 

—— ® Olivier Gillet, „Religion et politique dans le Balkans. Les enjeux 
contemporains“, in Romanian Political Science Review, Vol. IV., No.2, 2004, 
p.276 

10 Iuliana Conovici, in loc.cit., p.409 
11 Tudor și Gavrilescu, in op.cit., p.208-209 


m a 


ROMÂNIA DE LA COMUNISM LA CAPITALISM | 589 


Dacă Biserica Ortodoxă nu a reușit să impună o repre- 
zentare politică și pe criterii confesionale, partidele politice au avut 
în rândul lor reprezentanţi ai clerului. Încă din 1990 înalţi ierarhi 
au dorit să aibă un cuvânt de spus în afacerile politice: Mitropolitul 
Nestor Vornicescu al Olteniei a acceptat să fie pe listele FSN, dar 
s-a retras în urma contestării sale ca urmare a susţinerii lui 
Ceaușescu; Episcopul Calinic Argatu a fost ales deputat de Argeş 
pe listele FSN în mai 1990, dar s-a retras ulterior; Starețul Mă- 
năstirii Plumbuita, Simeon Tatu, a fost ales senator de Bucureşti 
în 1990, păstrându-și calitatea de parlamentar până în 1998, la 
moartea sa; Ilie Sârbu, de profesie teolog a ocupat funcţia de 
Ministru al Agriculturii în Guvernul Adrian Năstase. Şi alte partide 
au avut de-a lungul timpului prelați în rândul grupurilor lor parla- 
mentare, dar fără pretenţia de a reprezenta bisericile: la PNŢCD 
Matei Boilă, preot greco-catolic, loan Roman şi loan Alexandru, 
preoţi ortodocși, Petre Dugulescu, pastor baptist; la PRM, loan Rus, 
preot ortodox; la UDMR, Sogor Csaba, preot reformat. 

Alți înalți prelați, chiar dacă nu au deţinut funcţii politice, 
nu și-au ascuns opţiunile politice: Mitropolitul Nicolae Corneanu 
al Banatului a intrat în decembrie 1990 în Alianţa Civică; Arhi- 
episcopul Pimen al Sucevei s-a declarat monarhist; Nestor 
Vornicescu şi Antonie Plămădeală, pentru Partidul România Mare; 
episcopul reformat de Oradea Laszlo Tokes a fost președinte de 
onoare al UDMR. 

Principala miză pentru politicieni a relaţiilor cu diferitele 
biserici a fost și este obținerea suportului în campaniile electorale. 
In 1990, 1992 diferiţi candidaţi au căutat să obțină susținerea 
publică a bisericilor, în special a celei ortodoxe, cea mai importantă 
din punctul de vedere al numărului de preoți. Deși încă din mai 
1990 Patriarhul Teoctist a transmis un mesaj care cerea păstrarea 
neutralității preoților, rapoartele referitoare la desfășurarea cam- 
paniilor electorale au indicat o prezenţă partizană a clerului în 
competiţia politică, mulţi de partea FSN. În iunie 1996 Sinodul 
BOR a dat o declaraţie în care își exprima refuzul faţă de susţinerea 
partizană a partidelor politice, declaraţie reiterată și în anul 2000. 
Schimbarea cea mai importantă a survenit în anul 2004, când 
Sinodul a decis, la propunerea lui Bartolomeu Anania, să „inter- 

zică membrilor clerului ortodox să facă politică partinică, să fie 
membri ai vreunui partid politic, să participe la campanii electo- 
rale, să candideze și să devină membri ai Parlamentului sau 
consiliilor locale, primari, viceprimari sau să ocupe funcții în admi- 
nistrația publică centrală și locală“72. 

Realitatea politică românească este că, în pofida acestor 
reglementări, convergenţa de interese dintre politicieni și preoţi 
a făcut ca în campaniile electorale să existe relaţii de colaborare. 
In campania din 1996 candidaţii prezidențiali au avut grijă să 
includă în acţiunile lor electorale vizitarea marilor biserici, foto- 
grafierea cu icoane sau simboluri religioase. Bisericile Romano și 
Greco-Catolică au recomandat, indirect, membrilor lor să voteze 
cu Emil Constantinescu şi CDR. Chiar și o parte din înalții ierarhi 
ortodocși (Mitropoliții Banatului şi Moldovei) au sprijinit 
înlăturarea PDSR şi a lui Ion Iliescu de la putere. 

In campania electorală din 2000 Mitropolitul Daniel al 
Moldovei şi-a acordat sprijinul deschis pentru candidatul Mugur 
Isărescu, invocând justificarea Arhiepiscopului de Cluj din 1998 
referitor la susținerea unui candidat care îndeplinește criteriile 
de moralitate şi competenţă politică3. 

Nici campania electorală din anul 2004 nu a fost scutită 
de interferenţele dintre politic şi religios. In preambulul anului 
electoral 2004, la inițiativa Arhiepiscopului Bartolomeu Anania, 
Sinodul BOR a transmis în aprilie 2004 un mesaj pastoral cu un 
puternic caracter politic, fiind condamnată corupția, care constituie 
un obstacol în calea integrării europene”. Cel mai important 
moment al interferenţei dintre politică şi religie a fost declaraţia 
lui Traian Băsescu de susţinere a căsătoriilor între cuplurile de 
homosexuali, precum și a afirmației că aproximativ 20 la sută 
dintre români ar fi homosexuali. Patriarhia a dat o declaraţie de 
condamnare a unei astfel de poziţii, inițiativă care a fost la rândul 
ei criticată de susținătorii lui Traian Băsescu, aceștia argumentând 


- 12 Hotărârile Sfântului Sinod, Nr. 410/12 februarie 2004, in 
http;//www.patriarhia.ro/hotararisinod.htm 
73 Iuliana Conovici, in loc.cit, p.413 

14 „Coruptia înfierată în pastorală“, in „Evenimentul zilei“, 7 aprilie 

că Biserica ar fi trebuit să se abţină de la astfel de mesaje în timpul 
campaniei electorale. Implicarea politică a Patriarhiei a trezit 
reacţia negativă a celui care în 1998 propunea implicarea clerului 
în viaţa politică, Arhiepiscopul Clujului, Bartolomeu Anania”5. Tot 
atât de adevărat este însă și faptul că BOR a avut o poziţie con- 
secventă în condamnarea homosexualității, opunându-se multă 
vreme dezincriminării acesteia, deși era o cerință importantă a 
Consiliului Europei. 

Un caz special de colaborare între instituţiile ecleziastice 
şi o forță politică este cel al UDMR. Pentru că structura internă 
a Uniunii este o asociere de mai multe platforme doctri- 
nar-ideologice, unificate de apartenenţa la aceeași etnie, bisericile 
reformate dar și cea catolică sunt utilizate ca instrument de 
informare a comunităţilor maghiare în legătură cu deciziile Uniunii 
iar în timpul campaniei electorale ca forţă de mobilizare a 
electoratului pentru a se prezenta la vot. 


6. Concluzii 


Notiunea de societate civilă ocupă un loc important în vocabularul 
cetăţenilor din spaţiul ex-comunist, fiind în concurenţă la 
frecventa utilizării cu termeni precum „reformă“, „democraţie“, 
„piață“ etc. Această proliferare a noţiunii de societate civilă ar 
putea fi explicată prin prestigiul disidenţilor anticomuniști, care 
s-au legitimat prin apartenenţa la aceasta. Succesul lexical al 
„societăţii civile“ se datorează, în bună măsură și Occidentului, 
acesta fiind cel mai important concept pe care îl putea oferi 
(economia de piaţă există și în regimuri autoritare precum cele din 
Asia de Sud-Est) societăţilor abia ieşite din comunism. Entuziasmul 
în legătură cu rolul societăţii civile în căderea comunismului i-a 
cuprins pe mulţi analiști ai statelor în tranziție, însă acesta a 


~~~- 15 Scandal politic în Biserica Ortodoxă“, in „Ziua“, 2 noiembrie 2004 
16 Doina Balahur, „Societatea civilă: opinii, puncte de vedere, 
perspective“, in Sociologie Românească, nr. II, anul 1999, p.19-30 
T Vladimir Tismăneanu, Reinventarea politicului. Europa de Est de 
la Stalin la Havel, Polirom, Iaşi, 1997, passim 

trebuit să fie temperat când, în locul unei societăţi democratice, 
a apărut chipul unei societăţi bântuite de naționalism și populism, 
apetența cetățenilor pentru lideri salvatori sau autoritari. 
Cercetarea comparativă a valorilor împărtășite de 
cetăţenii europeni indică importante concluzii. Prima dintre acestea 
este că există diferenţe semnificative între statele Europei 
Occidentale și fostele state comuniste în privinţa încrederii în 
instituţii și participării civice și politice (de ex. în statele occidentale 
28,9% din cetăţeni au activat ca voluntari în organizaţii 
neguvernamentale, comparativ cu 18,3% în fostele state comu- 
niste)'8. Dacă în medie, fiecare zece vest-europeni participă în 4-6 
asociaţii, în estul continentului aceeași zece indivizi sunt membri 
în 2-3 asociaţii (1,9 în România). Participarea la mișcările sociale 
este şi ea scăzută. Doar 47% dintre români au semnat sau ar semna 


o petiție, în timp ce la un boicot ar participa 19% dintre cei 
intervievaţi. 44% nu s-ar implica în demonstraţii autorizate nici 
măcar ca simpli participanţi. In contrast, vest-europenii ar participa 
în număr dublu la oricare astfel de eveniment”. 

Intre statele ex-comuniste există de asemenea diferențe 
importante în privinţa încrederii în instituţii şi participarea la viaţa 
politică80. Cercetările au demonstrat că există o corelaţie pozitivă 


18 Iniţiativa realizării unei cercetări care să investigheze valorile 
împărtășite de către populaţia diferitelor ţări europene, din perspectivă 
comparativă, a apărut în anul 1978, când a luat ființă Grupul de Studiu al 
Sistemelor de Valori Europene. Prima cercetare s-a desfăşurat în 1981 și a 
inclus cuprins 12 țări occidentale. Un al doilea val de investigaţii a avut loc 
în 1990-1991 și a cuprins un număr mult mai mare de ţări europene, la statele 
incluse în primul val adăugându-se statele Central şi Est europene. În 
România prima cercetare din proiectul EVS s-a desfășurat în 1993, iar cea 
de-a doua în 1999, vezi http://wrww .iccv.ro/romana/teme/EVS/EVS-RO.htm 
Studiul valorilor europene. Pentru analiza rezultatelor cercetării din 
1998-99 vezi Mattei Dogan, „Trust-Mistrust in European Democracies“ in 
Sociologie Românească, nr. 1-4/2001, p.1-19 

19 Bogdan Voicu, „România pseudo-modernă“, in Sociologie 
Românească, nr. 1-4/2001, p.36-59 

8 Richard Rose, „How People View Democracy. A Diverging 
Europe“, in Journal of Democracy, Vol. 12, No. 11, January 2001, p. 93-106. 
Diferitele clasamente internaționale (indicii Transparency International, 

puternică între încrederea interpersonală și democraţie. În ţările 
aflate în tranziţie cetăţenii au mai puţină încredere unii în alţii, 
comparativ cu cetăţenii din ţările care au o tradiţie democratică 
îndelungată. Societatea civilă din Europa Centrală și de Est s-a 
dezvoltat mai greu decât se aștepta în momentul căderii regimului 
comunist. Dezvoltarea „abilităţilor civice“ ar putea constitui un 
important suport pentru consolidarea sistemului politic 
democratic?! 

Privită în termeni comparativi, societatea civilă din 
România (vezi tabelul 8.1) pare a fi mai puţin activă decât de cea 
din Europa Centrală, dar mai dezvoltată decât cea balcanică. 
România ocupă o poziţie la mijlocul scalei între statele din nord 
și vest (Cehia, Polonia, Ungaria) și cele de la sud (Bulgaria) sau 
din spaţiul ex-iugoslav. 

Tendinţa importantă pe care o indică cercetările asupra 
opiniei cetăţenilor sau asupra dinamicii instituţionale a sectorului 
neguvernamental este de consolidare a societăţii civile. În cazul 
României, refacerea târzie a societăţii civile ar putea fi explicată 
prin factori structurali (lipsa unei tradiţii urban-civice), istorici 
(forța represivă a sistemului comunist, care a determinat 
atomizarea societăţii), conjunctural-politici (rolul foarte puternic 
în spectrul politic a unor forțe ale vechiului regim, în interiorul 
PDSR, PRM, care au avut reflexul controlului asupra societăţii) 
şi, nu în cele din urmă, tranziţia ca proces social și economic, care 
a determinat apariţia unei stări de neîncredere în celălalt, afectând 
spiritul asociativ și comunitar al românilor. O posibilă cauză a 
ritmului lent de dezvoltare a societăţii civile este și menţinerea 
tipului de relaţii de prietenie din perioada comunistă, care aveau 
un caracter închis, familia și cercul de prieteni fiind cea mai 
importantă arie de socializare. Rețelele de prieteni au afectat 


— Freedom House, Rule of Law) indică faptul că între statele 
ex-comuniste există diferenţe, putând decela un grup al statelor baltice 
împreună cu Polonia; Cehia, Ungaria și Slovenia în alt subgrup; Bulgaria, 
România, Slovacia au caracteristici similare, iar un alt subgrup este cel al 
statelor din Balcanii de Vest, care se află în stadii incipiente ale democratiei. 

31 Marc Morje Howard, „The Weakness of Postcommunist Civil 
Society“, in Journal of Democracy, Vol. 13, No. 1 January 2002, p.157-169 

voluntarismul și implicarea socială și în afara propriului spaţiu 
securizant. 

Dacă privim retrospectiv tranziţia românească constatăm 
faptul că în prima parte a acesteia sindicatele au jucat cel mai 
important rol, ca structuri ale societăţii civiles2. După accentuarea 
tendinţelor de oligarhizare a sindicatelor, rolul acestora a fost 
preluat, treptat-treptat, de reţele de ONG-uri, care au încercat să-și 
asume un rol cât mai important în consolidarea democratizării. 
Misiunea acestora a fost însă îngreunată de faptul că oamenii nu 
au o încredere prea mare în capacitatea ONG-urilor de a le rezolva 
problemele, sau de a-i reprezenta în relație cu autorităţile. 
Neîncrederea în virtuțile „societăţii civile“ ar putea fi explicată și 
prin slaba implicare civică a organizaţiilor neguvernametale. Într-o 
anumită măsură s-a creat un cerc vicios prin faptul că ONG-urile 
nu se implică în viața publică într-o manieră semnificativă și în 
acord cu obiectivele declarate, iar cetăţenii au, ca atare, o slabă 
încredere în acestea. Slăbiciunea sectorului asociativ românesc îşi 
găsește explicaţia atât în caracteristicile culturii politice cât şi 
dificultăţile economico-financiare cu care se confruntă: surse de 
venituri incerte, aleatorii și de dimensiuni reduses3. 

Factorul extern a avut un rol fundamental în consolidarea 
vieții asociative din România. La începutul tranziţiei fondurile 
americane au fost cele mai importante, dar acestea au fost 
completate apoi înlocuite de cele europene, injectate în societate 
în sens structural. Fondurile europene au fost alocate nu doar către 
un număr mic de organizaţii care activează pe o arie tematică 
limitată, ci spre întregul mediu asociativ, strategia europeană fiind 
de a crea rețele de organizaţii, astfel încât acţiunea acestora să 
dobândească un caracter cu adevărat social. 

In interferența conflictuală cu sistemul politic, cele mai 
importante organizaţii au fost cele din București, care au bene- 


———-— 82 Florica Vasiliu, „Sindicatele şi politica“, in Sfera Politicii, nr.35/ 
februarie 1996, p.43-45 

83 Vasile Stănescu, Societatea civilă în fața globalizării, Academia 
Română, Centrul de Informare și Documentare Economică, București, 2002, 
p.9-15 

Tabelul 8.1: Indicele de dezvoltare a societăţii civile 1997-2004 


1,25 1,25 1,25 1,25 


Sursa: Freedom House Report, 
ttp://unpan1. lintradoc/ s/public/docu ments/nispacee/unpan01 


514.pdf 
Notă: scala folosită este de la 1 la 7, 7 însemnând o societate civilă foarte 


puțin dezvoltată 


ficiat de proximitatea instituţiilor puterii și a mass-media. 
ONG-urile cu influenţă asupra vieţii politice ar trebui să devină, 
cel puţin o parte din ele, mai democratice în interior şi mai 
transparente în legătură cu sursele de finanțare și scopurile finale 
ale acţiunilor. Retorica despre „societatea civilă“, în sensul unei 
rețele de ONG-uri, ar trebui înlocuită cu focalizarea asupra 
cetăţeanului, cu drepturile şi obligaţiile lui, apărarea interesului 
acestuia trebuind să devină măsura eficienței activităţii civice. 


CONCLUZII GENERALE 


Conceperea design-ului acestei cercetări prin includerea la sfâr- 
şitul fiecărui capitol a unor concluzii legate de tema respectivă cred 
că a ușurat lectura și înțelegerea metodelor și rezultatelor acestui 
studiu. În atari circumstanţe, ce ar mai rămâne de spus 
semnificativ despre „sistemul politic din România în perioada 
1989-2004“? În cele ce urmează sintetizez o parte din concluziile 
acestei cercetări asupra fenomenului politic românesc în perioada 
de tranziţie.  * 

Remarc faptul că istoricii români au încă ezitări în a-și 
îndrepta munca asupra unor perioade percepute a fi prea recente, 
prea controversate, poate prea complicate, în general prea..., dovadă 
fiind absenţa unor studii istorice semnificative asupra acestei 
perioade!. Cele mai importante încercări de analiză istorică a 
perioadei 1989-2004 aparţin unor istorici occidentali, dintre care 
cel mai semnificativ rămâne Tom Gallagher, cu ale sale două cărți 
despre România?. În rest, istoria recentă a României este subiect 
pentru politologi, sociologi, filozofi, literați, jurnaliști sau specia 
indeterminată a omniscientului „analist politic“. Explicaţia pentru 
lipsa cercetărilor istorice asupra tranziţiei românești constă atât 
în reticența psihologică față de abordarea unei perioade recente, 
cât și în faptul că această perioadă nu poate fi cercetată în acest 


—— O excepţie ar putea fi Marius Oprea, care a avut curajul să abordeze 
un subiect special, cel al Securităţii, inclusiv moştenitorii acesteia, vezi Marius 
Oprea, Moștenitorii Securităţii, Humanitas, Bucureşti, 2004 

F 2 Tom Gallagher, Romania after Ceauşescu, Edinburgh University 
Press, 1995; Tom Gallagher, Furtul unei națiuni. România de la comunism 
încoace, Humanitas, Bucuresti, 2004. În cazul celei mai recente cărţi remarcăm 
puternicele sale accente polemice, având și unele concluzii insuficient susținute 
documentar 

moment prin informaţiile de arhivă. De altfel, nici anii '80 nu se 
află în centrul interesului istoriografic, din același motiv: arhivele 
sunt închise pentru cercetare, datorită unei legi vetuste care 
impune o perioadă de 30 de ani până la declasificarea documentelor. 

Peisajul general al câmpului politic românesc poate fi cu 
dificultate sintetizat în formule care să nu necesite o argumentatie 
mai elaborată. Observaţia esenţială este aceea că societatea 
românească și sistemul ei politic nu constituie un caz excepţional, 
România nu este nici „ţara tuturor posibilităţilor“, nici „ca la noi 
la nimenea“, sau, în orice caz, nu este singura. Ea este diferită în 
mod evident de statele occidentale, are caracteristici regionale prin 
care se apropie de una sau alta din societăţile post-comuniste, cu 
unele trăsături pozitive şi cu numeroase negative, dacă am dori 
să tratăm această problemă în termenii moralei prezenteiste, mai 
radicală decât cea istorică. 

Ceea ce a creat imaginea de „excepţionalitate“ a istoriei 
recente a României este modul în care s-a realizat despărţirea de 
comunism: românii au participat sau au fost martorii singurei 
revoluţii sângeroase din regiune, unii ar spune la singura 
„lovitură de stat“ din fostul „lagăr socialist“. Legitimitatea dispo- 
zitivului de putere creat în decembrie '89 — ianuarie '90 a fost atât 
de puternică încât a marcat prima etapă a perioadei post-co- 
muniste, iar partidele rezultate (PD și PDSR/PSD) prin sciziunea 
formaţiunii fondate în revoluţie, Frontul Salvării Naţionale, au 
participat la toate guvernările de până acum ale României. 
Revoluţia din decembrie 1989, ca eveniment fondator al unei noi 
ordini sociale şi politice, nu trebuie înțeleasă ca având o influență 
mecanică asupra felului în care s-a (re-)constituit și funcţionează 
sistemul politic din România. Revoluţia a fost cu adevărat un 
eveniment politic central în măsura în care a constituit o sursă 
esenţială de legitimitate pentru o parte a clasei politice. Realităţii 
simbolice a revoluţiei i s-au contrapus alte evenimente, la care cei 
care au participat sau au beneficiat de ele le-au asociat funcţia de 
momente fondatoare. Este vorba de manifestaţiile din Piaţa 
Universităţii din 1990, ca mini-revoluţie spirituală anticomunistă 
și victoria opoziţiei în alegerile din 1996, denumită o a „doua 
revoluţie“. Această dispută simbolică avea, evident, conotaţii 

politice directe în măsura în care evenimentele trebuiau să 
legitimeze un anumit dispozitiv de putere. 

Absența unei opoziții legitime în interiorul sistemului 
comunist, sub forma disidenţei, a marcat de asemenea constituirea 
sistemului politic de tip democratic, deoarece viaţa politică din 
România s-a polarizat între politicienii revoluţiei, în rândul cărora 
şi-au făcut însă loc şi personaje compromise ale vechiului regim, 
și cei cu legitimitatea trecutului interbelic, care au promovat 
ideologii conservator-restauratoare. Între cei doi poli politici, în 
absenţa unor elite politice alternative, s-a creat un puternic clivaj, 
care a determinat radicalism politic din partea ambelor tabere. 
Mineriadele și celelalte evenimente violente din trecutul recent al 
României au avut loc pe acest fundal al unui sistem politic puternic 
conflictualizat, care nu a reușit să-şi găsească mecanisme suficient 
de puternice pentru autoreglaj. Acesta este punctul esenţial, în 
opinia mea, care a contribuit la diferenţierea României de vecinii 
săi central-europeni (Polonia, Cehia, Ungaria) și a apropiat-o de 
ritmul politic balcanic, adică al Bulgariei. In timp ce statele 
central-europene au început tranziţia cu guverne și președinți 
aureolaţi de conflictele lor cu regimul comunist (Vaclav Havel, Lech 
Walesa), în România tranziţia a fost condusă, în bună măsură, de 
lideri politici legaţi intrinsec de vechiul regim, chiar dacă au fost 
contestatari ai formelor sale cele mai aberante. 

Tranziţia începută „de la stânga“ și puternicul conflict 
politic și simbolic cu „dreapta“ anticomunistă a influențat și 
arhitectura sistemului instituţional, caracterizat prin „originalitate“ 
şi echivoc. Președintele este ales prin vot universal și are cea mai 
înaltă legitimitate, asupra lui se îndreaptă așteptările cetăţenilor. 
Acesta este însă nu este dotat cu suficiente prerogative pentru a 
putea să-şi ducă la îndeplinire promisiunile electorale. Conflictul 
determinat de dualitatea puterii executive a fost rezolvat de două 
ori, în favoarea preşedinţilor, prin înlăturarea ilegală sau 
dubioasă a primilor miniștri Petre Roman și Radu Vasile. Pentru 
ca parlamentul să nu aibă tendinţe radicale, acesta a ajuns până 
la urmă un mecanism repetitiv în măsura în care prerogativele 
Camerelor erau nediferenţiate până la modificarea Constituţiei din 
2003, iar alegerea parlamentarilor era făcută după aceleași criterii 

şi pentru deputaţi şi pentru senatori. A rezultat astfel un sistem 
instituțional care este prin natura sa conflictual și instabil, ca 
urmare a impreciziei determinării raportului dintre instituții. 
Dintr-o perspectivă generală putem conchide că sistemele politice 
marcate de clivaje puternice sunt generatoare de conflict, iar 
soluţiile pentru găsirea unor echilibre au constituit jumătăţi de 
măsură, forme „originale“ în raport cu modelele clasice, dovedite 
a fi eficiente. 

O semnificativă notă de „originalitate“ a sistemului parti- 
dist din România este puternica influenţă, chiar și pentru o 
perioadă mai scurtă, a unor partide interbelice. Acestea şi-au 
reclamat un rol politic important în baza presupusului lor ascen- 
dent democratic. România este singura ţară post-comunistă în care 
un partid cu rădăcini directe în secolul al XIX-lea și fără a avea 
corespondență reală în Europa a fost principalul partid al unei 
guvernări. Este vorba, firește, de PNȚCD, a cărui orientare creg- 
tin-democrată, chiar dacă era sinceră, nu putea fi decât secundară, 
şi un sufix pentru a-i da o notă de modernitate. Această afirmatie 
este susținută de existenţa unei conduceri gerontocratice a naţio- 
nal-ţărăniștilor, care a profesat o politică departe de realitățile 
tranziției. 

Dezvoltarea pe baze moderne a sistemului partidist din 
România a fost strivită sub greutatea celor două moșteniri, cea 
revoluţionară și cea interbelică. România are astfel o „stângă“ 
legitimată prin revoluție (ca şi cum aceasta ar fi fost „social-de- 
mocrată“) și o „dreaptă“ tarată de moștenirea interbelică. Nașterea 
unui sistem partidist autentic democratic, fundamentat pe valori 
doctrinare de actualitate a fost astfel întârziată. În sistemul 
partidist românesc nu există un partid post-comunist influent, care 
să-și caute legitimitatea în valorile unei națiuni civice, tolerante, 
deschisă globalizării. Antiteza unei astfel de forțe politice este 
Partidul România Mare, care formal este un partid post-comunist 
şi care nu-și reclamă cu insistenţă tradițiile naționaliste interbelice. 
În măsura în care PRM reprezintă un bazin colector al frustrărilor 
din tranziție, poate fi considerat singurul partid „nou“, prin 
combinaţia de naționalism, xenofobie, conservatorism pro-ceauşist, 
autoritarism populist, creştinism interesat. De aceea, PRM repre- 

zintă, într-o anumită măsură, expresia succesului limitat al 
constituirii unui sistem politic modern. 

În partidele românești constituite după 1989 au fost 
nevoiţi să coabiteze continuatori ai unor curente interbelice alături 
de oameni având convingeri de dreapta moderne, ex-comuniști cu 
social-democraţi autentici, anticomuniști, liberali civici cu dreapta 
etnicistă. Din această stare de coabitare a rezultat slăbiciunea 
politicii românești, existând clivaje nu numai între partide ci chiar 
în interiorul lor. Natura policentrică a partidelor s-a confruntat 
cu tendinţele autoritar-centraliste ale înaltei birocraţii de partid, 
rezultatul cel mai evident fiind lipsa de atractivitate a vieţii politice 
pentru numeroși membri ai elitelor profesionale. 

Sistemul partidist a luat forme oligarhice, manifestările 
sale constând într-un control asupra circulaţiei elitelor în 
interiorul partidelor. Concentrarea puterii politice de un număr 
restrâns de politicieni a avut efectul stabilizării conducerilor 
partidelor politice, cele mai importante partide schimbând doar o 
dată sau de două ori președinția formațiunilor politice: PSD, trei 
președinți, PD, doi, PRM, unul, UDMR, doi, PNȚCD doi în perioada 
1990-2000 etc. Caracterul oligarhic al partidelor românești a mărit 
reticența multora dintre membrii elitelor profesionale de a se 
apropia de viața politică. Slaba calitate profesională a multora 
dintre cei care au fost sau sunt în politică s-a reflectat şi în slaba 
competitivitate a sistemului politic, care a fost astfel amenajat încât 
să favorizeze cleptocrația tranziţiei. Instrumentele de control al 
averilor au fost create târziu și sub presiunea externă, în principal 
europeană, dar au rămas neutilizate. În lipsa unui control al 
averilor personale ale oamenilor politici, aceștia au putut dirija 
resursele societăţii potrivit unor criterii obscure. Astfel, funcţia 
esenţială a sistemului politic, de control şi redistribuire a resur- 
selor, a fost viciată și a rămas netransparentă. 

Întrebarea firească este dacă „sistemul politic din Româ- 
nia este în criză?“. Desigur, diagnosticul de „criză“ poate fi pus 
având reperele „normalităţii“. Poate fi sistemul politic occidental 
un reper, în condiţiile în care elitele politice și mass-media din 
Uniunea Europeană vorbesc în ultimele două decenii de o „criză 

a democraţiei“? Dacă prin „criză“ înțelegem oligarhizarea politicii, 
acest fenomen trebuie raportat la structurile sociale care-l produc. 

România a cunoscut fenomenul „baronilor locali“ pentru 
că are o structură socială radical diferită de cea a „Vechii Europe“. 
Baronii locali şi-au construit puterea pe lipsa de vigoare a statului, 
a cărui autoritate a fost erodată rapid de anomia care a urmat 
căderii neașteptate a comunismului. Oligarhii locali sunt fenomenul 
cel mai vizibil al unei societăţi de supravieţuire, puternic polari- 
zată, în care castele locale confiscă autoritatea statală şi promit 
reîmpărțirea ei după criteriul fidelității personale. lar această 
oligarhie locală, transpartizană, dar concentrată mai mult în 
partidul care a deţinut cel mai mult puterea (PDSR/PSD), a fost 
esenţială pentru exercitarea puterii de către conducerea centrală 
a partidelor, deoarece le asigura acestora resursele financiare şi 
politice (voturi). 

Politica locală este dimensiunea premodernă și puţin 
sofisticată a sistemului politic. Interfața naţională a politicii, cea 
care interacționează cu sistemul internaţional este diferită, are 
aspecte formal democratice, dar rădăcinile puterii sale sunt încă 
prinse în logica unei societăţi de supravieţuire, inegalitare și puţin 
permeabilă la schimbare. Abia schimbarea societăţii prin contactul 
reprezentanţilor ei cei mai defavorizaţi cu un alt model societal, 
în urma migraţiei temporare în Occident, accelerată după anul 
2002, creează condiţiile unei schimbări de substanţă a bazelor 
sistemului politic românesc. De aceea, oligarhia este starea de 
„normalitate“ a unei societăţi polarizate, cu o majoritate depen- 
dentă de redistribuţia resurselor de către diferiți „baroni“. Doar 
ieşirea din starea de dependenţă cronică faţă de stat sau faţă de 
cei care reuşesc să manipuleze resursele locale creează condiţiile 
unei depășiri reale a crizelor specifice unor societăţi în curs de 
modernizare, şi apropierea de crizele post-moderne de încredere 
şi reprezentare specifice societăților dezvoltate. 

Societatea statului de drept a înlocuit cu destul de multă 
greutate autoritarismul care străbate canalele cele mai sensibile 
ale societăţii românești. Procesul nu este încă încheiat. Trans- 
formările din cultura politică a românilor sunt specifice unei 
„societăţi cu mai multe viteze“, în care, în funcţie de capitalul social 

al fiecărui individ sau grup, s-a desfășurat competiția pentru a ieși 
din societatea de supravieţuire. Politicienii au încercat să 
fructifice aceste clivaje intrasocietale în interes propriu sau al 
grupului lor politic. A rezultat astfel competiţia pentru atragerea 
şi gestionarea resurselor societăţii. În competiţia pentru putere 
politicienii au dorit să fructifice sau chiar sau asociat în funcţie 
de cele trei mari frici ale societăţii: teama de schimbare, noutate, 
competiţie şi atunci s-au integrat curentului „conservator“; teama 
faţă de stagnare, sărăcie, devenind „reformiști“; frica faţă de 
„celălalt“, diferit etnic sau rasial, numele lor fiind „naționaliști“. 
Aceste trei mari orientări primare sunt dincolo de doctrine și 
ideologii, în jurul lor constituindu-se partidele românești, chiar dacă 
şi-au luat diferite denumiri mai mult sau mai puţin sincrone celor 
din Occident. Însă, așa cum indicam mai sus, în partide s-au regăsit 
combinaţii între cele trei orientări de bază, în proporţii și forme 
diferite. 

România a urmat în perioada 1989-2004 un proces gra- 
dual de democratizare. După momentul de ruptură din decembrie 
1989, care a dus la căderea dictaturii ceauşiste, a urmat o perioadă 
confuză, în care noul democratic era în luptă cu trecutul autoritar, 
adânc implantat în mecanismele psihologice ale majorităţii 
cetăţenilor. Au fost momente de alternanță ale instaurării demo- 
craţiei prin alegeri libere și crearea instituţiilor de tip democratic 
cu răbufniri ale forţelor ostile democraţiei liberale (conflictele de 
la Tg. Mureș, mineriadele). Ritmul transformărilor democratice 
a fost mai lent decât în statele din restul Europei Centrale, 
România intrând într-o zonă periferică, dominată de instabilitate, 
din care a ieşit cu destul de multă greutate. 

Studiul constituirii și funcționării statului de drept în 
România pune în evidenţă dificultățile întâmpinate la trecerea de 
la un stat post-totalitar la o societate în care valorile democratice 
să devină prevalente. Instituţiile publice sunt punctul slab al tinerei 
democraţii româneşti. Ideea de transparenţă a funcționării 
serviciilor publice şi a modului de cheltuire a banilor nu a găsit 
un teren foarte fertil pentru a se dezvolta, parazitarea statului 
având o tranziţie îndelungată în societatea românească. Admi- 
nistrația a căutat să realizeze înțelegeri cu clasa politică, asigu- 

rându-i sprijinul în schimbul păstrării statu-guo-ului. PDSR a fost 
formațiunea politică în jurul căreia s-au coagulat interesele 
administraţiei în prima fază a tranziţiei. Alternanţa la putere și 
realizarea unui al doilea mare val de politizare a administraţiei, 
„cederizarea“, după „pedeserizare“, a amânat procesul de reformă 
a administraţiei, instrumentul prin care sistemul politic trebuie 
să-şi ducă la îndeplinire obiectivele. Abia după ce România a fost 
cuplată la Uniunea Europeană a început un proces gradual, cu 
multe obstacole, de transformare a administraţiei într-un sistem 
neutru politic, mai eficient, organizat după reguli transparente. 
Desprinderea administraţiei de influenţa politică nu este însă în 
proces încheiat, la fiecare alternanță de putere noii câştigători 
manifestându-şi dorința de a controla sistemul administrativ, 
sperând că în acest fel se vor menţine la putere mai mult de un 
ciclu politic. Istoria tranziţiei statelor post-comuniste ne demon- 
strează că politizarea administraţiei nu a ajutat prea mult partidele 
de guvernământ, nervosul electorat central-est-european răstur- 
nând după un ciclu electoral puterea care se instaurase cu fast în 
urma precedentelor alegeri. 

Una dintre cele mai importante restanţe ale tranziţiei 
rămâne sistemul judiciar. Acesta nu face parte integrantă din 
sistemul politic dar ar trebui să joace un rol esenţial în exercitarea 
funcţiei de control și echilibru asupra puterilor executivă și legisla- 
tivă. Dacă asupra sistemului politic există un control democratic 
minimal din partea societăţii prin intermediul alegerilor, justiţia 
s-a constituit ca un subsistem conservator, care a influenţat până 
la urmă și fizionomia câmpului politic. Justiţia nu a reprezentat 
acel factor exterior clasei politice care să contribuie la transpa- 
rentizarea activităţilor politice, în măsură să determine creşterea 
competiției intra- şi extra-partidice. În fapt, s-au produs alianţe 
strategice între componente ale clasei politice și cele ale sistemului 
judiciar care și-au asigurat reciproc protecţie: politicienii nu au fost 
cu adevărat întrebaţi asupra sursei averilor iar procurorii şi jude- 
cătorii au dobândit imunitate atât pentru activitatea din perioada 
comunistă cât şi pentru cea din noul regim. Absența unui sistem 
judiciar cu adevărat independent, faţă de politicieni, dar respon- 
sabil, înzestrat cu mecanisme de autocontrol, cu procurori și 

judecători care să aibă un ethos al transparenţei și corectitudinii 
este unul din elementele importante care poate explica natura 
oligarhică a clasei politice. 

Sistemul politic este influențat de interacţiunile sale 
permanente cu alte subsisteme sociale. Mass-media este unul din 
factorii cu influenţa cea mai ridicată asupra politicii. Deoarece 
politicienii au conștientizat destul de rapid faptul că succesul lor 
depinde de capacitatea de a transmite mesaje către electorat, 
reacţia de adaptare a constat atât în profesionalizarea comunicării 
politice cât și în cultivarea unor relaţii speciale cu jurnaliștii și 
patronatul din presă. România cunoaște fenomenul prin care 
partidele politice au apărut în jurul unor instituţii de media: 
Partidul România Mare şi Partidul Umanist/Partidul Conservator. 
Dacă PRM și-a găsit un electorat propriu, nefiind dependent de 
revista România Mare şi cotidianul Tricolorul, PUR/PC a reușit 
să intre în Parlament în urma alegerilor din 2000 și 2004 ca urmare 
a negocierii sprijinului mediatic al postului de televiziune Antena 
l şi a cotidianului Jurnalul national. De fapt, mass-media este 
folosită de grupuri de interese economice dornice să aibă influență 
politică. 

Oligarhizarea partidelor s-a realizat în paralel cu un 
proces similar în rândul acţionariatului din mass-media. Transferul 
de resurse publice către mass-media privată, prin publicitatea de 
stat sau scutiri/reeșalonări de datorii a devenit parte a unui 
mecanism mai amplu prin care politicienii au dorit să-și asigure 
menţinerea puterii. 

Relaţia presă-politicieni nu poate fi redusă unidimensional 
la competiţia pentru resurse financiare. Mai importantă este 
competiţia pentru resursele simbolice de legitimitate, acesta fiind 
cel mai important capital. Presa, în special cea scrisă, și-a dezvoltat 
o atitudine critică față de politicieni, normală în orice democraţie. 
Lipsa de experienţă democratică a societăţii românești a făcut 
posibilă manifestarea excesivă a funcţiei critice de către jurnaliști, 
prin asumarea nu doar a rolului de „câine de pază“ ci și de a 
influenţa jocul politic prin partizanat și campanii de presă pentru 
denigrarea unor partide sau oameni politici. O parte din cei mai 
influenţi jurnaliști şi-au manifestat ambițiile de a se implica în 

competiția politică, având credinţa că ei pot schimba președinți 
sau guverne, că ei pot determina câștigarea sau pierderea alege- 
rilor. Mass-media nu a fost doar un sistem instituţional care a 
contribuit la democratizare prin promovarea pluralismului politic, 
ci a devenit și un instrument al reglărilor de conturi între oligarhia 
politică, pervertind astfel competiţia democratică. 

Influenţa factorilor externi asupra sistemului politic 
național a fost progresivă. Dacă la începutul tranziţiei influenţele 
externe vizibile erau respinse atât în plan politic dar şi în cel 
cultural, ele fiind însă oricum prezente la nivel geopolitic, 
democratizarea societăţii românești a însemnat acceptarea și 
internalizarea valorilor și instituţiilor democratice occidentale. 
După începerea procesului de occidentalizare a răsăritului, prin 
extinderea NATO și UE în centrul și estul Europei, obiectivele de 
politică internațională au dobândit o tot mai mare relevanţă în 
politica internă, motivând anumite decizii, ulterior impunându.-le 
ca urmare a obligaţiilor asumate de către statele naţionale. 
Competiţia dintre partidele politice pentru dobândirea legitimităţii 
internaţionale a acţionat ca un factor de modernizare şi raţio- 
nalizare a sistemului politic, în sens doctrinar și organizatoric și 
chiar al politicilor de personal. Criteriul recunoașterii interna- 
tionale democratice a devenit chiar mai puternic decât voinţa 
populară, un partid radical-extremist, PRM, fiind exclus de la jocul 
guvernamental. 

Sistemul politic așa cum s-a constituit el în prima parte 
a tranziţiei s-a dovedit, din numeroase motive, a fi doar parţial 
funcţional, el reușind să gestioneze societatea românească și să-i 
imprime un ritm de democratizare și modernizare gradual, inegal 
în dinamică și în profunzime. Societatea românească a cunoscut 
transformări mai rapide decât a fost adesea sistemul politic capabil 
să gestioneze și să le dea un sens. Integrarea europeană a 
cetăţenilor români va constitui cea mai importantă provocare 
pentru clasa politică, deoarece așteptările și standardele electorilor 
vor impune adaptări și la nivelul elitelor politice. Marea provocare 
pentru clasa politică este pregătirea pentru marea tranziţie din 
interiorul Uniunii Europene. 

General Conclusions 


This study is proposing to analyze the state political 
institutions (Presidency, Parliament, and Government) from a 
triple perspective: i) legal, of legal-constitutional norms that define 
the respective institutions and their relations with the other state 
institutions; ii) functional, to evaluate their performance; iii) 
historical, to describe the main events that have marked that 
institution, generating them or being their object. 

The design of this research was built through the 
accumulation of several implicit or explicit, causal or descriptive, 
working hypotheses that have the role to channel the research în 
order to understand or describe some events, decisions or 
historical phenomena. As such, this research was designed through 
the edification of a network of hypotheses and assumptions. 


